
FORORD. 


Hensigten  med  dette  Forord  skal  nærmest  kun  være  i  al  Korthed 
at  gjøre  opmærksom  paa  det  Synspunkt,  fra  hvilket  Forfatteren 
ønsker  den  foreliggende  Bog  betragtet  af  Læserne:  Den  er  en 
almindelig  Rejsebeskrivelse,  i  hvilken  kun  er  medtaget  saadanne 
Sider  af  det  politiske  og  sociale  Livs  Rørelser,  som  af  sig  selv  ville 
frembyde  sig  for  enhver  dannet  Betragter.  Et  Ophold  paa  henved 
fire  Maaneder  i  et  Land  som  Amerika  tillader  kun  at  opfatte  visse 
fremspringende  Træk. 

Noget  Andet  er  det  selvfølgelig,  at  saadanne  faa  Træk  dog  for 
Betragteren  kunne  være  nok  til  at  frembringe  et  stort  og  samlet 
Totalindtryk,  der  bliver  hans  rigeste  Udbytte  af  Rejsen. 

Forfattere  have  nu  engang  tiltaget  sig  en  vis  Ret  til  i  Fortaler 
at  gjøre  private  Anliggender,  som  vedrøre  deres  Værker,  til  offent- 
lige. Det  være  mig  tilladt  at  benytte  mig  heraf  for  at  bringe  en 
Tak  til  de  Mænd,  til  hvilke  jeg  paa  min  Rejse  er  kommen  i  Er- 
kjendtlighedsgjæld.  Dette  gj ælder  om  et  større  Antal  af  de  Lands- 
mænd, med  hvem  jeg  havde  den  Glæde  at  gjøre  Bekjendtskab  i  Uni- 
onen; men  særlig  maa  jeg  dog  nævne  enkelte:  General  Christensen, 
dengang  endnu  Konsul  i  New-York,  og  Konsulatssekretæren,  Hr.  Th. 
Schmidt,  Hr.  Vicekonsul  Kondrop  i  Washington,  Hr.  Vicekonsul 


Dreier  i  Chicago,  Hr.  Vicekonsul  Rath  i  Omaha  og  d'Hrr.  Bankiers 
Ferdinand  og  Vilhelm  Winsløv.  Alle  disse  Mænd  have  med  den 
elskværdigste  Beredvillighed  givet  mig  den  Bistand,  deres  ansete 
Stilling  satte  dem  i  Stand  til  at  yde.  Først  og  sidst  maa  jeg  dog 
nævne  min  højtagtede  Ven,  General  Christensen,  hvis  omfattende 
Forbindelser  i  New-York  og  kyndige  og  venskabelige  Vejledning 
under  hele  Rejsen  jeg  for  en  væsentlig  Del  maa  skylde,  naar  denne 
har  bragt  mig  noget  Udbytte. 

Kjøbenhavn,  Juli  1872. 

V.  C.  S.  Topsøe. 

an  farer  afsted  gjennem  Stræk- 
ninger, der  endnu  ligge  ganske 
i  urørt  Naturtilstand;  man  ser 
malet  paa  Klippevæggene  i  de  ensomme  Skove  en  afvexlende  Mang- 
foldighed af  Forretningsadresser  og  Reklamer;  man  sidder  i  et 
Jernbanetog,  hvor  alle  Vognene  ere  af  samme  Klasse  og  Alle  tage 

Plads  imellem  hinanden,  og  disse  tre  Ting  i  Forening  vilde  være 
tilstrækkelige  til  at  fortælle  En,  at  det  Land,  man  har  betraadt  og 
nu  berejser,  er  Amerika. 

Man  bliver  maaske  en  lille  Smule  naivt  forbauset  i  Begyndelsen, 
naar  man  har  forladt  Dampskibet  og  sætter  sin  Fod  paa  Amerikas 
Jordbund  og  ser,  at  derovre,  paa  den  anden  Side  af  Jordkloden,  i 
denne  forunderlige  Verden,  ser  foreløbig  Himmel  og  Jord  og  Hav 
og  Mennesker  og  Heste  og  Vogne  og  Huse  ud  omtrent  som  i  den 
gamle.  Denne  ejendommelige,  betagende  Følelse  af,  at  man  staar 
foran  noget  Nyt,  Ukjendt,  som  ofte  paa  Kejser  øver  saa  stort 
Trylleri  over  Sindet,  gjør  sig  slet  ikke  gj  ældende  ved  Noget  i  første 
Øjeblik.  Man  er  i  en  Havn,  der  ligesaa  godt  kunde  ligge  i  England 
eller  Irland  som  i  Amerika.  Ser  man  lidt  paa  Gaderne  i  Havne- 
staden, vil  man  maaskee  tinde,  at  Husene  dog  ved  nærmere  Eftersyn 
se  noget  anderledes  ud,  med  deres  persiennedækkede  Vinduer  og 
flade  Tage,  end  hvad  man  ellers  er  vant  til  at  se,  at  Brolægningen 
er  noget  anderledes  eller  rettere,  at  der  hist  ingen  Brolægning  er, 
her  noget  Lignende  som  det,  man  kaldte  Brolægning  i  Kjøbstæderne 
hos  os  i  gamle  Dage,  her  endelig  en  Prøve  paa  den  udmærkede 
Træbelægning,  at  man  ser  en  Mængde  Træhuse  i  en  større  By, 
men  ingen  Politibetjente  og  andre  lignende  Afvigelser  fra  det  Gamle 
og  Tilvante.  Men  Alt  dette  er  dog  Smaating,  og  man  synes,  der 
skulde  se  mere  fremmed  ud  i  Amerika. 

Naar  man  imidlertid  for  at  begive  sig  videre  nærmer  sig  til 
Banegaarden,  bliver  det  strax  tydeligere  for  En,  at  man  er  kommen 
ind  under  andre  Forhold.  Det  ser  saa  underligt  ud,  at  der  intet 
Skillema'rke  er  mellem  By  og  Jernbanegaard  og  Jernbane  —  og 
man  opdager  forundret,  at  disse  Ting  gaa  aldeles  over  hinanden,  og 
at  et  Jernbanetog  har  samme  Berettigelse  i  Gaderne  som  en  Droschke 
og  kjører  væsentlig  under  Iagttagelse  af  samme  Forsigtighedsregler 
som  denne,  d.  v.  s.  man  henstiller  til  Folk  selv,  om  de  ville  kjøres 
over  eller  være  fri.  Ved  Siden  af  et  Lokomotiv,  forbi  og  imellem 
et  Par  Tog,  der  dog  Alt  kjører  med  passende  Langsomhed,  ankommer 
man   til  Banegaarden.     Denne  Bygning  selv  saavel  som   dens  Om- 

giveteer  have  noget  Ejendommeligt  ved  sig.  Man  ser  næsten  ikke 
en  smuk  eller  blot  anstændigt  udseende  Banegaard  i  Amerika.  Selv 
de  rigeste  Baner  anvende  Intet  i  denne  Henseende,  og  i  større  Byer 
er  Banegaardsbygningen  ofte  kun  en  Samling  grimme  Skure  og 
Længer. 

Det  er  et  livligt  Syn,    som  her   viser  sig,    men  her  er  ingen 
Trængsel,    og    det   er    der    saagodtsom    aldrig   paa    en  amerikansk 
Banegaard,  hvor  travlt  Banen  end  kan  have.      Man  behøver  nemlig 
ikke  at  tage  sin  Billet  paa  Banegaarden,   maaske  er  det  endog  kun 
de  Færreste,  som  gjøre  det.     Der  er  overalt  i  Byerne,  gjerne  nær 
Hotellerne,  Agenturer  for  Jernbaneselskaberne,  og  man  kan  løse  sin 
Billet  i  Vognen  selv  hos  Konduktøren,  ialfald  naar  man  vil  risikere 
at  betale  lidt  Mere  for  den.      Dernæst    bortfalder    ogsaa  en  anden 
Grund  til  Trængsel  ved  de  amerikanske  Jernbaner  —  Omsvøbene 
ved  Bagageexpeditionen.      Denne   foregaar  her  paa  en  saa  nem  og 
praktisk  Maade,  at  man  ikke  noksom  kan  ønske  den  efterlignet  i  Europa. 
For  det  Første  betaler  man  Intet  for  sin  Bagage.*)     For  det  Andet 
foregaar  dens  Expedition  til  Bestemmelsesstedet  paa  følgende  simple 
Maade.      Naar  man  kommer  til  Banegaarden,  tager  Ens  Kusk  Kuf- 
ferten paa  Nakken  og  bærer  den  ind,  siger,  hvorhen  man  rejser,  og 
faar  et  Messingnummer  udleveret,   medens  et  tilsvarende  Nummer  i 
en  Læderrem  hænger  i  Kuffertens  Hank.      Ved  Ankomsten  til  Be- 
stemmelsesstedet  faar  Ens  Kusk   Kufferten  udleveret    med  lige  saa 
lidt  Ceremoni    blot   mod  at  aflevere  Nummeret.      Man  troer  i  Be- 
gyndelsen ikke  ret  sine  egne  Øjne,  med  at  Alt  gaar  saa  overordentlig 
simpelt,     Den  eneste  Ulempe  ved  denne  Expedition   er,    at  man  i 
Begyndelsen  gribes  af  en  ængstelig  Følelse  af,   at  man  staar  i  et 
meget  usikkert  Forhold  til  sin  Kuffert,    siden    man    er   bleven  saa 
nemt  af  med  den.      Man  er  jo  saa  vant  til  at  se  det  Besvær,   der 
paa  en  europæisk  Banegaard  følger  med  en  stor  Kuffert,  Forhan d- 


Det  hedder  sig  vel  paa  de  fleste  Baner,  at  man  kun  har  100  Pund  trit,  men 
hvis  Ens  Bagage  ikke  g.jør  altfor  overvældende  Indtryk,  tages  der  intet  Hensyn 
til  denne  Grænse. 

Unger  med  Dragere  og  Banebetjente,  længselsfuld  Venten  ved  Disken, 
nøjagtig  Udvejning  og  Beregning  af  Prisen,  Udlevering  og  Tilbage- 
levering af  Billetten,  Modtagelse  af  lange  Papirsstrimler  ined  Stempler 
og  Mærker  i  Hobetal  og  Fordeling  af  pekuniær  Godtgj øreise  til  alle 
de  Personer,  som  med  et  Messingsskilt  paa  Huen  have  rørt  ved  Ens 
Kuffert  eller  set  stivt  paa  den  i  længere  Tid. 

Naar  man  har  afleveret  sin  Kuffert,  gjør  man  bedst  i  strax  at 
finde  sig  en  Plads  i  Toget;  her  er  ingen  Indelukning  i  Ventesal  og 
Afspærring  af  Perron  for  Uvedkommende  og  omhyggelig  Sørgen  for 
Vedkommende,  Alt  gaar  imellem  hinanden,  Hovedsagen  er  blot,  at 
man  kjøber  og  betaler  for  sin  Billet;  hvorledes  man  vil  benytte  den, 
bliver  Ens  egen  Sag.  Er  Afgangstiden  kommen,  gaar  Toget;  men 
ligeledes  uden  al  Ceremoni,  ingen  Piben  og  Ringen  første,  anden, 
tredie  Gang,  en  Konduktør,  der  ser  ud  ligesom  ethver  andet 
Menneske,  raaber  »all  onboard«,  Lokomotivet  giver  et  hæst  Brøl  eller 
siger  Ingenting,  Alt  efter  Omstændighederne,  og  saa  kjører  Toget 
med  dem,  der  ere  indeni. 

Det  gaaer  temmelig  langsomt  i  Begyndelsen,  og  Mange  vente 
med  at  staa  paa,  til  Toget  har  sat  sig  i  Bevægelse,  ligesom  det 
omvendt  er  en  særlig  amerikansk  Glæde  at  springe  af,  inden  Toget 
er  stanset.  At  nogen  Banebetjent  skulde  lægge  sig  imellem  disse 
Voltigeringer  af  og  paa  Vognene,  som  gj  en  tage  sig  ved  alle  Stationer, 
er  der  selvfølgelig  ikke  Tale  om. 

Jernbanevognene  ere,  som  sagt,  alle  af  en  Klasse;  anden  Klasse 
findes  kun  paa  Emigranttog.  Vognene  ere  meget  lange  og  aabne 
helt  igjennem.  Indgangen  er  i  Enden  af  Vognen,  en  Gang  løber 
midt  gjennem  den;  paa  begge  Sider  af  Gangen  staaer  en  Række 
smaa  Eløjels  Sofaer,  hver  med  Plads  til  to  Personer.  En  amerikansk 
Jernbanevogn  er  et  livligt  Skue;  den  er  smukt  udstyret,  livlige,  af- 
vexlende  Farver  møde  overalt  Øjet,  Sæderne  ere  beklædte  med 
grønt  eller  rødt  Fløj  el,  det  skinner  overalt  af  Plet  og  blankt  Metal, 
Loftet  er  smukt  dekoreret,  og  det  Hele  er  i  Reglen  i  en  anstændig 
Tilstand  af  Renlighed.  I  den  ene  Ende  af  Vognen  findes  en 
Kakkelovn. 

Foruden  et  lille  Aftrædelsesværelse  hører  endvidere  en  Beholder 
med  Isvand  til  en  Jernbanevogns  nødvendige  Udstyr.  Dørene  ere 
aabne,  man  kan  gaa  hele  Toget  igjennem,  naar  man  vil,  og  i 
Reglen  er  der  Intet  i  Vejen  for  at  opholde  sig  paa  Platformerne 
imellem  Vognene,  saalænge  Støv  og  Sod  tillader  det.  En  Indskrift 
forbyder  rigtignok  Passagerer  at  opholde  sig  her;  men  dette  Forbud 
overholdes  meget  sjeldent. 

Der  er  Endel  at  se  i  Vognen,  der  er  Adskilligt  at  se  udenfor 
den.     Midt  paa  en  Klippevæg  i  en  ensom  Fyrreskov  læser  man: 

to  health 

only 
Dr.  Armstrongs  Bitter. 

Paa  Broen  over  en  rivende  Bjergstrøm  bliver  man  underrettet  om, 
at  Andersens  Vaskemaskine  er  den  bedste  i  Unionen.  Paa  Bane- 
rækværket over  de  øde  Heder,  hvor  ingen  menneskelig  Fod  synes 
at  skulle  færdes,  ser  man  med  Kæmpebogstaver  den  gaadefulde 
Indskrift: 

Helmbold's  Buchn. 

Med  en  mærkelig  Ihærdighed  følges  man  ofte  fra  Morgen  til  Aften 
af  de  samme  bittre  Draaber,  den  samme  forbedrede  Symaskine,  men 
Intet  kommer  dog  saaledes  igjen  som  det  nævnte  »Helmbold's  Buchu«. 
Det  er  et  Karaktertræk  i  et  amerikansk  Landskab.  »Bedste  Vin- 
eddike«, »Patentlaase«,  Skrædderetablissementer  og  Illustrerede  Blade 
anbefale  sig  bestandig  fra  Broer  og  Rækværker  og  Klipper;  medens 
man  farer  afsted,  i  Hedernes  Ensomhed,  paa  Stationernes  Mure, 
i  den  travle  By,  paa  Klipperne  og  paa  Banebetjentens  Hus  følge 
de  samme  gaadefulde  Ord  En.  Man  trælfer  »Helmbold's  Buch  ir 
fra  Havnestaden  ved  Atlanterhavet  til  ud  i  det  fjerne  Vesten,  hvor 
Prærierne  begynde;  men  saa  spørger  ogsaa  Enhver,  hvad  er 
»Helmbold's  Buchu«,  og  saa  prøver  en  af  hver  tusinde  Spørgere  en 
Flaske  af  denne  Universalmedicin,  og  saa  er  Helmbold  Millionær. 

Der  er  ikke  megen  Inspektion  og  Banevogtning  og  Signalgivning 
i  Amerika.  Som  Banebetjente  fungere  Brædder.  Hist  læser  man 
advarende  et  kæmpemæssigt:  »Langsomt«,  her  kommanderer  et  andet 
Brædt:  »Pib«;  her  endelig  paaminder  et  tredie  ved  en  Overkjørsel 
af  Banen:    »Hold  Udkig  efter  Toget«,  eller  »Pas  paa  Lokomotivet«. 

Toget  farer  afsted  med  en  respektabel  Hurtighed;  men  man 
mærker  ikke  noget  til  den  vanvittige  Fart,  som  man  trode  var 
normal  Hurtighed  paa  amerikanske  Baner.  I  Virkeligheden  kjører 
man  meget  hurtigere  baade  i  England  og  Tydskland.  De  amerikanske 
Baner  ere  i  Reglen  temmelig  daarligt  byggede,  og  alene  dette  gjør 
det  nødvendigt  at  kjøre  med  modereret  Fart,  Der  rystes  tillige  og 
skumples  endel  mere,  end  man  er  vant  til,  og  naar  Toget  gaar 
om  en  af  de  dristige  Kurver,  som  ere  temmelig  almindelige,  kan 
Vognen  komme  til  at  helde  paa  en  højst  overraskende  Maade.  I  det 
Hele  taget  er  det  imidlertid  dog  en  meget  behagelig  Kjørsel,  man 
har  paa  en  amerikansk  Bane.  Der  er  næsten  altid  paa  de  Tog, 
som  gaa  en  længere  Tur,  en  Salonvogn,  hvortil  Adgangen  betales 
extra,  og  hvor  man  sidder  paa  de  mageligste  Sofaer  og  Stole,  som 
man  kan  forlange;  men  selv  i  de  almindelige  Vogne  befinder  man 
sig  ualmindelig  vel  under  en  Jernbanekjørsel,  navnlig  indtil  dens 
Goder  ere  blevne  En  for  tilvante.  Man  føler  sig  fri  og  uhindret  i 
sine  Bevægelser,  kan  bevæge  sig  frem  og  tilbage  i  Toget,  ryge  sin 
Cigar  i  Rygevognen  og  Pakvognene  og  udhvile  sig  magelig  paa  sin 
egen  Plads ,  naar  den ,  vel  at  mærke ,  ikke  bliver  tagen  fra  En, 
medens  man  er  borte;  thi  her  gjælder  det  »melior  est  conditio 
possidentis«.  Man  behøver  ikke  at  nære  Frygt  for  at  have  sine 
legemlige  Fornødenheder  utilfredsstillede.  Der  holdes  tidt  nok  i  saa 
mange  Minuter,  at  man  kan  faa  Tid  til  at  springe  af  for  at  faa 
et  halvt  Dusin  stegte  Østers,  en  Kop  The,  en  »Brandy  Cocktail«  eller 
en  anden  amerikansk  Vederkvægelse.  Dernæst  er  der  livligt  Handels- 
røre i  Toget  selv.  Dette  gjennemvandres  bestandigt  af  Sælgere  af 
Frugter,  Sukkergodt  og  smaa  Lunchæsker,  i  hvilke  Alt,  hvad  man 
beliøver  til  en  let  Frokost,  lige  til  Pikles  og  Salt,  findes  vel  nedlagt. 
Selv    for    aandelig  Vansmægten   behøver  man   ikke  at  frygte;    ikke 

alene  Binde  og  Tidsskrifter,  men  en  Samling  af  de  nyeste  og  mest 
efterspurgte  Frembringelser  af  den  amerikanske  Literatur  ombæres 
til  Salg,  og  ved  hver  større  By  komme  dens  Dagsaviser  ombord. 

Den  første  Dag  paa  en  amerikansk  Jernbane  vil  altid  høre  til 
en  af  de  ejendommelige  Erindringer  fra  Landet.  Man  kan  faa  sit 
første  Syn  af  Amerika  i  en  stor  Havnestad,  i  selve  New- Yorks 
mylrende  Liv,  men  maaskee  er  det  endnu  heldigere,  naar  man  faaer 
det  fra  Vinduerne  i  et  Jernbanetog.  Der  er  over  hele  Livet  »om- 
bord« i  et  Tog  noget  aldeles  Ejendommeligt,  som  ikke  vil  undlade 
at  slaa  En,  og  medens  man  iler  afsted  gjennem  de  saa  overordenlig 
vexlende  Landskaber,  gjennem  øde  Egne  og  vidtstrakte  Skove  med 
ensomme  Boliger,  gjennem  opgroende  Byer,  hvis  lyse  Træhuse  endnu 
ikke  have  ordnet  sig  i  Gader,  gjennem  store,  mylrende  Stæder  og 
dejlige  Landskaber  med  blanke  Floder  og  stille,  skovkrandsede  Søer, 
gjennem  Egne  med  et  underligt  urørt  Præg  ganske  nær  de  store 
Byer,  faar  man  strax  et  levende  og  stærkt  Indtryk  af  et  af  de 
Momenter,  der  have  saa  gjennemgribende  Betydning  for  det  ameri- 
kanske Samfund,  at  det  nemlig  raader  over  en  Natur,  hvis  vældige 
Rigdomme  endnu  kun  ere  berørte  til  Frembringelsen  af  de  store 
Resultater,  der  alt  have  forbauset  Verden. 


New-York  set  fra  Fort  Richmond. 


New-York. 

Historisk  Oversigt  —  Grundenes  Værdiforandringer  —  Udstrækning 


Nær  de  Strande,  som  vore  Forfædre  saa  først  af  alle  Europas 
Folk,  og  paa  et  Sted,  hvor  dristige  Opdagere  for  nogle  Aarhundreder 
siden  endnu  kun  fandt  endeløse  Skove,  gjennemstrejfede  af  Indianer- 
stammer, ligger  New-York,  den  By,  hvis  umaadelige  Virksomhed, 
hvis  storartede  og  dygtige  Udvikling,  ved  Siden  af  en  forfærdelig 
Raahed  og  Fordærvelse,  afgiver  Motto  for  den  Samling  af  onde  og 
gode,  af  ophøjede  og  elendig  smaalige  Kræfter,  som  i  bestandig 
Brydning  danne  Livet  i  de  »Forenede  Stater«. 

Staden  ligger  paa  det  smukke  Manhattan  Island,  hvor  East-River 
forener   sig  med   Iludson   Floden.      Manhattan  Island  var  det  Sted 

hvor  Indianerstammerne  ved  Hudson  drog  hen  for  at  fiske,  naar 
Jagttiden  var  forbi  i  Højlandene  og  i  Skovene  inde  i  Landet.  Den 
første  hvide  Mand,  som  vides  at  have  været  paa  dette  Sted,  var  en 
Florentiner  Yenazzani,  som  stod  i  den  franske  Regerings  Tjeneste 
og  skal  have  været  her  1514  I  Aaret  1607  kom  Henry  Hudson, 
som  havde  befaret  disse  Farvande  gj  en  tagne  Gange  i  sin  Søgen  efter 
en  nordlig  Søvej  til  Indien,  ind  i  Bugten  ved  New-York,  og  fra  hans 
Besøg  her  begynder  først  Berørelsen  med  europæisk  Civilisation. 
Indianerne  forbausedes  ved  det  uvante  Syn  af  det  store  Skib.  De 
trode,  at  det  var  et  Besøg  af  den  store  Aand,  og  Høvdingerne  gik 
ombord  i  deres  bedste  Pynt;  man  samledes  paa  Kysten,  der  blev 
budt  stærke  Drikke  af  de  hvide  Mænd,  som  gjorde  alle  glade  og 
lykkelige,  og  Stedet  fik  sit  Navn  efter  dette  Møde,  »Manhattan«, 
o:  hvor  Alle  bleve  drukne.  Der  knytter  sig  mærkværdig  nok  til 
dette  Møde  det  samme  Sagn  om  Afstaaelsen  af  saameget  Land,  en 
Oxehud  kunde  omfatte,  som  vi  kjende  fra  Fønicierne  ved  Karthago 
og  Nordboerne  i  Bretland. 

Hudson  undersøgte  Nordstrømmen,  som  efter  ham  blev  kaldet 
Hudson  Floden;  men  efter  at  være  gaat  saa  langt  op  som  til  Albany, 
vendte  han  om  og  gik  tilbage  til  Europa.  Han  stod  i  det  hollandske 
ostindiske  Kpmpagni's  Tjeneste,  og  hans  gunstige  Beretning  om  det 
skjønne  Land,  han  havde  fundet,  førte  til,  at  man  i  1614  udrustede 
en  Expedition  paa  to  Skibe  under  Kapitainerne  Adrian  Block  og 
Hendrick  Christiaanse.  De  grundlagde  den  første  Nybygd  her;  fire 
smaa  Huse  og  en  Skandse,  det  var  New-York  for  halvtrediehundrede 
Aar  siden.  Etablissementet  grundlagdes  kun  for  at  drive  Pelshandel ; 
dets  Navn  blev  New-Amsterdam. 

Som  bekjendt  blev  Kolonien  et  Tvistens  Æble  imellem  Holland 
og  England.  En  engelsk  Flaade  erobrede  den  1664,  og  efter  Hertugen 
af  York,  hvem  Karl  den  Anden  havde  skjænket  Landet,  blev  New- 
Amsterdam  kaldet  New-York.  En  hollandsk  Eskadre  tog  ni  Aar 
senere  atter  Byen  tilbage,  men  den  kom  kort  Tid  efter  paany 
under  engelsk  Herredømme.  I  denne  Tid  voxede  Byen  stadig  i 
Betydning.    Allerede  1656  i  den  hollandske  Periode  var  Byen  bleven 

lagt  ud  i  Gader  og  talte  da  120  Huse  og  1000  Indbyggere.  I  1683 
valgtes  Byens  første  Municipalforsamling ,  og  Landet  inddeltes  i 
Grevskaber.  Hertugen  af  York  besteg  Thronen  som  Jakob  den 
Anden,  men  hans  Regimente  gavnede  ikke  Byen  synderlig.  Han 
forbød  at  anlægge  et  Bogtrykkeri  i  Kolonien,  og  skjøndt  Guver- 
nøren Dongan  var  en  human  og  afholdt  Mand,  mindes  dog  stadig 
denne  Del  af  engelsk  Herredømme  med  megen  Bitterhed  af 
Amerikanerne. 

Aaret  1702  er  mærkeligt  i  Byens  Annaler  som  det,  der  gav  den 
en  fri  Skole,  i  1725  udkom  den  første  Avis,  og  1729  erholdt  Byen 
sit  første  offentlige  Bibliothek,  en  Gave  paa  1642  Bind  fra  England. 

Skjøndt  New- York  lige  fra  sin  tidligste  Tid  af  har  lidt  af  indre 
Uroligheder,  der  oftere  førte  til  blodige  Sammenstød,  steg  dog 
Handels-  og  Forretningsrøret  bestandig.  Dets  Skibe  saas  i  fremmede 
Havne,  og  det  begyndte  allerede  nu  at  tage  Luven  fra  Boston  og 
Filadelfia.  Korn,  Mel,  Hørfrø,  Planker  og  Jern  vare  de  for- 
nemste Udførselsgjenstande. 

Forholdet  til  Moderlandet  blev  imidlertid  snart  spændt,  i  1765 
mødtes  en  Kongres  af  Delegerede  i  New- York,  som  forhandlede  om 
de  forskjellige  Klagepunkter  mod  den  engelske  Regering,  og  fra 
denne  Tid  af  begyndte  ret  den  bittre  Strid,  som  ikke  endte  før  de 
Forenede  Fristater  vare  en  selvstændig  Stat.  Under  Uafhængigheds- 
krigen var  det  kun  kort  Tid,  at  Byen  var  i  de  amerikanske  Troppers 
Besiddelse.  Det  var  paa  dette  Tidspunkt,  at  Uafhængighedserklæringen 
proklameredes  i  Filadelfia;  New-York  modtog  den  næste  Aften 
og  fejrede  den  med  at  rive  Georg  den  Tredies  Statue  ned  og 
støbe  den  til  Kugler.  Efter  Nederlaget  ved  Brooklyn  maatte  de 
amerikanske  Tropper  rømme  Byen,  og  i  otte  Aar  var  New-York 
Hovedkvarteret  for  de  engelske  Tropper  og  det  store  Fangehus  for 
de  amerikanske  Fanger.  Saarede  og  Fanger  fyldte  Kirker  og  Maga- 
siner og  alle  de  store  Bygninger,  og  Byen  led  haardt  under  Krigens 
Byrder.  Men  den  25de  November  1783  rømmede  de  engelske 
Tropper  Byen,  og  Washington  holdt  et  triumferende  Indtog.     Den 

første  Kongres  under  den  nye  Forfatning  holdtes  i  New- York,  og  i 
den  gamle  City-Hall  indsattes  Washington  som  den  første  Præsident 
i  de  Forenede  Stater. 

Den  lille  By  paa  2000  Indbyggere,  som  Englænderne  tog  fra 
Hollænderne,  var  nu  bleven  en  Stad  paa  23,000  Indbyggere,  og  ti 
Aar  efter  Uafhængighedskrigens  Slutning  var  Indbyggerantallet  blevet 
fordoblet.  Med  hurtigere  og  hurtigere  Skridt  gik  den  fremad,  det 
var  den  første  amerikanske  By,  der  kom  i  regelmæssig  Paketforbindelse 
med  Europa,  og  Alt,  hvad  der  vedrørte  den  indenlandske  Handel, 
dreves  med  største  Energi.  Den  samme  Rastløshed,  som  nu  udfoldes 
ved  Jernbane-  og  Dampskibslinier,  vistes  allerede  da  ved  Udviklingen 
af  den  Tids  vigtigste  Forbindelsesmidler,  saaledes  ved  Anlæg  af  et 
stort  og  omfattende  Kanalsystem;  i  1825  fuldførtes,  som  en  værdig 
Afslutning,  den  storartede  Eriekanal,  og  med  glimrende  Festligheder 
hilste  man  den  Dag,  da  de  kanadiske  Søers  Vande  sattes  i  For- 
bindelse med  Atlanterhavet. 

Byen  havde  ingenlunde  altid  Medgang.  Voldsomme  Epidemier 
og  frygtelige  Ildebrande  hærgede  den  gjentagne  Gange,  men  Byen 
rejste  sig  bestandig  hurtig  og  kraftig  efter  saadanne  Stød,  og 
dens  Udvikling  foregaar  med  en  stedse  mere  og  mere  rivende 
Hastighed.  For  blot  at  nævne  et  Par  Exempler  fra  de  sidste 
Aartier,  den  Hjørnebygning  i  Broadway,  paa  hvilken  nu  »New- 
York  Herald«'s  Bygning  staar,  betaltes  af  Bladets  Ejer  James  Gordon 
Bennett  med  450,000  Dollars,  af  hvilken  Sum  de  200,000  Dollars 
betaltes  til  den  bekj endte  Barnum  for  de  13  Aar,  som  endnu  vare 
tilbage  af  den  Tid,  denne  havde  lejet  Grunden.  Den  tilstødende 
Grund,  som  kun  har  60  Fods  Front  ud  til  Broadway  —  Grundens 
Værdi  beregnes  efter  dens  »Frontfod«  —  betaltes  for  kort  Tid 
siden  ved  Auktion  med  310,000  Dollars,  og  »Herald  «'s  Grund  menes 
nu  at  være  over  en  halv  Million  Dollars  værd.  En  Fader  kjøber  en 
Grund  for  1000  Dollars  og  efterlader  den  samme  Grund  som 
repræsenterende  en  Værdi  af  100,000,  125,000,  150,000  Dollars;  det 
er  Noget,  som  ikke  har  hørt  til  Sjeldenhederne  paa  de  Strøg,  langs 


\2  Udstrækning. 

hvilke  Byens  Udvikling  især  er  foregaaet,  Hele  den  Grund,  paa 
hvilken  New- York  staar,  kjøbtes  af  Indianerne  for  mindre  end 
25  Dollars;  nu  er  Totalbeløbet  af  Grundskatten  10;  Million 
Dollars. 

Byen  selv  anslaas  nu  til  at  være  12  Mile*)  lang,  regnet  fra  »Batte- 
riet« ved  Landingsstedet  Castle-Garden ;  de  »brolagte«  Gader  udgjøre 
tilsammen  en  Strækning  af  over  200  Mile,  og  der  er  endda  hun- 
drede vordende  Gader,  som  ikke  ere  brolagte. 

*)  Her  som  overalt  i  det  Følgende  tales  der  om  engelske  Mile. 


New-Yorks  Havn.      Broadway. 

Færgebaadene  —   Paladsbaade  —  Broadways  Indvandringsafsnit  —  Banker 
Butiker  —  Vosnene  —  Omnibuskuskene  —  Tvers  over  Gaden. 


En  amerikansk  By  er  fattig  paa  Seværdigheder  i  Sammenligning 
med  en  europæisk  By;  man  er  endnu  ikke  kommen  til  Kunstsam- 
linger og  Museer,  og  der  er  ingen  eller  saare  faa  historiske  Se- 
værdigheder. Og  dog  er  det  ingen  let  Sag  at  se  en  amerikansk 
By.  Udstrækningen  er  saa  overordenlig  stor.  I  Europas  Byer  er 
man  begyndt  med  Husene,  her  begynder  man  med  Gaderne.  Saa- 
snart  en  By  er  begyndt  at  blive  til,  naar  det  tegner  til,  at  den  vil 
blive  til  noget  Andet  end  en  lille  Samling  af  Træhuse  omkring 
Skjænkestuen,  Kirken  og  Skolen,  lægges  der  strax  en  storartet  Plan 
for  dens  Anlægs  og  denne  holdes  nøjagtig. 

Man  sparer  ikke  paa  Pladsen  ved  Anlæget  af  en  By,  Gaderne 
gjøres  meget  brede,  og  naar  hertil  kommer,  at  Beboelseshusene  i 
endnu  større  Omfang  end  i  England  bygges  til  kun  at  rumme  en 
Familie,  bliver  Følgen  heraf  en  forholdsvis  forbausende  Udstrækning 
i  Rummet.  Det  gjælder  derfor,  naar  man  vil  finde  en  amerikansk 
Bys  Fysiognomi,  at  søge  at  finde  dens  Hovedtræk.  For  New-York's 
Vedkommende  er  dette  nu  ikke  en  saa  vanskelig  Sag;  Havnen  og 
Broadway,  det  er  de  to  Samlingspunkter  for  det  stærke,  travle  og 
bevægede  Liv,  som  gjør  New-York  til  hvad  den  er. 

Selv  om  man  ikke  kommer  til  New-York  tilsøs,  kan  man  ikke 
opholde  sig  i  Byen  uden  mangfoldige  Gange  at  komme  over  North- 
River  og  især  East-River,  som  skiller  Brooklyn  fra  New-York,  og  paa 

disse  korte  Farter  aabner  der  sig  en  vid  Udsigt  over  den  umaade- 
lige  Færsel  i  New- Yorks  Havn.  Det  paatænkes  at  forbinde  New- 
York  og  Brooklyn  med  en  kæmpemæssig  Bro,  som  fra  Punkter 
langt  inde  i  disse  Byer  skal  gaa  over  Gader  og  Huse  og  imellem 
to  kæmpemæssige  Taarne  spændes  over  den  brede  Strøm.  Der 
arbejdes  alt  paa  Taarnene,  mange  Aar  ville  ikke  gaa,  før  Arbejdet 
er  fuldendt;  men  endnu  gaar  al  Trafiken  frem  og  tilbage  paa  de 
bekjendte  New- Yorker  Færger,  store,  brede  Hjuldampskibe,  som  i 
forskjellige  Linier,  Dag  og  Nat  uafladelig  krydse  frem  og  tilbage 
over  Havnen  og  danne  ligesom  svømmende  Stykker  Gade  i  denne. 


Færgebaade. 

Midt  paa  Færgen  er  Pladsen  for  Kj  øretøj  er;  i  to  lange  Rækker 
holde  Vognene  her,  stuvede  tæt  sammen  fra  for  til  agter  i  den 
travle  Tid,  Arbejdsvogne  og  elegante  Ekvipager  imellem; hinanden. 
Paa  de  to  Fortouge  ved  Siden  af  Vognrækkerne  tage  Hundreder 
af  Fodgængere  deres  Plads,  dels  i  Kahytter,  dels  udenfor.  Ka- 
hytterne bestaa  paa  hver  Side  kun  af  en  meget  lang  og  rummelig 
Sal  med  omløbende  Bænke:  den  ene  er  for  Herrer,  den  anden  for 
Damer.  Forskjellen  er  kun,  at  der  i  den  sidste  ikke  maa  ryges,  og 
at  der  er  en  lille  Smule  mere  renligt  end  i  den  første.  De  bedste 
Pladser  ere  i  Reglen,  naar  Vejret  er  nogenlunde  godt,  i  Forstavnen 
foran  de  to  Kahytter.    Her  kan  man  trække  et  Pust  frisk  Søluft   og 

i  de  5  å  6  Minuter,  der  gaa  med  til  Overfarten,  kaste  Blikket  ud 
over  et  Skue,  hvortil  der  neppe  findes  Mage  mange  Steder  i  Verden. 
Det  er  Themsens  Fa^rsel  i  en  smukkere  og  lysere  Udgave;  Livet 
er  det  samme,  men  Kulrøgen  og  Taagen  ere  forsvundne.  Saa  langt 
Øjet  rækker,  ses  paa  begge  Sider  mægtige  Handelsflaader,  hvis 
Masteskov  danner  et  fortløbende  Gitter  foran  Husenes  Vrimmel,  og 
som  ligge  saa  tæt  imellem  hverandre,  at  den  usøkyndige  Iagttager 
forgjæves  søger  at  finde  Rede  paa,  hvad  der  hører  til  det  ene  og 
hvad  til  det  andet  Skib.  Mellem  de  to  Bredder  vrimler  det  atter 
af  Fartøjer  af  alle  Arter.  Rundt  omkring  ser  man  Færgebaade  lig 
dem,  paa  hvilke  man  selv  gaar,  som  i  hurtig  Fart  ile  frem  og 
tilbage  mellem  Landingsstederne,  styrede  med  en  saa  utrolig  Fær- 
dighed, at  der  næsten  aldrig  møder  dem  et  Uheld  i  Havnen  til 
Trods  for  den  vrimlende  Færsel.  De  Mænd,  der  staa  ved  Roret, 
ere  ligesaa  store  Kunstnere  paa  Søen,  som  deres  Kolleger  paa 
Landjorden,  Omnibuskuskene  i  Broadway. 

Et  andet  Hovedtræk  i  Billedet  danner  dernæst  en  Mangfoldighed 
af  store,  hvidmalede  Floddampere,  »Paladsbaadene« ,  som  de  med 
Rette  kaldes.  De  ligne  svømmende  Huse  i  flere  Etager.  Indeni  ere 
de  udstyrede  med  en  utrolig  Pragt,  navnlig  de,  der  tilhøre  den  be- 
kj endte  James  Fisk.  Brysseler  Tæpper,  pragtfulde  Lysekroner,  de 
eleganteste  Lænestole  og  Sofaer  i  Dusinvis  pryde  de  pragtfuldt 
dekorerede  Saloner,  Væggene  ere  næsten  lutter  kostbare  Spejle,  et 
Par  Snese  Sangfugle  kvidre  rundtom  i  forgyldte  eller  forsølvede 
Bure,  kort  sagt  deres  Udstyrelse  er  overdrevent  pragtfuld  for  inden ; 
deres  Ydre  er  mere  simpelt,  men  livligt  og  elegant,  rigt  smykkede 
med  Flag  glide  de  hurtigt  frem  og  tilbage,  medens  Tonerne  fra  et 
Musikkorps,  som  gjerne  findes  ombord,  lyde  ud  over  Floden  og 
bidrage  til  at  give  Skibene  deres  festlige  Præg. 

De  travle  Færgebaade  og  de  pyntelige  »Paladsbaade«  omringes 
af  en  Vrimmel  af  store  og  smaa  Skibe,  af  smaa  Jagter  og  Joller, 
af  store  Sejlskibe,  som  med  Sejl  oppe  glide  ned  ad  Strømmen,  af 
tunge  Pramme  og  Lægtere,  som  i  lange  Rækker  slæbes  afsted  af 
smaa  travle,    pustende  Bugserdampbaade,    og  en  Mangfoldighed  af 


l(j  Broadway.     Indvandrerafsnittet. 

alle  de  andre  Fartøjer,  som  flyde  paa  Vand.  Byen  selv  hæver  sig 
paa  begge  Sider  af  Floden,  ikke  som  de  tunge,  mørke  Masser  af 
Londons  røgomhyllede  Tage,  men  lys  og  livlig,  indsprængt  med 
Grønt  fra  de  Alleer  og  Parker  og  Smaaanlæg,  som  lindes  spredte 
rundt  om  i  New- York;  smilende  Smaaøer  og  Kystpartier  med  Haver 
og  smukke  Anlæg  danne  i  begge  Strømmene  smukke  Landskabs- 
billeder, og  det  Hele  overhvælves  af  en  næsten  altid  klar,  blaa 
Himmel  og  beskinnes  af  et  rigt  Sollys. 

Færselen  paa  Vandet  har  sit  Sidestykke  paa  Landet  i  Broad- 
way.  I  syv  Miles  Strækning  er  denne  Gade  bygget,  men  dens 
egentlige  Liv  er  samlet  paa  den  første  Halvdel  af  dens  Længde, 
regnet  fra  Castle  Garden,  og  navnlig  mellem  dette  Punkt  og  Union 
Square.  Broadway's  forskjellige  Stykker  have  hvert  deres  forskjellige 
Præg.  Nærmest  ude  ved  Castle-Garden,  det  bekj endte  Modtagelses- 
sted  for  Indvandrere,  taler  Alt  om  Indvandring.  Det  vrimler  her 
med  Kosthuse  og  smaa  Hoteller,  hvis  Skilter  ere  affattede  i  alle 
Sprog,  og  som  hvert  søge  at  henvende  sig  til  de  Fremmede  af  en 
bestemt  Nationalitet;  at  der  ogsaa  findes  baade  dansk  »Bevaertning« 
og  »Gåstgiveri«,  er  en  Selvfølge.  Lidt  længere  nede  komme,  ligeledes 
henvendende  sig  til  Indvandrere,  alle  de  forskjellige  Dampskibs- 
selskabers og  Jernbaneliniers  Agenturer,  som  kunne  vente  at  faa 
Søgning.  Pralende  Opraab  pryde  Skilterne:  »O  ho,  Vejen  gaar 
mod  Vest;  det  store,  fjerne  Vest!«  »Kansas  er  Landet!«  »See  ud 
for  Nebraska!«  »Hvad  er  det  Eneste,  Syden  mangler?  Dig!«  o.  s.  v. 

Derefter  komme  Livsforsikringsselskaber,  Bankernes  og  andre 
store  Forretningers  Lokaler.  De  Handelspaladser,  som  her  ere  op- 
førte, ere  maaske  enestaaende  i  deres  Art.  Bankkvarteret  strækker 
sig  fra  Broadway  tilhøjre  ned  gjennem  »Pengegaden«,  den  berømte 
Wallstreet,  New-Yorks  Lombardstreet,  hvor  Børserne,  Toldhuset  og 
Finansministeriets  Filial  have  deres  storartede  Bygninger.  De  synes 
byggede  for  Evigheden,  Noget,  man  langtfra  kan  sige  om  amerikanske 
Bygninger  i  Almindelighed;  de  ere  opførte  af  Marmor,  Sandsten, 
Jern  og  andre  uforgængelige  Materialier.  Kontorerne  ere  høje,  lyse, 
rummelige  og  smukt  dekorerede,   Trapperne  kunde  pryde  fyrstelige 


Opad  Broadway  fra  St.  Nicholas  Hotel. 

Paladser,  og  endda  kaster  man  Vrag  paa  dem  og  lader  sig  transportere 
op  og  ned  gjennem  Bygningerne  i  »Elevatorer«,  der  drevne  af 
Dampkraft  bestandigt  gaa  op  og  ned. 

Blandt  de  pragtfulde  Forretningsbygninger  i  denne  Egn  og 
Omegn  af  Broadway  maa  nævnes  National  Bank's  Marmorbygning 
i  Broadway  ved  Siden  af  »New- York  Heralck's  hvide  Marmorpalads, 
American  Exchange  Bank  paa  Hjørnet  af 'Broadway  og  Liberty 
Street,  Bank  of  Commerce  i  Nassau  Street,  en  af  Byens  prægtigste 
Marmorbygninger,  Duncan,  Sherman  &  Co.'s  Bank  paa  Hjørnet  af 
Nassau-  og  Pinestreet,  bygget  af  den  smukke  Brunsten,  hvis  varme 
Farve  er  en  saa  stor  Pryd  for  mange  af  New- Yorks  Gader,  Bank 
of  the  Republic,  en  endnu  mere  storartet  Brunstensbygning  paa 
Hjørnet  af  Wallstreet  og  Broadway,  Pacific  Bank  med  sin  hvide 
Marmorbygning  i  Broadway  paa  Hjørnet  af  Grand  Street,  New- 
Yorks  Life  Insurance  Company' s  Bygning  paa  Hjørnet  af  Leonard 
Street  og  mange  andre. 

Blandt  andre  storartede  Bygninger  i  denne  Del  af  Broad- 
way maa  fremhæves  den  gothiske  Trinity  church  ligeoverfor  Wall- 
street med  sit  284  Fod  høje  Taarn,  der  ses  hele  Broadway  igjennem, 
til  den  ved  Union  Square  drejer  ud  af  den  lige  Linie.  Kirkegaarden 
ligger  ud  til  Gaden,  og  mange  Monumenter  ere  rejste  der;  deriblandt 
et  smukt  Mindesmærke  for  dem,  der  døde  i  Fængsel  under  Friheds- 
krigen. Lidt  længere  nede  ligger  »New- York  Herald«^  alt  nævnte 
hvide  Marmorbygning  paa  Hjørnet  af  den  smukke  Plads,  paa  hvilken 
Raadhuset  ligger.  Skraas  overfor  ligger  det  bekj  endte  store  Hotel 
Astor  House,  et  af  de  ældre  Etablissementer  af  denne  Art,  det  er 
nemlig  20  Aar  gammelt;  Bygningen  er  opført  af  Granit. 

Broadway  afbrydes  nu  af  en  smuk  lille  Park,  der  indtager  et 
Fladerum  af  10  Acres,  og  som  indtil  1780  laa  udenfor  Byens 
Grænser.  I  denne  Park  ligger  New-Yorks  Raadhus,  bygget  for 
Størstedelen  af  Marmor  fra  Massachussetts.  Fra  dets  høje  Kuppel 
ser  man  ud  over  en  stor  Del  af  Byen.  Dets  store  Uhr  anses 
for  et  Mesterværk  af  Taarnuhrmagerkunst,  og  Amerikanerne,  der 
interessere   sig   overordentlig  meget  for  gode  Uhre,    fremhæve  det 

altid  for  Fremmede.  I  Parken  ligger  foruden  adskillige  andre  offent- 
lige Bygninger  tillige  det  nye  Domhus,  mest  mærkeligt  ved  de  stor- 
artede Bedragerier  og  Underslæb,  dets  Opførelse  har  givet  Byens 
Styrere  Anledning  til.*) 

Fortsætter  man  sin  Vandring  ned  ad  Broadway,  ser  man  paa 
det  første  Hjørne,  efterat  man  er  gaaet  forbi  Parken,  det  store  hvide 
Marmorpalads,  i  hvilket  Alexander  T.  Stewart  har  sin  en  gros  For- 
retning. Det  danner  paa  en  Maade  Begyndelsen  til  Butiksafsnittet 
af  Broadway;  i  dette  trætfer  man  for  at  nævne  blot  enkelte  Exem- 
pler  den  storartede  Stenbygning,  som,  dækkende  Pladsen  mellem 
fire  Gader,  er  opført  af  A.  T.  Stewarts  Konkurrenter  H.  B.  Claflin  &  Co., 
Astors  pragtfulde  Marmorbygning  paa  Hjørnet  af  White  Street,  en 
af  New-Yorks  mest  imponerende  Bygninger;  Manufakturhandlerne 
Lord  &  Taylors  og  de  bekj endte  Beklædningsfirmaer  Devlin  &  Co.'s 
og  Cochran,  Mc.  Lean  &  Co.'s  storartede  Udvalg  ligge  i  Nærheden 
af  hverandre.  I  Grønt  og  Guld  straaler  mellem  Marmorbygninger 
og  Brunstensbygninger  det  store  Boghandlerfirma  Appletons  over- 
daadigt  udsmykkede  Bygning,  paa  en  storartet  Jernbygning  opført  i 
gothisk  Stil  læser  man  det  bekj  endte  Forretningsnavn  Grover  &  Baker 
Sewing  Machine  Company,  og  længere  henne,  rivaliserende  ogsaa  hvad 
Bygningen  angaar,  kommer  Wheeler  &  Wilson. 

Kvaksalveren  og  Millionairen  Helmbolds  »Krystal-Palads- Apothek« 
skinner  og  straaler  især  om  Aftenen  med  en  næsten  eventyrlig  Pragt, 
som  vidner  mere  stærkt  end  fordelagtigt  om  Menneskeslægtens 
Lettroenhed,  og  især  om,  hvad  der  kan  gjøres  ved  ufortrøden  og 
pikant  Avertering. 

Theatre  og  smukke  Hoteller  ere  strøede  ind  rundt  omkring 
imellem  de  storartede  Butiker,  som  her  kunne  tælles  efter  Hun- 
dreder, som  kappes  indbyrdes  om  at  overbyde  hinanden  ved  deres 
Bygningers  Pragt  og  Soliditet  —  thi  paa  dette  Strøg  kan  det  betale 


'i  Totaludgiften  til  Bygningen  og  dens  Udstyrelse  var  i  August  1871  7  Millioner 
Dollars,  medens  den  virkelige  Værdi  af,  hvad  Byen  havde  faaet  for  disse  Penge. 
blev  anslaaet  til  i  det  Højeste  2  Milioner  Dollars. 

sig  at  opføre  en  storartet  Bygning  endog  paa  en  Grund,  lejet  paa 
en  Snes  ■  Aar  —  ved  deres  kæmpemæssige  Indskrifter,  men  som 
tillige  have  en  vis  fælles  Mangel,  som  man  i  Begyndelsen  ikke  ret 
kan  klare  sig  selv.  Men  naar  man  har  gaaet  her  nogle  Gange  og 
grundet  paa,  hvorfor  i  al  Verden  alle  disse  Kæmpebutiker  dog 
langtfra  ere  saa  morsomme  at  se  paa  som  Boulevardernes  Udsalg, 
dværgagtige  som  de  nu  næsten  forekomme  En,  eller  endog  som 
Holborn,  Oxford  og  Regentstreet  —  gaar  det  paa  engang  op  for 
En,  at  man  jo  her  slet  ikke  har  Varerne  at  se  paa.  Man  kan 
ganske  vist  passere  et  Vognmageri-Udsalg,  bredt  og  dybt  som  om 
det  var  en  Gade,  man  saa  ind  i,  og  se  en  hel  museumsagtig 
Udstilling  af  Kj øretøjer,  man  ser  i  Beklædningsgjenstande-Udsalgene 
en  Vrimmel  af  elegant  paaklædte  Jernstativer,  Herrer  og  Damer, 
Voxne  og  Børn,  i  Morgen-,  Formiddags-,  Kjøre-,  Ride-,  Jagt-, 
Spadsere-  og  Selskabsdragter,  men  i  Reglen  stille  Amerikanerne 
næsten  Ingenting  ud  i  Vinduerne,  som  det  er  værd  at  staa  stille 
for.  De  have  ikke  lært  denne  Kunst,  eller  den  ligger  ikke  for  dem. 
Den  første  af  alle  Butiker,  Stewarts  Detailudsalg,  der  afslutter  det 
Afsnit  som  begyndte  med  det  samme  Firmas  En-gros  Udsalg,  er  ind- 
rettet efter  en  Plan,  ifølge  hvilken  der  aldeles  Intet  er  at  se  gjennem 
Vinduerne,  selv  om  man  gjør  en  Fodtur  hele  Bygningen  rundt. 

Et  smukt  Parkanlæg  ved  »Batteriet«  var  Indledningen  til  Broad- 
way,  vi  staa  nu  ved  Enden  af  det  store  Butiksafsnit  ved  et  andet 
smukt  lille  Anlæg,  den  venlige  Union  Park  med  smukke  Træer  og 
duftende  Blomster  og  plaskende  Vandspring  og  Statuer  af  Washington 
og  Lincoln.  Her  ender  ikke  Broadway,  men  de  første  Par  Mile  af 
den,  den  Strækning,  hvis  storartede  Liv  og  Røre  navnlig  have 
skaffet  Broadway  dens  verdensbekj endte  Navn. 

Det  er  interessant  og  giver  en  god  Forestilling  om  den  ameri- 
kanske Virksomhedsaand  at  se  Broadway  lidt  i  sine  Enkeltheder: 
men  den  største  Virkning  gjør  den,  naar  man  tager  den  paa  en 
Maade  som  Helhed,  holder  sig  til  Totalindtrykket  af  Gaden.  Denne 
selv  er  ikke  saa  bred,  som  man  efter  Navnet  skulde  fristes  til  at 
tro.      Den   vilde  være  en  meget  bred  Gade  i  de  fleste  europæiske 

Byer,  men  her  ser  den  lidt  smal  ud.      Men  den  frembyder  dog  et 
pragtfuldt  Skue.     Den  livløse  Del  bestaar  kun  af  pragtfulde  Byg- 
ninger ;  der  hører  overordentlig  meget  til  for  en  Bygning  i  Broadway 
at  gjøre  sig  særlig  bemærket.    Ingen  bor  i  Broadway,  det  er  lutter 
Forretningslokaler,   de  store  og  høje  Bygninger  ere  bedækkede  med 
Skilter  og  Indskrifter,   og  i  Reglen  ere  de  lyse  Facader  tillige  rigt 
dekorerede.     Disse  Paladser  ere  til  for  Forretninger   og   ikke  for 
Andet  end  for  Forretninger  lige  fra  Taget  til  Fortouget,  der  ofte  aabner 
sig  ved  Siden  af  En  og  viser  et  Glimt  ned  i  de  flere  Etager  dybe 
Kj  ældere  eller  lader  en  Kran  stige  op,  der  svinger  Pakker  og  Tønder 
ind  i  Paladset.     Dag  efter  Dag  kan  man  spadsere  paa  Broadway 
og  have  nok  med  alene  at  betragte  dens  Bygninger  i  Almindelighed. 
Stiller  man  sig  i  saa  lang  Tid,  man  kan    faa  Lov  til  at  staa  stille 
paa  Broadway,    paa  et  af  de  Steder,    hvor  Kæmpegaden  skraaner 
.  lidt  op,    ved  et  af  de  Hjørner  i  Midten,    som  daglig  passeres  af 
henved  20,000  Vogne,    og  ser  op  ad  Gaden,   ser  man  paa  de  to 
Fortouge  en  Vrimmel,  der  synes  saa  tæt,  som  om  det  var  to  umaade- 
lige  Processioner,  der  bevægede  sig  afsted  langs  Kj  ørebanen,  og  paa 
denne  en  uafbrudt  tre-  å  firdobbelt  Række  af  Vogne  af  alle  mulige  Arter. 
Det  er  nemlig  det  Ejendommelige  ved  Broadway,  at  det  ikke 
er  en  Forretningsgade  alene  og  ikke  en  Pragtgade  alene,  men  en 
Forening   i   højeste    Maal   af   begge    disse  to   Ting.      Vogntoget  er 
sammensat,    som  naar  man  vilde  tage  Vognene  fra  Boulevarden  i 
Paris  og  Vognene  fra  Strand  i  Londen,  blande  dem  godt  sammen 
og  saa  lade  det  Hele  sætte  sig  i  Gang.     Ligesom  de  hvide  Damp- 
baade  spille  en  saa  fremtrædende  Rolle  i  Livet  paa  Floden,  saaledes 
træder  her  i  Vogntoget  et  Mylr  af  hvide  Omnibusser  frem.     Omni- 
busserne i  Oxford  Street  ere   enlige  Marodører  sammenlignede  med 
denne  rullende  Hærskare.    Som  alt  bemærket  kjøres  disse  Omnibusser 
med  en  utrolig  Færdighed.      Det  hedder  i  Almindelighed,  at  man 
maa  se  en   Ting  for  at  finde  den  trolig,   men   her  kan  man  fristes 
til  at  vende  Taleinaaden   om   pg   sige,   jo    mere    man    ser   derpaa, 
desto  utroligere  bliver  dét. 

Heste,  Vogn  og  Kusk  paa  en  Omnibus  ere  kun  et  Væsen,  og 
dette  Væsen  snor  sig  frem  uden  at  støde  paa,  hvor  der  ikke  synes 
at  være  en  Tommes  Plads  tilovers  paa  Siderne  af  Hjulene,  kommer 
øjeblikkelig  i  stærkere  Fart,  saasnart  der  viser  sig  en  lille  Lysning 
i  Vrimlen  foran,  som  kan  benyttes,  og  sagtner  ligesaa  øjeblikkelig 
Farten,  naar  Alt  klemmes  sammen  omkring  det.  Og  dog  har  Kusken 
Andet  at  gjøre  end  at  kjøre,  han  er  paa  alle  disse  Omnibusser  tillige 
Konduktør.  Hans  Øje  ser  Alt,  hvad  der  foregaar  paa  Kj ørebanen,  og 
svæver  med  lige  Aarvaagenhed  over  begge  de  mylrende  Fortouge,  han 
vinker  og  nikker  og  kaprer  til  Højre  og  Venstre,  fatter  det  ringeste 
Vink  med  Stokken  eller  Paraplyen  og  læser  klart  i  den  Tvivlraadiges 
Hjerte,  der  opkaster  sig  selv  det  Spørgsmaal,  om  han  skal  tage  en 
Omnibus  eller  spare  sine  10  Cents.  Og  saa  er  han  tillige  Kasserer. 
Passagererne  stikke  Pengene  op  til  ham  gjennem  et  Hul  i  Taget. 
Man  ringer  paa  en  Klokke,  og  hans  Haand  kommer  strax  for  at 
indkassere.  Skal  man  kave  byttet,  kan  man  ganske  rolig  atter  sætte 
sig  ned,  lidt  efter  ringer  Kusken,  og  man  faar  sit  Tilgodehavende, 
som  man  end  ikke  behøver  at  tælle.  Intet  undgaar  Kusken. 
Varer  det  noget  længe,  inden  en  ny  indstegen  Passager  kommer 
med  sine  Penge,  eller  synes  blot  en  enkelt  af  en  større  Samling,  der 
er  kommen  ind,  at  vente  for  længe,  maner  Kuskens  Klokke  øjeblikkelig. 

Rumlende,  raslende,  klaprende  gaar  det  umaadelige  Tog  af 
Omnibusser  og  Pakvogne  og  elegante  Kj  øretøj  er,  smaa  Børe  og 
vældige  Læs,  og  det  Hele  kommer  afsted.  Engang  imellem  opstaar 
der  rigtignok  en  Sammenfiltring.  Alt  er  saa  nøje  tilmaalt,  at  hvis 
to  Vognhjul  til  Trods  for  al  Kuskefærdighed  komme  til  at  hænge 
i  hinanden,  opstaar  der  strax  en  Standsning,  og  hvis  det  ikke 
lykkes  hurtigt  at  komme  løs,  staar  hele  Maskineriet  stille,  og  saa 
langt  man  kan  se,  stoppe  Rækkerne  op,   indtil  Kuskene  selv  eller 

i 

de  i    denne  Gade  nogenlunde   talrigt    tilstedeværende  Politibetjente 
faa  Knuden  løst. 

At  komme  helskindet  over  Gaden  paa  denne  befærdede  Del 
ser  ud  som  en  Umulighed  for  Andre  end  indfødte  New-Yorkere,  og 
man  kan  ikke  Andet  end   med  Ængstelighed  se  endog  disse  gjøre 

Forsøget.  Ofte  ser  det  ud,  som  om  der  var  en  Mulighed  for  at 
slippe  over,  en  lille  Skare  styrter  sig  ud,  men  inden  de  ere  komne 
mere  end  halvt  over,  lukke  Vognstrømmene  sig  atter  omkring  dem, 
de  jages  kun  frem  og  tilbage  og  slippe  kun  enkeltvis  over  paa  det 
modsatte  Fortoug.  Det  er  derfor  ogsaa  en  Hovedforretning  for  de 
pyntelige  Politibetjente  at  følge  Folk  frem  og  tilbage.  De  selv  have 
en  Evne  til  at  glide  ind  og  ud  mellem  Vognene,  der  paa  sin  Vis 
maa  være  en  ligesaa  stor  Færdighed  som  Indianernes  Evne  til  at 
finde  Veje  og  følge  et  Spor  i  de  øde  Urskove. 

Der  er  en  stor  Mangel  ved  Broadway.  Ligesom  Amerika  i  det 
Hele  ikke  er  indrettet  for  Turist-Rejsende,  saaledes  ere  heller  ikke 
New-Yorks  Gader  arrangerede  for  at  lade  sig  tage  i  Øjesyn,  uden 
at  det  koster  nogen  Ulejlighed.  Der  er  Miles  Afstand  imellem  de 
træbevoxede  Pladser,  som  ere  de  eneste  Steder,  hvor  der  er  anbragt 
Bænke;  der  er  ingen  Kaféer,  ikke  et  eneste  Konditori,  fra  hvis  Vin- 
duer man  kan  se  mageligt  paa  Menneskevrimlen.  Man  maa  selv  i 
Bevægelse,  kjøre  omkring  i  en  af  de  mange  Omnibusser  midt  ude  i 
Vognstrømmen  eller,  hvad  der  vel  vil  være  at  foretrække,  gjøre  en 
god  Fodtur  paa  nogle  Mil  i  Gaden. 


Bowery  og  Omegn. 

Almuelivet  —  Atlantic  Garden  —  Cooper  Institute  —  Andre  Stiftelser. 


Broadway  er  New-Yorks  Hovedgade,  den  første  Gade  i  hele 
Amerika;  men  den  er  ingenlunde  den  eneste  Gade  i  New- York,  som 
fortjener  Opmærksomhed.  Der  er  nok  af  andre  Steder,  som  hver 
paa  sin  Vis  ere  rige  paa  ejendommeligt  Liv.  Gaar  man  fra 
Broadway  gjennem  City-Hall's  Park  forbi  den  store  Bygning,  som  er 
viet  til  »New- York-Tribune«  og  den  anden  Bygning,  som  optages  af 
et  stort  New- Yorker  Blad,  »Times«'s  Bygning,  og  holder  sig  i  nord- 
østlig Retning,  kommer  man  til  Chathamstreet  og  Bowery.  Her  er 
Liv,  her  er  Røre,  men  Alt  har  en  anden  Karakter  end  i  Broadway; 
her  er  det  Almuelivet,  som  rører  sig. 

Det  vrimler  i  den  førstnævnte  Gade  og  dens  Nabolag  af  lutter 
smaa  Butiker,  tillige  Beklædningsudsalg,  Marskandisere,  Guldsmed- 
butiker  med  eftergjorte  Sager,  Pantelaanerboder  og  større  Assistents- 
huse  —  »Onkel«  hedder  i  New-York  »Simpson's«  afskylige 
»Concert  Saloons«  i  Kjælderne,  Samlingssteder  for  alle  mulige  Laster, 
Drikkestuer,  Østersudsalg  —  Alt  til  godt  Kjøb.  Her  i  disse  Egne 
er  man  nær  ved  New-Yorks  Pøbel,  Bærmen  af  Befolkningen,  her  er 
Irlændernes  Hovedkvarter.  Man  er  ikke  saa  langt  fra  Five-PoinN, 
det  berygtede  Tilflugtssted  for  den  uhyre  By's  sletteste  Elementer, 
men  man  behøver  ikke  at  gaa  saa  langt  for  at  finde  Tegn  nok 
paa,  at  New-York  ogsaa  har  sine  Fattige.  Det  er  ligesom  i  London, 
Fattigdommen  lever  saa  overraskende  mer  ved  Velstanden  og  Rig- 
dommen, saa  farlig  nær.  Her  er  mangfoldige  af  de  saakaldte»Tenement- 

Houses«,  disse  sørgelige  Kaserner  for  Fattigfolk,  som  ligne  hinanden 
hele  Jorden  over,  med  de  smudsgraa  Mure,  de  mange  Etager,  de 
sprukne  Ruder,  Tøjet,  der  er  hængt  ud  til  Tørring,  og  berusede 
Beboere,  tumlende  om  udenfor  Døren,  og  mangfoldige  Børn,  som 
lege  med  Grus  og  Sten  og  Affald  af  alle  mulige  Arter,  her  i 
New- York  navnlig  med  Østersskaller. 

Chatham  Street  munder  ud  i  Bowery.  Der  er  her  den  samme 
mylrende  Vrimmel  af  mindre  Butikker,  men  det  Hele  har  dog  et 
mere  velstaaende  Præg.  Bowery  kaldes  ogsaa  »det  tyske  Broadway«, 
og  man  skulde  i  Sandhed  tro,  at  man  var  i  en  tysk  By,  naar 
man  ser  Skilterne  paa  lange  Strækninger  næsten  udelukkende  med 
tyske  Navne  og  tyske  Indskrifter.  Om  Eftermiddagen  ser  Gaden 
ofte  helt  hyggelig  ud;  thi  i  dette  Broadway  bor  man  ogsaa,  og 
Familierne  komme  frem  udenfor  Husene  og  sidde  paa  Fortouget 
eller  paa  de  høje  Trapper,  arbejdende  og  passiarende. 

Her  i  Gaden  ligger  et  af  New -Yorks  mest  karakteristiske 
Theatre,  Old-Bowery-Theatre,  en  anselig  Bygning,  hvor  der  hver 
Aften  gives  Forestillinger  af  den  anseligste  Længde.  Luften  er 
noget  daarlig  herinde,  men  det  er  Umagen  værd  at  gaa  derind  en 
Lørdag  Aften  og  se  lidt  paa  de  dundrende  Spektakelstykker,  som 
spilles.  Galleriet  er  fuldt  af  Ungdommen  fra  Bowery  og  Omegn,  et 
Publikum  saa  uroligt  og  saa  farligt  for  Stykkets  ordentlige  Gang, 
som  nogen  Ynder  af  Folkeliv  kan  ønske  sig;  men  tillige  et  meget 
taknemligt  Puklikum,  naar  det  faar  Noget,  som  falder  i  dets  Smag- 
Falder  der  en  Replik  om  at  trodse  Loven,  Autoriteter,  Politi  eller 
a.  Desl.,  buldrer  der  en  Bifaldsstorm  løs,  som  synes  aldrig  at  skulle 
faa  Ende. 

Skraas  overfor  dette  Theater  ligger  New- Yorks  Stadt  Theater, 
et,  som  Navnet  viser,  tysk  Theater,  der  i  Reglen  skal  have  en 
meget  respektabel  Besætning. 

I  Nærheden  ligger  Atlantic  Garden,  en  storartet  tysk  »Musikhal«, 
det  største  af  de  mange  lignende  tyske  Etablissementer  af  den  Art 
i  New- York.  Det  Hele  har  bevaret  sit  tyske  Præg.  Her  staar 
man  ikke  op  og  skyller  paa  Amerikansk  i  sig,  hvad  man  vil  drikke. 


Atlantic  Garden. 

Hele  Gulvet  er  optaget  af  smaa  Borde,  ved  hvilke  man  sidder  i  al 
Ro  og  Mag  og  drikker  sit  01,  »Bayer«  og  »Weiszbier«,  eller  den 
respektable  Rhinskvin,  som  man,  takket  være  Tyskernes  Mængde, 
kan  faa  til  rimelig  Pris  i  alle  de  østlige  Stater.  Mændene  komme 
ikke  her  alene,  som  i  de  amerikanske  Drikkestuer,  deres  Koner  og 
Børn  ere  med  dem,  og  især  om  Aftenen,  naar  det  meget  gode  Or- 
kester spiller,  ser  man  i 'den  rigt  oplyste  Hal  Hundreder  af  Fami- 
lier, som  danne  et  livligt  og  virkelig  tiltalende  Skue. 


Atlantic  Garden. 


Ved  Enden  af  Bowery  falder  Øjet  paa  en  storartet  og  smuk 
Brunstensbygning;  det  er  det  bekjendte  Cooper  Institute,  en  af  disse 
Stiftelser,  paa  hvilke  New- York  er  saa  rig.  Den  er  oprettet  af  den 
endnu  levende  rige  Kjøbmand,  Peter  Cooper,  med  en  Bekostning  af 
omtrent  300,000  Dollars  for  hans  Landsmænds  »moralske,  intellek- 
tuelle og  fysiske  Forbedring«. 

De  underste  Etager  ere  bestemte  til  at  udlejes,  saaledes  at  den 
derved  indkomne  Lejeindtægt  anvendes  til  Institutets  Brug;  der  findes 
her  en  storartet  Sal,  som  ofte  udlejes  til  offentlige  Møder,  og  en 
Mængde  Forretningslokaler  af  forskjellig  Art;  navnlig  for  Tandlæger 
synes  Institutet  at  være  gunstigt,  og  Tænder  skulle  udtrækkes  her 
paa  en  selv  for  Amerikaneren  mirakuløs  Maade  og  i  et  Antal,  som 
bogstavelig  talt  maales  skæppevis. 

I  de  Etager,  som  ere  viede  til  Institutets  eget  Brug,  er  der  Maler- 
og  Tegneskoler  med  Samlinger  af  Modeller,  Forelæsningssale  med 
alle  nødvendige  Undervisningsapparater,  Samlinger  af  Instrumenter 
til  fysiske  og  kemiske  Experimenter,  en  storartet  Læsesal  med  fri 
Adgang  for  Alle,  hvor  alle  mulige  Blade  og  Tidsskrifter"  findes  frem- 
lagte, og  et  anseligt  Bibliothek,  ligeledes  frit  for  Alle.  Særlig  tager 
man  sig  af  unge  Kvinders  Oplæring  til  forskjellige  praktiske  Livs- 
gjerninger.  Der  er  saaledes  en  fuldstændig  Telegrafistskole,  som 
den  halve  Dag  udelukkende  er  for  dem,  en  vel  udrustet  Skole  for 
deres  Oplæring  i  Xylografi  o.  s.  v. 

For  at  give  en  lille  Forestilling  om  Institutets  Virksomhed  kan 
det  anføres,  at  efter  Beretningen  fra  1870  havde  Kunstskolen  lor 
Kvinder  i  det  forløbne  Aar  havt  231  Elever,  Skolen  i  Træskæring 
25,  Telegrafistskolen  32  kvindelige  og  49  mandlige  Elever,  Aften- 
skolen, hvori  undervises  i  Mathematik,  Kemi,  Fysik,  Maskinlære  o.  s.  v., 
og  som  skal  udvides  til  en  fuldstændig  polyteknisk  Læreanstalt,  havde 
ialt  744  Elever,  og  Kunstskolen  for  Mænd  958  Elever.  Alle  disse 
Skoler  ere  fri.  Desuden  havde  adskillige  hundrede  Personer  benyttet 
den  Adgang,  Institutet  giver  til  frit  at  raadspørge  Professorerne  i 
Ting,  der  vedrøre  industrielle  Spørgsmaal.  Læsesalen  havde  været 
besøgt  af  c.  255,278  Personer.  Der  fandtes  i  den  fremlagt  50 
amerikanske  Dagblade,  75  amerikanske  Ugeskrifter,  9  fremmede  Dag- 
blade, 35  fremmede  Ugeskrifter,  40  amerikanske  og  54  fremmede 
Magasiner;  Bibliotheket  indeholder  omtrent  5000  Værker,  17,356  Bind 
havde  været  forlangte.  Hovedmassen  læser  altsaa  Dagbladene  og 
de  periodiske  Skrifter  i  det  Hele. 

Nær  Cooper  Institute  er  Bibelselskabets  Bygning,  den  største 
vistnok  i  sin  Slags  i  Verden;  Bygningen  indeholder,  foruden  en 
Mangfoldighed  af  Kontorer,  Udsalg  og  Oplagsrum,  storartede  Trykkeri- 
og  Indbindingsetablissementer,  som  man  kunde  vente  af  et  Selskab, 
der  har  udbredt  Biblen  i  24  Sprog  og  siden  sin  Oprettelse  (1816) 
i  dette  Øjemed  har  anvendt  over  5  Millioner  Dollars.  Det  har  ud- 
bredt omtrent  9  Millioner  Bibler  og  Testamenter,  forsynende  Fæng- 
slerne saavelsom  Hotellernes  Værelser  med  Bibler,   Negerstammerne 

med  de  uudtalelige  Navne  i  det  indre  Afrika  saavelsom  New-Yorks 
egne  Hedninge  i  Five  Points.  Naar  Alt  er  i  Virksomhed,  ere  over 
600  Personer  beskjæftigede  i  Bygningen.  Et  betydeligt  Antal  andre 
religiøse  Foreninger  have  deres  Kontorer  i  Bygningen. 

Der  er  i  dette  samme  Nabolag  endnu  et  Par  Bygninger  af 
særlig  Interesse.  Paa  Lafayette  Place  ligger  det  bekj endte  Astor 
Bibliothek.  Dets  Stifter,  John  Jacob  Astor,  gav  400,000  Dollars  dertil; 
der  opførtes  en  storartet  og  smagfuld  Bygning,  den  fyldtes  med  en 
Bogsamling,  til  hvilken  den  gamle  Verdens  overkommelige  literære 
Sjeldenheder  bleve  samlede,  og  da  det  i  1857  begyndte  at  mangle 
lidt  paa  Plads,  fordoblede  simpelthen  Stifterens  Søn,  William  Astor, 
Bibliotheket.  Dette  gjemmer  alt  nu  en  Samling  af  over  100,000  Bind. 
At  Bibliothekhallen  er  udstyret  med  en  solid  Pragt,  er  næsten  en 
Selvfølge.  De  amerikanske  Institutioner  af  denne  Art  anvende  saa 
meget  paa  Udstyrelsen  i  alle  Retninger,  at  vi  mere  tarvelige  Euro- 
pæere ofte  finde  det  at  være  for  meget. 

Et  andet  storartet  Bibliothek,  Mercantile  Library,  ligger  paa 
Astor  Place.  Dets  Bogsamling,  ligeledes  installeret  i  en  pragtfuld 
Bygning,  udgjør  imellem  90  og  100,000  Bind.  Det  oprettedes  op- 
rindelig til  Brug  for  Handelsbetjente,  men  er  nu*  tilgængeligt  for  Alle. 
Der  betales  her  et  aarligt  Kontingent  af  5  Dollars  for  Adgang  til 
Bibliotheket,  men  Handelsbetjente  betale  kun  2  Dollars. 


Fifth  Avenue. 

Beboere  —  Livet  i  Gaden  —  I  Nabolaget. 


Gaar  man  fra  det  sidstnævnte  Nabolag  ned  til  den  tidligere 
omtalte  smukke  lille  Union  Park,  og  følger  man  herfra  Broadway  et 
Stykke  op  i  den  mere  skraa  Retning,  den  tager  her,  saa  kommer 
man  til  det  Sted,  hvor  den  skæres  af  den  bekjendte  Fifth  Avenue. 
Den  lange,  smalle  By  gaar  omtrent  i  Retning  fra  Nord  til  Syd. 
Broadway    gaar    i    en    noget    skraa    Linie    gjennem  Gaderne,    ellers 


Pifth  Avenue. 

danne  Gaderne,  der  ialfald  i  den  nyere  Del  ere  lagte  med  stor 
Regelmæssighed,  overvejende  Tværstriber,  Avenuerne,  som  de  kaldes, 
Længdestriber;  Fifth  Avenue  er  den  mest  bekjendte  af  disse  sidste, 
det  er  New-Yorks  Faubourg  St.  Germain,  de  amerikanske  Handels- 
fyrsters Hjemsted. 

Paa  en  Maade  er  den  New-Yorks  smukkeste  Gade.  Smukke 
Træer  og  smukke  Bygninger  danne  et  tiltalende  Hele.  Den  bestaar, 
i  Overensstemmelse  med  den  sædvanlige  Sondring  i  de  amerikanske 
Byer,  næsten  udelukkende  af  Beboelseshuse.  Disse  ere  opførte  af 
Brunsten,  næsten  alle  i  samme  massiv-elegante  Stil,  med  svære 
Trapper  og  Balkoner.  Fifth  Avenue  er  elegant,  og  dog  har  dens 
Elegance  lidt  noget. 

For  det  Første  maa  det  overhovedet  bemærkes,  at  de  mest 
udsøgte  af  New-Yorks  Patricier  ikke  ret  ynde  eller  have  yndet  Fifth 
Avenue,  men  have  opført  deres  fyrstelige  Vaaningshuse  paa  andre 
Steder.  De,  der  bo  i  Fifth  Avenue,  ere  ganske  vist  næsten  ude- 
lukkende meget  rige  Folk,  men  dejiøre  for  en  ikke  ringe  Del  til, 
hvad  de  »gamle  Familier«  nævne  som  »Paddehat-Aristokrater«,  »Pe- 
troleums-Aristokrater« og  Andet,  der  betegner,  at  det  er  Folk  med 
hurtigt  tjente  Formuer  —  thi  at  tjene  en  Formue  hurtigt  er  ganske 
vist  meget  behageligt,  men  ikke  saa  aristokratisk,  som  at  faa  den 
opdynget  ved  flere  Generationers  fortsatte  Arbejde. 

I  denne  Gade  bo  derfor  Matadorerne  af  New-Yorks  Røver- 
styrelse, hvis  Millioner  skyldes  Handlinger,  der  i  hvilkensomhelst 
europæisk  Stat  vilde  have  medført  Forbedringshusstraf  eller  Fæst- 
ningsarbejde  eller  Galejer  i  mange  Aar  —  alt  eftersom  Straffeloven 
varierer  sine  Straffe;  her  leve  Børsmatadorer  med  Millioner,  tjente 
paa  ligesaa  tvivlsom  Maade.  Leverandører  og  Oppebørselsbetjente, 
mod  hvem  Tanden  régime's  Generalforpagtere  vare  naive  Børn,  og  i 
det  Hele  en  Mangfoldighed  af  politiske,  merkantile  og  journalistiske 
Matadorer,  ved  hvis  Millioner  der  er  en  større  eller  mindre  Hage. 

Det  gaar  imidlertid  disse  Folk,  som  det  jo  gaar  Menneskene 
i  Almindelighed;  den  bekjendte  Bjælke  øjne  de  ikke,  og  de  anse 
sig  selv  ikke  alene  for    en   Pryd    for    det    amerikanske  Samfund    i 

Særdeleshed,  men  ogsaa  for  Mønstre  paa  god  Tone  for  hele  Verden 
—  en  af  New- Yorks  kommunale  Plyndrere  holdt  saaledes  sin  Datters 
Bryllup  paa  en  Maade,  der  fremhævedes  som  værende  i  bedre  Stil 
end  Prindsesse  Louises  Bryllup  med  Marquis'en  al  Lorne  —  og  de 
ere  derfor  i  højeste  Grad  indignerede  over,  at  det  plebejiske  For- 
retningsliv, som  kan  være  godt  nok  før  Kl.  4  om  Eftermiddagen, 
men  ikke  bør  kjendes  udenfor  denne  Tid,  søger  at  fæste  sig  indenfor 
Fifth  Avenue's  Enemærker. 

Sagen  er  nemlig  den,  at  denne  Gade  allerede  nu  er  bleven 
dragen  saa  meget  ind  i  den  egentlige  By,  at  Forretningerne  begynde 
at  angribe  den,  og  der  ses  allerede  adskillige  store  Etablissementer, 
hvis  Skilter  vanære  de  fine  Brunstenshuse,  og  som  gjøre  Mine  til 
at  bringe  Forretningslivets  Tummel  og  Travlhed  ind  i  den  aristo- 
kratiske Rolighed  og  Stilhed,  som  ellers  herskede  her  i  Forretnings- 
timerne —  i  Forretningstimerne  vel  at  mærke ;  thi  naar  de  ere  endte, 
naar  Solen  begynder  at  helde,  og  Dagen  altsaa  begynder  for  den 
fine  Verden,  der  her  som  alle  Steder  forbittrer  Moralisterne  ved 
»at  gjøre  Nat  til  Dag«,  er  der  Liv  nok  i  Fifth  Avenue.  Der  vrimler 
af  elegante  Spadserende,  og  der  vrimler  af  smukke  Kj øretøjer,  nu  er 
det  Gadens  Visittid  og  dens  Promenadetid,  og  der  er  ikke  langt  til 
Central  Park,  hvor  New- Yorks  fine  Verden  mødes  paa  denne  Tid 
før  Middagen,  og  hvor  man  ser  en  Vrimmel  af  Vogne,  Ryttere  og 
Spadserende,  som  er  overvældende  og  i  den  dejlige  Park  afgiver  det 
livfuldeste  Skue,  man  kan  forestille  sig. 

Den  elegante  Del  af  Avenu'en  gaar  med  faa  Undtagelser  fra 
Waverley  Place  til  Nioghalvtredsindstyvende  Gade,  en  Strækning  paa 
2{  Mil.  De  overskaarne  Gader  ere,  tillige  paa  de  Stykker,  der  ligge 
nærmest  ved  Avenuen,  mere  end  almindelig  »gentile«,  og  hele  det 
Kvarter,  der  saaledes  gjør  Fordring  paa  for  Tiden  at  være  særlig 
elegant,  indtager,  regnes  det,  foruden  en  Længde  af  2£  Mil  en  Brede 
af  mellem  £  og  |  Mil. 

Ogsaa  i  dette  Nabolag  er  man  i  Nærheden  af  nogle  af 
New- Yorks   interessanteste    Bygninger.      Hertil   høre    to   forskjellige 

Hjørnestecler  mellem  23de  Gade  og  4de  Avenue,  den  ene  »Academy 
of  Design«,  den  anden  tilhørende  »Young  men's  Christian  association«. 
Den  første  indeholder  særdeles  smukke  og  hensigtsmæssige  Ud- 
stillingslokaler for  den  aarlige  Maleriudstilling.    Dets  Ydre  er  en  smuk 
Kopi  fra  Venedig,  dets  Indre  ligeledes  smukt,  men  giver  ikke  megen 
Plads,  thi  Bygningen  er  meget  lav,  men  Pladsen  er  vel  benyttet,  og 
navnlig  de  egentlige  Udstillingslokaler  synes  meget  hensigtsmæssigt  ind- 
rettede, smukke,  ret  rummelige  og  modtagende  et  passende  Lys  fraoven. 
Hvad  de  udstillede  Malerier  angaar,  maa  man  fornemmelig  erindre,  at 
Amerika  endnu  er  et  saa  ungt  Land,    med  saa  mange  kun  halvt 
opfyldte  Fordringer  til  det  daglige  Liv,   at  man  ikke  maa  tage  det 
ilde  op,  om  det  endnu  ikke  har  faaet  Tid  til  at  tænke  synderligt 
paa  Kunsten,   og  navnlig  naar  han  holder  sig  dette  for  Øje,  har  en 
Dansk  Lov  til  med  særlig  Tilfredsstillelse  at  betragte  Arbejder  af 
et  Par  Landsmænd,   der  nu  ere  indrullerede  mellem  de  amerikanske 
Kunstnere.   Den  lille  Udstillingsbygning  skal  have  kostet  160,OOODollars. 
Hjørnestedet  ligeoverfor  tilhørende  Young  men's  Christian  asso- 
ciation, er  holdt  i  Renaissance  Stil.     Det  er  en  høj,  smuk  og  impo- 
nerende Bygning  og  angives  med  Grund  at  have  kostet  487,000  Dollars. 
Foreningen,  hvis  Ide  er  af  engelsk  Oprindelse,  har  til  praktisk 
Formaal  at  sikre  unge  Mennesker  mod  at  gaa"  tilgrunde  ved  en  stor 
Stads  Fristelser  og  at  give  dem  navnlig  om  Aftenen  et  Tilflugtssted, 
der  i  og  for  sig  er  i  Besiddelse  af  Tiltrækning. 

Selskabet  har  Filialer  over  hele  Unionen  og  i  rigeligt  Tal;  at 
New- York  har  den  storartede  Bygning  og  flere  Filialer,  hindrer  ikke, 
at  Brooklyn  har  sit  selvstændige  Etablissement.  Bygningen  i  New- 
Yoik  er  imidlertid  utvivlsomt  den  mest  storartede  og  fuldstændige. 
Den  indeholder  store  Konversationssale  og  Læsesale,  et  smukt  Bib- 
liothek,  en  Musiksal,  Forelæsningssale,  Badeværelser,  Gynmastikssal 
og  en  stor  Forsamlingssal  til  Brug  ved  Forelæsninger  og  Koncerter. 
I  denne  store  Sal  holdes  ogsaa  Gudstjeneste  og  endel  af  de  mange 
religiøse  Møder,  som  Foreningen  afholder.  Foreningen  virker  gjennem 
en  Mængde  forskjellige  Komiteer,  der  hver  have  deres  særlig 
afgramsede  Opgave,   og  i  disse   Komiteer  for  Afholdelsen  af  Guds- 

tjeneste  under  aaben  Himmel,  for  Sygepleje  af  forladte  unge  Menne- 
sker, efter  at  udfinde  gode  og  billige  Kosthuse,  træffer  man  unge 
New- Yorker  Millionærer,  der  paa  denne  Maade  anvende  deres  Fritid. 

Alt  er  elegant  i  dette  Kvarter,  Alt  er  exklusivt;  man  forbauses 
'ikke  over  at  se,  at  de  Theatre,  der  ligge,  ere  saa  prægtige  Byg- 
ninger, ikke  heller  over,  at  Kirkerne  ere  saa  skinnende  og  elegante 
og  have  noget  vist  aristokratisk  Tilbagetrukkent  over  sig;  men  selv 
i  New- York  forbauses  man  dog  over  den  Grad,  til  hvilken  Exklusi- 
viteten  kan  drives  af  de  højærværdige  Herrer,  som  herske  her  og 
tage  vare  paa  Kvarterets  Salighed. 

Fifth  Avenue  er  konsekvent,  den  holder  ikke  af,  at  der  kommer 
Skomagere  og  Skræddere  og  slaa  deres  Boder  op  mellem  de  øvrige 
Beboeres  jordiske  Huse,  men  Gaden  holder  heller  ikke  af,  at  slige 
Personer  søge  Saligheden  hisset  ad  de  samme  Stier,  som  den  etablerer 
for  sine  aristokratiske  Familier. 


Langs  Bolværkerne. 

Ved  Lossepladserne   —   De  gamle  Bolværker  —  De  gamle  Torvehaller. 


Der  er  Liv  ude  i  New- York«  Havn,  men  der  er  ogsaa  Liv  inde 
paa  Land  langs  Havnen.  Paa  Grund  af  sin  Beliggenhed,  udfyldende 
en  lang  spids  0,  har  New-York  vist  en  større  »Bolværksstrækning« 
end  nogen  anden  By  i  Verden«  Og  det  er  godt,  der  er  Plads;  thi 
der  behøves  Plads,  og  selv  med  den  Rigdom,  der  er,  kan  det  stundom 
se  knebent  nok  ud. 

Det  er  en  Kække  Scener  af  højst  afvexlende  Liv,  der  udfolder 
sig  for  En,  naar  man  foretager  sig  en  af  de  lange  Toure,  som  det 
unægtelig  er  blot  at  komme  lidt  omkring  langs  Bolværkerne.  Paa 
den  ene  Side  ligge  Skibenes  uafbrudte  Rækker.  Skibe  tage  sig  slet 
ikke  godt  ud,  naar  de  ligge  og  losse  og  lade  og  ligesom  ere  i 
Negligée.  Men  der  er  Liv  ombord  og  Liv  i  Land.  Folk  forstaa 
at  arbejde  i  Amerika,  og  det  gjælder  saavel  Bankieren,  der  er 
Millioner  værd,  som  Daglejeren,  der  ruller  Tønder,  ja  Dyrene  med. 

Det  af  de  arbejdende  Væsener,  man  i  denne  Egn  næsten  har 
mest  ondt  af,  er  Hesten.  Er  der  nogen  Stad,  hvorom  det  gjælder  i 
Sandhed,  at  den  er  Hestenes  Helved,  er  det  i  det  Hele  taget  New- 
York.  Der  har  for  nylig  dannet  sig  Foreninger  mod  Dyrplageri  i 
Unionen,  og  saadanne  kunne  ogsaa  haardt  behøves.  Politiet  kj ender 
ikke  til  at  tage  sig  af  den  Slags  Ting.  Der  er  end  ikke  nogen - 
somhelst  Regel  for,  hvor  Mange  der  maa  tages  op  i  en  Sporvogn, 
og  til  sine  Tider,  om  Eftermiddagen,  naar  Forretningerne  høre  op, 
og  om  Morgenen,  naar  de  begynde,  ere  disse  saa  overfyldte  af  Folk, 

der  staa  inde  i  Vognen  saa  tæt,  at  man  ikke  kan  røre  sig,  eller 
hænge  i  Klynger  paa  hver  Fodsbred  af  Platformerne,  at  man  ser  de 
to  stakkels,  daarligt  holdte  Heste  trække  hele  Vejen  med  en  An- 
strængelse,  som  det  er  ligefrem  pinligt  at  være  Vidne  til. 

De  Sporvognslinier,  som  løbe  i  Nærheden  af  Havnestrækningerne, 
høre  til  de  mest  befærdede,  og  Hestene  se  ud,  som  om  de  aldrig 
have  kjendt  til  Velvære,  rolig  Hvile  i  en  Stald  og  en  fyldt  Krybbe. 
Men  det  er  ikke  disse  Heste  alene,  man  her  ynker.  De,  der  trække 
de  tunge  Læs,  have  det  ikke  stort  bedre;  Læssene  ere  store,  og 
hvad  der  især  forbauser  En,  Brolægningen  er  saa  uhyre  slet. 

Der  er  Gruber  og  Huller  her  paa  de  travleste  Strækninger, 
som  den  mindste  Provinsby  hos  os  ikke  vilde  taale  i  en  afsides 
Gyde.  Det  vilde  være  ganske  uforstaaeligt,  hvorledes  New-Yorks 
praktiske  Beboere  fandt  sig  i  denne  Uorden  alene  af  Hensyn  til  det 
Slid,  den  volder  paa  Heste  og  Vogne,  dersom  man  ikke  erindrede, 
hvem  New-Yorks  Kommunalbestyrelse  er,  og  hvorledes  den  lader 
udbetale  Hundredetusinder  for  Renovation,  som  ikke  bliver  gjort, 
og  Brolægning,  som  ikke  udføres. 

Det  er  i  det  Hele  taget  forbausende  at  se,  hvor  daarligt,  gam- 
melt og  forfaldent  Alt  tager  sig  ud  her  i  disse  Egne.  Her  møder 
man  ingen  imponerende  Bygninger,  intet  Spor  af  større  Arbejder. 
De  fleste  af  Værfterne  og  Lade-  og  Lossepladser  ere  raadne,  smud- 
sige, flikkede  og  lappede;  Bjælkerne  i  dem  se  ud,  som  om  de  vare 
Drivtømmer  fra  de  slimede  Vande,  der  skvulpe  omkring  dem.  Det 
ligner  slet  ikke  New- York  at  have  Noget,  der  spiller  Bolle  i  For- 
retningslivet, i  den  Stand,  hvori  disse  Pladser  ere  paa  mange  Mile. 

Der  har  iøvrigt  ogsaa  været  Tale  om  et  kæmpemæssigt  Anlæg, 
som  skulde  erstatte  disse  raadne  Bolværker  med  nye  Konstruktioner 
af  Sten  og  Jern  paa  samme  Tid ,  som  der  opførtes  paa  hver  »Pier« 
et  storartet  Jernpakhus  i  fem  Stokværk,  men  af  ukjendte  Grunde 
har  denne  Plan  stødt  paa  Modstand  hos  vedkommende  Myndigheder, 
og  der  er,  saavidt  vides,  endnu  langt  til  dens  Udførelse. 

Et  ejendommeligt  Skue  blandt  de  mange  brogede  Billeder  er 
Østershandelen  nær  Foden  af  Christopher  Street.    Der  føres  en  utrolig 

Mængde  af  Østers  til  New- York;  Skonnerter,  Slupper,  Smakker,  alle 
mulige  Fartøier  komme  med  deres  Ladninger  fra  Prince's  Bay, 
Rariton  River,  Shrewsbury  og  andre  Steder  og  ligge  i  lange  Linier 
langs  Bolværkerne,  som  smudsige,  lugtende,  svømmende  Boder,  fra- 
stødende at  se  til  og  i  ingen  Henseender  antydende,  at  deres  Lad- 
ning er  det  søgte  og  fortræffelige  Fødemiddel,  som  den  er. 

Paa  hvilken  af  de  to  Sider  man  foretager  sin  Vandring,  vil  man 
komme  til  interessante  Torvehaller.  Paa  Vestsiden  ligger  Washington- 
Market,  paa  Østsiden  Fulton-Market.  Det  første  er  en  udstrakt 
Samling  af  grimme,  uregelmæssige,  gamle  Træbygninger,  indeholdende 
en  Mangfoldighed  af  større  og  mindre  Udsalg.  Paa  hele  denne  Side 
af  New-York  er  det  især  Handelen  med  Indlandets  Produkter,  der 
drives  —  medens  det  paa  den  anden  Side  ved  Eastriver  især  er 
den  store  udenlandske  Handel,  der  gjør  sig  gjældende  —  og  hertil 
føres  da  umaadelige  Mængder  af  Mel,  Kjød,  Smør,  Fedevarer,  Æg, 
Fjerkræ,  Fisk,  Frugt,  Grøntsager,  kort  sagt  Alt,  hvad  New-York  be- 
høver til  sit  daglige  Liv,  til  at  stille  sin  Sult. 


Washington-Market. 

Det  er  især  i  Washington-Market,  at  alt  dette  samles  —  ialfald 
det  Bedste  af  det;  thi  Washington-Market  er  bekjendt  for  sine  for- 
træffelige Varer ;  mangen  velstaaende  gentleman  vandrer  selv  om  her 
mellem  alle  de  spiselige  Skatte  for  at  udsøge  Familiens  Middagsmad, 
og  de  mest  aristokratiske  Familier  fra  Vest-Siden  forsyne  deres 
Kjøkkener  fra  Washington-Market. 

Fulton-Market  maa  selvfølgelig  indeholde  omtrent  det  Samme 
som   Washington-Market;    dets  Bygninger,    som    i    1821    vare  fuld- 

komment  tidssvarende,  opførte  med  en  Bekostning  af  en  Kvart  Million, 
samle  Østsidens  Produkter,  men  saa  larmende  Livet  nu  er  her  i  de 
smalle  Gange,  er  det  dog  ikke  saa  travlt  som  paa  den  anden  Side. 
I  en  Henseende  har  Fulton-Market  Noget,  hvortil  dets  Rival  ikke 
har  Mage,  Østers-Restaurationerne,  som  her  ere  udviklede  til  en 
Fuldkommenhed,  ikke  hvad  Udstyrelse,  men  hvad  Varer  angaar, 
som  lokker  endog  den  fine  Verden  ind  paa  disse  plebejske  Steder. 

Om  Morgenen  eller  tidligt  paa  Formiddagen  er  det  Husmødrene 
og  Tjenestetyendet,  som  færdes  her  i  en  mylrende  Vrimmel,  thi  man 
kjører  ofte  paa  de  allestedsnærværende  Sporvogne  flere  Mil  for  at 
kunne  gjøre  sine  Indkjøb  her.  Om  Eftermiddagen,  naar  Forretnings- 
tiden er  endt,  dukke  Familiens  mandlige  Medlemmer  op  for  at  bringe 
snart  et  Par  gode  Kyllinger,  snart  et  Knippe  Asparges  eller  en  stor 
Visk  Bananer  hjem  med  til  Huset  til  det  Maaltid,  som  skal  krone 
Dagens  Anstrængelser,  og  det  er  ikke  blot  de  jævne  Folk,  man  her 
møder,  mangen  Forretningsmand,  hvis  egen  Vogn  venter  ham  ved 
den  landlige  Station  i  Nærheden  af  hans  Sted,  gjør  sin  Vending 
ind  her  og  slæber  afsted  med  en  tung  Pakke  ned  paa  Færgen  og 
gaar  med  den  under  den  ene  Arm  og  Dokumenter  under  den  anden 
ind  i  Jernbanevognen. 


Castle  Garden. 

Beliggenhed  —  Forretningsgangen  —  De  forskjellige  Indvandrere 
Yderligere  Forsørgelse. 


Der  er  et  Punkt  paa  New-Yorks  Kyststrækning  —  hvis  man 
kan  bruge  dette  Udtryk  —  som  fortjener  særlig  Opmærksomhed, 
det  er  det  bekjendte  Udvandrerlandingssted  Castle  Garden.  Det 
ligger  ude  paa  Spidsen  af  den  trekantede  0,  paa  hvilken  New- York 
ligger.  Den  cirkelrunde  Bygning  var  oprindelig  (o:  1807)  et  Fort, 
Castle  Clinton  kaldet  efter  den  første  republikanske  Guvernør  i  New- 
York.  Stedet  ligger  overordentlig  smukt  ved  Vandet,  der  seer  bredt 
ud  som  aaben  Sø.  Ligeoverfor  ligger  Governor's  Island,  i  nogen  Af- 
stand ses  Jersey's  Kyst  og  længere  borte  Jersey  og  Staten  Islands 
grønne  Høie.  Indvandrerne  ankomme  hertil  med  deres  Bagage  i 
mindre  Tendere,  som  hente  dem  fra  de  større  Skibe  og  lægge  til 
ved  Bolværket  udenfor  Bygningen.  Saasnart  de  komme  iland,  vises  de 
ind  i  den  store  Rotunda,  en  vældig  Hal,  som  engang  gjenlød  af 
Jenny  Linds  Stemme,  da  hun  første  Gang  skulde  optræde  i  New- 
York,  og  man  ikke  kunde  finde  noget  Lokale  stort  nok.  Stort  er 
det,  det  rummer  godt  alle  de  Hundreder,  som  daglig  strømme 
sammen,  og  Luften  synes  i  Reglen  at  være  god  og  frisk.  Ind- 
vandrerne passere  En  for  En  forbi  Bestillingsmænd,  hvis  Opgave  det 
er  at  indregistrere  alle  Navnene  med  Tilførelse  af  Fødested  og 
Bestemmelsessted,*)  et  Arbejde,  der  ikke  er  saa  let,  som  man  skulde 


i  Til   Skildringen    af   Virksomheden    i    Castle   Garden   er    benyttet  en   Artikel   i 
»Harper's  MonthSy«   for  Marts  1871. 

tro.  Skjøndt  de  ansatte  Bestillingsmænd  ere  istand  til  den  ene  eller 
den  anden  at  forstaa  adskillige  europæiske  Sprog,  er  Vanskeligheden 
dog  ikke  endt  med  at  have  forstaaet,  hvad  Indvandrerne  sige.  Man 
trætfer  naturligvis  blandt  disse  Almuesfolk  fra  de  forskjelligste  Lande 
Folk  med  forunderlige  Forestillinger.  Snart  ane  de  Svig  i  Spørgs- 
maalet  om  Navn  o.  s.  v.  og  nægte  ligefrem  at  svare  herpaa  eller  give 
snedigt  undvigende  Svar  som,  at  det  kan  man  læse  paa  deres  Kuf- 
ferter eller  faa  at  vide  i  Skibet  eller  andet  lignende.  Snart  synes 
det  at  gaae  over  deres  aandelige  Horizont  endog  at  give  Svar  paa 
disse  Spørgsmaal,  og  man  kan  træffe  Folk,  som  f.  Ex.  besvare  Spørgs- 
maalet  »Er  De  alene?«  med  »Nej,  en  Kuffert«. 

Naar  Indskrivningen  er  endt,  gaar  det  hen  til  »booker'en«, 
Jernbaneagenten,  hvis  Bestilling  det  er  at  faa  at  vide,  hvor  Folk 
agte  sig  hen,  og  give  Passageren  en  trykt  Seddel,  hvorpaa  indskrives 
Tallet  paa  de  Jernbanebilletter,  der  skal  bruges,  og  deres  Pris  i  ameri- 
kansk Mønt.  Naar  Indvandreren  har  faaet  dette,  kan  han  gaa  hen  til 
Jernbanekassereren,  hvis  Plads  er  i  Nærheden,  og  der  kjøbe  sig  sin 
Billet.  Det  er  et  overordentlig  heldigt  Arrangement,  der  er  truffet 
med  dette  Billetsalg,  og  det  kan  neppe  anbefales  Indvandreren 
indtrængende  nok  at  kjøbe  sine  Billetter  her.  Der  er,  saavidt  man 
kan  se,  en  høj  Grad  af  Nøjagtighed  i  Alt,  hvad  der  angaar  Castle 
Gardens  Behandling  af  Indvandreren,  hvorimod  han  udenfor  dets 
Mure  er  udsat  for  Svindlerier  af  alle  mulige  Arter.  Man  gjør  sig  i 
Kontoret  al  mulig  Ulejlighed  for  at  udfinde,  hvor  det  virkelig  er, 
Udvandreren  vil  hen.  Dette  er  ikke  altid  saa  let.  Meget  ofte  ved 
han  kun  Navnet  paa  Byen,  men  det  samme  Bynavn  findes  mang- 
foldige Gange,  ti,  tyve,  tredive  forskjellige  Steder  i  Unionen.  Jern- 
baneagenten  i  Castle  Garden  holdes  af  Kommissærerne  for  Ind- 
vandringen ansvarlig  for  de  Fejltagelser,  der  indløbe  med  de  Billetter, 
han  sælger.  Noget  Tilsvarende  gjælder  selvfølgelig  i  ingen  Hen- 
seender for  de  Billetter,  der  kjøbes  udenfor.  For  disse  Folk  kommer 
det  kun  an  paa  at  faa  Pengene  i  Kassen  og  Kjøberen  ud  af  Døren, 
hvor  han  saa  senere  kommer  hen,  er  dem  aldeles  ligegyldigt.  Om 
de  have  solgt  en  Mand,  der  skal  op  til  Maine,  en  Billet  til  en  By  i 

Nebraska  et  Par  Tusind  Mile  fra  det  Sted,  hvortil  han  agtede  sig,  volder 
de  fleste  ligesaa  lidt  Samvittighedsnag  som  at  have  husket  fejl  af  et  Gade- 
navn til  en  Mand,  der  spørger  om  Vej.  Det  er  dog  ikke  blot  denne 
Risiko,  en  Mand  løber,  som  ubekjendt  med  Forholdene  selv  vil  sørge 
for  sin  Jernbanerejse;  der  er  Exempler  nok  paa,  hvorledes  Ud- 
vandrere for  deres  Penge  faa  aldeles  værdiløse  Papirstykker.  Den 
samme  Erfaring  kan  gjøres  her  som  saa  mange  Steder,  at  netop  de 
samme  Folk,  der  ere  de  mest  mistænksomme  mellem  dem,  der  op- 
rigtigt ville  deres  Vel,  ere  de  mest  troskyldige  Tosser  i  Hænderne 
paa  dem,  der  kun  ville  bedrage  dem. 

Ligeoverfor  Jernbanekassereren  er  Vexellerernes  Pladser.  En 
Tavle  angiver  Kurserne,  efter  hvilke  der  vexles.  Prisen  er  kun  en 
Ubetydelighed  højere  end  Kursen  i  Wall-Street  og  følger  denne. 
Enhver  Kursforandring  i  Wall-Street  meldes  øjeblikkelig,  og  Priserne 
forandres  derefter,  ofte  til  ikke  ringe  Forbauselse  for  de  i  Penge- 
markedets Hemmeligheder  Uindviede.  Det  Samme  gj ælder  iøvrigt 
om  Pengebytning  som  om  Salget  af  Billetter.  Det  ene  Rigtige  for 
Indvandrerne  er  at  lade  den  besørges  her.  De  Penge,  som  oftest 
blive  byttede,  ere  engelske  Sovereigns  og  preussiske  Thaiere. 

Ifølge  den  amerikanske  Skildring  af  de  forskjellige  Udvandrere 
ere  de  tydske  Indvandrere  den,  som  volde  mindst  Ulejlighed  i  Castle 
Garden.  De  skildres  som  meget  villige  og  medgjørlige,  ere  lette  at 
faa  til  at  lyde  Instruktioner  og  meget  hjælpsomme  mod  hverandre. 
Dersom  En  kommer  til  at  mangle  et  Par  Dollars  til  Kjøbet  af  sin 
Jernbanebillet,  er  det  meget  sjeldent,  at  han  ikke  i  kort  Tid  kan 
faa  Beløbet  hos  mere  velhavende  Landsmænd.  Irlænderne  volde 
endel  mere  Ulejlighed  med  deres  Mangfoldighed  af  Spørgsmaal. 
»De,  der  volde  mest  Uleilighed«,  hedder  det,  »og  snarest  udtømme 
Ens  Taalmodighed,  ere  Svenskerne.  Det  er  fortræffelige  Folk  og 
udgjøre  en  fortræffelig  Slags  Borgere,  saa  ønskelig  for  Landet  som 
Nogen;  men  de  volde  endel  Ulejlighed  ved  deres  Ankomst.  For 
det  første  lugte  de  af  en  Blanding  af  Læder,  Spegesild,  Løg  og  Sved, 
som  er  vanskelig  at  beskrive,  men  i  høj  Grad  fremtrædende.  De 
ere  endvidere  ikke  blot  temmelig  mistænksomme  af  Naturen,    men 

gjorte  saa  i  en  højere  Grad  af  Folk  i  deres  Hjemstavn,  i  hvis  Inter- 
esse det  er  at  gjøre  dem  ængstelige  for  Castle  Garden,  og  hvad 
det  forsyner  dem  med,  som  om  det  var  en  skrækkelig  Anstalt.  De 
sky  Spørgsmaal  og  nægte  ofte  at  give  Forklaringer.«  I  mange  for- 
skjellige  Henseender  synes  der  at  være  godt  sørget  for  de  An- 
kommende. Breve,  som  komme  til  den  eller  den  Passager  med  det 
eller  det  Skib,  opbevares  omhyggelig.  Naar  Skibets  Passagerer  ere 
ankomne,  raabes  de  Folk  op,  til  hvem  der  er  Breve,  og  de  modtage 
da  et  Kort,  ved  hvis  Aflevering  ved  Brevpulten  hver  modtager  sit 
Brev.  Ønsker  han  selv  at  afsende  et  Brev,  vil  han  ved  en  anden 
Pult  finde  en  Skriver,  der  endog  skriver  for  ham.  I  et  særegent 
Rum  kan  han  modtage  Besøgende,  og  det  er  næsten  overflødigt,  da 
man  jo  er  i  Amerika,  at  sige,  at  der  er  Vaske-  og  Baderum. 

En  Institution,  som  staar  i  Forbindelse  med  Castle  Garden,  og 
som  ikke  bør  lades  unævnt,  naar  dette  omtales,  er  det  Indvandrer- 
asyl og  Hospital,  som  findes  paa  Ward  Island,  en  lille  0  i  Eastriver. 
Her  modtages  Indvandrere,  som  ere  uden  Subsistensmidler,  eller  som 
ere  syge.  De  underholdes  her,  indtil  der  kommer  Pengeforstrækning 
til  dem,  eller  de  kunne  blive  anbragte  som  Arbejdere.  Hvor  be- 
tydningsfuld denne  Virksomhed  er,  kan  ses  deraf,  at  efter  Beretning 
fra  1870  (for  1869)  modtoges  her  i  det  Hele  11,471  Indvandrere, 
der  fødtes  439  Børn  og  bortsendtes  11,356  Passagerer.  Den  3ite 
December  fandtes  der  1959  Personer. 

I  Forbindelse  med  Castle  Garden,  skjøndt  ikke  udgjørende  nogen 
Del  deraf,  og  aabent  for  Alle,  Indfødte  og  Indvandrere,  er  det  saa- 
kaldte  Labor-Exchange,  som  ligger  ligeoverfor  Bygningen.  Det  gjælder 
i  denne  som  overalt,  at  de,  der  forlanges,  og  de,  der  næsten  altid 
kunne  faa  Anbringelse,  ere  de,  der  ville  arbejde  med  deres  Hænder. 
Først  og  fremmest  begæres  Minearbejdere,  dernæst  Jernbanearbejdere, 
Markarbejdere,  Gartnere  og  Haandværkere.  Endvidere  er  ogsaa  her 
som  alle  Steder  kvindeligt  Arbejde  meget  søgt.  Begæret  af  kvindelige 
Arbejdere,  som  ville  og  kunne  bestille  Noget,  kan  langtfra  tilfreds- 
stilles ved  Efterspørgslerne.  11869  anbragtes  herfra  11,673  Tjeneste- 
piger, 17,250  Mark-  og  andre  Arbejdere  og  5594  mekaniske  Arbejdere 
og  Professionister. 

Amerikanerne  sige  med  Selvfølelse,  at  der  er  ingen  Fyrste  i 
det  gamle  Europa,  der  reiser  saa  bekvemt  som  en  Amerikaner  og 
bor  saa  godt  som  han,  naar  han  er  paa  sit  Hotel.  Det  er,  hvad 
Hotellerne  angaaer,  Ny-England  og  særlig  New- York,  som  anses  for 
at  have  udviklet  Typen  til  Fuldkommenhed.  Allerede  for  20  Aar 
siden  byggede  man  her  det  storartede  Astor  House  paa  Broadway, 
som  har  Plads  for  600  Gjæster.  Nu  har  New-York  over  en  Snes 
paladslignende  Hoteller  af  første  Rang  foruden  en  Mangfoldighed  af 
Hoteller  af  anden  og  tredie  Rang  og  Kosthuse  af  alle  mulige  Klasser. 

Blandt  de  mest  bekj endte  New- Yorker  Hoteller  er  saaledes  paa 
Broadway  endvidere  Metropolitan  Hotel,  St.  Nicholas,  Grand  Central 
Hotel  eller  Southern  Hotel,  Prescott  House,  St.  Denis,  Irving  House, 
Hoffman  House,  Grand  Hotel  o.  fl.  a. 

Det  angives,  for  at  anføre  nogle  Data  om  disse  Hoteller,  at 
Metropolitan  Hotel's  Opførelse  kostede  800,000  Dollars  og  Dekora- 
tionen af  dets  Indre  desuden  200,000.  Vand-  og  Gasrørene  i  Byg- 
ningen have  tilsammen  en  Længde  af  12  Mile,  13,000  Yards  Tæppetøj 
dække  Gulvene  i  Værelserne,  og  der  kjøbtes  alene  for  18,000  Dollars 
Spejle,  en  Artikel,  som  spiller  en  storartet  Rolle  i  de  amerikanske 
Huses  og  Hotellers  Udstyrelse. 

St.  Nicholas,  en  overordentlig  smuk  Marmorbygning,  opført  i 
korinthisk  Stil,  sex  Stokværk  høj,  kostede  over  en  Million  Dollars. 
Naar  man  træder  ind  ad  Hovedindgangen,  kommer  man  ind  i  en 

Søjlegang  200  Fod  lang  og  c.  GO  Fod  bred,  som  tilligemed  den 
polerede  Egetræs  Trappe,  der  fører  op  i  de  øvre  Stokværk,  alene 
vilde  være  tilstrækkelig  til  at  retfærdiggjøre  det  anførte  amerikanske 
Udsagn  for  dette  Hotels  Vedkommende.  Det  Øvrige  er  imidlertid  i 
samme  Stil.  I  de  elegante  Spisesale  spise  sex  hundrede  Gjæster 
med  Lethed  paa  engang.  Spejlene  i  dette  Hotel  kostede  40,000  Dollars, 
Sølv-  og  Pletservicet  50,000  Dollars. 

Det  mest  storartede  af  alle  Hotellerne  i  New-York  og  det  mest 
storartede  Hotel  i  Amerika  er  dog  det  bekjendte  Fifth  Avenue  Hotel. 
Det  er  et  pragtfuldt  Palads  af  hvidt  Marmor,  som  indeholder  Værelser 
for  800  Gjæster  og  over  100  Lejligheder,  bestaaende  af  Dagligstue, 
Sovekammer,  Paaklædnings-  og  Badeværelse. 

De  amerikanske  Hoteller  ere  storartede  og  elegante,  men  man 
befinder  sig  paa  samme  Tid  særdeles  vel  i  dem.  Indretningen  er 
næsten  overalt  den  samme.  I  Stueetagen  findes  først  og  fremmest 
Hotellets  Kontor,  som  gjerne  kun  er  et  ved  en  lang  Disk  afgrænset 
Rum  i  den  store  Vestibule.  Man  melder  sin  Ankomst  ved  Disken, 
opgiver  sit  Navn  og  faar  sit  Værelse  anvist.  Gaar  man  ud,  er 
det  altid  her  i  Kontoret,  at  man  leverer  Nøglen  til  sit  Værelse  af, 
og  naar  man  rejser,  gaar  man  blot  hen  ved  Disken  og  siger,  at 
man  ønsker  at  betale  sin  Regning,  hvilket  efter  den  Maade,  hvorpaa 
Priserne  næsten  altid  beregnes,  er  en  særdeles  nem  og  hurtig,  om 
end  ingenlunde  billig  Ceremoni. 

Ved  Kontorets  Disk  forsyner  man  sig  med  Svovlstikker,  der 
tager  man  sine  Tandstikkere,  og  der  indhenter  man  alle  mulige  Op- 
lysninger om  det  Sted,  hvor  man  befinder  sig. 

I  Stueetagen  finder  man  dernæst  i  Almindelighed  Ryge-  og 
Læseværelserne  eller  Hallerne,  hvad  man  nu  vil  kalde  dem.  I  Al- 
mindelighed have  de  lidet  ved  sig  af  det  Begrænsede,  men  mere  Hygge- 
lige, som  i  Almindelighed  knytter  sig  til  Ordet  »Værelse«.  De  ere 
i  Virkeligheden  i  Almindelighed  de  uhyggeligste,  om  end  de  mest 
yndede  Opholdssteder  i  et  amerikansk  Hotel.  Der  er  et  gjennem- 
gaaende  Præg  af  uhyggelig  Uorden  over  dem.  Paa  Bordene  ligge 
en   Mængde  sønderrevne  og  pjaltede  Aviser,    blandt    hvilke    man    i 

Almindelighed  skal  have  ondt  ved  at  finde  Dagens  Aviser  eller 
Noget,  man  overhovedet  bryder  sig  om  at  læse;  thi  det  er  en  saa 
almindelig  Skik,  at  Amerikanerne  selv  kjøbe  deres  Blade,  at  der  ikke 
henvendes  synderlig  Opmærksomhed  fra  Hotellets  Side  paa  denne 
Sag.  Man  anskaffer  vel  ofte  —  det  er  ingenlunde  Regel  i  de  større 
Huse  —  Dagens  Aviser,  men  hvor  de  blive  af  i  Løbet  af  Dagen,  er 
der  Ingen,  som  spørger  om. 

Et  eller  to  større  Borde  i  disse  Lokaler  ere  gjerne  helligede  til 
Skrivning,  og  Brevpapir  og  Konvoluter  med  Hotellets  Navn  uden- 
paa  ere  tilstede  i  Overflod;  men  ogsaa  ved  disse  Borde  ser  der 
gjerne  uhyggeligt  og  uordentligt  ud.  Foran  Vinduerne  hænge  ingen 
af  disse  pragtfulde  Gardiner,  hvormed  der  ellers  ødsles;  Gulvene  ere 
kolde,  uhyggelige  Flisegulve,  overspyttede  af  Skraatobak,  thi  som  be- 
kjendt  er  det  en  national  Ejendommelighed  hos  Amerikanerne  at  være 
forfaldne  til  Skraatobak;  de  ere  fulde  af  Papirstumper,  sammenkrøllede 
Aviser,  halve  Konvoluter  og  alle  disse  andre  Gjenstande,  som  ikke 
længere  have.  nogen  anden  Opgave  i  Verden  end  at  gjøre  det  Sted 
uhyggeligt,  hvor  de  ligge. 

I  disse  Rum  sidde  og  staa  altid  en  betydelig  Mængde  af  Ho- 
tellets mandlige  Gjæster.  Det  synes,  som  om  Amerikanerne,  der 
ere  saa  flinke  til  Alt,  hvad  der  hedder  Association,  ikke  holde  af  at 
ryge  og  skraa  og  læse  Aviser  uden  i  Selskab.  Ingen  Amerikaner 
sidder  vist  nogensinde  og  ryger  alene  paa  sit  Værelse.  Lad  det 
være  nok  saa  hyggeligt  med  bløde  Tæpper  og  magelige  Lænestole 
og  lukkede  Vinduer,  han  drages  uimodstaaelig  ned  til  Mylren  i  Ryge- 
hallen med  de  umagelige  Læderbænke  og  Straastole,  det  kolde  Gulv 
og  Døre  og  Vinduer  saa  store  som  Porte  aabne  til  alle  Sider  for 
den  Træk,  som  han  ellers  ikke  ynder. 

Det  er  i  disse  Lokaler,  at  Amerikanerne  fremfor  Alt  hengive  sig 
til  deres  Yndlingsstilling,  at  anbringe  Benene  saa  langt  fra  Gulvet  og 
saa  meget  i  Højde  med  Hovedet  som  muligt.  Det  maa  imidlertid 
fremhæves,  at  et  saa  praktisk  Folk  som  Amerikanerne  ligesaa  lidt 
have  kastet  sig  over  denne  Stilling  som  over  nogetsomhelst  Andet, 
uden  at  der  er  Noget  ved  den. 

I  Virkeligheden  er  det  en  overordenlig  praktisk  Hvilestilling, 
bedre  end  nogensomhelst  anden;  det  paastaas,  at  man  bliver  færdig 
med  at  hvile  sig  nøjagtig  i  den  halve  Tid,  naar  man  sidder  saaledes, 
fremfor  naar  man  sidder  paa  Europæisk.  Vist  er  det,  at  en  gjennem- 
træt  Mand  ikke  finder  saa  god  Hvile  i  nogen  anden  Stilling,  og  hertil 
kommer  endelig,  at  den  er  en  fortrinlig  Kur  for  kolde  Fødder.  Intet 
Under  derfor,  at  den  er  saa  almindelig  yndet,  at  en  Amerikaner 
virkelig  er  i  stor  Forlegenhed,  naar  han  skal  til  at  befinde  sig  vel 
og  ikke  kan  blive  af  med  sine  Ben.  Borde,  andre  Stole,  Kamin- 
gesims og  Vindueskarm,  Alt  er  lige  godt  eller  ialfald  brugeligt,  og 
sidder  man  ude  i  en  Veranda,  hvor  der  hverken  er  Borde  eller 
andre  Stole  at  benytte,  ser  man  Amerikanerne  flokke  sig  rundt  om 
Piller  og  Stolper  for  i  Mangel  af  noget  Bedre  at  faa  Benene  stem- 
mede op  mod  disse. 

I  Stueetagen  findes  endvidere  Hotellets  Bar-room,  altid  smukt 
dekoreret  og  elegant  oplyst  om  Aftenen.  Skænkholderen  i  et  godt 
Hotel  ved  altid  til  Fuldkommenhed  at  tillave  alle  disse  fortræffelig 
sammensatte  Isdrikke,  som  Amerikanerne  have  deres  Styrke  i  at 
opfinde,  og  en  hed  Sommerdag  er  den  store  og  luftige  Skænkesal 
med  sit  kølige  Marmorgulv,  den  hvide  Marmorskænk  med  sin  glim- 
rende Besætning  af  Vinflasker  i  Is,  Karafler  og  Glas,  som  alle 
skinne  af  den  Renlighed  og  Orden,  der  udmærker  Alt  i  et  vel 
holdt  Hotel  —  undtagen  Tobakshallen  —-  et  meget  fristende  Til- 
flugtssted, for  Mange  desværre  altfor  fristende.  I  Skænkehallen 
findes  altid  et  Cigarudsalg.  Cigarerne  i  Amerika  ere  meget  dyre. 
Kjøber  man  i  Detail,  faar  man  ingen  Cigar  under  10  Cts.  (lidt  over 
en  Mark  dansk),  og  det  er  meget  daarlig  Tone  at  kjøbe  saa  billige 
Cigarer.     I  Hotellerne  er  den  ordinære  Cigar  til  20  Cts. 

Bag  Bar-room'et  findes  gjerne  en  elegant  Billardsal.  At  spille 
Billard  er  en  meget  yndet  Fornøjelse,  og  de  amerikanske  Billardborde 
og  Billardredskaber  skulle  være  forarbejdede  med  den  højeste  Grad  af 
Nøjagtighed.    I  et  stort  Hotel  kan  der  godt  findes  et  Dusin  Billardborde. 

I  dette  Nabolag  findes  endvidere  foruden  Badeetablissementer, 
som  ikke  kunne  tænkes  adskilte  fra  et  nogenlunde  anstændigt  Hotel, 


4(3  Frisørsalon. 

Frisørsalonen,  hvor  Shampooing  Kunsten  er  udviklet  til  sin  højeste 
Fuldkommenhed,  ligesom  ogsaa  Amerikanerne  paastaa,  at  deres 
Barberer  have  drevet  det  saa  vidt,  at  det  er  blevet  Hovedfornøjelsen 
ved  Skj ægget  at  kunne  lade  det  tage  af.  Intet  Under  derfor,  at 
man  paa  Hotellets  Barberstue  og  Frisørsalon  kan  finde  et  Skilt 
som  det,  der  pranger  paa  Richmonds  første  Hotel: 

Lomax  B.  Smith, 

Professor,  Barber 

Hair  cutting  &  dressing  etc. 

I  Portnerens  lille  Rum  foregaar  Skobørstningen.  Paa  de  store 
Hoteller  faar  man  vel  som  paa  europæiske  Hoteller  sit  Skotøj 
børstet  til  om  Morgenen,  men  i  Dagens  Løb  er  det  en  særskilt  For- 
retning med  Portneren.  En  meget  praktisk  Indretning,  især  naar 
man  har  Amerikanernes  Sky  for  at  komme  op  paa  sit  Værelse  om 
Dagen,  er  en  Garderobe,  hvor  man  uden  Betaling  kan  aflevere 
Overtøi,  Stokke,  Paraplyer  o.  s.  v.  mod  et  Nummer.  En  Indretning, 
som,  skjøndt  ikke  egentlig  hørende  til  Hotellet  selv,  dog  aldrig  vil 
mangle  i  et  stort  amerikansk  Hotel,  er  —  et  Telegrafkontor.  Det 
viser,  hvilken  Rolle  Hotellerne  spille,  at  Telegrafkompagnierne  holde 
særegne  Stationer,  aabne  hele  Dagen,  i  hvert  Hotel. 

Stueetagen  i  et  amerikansk  Hotel  er  saaledes  nærmest  helliget 
det  mandlige  Kjøn,  og  det  er  derfor  ogsaa  fuldkomment  i  sin  Orden, 
at  man  i  det  Land,  hvor  der  vises  Damerne  mest  Opmærksomhed, 
og  hvor  de  maaske  mindst  fortjene  det,  i  Reglen  anviser  dem  en  særegen 
»lady's  entrance«,  ad  hvilken  de  kunne  komme  op  i  Hotellets  øvre 
Stokværk  uden  at  komme  i  Berøring  med  de  Væsener,  der  færdes  i 
det  nederste. 

Trappegange  og  Korridorer  ere  gjennem  hele  Hotellet  bedækkede 
med  smukke,  bløde  Tæpper  i  livlige  Mønstre,  og  Tæpperne  ere  tillige 
i  Reglen  meget  ødselt  udstyrede,  hvad  Plads  angaar,  ofte  prydede 
med  Søjler,  pragtfulde  Gelændere  og  rige  Lysekroner.  Op  ad  en 
saadan  Trappe  begiver  man  sig  til  de  øvre  Etager. 


Damernes  Saloner.  47 

Paa  første  Sal  ser  man  i  Reglen  først  Damernes  Saloner,  deres 
Samlingsværelser,  Musiksal,  Modtagelsesværelser  for  Fremmede  o.  s.  v., 
alle  udstyrede  med  en  høj  Grad  af  Elegance  og  udgjørende  en 
virkelig  pragtfuld  Suite  af  Værelser.  Det  er  ikke  almindelig  Godt- 
kjøbselegance,  saaledes  som  vi  kjende  den  fra  Hoteller  og  Restaura- 
tioner, der  hersker.  Tæpperne  ere  tykke  og  kostbare,  Gardinerne 
ofte  af  Silke  —  i  Fifth  Avenue  ere,  i  Forbigaaende  sagt,  Silkegardiner 
hele  Husets  Regel  —  Fortepianoet  fra  en  Fabrikant  af  første  Rang, 
Sofaer  og  Lænestole  beklædte  med  lyse,  elegante  Stoffer,  smukke 
Blomsterpartier  ere  arrangerede  foran  Vinduerne,  Alt  fra  Spejlene 
til  pletterede  Kander  med  Isvandet  og  de  store  Metalbægere,  der  staa 
ved  det,  er  i  elegant  Stil.  Ved  Dørene,  som  føre  ind  til  Damernes 
Lejlighed,  sidder  altid  en  Tjener  i  »full  dress«,  beredt  til  at  modtage  Ordre. 

Damernes  Lejlighed  er  ikke,  som  Navnet  kunde  antyde,  ude- 
lukkende forbeholdt  Damer.  Enhver  Herre,  som  har  Damer  i  Hotellet, 
har  fuld  Ret  til  at  betræde  den,  og  i  det  Hele  kan  enhver  af  Ho- 
tellets mandlige  Gjæster,  det  være  sig  i  Henhold  til  Ret  eller  Sæd- 
vane, betræde  disse  Haller,  som  om  Aftenen  ere  Scener  for  fuld- 
stændigt Selskabsliv,  hvor  Damerne  møde  i  pragtfulde  Toiletter,  hvor 
der  er  Musik,  Sang,  Konversation  og  »flirtation«  fra  først  til  sidst. 
Der  er  ofte  en  Festsal  i  de  store  Hoteller,  og  hele  den  pyntede 
Skare  begiver  sig  da  undertiden  derhen  og  improviser  et  lille  Bal. 

Naar  man  i  Hotellet  er  kommen  paa  Højde  med  Damernes  Lej- 
lighed, er  det  »stylish«  at  gaa  med  Hatten  i  Haanden,  det  Samme 
gjælder  ogsaa  for  Etagerne  ovenover,  derimod  selvfølgelig  ikke  i  Stuen. 

Paa  første  Sal  er  foruden  Salonerne  næsten  altid  Spisesalen  eller 
Spisesalene,  hvis  Hotellet  er  meget  stort.  Det  er  altid  overordentlig 
høje  Rum,  ofte  gaaende  gjennem  to  Stokværk,  i  Reglen  prydede  med 
Søjler  og  storartede  Lysekroner.  Den  største  Ros  imidlertid  for  en 
amerikansk  Spisesal  er,  hvad  der  paa  mange  Steder  lyder  utroligt, 
at  der  aldrig  er  Madlugt.  Selv  naar  man  træder  ind  midt  under  et 
Maaltid,  medens  Bordene  ere  fyldte  med  Retter,  er  Luften  frisk  og 
behagelig,  og  kommer  man  derind  om  Morgenen,  kunde  man  tro, 
at  Hotellet  først  var  blevet  aabnet  samme  Dag,  saa  fri  er  den  for 

hvert  Spor  af  den  bekj endte  Lugt  af  svundne  Generationer  af  Kote- 
letter og  fedtede  Saucer,  som  allerede  i  sig  indeholder  en  vis,  ganske 
vist  ikke  ønskelig  Tilfredsstillelse  af  Appetiten. 

Gjæsternes  Værelser  ere  smukt  og  godt  udstyrede,  ligesom  alt 
det  Øvrige.  Det  er  en  Selvfølge,  at  de  altid  ere  belagte  med  Tæpper. 
Det  er  Noget  af  det,  hvorover  Amerikanere,  som  have  rejst  i  Europa, 
bittrest  beklage  sig,  at  Gulvene  ere  saa  kolde  og  uhyggelige,  og  at 
man  kan  risikere  i  et  godt  Hotel  at  sætte  Foden  paa  et  bart  Gulv, 
naar  man  staar  ud  af  Sengen.  Der  er  næsten  altid  lagt  Vand  ind 
i  Soveværelset,  saa  at  man  kun  behøver  at  dreje  Hanen  om  for  at 
faa  en  saa  rigelig  Vandstrøm,  som  man  ønsker  til  at  fuse  ud  i 
Kummen  paa  det  marmorbelagte  Vaskebord.  Naar  man  omtaler 
Soveværelset  paa  et  amerikansk  Hotel,  bør  det  ikke  forglemmes,  saa 
ubetydeligt  det  end  er,  at  der  altid  findes  Sæbe.  Dette  anses  nemlig 
for  en  særegen  angel-saxisk  Institution;  de  europæiske  Fastlands- 
hotellers  Mangel  paa  denne  Gjenstand  hører  ligeledes  til  Noget  af 
det  for  en  Amerikaner  Forunderligste  i  den  forunderlige  gamle 
Verden,  og  den  amerikanske  Humorist  Mark  Twain  lader  i  sin  be- 
kj endte  Rejsebeskivelse  »The  innocents  abroad«  denne  Mangel  den 
ene  Gang  efter  den  anden  give  Anledning  til  snurrige  og  komiske 
Situationer  for  de  rejsende  Amerikanere. 

Maaltiderne  ere  ordnede  efter  engelsk  Levevis;  ingen  Table 
d'hote  om  Middagen,  men  Servering  indenfor  bestemte  Timer.  Der 
er  paa  de  større  Hoteller  en  stor  Mangfoldighed  af  solide  og  tillige 
ofte  dyre  Retter  at  vælge  imellem  til  alle  Hovedmaaltiderne.  *) 


Nutiden  har  en  saa  stærk  udviklet  Sands  for  Spisesedler,  at  det  maaske  ikke 
vilde  være  overflødigt  at  anføre  som  et  Slags  oplysende  Illustration  den  meget 
anselige  daglige  Spiseseddel  paa  et  af  de  store  New-Yorker  Hoteller,  St.  Nicholas. 

Supper 

Ærte  Purée         Nudler. 

Fisk. 

Kogt  Helleflynder,     hollandsk  Sauce. 

Indbagt  Aborre,        Vinsauce. 

Kogt. 

Salt  Kjød  med  Kaal.     Boeuf  å  la  mode.     Hedelaar  med  Kapers. 

Kapun  med  Flæsk.  Skinke.  Kalkun  med  Østerssauce. 

Amerikanerne  kunne  slet  ikke  forstaa  den  europæiske  Skik,  at 
man  spiser  ved  et  Table  d'hote,  og  at  Alle  faa  en  lille  Bid  af  de 
samme  mange  Retter.  De  sammensætte  deres  Middag  af  faa  Retter, 
som  da  ogsaa  serveres  i  Kvantiteter,  der  kunne  tilfredsstille  enhver 
Appetit.  Man  sætter  imidlertid  Pris  paa  at  have  en  Mængde  for- 
skjellige  Grøntsager,  og  de  amerikanske  Kokke  hylde  det  Princip, 
at  Grøntsagerne  saavidt  mulig  bør  beholde  deres  naturlige  Smag  og 
ikke  smage  af  alt  muligt  Andet.  Der  drikkes  meget  lidt  til  Maaltiderne ; 
kun  i  Kalifornien,  der  selv  er  et  rigt  Vinland,  er  det  det  Almindelige, 
at  der  drikkes  Vin  til  Middag;  de  stærke  Drikke  nydes  mellem 
Maaltiderne.  Den  almindelige  Drik  til  disse  er  Isvand,  som  da  ogsaa 
skylles  ned  i  saadanne  Mængder,  at  man  forstaar,  hvorfor  de  halve 
Amerikanere  lide  af  ødelagt  Fordøjelse,  og  at  man  ser  alle  mulige 


Stegt. 

Kyllinger.     Oxekjød.     Unge  Lam  med  Myntesauce.     Kalvekjød. 

Skinke  med  Champagnesauce.     Bedelaar.     Kalkun. 

Kolde  Retter 

Kalkun  med  Syltetøj.     Gaaseleverpostej  med  Trøfler.     Lam.     Skinke. 

Salt  Kjod.     Oxetunge.    Kogt  Oxekjød.    Hummer.    Kalvekjød.    Hummersalat. 

B  ir  etter. 
Smaa  Fugle  paa  Spid. 
Lammekoteletter  med  Sauce  piquante 
Kalkunvinger. 

Ris-Croquetter  med  Vanille. 
Unge  Duer  med  Asparges. 
Kyllinger  med  Ris  i  spansk  Stil 
Stuvede  Nyrer  med  Madeira-Sauce. 
Makaroni  med  Parmesan  Ost. 
Krabber  med  blød  Skal. 

Syltetøjer,  Pickles  og  Salater. 
Pickles.    Æblesauce.    Ræddiker.    Oliven     Picklede  Bønner.    Tyttebær.    Laktuk. 

Gemyser. 
Kartoffelmos.     Kartofler      Majs.     Tomater.     Ris.     Bønner.     Asparges. 

Roer.     Kaal      Spinat. 
Tærter. 
Tapioca  Budding      Æble  Pie.     Rhabarber  Pie.     Plumbudding 
Gelée  af  Rhinskvin.     Vanille  Kys.     Lafayette  Kager      Blanc  manger. 

Dessert. 
Druer.     Bananer.     Æbler.     Rosiner      Mandlei. 

Sherbet.     Kaffe. 

Arter  af  bitre  Mavedraaber  anbefalede  overalt  paa  Gader,  Stræder, 
Klipper  og  Jernbanerækværker  saa  hyppigt,  som  om  det  var  Na- 
tionens normale  Tilstand  at  vride  sig  af  Kolik.  Drikke  Amerikanerne 
Vin  til  deres  Mad,  er  Champagne  deres  Yndlingsvin.  Det  er  i  det 
Hele  umaadelige  Kvantiteter,  der  forbruges  heraf;  Amerikanerne 
have  den  Overtro,  at  den  bedste  Champagne  føres  til  dem,  og  fortælle, 
at  cle  rige  russiske  Stormænd  lade  deres  Champagne  kjøbe  i  New-York. 

Opvartningen  er  meget  forskjellig.  I  New-York  opvartes  man 
ligesaa  godt  som  i  Europa;  St.  Nicholas  har  for  at  nævne  et  Ex- 
empel  300  Opvartere.  Men  medens  man  i  Sydens  Hoteller,  i  de 
gamle  Slavestater  kan  finde  en  saa  vrimlende  Mangfoldighed  af 
sorte,  ærbødige  Opvartere,  at  man  kan  bilde  sig  ind,  at  man  er  en 
hvid  »Massa«  i  Tiden  før  Slaveriets  Afskaffelse,  er  der  mange  andre 
Steder,  hvor  Opvarterne  ere  gjennemtrængte  af  Bevidstheden  om  at 
være  frie  amerikanske  Borgere  paa  en  Maade,  der  ikke  altid  er 
behagelig  for  Gjæsterne,  navnlig  naar  disse  ere  meget  sultne,  men  de  frie 
Borgere  vedblive  haardnakket  at  fastholde  den  Opfattelse,  at  det  ingen 
Hast  har  med  Maden.  Dersom  imidlertid  Borgerværdigheden  saaledes 
kan  komme  noget  paa  tværs  med  Opvarterbestillingen,  gjør  den  sig 
paa  den  anden  Side  undertiden  ogsaa  gjældende  paa  en  meget  be- 
hagelig Maade.  Det  Prelleri  for  Drikkepenge  f.  Ex.,  der  er  saa 
utaaleligt  paa  europæiske  Hoteller,  er  ukjendt  i  Amerika.  Portneren, 
som  bærer  Ens  Kuffert  ned,  naar  man  rejser,  siger  Tak  for  en  kvart 
Dollar  og  »that  is  all  right«  for  en  halv;  men  selv  om  man  følte 
den  mest  levende  Trang  til  at  uddele  Gaver  til  Andre,  vilde  det 
være  umuligt  at  blive  af  med  dem. 

Renligheden  i  de  amerikanske  Hoteller  synes  at  være  meget 
stor,  stadig  med  Undtagelse  af  Tobakssalen.  Dette  Sidste  synes 
imidlertid  at  maatte  skrives  paa  Gjæsternes  Regning;  thi  Ameri- 
kanerne spytte  ivrigt  allevegne,  men  dobbelt  ivrigt,  naar  de  sidde 
ledige  i  deres  Hotel.  Man  kan  godt  se  et  halvt  Dusin  irske  Piger 
hver  Morgen  oversvømme  Gulvet  med  Vand  og  Sæbe  paa  den 
hensynsløseste  Maade,  men  Fliserne  ere  neppe  tørre,  før  Alt  er 
næsten  i  samme  Tilstand  som  før. 


Priserne.  r}] 

Er  Alt  i  Reglen  godt  i  de  amerikanske  Hoteller,  ere  Priserne 
ogsaa  høje.  Det  er  endnu  en  Regel,  fra  hvilken  kun  nogle  Hoteller  i 
de  østlige  Stater  gjøre  Undtagelser,  at  der  betales  fast  Pris  uden 
Hensyn  til,  hvilke  Maaltider  man  nyder  i  den  Tid,  man  bor- i  Ho- 
tellet. Priserne  variere  noget,  men  ikke  meget  i  de  forskjellige 
Klasser  af  Hoteller.  I  New- York  betaler  man  i  Fifth  Avenue 
5  Dollars  pr.  Dag,  i  St.  Nicholas  4h  Dollars,  og  fra  4  Dollars  (Papir) 
til  3-i-  Dollars  synes  at  være  det  Almindelige  for  Hoteller  af  første 
Klasse.  I  Kalifornien  betales  3  Dollars  Guld  paa  Hoteller,  der  i 
ingen  Henseende  staa  tilbage  for  New- Yorks.  Paa  Hoteller  af  lavere 
Rang  bor  man  billigere,  dog  neppe  paa  noget  ordentligt  Sted  under 
2  å  2h  Dollars.  Priserne  kunne  under  særegne  Omstændigheder  naa 
en  urimelig  Højde.  Bladene  meddelte  saaledes  efter  Sessionen  i 
Washington  i  Foraaret  1871  endel  Prøver  paa  de  Priser,  som  man 
paa  denne  Tid,  da  Alt  var  overfyldt,  havde  kunnet  forlange  og  erholde 
i  Arlington  House,  Hovedstadens  første  Hotel.  En  bekjendt  Politiker, 
Senator  Fenton,  havde  herefter  betalt  1000  Dollars  i  Leje  alene  af 
sin  Lejlighed,  bestaaende  af  en  Dagligstue,  to  Sovekammere  og  et 
Kontor;  Senator  Cox  betalte  250  Dollars  for  sine  Værelser  i  en 
Uge,  en  anden  Politikers  Regning  for  to  Værelser  i  en  Maaned  var 
450  Dollars.  Den  bekj endte  Kvaksalver  og  Millionær  Helmbold  fik 
for  en  Dag  en  Regning  paa  96  Dollars  o.  s.  v. 

Hotellerne  i  Amerika  have  Betydning  ikke  blot  som  Opholds- 
steder for  Fremmede.  Amerikanerne  selv  have  en  Tilbøjelighed  for 
at  leve  paa  Hotel,  der  vidner  uheldigt  om  den  Udvikling,  Sansen 
for  Huslivet  har  faaet.  Mange  rige  og  velstaaende  Folk  holde  intet 
Hjem.  De  tilbringe  Tiden  paa  et  Hotel,  hvor  de  altid  have  et  bedre 
Bord  og  pragtfuldere  Værelser  end  i  et  eget  Hjem  paa  samme  Tid, 
som  Damerne  ere  fritagne  for  de  Besværligheder,  der  knytte  sig  til 
Bestyrelsen  af  en  Husholdning.  At  disse  Fordele  kjøbes  ved  at  leve 
i  Kompagniskab  med  et  Par  Hundrede  vildfremmede  Mennesker, 
vejer  Intet;  for  mange  Amerikanere  og  navnlig  Amerikanerinder  er 
ovenikjøbet  dette  kun   en  ny  Tiltrækning  til  Hotellerne.     Som  det 

gaar  de  Rige,  gaar  det  ogsaa  de  mindre  Velstaaende,   der  søge  til 

Faste  Beboere 


Kosthuse  og  sniaa  Hoteller,  men  for  disse  kommer  unægtelig  som 
særegen  Bevæggrund  til  at  opgive  Huslivet,  at  Tyendelønnen  er  saa 
høj,  at  det  næsten  er  uoverkommeligt  for  et  ungt  Par,  som  begynder 
med  Lidt,  at  faa  et  ordentligt  Tyende.  Det  bliver  for  saadanne 
Folk  god  Økonomi  at  leve  paa  et  Kosthus,  og  der  er  derfor  mang- 
foldige unge  Mennesker,  som  gifte  sig  paa  den  Maade,  at  de  strax 
tage  deres  Værelse  i  et  Kosthus  og  blive  ved  at  leve  Aar  ud  og 
Aar  ind  paa  denne  Maade. 


Fifth  Avenue  Hotel. 


Hvilket  Omfang  denne  Leven  paa  Hoteller  og  offentlige  Steder 
har  i  Amerika,  kan  ses  deraf,  at  den  ligefrem  tages  med  i  Betragt- 
ning som  en  af  de  Faktorer,  der  have  Indflydelse  paa  Samfunds- 
forholdene. Da  Tocqueville  skrev  sin  berømte  Bog  om  det  ameri- 
kanske Demokrati,  erklærede  han,  at  der  maaske  ikke  var  noget 
Land,  hvor  Ægteskabets  sædelige  Kenhed  stod  saa  højt  som  i  Amerika. 
Der  er  i  en  Menneskealder  foregaaet  en  saadan  Forandring  heri,  at  det 
giver  alvorlige  Betragtere  blandt  Amerikanerne  selv  Anledning  til  de 
største  Bekymringer,  men  som  et  af  de  Forhold,  der  have  udøvet  en  sær- 
deles sørgelig  Virkning,  nævnes  netop  dette  Hotelliv,  som  lader  Konerne 
leve  ene  og  aldeles  ørkesløst  næsten  hele  Dagen  paa  offentlige  Steder. 


Drikkestuer  og   Restaurationer. 

Hvem  der  drikker  —  Hvad  der  drikkes  —  Lunchrestaurationer  —  Østersrestaurationer 


Der  er  to  Slags  amerikanske  Beværtningssteder,  som  have  en 
ganske  særegen  Karakter :  Drikkestuerne  og  de  Steder,  som  nærmest 
give  sig  af  med  at  besørge  Lunch,  Formiddagsmaaltidet,  som  gjerne 
indtages  mellem  12  og  2.  Wendell  Phillips  har  i  en  af  sine  Taler 
mod  Drukkenskab  erklæret,  at  Hang  hertil  og  Herskesyge  vare 
historisk  nedarvede  Egenskaber  hos  Angelsaxerne.  Man  kunde 
fristes  til  at  tro,  at  der  var  et  eller  andet  ejendommeligt  Natur- 
forhold tilstede,  som  drog  Amerikanerne  saa  stærkt  til  de  spirituøse 
Drikke.  Det  varer  en  Tid,  før  en  Rejsende  i  Landet  ret  faar  Øjet 
op  for  Betydningen  af,  at  der  tales  og  skrives  saa  meget  om 
Umaadelighed,  at  der  er  saa  mange  og  vidt  forgrenede  Maadeholds- 
foreninger,  og  at  Alle,  der  beskjæftige  sig  med  Tanker  om  at  for- 
bedre det  amerikanske  Samfundsliv,  skænke  Drukkenskaben  en 
særlig  Opmærksomhed.  Amerikanerne  drikke  i  Virkeligheden  be- 
klagelig meget,  og  ingen  Samfundsklasse  kan  lade  en  anden  noget 
høre  i  denne  Henseende.  Fra  Lastdrageren  op  til  Præsidenten 
bukke  de  under  i  Hobetal  for  den  pirrende  Fristelse.  Der  er  Mange, 
som  med  amerikansk  Energi  rive  sig  løs  igjen  efter  at  have  været 
forfaldne  flere  Aar,  men  der  er  Mange,  som  bukke  under,  og  Maale- 
stokken  for  Beruselse   maa   anlægges    saa  lemfældig,    at    det   ikke 

geraader  nogen  Mand  til  Skade  paa  godt  Navn  og  Rygte,  om  han 
undtagelsesvis  viser  sig  i  en  meget  omtaaget  Tilstand.*) 

Intet  Under  derfor,  at  man  ser  en  vrimlende  Mangfoldighed  af 
Drikkestuer,  »bar-rooms«,  i  en  amerikansk  By.  Det,  der  er  det  Be- 
tegnende for  alle  disse,  er  det  sædvanlige  amerikanske  Præg  af 
hurtig  og  expedit  Forretningsgang,  Besørgelsen  af  rask  og  grundig 
Fuldskab.  Man  sætter  sig  ikke  ned  ved  sit  Glas  som  i  Europa  og 
nyder  det  i  Ro  og  Mag,  man  faar  det  udleveret  ved  Skænken, 
tømmer  det  strax  staaende  der,  og  tager  saa  strax  et  nyt  Glas  eller 
gaar  sin  Vej,  Alt  efter  Omstændighederne.  Det  Første  er  unægtelig 
det  Almindeligste.  Man  drikker  aldrig  alene  i  Amerika,  og  man 
betaler  aldrig  hver  for  sig.  Den  ligelige  Fordeling  opnaas  ved,  at 
Hver  trakterer  Alle  rundt.  Dette  er  en  Uskik,  som  er  i  højeste 
Grad  ubehagelig  for  Fremmede.  Man  skal  have  Held  med  sig  for 
at  træffe  Amerikanere  paa  Gaden  og  følges  et  Stykke  med  dem, 
uden  at  det  kommer  til  Drik,  og  denne  gaar  altid  efter  det  nævnte 
Solidaritets-Princip.  Er  man  Flere  sammen,  og  man  slipper  ud  af 
en  Skænkestue  uden  at  have  taget  mere  end  et  Glas  hver,  maa 
man  ingenlunde  derfor  anse  Faren  for  overstaaet.  Bliver  Selskabet 
samlet,  varer  det  ikke  mange  Minuter,  før  en  Anden  i  Nærheden  af 
en  Drikkestue  foreslaar:  »Well,  gentlemen,  let  us  take  a  drink«,  og 
saaledes  gaar  det  uundgaaelig  Raden  rundt.  Og  man  er  ikke  sikker 
til  nogen  Tid  paa  Dagen.  Indskrænkede  man  sig  til  Aftenen  eller 
blot  til  Eftermiddagen,  vilde  det  være  lettere  at  forsone  sig  med 
denne  Skik,  men  Kl.  10  om  Formiddagen  frembyder  ingen  større  Sikker- 
hed end  Kl.  10  om  Aftenen  ligeoverfor  den  amerikanske  Gjæstfrihed. 

Det,  der  drikkes  i  Skænkestuerne,  er  dels  —  i  mindre  Omfang  — Vin, 
dels  Spiritus  i  særegen  Forstand,  Kognac  (Brandy)  og  Whisky,  af  hvilke 


'i  Derimod  er  man,  med  liden  Konsekvens.,  temmelig  enig  om  at  anse  det  for 
en  næsten  uhæderlig  Stilling  at  være  »barkeeper«,  at  staa  for  Skænken.  Man 
er  ikke  kræsen  med  Livsstilling  i  Amerika,  men  til  en  saadan  Mand  skal  man 
endog  i  de  mange  religiøse  Samfund  have  vanskeligt  ved  at  findn  en  Præst, 
der  vil  fungere  ved  hans  Begravelse.  Det  sociale  og  religiøse  Interdikt  gjælder 
dog  saavidt  kun  den,  som  styrer  Udskænkningsforretningen ,  ikke  den,  der 
ejer  den,  naar  han   blot  ikke  selv   skamker  i  Glassene. 

den  normale  Dosis  er  et  halvt  Ølglas,  Snapseglas  kj endes  ikke,  dels 
endelig  de  bekj  endte  amerikanske  Blandingsdrikke,  som  ere  en  uop- 
naaet  Specialitet,  og  som  navnlig  om  Sommeren,  naar  Alt  er  kølet 
i  Is,  ere  overordentlig  velsmagende.  Sherry  Coblers  er  alt  for  længe 
siden  kjendt  i  Europa,  Pebermynte- Julep's  Navn  er  berømt  fra 
Dickens's  Skildringer  af  Amerika;  den  for  Tiden  mest  yndede  Drik 
er  Cock-tail,  navnlig  Brandy  Cock-tail,  en  Sammensætning  af  Kognao, 
Vand,  Sukker,  nogle  Krydderier,  lidt  Citronskal  og  lidt  af  de  aromatiske 
Bitteressentser,  som  Amerikanerne  ynde  saa  meget;  denne  Drik  er 
nu  den  mest  brugte  i  hele  Unionen.  Østen  har  iøvrigt  sine  Varia- 
tioner paa  Blandingerne,  Vesten  sine,  det  Hele  vilde  udgjøre  en 
alenlang  Liste  alene  af  Navnene. 

Skænkestuerne  ere  indrettede  paa,  at  Gjæsterne  staa  op  og 
skylle  i  sig  hurtigst  muligt;  Møblementet  er  altsaa  altid  særdeles 
sparsomt,  der  lægges  ofte  aabenbart  an  paa  ikke  at  have  Sidde- 
pladser. Udstyret  bestaar  væsenlig  kun  af  Skænken  med  sin  bril- 
lerende Opstilling,  men  Udstyrelsen  af  Loft,  Yægge,  Gulv  er  ofte 
kostbar,  og  Glassene  ere  smukke,  fine,  undertiden  med  slebne  Navne- 
ziffere  og  altid  skinnende  rene.  Betegnende  for  den  Flothed,  der 
gaar  igjennem  det  amerikanske  Liv,  er,  at  der  i  de  elegante  Skænke- 
stuer staar  til  fuldkomment  fri  Afbenyttelse  for  Gjæsterne  en  Anret- 
ning, undertiden  kun  bestaaende  af  smaa  Biscuits  og  Ost,  men  ofte 
tillige  med  et  helt  Udvalg  af  kolde  Fødemidler.  Etsteds,  i  San  Fran- 
cisco har  jeg  endog  set  en  Skænkestue,  der  i  Lunch  tiden  serverede 
varm  Frokost,  Supper  og  Stege,  for  dem,  der  ønskede  det,  uden 
nogen  Forhøjelse  i  Pris.  Gjæsterne  ere  flotte  paa  disse  Steder, 
Værterne  ere  det  ogsaa,  men  Resultaterne  af  al  denne  gjensidige 
Flothed  ere  som  sagt  ikke  heldige. 

Der  er  sørget  altfor  godt  for  dem,  der  ville  drikke  i  Amerika; 
de,  der  ville  spise,  kunne  heller  ikke  klage.  Man  søger  ogsaa  i 
denne  Henseende  ikke  at  staa  tilbage  for  den  gamle  Verden.  Ameri- 
kanerne ere  imidlertid  ikke  skabte  til  at  være  Gastronomer.  Hertil 
have  de  ikke  Ro  nok  paa  sig.  Et  fint  Maaltid  vil  nydes  med  en 
kritisk  Ro,  med  en  prøvende  Dvælen  ved  det  Enkelte,  som  disse 

Mennesker  ikke  have  til  Raadighed.  Der  er  derfor  ingen  Morskab 
ved  at  se  dem  paa  en  af  de  store  og  dyre  Restaurationer,  som 
naturligvis  ogsaa  findes  i  New- York,  spisende  endel  forskjellige 
Retter  og  drikkende  endel  forskjellige  Vine,  men  det  er  morsomt 
at  se  dem,  naar  de  om  Formiddagen' i" en  af  de  mangfoldige  smaa 
Restaurationer,  som  ere  oprettede  nærmest  for  at  servere  Lunch, 
gjøre  Spiseforretningen  af.  Der  er  Mange,  som  slet  ikke  give  sig 
Tid  til  overhovedet  at  gaa  ind  og  spise  Lunch,  og  som,  naar  de 
trænge  til  Noget,  kjøbe  en  Haandfuld  Nødder,  nogle  Æbler  eller 
Kager  paa  Gaden  og  ile  af  sted  spisende  paa  Vejen.  De,  der  ville 
have  nogen  nem  kold  Føde,  spilde  ingen  Tid  hermed.  I  kortere 
Tid,  end  man  hos  os  behøver  til  at  faa  den  bestilte  Mad  bragt,  kan 
her  hele  Maaltidet  være  gjort  af.  Spisehurtigheden  er  størst  ved 
Skænken.  Paa  denne  staa  endel  forskjellige,  yndede  Retter,  af 
hvilke  der  kan  spises  staaende  eller,  om  man  vil  gjøre  sig  det 
mageligt,  siddende  paa  en  meget  høj  Tabouret.  At  gjøre  sig  det 
bekvemt  ved  at  give  Hatten  et  Puf  eller  skyde  Frakken  lidt  tilbage, 
at  tømme  en  Tallerken  og  et  Glas  01,  faa  en  Lap  Papir  med  An- 
givelse af,  hvad  man  skal  betale  ved  Kassen,  give  Hatten  et  nyt 
Puf  og  gjøre  Plads  for  den  næste  er  to  Minuters  Sag.  Det  er  det 
mest  Yndede  at  spise  paa  denne  Maade,  og  i  den  rigtige  Lunchtid 
er  det  paa  de  søgte  Steder  næsten  umuligt  for  en  Ikke- Amerikaner 
at  komme  frem  til  Skænken.  Man  maa  slaa  sig  til  de  mere  Mage- 
liges Parti  og  sætte  sig  ved  Smaab ordene.  Her  opvarter  man  ikke 
sig  selv,  men  bliver  i  Reglen  hurtigt  opvartet  og  besørget.  Til 
Gjengjæld  forventes  det  ogsaa,  at  man  selv  forsvinder  saa  hurtigt 
som  muligt. 

En  ganske  særegen  amerikansk  Institution  er  Østersrestaura- 
tionerne. Amerika  roser  sine  mærkværdige  Østers.  Europæeren 
finder  dem  lidt  flaue  i  Smagen,  han  beundrer  deres  Størrelse,  men  vil  ikke 
tro,  at  de  umaadelige  Exemplarer,  der  sættes  frem  for  ham,  kun  ere 
Diminutiver  mod  de  Uhyrer,  som  skulle  kunne  dække  en  lille 
Tallerken,  hvorom  hans  amerikanske  Vært  fortæller  ham;  han  vil 
ikke  tro  det  —   før  han  ser  dem.      Men    har   man    set   saadanne 

Kæmpe-Østers,  forstaar  man  ogsaa,  at  Thackeray,  da  han  havde 
faaet  en  saadan  tillivs,  sagde  Tak  for  flere  og  erklærede,  at  han 
var  tilmode,  som  om  han  havde  slugt  et  Barn. 

De  amerikanske  Østers  tillaves  paa  en  Mængde  forskjellige 
Maader.  En  Østers-Kestauration  leverer  kun  Østers,  men  kan  af 
disse  sammensætte  en  fuldstændig  Middag,  med  Suppe,  Mellemretter 
og  forskjellige  Stege.  Som  Bevis  for  Muligheden  hensættes  her 
Spisekortet  fra  en  af  de  mest  bekj endte  Østersrestaurationer  i  New- 
York,  den  i  Fulton  Market,  som  særlig  er  berømt  for  sine  Kæmpedyr : 

Oysters. 
Saddle  Rock  Roast 

—  —     Stew 
-     Fry 

—  —      Raw 
Extra  Saddle  Rock  Roast 

—  —         —     Stew 

—  -         -     Fry 

—  —         —     Raw 
Boston  Stew 

Box  Stew 

Stew 

Pickled  Oysters 

Broiled  Oysters 

Plate  of  Raw, 

og  foruden  denne  Variation  er  der  adskillige  andre,  der,  som  mere 
kombinerede,  ikke  findes  paa  Spisesedlen,  saasom  dobbelt  ristede 
Østers,  Østers  Pier  o.  s.  v.  Foruden  Østers  spises  ogsaa  adskillige 
andre  velsmagende  Bløddyr,  Scallops  og  Garns;  navnlig  de  Sidste  ere 
for  Tiden  mere  paa  Moden  i  fine  Huse  end  Østers. 


Lidt  om  Klubber. 

Klubber  i  Byen   —  En  Sportklub 


Klublivet  spiller  en  ikke  ringe  Rolle  i  New- York.  Der  er 
betydelige  og  indflydelsesrige  og  politiske  Klubber,  som  i  Grunden 
kun  ere  Komiteer  for  vedkommende  Partier,  der  er  selskabelige 
Klubber  af  bestemt  politisk  Farve,  men  der  er  ogsaa  selskabelige 
Klubber,  hvor  al  politisk  Bevægelse  tier,  og  hvor  man  altid  er  paa 
fuldstændig  neutral  Grund. 

De  bedste  Klubber  have  selvfølgelig  deres  Lokaler  i  de  bedste 
Kvarterer  af  Byen,  og  ligesom  i  England  er  det  sande  Pragtbyg- 
ninger, som  staa  til  Medlemmernes  Raadighed.  Kontingentet  til 
Klubberne  er  meget  højt  og  forhøjes  ved  et  betydeligt  Indskud,  som 
erlægges  ved  Indtrædelsen.  Det  er  derfor  kun  meget  velstaaende 
Folk,  eller  ialfald  Folk,  som  bruge  endel  Penge,  der  ere  Medlemmer, 
men  selv  for  disse  byder  Klubben  i  alle  Henseender  en  Elegance 
og  Bekvemmelighed,  som  maa  gjøre  den  til  en  farlig  Rival  selv  i 
denne  Henseende  med  et  rigt  Hus. 

New- York  har  en  Klub,  »the  Century«,  hovedsagelig  sammensat  af 
Publicister,  Kunstnere  og  Folk  med  literære  og  artistiske  Interesser. 
Dens  Lokaler  ere  noget  af  det  Hyggeligste  og  Smagfuldeste,  man 
kan  tænke  sig,  og  man  har  tillige  lagt  an  paa  at  vise,  at  man  ikke 
er  fremmed  for  Muser  og  Gratier.  Arbejder  af  Thorvaldsen  pryde 
den  elegante  Balsal,  og  en  Samling  af  Malerier,  som  er  valgt  med 
megen  Skjønsomhed,  dekorerer  Stueetagens  Værelser,  medens  pragt- 

fulde  Albumer  med  Tegninger  og  Fotografier  ere  fremlagte  paa 
Bordene.  De  andre  Klubber,  som  den  elegante  »Union  Club«,  synes 
imidlertid  mere  at  lægge  an  paa  at  imponere  ved  storartede  Lokaler 
end  paa  at  tiltale  ved  kunstnerisk  smagfuld  Udstyring. 

Dens  store  Bygninger  indholde  imponerende  Trappegange, 
imponerende  Spisesale,  imponerende  Læsesale,  imponerende  Konversa- 
tionssale,  men  Medlemmerne  blive  næsten  rent  borte  i  al  denne 
Storhed,  og  maaske  i  en  Følelse  heraf  ser  man  dem  saa  ofte  ty 
sammen  ind  i  de  mindre  Spilleværelser  og  Kabinetter  og  overlade 
de  andre  Rum  til  ensom  Storhed. 

Den  Interesse,  Klubberne  i  Byen  selv  frembyde,  overgaas 
imidlertid  langt  af  den,  der  er  knyttet  til  de  Etablissementer  ude  i 
Landet,  som  holdes  af  de  forskjellige  Sportklubber.  Sportklubber 
ere  naturligvis  paa  deres  Vis  ogsaa  ens  over  hele  Verden;  men 
hvad  der  er  det  Interessante  og  Tiltalende  ved  Klubberne  i  New- York, 
det  er,  at  de  amerikanske  Forhold  gjøre  det  muligt  ved  to  Timers 
Jernbanekjørsel  fra  den  umaadelige  Hovedstad  at  finde  Steder,  der 
ere  ligesaa  uragtige  som  de  Skove,  i  hvilke  Leather-stocking  jagede. 
Man  er  Forretningsmand  i  Wall-Street's  Tummel  de  sex  Dage  i 
Ugen,  og  fra  Lørdag  Aften  til  Søndag  Morgen  lever  man  i  Blokhus 
i  ensomme  Skove  og  jager  og  fisker  Foreller  paa  Steder,  der  ere 
saa  uberørte  af  menneskeligt  Liv,  som  om  den,  der  nu  besøger  dem, 
var  den  første  hvide  Mand,  hvis  Fod  traadte  Sti  i  det  graa  Mos, 
eller  som  kastede  Snøre  ud  under  de  ludende  og  styrtede  Træstammer. 

Maaske  den  største  af  denne  Art  Klubber  er  »The  South  Side 
Sportsmen's  Club«.  Selv  om  man  nok  saa  ubetinget  foretrækker  ikke 
at  have  anden  Ulejlighed  af  Snepper  og  vilde  Duer  end  den,  der 
følger  af  at  spise  dem,  og  selv  om  man  er  ganske  utilgængelig  fol- 
det Spændende  i  den  Situation  at  lade  en  Flue  dandse  en  halv  Dag 
i  Vandskorpen  for  at  narre  de  snedige  Foreller,  er  det  en  stor 
Fornøjelse  at  være  en  saadan  Klubs  Gjæst. 

Den  har  sit  Territorium  omtrent  50  Mile  fra  New-York  paa 
Sydsiden  af  Long  Island.  Klubben  holder  sin  egen  Jernbanestation; 
man  har  ved    at  give  vedkommende  Linie    fri  Grund  opnaaet,    at 

Banetoget  skal  holde  ved  denne,  naar  der  er  noget  Medlem  af 
Klubben,  som  skal  af  eller  paa.  Kjører  man  ud,  meddeler  man  til 
Konduktøren,  at  man  stiger  af  ved  Klubben;  vil  man  fra  denne  ind 
til  Byen,  giver  en  af  Klubbens  Betjente  paa  Stationen  med  et  Flag 
Signal  om  at  stoppe  til  det  sig  nærmende  Tog. 

Klubbens  Bygninger  ligge  et  Stykke  fra  Stationen,  og  en  af 
Klubbens  Vogne  er  derfor  tilrede,  naar  der  kan  ventes  Gjæster,  for 
at  kjøre  dem  eller  ialfald  deres  Bagage  op.  Der  er  bestandig  sørget 
for,  at  Urtilstanden  paa  Territoriet  ikke  volder  større  Besværligheder, 
end  det  kan  være  behageligt  eller  ialfald  pikant.  Det  nittende  Aar- 
hundrede  kommer  tilstede,  saasnart  det  forlanges. 

Territoriet  bestaar  af  vidtstrakte  Skove  med  smaa  Floder  og 
Søer,  rige  paa  de  efterstræbte  Foreller.  Paa  en  Bakke  nær  en  smuk 
Skovsø  ligge  de  lave,  landlige  Bygninger.  Alt  er  tarveligt,  som  det 
sig  for  Sportsmænd  hør  og  bør,  men  solidt  og  godt.  Hovedbygningen 
indeholder  Spisesal,  Dagligstuer  for  Herrer  og  for  de  besøgende 
Damer,  Billardstue,  Rum  til  alle  mulige  Jagt-  og  Fiskeredskaber  øg- 
et tilstrækkeligt  Antal  Værelser  for  Medlemmerne.  Disse  hyggelige 
smaa  Soveværelser,  der  ere  møblerede  med  landlig  Tarvelighed,  Seng, 
et  Par  Gynge-  og  andre  Stole,  en  Kommode  og  et  Spejl,  det  er 
omtrent  det  hele  Udstyr.  Her  hænger  ethvert  Medlems  fuldstændige 
Udstyr,  bestaaende  af  en  Jægerdragt,  en  Fiskerdragt  og  en  landlig 
Spadseredragt,  thi  saasnart  man  har  betraadt  Klubhuset,  er  den  al- 
mindelige Bydragt  ikke  mere  i  Stilen.  Vecl  Indaandelsen  af  dets 
Luft  bliver  New- Yorkeren  i  samme  Nu  den  landlige  Idrætsmand, 
hans  Tankegang,  hans  Holdning,  hans  Sprog  er  forandret,  Hans 
Sind  er  kun  beskjæftiget  med  Fugle  og  Fiske,  og  i  tekniske  Ven- 
dinger iler  han  med  at  forhøre  hos  Værten  og  Betjentene,  hvorledes 
disse  Skabninger  have  forholdt  sig  siden  sidste  Mandag  Morgen,  og 
hvad  de  kunne  antages  at  ville  age  sig  til  den  næste  Dag.  Til  en  saa 
fuldstændig  Forandring  af  et  Menneskes  Indre  maa  noget  tilsvarende 
vise  sig  i  det  Ydre;  derfor  bort  i  36  Timer  med  høj  Hat  og  mørk 
Frakke,  de  komme  først  paa  igjen  iovermorgen  tidlig  med  Tankerne 
om  Diskontoen  og  Priserne  paa  Korn  og  Kolonialvarer. 

Omkring  Hovedbygningen  ligge  Stalde,  Hundegaarde,  et  Maskin- 
hus, fra  hvilket  Vand  drives  op  i  Bygningen,  en  Bygning  med 
Bade  o.  s.  v. 

En  jovial  tyk  Vært,  der  selvfølgelig  betragter  sig  som  Lige- 
mand med  alle  Medlemmerne,  bestyrer  Etablissementet  og  gjør  det 
godt,  baade  for  sig  selv  og  Medlemmerne.  Han  er  en  rig  Mand, 
og  alle  Klubbens  Medlemmer  vilde  betragte  det  som  et  uerstatteligt 
Tab,  hvis  hans  Tjeneste  blev  dem  unddragen.  Han  forstaar  til 
Fuldkommenhed  at  lade  Bordet  indeholde  det  Bedste  af  alt  muligt 
Spiseligt,  Aarstiden  frembyder,  og  hans  Vine  nyde  en  ligesaa  god 
Anseelse  som  hans  Koteletter  og  Beefsteaks.  Som  han  er  en  ud- 
mærket Vært,  saaledes  er  der  blandt  Klubbens  Betjente  et  Mønster 
paa  en  Sportsmands  Tjener.  Det  er  en  gammel  Mestits,  hvis  Fader 
endnu  flakkede  om  som  Jæger  i  Urskoven.  Han  kj ender  tilbunds 
al  Forellens  Træskhed  og  finder  Vildtets  Stier  saa  godt  som  det 
selv.  Der  er  ivrig  Efterspørgsel  efter  at  have  ham  med  paa  Fiskeri- 
udflugter. Den,  der  har  ham  til  at  ro  Baaden,  faar  altid  god 
Fangst  —  selvfølgelig  ved  egen  Dygtighed,  men  Mat  har  altid  Lykken 
med  sig,  selv  de  Dage,  da  ingen  Andre  faar  det  mindste  Bid. 

At  have  alle  saadanne  Herligheder  til  sin  Tjeneste  er  selvfølgelig 
ikke  billigt  for  de  hundrede  Medlemmer,  som  Klubben  tæller.  Det 
aarlige  Kontingent  er  75  Dollars  og  Indskudet  ved  Indtrædelsen 
1000  Dollars,  hvoraf  dog  de  500  ere  indskudte  som  Aktie  i  Klubben. 
For  disse  Penge  lader  man  ogsaa  udføre  store  Foretagender;  der  er 
alt  gravet  en  Sø  paa  20  Acres  til  Forellerne,  og  en  anden  paa 
10  Acres  var  under  Arbejde. 

Skovene  ere  vilde  og  øde;  de  hærges  ofte  af  Skovbrande,  denne 
Plage  for  alle  de  amerikanske  Skove.  Man  kan  i  disse  Skove  have 
Ture,  paa  hvilke  man  ikke  alene  beundrer  en  skjøn  Natur,  men 
tillige  ser  dem  i  en  Oprindelighed,  som  om  man  var  tusinde  Mile 
fra  det  nærmest  beboede  Sted. 

En  Aa  løber  gjennem  en  Del  af  Skovene.  Her  vrimler 
det  af  Foreller;  i  de  dybe  Skygger  ved  Bredden  have  de 
deres    Huler,     hvorfra    det    gj ælder    at    lokke    dem    frem.       Men 

bedre  end  at  staa  paa  det  samme  Sted  og  søge  at  kappes  med  den 
lunefulde  Fisk  i  Snildhed  er  det  at  lade  Foreller  være  Foreller  og 
sejle  ned  ad  Aaen,  snart  drivende  med  Strømmen,  snart  stagende 
sig  frem,  snart  siddende  paa  Grund  paa  en  omstyrtet  Træstamme 
eller  fanget  af  Grenene  fra  Bredden.  Krattet  langs  Aaen  er  tæt  og 
sammenfiltret  som  i  en  Urskov,  brogede  Fugle  smutte  frem  og  til- 
bage, Blomster  mylre  frem  allevegne,  de  ere  indsprængte  i  Græsset 
paa  Bredderne,  smaa  Øer,  lutter  Blomster,  skyde  op  i  Aaen,  de  sidde 
i  tætte  Duske  i  Revner  paa  de  styrtede  Træstammer,  Vandet  er  saa 
glasklart,  at  man  ser  alle  Bundens  Planter,  store,  bløde  Vandplanter 
ligge  dernede  som  Mosfjedre  og  danne  en  ejendommelig  Pryd,  Luften 
er  fyldt  med  Duft  fra  Blomster  og  Skovens  stærke,  friske  Lugt, 
Himlen  er  klar  og  høj,  Solen  skinner  stærkt,  men  dens  Straaler  naa 
ikke  ind  under  Løvhangen.  Man  har  sluttet  Fred  med  Forellerne, 
Alt  er  stille,  yndefuldt,  fredeligt,  man  ligesom  synker  hen  og  taber 
sig  selv  i  denne  ensomme  Natur;  selv  for  en  Ikke-Sportsmand  er 
South  Side  Club  et  saare  tiltalende  Sted. 

Amerikanerne  ere  et  Yderlighedernes  Folk,  og  Amerikas  Metro- 
polis har,  med  Undtagelse  af  Tiggeriet,  alle  store  europæiske  Hoved- 
stæders Laster  og  Fejl  i  kolossale  Former.  Da  den  tillige  er  en 
Forretningsby  af  første  Rang,  er  det  intet  Under,  at  Børsspillet 
denne  Kræftskade  i  vor  Tids  Foretagelsesaand ,  drives  her  som  ikke 
noget  andet  Sted  paa  Jorden.  Den  feberagtige  Higen  efter  at  blive 
rig,  alle  Nydelsers  Herre,  og  strax,  i  en  Haandevending,  ikke  imorgen, 
men  idag  og  uden  Arbejde,  ved  et  dristigt  Kup  gaar  igjennem  vor 
hele  Samfundstilstand,  og  mere  end  noget  andet  arbejder  den  de 
økonomiske  Revolutionære  i  Hænderne,  thi  stærkere  end  noget  Andet 
viser  den,  at  den  nuværende  økonomiske  Ordning  i  mange  Hen- 
seender ikke  er  Andet  end  den  gamle  helium  omnium  contra  omnes. 
Naar  denne  lidenskabelige  Higen  forenes  med  den  Dristighed,  den 
utæmmelige,  hensynsløse  Energi,  som  Amerikanerne  besidde  i  højeste 
Grad,  fremkommer  der  et  Resultat,  Børsspillets  højeste  Udvikling, 
som  med  sin  utilfredsstillelige  Vindesyge,  sin  mere  end  haardhjertede 
Hensynsløshed,  i  hvilken  hvert  Spor  af  Følelse  for  Andre  er  ude- 
lukket, sine  Sejre,  som  aldrig  give  den  Vindende  Ro,  og  sine  Nederlag, 
som  aldrig  føde  Medynk   for  den  Faldne,  med  sin  glædeløse  Skare 

af  Heldige  og  sin  fortvivlede  Legion  af  ruinerede,  paa  Aand  og 
Legeme  fortabte  Uheldige  —  indeholder  en  ligesaa  alvorlig  som 
sørgelig  Advarsel  for  Tiden.  Børslivet  i  New- York  spiller  en  saadan 
Rolle,  at  selv  et  flygtigt  Billede  af  Livet  i  denne  By  maa  tage  dette 
Træk  med.  Den  Omsætning,  der  finder  Sted  paa  Pengebørserne  i 
New- York,  er  ganske  overordentlig  stor.  De  Papirer,  i  hvilke  For- 
retninger gjøres,  anslaas  til  et  Beløb  af  4000  Mill.  Doll.  Heri  er 
indbefattet  Regerings-  og  Kommune-»Bonds«,  alle  Jernbane-,  Bank-, 
Assurance-,  Dampskibs-  og  andre  Aktier.  Forretningerne  i  et  Aar 
anslaas  at  beløbe  sig  til  noget  over  15,000  Millioner  Dollars  (ifølge 
Wm.  W.  Fowler,  hvis  udførlige  Skildring  af  det  sidste  Decenniums 
Historie  paa  New- Yorks  Børs  benyttes  i  dette  Kapitel).  Heri  er 
ikke  medtaget  Omsætning  i  Regerings-Bonds,  som  det  anses  for 
umuligt  blot  tilnærmelsesvis  at  gjætte  og  ikke  heller  Omsætningerne 
i  Guld,  som  i  1869  beløb  sig  til  30,000  Millioner*). 

For  at  naa  op  til  saadanne  Tal  er  det  selvfølgelig,  at  de 
Enkelte  gjøre  Forretninger  i  stor  Stil.  Men  dette  er  ogsaa  Tilfældet. 
At  en  enkelt  Mand  eller  et  enkelt  Firma  sælger  eller  kjøber  en 
Post,  Guld  eller  »Stocks«,  til  Beløb  af  en  Million,  skal  høre  til  de 
næsten  daglig  forefaldende  Begivender.  Guldbankens  ugentlige 
Klareringer  i  livlige  Forretningstider  er  over  1000  Millioner  Dollars. 
Et  af  de  store  Mæglerfirmaer  (Lockwood  &  Co.)  vides  at  have  mod- 
taget i  Løbet  af  een  Dag  indtil  5000  Dollars  i  Kourtage,  hvilket, 
da  denne  beløber  sig  til  |  pCt,  angiver  en  Dags  Omsætning  af 
4  Millioner.    Et  andet  Firma  havde  i  en  Maaned  omsat  150  Millioner. 

Under  de  kæmpemæssige  »Operationer«,  som  have  fundet  Sted 
i  Løbet  af  de  sidste  Aar  i  Erie-  og  New- York- Central- Jernbaneaktier 
og  i  Guld  have  Firmaer  som  det  nævnte  Lockwood  &  Co.,  David 
Groesbeck  &  Co.,  Will.  Heath  &  Co.,  R.  Hatch  &  Co.,  Smith,  Gould, 
Martin  &  Co.,  havt  Beløb  paa  Haanden  af  fabelagtig  Størrelse. 


*)  Dette  utrolige  Tal  bliver  mindre  utroligt,  naar  det  erindres,  at  i  dette  Aar  var 
Guldomsætningen  blot  i  to  Dage,  24de  og  25de  September,  da  Fisks  og  Kon- 
sorters skændige  Guld-Sammensværgelse  brød  løs,  800  Millioner;  den  ene 
Dag   »the  black  friday«   skiftede  40  Millioner  Hænder  blot  i  lem  Minutter. 

Pengekvarteret,  Wallstreet  og  Omgivelser,  hvor  Børserne,  Finans- 
ministeriets Filial,  vigtigere  ofte  end  Hovedsædet  i  Washington,  og  fem 
Sjettedele  af  New-Yorks  Banker  ligge  samlede,  er  alt  berørt  i  den  forud- 
gaaende  korte  Skildring  af  Gader  og  offentlige  Bygninger  i  New-York. 
Det  er  et  storartet  Røre,  der  er  i  Wall-Street  og  Broad-Street  i 
Forretningstiden;  men  det  Røre,  der  er  udenfor,  Menneskestimlen 
og  de  mylrende  Vogne  er  i  »excitement«  Intet  mod,  hvad  der  fore- 


Wall  Street  med  Finansministeriets  Filial. 


gaar  indenfor  Børserne.  Det  vilde  imidlertid  være  urigtigt  her  at 
anvende  Ordet  »storartet«  som  Betegnelsen,  »vanvittigt«  passer 
bedre  paa  den  puffende,  støjende,  sig  frem  eller  tilbage  arbejdende 
Trængsel.  Selv  under  almindelige  Forhold  udbydes  der  til  Kjøb  og 
Salg  og  gjøres  Forretninger  med  en  Larmen  og  Skrigen,  næsten, 
Hylen,  som  om  man  var  i  en  Daarekiste,   og  Kommiserne,  der  ville 

af  med  en  Post  af  Guld  eller  Værdipapirer,  brøle  dem  ud  paa  en 
Maade,  der  aldeles  vilde  gjøre  vore  Gadeudraabere  til  Skamme. 
En  Fremmed,  der  kommer  ind,  forstaar  ikke  en  Stavelse  af  den 
Ramse,  der  dundrer  løs  fra  alle  Steder  i  Salene  fra  de  forskjellige 
Raabere  og  forstaar  aldeles  ikke,  hvorledes  der  overhovedet  kan 
gjøres  Forretninger  i  denne  forfærdelige  Tummel. 

De  Hundreder,  ja  Tusinder,  som  mylre  i  Børsernes  Sale  og  paa 
Gaden  udenfor  for  at  gjøre  Forretninger,  høre  til  mange  forskjellige 
Nationer.  Der  er  Englændere  og  Skotter  og  Irlændere,  Franskmænd, 
Tydskere,  Italienere,  kort  Repræsentanter  for  alle  Europas  Lande 
blandede  med  hvide  og  farvede  Amerikanere. 

Mange  af  disse  høre  til  den  stadige  Befolkning  paa  disse  Steder 
og  ville  ikke  svigte  nogen  Dag,  de  kunne  staa  oprejste,  de  komme 
for  at  vinde  mere,  hvis  de  ere  heldige,  for  at  vinde  igjen,  hvis  de 
have  tabt.  Ingen  af  dem,  hvor  rig  han  end  er,  har  nogensinde  Nok ; 
og  selv  naar  de  ere  saa  uigjenkaldelig  ruinerede,  at  de  selv  maa 
opgive  Haabet  om  nogensinde  at  komme  paa  Fode  igjen  og  atter 
kunne  slaa  et  Slag  i  Væddekampen  om  Guldet,  vedblive  de  at  færdes 
paa  disse  Steder,  følge  Kursforandringer  og  Prisnoteringer  med 
tantalisk  Interesse,  uden  Ro  eller  Rist,  bestandig  paafærde,  hvor  der 
er  noget  Usædvanligt,  spejdende,  spørgende,  beregnende  med  et 
underligt  Liv  som  travle  Gjengangere  af  dem  selv  fra  tidligere  Dage. 

Alle  Livsstillinger  findes  her,  der  er  Spekulanter  af  Profession, 
som  aldrig  have  været  Andet,  og  der  er  Præster  og  Videnskabsmænd 
og  Forretningsmænd  i  alt  muligt  Andet  end  Guld  og  Aktier,  og  der  er 
skjønne  Damer;  nogle  af  alle  disse  ere  her  kun  sporadisk,  nu  og  da, 
naar  de  mene,  at  der  er  Udsigt  til  at  gjøre  et  Kup,  Andre  gaa  efter- 
haanden  over  til  at  blive  Stamgjæster.  Enhver  af  disse  er  her  kun 
for  at  faa  Penge  ud  af  den  Andens  Lomme,  men  indbyrdes  ere  de 
Alle  endnu  mere  høflige  og  velvillige  og  ligefremme  mod  hinanden, 
end  Amerikanere  pleie  at  være.  Millionærer  og  Fallenter  snakke 
sammen,  drikke  sammen  og  give  hinanden  sande  eller  falske  Oplys- 
ninger med  den  højeste  Grad  af  Velvillie. 

Spekulanterne  deles  i  to  store  Hovedklasser,  »Tyre«  og  »Bjørne«; 
en  »Tyr«  spekulerer  i  opadgaaende  Konjunkturer,  og  Navnet  menes 
at  sigte  til,  at  han  søger  at  kaste  Priserne  opad.  Han  siges  ogsaa 
at  være  »lang«  med  Aktier,  fordi  han  antages  altid  at  have  dem 
paa  Haanden  rede  til  Salg.  »Bjørnen«  sælger  til  Levering  i  Frem- 
tiden, hvad  han  ikke  selv  er  i  Besiddelse  af  paa  Salgstiden,  og  er 
»kort«  i  Aktier.  Han  forpligter  sig  til  at  levere  et  bestemt  Parti 
til  en  bestemt  Pris  til  en  bestemt  Tid.  Han  er  altsaa  interesseret 
i,  at  Priserne  gaa  ned.  Navnet  skal  være  kommet  fra  en  bestemt 
Lejlighed,  hvor  selve  et  stort  Foretagende  søgtes  ruineret  for  at 
faa  Priserne  paa  dets  Aktier  ned.  De,  der  bestræbte  sig  herfor, 
sagdes  at  handle  som  Folk,  der  slog  Bjørnen  ihjel  for  at  flaa  den, 
og  Navnet  Bjørne  gik  siden  i  Arv. 

To  Bestræbelser,  en  efter  at  drive  Prisen  opad,  en  anden  efter 
at  drive  den  ned,  gaa  altsaa  til  Stadighed  igjen  paa  Markedet.  Ofte 
slaa  de,  der  ere  interesserede  i,  at  Prisbevægelsen  foregaar  i  den  ene  eller 
den  anden  Retning,  sig  sammen  for  at  drive  op  eller  trykke  ned.  Der 
dannes  da,  hvad  man  kalder  en  »Ring«  eller  en  Klike,  hvis  Formaal  er  at 
lave  en  kunstig  Markedspris  paa  et  vist  bestemt  Effekt.  Dens  Medlemmer 
sikkre  sig  i  Hemmelighed  paa  forskjellige  Maader,  hvad  der  er  paa 
Markedet  af  et  vist  Papir,  og  tilfredssille  saa  Efterspørgslen  til  den  Pris, 
de  selv  fastsætte.  F.  Ex.  A.,  B.  og  C.  bevæges  til  at  indgaa  Kontrakt 
om  at  levere  5000  Aktier  af  en  vis  Slags,  som  de  ikke  have  (»Bjørne«); 
D.,  E.  og  F.  skaffe  sig  Alt,  hvad  der  er  af  de  paagj ældende  Aktier, 
og  naar  Tiden  kommer  for  »Bjørnene«  til  at  opfylde  deres  Kon- 
trakter, se  de  sig  nødte  til  at  kjøbe  Aktierne  til  den  Pris,  D.,  E.  og 
F.  sætte.  Disse  have  da  dannet  en  »Ring  af  Tyre«,  som  »faar 
Bjørnene  i  et  Hjørne«. 

En  »Ring«  dannes  paa  følgende  Maade.  Naar  der  er  rigeligt  med 
Penge,  og  Konjunkturerne  ere  lyse,  fæster  en  eller  anden  dreven 
Spekulant  sin  Opmærksomhed  paa  et  eller  andet  Papir,  gjerne  Jern- 
baneaktier, som  sælges  til  rimelig,  helst  lidt  lav  Pris.  Det  hele 
Aktiebeløb  er  f  Ex.  50,000  Aktier  å  100  Dollars,  eller  ialt  5  Millioner 
til  Pari.     Halvdeler)  af  dette  Beløb  antages  imidlertid  at  være  uden- 

lands  eller  paa  faste  Hænder,  som  ikke  give  sig  af  med  Spekulationer, 
og  det  regnes  derfor,  at  f.  Ex.  blot  2\  Millioner  komme  paa  Markedet. 
Dette  er  altsaa  det  Beløb,  som  den  projekterede  Ring  maa  kjøbe, 
hvis  den  vil  være  sikker  paa  et  heldigt  Resultat.  Der  foregaar  nu 
en  formelig  Sammensva^rgelse  mellem  et  mindre  Antal  Spekulanter, 
som  gjerne  opsætte  en  skriftlig  Kontrakt,  i  hvilken  de  forbinde  sig 
til  at  kjøbe  et  vist  Antal  Aktier,  til  at  gjøre  Alt  for  derefter  at 
drive  Prisen  paa  disse  op  og  til  ikke  at  sælge  ud  enkeltvis.  Ameri- 
kanerne ere  ikke  meget  blufærdige,  Kontrakterne  sige  rent  ud,  at 
det  gj ælder  en  Plyndring,  og  Navnene  sættes  fuldt  under.  Naar 
Planen  saaledes  er  lagt,  skrides  der  til  at  opkjøbe  Papirerne.  Dette 
maa  gjøres  meget  forsigtigt  og  tager  ofte  flere  Maaneder.  Ethvert 
muligt  Kunstgreb  benyttes  for  at  skuffe  dem,  der  ere  udenfor  Ringen, 
og  forhindre  dem  fra  at  opdage,  at  Aktierne  nu  ere  ifærd  med  at 
passere  ind  under  den  lille  Klikes  Raadighed.  Undertiden  giver  man 
det  Udseendet  af,  at  vedkommende  Aktieforetagende  staar  daarlig 
og  truer  med  lave  Priser  paa  sine  Papirer.,  Rygter  og  løgnagtige 
Beretninger  sættes  i  Omløb,  Aktierne  komme  frem,  kjøbes  rolig  op 
af  Agenter  og  lægges  hen.  Bjørnene  slutte  imidlertid  Kontrakter 
med  Tyrene  om  fremtidige  Leveringer  af  det  vedkommende  Papir. 
»Korte  Kontrakter«  indgaas  i  Almindelighed  saaledes.  A.  sælger 
en  Post  af  Aktier,  som  han  ikke  har,  til  B.  og  laaner  dem  hos  C. 
for  at  levere  B.  dem.  A.  kommer  altsaa  til  at  skylde  dem  til  C, 
som,  efter  hvad  der  er  Skik  og  Brug  ved  denne  Omsætning,  kan 
kræve  sine  Aktier,  naar  han  vil.  Nu  er  det  »Ringens«  Taktik  baade 
at  laane  Aktier  til  »Bjørnene«  paa  billige  Betingelser  og  kjøbe  de 
laante  Papirer,  naar  de  sælges;  dens  Medlemmer  skabe  saaledes  en 
Efterspørgsel,  som  kun  de  selv  kunne  tilfredsstille.  Prisen  stiger  imid- 
lertid langsomt,  og  mangen  letsindig  »Bjørn«  glæder  sig  for  tidlig 
herover,  idet  han  mener  heri  at  finde  et  Varsel  om  et  forestaaende  Fald. 
Imidlertid  forberedes  det  afgjørende  Slag.  Naar  Aktiernes  Pris  er  stegen 
en  20,  30,  40  pCt,  bliver  det  paagjældende  Papir  pludselig  meget 
sjældent,  og  »Bjørnene«  finde  det  vanskeligt  at  kunne  skaffe,  hvad 
de  have  solgt.     En  skjøn  Dag,  naar  Alt  ser  roligt  ud  i  den  finant- 

sielle  Verden,  kommer  saa  Krisen.  Er  det  et  Jernbanepapir,  hvori 
der  manøvreres,  sættes  der  f.  Ex.  Rygter  om  en  daarlig  Driftsberetning 
i  Omløb,  og  forkjellige  Mæglere  faa  det  Hverv  at  byde  Priserne  op 
for  at  forskrække  »Bjørnene«  paa  samme  Tid,  som  disse  manes  til 
at  tilbagelevere  de  Aktier,  de  have  laant  af  »Ringen«.  Paa  denne 
Maade  tvinges  »Bjørnene«  til  at  »dække«  efter  »Ringens«  Forgodt- 
befindende, kjøbe  Aktierne  til  den  Pris,  de  forlange,  eller  betale 
Differencen  imellem  Markedsprisen  og  den  lavere  Pris,  til  hvilken  de 
havde  forpligtet  sig  til  at  levere.  I  dette  sidste  Tilfælde  bliver 
imidlertid  »Ringen«  liggende  inde  med  et  stort  Beløb  af  Aktier,  efter 
hvilke  der  i  Virkeligheden  kun  er  ringe  Efterspørgsel.  Det  gj ælder 
da  om  at  »læsse  af«.  Der  sælges  da  nok  til  at  lade  Prisen  gaa 
adskillige  Procent  ned,  »Bjørnene«  ere  strax  villige  til  at  slutte 
Salgskontrakter,  men  naar  »Ringen«  har  taget  et  tilstrækkeligt  Antal 
af  deres  Kontrakter,  sætte  de  atter  Prisen  op  og  nøde  dem  igjen  til 
at  dække.  Saaledes  gaar  det  flere  Gange.  Hver  Gang  Prisen  gaar 
op,  sker  det  med  en  saadan  tilsyneladende  Sikkerhed,  at  mange 
udenforstaaende  »Tyre«  lokkes  til  at  kjøbe  for  saa  at  sælge  med 
Tab.  Saaledes  kan  »Ringen«  holde  det  gaaende  ikke  i  Uger,  men  i 
Maaneder,  indtil  den  heldig  er  kommen  af  igjen  med  de  indkjøbte  Aktier. 
Kulminationspunktet  af  disse  Operationsintriguer  er  det  omtalte, 
hvor  »Bjørnene«  bringes  i  »et  Hjørne«,  fordi  de  ere  ude  af  Stand  til  at 
fyldestgjøre  deres  Forpligtelser,  og  Fowler  udtaler  den  bittreste  Dom 
over  Forretningsmethoden  paa  New-Yorks  Børs  ved  rolig  at  sige, 
at  dennes  Historie  i  35  Aar  kun  er  en  fortsat  Række  af  saadanne 
»Ringe«;  »omtrent  alle  de  vidunderlige  Svingninger  i  Aktiemarkedet, 
som  i  de  sidste  syv  Aar  (fra  1860)  have  forbauset  Publikum, 
skyldes  mægtige  Kombinationer,  som  have  faaet  Raadighed  over  et 
bestemt  Papir.« 


»Bjørnenes«  og  »Tyrenes«  Karakteristik  illustreres  ualmindelig 
tydelig  af  to  Matadorer,   to  af  de  mest  fremragende,  maaske  de  to 

mest  frem  ragende  Spekulanter  paa  New- Yorks  Børs,  Cornelius 
Vanderbilt  og  DanielDrew,  Mænd,  hvis  Navne  ere,  vel  ingenlunde 
berømte,  forsaavidt  Berømmelse  antyder  noget  Ædelt  og  Stort,  men 
bekj  endte  over  hele  Verden.  Den  Første  af  disse  er  den  største 
»Tyr«,  den  Anden  den  største  »Bjørn«. 

Cornelius  Vanderbilt  skal  være  Nutidens  største  Jernbane- 
kapitalist; men  han  begyndte  som  Ejer  af  et  lille  Færgefartøj,  der 
gik  mellem  New- York  og  Staten  Island  —  ikke  engang  Ejer,  men 
kun  Medejer,  thi  hans  Moder,  en  Enke,  og  hans  Søskende  havde 
Part  deri,  men  bleve  efter  Sigende  tvungne  ud  af  Kompagniskabet 
paa  den  haarde  og  hjerteløse  Maade,  som  i  Forbindelse  med  en  vis 
formel  Ærlighed  har  været  fremherskende  Træk  hos  Vanderbilt 
under  hele  hans  kommercielle  Løbebane. 

Dampskibe  og  Jernbaner  have  været  hans  Specialitet.  Han 
begyndte  som  14aars  Dreng  med  en  Del  af  en  Sejlbaad,  havde  et 
Dampskib,  da  han  var  23,  og  havde  bygget  og  ejet  20  Dampskibe 
og  40  Dampbaade,  da  han  var  40  Aar.  Paa  samme  Tid  begyndte 
han  ogsaa  at  interessere  sig  for  Jernbaner.  Landet  var  i  en  Op- 
komst, der  foregik  med  en  rivende  Hurtighed,  men  Jernbanerne  vare 
i  Almindelighed  daarlig  styrede.  Begge  disse  Ting  indsaa  han  og 
handlede  derefter.  Han  skaffede  sig,  først  i  et,  saa  i  et  andet Jern- 
banekompagDi,  et  saa  stort  Parti  Aktier,  at  han  kunde  øve  en  af- 
gjørende  Indflydelse  paa  Bestyrelsen,  gjorde  denne  gjældende  i  for- 
nuftig og  økonomisk  Retning,  og  lod  saa  sine  Aktier  ligge  og  vente 
paa  det  gunstige  Omslag  —  og  Omslaget  var  altid  glimrende.  At 
Vanderbilt  ved  paa  denne  Maade  at  gjøre  sit  overordentlige  Ad- 
niinistrationstalent  gjældende  har  gavnet  Landets  Handel  og  Omsæt- 
ning i  høj  Grad,  paa  samme  Tid  som  han  berigede  sig  selv  umaade- 
lig,  er  sikkert.  Og  i  det  Hele  paastaas  det,  at  Vanderbilt's  Spekula- 
tioner indirekte  have  gjort  Gavn;  han  har  sat  storartede  Foretagender 
i  Gang,  og  han  har  altid  virket  som  »Tyr«  og  vel  at  mærke  for  en 
stor  Del  i  Foretagender,  som  fortjente  at  drives  op,  thi  i  og  for  sig 
holder   naturligvis    den    ikke  ualmindelige   Antagelse,    at    »Tyrene« 

gavne,  fordi  de  drive  Priser  op,  og  at  »Bjørnene«  skade  den 
økonomiske  Udvikling,  fordi  de  drive  Priser  ned,  ikke  Stik. 

Blot  et  af  hans  Foretagender  behøver  at  nævnes,  fordi  hele  Ud- 
førelsesmaaden  er  saa  karakteristisk.  Indtil  1850  var  den  umaadehg 
indbringende  Trafik  fra  San  Francisco  til  Panama  i  et  Kompagni's 
Hænder  —  Pacific  Mail  Steamship  Company's.  En  Dag  lagde  man 
Mærke  til,  at  Vanderbilt  stod  i  sit  Kontor  ganske  optagen  af  Ame- 
rikas Kort  og  flyttende  sin  Pinger  bestandig  mellem  tre  Punkter, 
San  Juan  de  Nicaragua  paa  den  atlantiske  Kyst,  Nicaragua  Søen  og 
Havnestaden  San  Juan  del  Sar  ved  det  stille  Hav.  Ingen  spurgte 
ham,  hvad  han  tænkte  paa,  thi  Enhver  vidste,  at  en  af  hans  Grund- 
sætninger er:  »Tal  aldrig  om,  hvad  Du  vil  gjøre,  før  det  er  gjort«. 
Nogle  Dage  efter  laa  et  af  hans  Skibe,  Damperen  »Prometheus«,  i 
Havnen  med  Dampen  oppe  og  Kul  inde  for  en  lang  Tur  —  men 
Ingen  ombord  vidste,  hvorhen  Turen  skulde  gaa.  Vanderbilt  kom 
ombord,  ledsaget  af  en  Ven,  hvem  han  bad  gaa  til  Mrs.  Vanderbilt 
og  sige,  at  han  ikke  kom  hjem  til  Middag  og  vist  blev  borte  nogen 
Tid.  Skibet  lettede,  »sydpaa«  kommanderede  Vanderbilt,  og  Turen 
gik  til  Panama.  I  sex  Uger  levede  han  i  Nicaragua  af  The  og 
ristet  Brød,  foretog  sine  Undersøgelser,  vendte  tilbage  til  New- York 
og  organiserede  i  en  Haandevending  et  Kompagni,  hvis  sejrrige 
Konkurrence  over  Pacific  Mail  var  givet,  næsten  inden  det  var  be- 
gyndt, saa  praktisk  og  klogt  var  Alt  ordnet. 

Hans  Rival  paa  Børsen,  Daniel  Drew,  er  den  største  »Bjørn«. 
Det  er  et  Mundheld,  at  den,  der  vil  vove  en  Sum  paa  Spekulationer, 
handler  mest  praktisk  ved  strax  at  gaa  hen  og  betale  den  ind  til 
Vanderbilt  eller  til  Drew,  alt  eftersom  han  føler  sig  fristet  til  at 
spekulere  i  opadgaaende  eller  nedadgaaende  Konjunkturer,  thi  hos 
En  af  disse  ville  dog  ufejlbarlig  hans  Penge  ende,  blot  efter  endel 
mellemliggende  Sorger  og  Bekymringer. 

Drew  ligner  Vanderbilt  i  Meget.  Ligesom  denne  begyndte  han 
med  Intet,  ligesom  denne  er  »hans  Tanke  af  Krystal,  hans  Hjerte 
af  Flint,  hans  Haand  af  Staal  og  hans  Villie  af  Jern«.     Begge  ere 

samvittighedsløse  —  men  altid  formelt  indenfor  Lovens  Grænser,  begge 
eftergive  ikke  deres  bedste  Ven  en  Dollar  i  Forretninger,  men  have 
bortgivet  til  Tider  umaadelige  Summer,  Vanderbilt  forærede  under 
Krigen  med  Sydstaterne  Regeringen  et  Krigsskib  til  en  Million  Dollars, 
Drew  interesserer  sig  mest  for  Skoler,  og  hvad  han  har  givet  til 
disse,  maa  tælles  efter  Hundredetusinder.  Lighedspunkterne 
mellem  de  To  høre  imidlertid  op  her.  Ligesom  de  i  deres  Ydre 
ere  vidt  forskjelllge,  Vanderbilt  en  høj,  smuk  Mand  med  et  næsten 
majestætisk  Væsen,  Daniel  Drew  ret  et  Billede  paa  »en  gammel 
Ræv«,  saaledes  gaa  ogsaa  deres  Methoder  i  ganske  forskjellige 
Retninger.  Drew  har  ikke  Vanderbilt's  Dristighed,  han  lister  afsted 
igjennem  lutter  fine  Beregninger,  uudtømmelig  i  Intriguer  og  Kunst- 
greb og  næsten  umulig  at  overrumple.  Hans  Opgave  er  det  at 
drive  Prisen  nedad,  men  han  er  den  Mand,  der  tillige  har  gjort  det 
Kunststykke  samtidig  at  spekulere  i  opadgaaende  Priser  og  tjene 
derpaa  ligesaa  meget,  som  han  tjente  paa  de  nedadgaaende  Priser 
nogle  Dage  iforvejen. 


Drew  og  Vanderbilt,  som  repræsentere  to  saa  modsatte  Ret- 
ninger, ere  selvfølgelig  ofte  paa  Krigsfod.  Børsens  Historie  inde- 
holder Beretninger  om  mange  voldsomme  Kampe,  de  have  leveret 
hinanden.  En  af  de  mest  bekj endte  af  disse  var  den  saakaldte 
»Giganternes  Kamp«.  En  af  de  vigtigste  og  rigeste  Jernbanelinier 
i  Fristaterne  er  Erie  Banen,  som  nu  i  de  senere  Aar  ved  James 
Fisk's  Snyderier  og  Bedragerier  har  faaet  en  sørgelig  Berømthed 
paa  alle  Fondsmarkeder.  For  nogle  Aar  siden  var  Drew  den  Al- 
mægtige i  Erie.  Vanderbilt  havde  længe  havt  sit  Blik  fæstet  paa 
den,  han  maatte  have  ogsaa  den  i  sin  Magt  for  ret  at  kunne 
manøvrere  paa  forskjellige  i  Forbindelse  med  den  staaende  Linier, 
som  alt  vare  i  hans  Hænder.  I  Sommeren  1867  havde  derfor 
Vanderbilt  og  hans  Venner  sikkret  sig  Majoritet  som  Banens  Aktio- 
nærer og  vare  ifærd  med  at  sammensætte  Listen  paa  en  ny  Be- 
styrelse, i  hvilken  Daniel  Drew  ikke  skulde  have  Sæde;  Manøvren 

var  lykkedes  saa  godt,  at  Drew  ikke  anede  Uraad,  før  det  var  for 
sent.  Der  var  Intet  at  gjøre  ved  at  stampe  imod  Braadden,  han 
gik  til  Vanderbilt  og  bad  om  Naade,  thi  ved  at  kastes  ud  af  Erie's 
Bestyrelse  vilde  hans  Stilling  lide  et  Knæk,  som  han  frygtede  altfor 
meget.  Man  indgik  en  Overenskomst,  ifølge  hvilken  Drew  fik  Lov 
til  at  blive  som  Bestyrer  og  Kasserer  for  Kompagniet.  Han  tænkte 
imidlertid  kun  paa  Hævn,  lagde  sine  Miner  i  den  dybeste  Stilhed 
og  vandt  hemmelig  de  dristigste  og  mest  samvittighedsløse  af  Med- 
direktørerne for  sin  Sag  mod  Vanderbilt.  Da  Alt  var  færdigt,  begyndte 
Kampen.  Erie  stod  temmelig  lavt,  i  c.  70,  og  Vanderbilt  paatænkte 
en  »hausse«.  Denne  begyndte,  og  man  var  i  Februar  1868  naaet  til 
79,  da  Prisen  pludselig  atter  faldt  til  70.  Ingen  forstod  dette  Spil, 
thi  hvem  vidste,  at  Drew  i  al  Hemmelighed  kastede  store  Masser 
ud  paa  Markedet  endnu  hurtigere,  end  hans  Kollega  kjøbte  op? 

New- York  kan  ikke  hjælpe  sig  med  en  Børs  om  Formiddagen;  der 
er  ogsaa  Børs  om  Aftenen,  vel  ikke  officiel,  men  næsten  lige  saa  be- 
tydningsfuld som  den  regulære.  Den  holdes  i  Fifth  Avenue  Ho- 
tellets storartede  Vestibule,  og  ved  alle  Lejligheder,  hvor  noget 
Overordentligt  er  i  Gjære,  er  Forretningslivet  ligesaa  bevæget  her  som 
i  Wallstreet  om  Formiddagen.  Den  Aften,  da  Erie  havde  gjort  det 
gaadefulde  Fald,  var  alle  New- Yorks  Spekulanter  samlede  mellem 
Hotellets  Søjler,  og  i  denne  larmende,  brølende,  summende  Mylr 
listede  Drew  omkring,  givende  Orakelsvar  paa  alle  de  spændte  og 
ængstelige  Spørgsmaal,  som  fra  alle  Sider  henvendtes  til  ham. 
Vanderbilt  forstod  strax,  hvorledes  Sagen  hang  sammen,  og  for- 
skaffede sig  en  retslig  Kjendelse,  den  19de  Februar,  som  forbød 
Direktørerne  at  udbetale  Renter  og  Hovedstol  af  et  Beløb  af 
3,500,000  Dollars,  som  Drew  havde  laant  i  det  foregaaende  Aar, 
paa  samme  Tid  som  der  blev  indledet  Procedure  for  at  fradømme 
Drew  hans  Plads  som  Kasserer.  Den  3die  Marts  opnaaede  Vander- 
bilt en  ny  Kjendelse,  som  forbød  Erie's  Bestyrelse  at  udstede  flere 
Aktier  end  dem,  der  alt  vare  udstedte,  hvilke  beløb  sig  til  251,000 
Stykker  å  100  Dollars.  Adskillige  Dage  i  Forvejen  havde  imidlertid 
allerede    Direktionen    forøget   Aktie-Kapitalen    til   450,000    Stykker, 

altsaa  et  Nominelbeløb  af  45  Millioner  Dollars.  En  Ladning  Mil- 
lioner kastedes  ud,  Erie  sank  til  65,  og  Drew  ventede  utaalmodig 
det  Øjeblik,  da  Prisen  skulde  gaa  ned  i  Halvtredserne.  Imidlertid 
var  det,  at  Vanderbilt  havde  faaet  sit  Forbud  mod  Udstedelsen  af 
nye  Aktier  udvirket,  og  støttet  paa  dette  gjorde  han  saa  uhyre  Ind- 
kjøb,  at  Prisen  næsten  med  et  Slag  gik  op  til  73. 

Intet  anfægtede  imidlertid  Drew  og  hans  »Bjørne«.  De  op- 
naaede,  hvad  vel  kun  kan  tænkes  under  Retsforhold  som  dem 
i  New  -York,  fra  en  anden  Domstol  i  en  foregiven  Trediemands  Navn 
et  Dekret,  som  gik  imod  det,  Vanderbilt  havde  erhvervet  sig,  og 
udrustede  med  dette  forberedte  de  Hovedslaget.  Den  Haand,  hvoraf 
man  betjente  sig,  var  en  af  de  største  Mæglere,  en  Mand,  som  altid 
er  med  i  alle  store  Felttog  paa  den  ene  eller  paa  den  anden  Side, 
som  aldrig  spekulerer  selv,  men  med  stor  Dygtighed  og  Nøjagtighed 
udfører  de  Ordrer,  der  gives  ham,  ligemeget  hvilke  og  ligemeget  for 
hvem  —  ogsaa  en  af  disse  Karakterer,  som  kun  blive  til  og  udvikles 
i  en  Luft  som  den,  der  ruger  over  Fondsbørserne.  I  hans  Haand 
lagdes  50,000  nye  Aktier.     Børsen  begyndte  den  Dag  med  Erie  til 

79,  alle  »Tyrene«  triumferede,  alle  »Bjørnene«  hang  med  Hovederne, 
de  anede  ikke,  at  Hjælpen  var  dem  nær. 

Forskjellige  Papirer  noteredes,  Ingen  brød  sig  om  dem,  al 
Interesse  var  koncentreret  om  den  ene  Notering  »Erie«.  Aktierne  raabes 
efterhaanden  op  paa  Børsen  af  Præsidenten  i  »the  open  Board«,  og 
efterhaanden  som  de  raabes,  foretages  Forretningerne  i  dem,  og  de 
noteres.  Da  Erie  blev  raabt  ud,  blev  Børsen  i  et  Øjeblik  som  for- 
vandlet til  et  Galehus,  i  hvilket  Præsidenten  oppe  paa  sin  Tribune 
stod  med  Hammeren  i  Haanden  som  det  eneste  fornuftige  Menneske. 
Da  Tiden,  der  kunde  tilstaas  dette  Papir,  var  omme,  faldt  Hammeren 
med  Underretning  om,  at  der  nu  var  Mulkt  for  yderligere  Tilbud. 
Vanderbilt's  Mæglere  havde  kjøbt  fra  alle  Sider,  og  Prisen  noteredes 

80.  Man  strømmede  bort  fra  Salen  for  at  fortsætte  paa  Gaden,  og 
ved  Middagstid  var  Kursen  83. 

Imidlertid  havde  Mægleren  ikke  været  ledig,  ved  Agenter  og 
Agenters  Agenter  var  der  Kl.  12;,  disponeret  over  alle  de  50,000  nye 

Aktier,  og  just  som  Bevægelsen  var  paa  sit  Højeste,  gik  der  Rygter 
gjennem  Mylren,  at  der  var  kommet  nye,  antidaterede  Aktier  paa 
Markedet,  og  i  et  Nu  faldt  Prisen  til  71.  Vanderbilt  var  besejret, 
men  ikke  knækket.  En  Ven  spurgte  ham,  just  som  han  havde 
faaet  det  skæbnesvangre  Budskab  om  de  nye  Aktiers  Tilsynekomst, 
om  han  nu  vilde  sælge  sine  »Ene«,  men  et  tordnende  »Nej«  var  det 
eneste  Svar.  Man  har  set  Vanderbilt  kjøre  ud  i  den  dejlige  Cen- 
tralpark med  sin  unge  Kone,  medens  Børsen  kæmpede  som  Vanvit- 
tige, og  han  selv  var  interesseret  for  Millioner.  Hans  Mod  holdt 
Stand  ogsaa  den  Dag,  og  dog  truedes  han  med  fuldstændig  Ruin, 
thi  ikke  alene  gjaldt  det  om  til  Trods  for  de  nye  Millioner  at  holde 
Erie  oppe,  men  ogsaa  umaadelige  Beløb  af  andre  Jernbaneaktier, 
som  stod  i  Forbindelse  med  dette  Papir. 

Hans  første  Foretagende  var  at  henvende  sig  til  Domstolene, 
hvis  Dekret  man  saa  ganske  havde  ringeagtet.  Drew,  Fisk,  Gould 
og  de  andre  medsammensvorne  Direktører  vare  samlede,  da  de  fik 
Underretning  om,  at  der  var  indledet  Retsforfølgning  imod  dem,  og 
at  de  kunde  vente  Arrest  og  Beslag  endnu  samme  Dag.  Man  tog 
strax  sin  Beslutning.  Bestyrelsen  tog  de  vigtigste  Bøger  og  Papirer 
og  hele  Kassebeholdningen  til  sig,  vandrede  ud  af  Kontoret  og  sad 
endnu  samme  Aften  installeret  i  Jersey  udenfor  New  York  Domsto- 
lenes Raaderum. 

Der  fulgte  nu  en  Proces,  som  regnes  for  en  af  dem,  i  hvilken  der 
er  blevet  øst  flest  Penge  ud  til  Alle,  der  vilde  tage  imod  dem,  og 
som  havde  nogen  Indflydelse  paa  Sagens  Udfald,  og  Kampen  førtes 
tillige  paa  andre  Felter  end  Retssalens,  og  paa  en  Maade ,  der  i  ligesaa 
høj  Grad  viste  den  Bestikkelighed  og  Væren  til  Salgs,  der  i  saa  høj  Grad 
gaar  igjen  i  Nordamerikas  offenlige  Liv.  I  New-Jerseys  lovgivende 
Forsamling  indbragtes  en  Bill  om  at  domiciliere  Erie -Selskabet  i 
Staten,  i  New-Yorks  lovgivende  Forsamling  en  anden  Bill,  som  gik 
ud  paa  at  legalisere  den  nye  Serie  af  Aktier  under  Paaskud  af,  at 
der  skulde  anlægges  en  bredsporet  Linie  fra  New-York  til  Chicago. 
Gould,  som  i  en  endnu  højere  Grad  end  de  Andre  besad  den  Egen- 
skab at  være  aldeles  ligegyldig  for  offenlig  Foragt,  var  den,  som  paa- 

tog  sig  at  kjøbe  dette  Lovforslag  igjennem.  For  at  fuldstændiggøre 
Vanderbilts  Ruin  satte  Kompagniet  paa  samme  Tid  sine  Taxter 
for  Fragt  og  Passagerer  ned  paa  en  med  Erie  konkurrerende 
Bane.  Vanderbilts  Stilling  saa  nu  i  Virkeligheden  højst  truende 
ud,  Aktierne  i  hans  store  Bane  New-York  Central  faldt  fra  132  til 
108 jf,  Alle  mistvivlede  om  ham  undtagen  han  selv,  midt  under  Rygtet 
om,  at  Gould  havde  faaet  Billen  sat  igjennem  om  de  ny  Aktier,  satte 
han  endog  Kursen  paa  sin  Bane  et  Par  Procent  op.  Man  var  nu 
kommen  ind  i  April  Maaned,  og  den  20de  modtog  Børsen  Efterretning 
om,  at  Erie-BilFen  var  gaaet  igjennem  med  stor  Majoritet  og  Vanderbilt 
færdig,  Kampen  endt.  Men  hvad  skildrer  Børsens  Forbauselse,  da  New- 
York-Central,  Vanderbilts  egen  Bane,  modtager  den  skæbnesvangre  Ef- 
terretning med  at  gaa  op  til  120?  I  Virkeligheden  havde  Vanderbilt  be- 
sværget Stormen,  inden  den  var  brudt  løs.  Han  kjendte  Drew,  »han 
mangler  Rygrad«,  sagde  han.  Han  vidste,  at  han  vilde  være  til- 
bøjelig til  et  Kompromis,  og  et  saadant  var  blevet  sluttet.  Drew 
kunde  ikke  udholde  Exilet  i  Jersey.  Hans  Fæller  begyndte  ved  flere 
Smaaomstændigheder  at  fatte  Mistanke  til  ham,  man  lejede  Opdagel- 
sesbetjente  til  at  passe  paa  ham,  og  det  viste  sig,  at  han  i  al  Hem- 
melighed gjorde  Besøg  i  New-York.  Angergiven  og  kuet  af  onde 
Anelser  søgte  han  i  al  Hemmelighed  Vanderbilt,  og  Dagen  før  New- 
York-Central  gjorde  sit  store  Spring,  havde  han  opnaaet  et  For- 
soningsarrangement  med  denne,  ladende  de  andre  Sammensvorne  i 
Stikken,  rigtignok  kun  for  et  Par  Maaneder  efter  atter  at  manøvrere 
i  Forbindelse  med  dem,  da  det  var  blevet  anset  for  gavnligt,  at  man  drev 
Erie-Aktierne  ned.  Ogsaa  denne  sidste  Kombination  lykkedes  iøvrigt. 
Den  udførtes  efter  en  ny  Methode,  som  endnu  ikke  var  kjendt,  idet 
man  ved  kunstige  Midler  trækker  en  saa  stor  Sum  rede  Penge  tilbage 
fra  Markedet,  at  dette  bliver  knapt  og  Fonds  falde.  Det  lyk- 
kedes at  trække  Summer  paa  ialt  14  Millioner  tilbage  for  en  kort 
Tid,  og  Alt  gik  fortræffelig  nedad.  Følgende  sin  sædvanlige  Politik 
skilte  Drew  sig  imidlertid  fra  Banden  paa  et  Punkt,  da  han  bereg- 
nede, at  Nedgangen  omtrent  var  ude.  Hans  Beregning  var  imidler- 
tid fejl;  og  for  at  straffe  ham  forcerede  de  Andre  yderligere  Baissen, 

de  fik  ham  »i  Hjørnet«,    og  han   maatte  bøde  med  et  Tab  af  halv- 
anden Million  Dollars. 


Allerede  et  Par  Gange  har  været  nævnet  en  Mand,  som  fortjener 
at  omtales  lidt  nærmere,  fordi  han  er  en  Type  for  den  sletteste  Del 
af  Børsspillere,  nemlig  James  Fisk.  Hans  Navn  er  allerede  verdens- 
berygtet,  og  han  har  ved  sin  Svindel  skadet  den  amerikanske  For- 
retningsverdens Kredit  mere  end  noget  andet  levende  Menneske. 
Fisk  hører  til  New-Yorks  mest  bekjendte  Personer,  en  Fremmed  tør 
ikke  have  opholdt  sig  noget  i  Byen  uden  at  have  set  dette 
Monstrum.  Det  er  en  ung  Mand,  med  et  Ansigt,  man  kunde  kalde 
kjønt,  hvis  det  ikke  paa  en  saa  slaaende  Maade  udtrykte  en  lav, 
raa,  sandselig,  egoistisk  Natur.  Hans  store,  svære  Krop  er  altid 
klædt  paa  efter  nyeste  Mode  og  i  spraglede  Farver,  han  glindser  af 
Pomade  og  dufter  som  et  helt  Parfumeudsalg.  Han  optræder  altid 
med  en  gøgleragtig  Brask  og  Bram.  Fornylig  har  han  for  at  kunne 
faa  Titel  af  Oberst  ladet  sig  vælge  til  Chef  for  et  af  New-Yorks 
frivillige  Regimenter,  han  har  belønnet  Udnævnelsen  med  at  klæde 
hele  Regimentet  paa  i  urimelig  kostbare  Uniformer,  der  selv  i  New- 
York,  hvor  alle  de  frivillige  Regimenter  kappes  i  maskeradeagtige 
Dragter ,  ser  afstikkende  ud.  Han  ynder  at  vise  sig  med  dragen 
Kaarde  i  Spidsen  for  »det  Niende«,  holder  Manøvrer  og  Øvelser, 
udsteder  Dagsbefalinger  og  trækker  op  ad  Broadway  i  den  mest 
overfyldte  Tid,  tvingende  al  anden  Færsel  til  at  stoppe.  Regimen- 
tets Musikkorps  er  det  bedste  og  største  af  alle  Musikkorpserne,  om 
Søndagen  musicerer  det  i  fuld  Uniform  ude  paa  hans  Landsted,  hvor 
han  holder  Fester  med  Sangerinderne  og  Dandserinderne  fra  sit 
Operahus. 

Denne  Mand  begyndte  som  Bissekræmmer,  og  den  Maade,  hvor- 
paa  han  drev  denne  Forretning,  varslede  allerede  om  hans  Fremtid. 
Da  han  havde  faaet  det  til  at  gaa  nogenlunde  og  tjent  lidt,  anskaf- 
fede han  sig  en  stor,  fantastisk  Vogn  til  sine  Varer,  dekoreret  og 
forgyldt  og  med  fire  Heste  for,  hvis  Seletøj  var  udstafferet  som  i  en 

Beridercirkus.  Saaledes  kjørte  han  om  i  Landet,  indtil  en  stor  Ma- 
nufakturforretning, fra  hvilken  han  forsynede  sig,  blev  opmærksom 
paa  ham  og  tog  ham  med  ind  i  Forretningen.  Efter  nogen  Tids 
Forløb  tilbød  man  imidlertid  den  unge  Associé  en  betydelig  Sum  blot 
for  at  blive  af  med  ham  igjen,  og  med  den  gik  han  til  New-York  og 
debuterede  som  Fondsmægler.  Drew  »tog  sig  af  ham«,  forkjælede 
ham,  gav  ham  Raad  og  Anvisninger,  og  efter  et  Par  Aars  Forløb 
ejede  han  ikke  en  Dollar.  Maaske  var  hans  faderlige  Ven  bleven 
saa  meget  rigere,  det  gjorde  mindre  til  Sagen,  thi  Fisk  var  i  sin 
Læretid  kommen  saa  godt  ind  i  alle  Børskurs-Mysterier,  at  han  nu 
havde  lært  at  staa  paa  egne  Ben  og  være  en  ledende  Aand  i  de 
snedigste  Svindler-Foretagender.  Han  fandt  en  beslægtet  Aand  i  den 
ligeledes  tidligere  nævnte  Jay  Gould,  en  Mand,  hvis  Navn  ogsaa  i  de 
sidste  Aar  har  faaet  en  afskylig  Berømthed.  Ligesaa  samvittigheds- 
løs som  Fisk  er  han  endnu  mere  ræveagtig  snedig  end  denne,  han 
udspekulerer  Svindlerierne,  Fisk  sætter  dem  i  Scene,  de  To  ere  et 
Par,  der  Noget  minder  om  Vanderbilt  og  Drew,  men  de  ere  komne 
en  Generation  længere  frem  end  disse  ældre  Matadorer  og  komne 
endnu  et  Trin  dybere  ned  i  Jobberiet;  den  Smule  udvortes  formelle 
Respekt  for  Loven,  som  dog  endnu  fandtes  hos  den  ældre  Slægt, 
har  ogsaa  den  yngre  sat  sig  ganske  ud  over. 


Til  Fisks  Navn  knytter  sig  som  bekjendt  den  store  Guldsammen- 
sværgelse  i  1869,  en  af  de  mest  betegnende  Episoder  i  Jobberiets 
Historie. 

Der  havde  allerede  i  et  foregaaende  Tidsrum  været  stærke 
Svingninger  i  Guldets  Pris.  Ved  at  følge  disse  med  aarvaagent  Øje 
var  Gould  kommen  til  det  Resultat,  at  der  kunde  udrettes  noget 
Overordentligt  ved  en  underfundig  Makination  heri.  De  politiske 
Forhold  1869  syntes  at  love  for,  at  ingen  uventet  Begivenhed  vilde 
gjøre  en  Streg  i  Beregningerne.  Det  saa  meget  fredeligt  og  lovende 
ud  i  Unionen.  Republiken  var  i  Fred,  det  tegnede  til  en  god  Høst 
baade  af  Korn   og  Bomuld,    Statsgjælden    gik  rask  nedad,    Handels- 

konjunkturerne  vare  gunstige,  den  Udsigt  til  Krig  mellem  Frankrig 
og  Preussen,  som  havde  været  saa  truende  i  Sommeren  og  øvet 
stærk  Indflydelse  paa  Guldets  Pris,  var  ganske  forsvunden,  og  under 
disse  rolige  og  lovende  Udsigter  udrugede  man  i  den  dybeste  Hem- 
melighed sin  Sammensværgelse.  Det  gjaldt  om  at  skabe  et  kunstigt 
Forhold  mellem  Tilbud  og  Efterspørgsel.  Til  den  Ende  var  det  nød- 
vendigt at  faa  den  Guldbeholdning,  som  var  i  New-York,  under  sin 
Kontrol.  Dette  Guld  var  tilstede  dels  som  den  flydende  Mængde, 
der  af  Spekulanterne  brugtes  til  at  opfylde  deres  Kontrakter  om  Le- 
veringer, dels  som  Beholdning  i  Bankerne,  dels  som  Beholdning  i 
Finansministeriets  Filial.  Det  flydende  Beløb  af  Guld  kunde  anslaas  til 
imellem  1 5  og  20  Millioner,  og  det  var  en  let  Sag  for  Ringen  atkjøbe 
dette  op.  Bankens  Beholdning  af  Guld  laanes  for  en  Del  ud  til  større 
og  solide  Forretningsmænd,  som  i  det  betale  Toldafgifter  til  Rege- 
ringen, men  den  største  Del  kunde  man  rolig  beregne  vilde  ikke 
komme  paa  Markedet.  Finansministeriets  Filialafdeling  var  imidlertid 
det  svage  Punkt  i  Fisks  og  Goulds  Beregninger.  Dens  Guldbeholdning 
udgjorde  gjennemsnitlig  det  uhyre  Beløb  80  Millioner,  og  Regeringen 
havde  i  Sommerens  Løb  solgt  1  Million  hveranden  Uge.  Denne 
vældige  Guldmasse  svævede  som  en  stadig  Trusel  over  alle  Kom- 
binationer, og  at  sikkre  sig  mod  at  knuses  af  den  var  en  af  Ringens 
Hovedbekymringer.  Man  havde  alt  for  flere  Maaneder  siden  gjort  et 
unyttigt  Forsøg  paa  at  faa  ansat  et  af  sine  Kreaturer  som  Direktør 
for  Ministeriet  i  New-York.  Nu  søgte  man  at  sætte  sig  i  Forbindelse 
med  Præsidenten  for  at  faa  Antydninger  om,  hvad  der  vilde  blive 
Regeringens  Politik  med  Hensyn  til  Salg  af  Guld  i  den  nærmeste 
Fremtid.  Men  fra  Grants  tause  Læber  var  det  umuligt  at  lokke 
nogensomhelst  Oplysning.  Man  stolede  imidlertid  paa,  at  det  nok 
skulde  lykkes  at  vinde  de  højeste  administrative  Autoriteter  for 
Ringen.  Støttende  sig  til  en  engelsk  Finansmands  Autoritet  udar- 
bejdede man  en  hel  sindrig  Theori,  som  skulde  bevise  Regeringen 
at  det  var  af  stor  Vigtighed  for  Landets  kommercielle  Interesser,  at 
Guld  stod  højt,  og  det  blev  overdraget  en  Agent,  som  havde 
særlig  gode  Familieforbindelser  i  Washingtons  højeste  Kreds,   med 

al  Guldets  Overtalelsesmagt  at  arbejde  for,  at  Regeringen  adopterede 
denne  Theori  som  Praxis  i  et  Par  Maaneder. 

Sammensværgelsens  Hovedmænd  vare  Fisk,  Gould,  Woodward 
og  en  Kiniber,  Agent  for  et  stort  Londonsk  Bankierfirma.  En  til- 
strækkelig stor  Skare  af  Agenter  og  Hjælpere  var  selvfølgelig 
sikkret. 

I  August  faldt  Guld  til  131,  og  det  hed  sig  i  Almindelighed,  at 
det  »skulde«  gaa  ned  til  130  og  vilde  falde  lavere,  end  det  havde 
været  nogen  tid  siden  1862.  Hele  Handelsverdenen  beredte  sig  til 
at  drage  Fordel  af  Faldet.  De  Handelshuse,  som  importerede,  laante 
Millioner  for  at  sælge,  de  fremmede  Banker  solgte  »Vognlæs«,  Mæg- 
lere, Spekulanter,  »Politikere«,  Alle  solgte  til  fremtidig  Levering. 
Selvfølgelig  kjøbte  Kliken  uafladelig.  Omtrent  midt  i  September  kjøbte 
Woodward  endnu  ni  Millioner  for  133V2  og  134.  Nu  steg  Prisen 
imidlertid  langsomt  til  138.  Da  det  kom  hertil,  paastaas  der,  solgte 
Woodward  og  Kimber  hemmelig  og  trak  sig  tilbage  fra  Sammen- 
sværgelsen, et  Forræderi,  for  hvilket  Woodward  iøvrigt  blev  straffet 
to  Aar  senere  med  ødelæggende  Tab. 

Til  Trods  for  Forræderiet  gik  Alt  imidlertid  godt.  Den  22de 
September  havde  de  Sammensvorne  i  Kontrakter  eller  i  møntet  Guld 
adskillige  Millioner  mere,  end  der  var  i  New -York  udenfor  Finans- 
ministeriet; Prisen  var  imidlertid  ikke  højere  end  141.  Dette  gjorde 
Gould  urolig.  Han  stolede  ikke  rigtig  paa  Agenten  i  Washington 
eller  rettere  begyndte  at  opgive  Haabet  om,  at  hans  Mission  vilde 
faa  et  gunstigt  Udfald.  Der  var  da  ikke  Andet  for  at  gjøre  end  at 
spille  et  fortvivlet  Spil  og  se  at  forskrække  og  overrumple  Folk, 
saa  at  de  gik  ind  paa  at  »dække«  deres  Kontrakter  om  Levering 
af  Guld  med  klækkelige  Beløb,  inden  Salg  af  Regeringen  kom  dem 
til  Hjælp.  Man  havde  allerede  under  Knapheden  paa  Guld  vendt  sig 
om  Hjælp  ikke  blot  til  alle  Banker  i  Unionen,  men  ogsaa  til  Kanada 
og  Englands  Bank ,  og  fortvivlede  Forsøg  gjordes  alt  i  Finansmini- 
steriet paa  at  faa  det  til  at  aabne  sine  Hvælvinger  og  lade  Guld- 
floden strømme  ud. 

Den  23de  flyttede  hele  Banden  ind  i  Mægleren  William  Heaths 
Kontor  for  at  være  i  umiddelbar  Nærhed  af  Kamppladsen.  Fisk 
indfandt  sig  for  at  forskrække  Folk  paa  Guldbørsen,  snakkende  med 
triumferende  Mine  til  Alle  og  Enhver  om,  at  Guld  skulde  snart  gaa  op, 
saa  man  havde  aldrig  set  Magen,  og  tilbydende  at  holde  50,000 
Dollars  paa,  at  det  vilde  gaa  op  til  200.  Han  pralede  endog,  stadig 
for  at  forfærde  og  vel  vidende  selv,  at  det  ikke  var  Tilfældet,  med, 
at  Kegeringeu  var  kjøbt  og  ikke  vilde  lægge  Operationerne  nogen 
Hindring  i  vej  en.  Han  opfordrede  tillige  Folk  til  at  gaa  paa  Akkord 
endnu  samme  Dag,  indtil  Kl.  3  skulde  de  slippe  med  at  betale  145. 

Spekulanterne  holdt  Krigsraad  med  retskyndig  Bistand,  og  Til- 
budet blev  afslaaet. 

Den  næste  Dag,  Fredag  den  24de,  skulde  Alt  voves.  Ringen 
valgte  for  den  Dag  til  Hovedagent  en  rig  Tydsker,  Albert  Speyers, 
en  Mand,  for  hvem  hele  Livet  er  begrænset  indenfor  Guldbørsens 
Vægge.  Foruden  ham  havde  man  sikkret  sig  en  hel  Brigade  af 
Mæglere,  dels  til  at  gj  øre  Arrangementer  med  dem,  der  blev  drevne 
til  at  bede  om  Naade  og  gaa  paa  Akkord,  dels  til  at  hjælpe  med 
ved  de  egenlige  Spekulationsmanøvrer. 

Hele  Byen  vidste,  hvad  der  forestod.  Gaderne  omkring  Børsen 
mylrede  af  Tilskuere,  ja  selv  alle  Vinduer  vare  fulde  af  Nysgjerrige. 
Med  sædvanlig  cynisk  Frækhed  indfandt  Fisk  sig  om  Morgenen  i 
Bandens  Hovedkontor,  ledsaget  af  to  bekj  endte  Skuespillerinder. 

Kampen  begyndte  med,  at  Guldet  stod  i  143V2.  Et  halvhun- 
drede Agenter  sattet  Skuldrene  til,  og  op  gik  det  til  145,  146,  147, 
148,  149  og  Klokken  11  150.  De  Agenter,  der  skulde  afgjøre  med 
dem,  der  lod  sig  forfærde,  havde  fuldtop  at  bestille,  og  dog  fandt  man 
ikke,  at  det  gik  rask  nok.  »Højere  op«  var  Parolen,  og  i  fem  Minuter 
blev  Prisen  160.  Albert  Speyers  havde  ved  Agenter  for  Banden  kjøbt  26 
Millioner  den  Morgen.  Paa  dette  Punkt  viste  Heath  sig  efter  Fisks  Or- 
dre og  gjorde  et  Bud:  »160  for  en  Million«.  Dette  Bud  af  en  bekjeudt 
rolig,  forsigtig  Mægler  blev  efterfulgt  af  en  aandeløs  Stilhed.  Ingen  sva- 
rede, og  han  forsvandt  atter.  Mangfoldige,  som  hidtil  havde  holdt  Stand, 
følte  sig  nu  forfærdede  og  strømmede  om   til  Hovedkvarteret  og  til 

Goulds  private  Kontor  for  at  faa  Arrangement.  Endel  fremmede 
Huse  og  nogle  gamle  New -Yorker  Huse  holdt  Stand,  men  aldrig 
havde  Børssalen  og  Gaden  været  Skueplads  for  saadanne  Scener  af 
Jammer  og  Fortvivlelse.  Skrig,  Raab,  Hylen  gjenlød  fra  alle  Kanter, 
blandet  med  Forbandelser  over  Ophavsmændene  til  den  frygtelige 
Plyndring,  alt  Haab  syntes  ude,  Regeringen  var  forlængst  under- 
rettet om  det  skændige  Jobberi,  men  der  hørtes  intet  Svar  paa  de 
Spørgsmaal,  som  Telegrafstationen  i  Børssalen  uafladelig  lod  dirre  i 
Washington,  ogsaa  Regeringen  var  altsaa  med  til  Flyndringen. 

Imidlertid  havde  de  Sammensvorne,  som  sædvanlig  ladende  Nogle 
i  Stikken,  begyndt  i  al  Hemmelighed  at  sælge  Alt,  hvad  de  kunde. 
Medens  Gould  solgte  gjennem  et  Dusin  just  hertil  hyrede  Mæglere 
Alt,  hvad  han  havde  til  mellem  135  og  140,  bød  Speyers  uden  at  ane 
dette  paa  Børsen  endnu  160  og  kjøbte  7  Millioner  til  den  Pris. 

Da  lød  midt  i  Jammeren  og  Larmen  en  Tordenstemme:  »Rege- 
ringen sælger«.  Et  Haab  om  Redning  for  de  Fortvivlede!  »Hvor- 
meget?«  lød  det  i  hundredefoldigt  Kor.  »Tretten  Millioner«, 
lød  der  et  Svar,  og  ned  styrtede  Kursen  25  Procent  i  to  Mi- 
nuter, men  atter  op  igjen  i  et  Øjeblik  til  160,  da  det  hed:  »Rege- 
ringen sælger  kun  fire  Millioner«,  men  dette  var  kun  en  sidste  konvul- 
sivisk  Anstrængelse.  Et  umaadeligt  Choc  førtes  mod  Ringen  af  alle 
Modstanderne,  som  i  et  Nu  sluttede  sig  sammen,  og  Prisen  rutschede 
atter  ned  til  135.  Uden  Spor  af  Medlidenhed  havde  Ringens  Agenter 
og  Ledere  set  de  mest  hjerteskærende  Scener  blandt  de  Mennesker, 
hvis  hele  Velfærd  de  ruinerede  i  nogle  Minuter  ved  deres  samvittig- 
hedsløse Spil.  Nu  kom  Gjengj ældeisen,  Speyers  styrtede  bevidstløs  om. 
I  et  Par  Minuter  var  nu  han  fra  Millionær  bleven  fattig  som  en 
Tigger. 

Gaderne  om  Børsen  vrimlede  af  blege,  fordrejede  Ansigter.  I 
rasende  Forbittrelse  stormede  Skarer  løs  paa  Goulds  private  Kon- 
torer, men  Alt  var  lukket  og  barrikaderet,  Politibetjente  og  hyrede 
Irlændere  stod  Vagt  ved  Huset.  Man  raabte  paa  at  anvende  Lynch- 
loven  mod  Fisk,    men  han  og  de  andre  Ledere  vare  ved  den  første 

Efterretning    om  Katastrofen    forsvundne   med    det   Bytte,    man    alt 
havde  gjort. 

De  Ulykker,  den  uhørte  Svindel  havde  voldet,  vare  næsten  uover- 
skuelige. De  første  Dage  efter  hin  Fredag  var  der  næsten  ingen 
Forretninger  mere,  man  ligesom  sundede  sig  efter  de  bedøvende 
Ulykker  og  søgte  at  komme  til  Klarhed  om  deres  Omfang.  Halv- 
delen af  de  Firmaer,  som  plejede  at  møde  paa  Guldbørsen,  var 
fallit,  og  Ingen  vidste,  hvem  af  den  anden  Halvdel  man  kunde  tro. 
Lørdag,  Søndag  og  Mandag  gik  uden  at  bringe  nogen  Lettelse  for 
Børsen  og  for  Skarerne  i  Fifth  Avenue  om  Aftenen.  Ingen  kjendte 
til  Naacle  og  Barmhjertighed  mod  den  Anden,  det  gjaldt  kun  at 
holde  sig  selv  over  Vandet,  ligegyldigt  hvem  det  gik  ud  over.  En 
Mængde  Processer  begyndte,  Stævninger,  Falliterklæringer,  Ned- 
læggelse af  Protester,  Arrester  paa  Gods  og  Person,  og  Ned- 
læggelser af  Forbud  hos  Banker,  paa  Guldbørsen,  i  Guldbanken  og 
hos  en  Mængde  private  Firmaer  kom,  voldende  vild  Forvirring. 
Penge  syntes  at  forsvinde  sporløst  fra  Markedet,  Rentefoden  steg  i 
det  Utrolige,  man  betalte  hist  100,  her  300  pCt,  ja  der  betaltes 
indtil  4  pCt.  pr.  Dag. 

Denne  Situation  skabte  kun  nye  Ulykker.  Om  Onsdagen  havde 
man  atter  begyndt  at  aande  frit,  da  Rygtet  begyndte  at  gaa,  at 
Lockwood  &  Co.  havde  falleret,  et  Firma,  hvis  Navn  var  godt  for 
Millioner  og  atter  Millioner,  og  som  kunde  rose  sig  tillige  af  en 
Menneskealders  uplettede  Kredit.  En  ny  Panik  brød  løs.  Et  af  de 
vigtigste  Papirer  paa  Børsen,  New- York  Centralbanens  Aktier,  faldt  73 
pCt.,  rivende  Hundreder  af  Formuer  med  sig  i  Faldet,  og  nye  Fallitter 
meldtes  i  Snesevis.  Alt  syntes  nu  at  skulle  styrte  sammen,  kun  en 
Mand,  hed  det  sig,  var  istand  til  at  holde  igjen  paa  de  vaklende 
Ruiner,  det  var  Vanderbilt,  men  Fisk,  paa  hvem  den  umaadelige 
Ødelæggelse  ikke  gjorde  mindste  Indtryk,  ønskede  at  benytte  Øje- 
blikket til  ogsaa  at  styrte  ham,  dels  for  at  tage  privat  Hævn,  dels 
for  at  kunne  plyndre  videre  paa  Ruinerne  af  New- Yorks  finantsielle 
Verden.  Han  svor  hans  Ødelæggelse,  men  endnu  engang  trodsede 
Jernmanden  de  frygteligste  Angreb.     Tre  Hovedlinier,  som  Fisk  og 

hele  hans  Bande  søgte  at  drive  ned  til  enhver  Pris,  tog  han  i  sin 
Haand,  og  holdt  dem  ikke  alene  fast,  men  satte  dem  endogsaa  op 
til  Trods  for  Svindlernes  vanvittige  Anstrængelser.  Børsen  følte,  at 
der  dog  var  En,  som  kunde  staa  fast  endnu,  og  samlede  sig  om 
ham,  og  snart  strømmede  Telegrammer  ind  fra  alle  Byer  i  Unionen, 
som  stillede  utalte  Millioner  til  Disposition  for  Fisks  Modstander, 
og  under  hans  og  andre  urokkede  store  Huses  Ægide  begyndte  man 
at  komme  til  sig  selv  igjen. 


Efter  hele  den  Stilling,  Kvinderne  indtage  i  Amerika,  kan  Ingen 
undre  sig  over,  at  de  ogsaa  træffes  som  stadige  og  baade  dristige 
og  udholdende  Spekulanter,  og  ere  i  første  Række  her  saavelsom 
ved  alle  andre  korrumperende  Udskejelser  af  det  amerikanske  Sam- 
fundsliv. Det  fremhæves  som  karakteristisk  for  de  kvindelige  Spe- 
kulanter, at  de  næsten  altid  spekulere  i  opgaaende  Konjunkturer. 
Hvorledes  man  kan  tjene  Penge  ved,  at  Priser  falde,  kunne  de  ikke 
ret  forstaa.  Men  naar  Alt  er  lyst  og  lovende  og  stigende,  da  komme 
de  frem,  saa  vrimler  det  i  Wallstreet  og  Broadstreet  af  Ekvipager 
med  elegante  Damer,  hvis  pragtfulde  Toiletter  bringe  en  ejendomme- 
lig Afvexling  i  Mæglernes  Kontorer.  En  stor  Del  af  disse  Damer 
have  arvet  Penge,  anbragte  hos  en  Mægler  eller  i  en  Bank,  og  fort- 
satte nu  kun  den  Spekulationsvirksomhed,  der  har  været  dreven 
hermed.  Foruden  dem  er  der  mange  Damer  af  Demimonden  i  New- 
York,  der  ligesom  deres  Klassefæller  i  Paris  med  feberagtig  Iver 
styrte  sig  over  Børsspillet,  der  er  Damer  af  den  emanciperede  Klasse, 
som  naturligvis  ogsaa  paa  dette  Omraade  ville  gjøre  det  Samme 
som  Mændene,  og  der  er  elskværdige  Damer,  som  ellers  til  daglig  Brug 
pryde  den  huslige  Kreds,  men  engang  imellem  ved  at  følge  Ægte- 
fællers og  Fædres  og  Brødres  Exempel  og  slaa  et  lille  Slag  i  et  eller 
andet  Papir  haabe  at  kunne  komme  i  Besiddelsen  af  det  attraaede 
indiske  Shawl,  den  nye  Vogn  eller  naa  Baderejsen  til  Saratoga. 

Undertiden  vise  disse  Skjønne  et  mærkeligt  Talent  for  den  højere 
Svindel.     Det  fortælles  saaledes,  at  tre  unge  uerfarne  Damer,    som 

havde  arvet  en  lille  Formue,  paa  egen  Haand  arrangerede  en  lille 
»Ring«  i  en  Banelinie  og  i  en  Maaned  tjente  henved  100,000  Dol- 
lars med  deres  lille  Kapital.  De  vare  imidlertid  ikke  saa  forsigtige 
som  entreprenante,  holdt  deres  Aktier  ud  over  det  rette  Øjeblik  og 
havde  et  Par  Maaneder  senere  tabt  hele  Gevinsten  og  25,000  Doll. 
til.  Men  de  unge  Uskyldige  tabte  ikke  Modet,  dækkede  deres  Mægler 
ved  store  Opofrrelser,  holdt  ud  en  Tid  endnu  og  vare  saa  heldige, 
da  Vanderbilt  netop  fik  fat  i  den  Linie,  i  hvis  Aktier  de  vare  in- 
teresserede, atter  at  gjøre  en  betydelig  Gevinst. 

En  af  de  mest  bekj  endte  kvindelige  Spekulanter  i  Wall  Street 
er  en  gammel  Pige,  som  ejer  Millioner.  Hun  ses  aldrig  i  Wallstreet, 
undtagen  naar  Fonds  falde  stærkt;  saa  ses  hun  at  liste  ind  og  ud 
hos  Mæglerne  som  en  Stormfugl  foran  den  kommende  Panik.  Naar 
Priserne  ere  meget  lave,  kjøber  hun,  og  hendes  Instinkt  fortæller 
hende,  naar  hun  saa  atter  skal  sælge. 

En  anden  bekj  endt  kvindelig  Spekulant  hører  til  de  meget 
emanciperede  Damer.  Hun  spekulerer  imidlertid  efter  Principer  og 
ophøjede  Principer,  hun  er  aldrig  med,  naar  det  gj ælder  om  at  drive 
Guld  op  og  skade  Nationalvelstanden.  Ellers  er  hun  ikke  bange; 
hvert  Aar  tjener  og  taber  hun  Formuer,  og  under  de  mest  kritiske 
Forhold  skal  hun  have  udvist  en  høj  Grad  af  Koldblodighed  og 
Snildhed. 

De  to  mest  bekj  endte  kvindelige  Navne  i  den  finansielle  Verden 
ere  imidlertid  Mrs.  Victoria  Woodhull  og  Miss  Tennie  Claflin,  som 
i  Broad  Street  have  aabnet  en  Mægler-Forretning,  men  som  iøvrigt 
spille  en  saa  karakteristisk  Rolle  i  det  brogede,  vexlendeLiv,  der  rører 
sig  i  New-York,  at  de  have  Krav  paa  særlig  og  selvstændig  Omtale. 


To  store  Forretninger. 

Harpers  —  A.  T.  Stewart. 


Naar  man  sejler  fra  Brooklyn  til  New-York,  undgaar  man  ikke 
at  blive  opmærksom  paa  en  imponerende  hvid  Bygning,  der  hæver 
sin  rigt  dekorerede  Forside  over  New-Yorks  Husrækker,  og  hvis 
mægtige  Skilt  paa  Frontispicen  bærer  Indskriften:  Harpers. 

Det  er  Amerikas,  maaske  Verdens  største  Forlæggerfirma,  der 
her  har  sit  Etablissement,  og  hvis  man  ønsker  i  Modsætning  til 
Børsens  Svindel  at  se  et  Par  af  New-Yorks  store  og  solide  Forret- 
ninger, bør  man  ikke  undlade  at  besøge  det;  det  hører  til  et  af  de 
mærkeligste  Forretningsetablissementer  i  New-York. 

Det  bestaar  af  to  kæmpemæssige  Bygninger,  den  ene  vendende 
ud  til  Cliff  Street,  den  anden  til  Franklin  Square.  Der  ligger  en 
Gaard  imellem  dem,  og  over  den  gaar  Jernbroer  fra  Etagerne  i  den 
ene  Bygning  til  de  tilsvarende  i  den  anden.  Et  stort  fritstaaende 
Taarn  i  Gaar  den  indeholder  den  fælles  Trappe  for  hele  Etablisse- 
mentet. Det  Hele  er  bygget  næsten  udelukkende  af  Sten  og  Jern 
og  er  en  saa  brandfri  Kolos,  som  den  moderne  Arkitektur  vist 
nogetsteds  har  frembragt  den.  At  Hovedopgangen  er  henlagt  til 
Jerntaarnet,  er  ligeledes  sket  for  at  frembringe  den  højest  mulige 
Grad  af  Sikkerhed  mod  Ildsvaade. 

Den  storartede  Bogfabrik  har  ikke  i  sit  Ydre  glemt  at  tage 
Hensyn  til  god  Smag.  Den  hvide  Jernforside  ud  til  Franklin  Square 
er  overordentlig  smuk.  Den  bestaar  i  hver  af  sine  fem  Etager  af 
enogtyve   korinthiske    Søjler    med   høje,    smukke   Vinduer   imellem. 

Statuer,  hvoriblandt  af  Franklin,  Washington  og  Jefferson,  ere  an- 
bragte paa  passende  Steder.  Foruden  de  fem  Etager  over  Jorden 
har  Bygningen  to  Kj  ælder  etager.  Gulvet  i  den  nederste  er  toogtyve 
Fod  under  Fortouget.  Bygningens  Dimensioner  ere  saa  store,  at 
dens  Nabo,  som  ligeledes  har  fem  Etager,  og  det  af  meget  respek- 
tabel Højde,  kun  naar  den  lidt  op  over  tredie  Etage. 

Bygningen  ud  til  Cliff  Street  er  ikke  udsmykket  paa  nogen 
særlig  Maade,  men  til  den  er  ogsaa  hele  det  larmende  Forretningsliv 
henvist;  udenfor  den  er  Fortouget  belemret  med  Stabler  af  Papirs- 
bunker  og  Bogkasser,  og  Pakvogne  med  tunge  Læs  rumle  ud  og 
ind  af  Porten.  Papirsoplaget  findes  vel  i  Kj  ælderen  under  den 
anden  Bygning,  men  ad  en  underjordisk  Sporvej  føres  det  fra  og 
til  Cliff  Street. 

Stueetagen  ud  til  Franklin  Square  er  optaget  af  Detailforret- 
ningen, der  iøvrigt  betragtes  som  aldeles  uvæsenlig.  De  øvrige 
Etager  indeholde  Kontorlokaler,  af  hvilke  Hovedkontoret  er  paa  første 
Sal,  og  Bogoplagene.  I  Hovedkontoret,  som  i  Grunden  kun  er  en  ved 
Skranker  udsondret  Del  af  det  store  Hum,  findes  gjerne  Firmaets 
Chefer,  Brødrene  Harper,  der  selv  skænke  Forretningen  betydelig 
Opmærksomhed.  Der  er  en  Vrimmel  af  Mennesker  i  dette  Kontor, 
Forfattere,  Træskærere,  Tegnere,  Gravører  o.  s.  v.  mylre  frem  og 
tilbage,  men  i  det  store  Kum  er  der  ingen  Trængsel.  Udenfor 
Gitteret  staa  forskjellige  Pulter  i  Rækker,  vendende  indad.  Disse 
ere  optagne  af  de  forskjellige  Departementer  i  Forretningen,  her 
ere  Bogholdere  og  Regnskabsførere  for  de  forskjellige  Afdelinger  af 
Forlagshandelen,  for  Ugeskriftet  og  Maanedsskriftet,  de  bekj endte 
Harpers  Weehly  og  Harpers  Monthly,  o.  s.  v. 

I  denne  Etage  findes  ogsaa  udstillet  en  Mængde  Prøver  af 
Firmaets  Forlagsartikler.  Detailforretningen  er,  som  sagt,  meget 
ringe,  den  drives  mest  som  Noget,  man  ikke  godt  kan  sætte  sig  ud 
over,  og,  da  det  væsentlig  er  Forlagshandel,  hvorom  det  drejer  sig, 
ser  man  ikke  her  det  tiltalende  og  livlige  Syn  af  Hylder  fulde  af 
nye  Bøger  med  skinnende  Rygge  og  en  vrimlende  Mangfoldighed  af 
Titler.    Bøgerne  ere  snarere  ordnede  som  Penneknivene  og  Hænge- 

laasene  i  en  Isenkræmmers  Udsalg,  Pakker  med  et  Prøveexemplar 
foran.  Pakkerne  cre  ordnede  i  to  Etager,  og  de  enkelte  Forlagsartikler 
ligge  i  særegne  Rum.  Det  angives,  at  et  saadant  Rum  kan  indeholde  et 
Tusinde  almindelige  Duodez-Bind,  og  der  findes  ialt  omtrent  et  Tusinde 
Rum;  men  man  giver  ogsaa  her  Oplag  af  en  Bog  eller  et  Tidsskrift  en 
Størrelse,  hvorom  Ingen  drømmer  hos  os.  Fra  en  særegen  Afdeling 
i  anden  Etage  foregaar  Udførelsen  af  de  Ordrer,  som  indløbe, 
Pakkerne  og  Bundterne  gjøres  færdige  til  at  forsendes  og  kjøres 
derpaa  ud  paa  smaa  Vogne,  over  en  af  Jernbroerne  og  ind  i  den 
anden  Bygning,  hvor  en  Dampmaskines  Arme  blidt  tage  dem  op 
og  lægge  dem  lige  ind  i  den  Pakvogn  eller  Kasse,  som  holder 
nedenfor. 

Bygningen  i  Franklin  Square  besørger  Handelen  og  Omsætningen, 
den  i  Cliff  Street  Tilvirkningen  af  Firmaets  Produkter.  Med  Und- 
tagelse af  Skrivningen  af  Bøgerne  foregaar  Alt,  som  vedrører  Bøgers 
Tilbliven,  her.  Ogsaa  den  har  ialt  syv  Etager.  I  Kjælderen  ere 
Rummene  for  Maskinerne,  hvis  Kraft  benyttes  rundt  om  i  Bygningen, 
forplantet  ved  en  Mangfoldighed  af  Hjul  og  Remme  og  Axler,  som 
surre  og  snurre  og  summe,  saa  hele  den  kolossale  Jernbygning 
synes  at  dirre. 

Her  i  Kjælderen  modtages  Papiret,  som  kommer  kj ørende  fra 
den  anden  Bygning.  Det  presses  og  gjøres  fugtigt  til  at  gaa  i 
Presserne,  som  vente  paa  det  ovenover  i  det  store  Presserum.  Her 
staa  i  tre  Rækker  28  Presser,  vejende  omtrent  fem  Tons  hver. 
Naar  disse  ere  i  Gang,  drøner  og  summer  og  klapprer  det  rundt  om 
En,  det  løber  næsten  sur  i  Hovedet,  naar  man  søger  at  følge  med 
og  se,  hvorledes  Føden  rækkes  alle  disse  store,  larmende,  summende 
Tingester,  hvorledes  de  slaa  Klo  i  de  store  Ark,  trække  dem  til  sig 
og  atter  lægge  dem  fra  sig  nogle  Sekunder  efter,  åddt  trykte  ovenpaa 
den  expederede  Stabel.  Det  løber  sur  for  En  at  følge  med  denne 
Bevægelse,  og  paa  samme  Tid  kan  man  ikke  Andet  end  føle,  at 
der  er  en  vis  Majestæt  udbredt  over  denne  urolige  Scene,  noget 
Imponerende  i  den  Regelmæssighed,  hvormed  de  larmende  Maskiner 

gjøre  deres  Bevægelse,  atter  og  atter  og  atter  og  bestandig  ganske 
paa  samme  Maade. 

I  Etagen  ovenover  foregaar  Tørring  og  Presning  af  det  Trykte. 
Et  Vindeapparat  besørger  de  trykte  Ark  op,  lige  saa  hurtigt  som 
de  komme  fra  Presserne.  I  den  ene  Ende  af  Etagen  findes  Tørre- 
rummet. Arkene  kjøres  ind,  lægges  op  i  store  Stabler  og  hænges 
derpaa  over  Rammer,  som  skydes  ind  i  Tørringsrummet.  Dette 
kan  tage  omtrent  4  Rammer,  hver  bærende  12,000  Ark;  altsaa  tørres 
ialt  henved  50,000  Ark  paa  engang.  Tørringen  tager  omtrent  en 
Dag.  I  den  anden  Ende  af  denne  Etage  findes  de  hydrauliske  Ma- 
skiner, som  presse  Arkene  med  et  Tryk  af  500  Tons.  En  saadan 
Presse  modtager  hvergang  en  Stabel  Ark  af  6  Fods  Højde  og  1  Tons 
Vægt.  Hvert  Ark  ligger  i  Pressen  mellem  to  Blade  Pap,  og  det 
er  i  Sandhed  forbausende  at  se  den  Behændighed  og  Hurtighed, 
med  hvilken  disse  afvexlende  Blade  tykt  og  tyndt  Papir  kastes  ind 
mellem  hinanden  i  fuldkommen  Orden.  Midt  i  Etagen  ligge  de  trykte, 
pressede  og  tørrede  Ark  i  hele  Stakke  og  vente  paa  Bogbinderen. 
Disse  Stakke  ere  saa  høje,  at  Folkene,  som  stable  dem,  maa  gaa 
op  paa  Stiger  for  at  anbringe  de  øverste  Lag.  Smaa  Sporvogne 
bringe  overalt  i  Etagen  Papiret  fra  og  til  de  forskjellige  Be- 
stemmelsessteder. 

I  den  næste  Etage  ovenover  foldes  de  tørrede  og  pressede  Ark 
sammen  og  gjøres  istand  til  Sammenheftning  og  Indbinding.  Sammen- 
foldningen foretages  af  Arbejdersker,  hvis  Borde  ere  anbragte  i 
lange  Rækker  gjennem  Rummet.  For  Billedværkers  Vedkommende 
indsættes  Billederne  her.  En  ny  Presning  foregaar  i  vældige  hy- 
drauliske Presser,  da  kommer  Turen  til  Sammenhæftningen,  fine 
Saugemaskiner  skjære  Ridser  i  Ryggen  paa  Bøgerne  til  at  modtage 
Sejlgarnet;  ogsaa  Sammensyningen  foregaar  i  denne  Etage. 

Ovenover  endelig,  i  øverste  Etage,  foregaar  en  Mangfoldighed  af 
Bogbinderarbejde.  Det  fugtige  Ark  fra  Kjælderen  er  her  paa  fjerde 
Sal  blevet  en  indbunden  Bog. 

Enhver  af  disse  Operationer,  over  hvilke  her  kun  er  givet  den 
kortest    mulige    Oversigt,    vilde    i   Enkelthederne    frembyde    megen 

Interesse  for  Folk  af  Faget,  thi  man  kan  vist  uden  Overdrivelse  sige, 
at  alle  Forbedringer,  som  den  moderne  Teknik  stiller  til  Raadighed, 
ere  tagne  i  dette  storartede  Etablissements  Tjeneste  og  anvendes  i 
et  forbausende  Omfang. 

Der  trykkes,  for  at  nævne  enkelte  Exempler,  efter  stereotyperede 
Plader,  disse  Plader  opbevares,  naar  Trykningen  er  endt,  i  de  vidt- 
strakte Kjældere,  hver  Bog  naturligvis  for  sig,  Tusinder  af  Bind 
ligge  hernede  i  Hvælvingerne,  bundne  i  Metallet.  Naar  et  nyt  Op- 
lag af  Bogen  skal  trykkes,  tages  de  blot  op,  sættes  i  Pressen  og 
bringes  saa  atter  til  Hvile,  naar  Trykningen  er  endt.  Forunderligt 
nok,  at  Bogtrykkerkunsten  paa  sin  nuværende  Højde  paa  en  Maade 
først  fuldendes  ved  at  gaa  tilbage  til  det  Standpunkt,  fra  hvilket 
Guttenberg  førte  den  ud.  Den  Vægt,  disse  støbte  Bøger  have,  er 
uhyre;  det  regnes,  at  der  ligger  alt  langt  over  hundrede  Tons  i 
dette  forunderlige  Skatkammer. 

Medens  Pladerne  til  Hundreder  af  Bøger  saaledes  ligge  i  Kjælder- 
hvælvinger,  ligge  paa  andre  Steder  Hundreder  af  trykte  Bøger,  hver 
i  mange  Hundreder  eller  Tusinder  af  Exemplarer,  og  vente  lige- 
ledes. Det  er  nemlig  kun  en  ringe  Del,  der  udgjør  den  Beholdning, 
som  ligger  oppe  paa  første  Sal  ved  Kontorerne.  Det  Meste  hen- 
ligger i  raa  Materie  og  gjøres  først  færdigt,  efterhaanden  som  der 
indløber  Bestilling  paa  et  Parti.  Umaadelige  Rum  i  Franklin  Square 
Bygningen  indeholde  dette  Lager.  Indløber  en  Bestilling,  kjører  en 
af  de  mangfoldige  Sporvogne,  som  overalt  gjennemkrydse  Etablisse- 
mentet, et  Par  Hundrede  eller  et  Par  Tusinde  Exemplarer  efter 
Omstændighederne  over  Jernbroen  ind  i  den  anden  Bygning,  og  en 
Kran  leverer  dem  ind  i  Bogbinderværkstederne. 

En  Hovedforretning  imellem  de  mange  andre  storartede  For- 
retninger her  er  Besørgelsen  af  Harpers  Ugeskrift,  som  siges 
at  udkomme  i  over  150,000  Exemplarer.  Det  er  vanskeligt  ret  at 
forestille  sig,  hvor  stort  et  Antal  dette  er  af  et  Ugeblad.  Som 
en  lille  Vejledning  til  at  gjøre  sig  det  klart  fortæller  Harpers  selv, 
at  dersom  Magazinet  regnede  ned  fra  Himlen,  vilde  det  tage  en 
Mand    fjorten  Dage    at   samle  Exemplarerne  af  et  enkelt  Kummer 

op,  hvis  han  tog  et  op  i  hver  tre  Sekunder  og  samlede  ti  Timer 
hver  Dag. 

Dette  smukke,  rigt  udstyrede,  med  fortrinlige  Illustrationer 
næsten  overlæssede  Tidsskrift  er  iøvrigt  i  og  for  sig  en  vakker  An- 
befaling for  Firmaet.  Det  kalder  sig  »a  Journal  of  civilization«,  og 
det  bærer  ikke  dette  Navn  med  Urette.  Det  tager  strax  Parti  i  enhver 
Sag,  hvor  det  gj ælder  Oplysningens  og  den  sande  Friheds  Fremme,  det 
Samme  kan  i  det  Hele  siges  om  mange  af  Firmaets  Forlagsartikler, 
og  sjældent  har  noget  Boghandlerfirma  i  Verden  faaet  et  bedre 
Tillidsvotum,  end  Harpers  fik,  da  den  irske  Pøbel  ved  de  store 
Spektakler  i  New- York  i  1871  truede  med  at  storme  Bygningen  og 
tilintetgjøre  den  som  et  Arnested  for  anti-katholsk  og  anti-demo- 
kratisk  Virksomhed. 

Spadserer  man  nedad  Broadway  fra  Castle  Garden  af,  og  har 
man  forladt  Emigrant  Kost-  og  Spisehusstykket  og  har  passeret 
Emigrant  Billetudsalgsstykket  og  Bank-  og  Pengeinstitutstykket, 
kommer  man,  som  alt  tidligere  omtalt,  efter  at  være  gaaet  forbi 
City-Hall  med  dens  lille  Park,  ind  til  den  rigtige  Butiksdel  af  Gaden, 
og  man  ser  da  paa  sin  højre  Haand  et  stort,  firkantet,  hvidt  Palais, 
et  meget  fornemt  Udsalg,  thi  der  er  hverken  Skilt  eller  Navn  eller 
nogen  Indskrift  af  hvad  Art  nævnes  kan;  Bygningen  skal  tale  for 
sig  selv.  Spørger  man  om,  hvem  denne  Bygning  tilhører,  er  Svaret 
Alexander  T.  Stewart,  Kommer  man  et  Par  Mil  længere  ned  i  Gaden, 
ser  man  tæt  ved  Union  Square  paa  samme  Side  en  lignende,  men 
endnu  større  og  mere  dekoreret  hvid  Bygning,  og  spørger  man  om 
Ejermanden,  bliver  Svaret  atter  Alexander  T.  Stewart.  Kommer 
man  endelig  paa  sine  Vandringer  længere  frem  til  New -Yorks 
fashionable  Gade,  Fifth  Avenue,  og  spørger  der  om  Ejermanden  til 
dette  overdaadigt  dekorerede  hvide  Marmorpalads,  kommer  man  ved 
Svaret  til  at  tamke  paa  Hebels  Fortælling  om  Haandværkssvenden 
og  Kan-nit-verstan  —  thi  det  er  atter  Alexander  T.  Stewart. 

Kongen  for  alle  Manufakturhandlere  kom  herover  som  en  fattig 
Irlænder,  der  blandt  Andet  levede  af  at  give  Informationer.     Han 

fik  en  lille  Arv  hjemme  og  vilde  rejse  over  for  at  hæve  den.  En 
Ven,  der  flere  Gange  forgjæves  havde  raadet  ham  til  at  prøve  sin 
Lykke  ved  Handelen,  gav  ham,  fortælles  der,  det  Raad  at  sætte 
sine  Penge  i  en  bestemt  Slags  irsk  Lærred  og  bringe  det  herover. 
Denne  Gang  fulgte  Stewart  hans  Raad.  Da  Pengene  vare  hævede, 
gik  han  ind  i  en  lille  Butik  og  spurgte,  om  de  havde  den  angivne  Slags 
Lærred.  Personalet  i  Butiken  var  en  lille  Pige;  hun  svarede  Ja  og 
spurgte,  hvor  meget  han  ønskede.  Stewart  opgav  sit  Kvantum. 
Den  lille  Pige  var  en  naiv  Handelsmand  og  har  neppe  samlet  sig 
Millioner,  thi  da  hun  hørte  Svaret,  oplyste  hun  Stewart  om,  at  saa 
skulde  han  gaa  længere  ned  i  Gaden  og  der  kjøbe  det  hos  en 
en  gros-Handler;  der  vilde  han  faa  det  billigere,  end  naar  han 
kjøbte  hos  hende.  Stewart  fulgte  atter  Raadet,  kjøbte  Lærredet, 
førte  det  herover  og  tjente  100  pCt.  derpaa.  Det  at  tjene  100  pCt. 
giver  »Blod  paa  Tanden«.  Stewart  bestemte  at  blive  i  den  Karriere, 
der  var  begyndt  under  saa  lovende  Auspicier,  og  aabnede  en  lille 
Bod,  der  nu  er  bleven  til  de  tre  Paladser  og  adskilligt  Mere. 

Marmorpaladset  i  Fif th -Avenue  er  hans  private  Bolig,  i  hvilken 
han  dog  siges  ikke  at  turde  bo,  de  to  Kolosser  i  Broadway  ere  hans 
Forretningslokaler  og  Udsalg,  det,  der  ligger  nærmest  ved  City- 
Hall,  er  for  en  gros-Forretningen,  det  andet  for  Detailudsalget. 
Det  første  er  det,  der  for  en  uhandelskyndig  Besøger  frembyder 
mindst  Interesse,  men  man  kan  være  saa  uhandelskyndig,  som  man 
være  vil,  saa  vil  man,  hvis  man  bliver  ført  om  i  det,  forbauses 
over  den  Udvikling,  Handel  i  vore  Dage  har  taget.  Det  er  en 
Bygning  i  syv  Stokværk,  to  under  Jorden  •  og  fem  over  Jorden. 
Alle  disse  Stokværk  ere  lyse,  elegante,  søjleprydede  Varelofter. 
Træder  man  ind  i  Stueetagen,  ser  man  i  det  store  Rum  til- 
højre i  et  Hjørne  et  Aflukke  omtrent  saa  stort  som  Pri vanbankens 
Forretningslokale,  opfyldt  af  et  arbejdende  Kontorpersonale,  der 
sidder  omtrent  som  i  den  samme  Bank  og  er  mindst  ligesaa  talrigt 
som  Bankens.  Det  er  kun  en  gros-Forretningens  Bank-  og  Bog- 
holderkontor; et  andet  Kontor  er  ovenpaa. 

Salgsforretningen  er  delt  i  »Departementer«,  disse  igjen  i  mang- 
foldige Underafdelinger.  Departementerne  i  en  gros-Forretningen 
ere  følgende:  1)  Silke,  2)  Bomnldsvarer,  og  hvad  der  gaar  ind  under 
Begrebet  »Domestics«,  3)  engelske,  franske  og  tyske  »Dress  Goods«, 
4)  Broderier,  Slør  o.  a.  L.,  5)  Shawler,  6)  Flonel,  7)  Linnedvarer, 
8)  Hosekram  varer,  9)  Kashemirer,  10)  Gulvtæpper,  11)  Simplere 
Handsker,  12)  Hvide  Varer,  13)  Fine  Handsker,  14)  Gardiner  og 
Møbeludstyrsartikler,  15)  Overstykker,  16)  Fløjler,  17)Baand,  18)  det 
uudtømmelige  Begreb  »Yankee-Notions«,  der  gaar  fra  Knapper,  Naal 
og  Traad  gjennem  Vifter  og  Portemoimaier  til  Haarbørster  og 
Guttaperkaansigter ,  19)  Klæder  og  Artikler  for  Skræddere, 
20)  simplere  Silker,  21)  Uldtøjer.  Disse  Varer  ere  fordelte  i  den 
største  Orden  rundt  omkring  i  den  storartede  Bygning  ligefra  Kj  æl- 
derens lyse,  kølige  Gange,  der  strække  sig  dybt  under  Broadway, 
og  gjennem  hvis  tykke  Glastagsten  man  ser  bestandigt  vexlende 
Skygger  af  de  ovenfor  Gaaende,  for  hvem  Glastagstenene  ere  Glas- 
fliser, indtil  den  øverste  Loftsetage.  Over  600  Mennesker  ere  be- 
skjæftigede  i  denne  Gren  af  Forretningen. 

Detailudsalget  gjør  et  endnu  mere  storartet  Indtryk  af  Virk- 
somhed. Det  skal  ses  en  Dag  i  smukt  Vejr  mellem  1  og  3,  naar 
det  er  Butikstid,  naar  Ekvipager  holde  i  en  Række  rundt  om 
Bygningen  —  thi  den  optager  hele  Pladsen  mellem  fire  Gader  — 
og  naar  de  mangfoldige  Indgangsdøre  sættes  i  en  uafladelig  Bevæ- 
gelse af  de  ind-  og  udstrømmende  Damer. 

Denne  Bygning  har  8  Stokværk,  deraf  to  under  Jorden ;  og  lige- 
som en  gros-Forretningen  har  den  6  over  Jorden.  Det  Indre  er 
storartet  i  alle  Maader.  En  mægtig  Rotunde  lader  En  fra  Stue- 
etagen af  paa  en  Gang  se  op  gjennem  hele  Bygningen  og  dens 
pragtfuldt  dekorerede  Udsalgsetager.  Alt  er  hvidt,  men  en  Rigdom 
af  Ornamenter  er  anvendt,  Loftet  bæres  af  Søjler,  Varerne  ere  ud- 
stillede saa  smukt  og  smagfuldt  som  muligt,  og  naar  disse  umaade- 
lige  Rum    —   hvis  Gulvflader  tilsammen    udgjøre  6*)  Acres  —  ere 


*)  Samtlige  Talstørrelser   ere   efter  Opgivelse   til  mig   af  en   af  Firmaets  Betjente. 

fyldte  af  en  Masse  Mennesker,  en  Damevrimmel,  som  giver  de  OOO 
Udsalgskommis'er  faldt  op  at  bestille  og  indirekte  sætter  hele  Resten 
af  denne  Bygnings  2500  Mand  stærke  Personale  i  Bevægelse,  naar 
man  ser  en  Vrimmel  og  en  Travlhed  og  en  Varemasse,  som  om  man 
var  paa  en  eller  anden  Verdensudstilling,  føler  man  unægtelig,  at  man 
staar  ligeoverfor  Noget,  der  i  sin  Slags  er  enestaaende  i  hele  Verden. 

Ogsaa  her  er  Alt  delt  i  Departementer,  men  medens  disse  i  den 
første  Bygning  repræsenteredes  af  tillukkede  Kasser  og  Kister  og 
Æsker  og  lukkede  Reoler,  aabne  de  sig  her  for  de  Besøgende  og 
vælte  ud  over  Diskene,  foran  hvilke  Damerne  sidde  Side  ved  Side 
paa  smaa  faste  Taburetter. 

Midterpartiet  forneden  under  Rotunden  optages  af  Handske- 
departementet, franske  Handsker  fra  Alexandre,  af  hvilke  der  sælges 
for  \  Million  Dollars  om  Aaret;  men  de  koste  ogsaa  her  indtil 
3  Dollars  Parret  (med  to  Knapper).  Rundt  omkring  Handske- 
departementet ligger  en  Mangfoldighed  af  andre  Departementer. 
Her  i  Stueetagen  er  Alt  mest  beregnet  paa  det  almindelige  Publikum ; 
det  er  de  billige  Ting,  her  findes.  Man  kjøber  ligesaa  billig  hos 
Stewart  som  i  de  smaa  Butiker,  thi  det  er  ham,  der  regulerer  Pri- 
serne i  New-York  paa  alt  til  hans  Fag  Hørende,  og  Folk  gaa  her- 
ind for  at  kjøbe  for  25  Cts.  ligesaa  vel  som  for  at  kjøbe  for  et 
Par  Tusind  Dollars.  I  den  billige  Etage  kan  man  imidlertid  ogsaa 
faa  særdeles  dyre  Ting.  Man  behøver  blot  at  gaa  hen  i  Silke- 
departementet; Enhver  maa  beundre  disse  dejlige,  rige.  svære  Stoffer 
med  rene,  klare  Farver,  som  her  findes.  Priserne  paa  et  Par  pragt- 
fulde Stoffer  i  to  Modefarver  —  en  ejendommelig  lys,  blaagrøn 
Farve  og  en  ganske  lys  rosenrød  Nuance  —  som  vistes  mig,  vare 
henholdsvis  6^  og  7  Dollars  pr.  Yard,  30  Yards  til  en  Kjole.  Men 
man  kan  med  stor  Lethed  faa  Stoffer  til  højere  Priser;  et  Stykke 
sort  Silketøj  tages  ned  og  oprulles  for  mit  ukyndige  Blik ;  det  koster 
20  Dollars  pr.  Yard  (2  Yards  bredt).  Silketøjerne  leveres  fra 
C.  Ponson  i  Lyon.  »Disse  Ting  laver  man  kun  for  os,«  bemærkede 
min  Omviser  med  Selvfølelse;  »vi  Amerikanere  ere  de  Eneste,  der 
ville  betale  ham  hans  Priser;  Englænderne  finde  det  for  dyrt.« 

I  Stokværket  ovenover  findes  forskjellige  Specialiteter,  Smaa- 
børnenes  Departement,  Gardinstoffer,  Kniplinger,  Shawler,  fuldstændige 
Dragter  osv.  Ogsaa  her  er  der  Manufakturhandler-Mærkværdigheder 
i  Masse.  Man  vandrer  gjennem  en  Kække  af  hine  bekj endte  Model- 
figurer med  de  skjønne  Former,  men  intet  Hoved,  og  medens  man 
gaar  igjennem  en  Allé  af  disse,  Alle  i  sort  Silke  med  ostindiske 
Shawler,  spørger  man  om  disse  Shawlers  Pris.  »Det  er  ikke  Noget, 
der  er  værd  at  se,  det  er  kun  til  3,  5,  600  Dollars.«  Vi  gaa  videre 
til  et  stort  Skab.  »Her  er  Shawler,«  og  det  er  der;  der  vises  mig 
tre,  de  to  ere  til  4000,  det  tredie  til  5000  Dollars. 

Vi  gaa  gjennem  Gardindepartementet;  der  hænge  de  pragt- 
fuldeste Fag,  det  ene  ved  Siden  af  det  andet.  De  sidste  se  mørke 
og  tarvelige  ud,  Bunden  er  sort,  men  der  er  overordenlig  smagfulde 
Borter  og  fine  Tegninger  deri,  Tøjet  er  tykt  som  svært  uldent  Tøj 
og  glandsløst;  det  er  netop  Kunsten  ved  det;  de  mørke  Gardiner 
ere  af  kostbart  Silkestof  og  koste  500  Dollars  pr.  Fag.  Vi  komme 
til  Kniplingsdepartementet;  Modelrækkerne  have  bedre  Overkjoler, 
end  mangen  en  fyrstelig  Dame  nogensinde  bærer;  paa  Maa  og  Faa 
spørger  man  om  Priserne  paa  et  Par,  der  staa  i  et  Skab,  den  ene 
485,  den  anden  500  Dollars,  men  det  er  atter  »Intet«.  Inde  i  et 
andet  Skab  ligge  bedre  Ting,  Bryssels  Mesterværker;  der  er  en 
Garnering  til  800,  en  anden  til  850,  en  tredje  til  1600  Dollars;  der 
ligger  en  lille  Samling  Lommetørklæder  til  den  beskedne  Pris 
2400  Dollars  Dusinet.  »Sælges  der  af  dem?«  »Ja,  men  ikke 
Dusinvis;  men  disse  her  sælges  hurtig.«  Det  er  moderne,  store 
Kraver  til  100  Dollars  Stykket.  Ved  Siden  staa  et  Par  Para- 
soller, Pris:  150  Dollars  .  Stykket,  en  lille  Knipling:  50  Dollars 
pr.  Yard. 

I  Sammenligning  med  disse  Priser  synes  man,  at  man  kommer 
tilbage  til  nogenlunde  normale  Forhold,  naar  man  i  Hattedeparte- 
mentet  ser  nogle  Hatte  til  en  halv  Snes  Dollars,  ja  der  vises  endog 
en  til  5  Dollars;  paa  den  anden  Side  er  der  en  lille  Komposition 
af  Straa,  nogle  sorte  Blonder  og  en  lille  rød  Blomst  til  75  Dollars, 
og  man  kan  faa  dem  »dyrere«,  bemærkes  der,   hvis  man  vil  have 

en  eller   anden   lille  Fjer   eller  noget  Lignende,   men   saa  ved  man 
ogsaa,  at  man  er  ene  om  den  Fjer. 

Den  ovenover  liggende  Etage  er  udelukkende  viet  til  Gulv- 
tæpper, og  med  Rette,  thi  vi  befinde  os  i  en  Afdeling  af  Forret- 
ningen, som  har  solgt  for  3  Millioner  Dollars  Tæpper  i  en  Maaned. 

De  tre  øverste  Etager  ere  ikke  tilgængelige  for  Kunder.  Der 
arbejdes  kun,  og  der  er . Forretningens  skjulte  Maskineri.  Vi  faa 
Tilbud  om  at  gaa  op  og  se  en  Dragt,  som  skal  arrangeres  til  imellem 
7  og  800  Dollars,  men  det  afslaas,  og  Omviseren  bemærker,  at  det 
heller  ikke  er  noget  Særligt.  Thi  Sæsonen  er  snart  forbi,  og  i  en 
af  Elevatorerne,  smaa  Kabinetter,  polstrede  med  Silkedamask,  som 
hejses  op  og  ned  gjennem  Etagerne  med  Kunderne,  gaa  vi  atter 
ned  til  Udgangspunktet  med  en  foreløbig  tilfredsstillet  Interesse  for 
Manufakturvarer. 

Der  hører  Talent  og  Nøjagtighed  til  at  styre  en  saadan  For- 
retning; men  den  gamle  Stewart  har  begge  Dele,  det  Sidste  maaske 
i  en  altfor  høj  Grad,  thi  taber  en  Kommis  sin  Blyant,  førend  Tiden 
kommer  til,  at  den  ny  Blyant  kan  udleveres,  debiteres,  der  ham  en 
ny  Blyant,  og  kommer  han  om  Morgenen  eller  ved  Middagstimen 
mere  end  fem  Minuter  for  sent,  trækkes  der  ham  et  nøjagtigt  til- 
svarende Beløb  af  i  hans  Løn. 

Dette  er  dobbelt  paafaklende  i  Amerika,  hvor  en  høj  Grad  af 
Flothed  ellers  ogsaa  i  denne  Henseende  raader  i  Forretningslivet. 
For  at  nævne  et  Modstykke  til  Stewarts  Karrighed:  Kontorpersonalet 
skriver  i  større  Forretninger  i  Reglen  med  Guldpenne.  Naar  de  passes 
lidt  ordentlig,  holder  en  Guldpen,  der  er  godt  lavet,  i  Aaringer.  Som 
alt  Andet  ere  disse  imidlertid  ogsaa  urimelig  dyre  i  Amerika,  Gul- 
dets Land,  og  en  almindelig  Pen  koster  imellem  3  og  5  Dollars. 
Ikke  desmindre  er  det  Brug  i  mangen  stor  Forretning,  at  man 
tager  sine  Guldpenne  paa  Firmaets  Regning,  og  mister  en  Kommis 
sin  Pen  et  saadant  Sted  ved  en  Hændelse  kort  Tid  efter,  at  han  har 
faaet  den,  rekvirerer  han  en  ny;  der  er  Ingen,  som  spørger,  hvor 
den  gamle  er  bleven  af.  Vil  man  være  retfærdig  mod  Stewart,  bør 
man  iøvrigt  ikke  glemme,  at  den  samme  smaalige  Mand  har  givet 

Millioner  bort  i  velgj ørende  Øjemed  og  nu  er  beskæftiget  med  at 
indrette  et  kolossalt  Hjem  for  fattige  Arbejdersker. 

Stewart  er  nu  en  gammel  Mand,  men  han  gaar  hver  Dag  i  sin 
Forretning.  Fra  Kl.  9 — 11  er  han  i  Detailudsalget;  Kl.  11  tager 
han  ned  til  den  anden  Forretning,  ofte  i  Omnibus  for  10  Cts.  Der 
er  Mange,  som  have  siddet  der  ved  Siden  af  ham  uden  at  ane,  at 
den  hvidhaarede  Mand  med  den  jevne  Frakke,  er  ham,  som  regner 
det  for  et  meget  daarligt  Aar,  naar  han,  som  i  sidste,  kun  har  havt 
en  Indtægt  af  knap  og  nap  3  Millioner  Dollars.  Man  behøver 
imidlertid  neppe  at  føle  sig  egenlig  bekymret  paa  hans  Vegne,  naar 
man  hører,  at  Aaret  har  været  saa  slet;  i  Reglen  gaar  det  ham 
meget  bedre,  og  han  har  kunnet  slutte  sine  Bøger  med  en  Aars- 
indtægt  paa  13  Millioner. 

Det  er  Rigdom;  Mange  ville  vel  misunde  den  rige  Mand,  men 
naar  man  hører  lidt  om  den  barnløse  Oldings  Privatliv,  kommer 
man  atter  til  at  tænke  paa  Hebels  Fortælling,  paa  Moralen  i  den: 
»Stakkels  Kan-nit-verstan«. 


uThe  May  anniversaries". 


Emancipationsbestræbelserne    —    Maadeholdsforeningerne    —    Andre    Foreninger 
»Reform  Leaguen«   —   »Ledende  Kvinder«. 


Der  er  særdeles  mange  politiske  Møder  i  Fristaterne.  Det 
synes,  som  om  de  Fleste  af  de  Folk,  som  hos  os  literært  udviklede 
Danske  skrive  om  en  Sag,  her  holde  Taler  om  den;  der  er  Lejlighed 
nok  til  at  holde  disse  Taler,  thi  der  er  en  Rigdom  paa  Foreninger 
af  alle  mulige  Arter,  som  holde  offentlige  Møder  rundt  om  i  Unionen. 
Navnlig  ere  altid  Aarsmøderne  af  Interesse.  Det  er  almindeligt,  at 
udbredte  Foreninger  holde  Aarsmøder  først  i  den  ene  store  By,  saa 
i  den  anden,  og  at  deres  fremragende  Mænd  rejse  om  til  alle  disse 
forskjellige  Møder,  ved  hvilke  da  saa  ogsaa  andre  Udenforstaaende 
optræde. 

En  vigtig  Del  af  disse  forskjellige  Foreninger  holde  Aarsmøder 
om  Foraaret;  i  New- York  træffes  man  i  Maj,  og  der  frembyder 
sig  da  en  ualmindelig  rig  og  let  Lejlighed  til  at  gjøre  sig  lidt 
bekjendt  med  Foreningerne  og  de  Spørgsmaal,  for  hvilke  de  leve. 
Disse  sidste  ere  af  meget  forskjellig  Art.  Blot  et  Par  Ord  om 
hvert  ville  vise  dette;  et  mere  udførligt  Forsøg  paa  at  skildre  disse 
Bevægelser  vilde  ikke  høre  hjemme  her. 

En  betydelig  Rolle  spiller  Alt,  hvad  der  staar  [i  Forbindelse 
med  Emancipationsideerne.  De  amerikanske  Damer  repræ- 
sentere for  en  stor  Del  og  meget  stærkt  Forestillingerne  om  Kvinden 
som  et  elskværdigt,  tyrannisk,  ubetydeligt  Stykke  Legetøj.    Det  er 

bekjendt,  at  de  amerikanske  Damer  som  Regel  ere  meget  smukke, 

meget  kokette,  meget  skrøbelige  og  meget  forkælede.  En  sart 
Skikkelse,  med  et  blegt,  langagtigt  Ansigt  med  smukke,  fine  Træk, 
med  et  lidt  sygeligt  Udtryk,  et  smukt  og  klædeligt  Toilette,  et  noget 
frit  Væsen,  der  dog  er  præget  af  Fordringer  paa  ubetinget  og 
ærbødig  Hyldning,  det  er  Træk,  som  i  Forening  danne  Typen  paa 
en  indfødt  Dame  i  den  gamle  Stil.  I  dette  Folk,  der  paa  det 
nittende  Aarhundredes  Slutning  endnu  har  ikke  lidt  Middelalder  i 
sig,  paa  samme  Tid  som  det  er  ganske  paa  Højde  af  Aarhundredet 
i  saa  mange  Henseender,  træffer  man  endnu  i  høj  Grad  levende 
middelalderlige  Forestillinger  om  Kvinden  som  det  Væsen,  der 
samtidig  var  Gjenstand  for  en  særlig  ærbødig  Hyldning  og  for  raa 
Lyster,  og  hvis  Styrke  væsentlig  var  hendes  Svaghed. 

Det  er  bekjendt,  at  det  i  Amerika  ligefrem  er  Fordel  at  rejse 
sammen  med  en  Dame.  Hun  er  privilegeret  overalt,  og  hendes  Led- 
sager gaar  med  i  Kjøbet.  Og  dette  gj  ælder  ikke  blot  i  de  dannede 
Klasser,  i  Ny-Englands  Stater;  det  Samme  er  Tilfældet  langt  ude  i 
Vesten,  ved  Missouris  Bredder  og  paa  Prærierne ;  de  vestlige  Mænd, 
Minearbejderne  og  Pionererne,  begaa  enten  Voldtægt  eller  ere  ridder- 
lige Kavalerer  mod  Damerne. 

Naar  Emancipationsideerne  gribe  saa  stærkt  om  sig  i  Amerika, 
ere  disse  maaske  tildels  en  naturlig  og  nærliggende  Reaktion  mod 
Legetøjs-Betragtningen  af  Kvinden,  og  mod  den  dovne,  lade,  bla- 
serede Livsførelse  i  lutter  Letsindighed  og  Uvidenhed,  som  hidtil  i 
saa  sørgelig  høj  Grad  har  været  betegnende  for  Yankeedamen.  Men 
tildels  staar  vistnok  tillige  Emancipationsideernes  Omsiggriben  i 
Forbindelse  med  mere  almindelige  Samfundsforhold,  med  baade  det 
offentlige  Liv  og  Privatlivet. 

Emancipationsideerne  ere  i  Fremgang  over  hele  Verden.  Der 
er  overalt  en  Protest  mod  den  Leven  hen  paa  Middelalderens  roman- 
tiske Kvindeideal,  som  endnu  er  det  Almindelige.  I  Amerika  have 
disse  Protester  mere  Virkelighedsbetydning  maaske,  end  de  have 
andre  Steder.  Kvindens  Gjerning  og  det  kvindelige  Ideal  have 
undergaaet  betydelige  Forandringer  i  'ridernes  Løb,  men  det  gjælder 
ogsaa  indenfor  den  samme  Kultur,  at  Kvindens  Gjerning  og  det  kvindelige 

Ideal  samtidig  kunne  være  noget  forskjellige  i  de  forskjellige  Lande,  i 
de  forskjellige  Samfund.  Samfundene  have  i  større  eller  mindre  Grad 
øjeblikkeligt  Behov  for  de  Egenskaber,  Kvindens  mere  aktive  Del- 
tagelse i  deres  Liv  kan  antages  at  tilføre  dem.  Vi,  i  vort  gamle, 
noget  stive,  men  i  mange  Henseender  velordnede  Samfund  i  Dan- 
mark f.  Ex.  have  vanskeligt  ved  at  tænke  os  blot  som  Mulighed,  at 
der  kan  være  Brug  for  Kvinden  i  det  offentlige  Liv.  De,  der  gjøre 
Fordringer  paa  nogen  Emancipation  hos  os,  se  paa  Kvinden  selv, 
paa  den  Fordel,  hendes  personlige  Udvikling  kunde  have,  af  at  mange 
hidtil  stængede  Døre  aabnedes  for  hende.  I  Amerika  hedder  det, 
at  man  skal  lukke  op  overalt  for  Kvinden,  ikke  blot  for  hendes 
egen  Skyld,  men  for  det  Heles  Vel.  Og  man  tør  ikke  ubetinget 
vise  denne  Betragtning  fra  sig.  Vi  behøve  maaske  ikke  Kvindernes 
Deltagelse  i  Valg  til  Rigsdagen,  men  derfor  kan  Amerika  maaske 
gjøre  det.  Vi  bryde  os  ikke  om  at  faa  Kvinder  ind  i  Rigsdagen, 
men  derfor  kunde  de  maaske  bringe  en  bedre  Luft  ind  i  Kongressen. 
Vi  have  aldeles  ingen  Brug  for  kvindelige  Dommere,  i  Amerika  har  man 
maaske  megen.  Vort  offentlige  Liv  trænger  maaske  ikke  til  at  klares 
ved  Hjælp  af  de  Egenskaber,  som  vel  i  Almindelighed  ville  være 
stærkere  udprægede  hos  Kvinden  end  hos  Manden,  men  i  det  be- 
stikkelige, korrupte  amerikanske  offentlige  Liv  kunde  maaske  disse 
gjøre  sig  gjældende  paa  en  i  høj  Grad  gavnlig  Maade. 

De  Amerikanere,  der  ere  Tihængere  af  Emancipationsideerne, 
vente  imidlertid  ikke  blot  Fordel  for  det  offentlige  Liv  af  disse,  men 
ogsaa  for  Privatlivet.  Det  kan  ikke  nytte  at  nægte,  at  det  amerikanske 
Privatliv  er  i  en  ikke  ringe  Grad  demoraliseret,  navnlig  i  de  store 
Byer;  en  stor  Del  af  Skylden  ligger  ganske  vist  i  den  overordentlig 
forkerte  Opdragelse,  der  her  gaar  ud  paa  at  gjøre  Kvinderne  til 
forkælede  Forlystelsesbagateller.  Hvis  det  lykkes  at  trænge  igjennem 
med  en  alvorlig  Opfattelse  af  Kvindens  Kald  i  Livet,  vilde  jo  over- 
ordentlig Meget  være  vundet,  og  til  at  naa  dette,  til  at  skabe  et 
renere  og  bedre  Familieliv  ved  at  skabe  værdigere  Kvinder,  hvis 
Paavirkning  paa  Mændene  ikke  vilde  udeblive,  er  det,  man  vil  benytte 
Emancipationsideerne. 

Man  maa  ingenlunde  tro,  at  Majoriteten  af  Amerikanerne  er 
for  Kvindeemancipation.  Tværtimod,  det  er  endnu  kun  hos  en  Mino- 
ritet, en  temmelig  lille  Minoritet  maaske,  at  de  finde  Gjenklang. 
Men  hvad  der  maa  fremhæves,  er,  at  denne  Minoritet  ikke  bestaar  af 
forrykte  eller  forskruede  Folk,  selv  om  den  vil  have  Kvinder  ganske 
ligeberettigede  med  Mænd.  Der  er  forrykte  Folk  imellem  Emanci- 
pationens Forkæmpere,  altfor  mange  Forrykte,  men  en  retfærdig 
Bedømmelse  af  Forholdet  maa  ikke  blive  staaende  ved  disse,  men 
indrømme,  at  der  virkelig  er  Forhold  tilstede,  som  forklare,  at  ogsaa 
fornuftige  Folk  baade  kunne  opstille  vidtgaaende  Forslag  og  vente 
sig  stor  praktisk  Gavn  af  dem.  Det  er  et  Faktum,  at  inde  i  den 
unge  By  L aramie  var  det  i  lang  Tid  ikke  muligt  at  faa  nogen 
Røver,  Tyv  eller  Morder  dømt  af  Jury' en,  Byen  blev  et  næsten 
uudholdeligt  Opholdssted*  til  man  fik  Kvinder  ind  i  Juryen;  de 
domfældte.  Nu  vilde  det  ganske  vist  være  latterligt  at  mene,  at  hele 
Unionen  er  et  stort  Laramie,  som  ikke  kan  frelses  undtagen  af  Kvinden, 
men  paa  den  anden  Side  kan  man  ikke  nægte,  at  der  er  flere  La- 
ramier  end  det  ude  i  Wyoming,  som  kunde  trænge  til  den  ny  og 
bedre  Aand,  som  Kvinden  maaske  kunde  bringe  ind. 

Der  bevæger  sig  paa  det  her  kortelig  antydede  Grundlag  atter 
forskjellige  Emancipationsretninger,  nogle  meget  yderlige,  optagende 
i  deres  Program  »Free  love«  osv.,  omtrent  i  samme  Smag  som 
de  franske  Socialisters  Ordførere  paa  dette  Punkt,  andre  meget 
taktfulde  og  moderate,  som  kunne  vinde  Anerkj endelse  og  Tilslutning 
paa  ethvert  Sted,  og  en  hel  Del  endelig  imellem  disse  to,  og  det  kan  herved 
ikke  lades  ude  af  Betragtning,  at  den  kvindelige  Forfængelighed  spiler 
en  vis  Rolle  paa  dette  Punkt,  og  at  Lysten  til  at  være  uafhængige 
Ledere  føder  en  Mængde  smaa  uafhængige  Partier  og  Fraktioner, 
som  maa  gjøre  sig  selv  en  hel  Del  Ulejlighed  for  at  finde  ud, 
hvori  de  adskille  sig  fra  andre. 

Blandt  de  vidtgaaende  maa  man  imidlertid  skjelne  imellem 
to  stærkt  fremtrædende  og  i  Virkeligheden  indbyrdes  forskjellige 
Retninger.  Den  yderligste  af  disse  erklærer  i  sin  Iver  for  fuldstæn- 
dig Lighed  mellem  Kjønnene  ligefrem  Ægteskabet  Krig.     Ubunden 

Frihed  i  alle  Henseender  er  Valgsproget.  Selvfølgelig  vil  man  kun 
Ret,  Orden  og  Harmoni,  navnlig  det  sidste  Ord  spiller  samme  uund- 
værlige Rolle  som  i  den  franske  Ny-Socialismes  Literatur,  der  ikke 
kunde  existere  uden  det.  Man  forarges  over  Beskyldningen  for  at 
være  Tilhænger  af  den  frie  Kjærlighed,  og  dog  proklamerer  denne 
Retnings  anerkj endte  Organ,  »Woodhull  &  Claflin's  Weekly«,  saadanne 
Sætninger  som: 

»Al  Kjærlighed  maa  for  at  være  hellig  være  fri.«  (21.  Mai  1870.) 

»Den  Tid  nærmer  sig,  da  den  almindelige  Følelse  vil  tilstede 
Kvinderne  det  fuldstændigste  Protektorat  over  deres  egne  Personer 
med  Ret  til  at  vælge  Fædrene  til  deres  Børn  og  staa  i  Forhold 
til  Den,  til  hvem  deres  Hjerter  hendrages.«     (27.  August  1870). 

»Naar  den  Tidens  Fylde  kommer,  hvorefter  man  sukker,  vil 
det,  at  faa  et  Barn,  ikke  være  Noget,  som  kan  censureres  .... 
Om  det  er  en  Fortjeneste  eller  ikke  en  Fortjeneste  at  faa  et  Barn, 
vil  ikke  afhænge  af,  om  Forældrenes  Forhold  til  hinanden  har  en 
varig  eller  en  forbigaaende  Karakter.«     (1.  Okt.  1870). 

Denne  Retning,  hvis  Ledere  ere  de  to  Kvinder,  som  udgive  det 
nævnte  Ugeskrift,  har  i  den  senere  Tid  gjort  ikke  ubetydelige 
Fremskridt. 

»De  foregaaende  Aar«,  hed  det  i  en  Artikel  om  Aarsmøderne  i 
The  »Women's  Rights  Conventions«  i  »New-York  Herald«  for  15de 
Mai  1871,  »have  disse  Møder  havt  sammenligningsvis  saa  godt  som 
ingen  Betydning.  De,  der  forsamlede  sig  for  at  høre  paa  Vanvittig- 
hederne fra  de  Fruentimmer,  som  forsøge  at  undergrave  Grundvol- 
dene for  Religion,  Dyd  og  Moralitet,  vare  af  en  Beskaffenhed,  som 
ikke  gjorde  dem  til  Repræsentanter  for  vore  bedre  Klasser.  Iaar 
imidlertid  synes  der  at  være  foregaaet  en  fuldkommen  Forandring,  og 
Fremmede,  som  kom  ind  i  Salen,  hvor  Møderne  holdtes,  vilde,  naar 
de  skulde  dømme  efter  de  tilstedeværende  Kvinders  Respektabilitet 
og  høje  Stilling  i  Samfundet,  snarere  have  troet,  at  de  vare  paa  en 
Nilssons  Koncert  end  paa  et  Møde  af  en  «Women's  Rights  Conven- 
tion« Vi  beklage  at  maatte  sige  det,  men  naar  vi  skulde  slutte 

fra  deres  Antal  og  Karakter,  som  vare  tilstede,  er  Sagen  aabenbart 
i  Begreb  med  at  blive  populær.« 

Den  anden,  ogsaa  fremtrædende,  mere  moderate  Retning,  som 
undertiden  efter  sit  Hovedsæde  kaldes  »Boston-Retningen«  *),  lægger 
væsentlig  Eftertryk  paa,  at  Kvinderne  opnaa  politisk  Ligeberettigelse 
med  Mændene.  Den  har  ubetinget  langt  flere  Tilhængere  end  den  radi- 
kale, og  dens  Aarsmøde,  som  holdtes  i  Steinway  Hall,  medens  de  andre 
mødtes  i  Apollo  Hall,  fik  en  langt  mildere  Bedømmelse,  om  end  de  ind- 
flydelsesrige Organer  i  Pressen  vare  enige  om  at  modsætte  sig  Kvin- 
dernes Fordringer  og  fremhæve  Faren  for,  at  man  uimodstaaelig  vilde 
glide  ned  i  de  samme  opløsende  Ideer,  som  det  andet  Parti  havde 
gjort  til  sit  Program. 

Imod  samtlige  de  Tendenser,  der  gaa  ud  paa,  for  at  bruge  Toc- 
quevilles  aandrige  Udtryk,  at  gjøre  Kvinderne  mere  til  Man- 
den lignende  end  til  med  ham  lig  Væsener,  er  der  imidlertid 
begyndt  at  rejse  sig  en  vis  Opposition  fra  de  dannede  og  begavede 
Damers  egen  Side,  en  Bevægelse,  der  er  begyndt  i  Washington,  hvor 
ansete  og  indflydelsesrige  Damer  søge  at  organisere  den  og  i  den 
Anledning  have  grundlagt  et  Blad,  »The  True  Woman«,  som  skal 
kæmpe  baade  med  »Woodhull  &  Claflin's  Weekly«  og  de  noget  mere 
moderate  »The  Woman's  Journal«,  »The  Revolution«  o.  a.  Dets 
Hverv  vil  imidlertid  ikke  blive  let.  Bevægelsen  er  virkelig  i 
betydelig  Fremgang.  Alene  et  Par  af  de  Kjendsgjerninger,  man  paa 
Aarsmøderne  havde  at  meddele  for  det  sidst  forløbne  Aar,  ville  vise  dette. 

En  Delegeret  fra  Territoriet  Wyoming,  hvor  Kvinderne  ere  stemme- 
berettigede til  Kongressen,  skylder  sit  Valg  Kvindernes  Stemmer  i 
Territoriet. 

I  Staten  Michigan  modtog  man  paa  Valgdagen  Stemmer  fra  et 
Par  kvindelige  Vælgere,  og  Valget  blev  bagefter  ikke  erklæret  ugyl- 
digt. Anderledes  gik  det  rigtignok  i  Syd-Carolina,  hvor  Valgbesty- 
relsen i  et  Distrikt  modtog  fem  Kvinders  Stemmer,  men  siden  i  den 


*)   The  New-Kngland  Suffrage  Association    er   Navnet  paa   den    nævnte  betydelige 
Forening,   som  virker  i  den  Retning. 

Anledning  blev  arresteret,  tiltalt  og  dømt  til  Straf  for  Krænkelse  af 
Forfatningen. 

Man  afslog  i  Distriktet  Columbia  at  modtage  Kvinders  Stemmer, 
og  de  bragte  da  Kjendelsen  ind  for  Domstolene,  hvis  Afgjørelse 
endnu  ikke  kj  endes. 

Naar  Kvinderne  saaledes  uden  videre  kunne  melde  sig  ved  Valget, 
og  der  endog  kan  være  Tale  om  at  modtage  deres  Stemmer,  beroer 
dette  paa  en  ejendommelig  Fortolkning  af  Fristaternes  Forfatning. 
Det  Tillæg,  som  gav  Negerne  politiske  Rettigheder,  er  nemlig  affattet 
i  meget  vide  Udtryk,  det  taler  om  »Enhver,  som  er  født«  osv.,  og 
Kvinderettighedspartierne  paastaa  nu,  ganske  vist  meget  sofistisk,  at 
ved  dette  Tillæg  ere  ogsaa  Kvinderne  optagne,  eller  ere  ialfald  ikke 
mere  udelukkede,  en  Fortolkning,  som  mange  ansete  Jurister,  vist 
neppe  af  juridiske  Grunde,  slutte  sig  til,  iblandt  disse  den  bekjendte 
General  Ben.  Butler,  der  af  Mange  anses  for  det  skarpeste  juri- 
diske Hoved  i  Kongressen. 

En  endnu  mere  betydningsfuld  Begivenhed  end  de  nævnte  havde 
imidlertid  det  afvigte  Aar  at  opvise  i  en  Expedition,  som  Mrs. 
Woodhull  foretog  til  Washington  med  en  Memoire,  hvori  hun  ud- 
viklede Anskuelsen  om ,  at  Kvinderne  alt  i  Henhold  til  Forfatningen 
havde  politisk  Ligeberettigelse  med  Mændene,  og  fordrede  dette  aner- 
kjendt  ved  en  bestemt  Deklarationsakt  fra  Kongressen.  Man  kom 
dog  saavidt,  at  Repræsentanternes  Hus  ikke  afviste  Sagen,  men  ned- 
satte en  Komite  derom,  fra  hvilken  ialfald  en  meget  snildt  affattet 
Mindretalsbetænkning  kom  til  at  foreligge  til  Gunst  for  Sagen,  og 
i  Salen  stemte  en  Trediedel  af  Medlemmerne  for  umiddelbar  Aner- 
kj endelse  af  Kvindernes  Ret. 

Det  bør  endnu  anføres,  at  ved  Valgene  til  New-Yorks  lovgivende 
Forsamling  i  November  1871  gjordes  der  af  forskjellige  Kvinder  Forsøg 
paa  at  faa  deres  Stemmer  modtagne.  I  et  Distrikt  var  det  lykkedes  en 
af  dem  efter  nogen  Vanskelighed  at  blive  optagen  paa  Valglisten.  Her 
som  andre  Steder  havde  de  skjønne  Vælgere  kundgjort  deres  Hen- 
sigt paa  en  opsigtvækkende  Maade,  og  da  denne  Dame  paa  Valg- 
dagen indfandt  sig  ved  Stemmestedet  i  sit  Distrikt,  var  der  et  saa- 


106  Emancipationsbestræbelserne. 

dant  Opløb,  at  hun  først  blev  bange  og  vendte  om,  men  da  hun 
mødte  en  Herre  af  sit  Bekjendtskab,  lod  hun  sig  af  denne  ledsage 
til  Valgstedet.  De  tilstedeværende  Embedsmænd  tog  uden  Indven- 
ding mod  hendes  Stemmeseddel,  og  hun  vendte  triumferende  tilbage. 
Ikke  saa  heldigt  var  Søsterparret  Mrs.  Woodhull  og  Miss 
Claflin.  De  kom  højtidelig  kjørende  til  Valgstedet  i  deres  Distrikt; 
deres  Navne  vare  blevne  modtagne  paa  Valglisten  inden  den  bestemte 
Termin  og  uden  Modsigelse.  Alt  tegnede  saaledes  godt.  Damernes 
Ankomst  vakte  stor  Sensation  i  Mængden,  af  hvilken  ikke  Faa  vare 
der  blot  for  at  se,  hvad  dette  vilde  blive  til.  De  traadte  ind  i  det 
Butikslokale,  hvor  Urnen  var  opstillet;  Alle  trængte  sig  om  dem, 
og  Politibetjentene  maatte  opfordre  Folk  til  at  stille  sig  i  Rad  for 
at  aflevere  deres  Stemmesedler,  eftersom  Turen  kom.  Vælgerne 
vare  saa  høflige  at  lade  Damerne  komme  i  Spidsen,  og  Mrs.  Wood- 
hull skred  frem  med  megen  Værdighed,  medens  de  ivrige  Avisrepor- 
ters, som  vare  tilstede,  noterede  hver  Bevægelse  og  hvert  Ord  af 
hende,  saaledes  at  et  af  de  store  New- Yorker  blade,  »The  World«, 
endog  saa  sig  istand  til  at  meddele,  at  hun  holdt  Stemmesedlen 
mellem  Pege-  og  Tommelfingeren. 

Hun  udstrakte  sin  højre  Haand,  Inspektøren  ved  Urnerne  saa 
Intet.  Hun  anmodede  ham  om  at  tage  mod  hendes  Stemmeseddel, 
men  et  tørt:  »Kan  ikke  tage  den«,  var  hele  Svaret.  Hun  spørger: 
»De  afslaar  at  tage  mod  min  Stemme?«  oghangjentager:  »Kan  ikke 
tage  den.« 

»Med  hvad  Ret  afslaar  De  at  tage  mod  min  Stemme?«  spørger 
Mrs.  Woodhull. 

»Med  denne«,  svarede  Inspektøren  og  pegede  paa  New-Yorks 
Forfatning,  som  laa  paa  Bordet,  og  hvori  stod:  »Alle  Mænd«.  En 
retskyndig  Konsulent,  som  havde  ledsaget  Damerne,  traadte  nu  til 
for  at  hævde,  at  i  den  forandrede  Forfatning  stod  paa  dette  Sted: 
»Alle  Borgere«.  Den  forandrede  Forfatning  havdes  ikke;  der  send- 
tes Bud  efter  den  af  Konsulenten,  og  imedens  ventede  Damerne,  og 
Stemmegivningen  gik  uforstyrret  for  sig.  Det  andet  Exemplar  kom 
tilstede,  men  den  ubevægelige  Inspektør  vilde  end  ikke  se  paa  det. 

»Jeg  har  Ordre  til  at  nægte  at  tage  imod  Stemmerne«,  var  Alt,  hvad 
han  svarede.  Mrs.  Woodhull  maatte  trække  sig  tilbage,  Miss  Gaf- 
lin  traadte  frem  kun  for  at  faa  Afslag,  og  Begge  begave  sig  derpaa 
hjem  for  at  redigere  Protester  og  strax  gjøre  Skridt  til  Sags  An- 
læg mod  Valgbestyrelsen. 

Medens  i  dette  Tilfælde  Damerne  blev  systematisk  ignorerede, 
og  i  det  førstnævnte  Tilfælde  den  stemmende  Dame  blev  behandlet 
med  al  mulig  Høflighed,  vare  i  nogle  andre  Distrikter,  hvor  der  lige- 
ledes gjordes  Forsøg  paa  at  opnaa  en  faktisk  Anerkjendelse  af 
Kvindernes  Stemmeret,  de  paa  at  stemme  forsøgende  Damer  Gj en- 
stand  for  en  vis  humoristisk  Behandling,  som  synes  at  have  krænket 
dem  langt  mere,  end  aabenbar  Uhøflighed  vilde  have  gjort.  Særlig 
var  dette  Tlfældet  paa  et  Sted,  hvor  Stemmesedlerne  modtoges  i  en 
Barberstue,  som  ved  et  Gardin  var  delt  i  to  Afdelinger,  en  for 
Stemmegivning  og  en  anden  for  Barbering,  og  hvor  en  Række  halvt 
barberede  eller  helt  indsæbede  Ansigter  strax  dukkede  frem  for  at  se 
de  kvindelige  Politikere  foretage  deres  Demonstration. 

Det  faktiske  Resultat  var,  at  kun  den  ene,  førstnævnte  Dame 
kom  til  at  afgive  Stemme,  endskjøndt  ikke  alene  Mrs.  Woodhull,  men 
ogsaa  adskillige  andre  vare  blevne  modtagne  paa  Valglisterne. 


En  meget  betydelig  Rolle  blandt  de  Foreninger,  der  stille  andre 
Opgaver  end  Kvinderettighederne  i  Spidsen,  spiller:  Maade holds- 
foreningerne. 

Ogsaa  om  disse  gj  ælder  det  Samme  som  om  den  førstnævnte 
Slags  Foreninger,  at  man  maa  tage  Hensyn  til  de  konkrete  Forhold. 
Hvad  der  vilde  være  omtrent  overflødigt  i  et  Land,  kan  have  største 
Betydning  i  et  andet.  Den  bekj endte  Wendell  Phillips  paastod  en- 
gang i  en  af  sine  Taler  for  Maadeholdsforeningerne,  at  Hang  til 
Drukkenskab  og  Herskesyge  vare  historiske  Egenskaber  hos  den 
angelsachsiske  Stamme.  Det  er  maaske  noget  stærkt  sagt,  men  det 
er  vist,  at  Umaadeliglied  med  stærke  Drikke  som  alt  tidligere  berørt 
er  forfærdelig  udbredt  i  Amerika,   og  at  der  virkelig  er  en  alvorlig 

Opgave  for  Maadeholdsforeninger.  Lad  os  høre,  hvad  Aarsberetnin- 
gerne  have  at  sige  i  1871:  »Der  kan  beregnes  at  være  600,000 
Mennesker  i  de  forenede  Stater,  som  maa  siges  at  være  Drukken- 
bolte; der  udgives  over  1,573  Millioner  Dollars  hvert  Aar  til  beru- 
sende Drikke  i  Skænkestuerne,  der  kommer  hvert  Aar  100,000 
Mennesker  i  Fængsel  for  Forbrydelser,  begaaede  i  Drukkenskab, 
100,000  dø  en  Død,  der  er  fremskyndet  af  Drik,  og  efterlade  200,000 
Forældreløse,  400  Selvmord  og  300  Mord  paa  Andre  begaaes  af 
Drukne  o.  s.  v.«  Lad  være,  at  disse  Tal  ere  skjønsmæssige  og  vil- 
kaarlige,  lad  dem  være  meget  overdrevne,  hvad  de  dog  maaske  ikke 
ere,  de  vilde  dog  vidne  om  en  sørgelig  Fordærvelse,  som  vel  kan 
kræve  radikale  Midler. 

Maadholdsforeningerne  søge  desuden  at  paavirke  deres  Medlem- 
mer ved  selskabelige  Midler,  samle  dem  til  Koncerter,  Aftenunder- 
holdninger o.  s.  v.  Deres  Aarsmøder  have  derfor  ogsaa  undertiden 
en  lignende  Karakter.  Forfatteren  har  saaledes  i  Washington  over- 
været et  Aarsmøde  af  » Jonadabs  Sønner«,  som  var  en  hel  musikalsk- 
dramatisk-deklamatorisk  Aftenunderholdning.  Der  var  godt  Piano- 
fortespil, der  var  Sang,  en  Solo  paa  et  Negerinstrument,  som  gjorde 
overordentlig  Lykke  hos  »Jonadabs«  og  maatte  gives  dacapo ;  der  var 
en  Tale  af  en  velærværdig  Geistlig  med  en  Mængde  Psalmevers 
og  Bibelsteder  og  en  Slutningstirade,  bestaaende  af  lutter  Ord,  som 
ende  paa  -ation,  et  Kjældermands-Indfald,  som  vakte  det  mest  stor- 
mende Bifald  og  maaske  væsentlig  bidrog  til,  at  Aviserne  næste  Dag 
priste  den  Velærværdiges  »powerful  eloquence«.  Der  var  en  dra- 
matisk Fremstilling  af  en  Deliriumspatient  hos  sin  Kone  og  sit  Barn, 
udført  med  en  Naturtroskab,  som  kun  var  modbydelig.  Der  var 
Hornpipe,  dandset  af  en  lille  syvaars  Pige,  Foredrag  af  en  Mand, 
der  fremstillede  sig  med  ingenlunde  propert  Lintøj  og  en  gammel 
brun  Frakke,  men  som  iøvrigt  er  en  rig  Handelsmand  i  Washington; 
der  var  ny  Musik  og  Sang  af  Dilettanter  o.  s.  v.  o.  s.  v. 

Andre  Aarsmøder  tage  Sagen  mere  forretningsmæssigt  og  meget 
alvorligt.  Nogle  ville  gjøre  det  at  være  Maadeholdsmand  til  Betingelse 
for,    at  Maadeholdsforeni ugerne  give   Vedkommende  deres   Stemmer 

ved  Valg,  Andre  ville  udelukke  Vinen  endog  fra  Nadverens  Nydelse 
og  bruge  Vand  i  Stedet.  Men  hvad  der  maaske  forbauser  En  mest, 
er  at  høre,  hvor  stærk  Fordringen  er  paa  ligefrem  at  forbyde  Ud- 
skænkningen af  spirituøse  Drikke.  Der  er  Steder  i  Amerika,  hvor 
man  har  sat  denne  Fordring  igjennem,  hvor  Drikkestuerne  ere 
blevne  lukkede  efter  Bestemmelse  af  Lovgivningsmagten,  og  der  er 
mange  Stemmer,  og  det  blandt  de  mest  radikale  Reformatorer,  som 
hæve  sig  for,    at  man  skal  føre  dette  System  igjennem. 

Der  er  foruden  de  nævnte  Foreninger  Fredsforeninger,  hvis 
Opgave  er  at  virke  for  evig  Fred  og  Broderskab  imellem  Nationerne. 
Elihu  Burrit  lever  endnu,  og  hans  Lære  har  ikke  saa  faa  Apostle; 
og  ligesom  der  i  Europa  paa  forskjellige  Steder  arbejdes  for  at  op- 
rette kvindelige  Fredsliga'er,  og  man  under  Krigen  1870  kunde  se 
Masser  af  Adresser  og  Protester  fra  Kvinder  regne  ned  over  Napo- 
leon den  Tredie  og  Kong  Vilhelm,  saaledes  venter  man  ogsaa  i  Ame- 
rika noget  Afgj ørende  af  Kvindernes  Fredsbestræbelser.  Madame 
de  Gasparin  i  Geneve  har  en  kvindelig  Værkfælle  i  Mrs.  Julia  Ward 
Howe  i  Boston,  og  man  er  ivrig  sysselsat  med  at  forberede  Aab- 
ningen  af  en  kvindelig  »World's  Peace  Congress«  i  London. 

Arbejderspørgsmaalet  behandles  ogsaa  i  særskilte  Forenin- 
ger. Ikke  blot  har  Internationale  sine  Filialer,  men  der  er  ogsaa 
andre  selvstændige  Arbejderforeninger  med  mere  eller  mindre  socia- 
listiske Tendenser.  Det  maa  imidlertid  erindres,  at  det  kun  er  i 
nogle  af  de  østlige  Stater,  at  der  kan  tales  om  et  Arbejderspørgs- 
maal  i  samme  Forstand  som  i  Europa. 

Foruden  de  forskjellige  her  antydede  Spørgsmaal  faa  ogsaa 
Spørgsmaalet  om  Gjennemf øreise  af  Race -Ligheds -Princip  et  i 
Syden,  det  indianske  Spørgsmaal,  det  kinesiske  Spørgsmaal  o.  fl.  a. 
deres  særegne  Behandling.  Det  gjælder  imidlertid  i  temmelig 
almindeligt  Omfang,  at  hvem  der  interesserer  sig  for  det  ene  af 
disse  Spørgsmaal,  ogsaa  giver  sig  af  med  de  andre,  den,  der  er  en 
Kvinderettighedernes  Mand,  er  ofte  tillige  Maadeholdsmand  og  altid 
Indianerven  og  Fredsven.  De  forskjellige  Foreninger  hellige  derfor 
ogsaa  gjerne  Interessen  til  et  eller  flere  af  de  andre  Spørgsmaal. 


HO  Keform-League'n. 

Særlig  gj ælder  dette  om  »the  Reform  League«,  som  søger 
at  samle  al  omdannende  og  reformerende  Virksomhed  under  sin 
Fællesfane. 

Reform  Leaguen  er  en  umiddelbar  Fortsættelse  af  det  store 
»American  Anti-Slavery  Society«,  hvis  fortsatte  Virksomhed,  efterat 
Krigen  havde  gjennemført  dets  Princip  og  Forfatningen  havde  adop- 
teret »Slaverne«  som  frie  Borgere,  ikke  længer  var  tidssvarende.  Det 
holdt  sit  »afsluttende  og  Erindringsmøde«  i  1870,  og  levede  op  den 
næste  Dag  væsenlig  med  de  samme  Kræfter  som  »Reform  League.« 

Denne  inddrager  under  sit  Omraade  Kvinderettigheder,  o:  poli- 
tiske Rettigheder,  Maadeholdsagitation,  der  gaar  lige  til  Forbud  mod 
Udskænkning  af  berusende  Drikke,  Fredsvenlighed,  Arbejderrettig- 
heder, »Kvækerpohtik«  ligeoverfor  Indianerne  o.  s.  v.,  men  i  Spidsen 
for  sit  Program  har  den,  tro  mod  sin  Oprindelse,  stillet,  at  virke 
for  Forholdene  i  Syden.  Den  fastholder,  at  man  ikke  har  opnaaet 
nogen  virkelig  Fred  stilstand  i  Syden.  Der  findes  der  endnu  bestan- 
dig blandt  de  Hvide  en  i  høj  Grad  bitter  og  hadefuld  Stemning  mod 
den  farvede  Befolkning.  Under  Navnet  Ku-Kluxer  er  der  organiseret 
et  vidtforgrenet  hemmeligt  Selskab,  hvis  Opgave  ikke  blot  er  at 
gjøre  Tilværelsen  utaalelig  i  Syden  for  hele  den  Bande  af  Eventyrere 
fra  Norden,  som  ere  strømmede  ind  efter  Krigen,  og  søge  baade  i 
høje  og  lave  Stillinger  at  gjøre  deres  Lykke  ved  alle  mulige  Midler, 
men  ogsaa  at  fortsætte  den  gamle  Kamp  mod  Abolitionisterne,  hvem 
»Demokraterne«  i  Syden  bestandig  tro  at  gjenfinde  i  »Republikanerne«. 

Den  saakaldte  Ku-Klux  Bill  lagde  en  overordentlig  Myndighed 
i  Præsidentens  Haand  til  at  undertrykke  de  Voldsomheder,  de  Mord, 
de  natlige  Overfald  og  Mordbrande,  som  Ku-Kluxerne  søgte  at  bruge 
i  Syden  mod  deres  Modstandere,  men  Reform  Leaguen  vil  ikke  blot 
støtte  en  saadan  bestemt  Fortsættelse  af  Abolitionist-Politiken,  den 
søger  tillige  at  virke  ind  paa  den  Opfattelse,  som  ligger  til  Grund 
for  hele  Ku-Klux- Væsenet. 

Skjøndt  Slaveriet  er  afskaffet,  er  Animositeten  mod  de  Farvede 
dog  endnu  betydelig  i  Amerika.  Og  det  er  ikke  blot  i  de  ivrige 
Sydstater,  at  man  haardnakket  vægrer  sig  ved  at  skifte  Tænkemaade, 

og  hvor  de  ariskratiske  Familier  ikke  sætte  de  farvede  frie  Borgene 
en  Smule  højere  end  Slaverne,  men  ogsaa  i  Nordstaterne  kan  man 
træffe  mærkelige  Exempler  herpaa.  Negere  sidde  i  de  Forenede  Sta- 
ters Kongres,  men  nogle  af  New- Yorks  første  Hoteller  nægtede  endnu 
i  1871  at  give  Lejlighed  til  en  Senator  fra  Texas  og  hans  Frue, 
fordi  de  vare  farvede,  og  omtrent  samtidig  hørte  man,  at  Officererne 
paa  et  af  Regeringens  Postskibe  nægtede  den  bekjendte  og  agtvær- 
dige sorte  Politiker  F.  Douglas,  der  rejste  som  Sekretær  for  en  Re- 
geringskommission,  Plads  ved  det  samme  Bord,  hvor  de  selv  og 
Kommissionens  andre  Medlemmer  spiste.  Mange  Haandværkere  og 
Oplærelsesanstalter  ville  vedblivende  ikke  tage  imod  Farvede,  og  paa 
Officersopdragelsesskolen  i  West-Point  var  der  ligeledes  i  1871  stor 
Bevægelse  i  Anledning  af,  at  en  farvet  Elev  var  kommen  ind,  hvem 
man  paa  alle  Maader  søgte  at  blive  kvit. 


Ved  disse  A årsmøder  gjør  man  Bekjendtskab  med  adskillige  in- 
teressante Personligheder.  Naar  vi  imidlertid  nævne  forskjellige  »le- 
dende Kvinder«  først,  er  dette  mere  af  skyldig  Opmærksomhed  mod 
dette  Kjøn,  end  fordi  de  virkelig  gjøre  Indtrykket  af  at  være  over- 
legne Aander  i  nogen  særlig  Grad.  Man  maa  dog  paa  den  anden 
Side  ikke  tro,  at  Præstationerne  ere  særlig  tarvelige.  Tvertimod,  mange 
Gange  bliver  man  virkelig  forbauset  over,  hvad  man  hører.  Selvføl- 
gelig ser  man  megen  Affektation  og  hører  mange  Fraser  blandt  de 
ledende  Kvinder,  men  dette  er  ikke  det  Almindelige.  Den  større 
Halvdel  stod  ved  et  saadant  Aarsmøde,  hvad  Foredragets  Indhold 
angik,  i  ingen  Henseende  tilbage  for  en  fornuftig  og  tænksom  Mand, 
og  et  Par  præsterede  noget  mere  end  almindeligt  Godt. 

Det  er  i  Begyndelsen  et  helt  forunderligt  Syn  at  se  Damer  fær- 
des ganske  saaledes  som  Mænd  ved  slige  Lejligheder.  Naar  man 
saa  hurtigt  vænner  sig  til  det,  som  man  gjør,  er  Grunden  vistnok  den, 
at  man  ser  saa  mange  af  dem  optræde  paa  en  saa  taktfuld  og  fordrings- 
løs Maade,  at  man  mere  faar  et  Indtryk,  som  om  de  stod  i  en 
Stue  og  talte,  end  som  om  de  stod  for  en  stor  Forsamling.    Ganske 

vist  kan  ogsaa  denne  Naturlighed  gjøres  i  høj  Grad  affekteret,  og 
det  bliver  den  ogsaa  gjort,  og  disse  Damer,  der  komme  frem  med 
den  beskedneste  Blyhed,  halvt  nedslagne  Øjne  og  tøvende  Skridt,  og 
tage  Ordet  i  den  blødeste,  blideste  Tone,  og  ved  hver  Gestus  lægge 
an  paa  som  Akkompagnement  til  deres  haarde  Ord  og  mandhaftige 
Fordringer  at  vise,  hvor  yndefuldt  kvindelige  de  dog  selv  kunne 
være,  høre  unægtelig  til  de  mest  frastødende  Exemplarer  af  hele 
Arten. 

Det  synes  iøvrigt,  at  det  hører  til  de  kvindelige  Ejendommelig- 
heder, ogsaa  som  Talere  at  være  noget  brede  og  udtværede,  mere 
lægge  Eftertryk  paa,  hvad  der  kan  siges  om  en  Ting,  end  paa, 
hvad  der  kan  siges.  Bifald  og  Mishagsyttringer  gjøre  endvidere 
tilsyneladende  forholdsvis  stærkt  Indtryk  paa  dem,  og  der  jages  efter 
de  første  paa  en  undertiden  meget  forceret  Maade. 

Der  deklameres  ofte  temmelig  falsk  af  de  ærede  Dametalere. 
Det  kan  gjøre  et  særdeles  morsomt  Indtryk  at  høre  en  ung  Dame 
med  flagrende  Lokker  opstille  en  statsretlig  Theori  i  St.  Domingo 
Spørgsmaalet  og  opflamme  Tilhørerne  mod  Præsident  Grants  Politik; 
en  anden  kan  gjøre  timelange  Forsøg  paa  at  kvæle  Tilhørerne 
med  »Stjernerne  og  Striberne«,  »Ørne«,  »røde  Mænd«  og  andre 
gængse  rhetoriske  Blomster.  Atter  Andre  kunne  derimod  tale  med  en 
Alvor  og  en  Varme,  som  gjøre  et  meget  stærkt  Indtryk. 

Til  den  sidste  Klasse  hører,  for  at  nævne  nogle  af  de  mere 
kjendte  eller  ialfald  omtalte  Navne,  fremfor  Alle  Lucretia  Mott, 
en  kvindelig  Præst  blandt  Kvækerne,  en  lille  bedaget,  skrøbelig,  graa 
Skikkelse.  Saa  ussel  og  affældig  ser  hun  ud,  naar  hun  sidder  paa 
sin  Plads,  at  man,  naar  hun  rejser  sig,  bliver  ganske  forbauset 
over,  at  hun  kan  gaa  uden  Støtte.  Men  naar  hun  tager  Ordet,  svin- 
der Skrøbeligheden  og  Affældigheden  bort,  saa  er  der  Liv,  Varme, 
smukke,  menneskekjærlige  Tanker  og  virkelig  Veltalenhed. 

Digterinden  Julia  WardHowe  fortjener  ogsaa  at  nævnes  blandt 
de  virkelig  gode  Talere.  Med  sand  Varme  talte  hun  ved  for- 
skjellige  Møder  om  Samfundsforholdene  i  New- York,  om  Kvindernes 
Pligter  mod  Familie  og  Børneopdragelsen. 


-Ledende  Kvinder.«  ]];; 

Et  højst  frastødende  Par  ere  derimod  Mrs.  Cad  dy  I).  Stanton 
og  hendes  Adjudant  Susan  B.  Anthony.  Den  første  er  en  smuk, 
hvidhaaret,  overordentlig  pyntet  Dame,  som  aabenbart  gjør  sig  Umage 
for  at  se  saa  bly  og  lidt  fejende  ud  som  mulig,  hvad  der  dog 
ingenlunde  lykkes.  Hun  har  en  iøvrigt  vel  lavet  Tale,  som  hun 
rejser  om  og  holder  hele  Unionen  over ,  hvor  det  betaler  sig, 
inden  hun  laver  en  ny,  og  som  man  kan  høre  i  Boston,  i  Salt- 
Lake-City  og  i  San  Francisco  med  koket  Smil,  vemodig  Bysten 
af  de  hvide  Lokker  og  humoristisk  Gestikulation  nøjagtig  paa  de 
samme  Steder.  Hendes  Optræden  bebudes  altid  forud  med  bul- 
drende Reklamer  i  Aviserne,  der  gaa  lige  tilbage  til  hendes  tid- 
ligste Barndom  for  at  vise,  hvilket  overordentligt  Snille  hun  er  og 
altid  har  været.  Hun  helder  til  Free  Love,  men  erklærer  sig  selv 
for  et  Mønster  paa  en  Ægtemage  og  Moder.  Til  Trods  herfor,  for 
Beklamesystemet,  for  den  fuldstændigt  forretningsmæssige  Maade, 
hvorpaa  hun  driver  sin  kvindeopvækkende  Virksomhed,  staar  hun 
ialfald  i  egne  Tanker  som  den  mest  potenserede  Kvindelighed,  naar 
hun  træder  frem. 

Dette  kan  ikke  siges  om  hendes  Skygge,  Miss  Susan  B.  An- 
thony. Hvis  en  Karrikaturtegner  vilde  give  et  Fantasiportræt  af 
en  kvindelig  Reformator,  vilde  det  ufejlbart  komme  til  at  ligne  hende. 
Det  er  en  høj,  mager  Skikkelse  med  et  gult,  rynket,  spidst  Ansigt, 
store  Briller  og  en  tør,  haard  Stemme.  Hun  gaar,  staar  og  taler 
altid  med  Hænderne  paa  Ryggen,  og  lægger  an  paa  at  have  alle 
en  Skolemesters  Manerer.  Hendes  Fag  er  det  Ondskabsfulde.  Hun 
taler  kun  godt  om  Mrs.  Stanton,  hvis  Forsikkringer  om  egen  For- 
træffelighed hun  trolig  attesterer.  Hun  er  ugift,  og  hendes  Følelser 
for  Mandkjønnet  kunne  efter  Tonen  i  hendes  Taler  at  dømme  kun 
karakteriseres  ved  det  ene  Ord:  »Afsky«.  Hendes  opvækkende 
Virksomhed  bestaar  i  at  fortælle  med  en  endnu  af  Forbitrelse  dir- 
rende Stemme,  hvorledes  engang  for  20 — 30  Aar  siden,  da  man  ikke 
hørte  Damer  tale,  og  hun  første  Gang  forlangte  Ordet  i  et  Møde, 
Dirigenten  kigede  ned,  »kigede  ned,  mine  Damer  og  Herrer,  og 
pegede  ad  mig  med  sin  Pegefinger,   pegede  ad  mig  og  sagde:    »De 

er  jo  Dame«,  og  lod  stemme  over,  om  jeg  skulde  have  Ordet«,  og 
hvorledes  denne  Afskylighed,  som  hun  ikke  vil  glemme  i  alle  Evigheder, 
er  bleven  efterfulgt  i  Tidernes  Løb  af  andre  lignende  Afskyligheder, 
udøvede  mod  hende  personligt,  og  i  Forhold  til  hvilke  et  blodigt  Ty- 
ranni og  Mishandling  af  Negerslaverne  i  Syden  kun  ere  som  kaade 
Drengestreger  at  regne,  fordi  i  hende,  Susan  B*.  Anthony,  saarede 
man  Kvindehjertet.  Derfor,  umættelig  Hævn,  uforsonligt  Had  mod 
dette  nedrige  Kjøn,  ingen  Forsoning,  ingen  Fredslutning,  før  Susan 
B.  Anthony  har  sat  sin  Fod  paa  dets  Nakke. 

En  bekjendt  Skikkelse  ved  Møder  i  de  østlige  Stater  er  Mrs. 
Dr.  med.  Mary  Walker.  Hun  udmærker  sig  iøvrigt  ikke  særlig 
ved  noget  Andet  end  sit  Kostume,  der  er  en  højst  uklædelig  Blan- 
ding af  Herre-  og  Damedragt;  hun  bærer  kortklippet  Haar  og  en 
rund  Straahat.  Hendes  Forsøg  paa  at  bryde  sig  Bane  som  Læge 
have  ikke  været  kronede  med  Held,  og  hun  helliger  sig  nu  til  Re- 
formmøderne, i  hvilke  hun  søger  at  sælge  Exemplarer  af  sine  Vær- 
ker til  de  Omkringsiddende,  men  ellers  mest  indskrænker  sig  til  at 
søge  at  gjøre  saa  megen  Opsigt  som  muligt  ved  at  spadsere  om  i 
Salen  og  vise  sig  nu  paa  en,  nu  paa  en  anden  Plads. 

Om  Mrs.  Cora  L.  Tappan  er  det  umuligt  at  sige,  hvorfor 
hun  er  bleven  »ledende  Kvinde«. 

Langt  over  alle  de  andre  baade  kvindelige  og  mandlige  Talere, 
som  optræde  ved  disse  Aarsmøder,  rager  imidlertid  en  i  Sandhed 
imponerende  Skikkelse:    Wendel  Phillips. 


Wendel  Phillips. 


Indvielsen   —  Abolitionistbevægelsen  —  Lovejoy's  Mord  —  Phillips'  første  Optræden 

—  Hans  Holdning  under  Striden  —  Virker  for  Kvinderettigheder  —  Maadeholdsmand 

—  Betragtning    af  Arhejderspørgsmaalet    —    Tillid    til    Religionen    —    Hans    ydre 

Fremtræden  —  Stilen  i  hans  Tale. 


De  Mænd,  som  have  de  nye  Ideer,  føre  sjeldent  nogen  mis- 
undelsesværdig Tilværelse  i  ydre  Forhold.  Hæderen  og  Belønningen 
tilfalde  de  Mænd,  som  sætte  de  Andres  Ideer  i  Omløb  og  søge  at 
virkeliggjøre  Tankerne,  meget  ofte  idet  de  tillige  stemple  deres  Op- 
havsmænd som  halve  Daarer,  ialfald  som  meget  excentriske  Folk. 

Saaledes  gaar  det  tildels  med  Wendel  Phillips.  Han  har  i 
mange  Aar  inspireret  det  amerikanske  Samfund,  han  har  kastet  ud 
i  det  en  Rigdom  af  Tanker,  man  har  trukket  paa  Skulderen  ad 
dem  alle,  virkeliggjort  endel  af,  hvad  han  vilde,  lovprist  dem,  der 
tog  Tankerne  i  Entreprise,  og  saa  atter  trukket  paa  Skulderen  ad 
Wendel  Phillips. 

»Man«  betyder  rigtignok  her  som  saa  ofte  det  store  Publikum, 
thi  det  er  ikke  Alle,  der  blive  færdige  med  ham  ved  at  kalde  ham 
en  excentrisk  Mand  med  enkelte  gode  Indfald,  og  den  Tid  er 
maaske  ikke  saa  overordentlig  fjern,  hvor  man  bliver  enig  om, 
at  han  vel  er  excentrisk,  men  mere  stor  end  excentrisk,  og  at 
han  vel  kan  have  set  fejl  i  Meget  og  slet  ikke  set  meget  Andet, 
men  er  en  Mancl,  som  altid  har  ægget  Tiden. 

En  anden  Ting;  Wendel  Phillips  er  ikke  »konsekvent«.  Vor 
Tid,  der  er  saa  fattig  paa  virkelig  Karakter,  har  desto  mere  travlt 
med  altid  at  hænge  »Karakter«  ud  som  anbefalende  Skilt  og  hævde 

det  som  en  Fordring,  der  skal  honoreres,  og  man  tager  det  ofte 
særdeles  naivt  og  meget  smaat,  og  Fordringen  om  at  være  »konse- 
kvent« og  »vide,  hvad  man  vil«,  reducerer  sig  til  Forsøg  paa  at  faa 
en  Mand  til  at  falde  over  en  eller  anden  gammel,  forgjemt  Yttring, 
der  har  ligesaa  lidt  med  hans  egentlige  Væsen  at  gjøre,  som  hans 
gamle  Frakker  have  med  hans  Legeme. 

For  dem,  der  finde,  at  en  Mand,  som  engang  har  udtalt  en 
Anskuelse,  især  offentlig,  skal  være  dennes  Slave  fra  sin  Ungdom 
til  sin  Alderdoms  Grænse  uden  Ret  til  at  lære  og  til  at  glemme, 
og  som  ligge  velvillig  paa  Lur  for  i  Kraft  af  Fordringen  til 
Konsekvens  at  fange  en  Modsigelse,  maa  absolut  Wendel  Phillips 
være  en  Vederstyggelighed,  thi  har  hans  Væsen  end  været  det 
samme,  have  hans  Transformationer  været  mangfoldige. 

Wendel  Phillips  er  en  Mand  af  en  af  Bostons  gamle  og  rige 
Familier,  som  drager  om  og  holder  Foredrag.  Hans  Formaal  er 
at  hæve  sit  Folk  som  politisk  Folk  og  som  Samfund.  Han  er  Abo- 
litionist,  Kvinder ettighedsmand,  Fremskridtsmand  i  alle  mulige  Ret- 
ninger. Han  fødtes  i  Boston,  hvis  første  Mayor  hans  fader  havde 
været,  den  29de  November  1811. 

Kampen  mod  Slaveriet,  den  lange  pinlige  Forberedelse  mere 
end  den  egentlige  blodige  Krig,  var  ligesom  Uafhængigheclskampen 
en  af  de  Begivenheder,  der  kan  kalde  klassiske  Skikkelser  frem  af 
en  saa  kraftig  Jordbund  som  Amerikas.  Det  var  den,  som  vakte 
Wendel  Phillips.  Hvorledes  det  gik  iil,  fortæller  han  selv  paa 
følgende  Maade:  »Jeg  var  ung  Advokat,  jeg  sad  i  mit  Kontor  og 
hørte  en  Støj  paa  Gaden.  Jeg  gik  ned  for  at  se,  hvad  det  var,  og 
saa  en  tre  Tusinde  Mand  i  fine  Klæder  trække  afsted  med  en  Mand, 
som  holdtes  i  et  Toug  om  sit  Liv.  Jeg  kjendte  ham  ikke,  jeg  havde 
aldrig  set  ham.  Naturligvis  var  det  Mr.  Garrison*),  og  det  var 
Slaveri-Pøblen  den  25de  Oktober  1835  i  Bostons  Gader.  Jeg  var 
ikke  Abolitionist,  jeg  var  blot  en  ung  Advokat,  frisk  fra  Bøgerne 
med  al  en  ung  Advokats  hurtige  Sans  for  personlige  Rettigheders 


*)  En  al'  de  første  Ivrige  Abolitionister. 

Ukrænkelighed  —  frisk  fra  Studiet  af  Genesis  og  den  angelsaxiske 
Lovgivning.  Jeg  havde  al  Daniel  Websters  Veltalenhed  om  Loven 
i  Ny-England  paa  min  Tunge,  jeg  var  gjennemtrængt  af  Story's 
afguderiske  Tilbeden  af  Forfatningen  og  troede  naturligvis,  efter  ni 
Aar  at  have  studeret  disse  Mønstre,  at  jeg  levede  under  den  fuld- 
komneste Eegering,  og  stod  nu  med  den  mest  glødende  Harme  og 
betragtede  denne  Scene  af  Pøbel- Voldsomhed.  Det  var  Krænkelsen 
af  Midtpunktet  i  Saxerens  Ide  om  Frihed.« 

Fra  dette  Øjeblik  af  stod  han  færdig  til  at  kæmpe  for  en  Op- 
gave i  Livet,  Det  var  ikke  blot  det  at  gjøre  et  Anti-Slaveri  Møde 
muligt  i  Boston,  som  han  vilde:  »Med  Guds  Hjælp,«  sagde  han, 
»vil  jeg  faa  hver  Mand,  jeg  møder,  til  at  tænke  paa  Slaveriet!« 

Der  var  to  Retninger  i  Abolitionistbevægelsen.  Den  ene  var 
statsretlig,  theoretiserende,  doktrinær.  Syden  paastod,  at  Forfatningen 
hjemlede  Slaveri,  den  statsretlige  Fraktion  benægtede  denne  Fortolk- 
ning og  hævdede,  at  dette  Spørgsmaal  laa  udenfor  Forfatningen.  I 
dens  Spidse  stod  Charles  Sunmer.  Wendel  Phillips  og  Garrison  ad- 
mitterede Sydens  Fortolkning,  men  stemplede  Forfatningen  som 
»en  Pagt  med  Døden,  et  Forbund  med  Helvede«.  De  ønskede  en 
radikal  Omdannelse  af  »Forfatningspergamentet«,  saa  at  ingen  Slave- 
holder kunde  finde  Beskyttelse  i  nogen  Linie  af  dets  Paragrafer. 

Wendel  Phillips  saa  i  Kampen  mod  Syden  kun  Civilisationens  store 
Kamp  for  Ideer.  Norden  er  det  19de  Aarhundrede,  det  tænker,  det  ar- 
bejder-, Syden  drømmer,  det  er  det  trettende  og  fjortende  Aarhundrede, 
det  er  »Baron  og  Træl«.  Derfor  skulde  Nordens  Ideer  føres  over 
Syden,  selv  om  Syden  gaar  tilgrunde  derved,  det  Syden,  som  for- 
hindrede hver  sjette  Mand  fra  at  læse  Biblen,  som  satte  den  i 
Fængsel,  der  lærte  en  Neger  at  læse,  og  lovede  5000  Dollars  for 
William  Garrisons  Hoved,  det  Syden  skulde  tilintctgjøres.  Ligeoverfor 
dette  vejede  Spørgsmaal  om  Centralisation  og  Decentralisation,  om 
de  enkelte  Staters  Suverænetet  og  Forfatningsordets  Ukrænkelighed, 
som  Sydens  Mænd  satte  i  Spidsen,  Intet. 

Wendel  Phillips  er  naturligvis  hensynsløs,  han  er  ogsaa  ensidig.  Det 
er  sagt  om  ham,  at  han  modsat  Macchiavelli  kun  ser  Fortiden  i  Nutidens 

Spejl.  Han  har  altid  studeret  Historie  med  Iver,  men  naar  han  skal  fælde 
en  Dom,  dømmer  han  efter  den  Lidenskab,  som  nu  fylder  ham. 
Skjøndt  Washington  dog  ogsaa  heri  var  saa  meget  forud  for  sin 
Tid,  at  han  ønskede,  at  man  kunde  afskaffe  Slaveriet  i  Unionen,  og 
paa  sin  Dødsseng  frigav  sine  egne  Slaver,  kaldte  Phillips  ham  dog 
»den  store  Slaveholder«  og  satte  ham  under  Toussaint  L'Ouverture, 
ligesom  Abraham  Lincoln  kom  til  at  hedde  »den  Slavehund  fra  Illi- 
nois«, fordi  han  ikke  hurtigt  nok  gjorde  Slaveriets  Afskaffelse  til 
sit  Program. 

Det  er  den  samme  energiske  Hensynsløshed,  som  engang  i 
en  Tale  lod  ham  sige:  »Jeg  tænker  med  Patrick  Henry,  med 
John  Quincy  Adams  og  med  General  Cass,  at  vi  have  al  mulig 
konstitutionel  Ret  paa  vor  Side,  men  dersom  vi  ikke  havde  det, 
vilde  det  ikke  genere  mig  det  Allermindste.« 

Det  var  en  Mand  med  en  saadan  Opfattelse  af  Slavespørgs- 
maalet,  med  saadanne  Egenskaber  til  at  slaa  for  en  Sag,  som  aflagde 
det  Løfte:  »Every  man  I  meet,  I  will  set  thinking  on  the  subject 
of  slavery.« 

Det  varede  ikke  længe,  inden  han  fik  Lejlighed  til  at  begynde 
at  opfylde  sit  Løfte. 

1  1837  blev  Udgiveren  af  et  Blad  i  Illinois,  Reverend  E.P.Lovejoy, 
som  havde  talt  for  Slaveriets  Afskaffelse,  angrebet  af  Pøblen  og  skudt, 
medens  han  forsvarede  sit  Trykkeri.  Endel  indflydelsesrige  Mænd  i 
Boston  sammenkaldte  et  Møde  for  at  udtale  Misbilligelse  af  det 
Skete,  og  efter  endel  Vanskeligheder  —  thi  det  glemmes  let,  at 
Boston,  den  mest  intelligente  By  i  Unionen,  endnu  i  1852  sendte 
flygtede  Slaver  tilbage  til  Slaveri,  og  at  Handelsmændene  der  endnu 
i  1860  sprængte  et  Antislaveri  Møde  —  efter  endel  Vanskeligheder 
kom  Mødet  istand;  nogle  af  Talerne  angrebe  i  stærke  Udtryk  det 
Mord,  som  var  øvet,  men  Generalfiskalen  James  T.  Austin  imødegik 
dem  i  stærke  Udtryk  og  sammenlignede  de  Mænd,  der  skød  Lovejoy, 
med  dem,  der  kastede  Thekasserne  overbord  i  Bostons  Havn  i  1773. 
.Vesten  hele  Tilhørermassen  var  imod  Abolitionisterne,  og  en  drønende 
Bifaldsstorm  fulgte  FiSkalens  Tale.      Phillips,  som  var  kommen  for 

at  overvære  Forhandlingerne  som  Tilhører,  rejste  sig  og  søgte  at 
bane  sig  Vej  til  Tribunen  og  forlangte  Ordet.  Men  man  vilde  ikke 
høre  Mere,  og  man  brød  sig  slet  ikke  om  at  høre  en  ubekjendt  ung 
Mand.  Han  ventede  imidlertid  rolig  paa,  at  Tumlen  og  Begejstringen 
skulde  lægge  sig,  og  en  gammel  bekjendt  Kjøbmand  fik  endelig  Folk 
til  at  høre  lidt  efter  ved  at  fortælle,  at  det  var  en  Phillips,  som 
vilde  tale.  Navnet  var  saa  gammelt  og  hædret  i  Boston,  at  det 
krævede  Opmærksomhed. 

Han  begyndte  sin  improviserede  Tale;  han  begyndte  med  i  de 
stærkeste  Udtryk  at  angribe  Generalfiskalen  og  Tilhørerne  foran, 
der  havde  tiljublet  ham  Bifald.  »Da  jeg  hørte  denne  Mand,«  sagde 
han,  »udtale  Principer,  som  stille  Morderne  fra  Alton  ved  Siden  af 
Otis  og  Hancock  og  Adams,  saa  troede  jeg,  at  disse  malede  Læber,« 
og  han  pegede  paa  Portræter  fra  Uafhængighedskampen ,  som  hang 
i  Salen,  »skulde  havde  raabt  højt  for  at  dadle  denne  troløse  Ameri- 
kaner, denne  Bagvasker  af  de  Døde.«  Forsamlingen  opløftede  et 
Raab  af  Raseri,  men  han  fortsatte:  »For  de  Følelser,  han  yttrede 
paa  et  Sted,  hvor  Jorden  er  vædet  af  Fædrelandsforsvarernes  Blod 
og  helliggjort  af  Puritanernes  Bønner,  havde  han  fortjent,  at  Jorden 
havde  revnet  og  slugt  ham  op.« 

Kæmpende  sig  frem  <  gjennem  tordnende  Salver  af  Mishags- 
ytringer, men  snart  ogsaa  af  Bifaldsstorme,  holdt  han  sin  første 
Tale  til  Ende.  Han  havde  vovet  sit  Liv  for  at  sige,  hvad  han  vilde, 
han  havde  sagt  det,  og  han  satte  sig  ned  under  en  Storm  af  Bifald. 
Hans  Tale  var  ikke  fuldendt,  han  har  holdt  dem  simplere  og  ædlere 
siden,  men  dog  var  det  en  stor  Tale,  og  han  var  en  ubekjendt 
Mand,  da  han  tog  Ordet,  men  han  satte  sig  ned  som  Amerikas 
første  Taler. 

Fra  1837  til  1861  var  hans  Liv  en  bestandig  Kamp  mod 
Slaveriet.  Han  kom  i  den  bestemteste  Opposition  til  sin  Fødeby 
Bostons  Forretnings-Interesser,  hans  bidende  Kritik  af  dem  gjorde 
ham  i  mange  Aar  næsten  landflygtig  i  sit  eget  Hjem.  Ingen  Mand 
i  Amerika  blev  spottet  og  hadet  mere  end  han.  Han  angreb  og 
udfordrede   Handelsstanden,    Skranken,    Politikerne,    Gejstligheden. 

Han  ofrede,  for  at  »faa  hver  Mand,  han  mødte,  til  at  tænke  paa 
Slaveriet«,  Kolighed,  lykkeligt  Familieliv,  Mænds  Venskab,  og  mangen 
Gang  vovede  han  sit  Liv,  en  uforfærdet  Taler  blandt  de  rasende 
Pøbelskarer. 

Hans  Tillid  til  sin  Sags  Sejrrighed  svigtede  ham  aldrig,  selv  i 
de  mørkeste  Dage  for  Abolitionisterne ;  han  kunde  maaske  tvivle  om, 
at  han  selv  vilde  opleve  Sejrens  Dag,  men  selv  dette  var  sjeldent. 
Og  dog  saa  det  i  hine  Tider  saa  lidt  forhaabningsfuldt  ud  for  ham 
og  hans  Meningsfæller,  at  man  nu  allerede  kun  med  Forundring 
gjenkalder  sig,  at  blot  en  halv  Snes  Aar  før  Krigen  udbrød,  vovede 
næsten  ingen  Abolitionist  at  haabe,  at  han  kunde  se  sit  Formaal 
naaet  indenfor  en  overskuelig  Tid  og  uden  en  eller  anden  udenfra 
tilstødende  Krisis. 

Det  var  i  lang  Tid  Phillips'  Mening,  at  man  skulde  lade  Syden 
med  Slaveriet  træde  ud  fra  Unionen,  gaa  sin  egen  Vej.  Naar 
Norden  stod  ved  Siden  af  Syden  som  en  fri  og  frank  Stat,  der  ikke 
vilde  vide  af  Slaveri  at  sige,  vilde  dette  efter  hans  Mening  være  det 
Samme  som,  at  Slaveriet  fik  sit  Hjertestød,  først  de  nærmest  Unionen 
liggende,  saa  de  fjernere  Sydstater  vilde  blive  nødte  til  at  opgive 
Slaveriet,  og  saa  kunde  de  to  Fristater  atter,  naar  denne  Krise  var 
overstaaet,  samles  i  et  fælles  Forbund. 

Da  Krigen  imidlertid  var  bleven  uundgaaelig,  vilde  han  have 
den  ført  med  hensynsløs  Energi.  Og  man  var  i  det  Hele  ikke  saa 
meget  energisk  af  sig  dengang.  Lord  Lyons  erklærede  til  Lord 
Kussel,  at  Republikanerne  alt  før  Krigens  Udbrud  ikke  havde  Mod  til 
at  tage  en  bestemt  Politik,  man  ventede  og  saa  efter,  hvad  deres 
Modstandere  vilde  samtykke  i,  og  Lincoln  blev  ved  at  tøve  med  at 
gjøre  det  afgj  ørende  Skridt. 

I  August  1861  førtes  det  første  Slag  mod  Slaveriet  ved  en  Lov, 
som  satte  alle  Slaver,  der  benyttedes  til  Oprøret,  i  Frihed,  men 
først  efter  at  man  Tomme  for  Tomme,  ved  et  halvt  Dusin  smaa 
Foranstaltninger  havde  nærmet  sig  dertil,  kom  den  22de  September 

1862  Lincolns  Proklamation,  som  erklærede,  at  han  den  1ste  Januar 

1863  vilde  erklære  alle  Mennesker  frie  i  visse  Stater,  som  da  vilde 

blive  nævnede,  og  paa  denne  Dag  erklæredes  Slaverne  for  evigt 
frie  i  Arkansas,  Texas,  Louisiana,  Mississippi,  Alabama,  Florida, 
Nord-  og  Syd-Carolina  og  Virginia. 

Phillips  var  altid  i  første  Række  blandt  dem,  der  drev  paa, 
altid  fuld  af  Haab  og  Fortrøstning  selv  i  de  mørkeste  Dage  for 
Norden,  og  efter  at  Krigen  var  endt,  og  Oprøret  var  underkuet, 
har  han  altid  været  blandt  dem,  der  ivrede  stærkest  mod  at  lade 
Sejrens  Frugter  slippe  ud  af  Hænderne  ved  utidig  Eftergivenhed. 
Paa  samme  Tid,  som  han  ogsaa  heri  gaar  til  de  stærkeste  Yderlig- 
heder, var  han  af  dem,  der  i  1866  ivrigst  forfægtede,  at  den  bedste 
Lægedom  for  Ondet  var  fuld  og  ubetinget  Amnesti,  politisk  Lige- 
berettigelse overalt,  hvor  Unionsflaget  vajer,  intet  Spor  af  Indskrænk- 
ning i  Rettigheder  for  dem,  der  før  havde  været  Oprørere. 

Amerika  skylder  Wendel  Phillips  saare  meget  for  hans  energiske 
opofrende  Virksomhed  for  Slaveriets  Ophør,  Verden  bør  erkjendtlig 
erindre  hans  Navn,  saavist  det  var  et  Skridt  fremad  paa  Menneske- 
slægtens Vej,  da  Slaveriet  ophørte  i  Unionen.  Hans  Virksomhed 
var  imidlertid  ikke  indskrænket  til  denne  ene  Sag.  Alt  Nyt  udøver 
en  uimodstaaelig  Tiltrækning  for  ham,  om  det  Nye  virkelig  bærer 
fremad,  er  et  andet  Spørgsmaal,  som  han  desværre  for  ofte  ikke  synes 
at  høre,  som  ikke  existerer  for  ham,  saa  stærkt  higer  han  fremad. 

Han  er  en  Kvinderettigheds-Mand.  Han  har  altid  havt  dyb 
Ærbødighed  for  Kvindens  Evner  og  Egenskaber.  Der  var  ogsaa 
Kvinder  blandt  dem,  som  først  satte  Slavespørgsmaalet  i  Bevægelse, 
og  om  den  Indflydelse,  disse  udøvede  paa  ham,  siger  han  selv:  »Jeg 
har  læst  græsk  og  romersk  og  engelsk  Historie,  jeg  kunde  udenad 
de  klassiske  Lovtaler  om  de  gode  Mænd  og  Martyrerne  fra  gamle 
Dage.  Jeg  drømte,  at  jeg  hørte  de  samme  Toner  i  min  Ungdom 
fra  Edward  Everett's  kaglende  Læber.  Disse  Kvinder  lærte  mig 
min  Fejltagelse.  De  lærte  mig,  at  dybt  i  disse  Hjerter,  som  elskede 
en  Sag  for  dens  egen  Skyld  og  ikke  spurgte  om  nogen  Mands  Til- 
ladelse til  at  tænke  eller  tale,  som  vare  deres  Overbevisning  tro,  tro 
uden  Hensyn  og  Forbehold,  der  strømmede  det  røde  Blod  fra  1776 
og  fra  1840,    saa  vel    som    deres   Blod,    der   tømte  Giftbægeret  i 

Athen  og  vare  de  hellige  Martyrer  i  Jerusalem.  Jeg  takker  dem 
for  det.« 

Fra  1855  har  han  været  ivrig  i  denne  Bevægelse,  ment,  at  Amerikas 
politiske  og  sociale  Forhold  ikke  længere  kunde  undvære  de  Egen- 
skaber, som  Kvinderne  kunde  føre  med  ind  i  det  offentlige  Liv. 
Han  fordrer,  at  naar  en  Kvinde  er  ansvarlig  for  Loven,  naar  hendes 
Ejendom  er  den  undergiven,  og  hun  selv  pligtig  til  at  betale  Skatter, 
maa  hun  ogsaa  have  Ret  til  at  stemme,  om  hun  vil,  og  vælge  sin 
egen  Livsstilling.  Med  veltalende  Ord  gjør  han  gjældende,  at  Kvin- 
dens Forfordeling  og  Udelukkelse  fra  at  rivalisere  med  Mænd,  naar 
det  gjælder  at  tjene  sit  Brød,  driver  mangen  En  til  Last  og  Van- 
ære. Hans  Kone  var  en  Kvinde,  som  ikke  skulde  give  ham  ringere 
Tanker  om  Kjønnet.  Hun  var  lam  og  kunde  ikke  følge  ham  til 
Møderne,  men  under  et  af  disse,  hvor  der  var  Fare  paafærde,  mod- 
tog han,  som  Pøbelen  alt  havde  indtaget  en  truende  Holdning  imod 
ham,  et  Brev  fra  hende,  som  bad  ham  holde  Stand  og  ikke  tie  med 
et  Ord  af,  hvad  han  vilde  sige.  Det  var  et  Sidestykke  til,  hvad  der 
fortælles  om  Mrs.  dTsraeli,  som,  da  hendes  Mand,  hvem  hun  havde 
fulgt  til  Parlamentet,  slog  Døren  i  og  knuste  hendes  Fingre,  ikke  gav 
et  Kny,  før  han  var  langt  borte,  for  at  hans  Tanker  ikke  skulde 
blive  distraherede  fra  den  store  Tale,  han  skulde  ind  at  holde. 

Wendel  Phillips  er  en  ivrig,  ja  man  kan  sige  voldsom  Maade- 
holdsmand. I  1859  skrev  han  et  kritisk  Brev  til  Overdommer  Shaw 
og  Universitetspræsident  Walker,  som  havde  bivaanet  en  offentlig 
Middag,  hvor  der  var  blevet  drukket  stærkt.  I  de  skarpeste  Ud- 
tryk fordømte  han  den  Lovens  Mand,  som  havde  støttet  en  slig 
Sammenkomst  ved  sin  Nærværelse,  uagtet  han  vidste,  at  det  var 
berusende  Drikke,  som  havde  gjort  ni  Tiendedele  af  de  Mænd  til 
Mordere,  som  han  havde  sendt  til  Galgen;  han  fordømte  den  Ung- 
dommens moralske  Formynder,  som  deltog  i  en  natlig  Svir,  naar 
han  vidste,  at  mange  af  de  bedste  Navne  i  Landet  vare  døde  en 
tidlig  Død  paa  Grund  af  Drik.  Ja,  han  gik  saa  vidt,  at  han  fordrede, 
at  der  skulde  lægges  Sag  an  mod  disse  to  Mænd  til  Embedets  For- 
brydelse.   Da  Bostons  Autoriteter  ikke  samvittighedsfuldt  udførte  den 

mærkelige  Lov,  der  forbød  at  udskænke  berusende  Drikke,  fordrede  han 
dem  umyndiggjorte  og  Politimyndigheden  lagt  i  en  Velfærdskommission. 
Intet  Middel  er  ham  for  stærkt  til  at  sætte  igjennem,  hvad  der  er 
Rigtigt,  han  dømmer  baade  Folk  og  Institutioner  efter  deres  Gjerninger. 
Om  Drukkenskaben  i  Unionen  siger  han:  »Umaadelighed  i  Drik 
tærer  som  Trøske  paa  vore  store  Byer,  men  store  Byer  give  Riget 
dets  Karakter,  og  det  er  af  afgj ørende  Betydning  for  næste  Slægt 
at  give  sig  i  Kast  med  dette  Onde.  Umaadelighed  er  ikke  noget 
udvortes  Onde,  det  ligger  i  vor  Races  Blod.  Hver  Race  har  sin 
beherskende  Svaghed,  sin  besættende  Synd.  Dersom  Du  vil  finde 
dem,  saa  gaa  tilbage  til  Tiden  før  Kristendommen,  se  efter  i  Sæd- 
vanerne, og  Du  vil  altid  finde  Begyndelsen.  Den  saxiske  Race  har 
•altid  vist  to  herskende  Lidenskaber,  Tørst  efter  Herredømme  og 
Drukkenskab.  Hvad  jeg  ønsker  at  gjøre,  er  at  løfte  Maadeholds- 
ideen  op  til  at  være  en  Tanke  af  patriotisk  Betydning.  Jeg  ved, 
at  den  har  to  Sider;  den  ene  er  Kristendommen,  den  slynger  sine 
Arme  om  Drukkenbolten  og  hyller  ham  i  den  varmeste  Medfølelse 
og  søger  i  hans  Hjerte  at  plante  saa  megen  Bestemthed,  som  han 
er  istand  til  at  vise.  Men  paa  den  anden  Side  staar  Det:  ved  For- 
budslove at  gjøre  det  muligt  for  ham  at  gaa  uskadt  i  Gaderne. 
Ingen  uden  Gud  kan  i  en  menneskelig  Sjæl  indpode  den  Beslutnings- 
kraft, som  sætter  ham  istand  til  at  træde  sine  Begæringer  under 
Fødder.  Men  der  en  Ting,  som  Loven  kan  gjøre,  som  Hensynet  til 
Bevarelsen  af  vore  republikanske  Institutioner  forlanger,  og  det  er 
at  lukke  Skænkestuernes  Døre.« 

Han  vender  altid  tilbage  til  dette,  at  gjøre  Afholdenhed  til  en 
Fædrelandssag;  i  indeværende  Vinter  vil  han  stille  det  i  Spidsen  og 
drage  om  i  Unionen  og  holde  et  Foredrag  »Om  Skænken«. 

Wendel  Phillips  er  en  Frihandelsmand,  som  vil  afskaffe  al  Told ; 
han  er  endelig  en  af  dem,  som  stille  sig  i  Spidsen  for  Arbejder- 
bevægelsen, som  i  de  sidste  Aar  er  begyndt  at  røre  sig  i  Unionen, 
»de  næste  tyve  Aars  Spørgsmaal«,  som  han  kalder  det.  Det,  han 
bestræber  sig  for,  er,  at  gjøre  dette  Spørgsmaal  modent  til  at  under- 
gives politisk  Behandling.    Han  har  det  store  Program  at  ville  forsøge 

paa  at  forandre  de  Elementer  i  Samfundet,  som  frembringe  dets 
Onder,  men  han  har  mere  Tillid  til  Landet  end  til  Byerne.  I  disse 
sidste  mener  han,  sluttende  sig  paa  en  ejendommelig  Maade  til 
6rladstone  i  England,  der  i  sin  store  Tale  i  Greenwich  den  28de 
Oktober  1871  udtalte  en  ganske  lignende  Tanke,  at  Umaadelighed  er 
Underlaget  for  alle  Onder  i  Samfundet,  at  der  Intet  er  at  gjøre,  før 
der  er  sat  Stopper  for  Drikkeriet,  om  det  end  bliver  ved  tyranniske 
Forbud.  Det  er  hans  praktiske  Anvisning,  Noget  til  at  begynde 
med.     Ellers  stoler  han  paa  Religionen.*) 

Han  er  vel  ikke  stor  Ven  af  Præsterne,  de  ere  ham  ikke  ivrige 
nok  til  at  kæmpe  mod  Slaveriets  Afskaffelse,  han  føler  vel  ogsaa, 
hvad  det  vil  sige  at  have  en  Tilstand,  hvor  Eeligionen  er  kristelig, 
Lovene  hedenske  og  Moralen  hverken  det  Ene  eller  det  Andet; 
Ingen  har  klaget  bitrere  end  han,  naar  han,  talende  om  Kirkens 
Tilstand,  udbrød:  »Dersom  Jesus  nu  prædikede  iblandt  os,  som  han 
prædikede,  da  han  var  paa  Jorden,  vilde  han  sidde  i  Fængsel,  inden 
en  Uge  var  omme,  og  der  er  ikke  den  Kirke,  som  vilde  kj endes  ved 
ham.«  Og  dog  tror  Phillips  fast  paa  Religionens  Kraft  til  at  hjælpe 
Samfundet  over  de  truende  Kriser  og  siger,  at  om  end  Konfucius 
kan  have  anticiperet  Bjergprædikenen,  saa  finder  man  dog  kun  i 
Kristendommen  Anvisningen  til  at  forbedre  Menneskeslægten  ved  at 
helbrede,  ikke  blot  ved  at  lindre  dens  Onder. 

Wendel  Phillips  er  en  god  og  stor  Typus  paa  Amerikanernes 
rastløse  Stræben  efter  at  komme  fremad,  en  Stræben,  der  kan  være 
ligesaa  ivrig,  naar  det  gj ælder  at  forbedre  Samfundstilstanden,  som 
naar  det  gj  ælder  at  tjene  Penge,  ganske  saaledes  som  det  bør  være 
hos  et  Folk,  der  ret  har  gjort  Selvhjælp  til  sit  Valgsprog  i  alle 
Retninger,  altid  er  uroligt,  altid  i  Bevægelse,  ligesom  »det  aldrig 
hvilende  Ocean,  som  er  bundet  i  Tyngdens  evige  Love,  men  altid  i 
Bevægelse  og  derlor  altid  rent.« 


*)  Han  h;ir  ganske  vist  paa  en  højst  stødende  M.iade  forsvaret  Kommunen  i  Paris, 
men  herved  maa  erindres,  at  man,  som  det  ogsaa  ellers  har  vist  sig,  i  Amerika 
meget  almindelig  troede  den  paa  Ordel  og  opfatter  dens  Oprør  som  en  Kamp 
for  virkelig  Selvstjrelse. 

Det  er  som  Taler,  han  især  har  virket;  han  har  været  Leder  i 
en  stor  Reform  i  over  tredive  Aar  og  virksom  i  mange  andre  Reformer, 
han  har  været  en  politisk  Kritiker  ikke  blot  med  sin  Tunge,  men 
ogsaa  med  sin  Pen,  han  har  været  en  anerkjendt  Stormagt,  skjøndt 
det  kun  er  i  den  sidste  Tid,  han  har  syntes  at  tragte  efter  at  spille 
en  bestemt  Rolle  eller  kunnet  regnes  til  et  bestemt  Parti.  Men  det 
er  sin  Veltalenhed,  han  skylder  dette,  det  er  den,  der  har  gjort,  at 
enhver  By  i  Unionen  længes  efter  at  høre  hans  Røst. 

Det  er  unægtelig  noget  Enestaaende  at  høre  en  Tale  af  ham. 
Forfatteren  hørte  ham  første  Gang  ved  Reformforeningens  Aarsmøder. 

Reform-Foreningens  Møde  holdtes  i  Steinway  Hall,  en  storartet 
Koncerthal  i  det  berømte  Pianofortefabrikant-Firma  Steinways  Ud- 
salgsbygning.  Forsamlingen  var  meget  talrig,  og  Damerne,  som  altid 
her  give  ivrig  Møde  ved  offenlige  Forhandlinger  og  tage  Del  i  dem 
baade  som  Talere  og  Tilhørere,  vare  ualmindelig  talrig  repræsen- 
terede. En  Mr.  Sargent  fra  Boston  indtog  Forsædet.  Som  sædvanlig 
begyndte  man  med  Oplæsning  af  Breve  og  Hilsener  fra  forskjellige 
offenlige  Personligheder;  et  Brev  fra  Charles  Simmer  var  Hoved- 
aktstykket. Det  modtoges  med  stor  Begejstring,  navnlig  en  Ytring 
deri  imod  at  vedblive  med  den  Krigsdans,  man  nu  i  et  Aarstid 
med  umaadelige  Bekostninger  havde  danset  om  San  Domingo. 
(Enhver  Hentydning  til  Sunmers  Modstand  imod  Annexioncn  af 
San  Domingo  blev  i  det  Hele  ved  Møderne  modtagen  med  den 
største  Begejstring.)  Efter  denne  indledende  Ceremoni  gav  Præsi- 
denten Ordet  til  Wendel  Phillips. 

Der  er  ved  disse  Møder  ingen  Talerstol.  Komite  og  Talere  sidde 
paa  en  Tribune,  der  hæver  sig  i  den  ene  Ende  af  Salen  ligesom 
Scenen  i  et  Theater.  Den,  der  tager  Ordet,  træder  frem  paa  Pro- 
sceniet og  staar  der  frit  ligeoverfor  Tilhørerne  uden  Talerstolens  Dæk- 
ning, uden  Vandglasset  og  det  andet  sædvanlige,  oratoriske  Tilbehør. 
Wendel  Phillips,  en  høj,  ældre  Mand,  med  et  langagtigt,  smukt, 
aabent  Ansigt  rejser  sig  fra  sin  Plads  og  træder  frem.  Da  Bladene 
meget  nøjagtig  meddelte,  hvad  Kulør  hans  Frakke,  Benklæder  og 
Halstørklæde  havde  ved  denne  Fremtræden,  kan  det  maaske  være 

passende  at  oplyse  ved  denne  Lejlighed,  at  i  Amerika  høre  Kjole 
og  hvidt  Halstørklæde  ikke  hjemme  ved  slige  Lejligheder.  De,  der 
træde  op,  ere  klædte  i  almindelig  Formiddagsdragt,  saaledes  som  de 
gaa  og  staa  paa  Gaden. 

Under  dyb  Taushed  begyndte  Phillips  sin  Tale  med  den  Be- 
mærkning, at  han  neppe  vilde  være  traadt  frem  idag,  hvis  han  ikke 
havde  anset  den  nærværende  Stund  for  næsten  ligesaa  kritisk  som 
nogen  under  Opstanden.  Det  var  hans  Overbevisning,  at  den  Grund- 
tanke, som  havde  fremkaldt  Sydstaternes  Rejsning,  var  den  Dag 
idag  ligesaa  levende,  ja,  han  kunde  sige  forhaabningsfuld,  som  den 
nogensinde  havde  været.  »Jeg  tror,«  sagde  han,  »at  dersom  vi 
kunde  se  ind  i  Millioners  Hjerter  nede  i  Syden,  vilde  vi  deri  finde, 
saa  klart  som  Dagens  fulde  Lys,  det  bestemte  Forsæt  at  slaa  et 
Slag  paany,  saasnart  der  er  noget  Haab  om  et  heldigt  Udfald.« 
Han  var  overbevist  om,  at  dersom  Ku-Klux-BilFen  ikke  blev  bragt 
til  energisk  Udførelse  i  den  kommende  Sommer,  vilde  der  være  liden 
Tvivl  om,  at  det  demokratiske  Parti  vilde  komme  i  Besiddelse  af 
Regeringen.  Dette  vilde  ikke  alene  udsætte  de  ved  Krigen  vundne 
Resultater  for  Forfatningen  og  Alles  lige  Stilling  for  den  største 
Fare,  men  det  vilde  ogsaa  betyde,  at  man  afslog  at  betale  Renter 
af  Statsgjælden  og  afslog  at  betale  Pensioner  til  Soldaterne,  indtil 
den  af  Syden  stiftede  Statsgjæld  var  anerkjendt.  Syden  var  nu 
helt  igjennem  i  den  samme  Forfatning,  i  hvilken  New-Orleans  var, 
da  Butler  var  Kommandant  i  Byen,  indtil  han  lod  Mumford  hænge. 
For  to  Maaneder  siden  var  han  i  Washington  og  talte  der  med  en 
Mand,  som  hørte  til  Ku-Klux-Partiets  Rækker,  og  denne  Mand  for- 
sikrede ham,  at  Partiets  Organisation  var  saa  mægtig,  at  der  ikke 
i  nogen  af  Sydens  Stater  kunde  blive  begaaet  en  Forbrydelse,  uden 
at  jo  det  hemmelige  Selskab,  hvis  Regeringen  vilde  søge  den  straffet 
ved  Juryens  Afgjørelse,  kunde  sikre  den  Anklagede  Frikjendelse  og 
Strafløshed.  »Derfor  vil  jeg  have,  at  General  Grant  skal  gaa  ned  i 
Georgien  og  i  Syd-Carolina  og  ikke  arrestere  to  berygtede  Mænd, 
saaledes  som  Telegrafen  forleden  Dag  berettede  os,  at  han  havde 
gjort  —  men  jeg  vil  have,  at  han  skal  gaa  ned  og  arrestere  en 

eller  anden  Ex-General,  som  tæller  sine  Acres  efter  Tusinder  og  sin 
Formue  efter  Millioner  og  er  i  Besiddelse  af  det '  halve  Sydens 
kjærlighedsfulde  Beundring.  Jeg  vil  have,  at  General  Grant  skal 
følge  Sporet  af  en  saadan  Mand  til  hans  Skjul  midt  i  Mordernes 
Kede  og  fængsle  ham  ved  Midnat  og  forhøre  ham  før  Daggry  og 
hænge  ham,  førend  Solen  har  staaet  en  Time  paa  Himlen.  Naar 
dette  er  gjort,  ville  I  aldrig  høre  mere  om  Ku-Kluxerne  undtagen  i 
Ammestuehistorierne.  Men  dersom  dette  ikke  bliver  gjort,  vil  denne 
oprørske  Magt  komme  til  at  sidde  i  det  hvide  Hus,  og  vi  ville 
komme  til  at  føre  Krigen  om  igjen.  I  den  første  Samling  af  Kon- 
gressen vil  saa  allerede  Diskussionen  bringe  vor  nationale  Kredit  til  at 
synke  halvtredsindstyve  pCt,  og  vi  maa  slaas,  om  ikke  af  anden,  saa 
alene  af  den  Grund,  at  vi  ellers  ikke  kunne  faa  Penge  tillaans.  Endnu 
behøve  vi  ingen  Armé,  hundrede  Mand  er  nok;  endnu  behøve  vi  ikke 
at  oversvømme  Syden  med  Blod,  fem  Liv  ere  nok;  men  de  skulle  ikke 
tages  af  dem,  der  ere  Dukker  i  Andres  usete  Hænder,  ikke  blandt 
Revl  og  Krat  nede  i  Dalene,  men  blandt  dem,  der  rage  op  højt  som 
Alpernes  Toppe.« 

Han  gjorde  derefter  gjældende,  at  Arbejderspørgsmaalet,  saaledes 
som  Forholdene  stillede  sig  i  cle  Forenede  Stater,  var  dybt  sammen- 
voxet  med  de  store  politiske  Spørgsmaal,  og  gik  Udviklingen  ved- 
blivende i  samme  Retning  som  nu,  vilde  de  umaadelige  Kapitaler 
vedblive  at  samle  sig  paa  færre  og  færre  Hænder,  de  smaa  Kapita- 
lister vedblive  at  skabe  forfærdelig  store  Kapitaler  ved  at  bringe 
deres  Smaasummer  sammen  i  Aktieforetagender,  som  styredes  ene- 
vældig af  en,  to  eller  tre  Mænd,  saa  vilde  den  Time  være  nær,  da 
man  her  blev  Vidne  til  de  samme  Forfærdeligheder,  som  Frankrig 
gyste  over.  »Man  har  sagt:  Skrab  lidt  paa  Russeren,  og  Du  vil 
finde  T artaren  under  ham;  jeg  siger:  Skrab  lidt  paa  New- York,  og 
Du  vil  finde  det  røde  Paris  under  det.« 

Hvis  en  Døv  havde  set  Scenen  i  Steinway-Hall,  maatte  den 
have  taget  sig  helt  forunderlig  ud.  En  Mand  paa  en  Scene  i  daglig- 
dags Dragt  med  ganske  roligt  Ansigt  staar  lige  op  og  ned  og  taler, 
uden  Gestikulationer,  uden  ydre  Oprør  i  nogen  Form,  engang  imellem 

gaar  han  et  Par  Skridt  frem  eller  til  en  af  Siderne,  engang  imellem 
gjør  han  en  ensformig,  ligesom  indprentende  Bevægelse  med  sin  ene 
udstrakte  Arm,  ellers  holder  han  Hænderne  paa  Ryggen.  Foran 
denne  Mand  sidder  saa  Række  ved  Række  en  stor  Forsamling, 
aandeløst  lyttende,  ikke  et  Sekund  vendende  Blikket  fra  den  Taler, 
hos  hvem  der  Intet  er  at  se,  og  kun  engang  imellem  uvilkaarlig 
brydende  ud  i  en  Storm  af  Bifald  og  Bevægelse. 

Det,  der  gjør  en  saa  stor  Virkning  hos  Phillips,  det  er  først 
den  dybe  Følelse,  som  enhver  Tilhører  faar  af,  at  han  staar  lige- 
overfor en  Mand,  hvis  Indre  er  lige  saa  fuldt  af  Ild  og  Varme  og 
Energi,  som  hans  Ydre  er  roligt  og  koldt.  »Che  non  arde,  non 
incende«;  Phillips  tænder,  fordi  han  selv  brænder. 

En  anden  Egenskab  ved  ham  er  Stilens  forunderlige  Jevnhed 
og  Simpelhed.  Der  er  ikke  Spor  af  den  glimrende  Elegance,  som 
fra  Julimonarkiets  Deputeretkammer  blev  Mønster  for  Europa.  Der 
er  ingen  rige  Billeder,  ingen  aandrige  Vendinger,  ingen  spændende 
Deduktioner  og  effektgj  ørende  Proklamation  af  Resultat.  Phillips 
siger  først  ganske  simpelt  sin  Mening  om  Hovedsagen,  og  derpaa 
kommer  ligesaa  simpelt  et  »This  is  my  reason«.  Der  er  ikke  noget 
formuleret  System  i  hans  Taler,  der  er  ikke  en  saadan  bestemt 
arkitektonisk  Sammenhæng  imellem  Helhed  og  de  mindste  Dele,  som 
f.  Ex.  i  en  af  Thiers's  store  Taler,  og  dog  —  naar  han  er  færdig, 
og  man  ser  tilbage  i  Erindringen  paa  Talen  eller  læser  den  i  et 
stenografisk  Referat,  er  Intet  overflødigt,  ikke  engang  Tilhørernes 
Afbrydelser,  Modsigelser,  Fordring  paa  Forklaring,  ingen  af  Anek- 
doterne, ingen  af  de  smaa  Episoder:  »Jeg  spiste  for  et  Par  Dage 
siden  med  A.,  og  han  sagde«  eller  »Jeg  mødte  herudenfor  B.,  og 
han  fortalte  mig«  o.  s.  v.  Sagen  selv,  det,  der  har  fyldt  Talerens 
Sjæl,  er  fuldt  tilstede  i  hvert  enkelt  Punkt  af  denne.  Talerne  ere 
et  Stykke  Liv,  derfor  bliver  der  saa  megen  Harmoni  i  al  deres 
brogede  Mangfoldighed. 

For  at  tage  etExempel  paa  Talerens  Fremgangsmaade:  Han  næv- 
nede Butlers  I  foldning  i  New-<  )rleans.  Lommeprokurator,  General  Butler 
er  en  af  de  mest  ilde  lidte  Mænd  i  Nordamerika,  og  da  Phillips 

med  en  Betoning  af  Anerkjendelse  nævnede  hans  Energi  ligeoverfor 
Mumford,  gik  der,  skjøndt  der  kun  hyssedes  lidt,  ligesom  en  taus 
Protest  ud  fra  Salen  imod,  at  Noget  kunde  være  godt,  som  Butler 
havde  gjort.  Phillips  gjorde  da  blot  et  Par  Strøg  til  paa  Billedet: 
»Mumford  var  arresteret,  Butler  sagde  til  sig  selv:  Nu  er  der 
Spørgsmaal  om  Unionens  Magt  eller  Afmagt  hernede,  det  Spørgs- 
maal  ligger  i  min  Haand.  Mumfords  Venner  —  de  vare  de  Mange,  de 
vare  de  Mægtige  —  lo  ad  Butler  og  sagde:  Mumford  skal  nok 
komme  løs.  Og  de  sagde  det  Samme  til  Mumford.  Han  blev  dømt 
til  Døden.  Det  var  en  Komedie,  sagde  de,  og  Butler  fik  for  Sikker- 
heds Skyld  at  vide,  at  han  selv  ikke  skulde  leve  en  halv  Time 
længere  end  Mumford,  og  alle  hans  Venner  sagde  til  ham:  Du  er 
en  Dødsens  Mand,  lader  Du  ham  hænge;  men  det  gjør  Du  da  heller 
ikke.  Mumford  blev  dømt  til  at  hænges  Kl.  11  om  Formiddagen, 
midt  paa  Dagen ;  der  stod  Kl.  10  i  New-Orleans's  Gader  saa  mange 
Mennesker,  at  man  ikke  kunde  komme  igjennem,  og  de  vare  væb- 
nede med  Revolvere  og  Geværer  og  gave  »cheers«  for  Mumford; 
da  Klokken  manglede  fem  Minuter  i  11,  var  der  Ingen  i  New- 
Orleans,  som  var  sikkrere  paa  sit  Liv  end  Mumford;  men  da 
Klokken  slog  11,  hang  han  i  Galgen,  og  Kl.  11^  var  der  ikke  et 
Menneske  i  Gaderne.  Saadan  handlede  General  Butler  i  New-Orleans.« 
Forsamlingen  var  gaaet  i  Ilden  for  Butler  i  dette  Øjeblik. 

Et  andet  Exempel.  En  Strike,  som  Minearbejderne  i  Pensyl- 
vanien  i  lang  Tid  havde  holdt  gaaende,  blev  omtalt.  Minearbejdernes 
Haardnakkethed  har  været  stærkt  angreben.  Phillips  sagde  omtrent 
saaledes:  »Jeg  var  engang  før  i  Pensylvanien  og  skulde  tage  fra  et 
Sted  ved  Minerne  om  Morgenen  Kl.  bl.  En  halv  Time  før  stod  jeg 
udenfor  Stationen  og  ventede,  og  da  saa  jeg  et  Syn,  som  jeg  ellers 
ikke  har  set  i  de  fyrretyve  Aar,  siden  jeg  forlod  England.  Der  kom  et 
Tog  af  Drenge,  en  lille  Armé,  først  en  lille  Fyr  paa  vel  en  ti  Aar 
med  en  Lygte  paa  sin  Hue  og  saa  to  andre  og  saa  tre  andre  og  saa 
fire  andre  o.  s.  v.  Mange  kom.  De  havde  olie  Lygter  paa  Huerne.  Jeg 
spurgte,  hvad  det  skulde  sige,  og  Folk  forklarede  mig,  at  de  skulde 
ned  i  Minerne  og   arbejde  hele  Dagen   og  havde  Lygter  paa  for  at 

kunne  blive  sete  dernede  i  Mørket  af  hinanden  og  af  Vognene  og 
Arbejderne.  Det  regnede,  og  det  var  en  kold  Morgen,  Drengene 
saa  ikke  muntre  ud,  som  Drenge  gjerne  gjøre,  og  de  vare  blege  og 
sygelige  at  se  til.  Mine  Damer  og  mine  Herrer,  det  er  de  Drenge, 
som  jeg  den  Dag  saa  gaa  til  Minerne,  der  nu  gjøre  Strike.  Nu  ere 
de  Mænd,  men  de  huske  paa  den  Gang,  da  de  vare  Drenge,  og  nu 
have  de  selv  smaa,  blege  Drenge,  som  de  maa  sende  ned  i  Minerne, 
og  saa  gjøre  de  Strike  og  sige:  Aktionærerne  faa  for  mange  Procent, 
og  vi  faa  for  lidt.« 

Wendel  Phillips  taler  om  Politik  saa  klart  og  simpelt,  at  et 
Barn,  en  ung  Pige,  der  ikke  ved,  hvad  Statens  Senator  og  Kongres- 
mænd hedde,  kan  høre  ham  med  Glæde,  men  han  kan  ogsaa  fængsle 
en  Tilhørerkreds  af  Mænd  som  Umyndige  ved  den  samme  Tale,  og 
lade  dem  applaudere  som  Easende  og  bevæges  til  Taarer  ved  et 
Vink  med  sin  Haand,  en  Bøjning  af  Stemmen. 

Han  taler  saa  blødt  og  saa  varmt  og  saa  skærende  bittert. 
Ingen  hudfletter  en  Modstander  som  ham,  de  gjennemborende  Ord 
flyve  fra  den  haanlig  krummede  Læbe  som  en  Pileskare,  der 
trænger  gjennem  det  haardeste  Pantser. 

Han  taler  altid,  som  det  var  improviseret,  Tankerne  synes  at  udtales, 
som  de  fødes,  han  taler  simpelt  og  jævnt,  men  da  John  Bright  havde 
hørt  ham,  sagde  han:  »Det  er  den  mægtigste  Taler,  som  taler  det 
engelske  Sprog.« 

Ingen  Floskel,  ingen  forjasket  og  falmet  rhetorisk  Blomst 
kommer  over  hans  Læber,  men  ligesom  han  kan  hæve  sig  til  et 
profetisk  Blik  paa  Tiden,  saaledes  kan  ogsaa  hans  Blik  hæve  sig  til 
en  Profets  imponerende  Vælde,  forkyndende  den  Sags  Sejr,  hvorpaa 
han  tror,  som  da  han  under  Oprøret  i  en  Tale  om  Landets  Tilstand, 
paa  en  Tid,  hvor  det  saa  truende  ud  for  Unionen,  erklærede:  »Aldrig 
før  vi  byde  Negeren  og  den  Fremmede  af  alle  Racer  lige  velkommen 
og  smelte  dem  sammen  i  en  fælles  Nationalitet  og  styrte  dem  mod 
Despotismen,  aldrig  før  vil  Norden  fortjene  Sejren  eller  høste  den 
af  en  rctfairdig  Guds  Hænder,«  og  da  paa  en  Gang  efter  et  Øjebliks 
Standsning,  som  inspireret,  brød  ud  i  de  Ord,  som  gik  over  hele  Unionen : 

»Men  Norden  vil  triumfere.  Jeg  hører  det.  Husker  De,  under 
den  ulykkelige  Belejring  af  hin  By  under  det  indiske  Oprør, 
da  den  skotske  Pige  rejste  sit  Hoved  fra  Sygelejet  og  sagde  til 
Englænderne:  »Jeg  hører  Sækkepiberne,  Campbellerne  komme,«  og 
de  sagde:  »Jessie,  det  er  Vanvid.«  »Nej,  jeg  ved  det,  jeg  hører 
det  fjernt  fra.«  Og  inden  Solen  gik  ned,  tonede  Højlændermarschens 
frydefulde  Klang  for  deres  Øren,  og  Englands  sejrrige  Banner  vajede 
over  deres  Hoveder.  Saaledes  hører  ogsaa  jeg  nu  langt  borte  fra 
de  første  Toner  af  den  Jubelsang,  som  opstiger  fra  Millioners  Hjerter. 
Snart,  saare  snart  skulle  I  høre  det  ved  Fæstningens  Porte,  og  Stjer- 
nerne og  Striberne  skulle  fra  Kanadas  Søer  til  den  mexikanske  Hav- 
bugt forkynde  Frihed  for  evigt.« 

Radikale  Reformatorer  —  Forretningsgangen  i  Kontoret  —  Fortiden 

Fremtidsplanerne. 


Den  øverste  Del  afBroadway  og  de  fra  denne  udgaaende  Gader, 
navnlig  den  berømte  Wall-Street,  danne  Pengekvarteret  i  New- York. 
Her  ligger  Finansministeriets  Filial,  her  ligger  Guldbørsen  og  Fonds- 
børsen, her  vrimler  det  af  Banker,  Bankierfirmaer  og  Vexelmæglere, 
Kurslisten  har  gjennem trængt  Alt,  og  selv  Restauratørernes  Lokaler 
ere  ved  telegrafiske  Ledninger  satte  i  Forbindelse  med  Børsen,  saa 
at  ingen  Noteringer  gaa  de  Spisende  forbi.  Midt  i  Pengekvarteret, 
tæt  ved  Siden  af  de  Huse,  som  ere  udlejede  til  Børsbrug,  i  Nassau 
Street  Nr.  44,  læser  man  paa  en  Fagade  i  store,  gyldne  Bogstaver 
Indskriften:  »Woodhull  &  Ciafiin,  Bankers«.  Dette  Hus  vil  i 
kommende  Tider  blive  betragtet  med  en  Ærbødighed  ikke  mindre 
end  den,  der  vises  Slottet  i  Fernay  og  Rousseaus  Hus  i  Grande  rue 
i  Geneve  —  ikke  mindre,  maaske  endog  langt  større,  thi  derfra 
udgaa  Tanker  og  Planer,  som,  hvis  de  bleve  til  Virkelighed,  i  endnu 
højere  Grad  vilde  omdanne  Samfundsordenen,  end  »Oplysnings- 
periodens«  Mænd  vovede  at  drømme  om.  Voltaire  og  Rousseau 
vare  frygtsomme  Konservative,  sammenlignede  med  »Woodhull  &Claflin, 
Bankers«;  men  det  maa  heller  ikke  glemmes,  at  de  to  Filosofer  kun 
vare  Mænd,  medens  de  to  Bankers  ere  Kvinder:  de  to  Kvinder, 
som  først  have  vovet  at  hævde,  at  Kvindens  nuværende  Underkuelse 
skal  forvandles  til  en  Ligestilling,  der  i  Virkeligheden  er  et  Herre- 
dømme,   under    hvilket    det    svækkede,    udlevede    Mandskjøn    skal 

regenereres,  indtil  det  bliver  i  Sandhed  værdigt  til  at  være  Kvindens 
Ligemand. 

Emancipationsideerne  spille,  som  i  et  foregaaende  Kapitel  er  be- 
mærket, en  meget  udbredt  Rolle  i  Nordamerikas  sociale  Liv,  og  i 
mange  Henseender  prædikes  og  fortolkes  de  af  fremragende  Kvinder 
paa  en  Maade,  der  ikke  kan  Andet  end  hos  en  nogenlunde  upartisk 
Tilskuer  skaffe  dem  megen  Sympathi,  mere  Sympathi,  end  man  maaske 
nogensinde  vilde  have  skjænket  dem  i  Europa.  Hele  Amerikas  poli- 
tiske og  sociale  Liv  har  dernæst  en  saadan  Karakter,  at  det  stiller 
det  Berettigede  i  Emancipationsideerne  i  det  tydeligste  og  fordel- 
agtigste Lys.  Mere  end  En,  som  hjemme  i  Danmark  følte  det  løbe 
koldt  ned  ad  Ryggen  paa  sig,  da  han  blev  bekjendt  med  de  iøvrigt 
ingenlunde  nye  Tanker,  som  John  Stuart  Mill  har  formuleret  i  sin 
Bog  »om  Kvindens  Underkuelse«,  vilde  maaske  her  betragte  Sagen 
med  noget  andre  Øjne.  Ingen  Forandring  er  imidlertid  forbunden 
med  lutter  Fortrin,  saa  lidt  som  nogen  Forandring  er  forbunden  med 
lutter  Mangler.  Spørgsmaalet  ved  enhver  Forandring  drejer  sig  altid 
om  Forholdet  mellem  Fortrin  og  Mangler,  og  det  er  derfor  meget 
naturligt,  naar  Nordamerika,  dette  Yderlighedernes  Land,  hvor  alle 
Kræfter  i  enhver  Retning  frit  kunne  tumle  sig  og  derfor  kunne  løbe 
Linen  ud,  paa  den  anden  Side  ogsaa  er  det  Sted,  hvor  Sagens 
Modstandere  ville  kunne  hente  de  skarpeste  Vaaben  imod  den.  Stor- 
artede Misbrug  vise  sig  i  Virkeligheden  paa  alle  Punkter,  baade  hvor 
man  har  søgt  at  realisere  Emancipationsfordringerne,  og  hvor  det 
kun  er  Agitationer,  som  drives,  og  ved  Siden  af  meget  Smukt  og 
Sandt  møder  man,  som  alt  bemærket,  de  fordærveligste  Misbrug, 
ved  Siden  af  de  alvorligste  Bestræbelser  helt  komiske  Excentriciteter. 

»Woodhull  &  Claflin,  Bankers«  er  en  af  disse  Abnormiteter, 
som  vist  kun  kunne  findes  i  Amerika  og  spille  nogen  Rolle  der. 
Selv  om  man  med  al  mulig  Respekt  for  Firmaets  fremragende  Egen- 
skaber ikke  tror,  at  dets  Bestræbelser  ville  have  nogensomhelst 
Indflydelse  paa  denne  forstokkede  gamle  Verden,  som  det  vil  forynge, 
og  skjøndt  de  to  Damer  paa  ingen  Maade  kunne  betragtes  som 
normale  Repræsentanter  for  de  amerikanske  Emancipationsbestræbelser, 

lader  det  sig  dog  forsvare  at  optage  Plads  med  en  kort  Skildring 
af  dem  selv  og  deres  Virken. 

Træder  man  en  Formiddag  i  Forretningstiden  ind  ad  Døren, 
der  bærer  deres  Navne,  kommer  man  ind  i  et  Forretningslokale, 
som  allerede  forbauserEn.  Her,  paa  det  dyreste  Strøg  i  New-York, 
træffer  man  Kontorer,  hvortil  neppe  nogen  Pengeforretning  i  vort 
billige  Kjøbenhavn  kan  opvise  Magen.  Som  det  er  Skik  i  de  ameri- 
kanske Kontorer,  sidder  Personalet  næsten  skjult  bag  Skillevægge 
af  Træ  og  Glas;  man  spejder  efter  kvindelige  Kommis'er  ved  de 
forskjellige  Afdelinger,  men  ser  her  endnu  ikke  Andet  end  mand- 
lige Ansigter.  Fra  den  aabne  Dør  i  Baggrunden  hører  man 
imidlertid,  naar  man  nærmer  sig,  livlige  Kvinderøster,  og  træder 
man  ind  i  Chefernes  private  Kontorer,  som  ligge  her  i  Flugt  med 
det  andet,  ser  man  to  yngre,  mere  end  almindelig  smukke  Damer 
med  kort  klippet,  krøllet  Haar  og  livfulde  Ansigter  i  ivrig  Raad- 
slagning  med  et  Par  Herrer  om  en  eller  anden  finansiel  Operation 
eller  et  politisk-polemisk  Spørgsmaal,  en  filosofisk  Theori,  eller  hvad 
der  nu  kan  falde  for. 

Ethvert  større  Forretningslokale  er  ved  en  særegen  telegrafisk 
Ledning  sat  i  Forbindelse  med  den  eller  de  Børser,  som  interessere 
det  mest,  og  i  Børserne  sørger  et  særegent  telegrafisk  Bureau  for, 
at  enhver  Notering  øjeblikkelig  telegraferes  rundt  omkring,  saaledes 
at  man  siddende  i  sit  Kontor  følger  hele  Børsens  Dagbog  Linie  for 
Linie,  ligesaa  sikkert,  som  om  man  selv  var  deroppe.  Foran  Tele- 
grafapparatet staar  en  Betjent  og  oplæser  med  høj  Røst  for  de  to 
snakkende  Damer  de  indløbende  Meldinger:  »100  Erie  Jernbane- 
aktier 30J,   10  Bank  of  Commerce  120,  25  New  Jersey  Bane  128« 

de  to  Damer  synes  ikke  at  skjænke  Meldingen  nogensomhelst 

Opmærksomhed.  Det  lyder  endvidere:  »50  Erie  Jernbane  31.«  — 
»Erie  31!«  lyder  det  i  samme  Nu  i  forbausede  Udraab  fra  de 
skjønne  Læber;  Forretningskvinder  forstaa  trods  nogen  Forretnings- 
mand at  høre  og  tale  paa  samme  Tid.  »Erie  31«  —  dette  over- 
vældende Budskab  om  en  Hausse  paa  J  i  Løbet  af  10  Minuter 
sætter  Kvindehjerterne  i  den  største  Bevægelse.     Silkekjolerne  rasle 

frem  og  tilbage,  der  ses  efter  i  store  Bøger  og  smaa  Lommebøger, 
der  kommanderes  med  høj  Eøst  ud  i  det  store  Kontor  og  hviskes 
sagte  og  hemmelighedsfuldt  indbyrdes,  og  i  et  Nu  er  der  taget  en 
eller  anden  merkantil  Forholdsregel  paa  Basis  af  den  skjæbnesvangre  \. 
Om  denne  Forholdsregel  er  rigtig,  er  et  andet  Spørgsmaal,  men 
det  er  dog  muligt,  at  den  er  det.  Mænd  fra  de  gamle,  konserva- 
tive Firmaer,  der  nære  største  Mistillid  til  deres  kvindelige  Kolleger 
i  de  fleste  andre  Henseender,  benægte  ikke,  at  det  synes,  som  om 
de  tjene  Penge,  og  at  Forretningen  gaar  ret  godt,  hvem  det  saa  er, 
der  styrer  den.  De  to  Damer,  der  ere  Søstre,  den  ene  gift  og  den 
anden  ugift,  have  begge  fra  tidligere  Tid  været  vante  til  at  færdes 
i  Livet;  det  er  ikke  unge,  uerfarne  Elever  fra  et  af  de  kvindelige 
Universiteter,  der  ere  optraadte  paa  den  finansielle  Arena.  De 
have  oprigtigt  talt  med  hele  deres  Familie  ført  en  temmelig  even- 
tyrlig Tilværelse. 

De  optraadte  først  for  Verden  for  en   12—13  Aar  siden  som 
Clairvoyanter,    den    ene    nærmest    i   Kjærlighedssager,    den    anden 
havde  sin  Force  i  »at  vise  igjen«.    De  optraadte  saavel  i  forskjellige 
Byer  ude  i  Landet  som  i  New- York  selv,  og  Forretningen  syntes  at 
gaa  ganske  godt.      Med  amerikansk  Ugenerthed  have  de  under  en 
Familieproces,  som  føres  i  denne  Tid,  vedgaaet,  at  naar  »Aanden« 
ikke  ret  vilde  komme  over  dem,  forsmaaede  de  ikke  at  benytte  sig 
af  de  Oplysninger,   som  Forældrene  i  Forvejen  søgte  at  fralokke  de 
ventende  Besøgere.      De  forsvinde  og  dukke  atter  op  igjen   stadig 
med  flere  Aars  Mellemrum,  og  stadig  ere  de  paa  det  Vidunderliges 
Omraade,  spaa,  gj øre  Underkure  o.  s.  v.     I  Januar  1870  aabnede  de 
paa  en  Gang  den  store  Bankierforretning  til    stor  Forundring    for 
New-Yorks   Publikum.      Selv    her    blev    man    forbauset    over    noget 
Saadant,  og  i  de  første  Maaneder  regnede  det  ned  over  dem  med 
satiriske  Artikler  i  alle  Bladene,   med  Karrikaturer  o.  s.  v.,  ikke  at 
tale  om  Alt,  hvad  der  kom  mundtlig  frem.      De  to  Damer  lod  sig 
imidlertid  ikke  i  ringeste  Maade  anfægte  heraf,   de  gik  paa  Børsen, 
kjøbte  og  solgte  og  tjente  Penge.     Engang  imellem  tog  de  til  G j en- 
mæle  i  Bladene  imod  et  Angreb,    og  det  oplystes  saaledes  bl.  A., 

at  de  alt  i  flere  Aar  havde  drevet  Spekulationer  og  vare  komne 
godt  derfra.  Under  den  store  Guldpanik  i  September  1869,  som 
James  Fisks  Jobberi  fremkaldte,  slap  de  saaledes  heldigt  igjennem. 
De  viste  under  de  første  Maaneder  af  deres  offenlige  Forretningstid 
ved  flere  Lejligheder,  hvorved  man  havde  søgt  at  bedrage  dem,  en 
»smartness«,  som  Amerikanerne  altid  paaskjønne,  og  de  ere  nu 
ialfald  et  Faktum  som  »Bankers«,  og  deres  Vexler  tages. 

Det  er  imidlertid  ikke  alene  Vexelforretningen,  som  har  stillet 
de  to  Damer  paa  Piedestalen  blandt  de  Ultra-Ultra.  De  ere  ikke 
blot  i  Gjerning,  men  ogsaa  i  Ord  og  Skrift  de  mest  yderliggaaende 
Forkæmpere  for  kvindelig  Frihed  og  Lighed  i  alle  mulige  Henseender. 
Skjøndt  Mrs.  Woodhull  er  saa  ukonsekvent  at  være  gift,  ovenikjøbet 
for  anden  Gang,  angriber  hun  i  et  Ugeskrift,  som  hun  og  Søsteren 
udgive,  Ægteskabet  ganske  paa  samme  Maade  som  de  moderne 
europæiske  Socialister.  Prøver  paa  Stilen  i  dette  ere  alt  givne  i  det 
Foregaaende  og  hehøve  neppe  at  forøges.  Det  er  allerede  fremhævet,  at 
hendes  Theorier  støde  fjendlig  sammen  med  de  bestemte  Principer 
fra  andre  Emancipations-Kæmperes  Side,  der  afgjort  fornægte  baade 
Woodhull  &  Claflin  selv  og  deres  Ugeskrift. 

I  Politiken  tager  Firmaet,  navnlig  Mrs.  Woodhull,  endelig  ogsaa 
en  meget  livlig  Del.  Det  er  her,  de  ville  føre  det  store  Slag  for 
Menneskeslægtens  sande  Frigj øreise  ved  Kvinden.  Der  foreligger 
fra  de  to  Damers  Hænder  to  udførlige  politiske  Arbejder:  »TheOrigin, 
Tendencies  and  Principles  of  Government  by  Victoria  C.  Woodhull« 
og  »Constitutional  Equality  by  Theresia  Claflin«.  Denne  videnskabelige 
Virken  er  imidlertid  kun  Forløberen  for  en  langt  mere  betydnings- 
fuld Optræden. 

Den  2den  April  1870  meddelte  et  Manifest  fra  Mrs.  Woodhull 
i  »New-York  Herald«  Menneskeheden,  at  hun  agtede  at  føre  dens 
Sag  ved  at  optræde  som  Kandidat  til  Præsidentvalget  i  de  Forenede 
Stater  1873.  »Da  jeg  er  den  mest  fremragende  Repræsentant  for 
den  eneste  urepræsenterede  Klasse  i  Republiken  —  skriver  Mrs.  Wood- 
hull beskedent  til  Redaktøren  Mr.  Bennett  —  og  da  jeg  maaske  er  den 
mest  praktiske  Ordfører  for  Lighedsprincipet,  anmoder  jeg  Dem  om 

den  Gunst  at  faa  Tilladelse  til  at  tiltale  Publikum  gjermem  Deres 
Blad.«  Henvendelsen  gaar  simpelthen  ud  paa  Følgende:  »Jeg  har 
med  Overlæg  og  af  egen  Drift  stillet  mig  for  Folket  som  Kandidat 
til  Præsidentværdigheden  i  »de  Forenede  Stater«,  og  da  jeg  har  de 
nødvendige  Midler,  Mod,  Energi  og  Styrke,  som  kræves  til  Vædde- 
kampen,  har  jeg  til  Hensigt  at  føre  Kampen  til  Enden.« 

Og  Mrs.  Woodhull  synes  at  tage  det  højst  alvorligt,  hvad  ikke 
alle  hendes  Modstandere  gjøre.  Det  er  ikke  nok,  at  hun  udsteder 
Manifester  og  skriver  Adresser  og  Petitioner  og  træder  op  for  Kon- 
gressen og  søger  at  sætte  den  i  Bevægelse.  Hun  holder  højtidelige 
Møder  og  oplæser  for  dem  Henvendelser,  hvori  hun  truer  med  en 
Kvindeopstand  langt  farligere  end  Sydstaternes,  hvis  man  ikke  ind- 
rømmer de  skjønne  Slavinder  deres  Fordringer  paa  politisk  Lige- 
berettigelse. 

Paa  samme  Tid  som  Mrs.  Woodhull  kæmper  for  Præsident- 
skabet, sidder  Miss  Tennie  Claflin  ikke  heller  i  politisk  Henseende 
med  Hænderne  i  Skødet.  Hun  søger  ikke  blot  som  tidligere  omtalt 
at  bh  ve  anerkjendt  som  Vælger,  hun  vil  være  valgbar  og  vinde  en 
Plads  i  Kongressen  og  holder  Vælgermøder  saa  godt  som  Nogen.  Hun 
synes  at  stole  paa  Hjælp  fra  Tyskerne  i  New- York  og  har  saa  megen 
politisk  Sans  og  Følelse  for  sine  Vælgeres  svage  Sider,  at  hun  tiltaler 
dem  paa  Tysk,  en  vis  Opmærksomhed,  som  denne  Nation  mere  end 
nogen  anden  vurderer. 

Hvad  Haab,  de  driftige  og  skjønne  Politikere  gjøre  sig  selv  om 
deres  Sags  Fremgang,  er  vanskeligt  at  sige.  De  ere  neppe  uden 
Tro  paa,  at  der  kommer  Noget  ud  af  det.  Hvad  Præsidentskabet 
angaar,  maa  Forf.  dog,  til  Fordel  for  Kandidatindens  praktiske  Blik, 
fremhæve,  at  hun  indrømmede  ham,  at  Udsigterne  ikke  vare  de 
bedste  for  1873  —  »men  vent  til  næste  Gang,  Sir,  saa  skal  De 
høre  fra  mig  i  Danmark.« 


Paa  Politiets  Enemærker. 

Lidt  Politistatistik  —  Pressen  som  Politi   —  Logis-Huse  —   Spaakvinderne 
Panel-Husene  —  Paa  Knejperne. 


Det  er  næsten  en  overflødig  Bemærkning,  at  i  en  By  som  New- 
York  vilde  der  være  et  uoverkommeligt  Arbejde  for  et  virksomt 
Politi.  Selv  saaledes  som  Sagerne  nu  staa,  hvor  det  er  en  alminde- 
lig Klage,  at  Politiet,  skjøndt  dets  Organisation  i  og  for  sig  synes 
heldig,  ikke  ledes  paa  nogen  synderlig  tilfredsstillende  Maade  og 
Hensynet  til  »Stemmekvæget«  der  som  i  alle  andre  Forhold  gjør 
sig  gj ældende  paa  en  uforsvarlig  Maade,  selv  saaledes  synes  det  et 
Arbejde  i  Augias's  Stalde,  som  Politiet  udfører. 

Blader  man  i  det  meget  løst  sammenstykkede  Arbejde,  som  kalder 
sig  Aarsrapport  for  Politiet,  og  som  hovedsagelig  kun  er  en  Samling 
Kopier  og  Extrakter  af  en  Mængde  forskjellige  Specialberetninger, 
møder  man  dog  en  hel  Del  Tal  og  Kjendsgjerninger,  som  tale 
temmelig  tydelig  om  det  umaadelige  Liv,  som  rører  sig  i  den  store  By. 

Følge  vi  i  Mangel  af  andet  System  Beretningens  eget,  vil  saa- 
ledes den  i  1870  (for  1869)  offentliggjorte  Beretning  fortælle,  at  der 
f.  Ex.  af  Ildebrandstilfælde  i  det  Aar,  som  ender  31te  Oktober  1869, 
har  været  i  New- Yorks  By  913;  det  foregaaende  Aar  havde  kun 
822,  det  er  en  Tilvæxt  af  omtrent  to  pCt.  Ved  disse  Ildebrande 
ødelagdes  og  beskadigedes  1,010  Huse  og  6  Skibe.  Det  Tab,  Ilde- 
brandene havdo  forvoldt,  udgjorde  3,416,402  Dollars,  hvilket  var  en 
Nedgang  af  15  pCt.  imod  det  foregaaende  Aar.  Halvdelen  af  Ilde- 
brandstilfældene  medførte  kun  Tab  af  100  Dollars  og  derunder,  og 

90  pCt.  havde  et  Tab  af  5000  Dollars  og  derunder.  Hvad  Oprin- 
delsen angaar,  var  Hovedaarsagen  Skjødesløshed  hos  Tjenestefolk 
og  Beboere,  55  Ildebrande  antages  at  være  paasatte,  og  53  Personer 
arresteredes  for  Brandstiftelser;  af  disse  bleve  —  3  overbeviste;  3 
Sager  ere  ikke  afgjorte. 

Brooklyn  havde  311  Ildebrande,  ved  hvilke  der  ødelagdes  for 
1,288,132  Dollars.  Paasatte  Ildebrande  vare  formentlig  99,  der 
arresteredes  26  og  overbevistes  —  2,  3  Sager  henstode  uafgjorte. 
I  New- York  og  Brooklyn  havde  iøvrigt  Petroleum  forvoldt  de  10  pCt. 
af  Ildebrandene. 

I  det  samme  Aar  havde  bortkomne  og  stjaalne  Gjenstande,  som 
skaffedes  tilbage  til  Ejerne,  en  Værdi  af  2,745,000  Dollars,  Værdien 
af  de  Gjenstande,  der  bortsolgtes  ved  Politiet  som  ureklamerede, 
beløb  sig  kun  til  4,526  Dollars. 

Følgende  Tal  give  en  Forestilling  om  den  offentlige  Færdsel. 
Mellem  New-York  og  de  ligeoverfor  liggende  Steder  ved  Floden  gaa 
76  Dampfærger.  Disse  besørgede  i  det  nævnte  Aar  over  87  Mil- 
lioner Passagerer,  hvilket  mod  det  foregaaende  Aar  alene  var  en 
Tilvæxt  af  4,687,000. 

Der  meldte  sig  ved  Politistationerne  135,591  Personer,  som 
ingen  Bolig  havde,  hvilket  var  5,479  mindre  end  det  foregaaende 
Aar,  men  37,795  mere  end  Gjennemsnittet  af  ni  Aar. 

Politiet  havde  7,375  borteblevne  Børn  at  tage  sig  af,  hvilket 
var  endel  mindre  end  Gjennemsnitsan  tallet  for  de  ni  sidste  Aar,  som 
beløber  sig  til  8,120. 

Der  foretoges  93,340  Arrestationer,  hvilket  er  5,521  mindre  end 
det  foregaaende  Aar,  men  3,492  mere  end  Gjennemsnittet  af  ti  Aar, 
i  hvilke  iøvrigt  det  højeste  Tal  af  Arrester  faldt  i  1867  med  103,269, 
det  laveste  i  1864  med  69,571.  Arrestationernes  Tal  have  iøvrigt 
været  i  Nedgang  siden  1867,  da  Hærenes  Opløsning  drev  dem  saa 
overordentlig  højt  op.  Undersøger  man,  til  hvilke  Nationaliteter  de 
Arresterede  henhøre,  faar  man  det  interessante  Resultat,  at  Irland 
møder  med  et  Tal,  der  langt  overvejer  endog  de  Forenede  Staters 
eget  Kontingent;    af  Arresterne  falder  nemlig  i  New-York  By  paa 

Irlændere  34,226,  derefter  komme  Staterne  selv  med  24,769,  Tysk- 
land er  Kummer  Tre  med  7,099,  og  England  følger  saa  med  2,763 
foruden  931  Skotter.  Danmark  har  kun  40,  hvorimod  Sverig  har 
465;  Norge  er  ikke  opført  særskilt  og  gaar  formodentlig  ind  her- 
under. I  Brooklyn  møder  det  samme  Fænomen;  Irlænderne  udgjøre 
9,510",  Amerikanerne  kun  5,582,  Tyskland  har  her  2,126,  England 
og  Skotland  903,  Danmark  8,  Sverrig  27  og  Norge,  som  her  er 
opført  selvstændig,  10. 

Den  Politistyrke,  som  haves  i  Virksomhed,  udgjør  2,400  Mand, 
et  ikke  synderlig  stort  Antal. 

Om  den  Udstrækning,  hvori  forbrydelser  og  Skændigheder  af 
alle  Arter  trives  i  New- York,  have  kun  de  Færreste  nogen  Fore- 
stilling, og  Politiet  maaske  langtfra  saa  meget  Kjendskab,  som 
det  burde  have;  ialfald  ser  dette  igjennem  Fingrene  med  Ting,  som 
intet  europæisk  Politi,  der  havde  noget  Spor  af  lignende  Ting,  vilde 
taale.  En  mærkelig  Impuls  fik  Politiets  Virksomhed  imidlertid  i 
Foraaret  1870,  og  er  dets  Indolens  eller  rettere  Konnivens  en  Illu- 
stration til  slette  Tilstande  i  det  amerikanske  Samfundsliv,  saa  er 
den  Maade,  paa  hvilken  man  sporede  det  fremad,  et  godt  Vidnes- 
byrd om  det  energiske  Initativ,  som  Private  forstaa  at  tage  i  dette 
af  Godt  og  Ondt  saa  forunderlig  blandede  Samfund.  Det  var  det 
store  og  ansete  »New-York  Tribune«,  Amerikas  første  Blad,  som  tog 
Iniativet,  Med  overordentlige  Bekostninger  udsendte  det  nogle  Re- 
porters, dristige,  man  burde  maaske  sige  dumdristige,  energiske, 
intelligente  Mænd,  som  til  Trods  for  alle  de  Vanskeligheder,  der  vare 
at  kæmpe  imod,  uden  Politiets  Bistand,  undertiden  med  dette  aaben- 
lyst  imod  sig,  skaffede  en  Række  forfærdelige  Oplysninger  om  For- 
brydelser, der  gik  i  Svang  i  New-York,  besøgte  de  sletteste  Kvar- 
terer, de  mest  berygtede  Huse,  tog  Beboerne  i  Forhør,  fulgte  Traade, 
de  fik  fat  i,  med  en  øvet  Politimands  Snildhed  og  Udholdenhed  og 
forelagde  saa  for  Offentligheden  en  Række  sørgelige,  men  gavnlig 
opskræmmende  Billeder,  som  vakte  Opsigt  hele  Unionen  over. 

Det  er  af  Interesse  at  se  blot  en  ringe  Del  af  det,  hine  Re- 
porters bragte  frem.     I   live  Points  og  dens  Omegn    vrimler  det, 

som  tidligere  bemærket,  af  Logis-Huse,  frygtelige  Reder  for  den 
fattigste  og  mest  fordærvede  Klasse  i  Byen.  Tilsyneladende  ere  de 
kun  Logishuse,  men  i  Virkeligheden  ere  de  Tilflugtssteder  for  Tyve, 
Røvere,  Mordere  og  de  dybest  sunkne  Fruentimmer,  Folk  af  alle 
Aldere  og  Nationaliteter,  holdte  af  Mænd  og  Kvinder,  som  have  be- 
gaaet  enhver  Forbrydelse,  som  nævnes  kan,  og  for  hvem  det  at 
begaa  en  Forbrydelse  er  ligesaa  naturlig  en  Ting  som  at  spise  og 
drikke.  »Tribune«  paastaar,  at  i  det  umiddelbare  Nabolag  af  Fæng- 
slerne, »the  Tombs«,  er  der  idetmindste  et  Hundrede,  som  drive 
deres  afskyelige  Næringsvej  lige  for  Næsen  af  Politiet.  Smudsige, 
stinkende  Huler  er  det,  som  ødelægge  baade  Legeme  og  Sjæl  paa 
deres  Beboere.  Mange  af  dem  ere  i  Ordets  bogstavelige  Forstand 
Huler  under  Jorden,  i  hvilke  ingen  Solstraale  eller  Pust  af  frisk 
Luft  kan  trænge  ind.  Mange  af  disse  Huse  ere  i  Virkeligheden  kun 
Bordeller,  andre  Kobleranstalter ,  andre  atter  Hælermagasiner  eller 
Spillehuse,  eller  mere  eller  mindre  af  alt  dette  er  ialfald  sat  i  For- 
bindelse med  Logeringen.  At  der  lokkes  Folk  ind  i  disse  Huler,  at 
de  drikkes  fulde,  plyndres  ud  og  smides  ud  paa  Gaden,  er  Noget, 
der  hører  til  Dagens  Orden,  og  noget  af  det  mindst  Foruroligende 
af,  hvad  der  bedrives.  Nogle  af  disse  Huse  ere  virkelig  Logishuse, 
men  det  er  de  daarligste  og  fattigste,  de  kunne  slet  ikke  konkurrere 
med  deres  forbryderske  Rivaler,  hvis  Udstyr  ikke  altid  er  saa 
jammerligt  og  ynkeligt. 

»Tribune«'s  Reporter,  som  skulde  undersøge  denne  Del  af  Livet  i 
New- York,  fik  opgivet  endel  af  de  fattigste  og  mest  berygtede  Huse 
og  gav  sig  ifærd  med  sit  Værk.  Paa  nogle  Steder  vare  Værterne 
meget  tilbageholdne,  paa  andre  Steder  indlod  de  sig  med  ham,  gav 
ham  Oplysninger  og  viste  ham  deres  Etablissementer.  Det  var  kun 
et  Skuespil  af  Nedværdigelse,  Ulykke  og  Fortvivlelse,  som  viste  sig 
for  ham.  Nogle  Steder  havde  Befolkningen  indfundet  sig  til  Natten, 
og  en  Vrimmel  af  Kludesamlere,  Sjouere,  om  vankende  Musikanter 
og  andre  Gadeprofessionister,  Lommetyve  og  Andre  med  deres 
fruentimmer,  Hvide  og  Farvede,  laa  imellem  hinanden,  med  Børn, 
Drenge,  halvvoxne  Piger  og  spæde  Børn  strøede  om  imellem  dem. 

Deres  Fælleslejer  vare  Bunker  af  Pjalter,  stinkende  af  Snavs  og 
vrimlende  af  Utøj.  Overalt  herskede  en  større  eller  mindre  Grad 
af  Drukkenskab,  i  somme  Huse  vare  Alle  fulde.  Enkelte  Steder 
fremdrages  med  nøjagtig  Angivelse  af  Gade  og  Nummere.  Et  Sted 
hos  et  irsk  Fruentimmer  i  en  Kj ælder  sov  14  Personer  i  fem  Senge 
i  to  smaa  Kum.  Ilden  brændte  i  en  Ovn,  Reporterens  Thermometer 
viste  90  °  (Hundredegrads-Tbermometeret).  Et  Nabosted  var  lidt  mere 
aristokratisk.  Ad  en  lang,  smal  Gang  kom  Reporteren  ind  i  et  Rum, 
som  bar  Navn  af  bar-room.  Omkring  Kakkelovnen  her  sad  fire 
Mænd,  alle  af  bekjendt  daarligt  Ry,  og  drak.  Soveværelset  var 
ovenover  Bar-room'et  og  indeholdt,  skjøndt  ikke  Alle  vare  i  Seng, 
25  Gjæster  i  ni  Senge.  Huset  er  særlig  yndet  af  Tiggere,  der  be- 
tale fra  10  Cents  til  en  Kvart  Dollar  pr.  Nat.  Et  Par  Dusin  lig- 
nende Huse  vovede  Reporteren  sig  ind  i  og  fandt,  at  de  hver  havde 
sin  Specialitet,  Nogle  vare  udelukkende  befolkede  af  Irlændere, 
andre  af  Negre,  nogle  alene  af  Mænd,  andre  af  Fruentimmer 
og  deres  »Mænd«.  I  et  Hus  var  Værtinden  fraværende,  hun  var 
rejst  til  Europa  for  at  styrke  sit  Bryst;  hun  tjente  mange  Penge, 
og  ved  mere  end  et  elegant  europæisk  Badested  er  hun  maaske 
bleven  antagen  for  en  Prøve  paa  amerikansk  Fashion,  neppe  noget- 
steds ialfald  for  Værtinde  i  et  Logishus,  hvor  der  laa  fire  i  hver 
Seng.  Beretningen  om  Reporterens  Nattevandring,  skjøndt  væsentlig 
kun  angivende  Husene,  det  Tal  af  Beboere,  der  fandtes  i  dem, 
deres  formodede  Næringsvej  og  enkelte  Detailler,  fyldte  flere  Spalter 
i  »Tribune«. 

Ligesom  »Tribune«'s  Reporters  gav  omfattende  Oplysninger  om 
Logishusenes  Tilstand  og  den  næsten  fuldstændige  Mangel  paa  Til- 
syn fra  Politiets  Side,  saaledes  tog  de  sig  ogsaa  af  andre  af  New- 
Yorks  sorte  Sider. 

En  Dag  meddelte  Bladet,  ledsagende  sin  Meddelelse  med  en 
forfærdende  Række  nøjagtig  specificerede  Kjendsgjerninger,  at  der  i 
New- York  findes  et  helt  Laug  af  Koblersker,  for  det  meste  Spaakoner 
og  Clairvoyanter  af  ydre  Profession,  som  snart  udspa^ndte  sine 
Garn  med  den  afskyeligste  Snedighed,  snart  handlede  med  den  dum- 

dristigste  Brutalitet,  og  som  fandt  Offre  lige  fra  de  bedste  Familiers 
Kredse  til  de  forladte  tydske  Tjenestepiger,  fra  halvvoxne  Skolepiger 
til  gifte  Damer  og  Familiemødre.  Hvad  der  paa  dette  Omraade 
bragtes  for  Dagen,  var  saa  kolossalt,  at  der  strax  sattes  officielle 
Undersøgelser  i  Gang;  om  de  imidlertid  førte  til  Noget,  er  højst 
tvivlsomt,  thi  det  hed  sig  almindelig  og  paastodes  endog  af  »Tribune«, 
at  nogle  af  Byens  styrende  Mænd  vare  indviklede  i  Afskyelighederne. 

Andre  Reporters  skaffede  paa  den  mest  overraskende  Maade  Op- 
lysninger om  de  saakaldte  »Panel-Huse«,  berygtede  Steder,  hvor  de 
Mænd,  som  lokkes  ind  til  løse  Fruentimmer,  bestjæles  paa  den  snedigste 
Maade,  derved  at  Væggene  hemmelig  aabne  sig  for  en  Tyv,  som  atter  i 
et  Nu  forsvinder  med  det  Bytte,  han  henter  ud  af  Ofrets  Lommer  i  den 
Frakke,  denne  bringes  til  at  lægge  fra  sig  i  Nærheden  af  Væggen. 
Nogle  Reporters  forstod  paa  en  Maade,  der  vilde  gjøre  en  Vidocq 
Ære,  at  introducere  sig  hos  Ejeren  af  et  saadant  Hus,  bilde  ham 
ind,  at  de  agtede  at  kjøbe  det,  faa  ham  til  at  vise  dem  hele  »For- 
retningsgangen« og  meddele,  hvorledes  man  sikrede  sig,  at  Politiet 
ikke  tog  Notits  af  de  Anmeldelser,  de  Bestjaalne  gjorde.  Andre 
foretog  grundige  Undersøgelser  af  Spillebulerne  og  paaviste,  hvor- 
ledes »ikke  nogen  Gade,  hvor  fashionabel  den  end  er,  ikke  nogen  af 
de  »avenues«,  hvor  Blomsten  af  New-Yorks  Beboere  residerer,  kan 
rose  sig  af  at  være  fri  for  Spillehuse  og  berygtede  Huse.« 

Uden  at  gjøre  sig  nogen  Forventning  om  i  mindste  Maade  at 
kunne  konkurrere  med  »Tribune«'s  Reporters  ønskede  Forf.  dog  at 
benytte  sit  Ophold  i  New-York  til  ved  vor  utrættelige  Konsuls  Bi- 
stand selv  at  gjøre  et  lille  Besøg  paa  Politiets  Enemærker. 

Chefen  for  New-Yorks  Politi,  Mr.  Kels  o,  opfyldte  med  stor 
Forekommenhed  en  Anmodning,  jeg  i  saa  Henseende  rettede  til  ham, 
og  med  en  Opdagelsesbetjent  som  Vejviser  foretog  jeg  to  længere 
Udflugter  i  Byen  og  besøgte  dels  de  sletteste  Kvarterer,  besaa  dels 
et  Prøvekort  af  de  slette  Etablissementer  af  forskjellig  Art,  som  ere 
spredte  rundt  om  i  Byen,  i  de  eleganteste  Gader  saavelsom  i  de 
smudsigste  Stræder.  Den  ene  Udflugt  gjordes  om  Natten,  den  anden 
om  Dagen.     Der  var  nemlig  adskillige  Steder,  som  det  nok  kunde 

være  af  Interesse  at  se,  men  hvor  Betjenten  ikke  vilde  gaa  om  Natten 
paa  Grund  af  den  Risiko,  det  medførte,  saaledes  Omegnen  af  Five- 
Points,  hvis  Huler  fra  Solnedgang  til  Solopgang  ere  bestandige  Val- 
pladser for  næsten  altid  blodige  Kampe  mellem  Irlændere,  Negere, 
Kinesere  og  alle  Hovedstadens  sletteste  Subjekter,  og  hvorfra  der 
mangen  Nat  sendes  over  100  Arrestanter  til  den  nærmest  liggende 
Station. 

Det  er  et  ganske  interessant  Galleri,  man  faar  at  se  paa  en 
natlig  Udflugt  i  New- York,  men  paa  enkelte  Undtagelser  nær  er  der 
unægtelig  en  vis  Ensformighed  i  de  Billeder,  der  præsenteres.  De 
forskjellige  Knejper  ere  alle  Variationer  over  det  samme  Thema; 
tildels  gj  ælder  dette  vist  hele  Verden  over.  Har  man  f.  Ex.  set  en 
Dansesalon  af  den  sletteste  Art  i  Kjøbenhavn,  saa  har  man  der 
set  væsenlig  det  Samme,  som  vil  bydes  de  fleste  andre  Steder  i 
Verden,  kun  at  de  Danse,  der  danses,  ere  forskjellige.  Der  skal 
ialfald  lidt  Personalkundskab  til,  for  at  skaffe  Besøget  paa  disse 
Steder  nogen  Interesse;  takket  være  Opdagelsesbetj enten,  var  den 
tilstede  i  tilstrækkeligt  Maal;  men  ogsaa  den  var  noget  stereotyp: 
den  unge  Dame,  som  synes  at  være  en  af  Løvinderne  i  Danse- 
salonen, er  fornylig  kommen  ud  af  Fængsel  for  Lommetyveri,  hendes 
Kavaler  ligesaa,  men  for  Røveri  af  første  Grad.  Den  ældre,  svære, 
adstadige  Herre,  der  ser  saa  filosofisk  paa  Kontradansen,  er  en 
forhenværende  Prisfægter  og  tillige  Morder;  Orkesteranføreren  er 
Falskner,  første  Violin  Associé  i  en  lille  Hælerforretning  o.  s.  v. 

De  simple  Dansesaloner  og  de  daarlige  Musiksaloner,  hvor 
Opvartningspigerne  ere  Samlinger  af  saa  lidet  tiltrækkende  Hourier 
som  vel  muligt,  bliver  man  hurtig  færdig  med.  Forretninger  blande 
sig  dog  hist  og  her  i  vor  kontemplative  Færd,  Betjenten  bliver 
kjendt  i  en  af  Musiksalonerne,  og  en  Sangerinde,  hvis  ene  Øje 
bærer  Vidne  om  et  voldsomt  Slagsmaal,  iler  hastig  til  for  at  benytte 
Lejligheden  til  en  lille  Forklaring  om  det  Passerede.  En  utro  Elsker 
har  været  T vistens  Æble  mellem  Damen  og  en  anden  Kunstnerinde; 
hun  er  ikke  forsonlig  stemt,  og  hans  Navn  bliver  noteret  i  den  lille 
Lommebog. 

Drikkestuerne  gjemme  mange  mørke  Erindringer;  »her  blev 
Jones  skudt  af  Smith  i  forrige  Maaned«,  eller  »her  blev  Smith  stukken 
ihjel  af  Jones  i  forrige  Uge,  her  stod  Jones  og  her  stod  Smith«  — 
det  er  Typerne  paa  de  stadige  Forklaringer,  der  skulle  give  os  det 
rette  Indblik  i  disse  Steders  Forhold.  De  forskjellige  Forbryder- 
klasser søge  gjerne  sammen.  »Saa  De  den  Herre,  som  kom  hen  og 
talte  til  mig?«  spørger  Betjenten,  da  vi  komme  ud  fra  en  bekjendt 
Drikkestue.  »Ja  vel,  hvem  var  han?«  —  »Det  var  den  Eneste  der- 
inde, som  ikke  var  Morder  eller  Tyv.«  Denne  eneste  Uskyldige  var 
en  af  de  utrættelige  Reporters  for  »New- York  Tribune«,  som  var  inde 
for  at  samle  nogle  »Items«  om  en  bekjendt  Nævefægter,  der  var  i 
Slægt  med  Værten.  Lommetyvene,  Nævefægterne,  Falsknerne  holde 
Alle  af  at  drikke  deres  Brandy  og  Whisky  sammen  med  Folk,  der 
nære  de  samme  Interesser  og  drive  samme  Haandtering. 

At  anstille  fysionomiske  Betragtninger  over  Folk,  man  møder 
eller  støder  paa  i  Verden,  kan  være  en  meget  dybsindig  Beskjæftigelse, 
men  hvad  Resultatet  angaar,  da  har  det  ofte  et  meget  tvivlsomt 
Værd.  Det  viser  sig  i  ni  Tilfælde  af  ti,  at  den  formodede  bort- 
rømte Morder  med  det  omkringløbende,  usikre  Blik,  som  man 
næsten  føler  sig  uhyggelig  ved  at  sidde  saa  længe  i  Kupeen  med, 
især  da  der  forestaar  en  lang  Tunnel,  er  en  for  sin  Prøvekasse 
ængstelig  bekymret  Handelsrejsende,  og  at  det  interessante  unge 
Par,  hvor  Damen  faar  saa  korte  Svar  paa  sine  Spørgsmaal,  at 
Tanken  strax  henledes  paa  et  knust  Hjerte  og  skutfede  Ungdoms- 
drømme, er  en  Broder,  der  henter  sin  Søster  fra  Pensionatet.  Det 
Interessante  forsvinder  gjerne  ved  nærmere  Undersøgelse. 

Naar  man  i  saadanne  Kredse  som  dem,  vi  besøgte,  giver  sig  til 
at  stirre  skarpsindig  paa  alle  sine  Omgivelser,  kommer  man  paa 
den  anden  Side,  naar  man  skal  være  ærlig,  til  at  gjøre  sig  selv  den 
Tilstaaelse,  at  man  i  Reglen  aldeles  ikke  kan  læse  Forbryderen  ud 
af  Blikket  paa  dem.  Man  kan  ganske  vist  træffe  Ansigter,  saa 
skumle  og  frastødende,  at  man  føler  Modbydelighed  og  ligesom 
Kvalme  ved  at  se  paa  dem,  men  de  Fleste  se  omtrent  ud  som  alle 
andre  Folk  og  kunde  ligesaa  godt  være  et  Lag  af  halvfulde,  skikkelige 

Arbejdsmænd  eller  af  Folk  i  en  eller  anden  ganske  ærlig  lille  For- 
retning som  en  Samling  af  de  største  Kjeltringer.  Om  en  Klasse 
gjælder  dette  dog  ikke:  Prisfægterne,  dem  tager  man  ikke  fejl  af. 

Det  er  meget  muligt,  at  de  Fleste  af  dem  eller  ialfald  Adskillige 
af  dem  i  moralsk  Henseende  staa  betydelig  over  de  Andre,  vi  faa 
Øje  paa  under  vor  Nattevandring,  men  vist  er  det,  at  de  ubetinget 
se  værst  ud.  Ser  man  en  tyk,  kvabset  Skikkelse  med  en  svær 
Nakke  og  et  ualmindelig  modbydeligt  dyrisk  Ansigt,  med  et  Præg 
af  ubeskrivelig  Raahed  udbredt  over  hele  sin  Person  og  over  hver 
Bevægelse,  han  gjør,  saa  kan  man  være  overbevist  om,  at  det  er 
en  eller  anden  hæderlig  professionel  Udøver  af  »Selvforsvarets  ædle 
Kunst«.  Den  vejvisende  Betjent  var  uden  Tvivl  som  Privatmand 
en  Tilhænger  af  denne  Sport,  thi  han  var  særlig  ivrig  for  at  henlede 
Opmærksomheden  paa  de  Mænd,  vi  stødte  paa,  der  havde  vundet 
Navnkundighed  i  en  eller  anden  Retning  paa  Arenaen.  Paa  den 
ene  Knejpe  ses  Prisfægterne  selv,  et  andet  Sted  staa  vi  ligeoverfor 
de  nordamerikanske  Fristaters,  maaske  den  bekjendte  Verdens 
bedste  Trænør  af  Nævefægtere,  et  om  muligt  endnu  modbydeligere 
Exemplar  end  hans  Myndlinge;  hist  se  vi  en  lurvet  Karl,  som  har 
vundet  20,000  Dollars  i  Væddemaal  paa  Prisfægtere,  her  en  ligesaa 
lurvet  Gentleman,  hvis  Kredit  dog  maa  være  bedre  end  hans  Frakke, 
thi  han  holder  for  Tiden  10,000  Dollars  paa  Jem  Mace,  en  yndet 
Kæmper,  som  stadig  flakker  om  snart  ved  Grænsen  af  Kanada  og 
Fristaterne,  snart  langt  nede  i  Syden  for  at  finde  en  af  Politi  og 
Fredsdommer  uforstyrret  Arena  for  en  Kamp  med  en  anden  Cele- 
britet af  samme  Art. 

Den  Nat,  vi  vandrede  omkring,  var  bestemt  til  at  gribe  et  Par 
Spillehuse;  og  det  var  derfor  lidt  overraskende,  at  vor  Betjent  dog 
ogsaa  kunde  tilbyde  at  vise  et  Spillehus.  Det  være  sig,  at  det  paa- 
gfældende  Sted  af  en  eller  anden  Grund  havde  en  stiltiende  Konces- 
sion, det  være  sig,  at  Betjenten,  som  aabenbart  var  vel  kjendt  paa 
Stedet  som  Privatmand,  var  en  Kunde  —  vist  er  det,  at  Bevogteren 
af  Husets  Dør,  som  forsigtig  kiggede  ud  for  at  se,  hvem  der  bankede, 
hurtig  følte  sig  beroliget  ved  nogle  hviskende  Ord  og  indlod  os  i 

dette  Fortunas  Tempel.  Et  tarveligt  Tempel  var  det,  det  var  ingen 
af  de  elegant  udstyrede  smaa  Spillebanker  efter  europæisk  Mønster, 
hvor  man  ikke  behøver  nogen  beskyttende  og  erfaren  Ledsager,  det 
var  et  Etablissement  for  de  mere  tarvelige  Samfundsklasser.  Op  ad 
en  simpel  Trappe  med  kalkede  Vægge  gik  det  til  en  overordenlig 
rummelig  Sal,  som  endnu  ikke  var  færdig  efter  en  stor  Hoved- 
reparation. I  denne  sad  rundt  omkring  ved  smaa  Borde  et  Selskab 
af  vel  50  til  70  simpelt  klædte  Personer  og  spillede  en  Art  Lotteri; 
det  var  det  bekj endte  »Keno«.  Paa  de  smaa  runde  Borde  rundt  om 
i  Salen  ligge  i  Stabler  Kenokortene,  der  omtrent  se  ud  som  vore 
Lotterisedler.  Foruden  disse  Sedler  gives  der  tillige  de  Spillende  en 
Bunke  almindelige  Buxeknapper  til  at  besætte  med.  Paa  en  ophøjet 
Tribune  forsynet  med  et  Bækværk  have  Bestyrerne  af  Spillet  deres 
Pladser.  Der  findes  Urnen  eller  rettere  Lykkehjulet,  af  hvilket  Num- 
merne  trækkes,  og  en  stor  Tavle,  paa  hvilken  de  udtrukne  Nummere 
markeres. 

Man  begynder  Spillet  med  at  vælge  Sedler.  Denne  Operation 
er  ikke  saa  let  for  Stamgjæster,  som  det  synes.  De  forskjellige  Kort 
have  forskjellig  »Lykke«,  ligesom  iøvrigt  ogsaa  Bordene  ere  for- 
skjellig  ansete,  og  skjøndt  der  i  dette  Spil  kun  synes  at  kunne  være 
ringe  Plads  for  sindrige  Beregninger,  søge  de  ivrige  Spillere  dog 
ogsaa  at  bringe  Methode  i  det. 

Foruden  Sedler,  der  betales  med  en  Kvart  Dollar  hver  for  hver 
Omgang,  kjøber  man  ogsaa  eller  omvexler  nogle  af  sine  Penge  for 
runde  Elfenbens  Brikker  med  et  Mærke  i;  disse  Brikker  udgjøre 
Stedets  Omsætningsmiddel,  man  betaler  i  dem,  og  man  erholder  sin 
Gevinst  udbetalt  i  dem.  Først  naar  man  forlader  Lokalet,  faar  man 
dem  ombyttede  i  Penge  ved  Tribunen. 

Naar  en  Omgang  skal  begyndes,  kræves  der  først  Penge  ind 
for  de  Sedler,  som  benyttes,  og  hver  Seddel  har  sit  Løbenummer, 
som  markeres  paa  Tribunen  efter  Tilraab  af  Inkassatorerne.  Naar 
Salget  af  Sedler  er  endt,  tælles  Kjøbesummen,  det  er  denne,  hvorom 
der  nu  spilles.  Alt  gaar  for  sig  i  den  største  Hurtighed,  Ameri- 
kanerne  ere  raske  Forretningmænd  i  alle  Forhold. 

Den,  der  staar  ved  Lykkehjulet,  raaber  ud:  »20,  eller  25,  eller 
40  Dollars  i  Pullie,«  hvad  det  nu  er,  »den,  der  faar  Keno,  tager 
Pullie.«  Spillet  er  nu  begyndt,  Alle  bøje  sig  i  spændt  Opmærksom- 
hed over  Sedlerne,  Urnen  faar  nogle  Svingninger,  og  det  første 
Nummer  raabes  ud.  Naar  man  faar  et  Nummer  ud,  sætter  man  en 
Knap  paa.  Den  største  Spænding  findes  under  de  ti  første  Num- 
mere.  Den,  som  nemlig  faar  fem  Nummere  i  en  Række,  før  der  er 
raabt  mere  end  ti  Nummere  ud,  faar  ikke  alene  Indskuddet,  men 
500  Dollars  i  »Præmie«.  Foruden  den  store  Præmie  er  der  mindre 
fra  250  Dollars  til  25  Dollars  for  forholdsvist  Held,  men  alle  disse 
Præmier  falde  meget  sjeldent.  Den,  som  først  faar  en  Række  paa 
fem  besat,  vinder.  I  det  Øjeblik,  hans  femte  Nummer  er  kommet, 
brøler  han  et  »Stop«  eller  et  »Keno«,  ledsaget  af  et  Slag  i  Bordet. 
Man  kontrollerer  i  et  Nu,  om  de  fem  Nummere  virkelig  ere  komne 
ud,  Manden  ved  Hjulet  raaber  »Keno  is  correct«,  og  Gevinsten 
betales  ud  i  de  omtalte  Elfenbensbrikker,  med  Fradrag  af  10  pCt., 
som  er  Husets  Gevinst.  Denne  er  imidlertid  efter  Sigende  ikke  ind- 
skrænket hertil.  Ofte  have  Husene  Agenter  imellem  de  Spillende, 
som  med  passende  Mellemrum  i  Aftenens  Løb  vinde  og  selvfølgelig 
erklæres  for  »korrekte«  af  den  Medskyldige  ved  Hjulet. 

I  den  Bank,  vi  besøgte,  gik  tilsyneladende  Alt  meget  ordentlig 
til,  der  var  ialfald  temmelig  roligt,  men  Bankens  Holder  var  ogsaa 
en  Mand,  som  havde  Ord  for  at  kaste  sine  Gjæster  ud  af  Vinduet, 
saasnart  de  gjorde  Kvalm,  og  han  var  bekjendt  for  den  elegante 
Lethed,  hvormed  han  udførte  denne  Operation.  Selvfølgelig  var  han 
en  forhenværende  Nævefægter. 

Og  saalecles  gik  den  halve  Nat  med  at  se  drikkende  Gavtyve 
og  spillende  Gavtyve,  Gavtyve  og  Kjeltringer,  lyttende  til  Sang  og 
Strengeleg  af  kvindelige  Gavtyve  og  Kjeltringer,  Gavtyve,  der  dan- 
sede, og  Gavtyve  og  Kjeltringer,  der  stod  og  drak  op  ad  en  Disk, 
snart  i  en  simpel  lav  Stue,  hvor  Gulvet  svømmede  i  Skraatobakssaft, 
snart  i  en  elegant  Salon  med  store  Gaslysekroner  og  fine  Tæpper 
bredte  for  de  plumpe  Støvler.  Frastødende,  uhyggelige  Billeder  var 
det   Altsannnen,    desværre   ofte   endnu   mere   end   dette;    en   højst 

sørgelig  Virkning  gjør  det,  naar  man  mellem  alle  de  fortabte 
Kvindeskikkelser,  der  findes  paa  en  saadan  Billedrække  som  den, 
vi  bladede  igjennem  i  New-Yorks  Gader,  ser  ikke  enkeltvis,  men  i 
Dusinvis  unge  Børn,  Smaapiger  paa  tolv,  tretten,  fjorten  Aar  med 
sminkede  Ansigter  og  Blomster  paa  Haaret,  ældede  i  Laster  og  Ud- 
svævelser, længe  inden  de  have  ophørt  at  være  Børn  af  Aar. 


New-Yorks  værste  Kvarterer  ved  Five-Points,  i  hvilke  vi  gjorde 
et  Besøg  en  anden  Dag,  frembyde  ogsaa  paa  deres  Vis  et  vist 
stereotypt  Udseende;  det  er  den  samme  Samling  af  faldefærdige 
Huse,  stillede  langs  stinkende  Rendestene  eller  omkring  mørke,  fug- 
tige Baggaarde,  som  man  ser  i  alle  større  Hovedstæder,  kun  er 
Fattigdommen  og  Elendigheden  her  maaske  nogle  Grader  større. 
Ved  Siden  af  de  elendige  Murstensrønner  staa  endnu  mere  jammer- 
lige Bønner,  byggede  af  Træ,  hvor  Trapper  og  Gulve  bogstavelig 
knage  for  hvert  Skridt,  man  tager,  og  hvor  der  midt  om  Dagen  er 
et  saadant  Mørke,  at  man  vanskelig  undgaar  at  falde  over  de  Skik- 
kelser, som  ere  disse  Huses  Beboere.  Det  passer  godt  nok  til 
Sceneriet,  naar  Betjenten  fortæller,  at  Værtinden  i  et  saadant  Hus, 
en  gammel,  graahaaret  Hex,  har  taget  Livet  af  fem  Mennesker,  uden 
at  man  har  kunnet  faa  hende  hængt. 

De  fleste  af  de  mandlige  Beboere  ere  ude  om  Dagen  for  at 
finde  de  Cents,  for  hvilke  de  skulle  drikke  sig  fulde  om  Aftenen, 
men  der  er  nok  tilbage,  og  de  og  deres  Omgivelser  se  saaledes  ud, 
at  man  godt  forstaar,  at  Betjenten  ikke  vil  introducere  »Lystrejsende« 
paa  disse  Steder  om  Natten. 

Værst  ser  der  omtrent  ud  i  Negrenes  Logishuse.  I  Stanken, 
Urenligheden,  Fattigdommen  og  Elendigheden  af  enhver  Art  ikke  at 
se  Andet  end  disse  mørke  Ansigter,  tildels  vel  at*  de  laveste  af  den 
æthiopiske  Race,  med  Fysionomier,  der  ere  fuldstændig  dyriske, 
danner  et  saa  hæsligt  Billede,  at  man  neppe  finder  Magen  dertil, 
og  dog  ere  de  Hvide,  der  bo  i  disse  Kvarterer,  maaske  ikke  stort 
bedre  end  de  Værste  af  Negrene. 

Der  findes  Huse  med  over  90  Familier,  hvor  hvert  voxent  Med- 
lem af  dem  alle  paa  en  eller  anden  Maade  er  kommet  i  Konflikt 
med  Politiet,  og  naar  man  hører  dette,  forundrer  man  sig  ikke  over, 
at  alle  de  Hoveder,  som  kigge  ud  af  Vinduerne  paa  et  saadantHus, 


Logis-Huse. 


forsvinde  som  ved  et  Trylleslag  ved  vor  Nærmelse.  Det  maa  uden 
Tvivl  være  Folk  med  en  ganske  ualmindelig  ren  Samvittighed,  som 
fra  andre  Steder  raabe  Skjældsord  efter  os  og  sende  os  truende 
Indbydelser  til  at  komme  indenfor. 

Det  er  iøvrigt  ikke  lutter  Proletariat,  man  møder  her.  Der 
kommer  en  pjaltet,  barbenet  Kone  paa  henved  fyrretyve  Aar,  med 
hvem  Betjenten  vexler  et  Par  Ord;  hun  har  været  henne  og  kjøbt 
en  Ret  døde  Fisk  til  Middag  og  er  glad  over  at  have  faaet  godt 
Kjøb.  Hun  og  hendes  Mand  have  imidlertid  godt  Raad  til  at  bo  i 
Fif  thi  Avenue,  om  det  skulde  være.  Officielt  svare  de  Skat  af  en 
Formue  paa  100,000  Dollars,  men  de  eje  betydelig  Mere,  en  stor 
Del  af  det  værste  Kvarter  er  deres  Ejendom,  og  de  give  ikke  Hen- 
stand med  Lejen.  Manden  spekulerer  tillige  meget  heldig,  og  der 
fortaltes,  at  medens  hans  Kone  sparede  10  Cents  ved  at  kjøbe  død 
Fisk,  havde  han  tjent  10,000  Dollars  ved  en  i  de  samme  Dage  sted- 
funden. Hausse  paa  Erie-Jernbaneaktier. 

Der  er  Steder  her,  hvor  det  gjør  et  forholdsvis  behageligt  Ind- 
tryk at  komme  ind,  især  naar  man  kommer  fra  en  Irlænderhule  — 
det  er  Kinesernes  Boliger.  Man  ser,  at  man  er  udenfor  »den  be- 
kj endte  Verdens«  Grænser;  thi  medens  man  ellers  saagodtsom 
aldrig  ser  en  Kineser  i  de  Gader,  hvor  man  færdes,  findes  de  her  i 
Hundredevis.  De  ere  flittige,  arbejdsomme  og  rolige.  Stikke  de 
hinanden  ihjel,  gaar  det  Hele  mere  stille  af,  end  naar  en  Irlænder 
giver  sin  Kone  den  daglige  Dragt  Prygl.  Midt  i  al  Fattigdommen 
se  deres  Boliger  forholdsvis  ordeulige  ud;  de  ere  meget  renlige,  og 
selv  i  et  lille  Kammer,  hvor  der  sidder  en  Snes  af  dem,  kan  man 
trække  Vejret.  De  føre  deres  Guder  med  til  deres  nye  Hjem,  og 
selv  hos  de  Fattigste  af  dem  ser  man  et  lille  Alter  med  Blomster 
og  smaa  Offergaver  stillede  op  foran  nogle  af  disse  bekj endte  Figurer 
med  mange  Arme,  rullende  Øjne  og  hvirvlende  Pidske,  og  lange  Papir- 
strimler beskrevne  med  kinesiske  Bønner  hænge  rundtom  paa  alle  Vægge. 

Ogsaa  Five-Points  forandres  med  Tiden.  Det  er  nu  civiliseret 
i  Sammenligning  med,  hvad  det  var  for  en  Snes  Aar  siden.  Mange 
lorskjellige  Faktorer  arbejde  paa  at  frembringe  dette  Resultat,  og 
som  overalt  i  Amerika  skyldes  ogsaa  her  Meget  det  private  Initiativ. 
Faa  Mænd  have  f.  Ex.  vist  gjort  New- York  en  bedre  Tjeneste  end 
en  rig  Mand,  der  kjøbte  nogle  af  de  værste  Huse,  lod  dem  bryde 
ned  til  Grunden  og  denne  udlægge  til  en  aaben  Plads. 


En    Retssag. 

—  Ejendommelige  Vanskeligheder  ved  Juryens  Dannelse  —  Et  »Juror«- 

Forhør  —  I  Retten   —  Dommen. 


Det  er  mærkeligt  at  se,  hvorledes  den  angel-saxiske  Race,  som 
har  bragt  Jury'en  ned  til  vor  Tid  og  bevaret  den  trofast,  til  dens 
Tur  atter  kom  i  »Seklernes  rullende  Omløb«,  ogsaa  i  sit  daglige  Liv 
har  bevaret  den  levende  Interesse  for  Retsvæsenet,  som  Juryinstitu- 
tionen maaske  mere  fordrer  end  fremkalder. 

Den,  der  besøger  London  nok  saa  kort,  burde  ikke  forsømme 
at  se  en  af  de  mærkelige  Forestillinger  »Judge  and  Jury«,  som  ud- 
gjøre  en  saa  yndet  Adspredelse  der.  I  Stedet  for  Sangerinder  og 
Musik  giver  man  paa  en  rigtig  Knejpe  en  hel  Fremstilling  af  en 
Retssag.  Dommeren  sidder  med  sin  Paryk  paa  Dommersædet,  Ad- 
vokaterne sidde  bag  Skranken,  der  er  oprejst  et  Aflukke  til  Vidnerne, 
Værten  i  Lokalet  varierer  sin  Uddeling  af  »Pints  of  Ale«  og  »Brandy 
and  Water«  med  at  træde  op  i  Forestillingen.  Naar  Vidnerne  skulle 
edfæstes,  sætter  han  Bakken  fra  sig,  bringer  »Bogen«  hen  til  Vidnet, 
siger  ham,  naar  han  skal  kysse  den,  og  raaber  ud  sit  »Sworn,  My- 
lord«,  naar  Ceremonien  er  endt. 

Den,  der  blot  kjender  af  Udseende  en  engelsk  Avis,  véd,  hvilken 
Rolle  Retssager  i  den  spille,  og  hele  det  engelske  Publikum  er  jo 
bekjendt  for  den  spændte  Interesse,  med  hvilken  det  følger  større 
og  »celebre«  Processer. 

Men  Amerikanerne  give  ikke  deres  Fæller  Noget  efter;  ogsaa 
der  har  man,  om  end  ikke  sin  »Judge  and  Jury«,  saa  dog  sine  ud- 
førlige Fremstillinger  af  alle  Retssager  af  Interesse,  og  man  ind- 
skrænker sig  ikke  til  sit  eget  Land,  men  tager  hvad  der  forefalder 
i  England  til  Indtægt  paa  en  ganske  anden  Maade,  end  dette  tager 
sig  af  Amerikas  interessante  Retssager.  Naar  der  for  de  engelske 
Domstole  er  saadanne  Sager  som  den  Mordauntske  Skilsmissesag 
eller  Processen,  om  den  unge  Tichborn  var  Slagter  eller  Baronet,  er 
New-Yorks  Publikum  ligesaa  spændt  paa  ethvert  nyt  Træk  i  Spillet 
som  Londons,  »Herald«  og  »Tribune«  bringe  Gaardsdagens  Nyheder 
med  et  halvt  Dusin  store  Overskrifter,  som  hver  pointere  en  af  de 
vigtigste  Nyheder,  og  Kabeldepescher,  som  koste  umaadelige  Summer, 
referere  Indholdet  af  en  særlig  interessant  Vidneforklaring  eller  en 
Advokats  Tiltale. 

Men  ogsaa  til  daglig  Brug  er  man  med  paa  Retternes  Omraade. 
Det  hører  næsten  til  Livets  Fornødenheder  at  have  en  Retssag  af 
Interesse  et  eller  andet  Sted,  og  Unionen  er  saa  stor,  og  Livet  er 
saa  stærkt,  at  det  sjeldent  skorter  herpaa.  Man  opholder  sig  ikke 
i  lang  Tid  i  nogen  stor  By  i  Staterne,  uden  at  der  forefalder  Noget, 
et  Mord,  et  stort  Bedrageri  eller  andet,  som  giver  Anledning  til  en 
Sag,  der  da  gjennem  alle  sine  Paser  følges  med  en  Interesse,  som 
vi  knap  kunne  fastholde  for  den  spændende  Udvikling  selv. 

En  saadan  Retssag  indtraf  ogsaa  under  Forfatterens  Ophold  i 
New-York. 

Der  forefaldt  nemlig  et  af  disse  blodige  og  voldsomme  Overfald, 
som  desværre  ikke  ere  saa  sjeldne  i  Nordamerika,  og  som  vise,  at  en 
stor  Del  af  den  lavere  Befolkning  endnu  ikke  er  mere  end  halvt 
civiliseret  —  Noget,  der  jo  iøvrigt  ikke  gjælder  om  Amerika  alene, 
kun  at  Forholdene  her  medføre,  at  det  ses  forholdsvis  tydeligere. 
Overfaldet  foregik  midt  paa  Hovedgaden  Broadway  under  følgende 
Omstændigheder.  En  Dame,  Mrs.  Du  val,  med  sin  halvvoxne  Datter 
og  ledsaget  af  en  Herre,  Mr.  Putnam,  kjørte  op  ad  Broadway  i  en 
Sporvogn.  Udenfor  en  stor  Bygning,  der  er  under  Opførelse,  Gilsey 
House  (Gilsey  o:  Gildsig,  Navnet  paa  en  herlevende,  iøvrigt  fuld- 

stændig  amerikaniseret  og  efter  Sigende  meget  rig  dansk  Mand), 
viste  Mr.  Putnam  den  lille  Pige  Uhret  ovenpaa  den  store  Bygning, 
idet  han  spøgende  bemærkede,  at  naar  det  ikke  var  klart  Vejr, 
maatte  man  have  Kikkert  for  at  se,  hvad  Klokken  var.  For  at  se 
bedre  gik  Barnet  hen  til  Døren,  som  vender  ud  mod  Kusken,  og  saa 
ud  ad  denne.  Ved  Siden  af  Kusken  stod  en  simpelt  klædt  Mand; 
man  saa  Kusken  vende  sig  om,  se  paa  Barnet  og  sige  Noget  til  sin 
Sidemand,  der  ligeledes  vendte  sig  om,  saa  paa  Pigen  og  gav  sig 
til  at  gjøre  Grimacer  til  hende.  Barnet  gik  bort  fra  Vinduet  i 
Døren  og  satte  sig  ned.  Lidt  efter  aabnede  Manden  imidlertid 
Døren,  stak  Hovedet  ind  og  smækkede  med  Læberne  til  Pigen,  som 
om  han  vilde  kysse  hende.  Moderen  skød  Døren  til  uden  at  sige 
Noget,  Døren  blev  atter  aabnet  af  Manden  og  atter  lukket  af  Mode- 
ren, der  bestandig  forholdt  sig  taus.  Mr.  Putnam  blev  imidlertid 
opmærksom  paa,  hvad  der  foregik,  og  da  Døren  paany  blev  lukket 
op  af  Manden,  sagde  han  til  ham,  at  disse  Damer  vare  under  hans 
Beskyttelse,  og  at  han  ikke  tillod,  at  man  fornærmede  dem.  Efter 
en  kort  Ordvexel  i  Døren  gik  Manden  ind  i  Vognen  og  satte  sig 
ned  paa  en  larmende  Maade  lige  overfor  de  Andre,  idet  han  tog  saa 
megen  Plads  op  som  mulig.  Han  begyndte  paa  en  grov  Maade  og 
i  en  Tone,  der  viste,  at  han  var  beruset,  at  spørge  Mr.  Putnam  om, 
hvem  han  var;  Svaret  lød,  at  han  ikke  vilde  tale  med  ham,  da  han 
var  fuld.  Manden  spurgte  derpaa  gj  en  tagne  Gange  Putnam,  hvor 
langt  han  kjørte  med,  og  da  denne  ikke  svarede,  føjede  han  til  med 
en  truende  Bevægelse:  »Jeg  kjører  med  saa  langt  som  De,  og  før 
vi  skilles,  skal  jeg  give  Dem  Døden  og  Djævelen,«  Han  gik  derpaa 
atter  ud  paa  Platformen  ved  Siden  af  Kusken;  og  da  Vognen  noget 
efter  standsede  for  at  lade  Putnam  og  Mrs.  Duval  komme  ud,  laante 
han  hos  Kusken,  der  forholdt  sig  aldeles  passiv,  en  stor  Jernkrog, 
som  bruges,  naar  Forspandet  flyttes  om  til  den  anden  Ende  af  Spor- 
vognen, løb  hen  imod  Putnam,  og  medens  denne  steg  ud,  slog  han 
ham  af  al  Magt  i  Hovedet;  næsten  uden  at  give  en  Lyd  faldt  den 
Ulykkelige  om  med  knust  Hjerneskal,  og  medens  der  hurtig  samlede 
sig  Folk  om  den  Døende  og  de  to  af  Angst  halvt  bevidstløse  Kvin- 


Forbitrelsen  i  New-York.  155 

der,  løb  Morderen  sin  Vej,  medens  Kusken  satte  Hestene  i  Galop 
og  kjørte  bort  i  strygende  Fart.  Det  lykkedes  imidlertid  Politiet 
endnu  samme  Nat  at  faa  Morderen  opdaget;  det  var  en  Extra- 
Konduktør  ved  en  anden  Sporvogn  ved  Navn  Foster,  og  han  an- 
holdtes i  sit  Hjem,  hvor  han  rolig  laa  og  sov. 

Denne  blodige  Begivenhed  satte  New-York  i  stor  Bevægelse. 
Der  var  i  den  senere  Tid  forefaldet  flere  lignende  Overfald  paa 
Dampfærgerne  og  paa  Banestationerne,  og  overalt  fra  hørte  man  de 
alvorligste  Klager  over  denne  Tilstand  —  thi  det  hører  dog  ikke, 
som  man  efter  visse  Fremstillinger  skulde  tro,  til  Dagens  Orden,  at 
Folk  overfaldes  eller  udplyndres  i  New-Yorks  Gader  —  og  de  be- 
stemteste Fordringer  om  en  energisk  Optræden  lige  overfor  disse 
»Rowdies«,  som  syntes  at  tillade  sig  Alt.  Der  var  en  særegen 
Grund  til  at  befrygte,  at  Retfærdigheden  ikke  skulde  ramme  Foster. 
New-Yorks  daværende  »demokratiske«  (konservative)  Styrelse,  der 
jo  har  faaet  en  herostratisk  Berømmelse  over  hele  Verden  ved  sine 
samvittighedsløse  Plyndrerier  og  Underslæb,  og  som  har  skadet  hele 
Amerikas  sociale  Kredit  i  højeste  Grad,  mentes  at  ville  gjøre  Alt 
for  at  frelse  Foster,  der  spillede  en  vis  politisk  Rolle  i  de  lavere 
Regioner  og  havde  ydet  værdifulde  Tjenester  ligeoverfor  »Republi- 
kanerne«, og  som  endelig  var  Søn  af  en  meget  rig  Mand. 

Hovedinteressen  koncentrerede  sig  om  Sagens  processuelle  For- 
følgning; det  faktiske  Sammenhæng  var  klart  fra  Begyndelsen  af,  og 
der  fremkom  ikke  heller  under  Forhørene  noget  eneste  virkelig  nyt 
Punkt.  Hvad  det  i  saa  Henseende  gjaldt  om,  var  først  at  finde 
Juryens  tolv  Medlemmer,  og  her  saa  man  da  et  Syn,  som  unægtelig 
giver  ejendommelige  Forestillinger  om  Fordelene  for  New-York  af  Jury- 
systemet, Man  kan  vistnok  temmelig  snart  blive  enig  om,  at  Juryinstitu- 
tionen maa  bedømmes  temmelig  forskjellig,  eftersom  man  betragter  dens 
juridiske  og  processuelle  eller  paa  den  anden  Side  dens  politiske 
Betydning.  I  første  Henseende  turde  man  finde  dens  Gavnlighed 
højst  tvivlsom;  om  den  end  ikke  bliver  ligefrem  stridende  mod  god 
Retspleje,  kan  det  ikke  nægtes,  at  det  er  en  Institution,  som  skriver 
sig  fra  lidet  udviklede  Forhold,   hvor  der  kun  var  Tale  om  simple, 

faktiske  Spørgsmaal,  og  som  det,  fra  denne  Side  set,  synes  en  Ana- 
kronisme at  ville  føre  ind  i  vort  Samfundsliv.  Anderledes  forholder 
Sagen  sig  imidlertid,  naar  man  betragter  dens  politiske  Side.  Her 
bliver  Institutionen  en  Form  for  Folkets  Suverænetet:  Folket  giver 
Lovene,  Folket  sikrer  Lovenes  Udførelse.  Gjennem  Juryinstitutionen 
føres  Retfærdighedens  Ide  umiddelbart  over  i  Samfundslivet,  den 
lærer  enhver  Borger  at  beklæde  en  Magistratur,  at  føle  Delagtighed 
i  Samfundets  Regering,  at  trænge  ind  i  Lovenes  Aand.  »Je  ne  sais 
si  le  jury  est  utile  å  ceux  qui  ont  des  proces,  mais  je  suis  sur  qu'il 
est  trés-utile  å  ceux  qui  les  jugent«  —  det  er  Sandheden,  men  naar 
det  sidste  Led  falder  bort,  hvad  bliver  der  saa  af  hele  Juryen? 
Dette  Spørgsmaal  maatte  man  virkelig  gjøre  sig  selv,  naar  man  saa, 
hvad  der  foregik  i  Fosters  Sag. 

Ifølge  en  ældre  Lovbestemmelse,  som  skriver  sig  fra  den  Tid, 
da  der  i  New-York  kun  udkom  en  Avis,  maa  Ingen  blive  Medlem 
af  en  Jury,  som  har  søgt  eller  faaet  saa  megen  Oplysning  om  Sagen, 
at  han  har  dannet  sig  en  forudfattet  Mening,  eller  som  har  udtalt 
en  bestemt  Mening  om  den.  Nu  i  vore  Dage  og  derovre,  hvor 
Publikum  ved  en  saadan  Lejlighed  holdes  ligesaa  velunderrettet  af 
Bladene  om  Sagens  Gang,  som  om  det  var  et  Folk  af  lutter  For- 
hørsdommere,  passer  en  saadan  Bestemmelse  ganske  vist  ikke  mere, 
og  ved  denne  Proces  viste  dens  Karakter  sig  i  et  ualmindelig  klart 
Lys.  Den  førte,  som  Bladene  udtrykte  det,  til,  at  man  maatte 
gjennemstøve  det  halve  New-York  for  at  finde  »dets  tolv  værste 
Idioter«.  En  Uge  gik  hen  med,  at  Aktor  og  Defensor  i  Retten  for- 
hørte og  krydsforhørte  over  tusinde  Kandidater  til  Jurorværdigheden 
for  at  udfinde  disse  tolv  Mænd  »uden  forudfattet  Mening«,  og  Bla- 
dene vidste  ikke,  om  de  skulde  le  eller  græde,  naar  de  den  ene 
Morgen  efter  den  anden  kun  kunde  berette,  at  der  var  fundet  en 
eller  to  Jurymænd  til  og  i  Stedet  for  Referater  af  selve  Proceduren 
maatte  bringe  Spalter  fulde  af  Krydsforhørene  om  »forudfattet  Me- 
ning«. Som  Prøve  paa,  hvilke  Mænd  man  gik  paa  Spor  efter  som 
de  rette  Deltagere  i  den  dømmende  Myndighed,  kan  tjene  følgende 

Brudstykke  af  Spørgsmaal  til  Jurorkandidaten  og  dennes  Svar  efter 
det  stenografiske  Referat  i  »Tribune«: 

»Er  De  Modstander  af  Dødsstraften  V« 

»Aa  ja  —  ja,  Sir.« 

»Dersom  De  sad  i  en  Jury,  hvor  der  var  Tale  om  Dødsstraf, 
vilde  De  saa  slutte  Dem  til  en  Kj endelse  om  at  hænge  en  Mand?« 

»Jo,  Sir  —  jo  vel,  det  vilde  jeg.« 

»Har  De  dannet  Dem  eller  udtalt  nogen  Mening  om  den  An- 
klagedes Skyld  eller  Uskyldighed?« 

»Jo,  Sir.« 

»Saa  er  De  altsaa  paa  det  Rene  med  Dem  selv  derom?« 

»Nej,  Sir,  aa  nej.« 

»Føler  De  ingen  Partiskhed  for  eller  imod  Fangen?« 

»Det  tror  jeg  nok,  jeg  gjør.« 

»De  føler  Dem  altsaa  forud  indtagen?« 

»Ikke  en  Smule,  Sir.« 

»Har  De  hørt  Noget  om  denne  Sag  før?« 

»Det  tror  jeg  nok,  jeg  har.« 

»Dersom  De  sad  i  Juryen,  vilde  De  saa  afgive  Deres  Kj  endelse 
efter,  hvad  der  forelaa,  eller  efter,  hvad  De  havde  hørt  som  rene 
Rygter?« 

»Rene  Rygter,  Sir.« 

»De  forstod  mig  vist  ikke.  Vilde  De  afsige  Deres  Kj  endelse 
efter  det  Foreliggende?« 

»Det  Foreliggende.« 

»Dersom  det  stod  i  Deres  Magt  at  gjøre  det,  vilde  De  saa  for- 
andre Loven  om  Dødsstraffens  Anvendelighed  eller  lade  den  blive 
staaende?« 

»Lade  den  staa.« 

»Vilde  De  lade  den  staa  eller  forandre  den?« 

»Forandre  den.« 

»Ja,  hvad  vilde  De  saa  egenlig?« 

»Ved  det  ikke,  Sir.« 

»Er  De  Grundejer?« 

»Ja,  Sir  —  aa  ja.« 

»Har  De  selv  Hus,  Jord,  oppebærer  De  Afgifter  af  fast  Ejendom 
eller  Husleje?« 

»Ingen  af  Delene,  Sir,  jeg  lever  som  Kostgænger.« 

Og  denne  Kostgænger  antages  tilsidst  som  »competent  juror«. 

Naar  en  Jury  sammensættes  saaledes,  og  naar  hertil  kommer, 
at  det  efter  den  Maade,  hvorpaa  Proceduren  for  en  Jury  let  ud- 
vikler sig,  bliver  en  af  de  Egenskaber,  som  udgjøre  en  dygtig  Sag- 
fører, at  kunne  gjøre  Juryen  saa  forvirret  som  mulig  —  kan  man 
ikke  forundre  sig  over,  hvad  man  tidligere  vilde  have  anset  for 
utroligt,  nemlig  at  selv  de  mest  frisindede  og  indflydelsesrige  Blade 
angribe  hele  Jurysystemet.  »Tribune«  sagde,  for  at  tage  et  Exempel, 
i  sit  Nummer  af  25de  Maj  om  Sagen:  »Hvad  der  er  foregaaet, 
tjener  til  at  oplyse  nogle  af  de  mange  Absurditeter  ved  Jurysystemet, 
som  engang  var  Lovens  Stolthed  og  Frihedens  Palladium,  men  som 
nu  ved  Retternes  fordærvelige  Praxis  har  bragt  det  til  at  vanære 
Loven  og  sætte  Folkets  Velfærd,  maaske  dets  Frihed,  i  Fare.« 

Selve  Proceduren  for  Skranken  frembød  ikke  nogen  ualmindelig 
Interesse.  Fangens  Advokat  talte  meget  udførlig,  men  søgte  væsenlig 
at  redde  ham  ved  at  fremhæve  hans  Utilregnelighed.  Naturligvis 
manglede  der  i  Forsvaret  ikke  paa  ejendommelige  Sofismer;  det  blev 
saaledes  bl.  A.  gjort  gjældende,  atPutnam  særlig  havde  irriteret  Foster 
netop  ved  ikke  at  ville  indlade  sig  i  Skjænderi  med  ham,  da  Intet  irriterer 
fulde  Folk  mere,  end  naar  man  ikke  vil  tage  Notits  af,  hvad  de  sige. 
Proceduren  begyndte  om  Mandagen  tidlig  om  Formiddagen  og  slut- 
tedes tidlig  Onsdag  Formiddag.  Juryen  trak  sig  tilbage,  og  medens 
en  anselig  Politistyrke  havde  nok  at  gjøre  med  at  holde  Indgangs- 
dørene og  Gangene  til  Retssalen  frie  for  den  Mængde,  som  ikke  var 
forsynet  med  særlige  Kort,  sad  man  indenfor  i  spændt  Forventning 
om,  hvad  Udfaldet  vilde  blive.  Retssalen  frembød  et  interessant 
Skue.  Bænkene  paa  Tilhørerpladsen  udenfor  Skranken  vare  natur- 
ligvis tæt  fyldte,  og  indenfor  Skranken  var  der  en  endnu  mere  broget 
Forsamling.  Den  Tribune,  hvorpaa  Dommeren  havde  sit  Sæde, 
hævede  sig  over  en  tæt  sammenstuvet  Skare  af  de  til  disse  Pladser 

særlig  Privilegerede,  de  i  Sagen  nærmest  Interesserede,  Advokaterne, 
Damer  og  Reporters.  Fangen  selv,  som  sad  imellem  to  civilklædte 
Betjente,  forsvandt  helt  i  det  almindelige  Publikum,  og  ved  at  se 
hans  raa,  ligegyldige  Ansigt  skulde  Ingen  tro,  at  det  var  den  Mand, 
for  hvem  det  i  denne  Stund  gjaldt  Liv  eller  Død.  Kun  naar  der 
hørtes  en  eller  anden  ualmindelig  Støj  fra  den  Side,  til  hvilken 
Juryen  var  gaaet  ud,  gav  det  ligesom  et  lille  Sæt  i  ham,  og  han 
vendte  uvilkaarlig  Hovedet  om,  men  kun  for  atter  at  indtage  sin 
ligegyldige  Holdning,  naar  Støjen  igjen  ophørte.  Langt  mere  Med- 
følelse end  han  opvakte  hans  Hustru,  som  tæt  tilsløret  sad  med  sine 
tre  smaa  Børn  mellem  de  kvindelige  Tilhørere  for  at  vente  paa 
Afgjørelsen  af  sin  Mands  Skjæbne,  men  tillige ,  og  vel  ikke  mindst, 
for  at  gjøre  Indtryk  paa  Juryens  Hjerte. 

Der  gik  en  Time  og  to  Timer  og  tre  Timer,  og  der  kom  ingen 
Jury  tilbage.  Heden  i  Retssalen  blev  næsten  overvældende;  en 
Fjerdedel  af  Tilhørerne  var  falden  i  dyb  Slummer,  og  de  fleste 
Andre  og  Retten  selv  fra  Dommeren  og  Skriveren  til  Dørvogterne 
syntes  at  være  lige  ved  det.  Døsige  og  tause  sad  vi  Alle,  saa  at 
Retten  til  Trods  for  den  spændende  Situation  frembød  et  Billede 
paa  en  Domstol  i  Prindsesse  Torneroses  slumrende  Rige.  Men 
pludselig  løses  Fortryllelsen,'  Tilhørere  og  Dørvogtere  og  Skrivere 
vaagne  til  fornyet  Liv.  »Juryen  kommer,«  hedder  det,  og  ind  kom 
de  tolv  stakkels  »Idioter«  i  sørgeligt  Optog,  thi  de  vare  uden  noget 
Verdict,  og  deres  Ærinde  var  kun  at  udbede  sig  yderligere  »Instruk- 
tioner« af  Dommeren.  De  fik  ikke  megen  Trøst;  Dommeren,  iøvrigt 
en  af  de  efter  Sigende  flinkeste  Dommere  i  New-York,  henviste 
dem  til  sin  Tiltale  om  Morgenen  og  fremhævede  kun  paany  med  et 
Par  Ord  Nuancerne  mellem  overlagt  Mord,  simpelt  Mord  og  det 
uden  bestemt  Forsæt  om  at  skille  Nogen  ved  Livet  foretagne  Drab. 
Paany  maatte  de  begynde  deres  Deliberationer,  men  nu  havde  man 
tabt  Taalmodigheden,  og  Retssalen  tømtes  efterhaanden.  Jo  før  man 
gik.  desto  bedre;  Kl.  9  om  Aftenen  var  Juryen  lige  vidt  og  blev 
lukket  inde  for  Natten.  Først  den  næste  Formiddag  lod  den  Retten  vide, 
at  den  var  bleven  enig  om  et  Verdict.    De  Edsvorne  blev  førte  ind,  og 

den  Ældste  af  dem  meddelte  Dommeren,  at  Juryen  var  bleven  enig 
om  et  Verdict,  som  erklærede  Foster  skyldig  i  overlagt  Mord,  men 
med  Anbefaling  til  Naade. 

I  Henhold  til  Juryens  Kj endelse  dømtes  saa  nogle  Dage  efter 
Foster  til  »at  tages  hen  og  hænges  ved  sin  Hals,  til  han  var  død,« 
og  i  sin  alvorlige  Tiltale  anbefalede  Dommeren  ham  indtrængende 
ikke  at  nære  noget  forfængeligt  Haab  om  Benaadning.  I  Virkelig- 
heden var  den  almindelige  Stemning  saa  stærkt  imod  Manden,  at 
der  syntes  at  skulle  mere  end  almindelig  Dristighed  hos  Guver- 
nøren for  New- York  til  at  benaade  ham ;  og  dog  adskillige  Maaneder 
efter  den  til  Exkutionen  bestemte  Dag  levede  Foster  endnu  i  bedste 
Velgaaende,  og  det  uden  at  være  benaadet.  Den  nordamerikanske 
Proces  tillader  forunderlige  Spidsfindigheder,  og  det  var,  efter  at 
have  gaaet  alle  New-Yorks  Domstole  rundt,  endelig  lykkedes  at  finde 
en  Dommer,  ved  hvis  Hjælp  den  afsagte  Doms  Virkning  blev  sus- 
penderet og  nyt  Forhør  optaget,  hvormed  Meningen  kun  var,  at 
Sagen  skulde  gaa  lidt  i  Glemme,  og  Benaadingen  saa  komme.  Ved 
Udgangen  af  1871  var  i  Virkeligheden  ingen  Afgj  øreise  kommen. 

New-Yorks  Styrelse   —   Sørgelige  Exempler    —    Irlænderne   —   "Stemmekvæget«   — 
Hvad  det  Alt  lærer  dem    —   En  Presseskandale   —  Pressen  som  Redningsmand  — 
Samfundslivet  —  Den  utrættelige  Virksomhedsiver  —  Godgjørenheden  —  Det  ameri- 
kanske Hus  —  Selskabeligheden  —  Folk  i  Selskab 


Det  er  en  bekjendt  Paastand,  at  der  ikke  er  noget  Land  i 
Verden,  der  har  den  Evne  til  at  assimilere  Indvandrere  som  Nord- 
amerika, og  man  behøver  ikke  at  være  længe  i  Landet  for  at  føle 
Sandheden  heraf,  om  end  kun  halvt  instinktmæssigt.  Man  kommer 
ind  i  et  Land,  hvor  der  næsten  overalt  staar  gjæstfrit  aabnet  Plads 
for  Indvandreren,  og  hvor  det  i  Virkeligheden  kun  er  den  Uduelige 
eller  Dovne,  som  behøver  at  frygte  for  sin  Fremtid.  Man  ser  et 
Samfund,  som  strax  er  rede  til  at  optage  den  nye  Borger  i  sin 
Midte,  give  ham  alle  Rettigheder  og  Pligter  og  anerkjende  ham,  som 
om  han  havde  arbejdet  med  i  Vingaarden  fra  den  første  Time  af, 
og  dette  Samfund  endelig,  som  er  saa  redebont  til  at  aabne  sig,  er 
vel  rigt  paa  Udskejelser,  men  endnu  rigere  paa  Storhed,  rigt  paa 
kaotisk  Forvirring,  men  endnu  rigere  paa  gyldne  Fremtidsløfter,  en 
altfor  fri  Tumleplads  for  alle  slette  Lidenskaber,  men  i  endnu  større 
Omfang  en  aaben  Mark  for  alle  Frihedens  gode  Kræfter. 

Er  der  noget  Sted  derovre,  hvor  Overbevisningen  herom  ligesom 
ligger  i  Luften  og  kommer  til  En  af  sig  selv,  er  det  vel  Staden 
NCw- York.  Man  har  i  Europa  en  temmelig  klar  Forestilling  om, 
hvorledes  Staten  New- York  regeres,  og  hvorledes  atter  Byen  New- 
Yorks  Kommunalbestyrelse  administrerer;  man  ved,  at  i  den  lov- 
givende Forsamling  har  Majoriteten  til  for  ikke  længe  siden  været  i 
Hænderne  paa  Bedragere  og  Spekulanter,  som  benyttede  Lovgivnings- 
il 

virksomlieden  for  den  største  Del  til  at  fremme  deres  egne  private 
Planer;  man  har  set  og  hørt,  hvorledes  Kommunens  Budget  udviser 
en  umaadelig  Gjæld,  som  er  opstaaet  paa  den  uforklarligste  Maade, 
hvorledes  der  betaltes  kolossale  Summer  for  Gadefejning,  som  aldrig 
fandt  Sted,  og  for  Brolægningarbejder,  som  aldrig  udførtes,  for  Byg- 
ninger, som  ikke  engang  vare  Luftkasteller,  til  Hundreder  af  Embeds- 
mænd, som  ikke  kjendte  deres  Embeder,  til  vigtige  Autoriteter,  som 
ikke  existerede.  Det  bekjendte  »Tællelys«  i  det  gamle  russiske 
Budget  har  ganske  vist  mangfoldige  Sidestykker  i  det  unge  republi- 
kanske Samfund;  kommer  man  dertil,  finder  man  maaske  endnu  flere, 
end  man  ventede,  men  man  bliver  endnu  mere  overrasket  ved  at 
se,  hvor  godt  det  Hele  gaar  alligevel,  og  ved  at  finde  denne  By, 
som  man  troede  sukkede  under  sin  korrupte  Regerings  Trældom, 
tage  denne  som  en  ganske  vist  ubehagelig  Overgang,  der  imidlertid 
ikke  kan  være  Andet  end  en  Overgang,  og  som  man  maa  finde  sig 
i  saa  længe  »for  sine  Synders  Skyld«,  ganske  paa  samme  Maade, 
som  en  enevældig  monarkisk  Stat  vilde  have  fundet  sig  i  at  have 
en  uduelig  Regent,  til  man  blev  ham  kvit.  Der  er  endvidere  ganske 
vist  endnu  ikke  mindste  Udsigt  til  nogen  ideal  Repræsentation,  men  det 
forlanger  man  heller  ikke;  naar  blot  Partierne  ere  nogenlunde  ligelig 
repræsenterede,  er  man  glad,  saa  holde  de  hinanden  Stangen  og 
passe  paa  hinanden,  vel  ikke  for  Sagens  Skyld,  men  af  Nid,  men  — 
trøster  man  sig  med  —  Resultatet  bliver  dog  det  samme. 

Saaledes  tager  New- Yorkeren  Tingene,  Mange  endnu  mere  lem- 
fældigt. Man  kan  saaledes  høre  moderate  Republikanere  undskylde 
Demokraterne  med,  at  de  dog  ikke  altid  selv  stikke  de  Penge,  de 
plyndre  fra  det  Offenlige,  i  Lommen,  men  anvende  en  stor  Del  af 
dem  til  »Partiformaal«.  Man  kan  maaske  have  Lov  til  at  tage 
Tingene  lidt  ligegyldigere,  end  vi  vilde  anse  det  for  forsvarligt  i 
Europa,  thi  Samfundet  derovre  har  en  bredere  Ryg  til  at  bære 
politisk  onde  Dage.  Det  politiske  Liv  i  Amerika  indeholder  megen 
Fordærvelse,  det  er  let  at  se,  og  det  er  meget  muligt,  at  det  skal 
følge  lang  Tid  med  de  brede  Demokratier,  at  Politik  bliver  en  Pro- 
fession af  noget  tvivlsom  Hæderlighed;  baade  her  og  i  Schweiz  er 

der  stærke  Tegn  derpaa.  Men  det  Hele  kan  gaa  godt  alligevel,  det 
er  en  Overbevisning,  man  ogsaa  kan  faa  i  de  to  nævnte  Republiker, 
og  den  er  jo  ret  trøstelig  i  vore  Tider. 

Hvor  Ondet  er,  er  ogsaa  Lægedommen,  om  den  end  ikke 
kommer  strax.  Lad  os  betragte  Maleriets  mørke  Sider.  New- Yorks 
Stilling  var  ganske  vist  farlig.  Lovgivning  og  Administration,  for  en 
Del  ogsaa  Domstolene  vare,  ialfald  medens  det  demokratiske  Parti 
stod  ved  Roret,  i  Hænderne  paa  en  bundfordærvet  Bande,  som  ikke 
tænkte  paa  Andet  end  at  berige  sig  selv  og  var  aldeles  ligegyldig 
for  de  Midler,  den  brugte.  Det  kniber,  for  at  nævne  et  Exempel,  med 
Majoriteten  i  den  lovgivende  Forsamling,  og  saa  kjøber  man  den 
Stemme,  man  mangler,  med  en  saadan  Offentlighed,  at  alle  Bladene 
nævne  den  kjøbte  »Republikaner«  og  den  Sum,  for  hvilken  han  er  solgt. 

Et  andet  Exempel.  Et  Lovforslag  af  kriminalretligt  Indhold 
jages  tilligemed  en  hel  Bunke  andre  Lovforslag  igjennem  i  de 
sidste  Dage  af  Samlingen  under  den  mangelfuldeste  Forretningsgang, 
saa  de  end  ikke  foreligge  trykte,  før  de  ere  endelig  vedtagne,  og  der 
ingen  ordentlig  Redegjørelse  findes  i  Protokoller  eller  andetsteds  om, 
hvilke  Ændringer  der  ere  vedtagne.  Da  Samlingen  er  endt,  og 
Lovene  blive  bekjendte,  opdages  der  i  det  kriminalretlige  Forslag 
Bestemmelser,  som  give  Dommerne  en  næsten  ubegrændset  og  uan- 
svarlig Myndighed  til  at  straffe  for  Kritik  af  Retten  og  dens  De- 
kreter. Hvorledes  denne  Bestemmelse  er  kommen  ind,  er  højst  ufor- 
klarligt; vi  have  jo  vedtaget  den,  sige  »Demokraterne«;  det  vide  vi 
ikke  noget  om,  sige  »Republikanerne«,  det  er  Falskneri;  Guvernøren 
lader,  som  om  han  ikke  ved  Noget  af  det  Hele,  og  man  er  henvist 
til  i  næste  Samling  at  gjøre  Loven  om  igjen. 

Bestemmelsen  var  selvfølgelig  højst  bekvem  for  Dommerne  af  det 
demokratiske  Parti,  thi  den  var  rettet  mod  Bladene,  som  gjorde  deres 
Yderste  for  at  komme  »Tammany-Ringen«*),  hin  berygtede  demo- 


*)  I  Klubben  holder  man  paa  forskjcllige  Minder  fra  Indianertiden  og  kopierer  i 
sine  Ceremoniel,  hvad  der  unægtelig  er  ret  trællende,  hine  barbariske  Stammers 
Sædvaner.  Stor-Sachem  var  den  mest  berygtede  af  de  kommunale  Plyndrere, 
William  Tweed,   »the  boss  of  the  ring«. 

kratiske  Partiklub,  tillivs.  Saaledes  gik  det,  og  Udsigterne  til  en 
Forandring  vare  ikke  de  bedste.  Røverpartiet  støttede  sig  paa 
Pøbelens  Majoritet,  navnlig  paa  Irlænderne,  som  især  have  koncen- 
treret sig  i  denne  By. 

Irlænderen  er  en  af  de  værste  Plager,  Europa  har  testamenteret 
Amerika.  Var  Unionen  fri  for  dem,  vilde  Alt  se  ganske  anderledes  roligt 
og  ordnet  og  civiliseret  ud.  Det  irske  Spørgsmaal  er  et  af  de  vanske- 
ligste herovre,  det  dukker  paa  en  Maade  op,  næsten  hver  eneste  Gang  der 
skydes  en  Mand  i  en  Drikkestue,  og  der  kommer  Tider,  hvor  Revol- 
veren og  Irlænderen  antage  Dimensioner,  som  ere  truende  for  hele  Uni- 
onen og  særlig  for  New- York.  Man  mindes  maaske  de  blodige  Optrin, 
som  i  Juli  1871  fandt  Sted  i  New-York,  da  de  katholske  Irlændere  angreb 
det  Festoptog,  som  deres  protestantiske  Landsmænd,  »Orangisterne«, 
efter  gammel  Skik  og  Brug  havde  foranstaltet  til  Minde  om  Slaget 
ved  Boyne.  Man  fik  ved  denne  Lejlighed  ret  Øjnene  op  for  det 
Omfang,  i  hvilket  Irlænderne  troede  at  kunne  beherske  New-York, 
som  de  alt  kalde  »en  irsk  By«.  De  forlangte  først,  at  man  skulde 
forbyde  de  protestantiske  »Orangister«  deres  Festoptog,  skjøndt  de 
selv  fjorten  Dage  i  Forvejen  havde  paraderet  gjennem  New- Yorks 
Gader  til  Ære  for  Pavens  Jubilæum  og  sat  hele  Byen  paa  den 
anden  Ende  ved  deres  jubilerende  Spektakler.  New- Yorks  Mayor 
og  Politisuperintendenten,  som  begge  høre  til  Tammany,  føjede  sig 
efter  de  tro  Vælgeres  Forlangende  og  forbød  Processionen.  Denne 
Ydmygelse  vakte  imidlertid  en  saadan  Harme  hos  alle  ordentlige 
Borgere,  at  Guvernør  Hoffmann  fandt  det  raadeligst  at  sætte  Hen- 
synet til  Unionens  Love  over  Irlændernes  Ønsker  og  tilbagekaldte 
Forbudet,  idet  han  tilkjenclegav,  at  Processionen  skulde  blive  be- 
skyttet med  Vaabenmagt.  Dette  skete  ogsaa,  den  blev  desuagtet 
angreben,  og  det  kom  til  en  Kamp  i  Gaderne,  hvor  100  Mennesker 
mistede  Livet  og  adskillige  Hundrede  saaredes.  Det  var  stadigt  det 
irske  Spørgsmaal,  som  meldte  sig. 

Man  kan  hjemmefra  have  havt  en  god  Del  Sympathi  for  det 
ulykkelige  Irland  og  dets  ulykkelige  Befolkning,  men  naar  man  ser 
Irlænderne  herovre,  er  det  vanskeligt  at  beholde  Nogetsomhelst  til- 

bage  af  den.  Den  immigrerede  Irlænder  er  en  af  Unionens  uheldigste 
Faktorer.  Den  skylder  ham  forholdsvis  meget  Lidt.  Det  er  Irlændere 
og  Tyskere,  som  spille  Hovedrollen  i  Indvandringen,  men  ligesaa 
vist  som  det  er,  at  Unionen  skylder  Tyskeren  overordenlig  Meget, 
ligesaa  tvivlsomt  er  det,  hvad  den  skylder  Irlænderen.  Denne  har 
ganske  vist  bragt  den  adskillig  billig  Arbejdskraft;  og  om  det  end 
er  meget  overdrevent  at  sige,  at  det  er  Irlænderen,  som  har  bygget 
Amerikas  Jernbaner,  har  han  clog  unægtelig  ved  disse  og  andre 
Arbejder,  hvor  der  kun  kræves  haarcle  Hænder,  gavnet  Landets 
økonomiske  Stilling  en  del;  men  til  Gjengjæld  har  han  været  en 
Hemsko  paa  den  amerikanske  civilisatoriske  Udvikling.  ■  Den  ka- 
tholske Irlænder  er  en  Race,  som  synes  rent  at  mangle  Perfektibilitet. 
Han  er  ligesaa  umedgjørlig,  ligesaa  haardnakket  i  ikke  at  ville  lade 
sig  paavirke  af  Kulturen  derovre  i  dette  rige  Land,  som  han  er  hjemme 
i  sin  Fattigdom,  hvor  han  skyder  Skylden  for  sin  Elendighed  over 
paa  Englænderen.  Disse  Folk  sige,  at  de  flygte  til  Amerika  for  at 
undgaa  Undertrykkelse  og  Trældom,  og  der  er  derovre  ikke  raaere 
Despoter  end  de.  De  raabe  paa  Frihed,  og  Ultramontanisnien  har 
ikke  lydigere  og  mere  blinde  Slaver  i  sin  Tjeneste  til  at  kæmpe 
imod  Menneskeslægtens  Fremgang  end  de  raa,  fordrukne  og  uvidende 
»fromme«  Irlændere.  Takket  være  dem  er  det  ogsaa  derovre 
lykkedes  den  katholske  Kirke  at  gjøre  de  samme  lydløse  Erobringer, 
som  i  Europa  fylde  med  Forbauselse  hver  den,  der  har  havt  nogen 
Lejlighed  til  at  færdes  paa  Protestantismens  og  Katholicismens 
Grændseskjel  og  se  den  umaadelige  Energi,  hvormed  den  katholske 
Kirke  hver  Dag  arbejder  paa  at  styrke  sine  Stillinger. 

Det  er  disse  Folk,  som  have  baaret  det  demokratiske  Regimente  i 
New- York,  det  er  »Stemmekvæget«.  Dets  Stemmer  kjøbtes  med  den 
elskværdigste  Ligefremhed :  bestemte  Priser  paa  Stemmer  en  détail,  be- 
stemte Priser  paa  et  Parti,  taget  under  Et,  Det  kunde  næsten  synes, 
som  om  den  almindelige  Valgret  havde  gjort  det  umuligt  at  komme 
op  fra  dette  Uføre.  Forslog  Stemmetallet  ikke  rigtigt,  lod  man  de 
samme  Horder  stemme  i  forskjellige  Distrikter;  forslog  heller  ikke 

dette,  havde  man  den  simple  Udvej  at  forfalske  Stemmegivningen ; 
Alt  syntes  at  kunne  gaa,  og  gaa  saalænge  det  skulde  være. 

Og  dog,  kun  et  Par  Maaneder  efter  den  Tid,  da  Alt  saa  haab- 
løst  ud,  kun  et  Par  Maaneder  efter,  at  den  gaadefulde  Lovbestemmelse 
til  Beskyttelse  for  de  kjøbte  Dommere  mod  Pressen  var  smuglet 
igjennem,  var  det  lykkedes  at  give  dette  samvittighedsløse  Plyndre- 
system  dets  Banesaar. 

Det  samme  Overmaal  af  Frihed,  som  har  kunnet  bringe  New: 
York  under  et  saadant  Herredømme,  har  ogsaa  lært  New- Yorker ne, 
hvad  Selvhjælp  vil  sige.  Der  er  ingen  landsfaderlig,  mild  og  ret- 
færdig Regering,  ingen  haard,  men  kraftig  Cæsarisme,  som  kan  bringe 
dem  ud  af  Klemmen,  godt,  saa  gjøre  de  det  selv. 

Der  var  i  1871  to  karakteristiske  Begivenheder  i  New-Yorker 
Pressens  Historie,  som  ogsaa  repræsentere  Medaillens  to  Sider.  New- 
Yorks  største  Rabalderblad  er  det  lidet  agtede  »New-York  Herald«  som 
ved  et  vittigt  Spil  af  Skæbnen  staar  paa  den  samme  Grund,  hvor  Bar- 
nums  Museum  laa.  Det  er  maaske  det  i  Europa  bedst  kj  endte  Blad, 
nærmest  paa  Grund  af  den  storartede  Maade,  hvorpaa  det  har  be- 
nyttet Telegrafen  til  at  skaffe  sig  hurtig  og  fuldstændig  Kundskab  om 
Alt,  hvad  der  foregaar  i  Verden,  og  som  satte  det  i  Stand  til  at  slaa 
»London  Times«  i  engelske  Anliggender.  Under  Forhandlingerne  i 
Washington  om  Alabama  Traktaten  blev  »Herald«  imidlertid  slaaet  af 
»Tribune«,  New- Yorks  mest  respektable  Blad,  og  som  nu  tillige  viste 
sig  at  kunne  hamle  fuldstændig  op  med  »Herald«  i  Retning  af  at 
levere  Nyheder.  Det  var  medens  Senatet  forhandlede  om  Traktatens 
Ratifikation  blevet  bestemt,  at  Traktaten  skulde  ubrødelig  hemmelig- 
holdes, indtil  Senatet  havde  antaget  den.  Samme  Dag,  som  den 
meddeltes  Senatet,  stod  den  i  »New-York  Tribune«  fra  Ende  til  anden. 

Hele  Traktaten  var  med  fuldstændig  Nøjagtighed  i  Løbet  af  en 
Nat  bleven  telegraferet  til  Bladet,  paa  hvis  forreste  Sider  den 
prangede  som  et  Kæmpetelegram  paa  4\  Spalter,  omtrent  af  Størrelse 
som  Times-Spalterne.  Det  angav  sig  at  være  telegraferet  fra  Bladets 
Korrespondent  i  Washington,  og  »Tribune«  meddelte  triumferende,  at 
vedkommende    Telegrafkompagni     havde    stillet    fire    Ledninger    til 

Korrespondentens  Disposition,  for  at  det  Hele  kunde  komme  i  god 
Tid  til  Trykkeriet.  Det  var  et  industrielt  Mesterstykke  i  Retning  af 
Nyhedslevering,  som  var  blevet  udført,  og  det  gjorde  den  største 
Opsigt  over  hele  Unionen.  Det  er  betegnende  for  den  Maade,  hvorpaa 
Amerikanerne  optage  Sligt,  at  de  dødstrætte  Telegrafister  i  Washington 
sluttede  den  lange  Depesche,  da  Morgenen  brød  frem,  med  at  tele- 
grafere: »Hurra  for  Tribune!«  Hvem  der  imidlertid  ikke  var  be- 
gejstret over  Tribune's  »Smartness«,  det  var  endel  af  Senatorerne, 
rigtignok  nærmest  kun  de,  som  havde  Noget  imod  Bladet  og  dets 
Retning.  De  Andre  synes  at  have  taget  Sagen  rolig,  og  om  nogen 
upartisk  Indignation  over  den  begaaede  Indiskretion  i  og  for  sig 
synes  der  hverken  der  eller  andetsteds  at  have  været  synderlig  Tale. 
Der  sattes  imidlertid  en  stærk  Agitation  i  Gang  i  Washington. 
Bladets  Korrespondent,  iøvrigt  en  af  dets  mest  fremragende  Med- 
arbejdere, og  som  efter  denne  Bedrift  har  Udsigt  til  en  glimrende 
Fremtid  i  den  amerikanske  Presse,  blev  opfordret  til  at  afgive  For- 
klaring over,  hvor  han  havde  faaet  Traktaten  fra;  han  afgav  en 
Forsikring  om,  at  han  hverken  havde  den  fra  nogen  Senator  eller 
fra  nogen  Betjent  i  Regeringens  Trykkeri  (Depeschen  antoges  efter 
nogle  smaa  Fejl  i  Texten  at  være  sendt  efter  et  Korrekturark); 
videre  vilde  han  ikke  svare.  Senatet  lod  sig  imidlertid  drive  videre, 
og  det  dekreterede,  at  Hovedkorrespondenten  og  hans  Medhjælpere 
skulde  tages  i  Forvaring  i  Kapitoliet,  indtil  de  afgav  den  ønskede 
Forklaring.  »Tribune«  svarede  herpaa  ved  at  underrette  Publikum 
om,  at  det  fordoblede  sine  Korrespondenters  Salær,  medens  de  vare 
under  Anholdelse,  som  et  ringe  Bevis  paa  Erkjendtlighed  for  den 
udmærkede  Tjeneste.  Det  kan  her  i  Forbigaaende  bemærkes,  at 
»Tribune«'s  Hovedkorrespondent  i  Washington  i  fri  Tilstand  nyder  et 
Salær  af  6000  Dollars  om  Aaret,  saa  at  han  med  en  vis  Sindsro 
kunde  imødese  en  længere  Fængsling.  Det  var  imidlertid  ikke  »Tri- 
bune« alene,  der  ydede  sin  Korrespondent  Anerkj endelse.  Det  vrim- 
lede af  rosende  Udtalelser  i  andre  Blade,  Udtalelser,  som  »Tribune« 
omhyggelig  indregistrerede,  i  Anholdelseslokalet  i  Kapitoliet  gav 
Korrespondenten  formelig  Kur  til  Medlemmer  af  Senatet,   som  kom 

for  at  bevidne  ham  deres  Højagtelse,  og  Kapitoliets  Embedsmænd 
kappedes  om  at  stille  enhver  Bekvemmelighed  til  de  Fangnes  Raa- 
dighed.  Senatet  havde  nedsat  en  Komite  til  at  afgive  Betænkning 
om,  hvad  der  videre  skulde  foretages  i  Sagen,  men  Stemningen  slog 
efterhaanden  fuldstændigt  om,  og  da  Komiteen  var  færdig  med  sin 
Rapport  og  sine  Indstillinger  om  Tvangsforhør  o.  s.  v.,  nægtede  man 
at  høre  den;  da  Senatet  ajournerede  sig,  sattes  de  Anholdte  uden 
videre  i  Frihed,  og  »Tribune«  og  særlig  Korrespondenten,  som  saaledes 
havde  triumferet  over  Senatet,  var  i  end  højere  Grad  den  ameri- 
kanske Presses  Løve  og  Gjenstand  for  en  Opmærksomhed,  som  bog- 
stavelig talt  langt  overgik  den,  med  hvilken  Publikum  fulgte  selv  den 
diplomatisk-politiske  Side  af  Alabama  Historien. 

Dette,  at  New-Yorks  hæderligste  Blad,  paa  samme  Tid  som  det, 
som  tidligere  omtalt,  saa  dristigt  supplerede  Politiets  Virksomhed, 
ved  Svig  sætter  sig  i  Besiddelse  af  et  vigtigt  diplomatisk  Aktstykke, 
som  Regeringen  lige  meget  med  eller  uden  Grund  mener  bør  holdes 
hemmeligt  i  Landets  Interesse,  er  den  ene  store  Begivenhed  i  Pres- 
sens Historie. 

Den  anden  er,  at  det  er  den  samme  Presse,  over  hvilken  man 
saaledes.  synes  at  have  al  Grund  til  ganske  at  bryde  Staven,  som 
redder  New-York  fra  dets  Styrelse. 

Det  er  nærmest  »New-York  Times«,  som  først  fremdrog  Sagen  og 
efter  at  have  skaffet  sig  de  nødvendige  Aktstykker,  hvem  ved  hvor- 
ledes, aabent  og  uimodsigelig  dokumenterede  de  utrolige  Underslæb 
og  Bedragerier. 

Byens  Herrer  havde  tidligere  daglig  hørt  dette,  men  man  havde 
taget  det  kloge  Parti  at  tie  ganske  stille  hertil,  selv  naar  man  sigtedes 
for  et  bestemt  Faktum.  Saa  glemte  Folk  dog  temmelig  hurtigt  Sagen, 
og  engang  imellem  kom  der  blot  i  Bandens  Blade  almindelige  Be- 
klagelser over  de  Bagvaskelser,  som  altid  udslyngedes  mod  politiske 
Modstandere,  og  Lovprisninger  over  Styrelsens  ufortrødne,  af  Nid  og 
Misundelse  upaavirkede  Arbejden  for  Byens  Vel. 

Nu  kom  da,  stadig  paa  den  ubegribeligste  Maade,  saadanne 
Afskrifter  af  Protokoller  og  Regnskabsbøger  og  Regninger,  at  det, 

skjøndt  man  ogsaa  nu  forsøgte  derpaa,  ikke  lod  sig  gjøre  at  tie  sig 
fra  det.  New-Yorks  respektable  Borgere  tog  sig  sammen,  da  Pressen 
brød  Banen  for  dem,  halvfjerdsindstyve  af  de  største  og  anseteste 
Forretningsfirmaer  kaldte  Folk  sammen  til  offentlig  Forhandling,  og 
man  var  enig  om  nu  at  føre  Krigen  igjennem.  Det  har  holdt  haardt, 
og  New-Yorkeren  kan  være  af  tvivlsom  Respektabilitet  i  offentlige 
Anliggender,  men  han  tager  ihærdigt  fat  paa  dem,  hvad  han  saa 
mener  dermed. 

Man  maa,  hvordan  det  gaar  eller  ikke  gaar  i  det  politiske  Liv, 
ikke  bedømme  New-Yorkerne  efter,  hvad  de  ere  som  Politikere. 
Det  er  ikke  alene  Sagen,  at  Handel,  Industri  og  alle  Former 
for  Vindskibeligheden  kunne  trives  fortræffelig  herovre,  hvor  be- 
stikkelig Regeringen  end  er,  og  at  det  aandelige  Liv  kan  røre  sig 
stærkere  og  stærkere  og  berede  en  kommende  Tid,  enten  det  er 
slette  Demokrater  eller  slette  Republikanere,  som  staa  ved  Roret; 
men  i  det  rent  dagligdags  Liv  ser  man  Hundreder  af  Exempler  paa, 
hvor  fejlagtigt  det  vilde  være  at  bedømme  selve  Samfundstilstandene 
efter  det  politiske  Liv.  For  blot  at  tage  et  Par  simple  Exempler: 
I  den  samme  By,  hvor  man  hver  Dag  kan  høre  og  læse,  at  man 
"styres  af  lutter  Røvere,  hersker  der  i  det  merkantile  Forretningsliv 
en  gjensidig  Tillid  til  hinandens  Ord,  som  man  neppe  vilde  finde 
Magen  til  i  de  bedst  regerede  europæiske  Samfund.  Og  den  samme 
Mand,  der  som  Politiker  vilde  svigte  i  hvilkensomhelst  Afstemning, 
naar  han  saa  sin  Fordel  derved,  holder  som  Forretningsmand  paa 
det  mest  Samvittighedsfulde  en  mundtlig  og  uden  Vidner  afsluttet 
Kontrakt.  I  New-York  bygges  som  bekjendt  hint  Raad-  og  Domhus, 
som  vel  paa  sin  Vis  bliver  det  kostbareste  i  Verden ;  det  skulde  staa 
fuldt  færdigt  for  2\  Millioner  Dollars  og  er  endnu  ikke  fuldendt, 
skjøndt  der  har  været  udgivet  næsten  en  halv  Snes  Millioner  dertil. 
Hvordan  det  gik  til  hermed,  var  alt  længe,  inden  der  rørtes  op  i  de 
kommunale  Skandaler,  saa  bekjendt,  at  det  f.  Ex.  nævnedes  offentlig 
som  den  mest  glimrende  Brudegave  ved  et  storartet  Bryllup,  at 
Brudgommen  fik  en  Leverance  til  dette  samme  Raadhuses  indre  Ud- 
styrelse.    Men   som  et  ejendommeligt  lille  Modstykke  til  en  saadan 

Aands  Vidnesbyrd  kan  man  udenfor  det  samme  Raadhus,  der  ligger, 
lige  overfor  den  mest  befærdede  Del  af  Broadway,  hver  Dag  se  Folk 
der  komme  med  deres  Brevpakker  og  Avisknipper  til  de  paa  Gas- 
lygterne ophængte  Postkasser  og,  naar  de  finde  Kasserne  for  fulde, 
ganske  rolig  lægge  deres  Breve  ovenpaa,  og  naar  der  ogsaa  her  er 
dannet  en  for  høj  Bunke,  lægge  dem  ned  paa  Gaden  ved  Foden  af 
Kassen.  Man  ved,  at  skulde  der  komme  et  Vindstød  og  feje  et  Par 
Breve  bort,  vilde  de  Forbigaaende  sørge  for,  at  de  kom  paa  deres 
Plads  igjen. 

Der  synes  i  det  Hele  taget  iblandt  Amerikanerne  at  være  ud- 
viklet en  stærk  Følelse  af  indbyrdes  Solidaritet,  en  høj  Grad  af  den 
rette  Samfundsaand,  som  ikke  noksom  kan  paaskjønnes  i  vor,  Indi- 
vidualismens Tidsalder.  Af  ydre  Kj endetegn  herpaa  har  man  allerede 
Tilstrækkeligt  i  den  Mangfoldighed  af  offenlige  Anstalter,  som  findes 
rundtomkring.  Man  slider  og  slæber  Dag  ud  og  Dag  ind  for  at  tjene 
Penge,  og  bliver  ved.  Det  er  ikke  her  som  i  Frankrig,  hvor  det 
stræbsomme  og  arbejdsomme  Folks  økonomiske  Ideal  dog  alligevel 
er  at  tjene  saa  mange  Penge,  at  man  kan  leve  uden  at  bestille 
Noget;  at  blive  Rentier,  det  er  Drømmen.  Saaledes  er  det  ikke  i 
Amerika.  Har  man  ingen  Penge,  vil  man  tjene  nogle,  har  man  tjent 
nogle,  vil  man  have  flere,  og  saaledes  bliver  man  ved,  til  man  døer. 

Bliver  en  Amerikaner  ruineret,  tager  han  sig  heller  ikke  Ulykken 
saaledes  nær,  som  den  vilde  gjøre,  der  saa  sin  hele  Fremtid  om- 
styrtet. Han  tager  strax  fat  igjen,  arbejde  skulde  han  jo  have 
gjort  alligevel. 

Men  de  Folk,  der  saaledes  gaa  ganske  op  i  materielle  Arbejder, 
elske  ikke  Pengene,  saaledes  som  man  maaske  kunde  forestille  sig 
det;  der  er  maaske  intet  Sted  i  Verden,  hvor  man  er  saa  flot  med 
sine  Penge  og  særlig,  hvor  der  gives  saa  Meget  bort  som  i  Amerika, 
og  hvor  man  saa  rundhaandct  tænker  paa  sine  Medmennesker. 

Forf.  tilbragte  en  Dag  hos  en  Bekjendt,  hvis  Landsted  ligger 
en  halv  Snes  Mile  fra  New-York.  Blandt  Egnens  Mærkværdigheder 
var  der  ogsaa  et  for  en  lille  Landkommune  ualmindelig  smukt  og 

vel  indrettet  Opfostringshus  for  forældreløse  Børn,  der  nylig  var 
blevet  færdigt.  Udtalte  man  sin  Forundring  over,  at  en  om  end 
meget  velstaaende,  saa  dog  lille  Kommune  havde  kunnet  afse  Midler 
til  en  saadan  Stiftelse  og  kunnet  paatage  sig  Udgifterne  til  at  holde 
den  gaaende,  hørte  man  til  Svar:  »Aa,  det  har  ingen  Nød,  Pengene 
komme  nok,  naar  vi  bare  havde  Børnene.«  —  »Børnene?«  —  »Ja, 
nu  da  Huset  er  færdigt,  have  vi  maattet  laane  Børn  fra  de  andre 
Kommuner;  vi  selv  have  kun  tre,  som  vi  kunde  faa  ind.« 

Naturligvis  var  der  flere  end  tre  forældreløse  Børn  i  Kommunen, 
men  alle  de  Andre  vare  komne  an  hos  Slægtninge  eller  andre  Folk, 
som  ikke  vilde  af  med  dem,  da  det  kom  til  Stykket,  og  der  ligger 
nu  det  smukke  Opfostringshus  i  den  dejlige  Orange- Valley  og  venter 
paa,  at  Nogen  vil  være  saa  god  at  benytte  det.  Man  er  imidlertid 
ikke  altid  saa  forhastet  med  at  tage  Bestemmelse  om,  hvor  man  vil 
være  velgjørende,  og  kommer  derfor  ikke  heller  saa  ofte  tilkort. 
Der  gives  vel  enkelte  Arter  af  Stiftelser,  som  Interessen  i  sin  Tid 
kastede  sig  uforholdsmæssigt  stærkt  over,  men  om  hvilke  man  nu 
allerede  begynder  at  mistvivle  stærkt,  f.  Ex.  Dranker-Asylerne,  men  de 
fleste  gjøre  uden  Tvivl  betydelig  Gavn,  om  end  deres  Bestyrelse  kan 
lade  Adskilligt,  ofte  vel  endog  Meget  tilbage  at  ønske.  Det  synes  at 
gjælde  i  Amerika,  baade  i  Stort  og  i  Smaat,  at  der  er  meget  Godt  i 
Bunden,  at  det  Hele  gaar  fremad  tiltrods  for  alle  de  Hindringer,  de 
styrende  Personer  kunne  lægge  i  Vejen. 

En  Opregning  eller  en  nok  saa  kort  Karakteristik  af  Staten  og 
Byen  New- Yorks  Mangfoldighed  af  offentlige  Stiftelser  skal  jeg  her 
ikke  indlade  mig  paa,  men  kun  fremhæve,  at  man  ved  at  gjøre  et 
selv  nok  saa  flygtigt  Bekjendtskab  med  dem  atter  og  atter  forbauses 
over,  hvad  Nordamerika  i  denne  som  i  andre  Henseender  skylder 
det  private  Initiativ.  Det  viser,  at  Følelsen  af  det  Ansvar,  som  Fri- 
heden giver,  er  trængt  igjennem  i  alle  Henseender.  Ligesom  i  Sclnveiz 
ser  man  her  til  Stadighed,  at  en  Mand,  som  har  fortjent  store  Rig- 
domme, giver  en  Del  af  dem  tilbage  til  Samfundet  og  Medborgere 
under  en  eller  anden  Form. 

Lad  os  imidlertid,  efter  at  have  set  et  Øjeblik  paa  New- Yorkeren 
i  det  offentlige  Liv,  paa  hans  Færden  og  Holdning  lige  over  for 
Samfundet,  forsøge  at  kaste  et  lille  Blik  indenfor  Husene;  ogsaa  det 
har  sin  store  Interesse,  ogsaa  der  er  der  Noget,  som  selv  efter  et 
kort  Ophold  falder  i  Øjnene  som  ejendommeligt. 

Enhver  nogenlunde  velstaaende  amerikansk  Familie,  som  fører 
Husholdning,  beboer  sit  eget  Hus^til  Ejendom  eller  til  Leje.  Som 
alt  bemærket  leve  forholdsvis  mange  amerikanske  Familier  paa  Ho- 
teller og  Kosthuse,  og  i  det  Hele  taget  kan  man  vist  neppe  sige,  at 
Sansen  for  husligt  Liv  er  synderligt  udbredt  i  Amerika.  Men  den 
mangler  ikke;  allerede  den  Maade,  hvorpaa  et  amerikansk  Hus  er 
indrettet,  viser  dette.  Der  er  vist  den  beundringsværdigste  Omsigt 
for  alle  det  daglige  Livs  smaa  Fornødenheder,  for  Hyggelighed  og 
Komfort  i  enhver  Henseende. 

Saasnart  man  kommer  indenfor  Gadedøren  i  et  smukt  Hus,  har 
man  en  Følelse,  ligesom  man  paa  engang  kom  ind  i  hele-  Huset. 
Gulvtæpper  ere  ligesaa  uundværlige  for  Amerikaneren  som  for  Eng- 
lænderen, de  strække  sig  lige  til  Trapperne  ud  til  Gaden  og  lade 
aldrig  Ens  Fod  træde  paa  bart  Gulv,  saa  længe  man  er  i  Huset, 
Allerede  dette  gjør  strax  ved  Indtrædelsen  et  hyggeligt  Indtryk; 
hertil  kommer,  at  Trappegangen  gjerne  er  smukt  udstyret,  forsynet 
med  Lamper  eller  Kandelabre,  og  at  ialfald  om  Sommeren  ofte  Dørene 
staa  aabne  rundtom  i  Huset  —  thi  ingen  Nation  synes  saaledes 
ligefrem  at  lægge  Vind  paa  Træk  som  den  amerikanske  —  saa  at 
man  ser  lige  ind  i  Værelserne,  og  deres  elegante  og  smagfulde 
Udstyrelse  strax  gjør  sig  gj ældende. 

Fordelingen  af  Værelserne  er  gjerne  saaledes,  at  man  i  Stue- 
etagen —  der  i  Huse,  som  ikke  gjøre  særligt  Krav  paa  Fashion,  ofte 
er  en  Mellemting  af  høj  Kj ælder  og  lav  Stue  —  har  Spisestue  og 
et  Par  andre  Værelser,  der  gjerne  benyttes  til  de  »Receptioner«, 
som  spille  en  temmelig  stor  Rolle  i  Selskabslivet  og  ere  Husets  mere 
offentlige  Værelser,  paa  første  Sal  findes  Dagligstuer,  og  i  de  andre 
Etager  Sovevajrelser. 

Udstyrelsen  af  Værelserne  er  i  et  velstaaende  amerikansk  Hns 
meget  tiltalende,  i  et  rigt  Hus  ofte  udmærket  smuk.  Der  anvendes 
i  et  saadant  ikke  blot  overordentlig  Meget  paa  kostbare  Tæpper, 
Gardiner,  Spejle,  Lysekroner  og  Møbler,  men  det  er  ingenlunde  saa 
sjeldent  et  Syn  at  se  smukke  Kunstgjenstande,  der  da  rigtignok 
gjerne  skyldes  ældre  eller  nyere  europæisk  Kunst.  Rige  Amerikanere, 
som  have  rejst  i  den  gamle  Verden,  hjembringe  ofte  fra  denne  over- 
ordentlig kostbare  Sager,  Billedhuggerarbejder  af  Marmor  og  Bronce, 
Mosaikborde  og  andre  Gjenstande,  som  vilde  være  Prydelser  i  fyrste- 
lige Boliger.  Naar  hertil  kommer,  at  der,  som  alt  bemærket,  er 
sørget  paa  en  beundringsværdig  Maade  for  alle  det  daglige  Livs 
Fornødenheder,  indrømmer  man  unægtelig  Amerikanerne  en  vis  Ret 
til  at  anse  deres  Huse  som  hørende  til  den  bedste  Art  Opholds- 
steder, Menneskeslægten  endnu  har  opfundet.  Selv  i  mindre  rige 
og  i  mindre  velstaaende  Huse  er  der  en  saadan  Overflødighed  af 
smaa  Bekvemmeligheder,  at  man  uvilkaarlig  finder,  at  vi  Europæere 
ere  i  højeste  Grad  nøjsomme  i  vore  Fordringer  til  en  Bolig.  Varme- 
apparater benyttes  i  stor  Udstrækning.  Store  Huse  varmes  helt 
igjennem  ved  Apparater,  som  kunne  kræve  en  Mand  til  stadig  Pas- 
ning, men  ogsaa  i  mindre  Huse  varmes  paa  forskjellige  Maader 
større  Dele  til  Stadighed.  Et  Badeværelse  findes  i  ethvert  ordentligt 
Hus,  og  i  Sovekamrene  har  man  baade  varmt  og  koldt  Vand  til  sin 
Raadighed.  Kjøkkenildens  Varme  er  ganske  anderledes  taget  til 
Indtægt  end  hos  os,  hvor  dens  Rolle  aldeles  udspilles  under  Gryden. 

Amerikanerne  ere  meget  gjæstfri,  og  Selskabeligheden  spiller 
en  stor  Rolle  hos  dem.  løvrigt  gaar  det  med  den  som  med  det 
daglige  huslige  Liv,  den  henvises  stundom  ogsaa  til  Hotellerne,  og 
det  er  navnlig  ikke  sjeldent,  at  der  i  disses  elegante  Saloner  af- 
holdes Receptioner.  Nogle  af  Amerikas  største  Pengematadorer  føre 
et  overordentlig  tilbagetrukkent  Liv.  Dette  gj ælder  saaledes  om 
nogle  af  New- Yorks  rigeste  og  ældste  Familier.  Andre  gaa  til  en 
Yderlighed  i  modsat  Retning  og  sætte  en  Ære  i  at  vise  en  aldeles 
urimelig  Ødselhed  ved  festlige  Lejligheder  og  vigtige  Familiebegiven- 
heder.   En  af  Unionens  højeste  Embedsmænd  giftede  sin  Datter  bort 


174  Selskabeligheden. 

paa  samme  Tid,  som  Prinsesse  Alice  af  England  ægtede  Marquis'en 
af  Lorne,  og  baade  amerikanske  Blade  og  amerikansk  Bysnak  be- 
rettede triumferende,  at  det  amerikanske  Bryllup  ikke  gav  de  fyrstelige 
Ceremonier  i  England  efter  i  Pragt  og  Elegance.  Og  dog  blev  dette 
Bryllup  fordunklet  af  et  andet,  som  fandt  Sted  nogen  Tid  efter,  ved 
hvilket  den  fornemste  Leder  i  »Tammany  Ringen«  bortgiftede  sin 
Datter.  Hele  Unionen  fik  Efterretning  om  Brudens  Dragt,  om  det 
Tøj,  hvormed  Fifth  Avenue,  hvor  Brudehuset  laa,  var  belagt,  og  om 
de  overordentlig  kostbare  Gaver,  efter  Sigende  til  Beløb  af  en  halv 
Million  Dollars,  i  hvilke  Ringens  Medlemmer  og  andre  Medsammen- 
svorne søgte  at  finde  svage  Udtryk  for  deres  Følelser. 

Det  amerikanske  Selskabsliv  har  paa  en  meget  praktisk  Maade 
optaget  den  Skik,  at  der  gjøres  Visiter  om  Aftenen;  naar  den  sene 
Middag  er  endt,  begynde  Dørhamrene  i  de  fashionable  Kvarterer  ret 
at  dundre;  saa  hist  og  saa  her  samler  man  sig  i  fortrolige  Klynger 
om  Kaminen,  faar  sig  en  lille  Passiar  med  Familien  og  dens  Gjæster, 
hører  Nyt  og  gaar  saa  til  Naboen.  Det  er  en  fri,  behagelig  Form 
for  selskabelig  Omgang,  som  unægtelig  har  betydelige  Fortrin  frem- 
for Formiddagsvisiterne. 

Amerikanernes  Levemaade,  i  særlig  Forstand,  er  god  og  kraftig; 
de  have  den  angel-saxiske  Tilbøjelighed  for  kraftig  og  stærk  Føde, 
skjøndt  Klimaet  er  væsentlig  forskjelligt  fra  Englands.  Stilen  for  de 
daglige  Maaltider  er  ogsaa  engelsk.  De  rige  Familier  i  de  østlige 
Stater  ynde  dog  at  give  deres  Kjøkken  et  fransk  Tilsnit,  og  i  New- 
York  ere  franske  Kokke  og  franske  Kokkepiger  meget  søgte.  Om 
man  imidlertid  end  spiser  sin  Mad  paa  Fransk,  drikker  man  sin 
Vin  paa  Engelsk.  Naar  Maaltidet  er  endt,  tages  Dugen  af,  eller  en 
anden  Dug  bredes,  nye  Glas  sættes  ved  Kuverterne,  og  man  lader 
Vinen  vederfares  Retfærdighed. 

Amerikanerne  forstaa  fortræffeligt  at  tale,  baade  i  Samtaler  og 
i  Monologer.  I  sidste  Henseende  maa  man  vist  endog  sætte  dem 
ualmindelig  højt.  De  tale  næsten  altid  med  forbausende  formel 
Færdighed;  de  pathetiske  Taler  ere  ofte  mindre  heldige,  noget  frase- 
agtige,  men  som  »Bordtalere«  i  noget  indskrænket  Forstand  'ere  de 

fortræffelige.  Naar  det  er  ved  en  Lejlighed,  hvor  der  holdes  saa- 
danne  Taler,  gaa  de  Slag  i  Slag  og  næsten  altid  morsomme  og  livlige. 
Amerikanerne  have  en  særegen  Smag  for  tørt  Lune,  og  det  er 
væsentlig  dette,  der  krydrer  deres  Taler,  som  ere  spækkede  med 
Anekdoter  og  vittige  Historier,  der  i  fortroligere  Kredse  ofte  ere  i 
høj  Grad  saftige.  Det  kan  ikke  nægtes,  at  Amerikanerne  have  en 
særegen  Smag  for  denne  Slags  Morsomheder,  og  det  er  gjennem- 
gaaende,  at  adskillige  af  de  paa  deres  Vis  ganske  vist  morsomste, 
men  tillige  platteste  Historier,  som  fortælles  i  Amerika,  indledes  med: 
»Lincoln  plejede  at  fortælle«;  i  Virkeligheden  skal  »the  great  and 
good  Lincoln«  have  været  en  stor  Ynder  af  slige  Morsomheder. 
Amerikanerne  have  en  særegen  Smag  for  Platheder,  men  de  forstaa 
ogsaa  at  føre  alvorlige  Samtaler.  Der  er  maaske  ikke  mange  Viden- 
skabsmænd af  høj  Rang  i  Amerika,  men  der  er  mange  dannede 
Mænd  og  særdeles  mange  af,  hvad  vi  kalde  »fornuftige«  Folk,  med 
hvilke  vist  Enhver  kan  samtale  med  Udbytte.  Man  burde  maaske 
her  først  have  nævnet  Damerne.  Det  er  bekjendt,  at  de  amerikanske 
Damer,  især  iblandt  Klassen  »upper  ten  thousand«,  ere  en  i  høj 
Grad  forkælet  og  ikke  lidt  fordærvet  Race.  De  bekymre  sig  meget 
lidt  om  deres  Hjem,  have  ikke  det  bedste  Ry  som  Hustruer  og  et 
meget  daarligt  Ry  som  Mødre,  ja  ville  ikke  være  det,  De  ere 
svagelige  og  skrøbelige  af  lutter  Mangel  paa  naturligt  Liv,  excentriske 
og  hysteriske,  i  høj  Grad  uvidende  og  i  højeste  Grad  letsindige. 
Saaledes  er  den  ene  Side  af  Billedet,  og  man  tør  vel  neppe  paastaa, 
at  den  er  falsk;  men  det  amerikanske  Kvindekjøn  i  sin  Helhed  bliver 
maaske  mere  end  de  fleste  andre  Landes  Kvinder  dømt  efter  Modedamer 
og  excentriske  Abnormiteter.  Selvfølgelig  findes  ogsaa  der  virkelige 
Kvinder,  og  Ens  Ophold  i  Amerika  være  nok  saa  kort,  man  vil 
altid  have  havt  Lejlighed  til  at  blive  forbauset  ved  at  møde  Kvinder, 
som  uden  at  ophøre  at  ville  være  Kvinder  havde  en  aandelig  Ud- 
vikling og  Modenhed,  hvortil  vi  Mænd  ere  vante  til  at  tænke  os 
monopoliserede,  og  med  en  aandelig  Lethed  og  Friskhed,  som  vi 
dog  ville  erkjende  i  Reglen  ikke  staar  til  vor  Raadighed,  forstaa  de 
at  meddele  af  deres  rige  Indhold. 

De  amerikanske  Blade  forbause  En  ved  deres  Brogethed.  De 
meddele  alle  mulige  Dagsbegivenheder  og  meget  Mere;  paa  samme 
Side,  paa  hvilken  de  meddele,  at  2  og  2  ikke  er  4,  naar  de  ere  22, 
at  den  Middag,  til  hvilken  man  ikke  blev  bedt,  er  den  vanskeligste  at 
fordøje,  og  andre  lignende  Kjældermænd  og  Aforismer,  indeholde  de  en 
indgaaende,  med  Talstørrelser  overdænget  Undersøgelse  af  den  Vand- 
kraft, som  kan  antages  at  være  tilstede  i  denne  eller  hin  Stat.  Men 
de  afspejle  i  saa  Henseende  ganske  deres  Læseres  Aand.  En  Kreds 
af  ældre  modne  Mænd  kan  springe  fra  den  mest  alvorlige,  for- 
retningsmæssige Samtale  ind  i  en  Krydsild  af  Anekdoter  og  Historier, 
og  man  kan  sidde  ved  et  Middagsbord  i  en  Kreds  af  unge  Løver, 
saa  løveagtige,  at  den  ene  ikke  har  en  Knap  i  sin  Skjorte  af  anden 
Størrelse  og  paa  andet  Sted  end  dem,  alle  de  Andre  have,  og  høre 
dem  snakke  om  deres  Fiskerture  i  Norge  og  Volga  og  Skuespiller- 
inderne ved  Fisk's  Operahus,  men  saa  paa  engang  til  Slutningen 
komme  til  at  tale  om  Frihandel  eller  Møntspørgsmaalet  og  over  de 
hyppigt  tømte  og  hyppigt  fyldte  Glas  drøfte  disse  Emner  med  en 
saadan  Dygtighed  og  Sagkundskab,  at  man  følger  Samtalen  med  den 
største  Interesse,  til  Værten  siger  sit:  »Well,  gentlemen,  shall  we 
join  the  ladies?« 

Byens  Væxt  —  I  Gaderne  —  Fairmount  Park  —  Independence  Hall  —  Bibliothcker 
—  Girard's  College  —  Hospitaler  —  Andre  Stiftelser  —  Kvækerne. 


Filadelfia  nyder  Anseelse  i  Unionen  som  særdeles  kjedsommelig, 
og  det  første  Indtryk,  man  faar  af  Byen,  er  ogsaa,  at  den  er  venlig, 
renlig  og  kjedsommelig,  Dette  sidste  Tillægsord  er  imidlertid  det, 
der  bliver  rokket  mest  ved  under  Opholdet.  Den  anden  Dag  be- 
gynder man  at  synes  godt  om  Byen,  og  den  tredie  Dag  befinder  man 
sig  særdeles  vel  i  den. 

Filadelfia  er  som  bekjendt  den  næststørste  By  i  Unionen.  Ifølge 
Folketællingen  for  1870  havde  den  674,022  Indbyggere.  Den  anses 
endvidere  for  at  være  Unionens  betydeligste  Fabrikstad.  Der  er  i 
dens  nære  Omgivelser  en  Overflødighed  af  Vandkraft,  og  Pennsylvania 
har  rige  Kulminer  til  Industriens  Kaadighed.  Den  arbejdende  Be- 
folkning endelig  roses  for  Snildhed  og  Dygtighed. 

Iblandt  dens  Manufakturer  maa  nævnes  de  storartede  Lokomotiv- 
fabriker,  fra  hvilke  Tusinder  af  disse  store,  kraftige,  amerikanske 
Lokomotiver  ere  udgaaede.  Foruden  Lokomotivfabrikerne  er  der 
en  Mangfoldighed  af  andre  Jernfabriker  i  Forstæderne,  Sukker- 
raffinaderierne spille  ligeledes  en  ualmindelig  stor  Rolle,  og  desuden  bør 
særlig  nævnes  lithografiske  Anstalter,  Trykkerier,  Bogbinderier  o.  s.  v. 

Denne  storartede  Stad  med  al  sin  umaadelige  Virksomhed,  og 
tillige  en  af  Unionens  mest  historiske  Byer,  holdt  dog  først  i  1871 
sit  hundredaars  Jubilæum  som  By.  Den  anlagdes  af  William  Penn 
og    hans  Kvækerselskab  i   Aaret  1682,    efter    at   man    paa    redelig 

Maade  havde  kjøbt  Grunden  af  Indianerne  og  afsluttet  en  Kontrakt 
med  dem  i  fuldgyldige  Former.  Penn  gav  Byen  sit  Navn  (Broder- 
kjærlighed),  som  en  Antydning  af  den  Aand,  der  skulde  herske  i 
den,  og  tillige  med  Hentydning  til  den  By,  som  nævnes  i  Johannes 
Aabenbaring.  Byen  voxede  meget  hurtigt,  tre  Aar  efter  det  første 
Kolonianlæg  havde  den  alt  2500  Indbyggere,  og  i  1771  blev  den 
inkorporeret  som  By. 

De  amerikanske  Staters  første  Kongres  holdtes  her  1774  i  en 
gammel  Bygning,  som  endnu  staar.  I  Filadelfia  mødtes  ogsaa  alle 
Kongresserne  under  Revolutionen.  Den  Forsamling,  som  udarbejdede 
Unionsforfatningen,  kom  sammen  i  Filadelfia  i  Maj  1787,  og  endnu 
i  adskillige  Aar  efter  Forfatningens  Vedtagelse  mødtes  Kongressen  i 
Filadelfia,  hvor  ogsaa  den  første  Unionspræsident  boede. 

Under  Uafhængighedskampen  var  Byen  i  kort  Tid  fra  September 
1777  til  Juni  1778  i  Englændernes  Besiddelse,  og  en  Folketælling, 
som  Lord  Cornwallis  lod  foretage,  viste  et  Indbyggerantal  af  21,334. 
Nu  har  den  som  alt  anført  meget  over  en  halv  Million.  Den  har  en 
særdeles  betydelig  Udstrækning.  Det  Princip,  at  enhver  Familie  har 
sit  eget  Hus,  er  maaske  ikke  ført  saa  vidt  i  nogen  stor  By.  Det 
opgives,  at  der  den  1ste  Juli  1819  fandtes  108,263  Vaaningshuse, 
hvilket  skal  være  over  30,000  mere,  end  New-York  tæller. 

Byen  har  endvidere  over  400  Kirker  og  næsten  400  offentlige 
Skoler,  i  hvilke  2000  Lærere  undervise  80,000  Børn. 

Skjøndt  Byen  breder  sig  over  et  umaacleligt  Territorium,  er  det 
ved  et  overordentlig  udstrakt  System  af  Sporveje  nemt  at  komme 
omkring  i  den.  Hvert  Punkt  af  Byen  er  i  nær  Forbindelse  med 
dette  Net,  som  tilsammen  har  en  Vejlængde  af  177  Mile,  med  næsten 
700  Sporvogne  trukne  af  4000  Heste  og  kjørende  omtrent  4,500 
Ture  om  Dagen. 

Byens  mange  Huse  ere  ordnede  i  lige  og  regelmæssige  Gader; 
»brede«  kan  man  derimod  ikke  sige,  skjøndt  dette  Ord  jo  i  Geogra- 
fien næsten  altid  gjør  de  to  andre  Følgeskab.  I  Virkeligheden  er 
kun  en  Gade  af  antagelig  Brede;  de  andre  tage  sig,  navnlig  naar 
man  kommer  fra  Washington,  forholdsvis  temmelig  smalle  ud.    Dette 

gjælder  især  om  Byens  Hovedgade,  den  livlige  og  befærdede  Chest- 
nutstreet. 

Husene  ere  ikke  høje,  men  deres  Arkitektur  gjør  et  meget  be- 
hageligt Indtryk.  Hvidt  Marmor  er  anvendt  i  Overflødighed.  Man 
ser  pragtfulde  Bygninger,  private  og  offentlige,  som  helt  ere  opførte 
af  dette  Materiale,  og  det  er  anvendt  i  Tusinder  og  Tusinder  af  de 
almindelige  Huse.  Et  normalt  Filadelfia-Hus  har  nemlig  sin  hvide 
Marmortrappe,  en  hvid  Marmordørkarm  og  Marmorgesimser  under 
Vinduerne.  Forestiller  man  sig  en  lige  Gade  af  lige  store  røde  Huse, 
saaledes  udstyrede  med  hvidt  Marmor,  med  grønne  Vinduesskodder 
og  en  Række  skyggefulde  Træer  plantet  paa  Solsiden,  har  man  en 
normal  Gade  i  Filadelfia. 

I  de  Kvarterer,  hvor  Forretningerne  ikke  drives,  og  hvor  det 
er  Folk  af  den  velstaaende  Middelklasse,  der  have  deres  Huse,  kan 
Ensformigheden  rigtignok  blive  overvældende.  Det  ene  Hus  er  nøj- 
agtigt som  det  andet,  en  hvid  Trappe  op  til  en  hvid  Gadedør  og  to 
Fag  Vinduer  forneden,  tre  Fag  foroven,  saaledes  gj  en  tages  det  i  det 
rendelige,  kun  med  den  Afvexling,  at  de  to  Fag  Vinduer  ere  nu 
paa  højre  og  nu  paa  venstre  Side  af  Gadedøren.  Men  ogsaa  i  denne 
Uregelmæssighed  er  der  Regel;  thi  det  er  Principet,  at  Husene  to 
og  to  have  deres  Gadedør  og  deres  hvide  Trapper  lige  ved  Siden 
af  hinanden.  Ser  man  ved  Begyndelsen  af  en  af  disse  rolige  Privat- 
gader, at  der  med  et  Jerngitter  er  indhegnet  et  lille  Stykke  Grøn- 
svær foran  Huset,  kan  man  være  overbevist  om  at  finde  den  samme 
lille  grønne  Plet  med  det  samme  Gitter  foran  alle  de  andre.  Staar 
der  en  Vase  i  Midten  af  det  Grønne,  har  hele  Gaden  Vaser  i  det 
Grønne. 

Af  glimrende  Butiker  findes  der  ikke  mange;  men  enkelte  kunne 
dog  maale  sig  med  Alt,  hvad  man  ellers  kan  se  i  denne  Retning. 
Inde  i  Byen  ligge  smaa  venlige  Parker,  og  ser  man  fra  et  højt- 
liggende  Sted  ud  over  Staden,  er  den  hele  store  Husvrimmel  mellem 
Delaware  og  Schuylkill  gjennemvævet  med  Grønt,  Dens  Omgivelser 
ere  særdeles  smukke,  og  i  den  udenfor  Staden  ved  Schuylkill  liggende 
vidtstrakte   Fairrnount  Park    har  Filadelfia    et  ganske    dejligt  Sted. 

Det  er  en  vidt  udstrakt  Skov  med  rig  Mangfoldighed  af  grønnende 
Træer,  blomstrende  Buske,  friske  Græssletter,  som  strække  sig  over 
det  bølgeformige  Terrain  langs  den  lille  Flod.  Det  er  Promenaden 
for  den  fine  Verden,  og  i  de  tidlige  Eftermiddagstimer  til  henad 
Kl.  6  er  der  her  en  ligesaa  vrimlende  Mangfoldighed  af  Vogne  som 
paa  Paris'  og  Londons  Promenadesteder;  men  Vognene  have  hverken 
det  Præg  af  aristokratisk  Fornemhed,  som  er  udbredt  over  Vogn- 
toget i  Hyde  Park,  eller  den  lette  Elegance,  som  var  ejendommelig 
for  alle  de  forskjelligartede  Ekvipager  i  Boulogneskoven.  Man 
mærker,  at  man  kommer  imod  Syden;  det,  hvorom  det  her  gjælder, 
er  at  faa  Vogne,  som  beskytte  mod  Solen,  men  ellers  ere  saa  luftige 
som  muligt;  det  langt  overvejende  Flertal  er  kun  lukket  ved  et  paa 
et  Par  lette  Stænger  oprejst  Tag,  og  Millionærerne  kjøre  deres  Fa- 
milier omkring  i  tarvelige  Char-å-banc'er,  dækkede  paa  denne  Maade. 
De  unge  Løver  krydse  omkring  i  smaa  Vogne,  et  Sæde,  lagt  ind 
mellem  Hjul,  hvis  Tyndhed  og  Spinkelhed  synes  at  maatte  gjøre  det 
til  en  livsfarlig  Sag  at  rulle  hen  over  en  Stenbro,  men  som  ere  for- 
færdigede —  erfarer  man  til  Beroligelse  for  sine  Medmenneskers 
Skæbne  —  af  en  egen  Træsort,  der  er  saa  haard  som  Jern,  og  som 
tillader  Forfærdigelsen  af  disse  amerikanske  Hjul,  der  strax  vække 
Ens  Forbauselse  i  Byerne. 

Ved  Indgangen  til  Parken  ligger  det  interessante  Vandværk 
paa  en  smuk,  næsten  romantisk  Plads.  Maskineriet  er  storartet. 
Flodens  rene  Vand  drives  op  til  Byen  af  storartede  Turbinehjul;  det 
er  endnu  ikke  helt  fuldendt,  sex  Hjul  vare  i  Virksomhed  i  1871,  af 
hvilke  det  største  drev  8  Millioner  Galloner  Vand  op  i  hver  fire  og 
tyve  Timer.  Et  nyt  Hjul  var  under  Bygning,  som  skulde  levere  en 
Million  Gallons  hver  Time. 

Lidt  længere  borte  er  en  Anlægsplads  for  smaa  Dampskibe,  der 
tilbyde  Lejlighed  til  at  gjøre  Smaature  paa  Floden,  og  længere  henne 
holde,  som  i  New- Yorks  Central  Park,  Vogne,  der  kjøre  Besøgende 
Parken  rundt,  thi  Udstrækningen  er  saa  stor,  at  det  er  næsten 
uoverkommeligt  at  gjøre  dette  til  Fods. 

Blandt  de  seværdigste  Punkter  er  først  Lemon  Hill,  hvor  under 
Uafhængighedskrigen  en  bekjendt  patriotisk  Bankier  Robert  Morris 
havde  sit  Landsæde.  En  senere  Ejer  forskjønnede  det  dejlige  Sted 
endnu  mere,  til  det  blev  et  af  de  Punkter,  hvoraf  Byen  var  stolt. 
Turen  gaar  forbi  et  Indelukke  for  Dyr  og  en  snurrig  Trofæ,  den 
Baad,  som  Dr.  Kane  brugte  paa  sin  Nordpolexpedition ,  forbi  nogle 
Huse,  til  hvilke  knytte  sig  historiske  Erindringer,  forbi  en  stor  Lege- 
plads for  Børn,  udstyret  med  amerikansk  Rundhaandethed  med  Spil 
og  Redskaber  til  gymnastiske  Øvelser  og  Lege.  Turen  gaar  videre 
gjennem  Lansdowne  Dal  med  sin  klare  lille  Strøm.  Paa  dette  Sted 
boede  i  sin  Tid  Josef  Bonaparte,  forhen  Konge  af  Spanien,  men 
kjendt  i  Filadelfia  som  Greven  af  Survilliers.  Fra  det  højt  liggende 
Punkt  George  Hill  har  man  en  herlig  Udsigt  hen  over  de  smukke 
Dale  og  de  klare  Strømme  til  Byen.  Denne  skjønne  Høj  med  til- 
stødende Grunde  paa  83  Acres  var,  som  saa  mange  slige  Steder  i 
dette  Land  for  Almensans,  en  Gave  til  Byen  »for  the  health  and 
enjoyment  of  the  people  for  ever«. 

I  Filadelfia  er  der  ikke  Billedgallerier  og  Skulptursamlinger, 
som  skulle  ses;  men  disses  Plads  er  optagen  af  Skoler,  Fængsler 
og  Hospitaler,  som  melde  sig  hos  den  Rejsende  med  samme  uafvise- 
lige Krav  paa  at  blive  sete  som  de  europæiske  Kunstsamlinger.  Men 
førend  man  giver  sig  i  Lag  hermed,  gjør  man  sin  Vandring  til 
»Independence  Hall«,  det  gamle  »State  House«,  hvis  simple  Mure 
indeslutte  Minderne  fra  Uafhængighedskrigen.  Man  træder  ind  i  den 
Hal,  hvor  Kongressen  den  4de  Juli  1776  vedtog  Uafhængigheds- 
erklæringen, en  tarvelig,  firkantet,  men  høj  og  luftig  Hal,  som  nu 
er  indviet  til  ( )pbevarelsen  af  historiske  Relikvier.  Uafhængigheds- 
erklæringen selv  hænger  inde  i  Salen,  og  paa  Gulvet  staar  paa 
en  Trofæ  »Frihedsklokken«,  den  Klokke,  hvis  Lyd  forkyndte  Bor- 
gerne, som  ængstelig  ventede  paa  Udfaldet  af  Kongressens  For- 
handlinger, at  Erklæringen  var  bleven  vedtagen.  Ved  et  profetisk 
Træf  var  denne  Klokke,  som  støbtes  tre  og  tyve  Aar  før  den  Dag, 
paa  hvilken  dens  Toner  forkyndte  hint  Budskab,  kommen  til  at  bære 

den  Indskrift:  »Forkynd  Frihed  for  det  ganske  Land,  for  alle  Ind- 
byggere deraf.« 

Paa  et  andet  Sted  i  Hallen  ligger  den  Sten,  fra  hvilken  Uaf- 
hængighedserklæringen oplæstes.  Rundt  om  paa  Væggene  hænge 
Portræter  af  bekj  endte  Mænd  fra  hin  Tid  og  i  Loftet  den  gamle 
Glaslysekrone,  som  skinnede  for  Kongressen.  Under  den  staar 
Kongrespræsidenten  Hancocks  Stol  og  det  gamle,  simple,  tyndbenede 
Skrivebord,  ved  hvilket  Uafhængighedserktoingen  underskreves.  Hist 
og  her  ser  man  andre  Kuriositeter,  et  Stykke  af  den  Eg,  under 
hvilken  William  Penn  forhandlede  med  Indianerne,  en  Indbydelse  til 
Middag  fra  Washington  o.  s.  v. 

De  øvrige  Dele  af  Bygningen  ere  nu  optagne  af  Byraadet, 
offentlige  Kontorer  og  Retter. 

Ikke  langt  fra  Raadhuset  ligger  »de  Forenede  Staters  Mønt«, 
en  smuk  Bygning  i  jonisk  Stil,  hvis  tempelagtige  Ydre  imidlertid 
staar  i  ringe  Samklang  med  dens  Bestemmelse.  Det  er  et  ægte 
amerikansk  Træk,  at  Mønten  med  Undtagelse  af  Lørdag  og  Søndag- 
om  Formiddagen  staar  aaben  for  Publikum.  I  Forhallen  sidde  Be- 
tjente, der  have  det  Hverv  at  eskortere  de  Besøgende  gjennem  Byg- 
ningen. Man  kan  her  følge  alle  Operationerne,  fra  det  raa  Metals 
Smeltning  til  Prægningen.     En  Møntsamling  slutter  sig  til  Mønten. 

Børsen  er  en  pragtfuld  Marmorbygning,  med  en  Søjlegang  i 
korinthisk  Stil;  den  dækker  næsten  hele  Pladsen  mellem  fire  Gader. 

Filadelfias  Bibliothek  er  det  ældste  offentlige  Bibliothek  i  de  For- 
enede Stater  og  indeholder  omtrent  80,000  Bind.  Hjørnestenen 
lagdes  til  det  i  1789.  I  Forbindelse  med  det  staar  det  Loganske 
Bibliothek,  til  hvis  Bogsamling  baade  Folk  fra  Byen  og  Fremmede 
have  fri  Adgang.  I  Filadelfias  Bibliothek  har  ogsaa  Enhver  Adgang 
til  Læsesalen.  Selvfølgelig  opbevares  ogsaa  her  nogle  historiske 
Kuriositeter,  en  Klokke,  som  har  tilhørt  William  Penn,  en  Klokke, 
som  skal  have  tilhørt  Oliver  Cromwell,  en  Plan  af  Byen  fra  1777 
og  andre  Ting.  Bibliothckct  fik  efter  en  enkelt  Mand  testamenteret 
en  Formue  paa  en  Million  Dollars.  Af  andre  større  Bibliotheker  har 
Byen,  foruden  et  merkantilt  Bibliothek,  o:  et,  som  er  nærmest  bestemt 

for  unge  Handelsmænd,  men  iøvrigt  indeholder  Værker  af  mange 
forsk jellige  Arter,  følgende  ret  anselige  Række  af  offentlige  Biblio- 
theker:  Det  tyske  Bibliothek,  Lærlingenes  Bibliothek,  Vennernes  Fri- 
bibliothek,  Southwark  Bibliothek,  Girards  Bibliothek,  Vennernes  Sam- 
funds Bibliothek,  James  Pages  Fribibliothek.  Hertil  kommer  end- 
videre, at  der  er  forbundet  Bibliotheker  med  mange  af  Byens  literære, 
videnskabelige  og  religiøse  Samfund. 

Blandt  det  nye  Filadelfias  Bygninger  indtages  endvidere  en 
fremragende  Plads  af  »Girard's  College«.  En  saadan  Bygning  findes 
vistnok  kun  i  Amerika.  En  rig  Mand,  Bankier  Girard,  testamenterede 
en  stor  Formue  til  offentlig  Brug,  paa  de  borttestamenterede  Jorder 
fandtes  rige  Miner,  Formuen  voxede  til  kolossale  Rigdomme,  som  nu 
kræve  et  helt  kompliceret  Bestyrelsesmaskineri,  og  for  en  Del  af 
Rigdommen  byggedes  efter  Stifterens  Ønske  en  Skolebygning  for 
forældreløse  eller  faderløse  Drenge.  Denne  byggedes  med  en  saadan 
Pragt,  at  den  ialt  kostede  henved  to  Millioner  Dollars.  Selve  Skolen, 
som  anses  for  en  af  Unionens  smukkeste  Bygninger,  er  bygget  som 
et  korinthisk  Tempel,  omgivet  af  otte  Søjler  paa  hver  Side,  udførte 
i  Italien  og  bragte  hertil  med  en  Bekostning  af  c.  20,000  Dollars 
for  hver.  Til  Trods  for  denne  urimelige  Ødslen  med  de  til  Vel- 
gjørenhedsbrug  bestemte  Midler  er  Stiftelsen  dog  saa  rig,  at  den 
underholder  over  500  Drenge.  De  bo  i  Bygninger,  som  ligge  tæt 
ved  Skolehuset,  og  underholdes  ganske  af  Stiftelsen.  I  et  Lokale  i 
Skolebygningen  gjenmies  med  Pietet  en  Mængde  af  Stifterens  Ejen- 
dele. Hele  hans  Møblement  staar  her,  hans  Pengekasse,  ja  endog 
hans  Gig  har  fundet  Plads  heroppe.  Forneden  i  Vestibulen  staar 
hans  Billedstøtte  og  hans  Marmorsarkofag.  Fra  Bygningens  Marmor- 
har  man  en  vidunderlig  Udsigt  over  Staden  og  dens  Omgivelser. 
Den  Maade,  hvorpaa  der  er  sørget  for  Drengenes  Fornødenheder, 
den  Stil,  hvori  Skolestuerne  —  eller  Salene,  maa  de  kaldes  —  ere 
opførte,  den  Omhyggelighed,  hvormed  man  sørger  for  Alt,  endog 
deres  Lege  og  Legemsøvelser,  er  i  Sandhed  storartet.  Amerikanerne 
ere,  som  alt  tidligere  fremhævet,  udmærket  forekommende  mod 
Fremmede,  de  ere  ligesaa  elskværdige  og  imødekommende,  som  Eng- 

lænderne  ere  frastødende  og  ubehagelige.  At  tale  daarligt  Engelsk 
er  i  Amerika  i  alle  offenlige  Institutioner,  af  hvad  Art  nævnes  kan, 
en  tilstrækkelig  Anbefaling;  man  vises  om  med  den  største  Fore- 
kommenhed og  modtager  uundgaaelig  en  udførlig  trykt  Rapport  om 
vedkommende  Institution.  I  »Girard's  College«  tillades  det  saaledes 
øjeblikkelig  den  Fremmede  at  besøge  det  Hele  i  Skoletiden  selv, 
medens  besøgende  Amerikanere  ubetinget  blive  henviste  af  Portneren 
til  at  komme  paa  en  anden  Tid.  Den  ejendommelige  Bestemmelse 
gjælder  for  Stiftelsen,  at  den  ikke  maa  betrædes  af  nogen  Præst. 


Girard's  College. 

Blandt  andre  storartede  Stiftelser  i  Filadeliia  bør  nævnes  Sinds- 
sygeanstalten med  to  Afdelinger  for  mandlige  og  kvindelige  Patienter. 
Den  ligger  i  Vestfiladelfia.  De  to  langt  fra  hinanden  liggende  Af- 
delinger ere  hver  beliggende  i  en  dejlig  Park.  Tilsammen  indtage 
disse  Parkanlæg  et  Fladerum  af  133  Akres.  Bygningerne  ere  op- 
førte af  hugne  Sten,  og  Anlæget  af  denne  Stiftelse  har  kostet  600,000 
Dollars.  De  storartede  Bygninger  ere  udstyrede  og  forsynede  med 
alle  mulige  Bekvemmeligheder  for  Patienterne.  Der  er  ikke  blot 
prægtige  Samlingssale  med  de  skjønncste  Udsigter,  men  Dansesale, 
Sal  til  dramatiske  Forestillinger  og  Stalde  med  Parkekvipager  med 
Ponyforspand.    Der  er  Plads  for  500  Patienter. 

Blindeinstitutct  har  Plads  for  hundrede  Elever,  som  lære  for- 
skjellige  Haandværk  og  andre  Erhvervsmaader.  Særlig  Opmærksom- 
hed vises  Musiken,  og  mange  Elever  sættes  i  Stand  til  at  tjene 
deres  Brød  som  Organister,  Musiklærere  o.  s.  v.  En  Gang  om  Ugen 
gives  offentlig  Koncert  til  meget  ringe  Entré. 

Døvstummeinstitutets  pragtfulde  Granitbygning  giver  Hjem  for 
omtrent  200  Elever. 

Af  forskelligartede  større  velgjørende  Stiftelser  og  Instituter 
indeholder  Filadelfia  endnu  følgende  imponerende  Række,  af  hvilken 
en  detailleret  Beskrivelse  vilde  være  uoverkommelig,  men  som  for- 
tjener at  kj endes  ialfald  af  Navn: 

De  Forenede  Staters  Marineasyl,  med  Pladser  for  fire  hundrede 
gamle  Sømænd. 

Pennsylvania  Hospital,  grundet  i  1751. 

Vennernes  Asyl  for  Sindsforvirrede,  som  vedligeholdes  ved  fri- 
villige Bidrag  og  ved  en  ringe  Betaling  for  Patienterne. 

Will's  Hospital  giver  Pleje  for  dem,  der  lide  af  Sygdomme  i 
Lemmerne  og  navnlig  Øjensygdomme. 

Industrihuset  i  den  fattigste  Del  af  Byen  hjælper  med  at  give 
Arbejde  og  om  muligt  Husly. 

Tilflugtshuset  optager  ungdommelige  Forbrydere  og  i  det  Hele 
taget  Børn,  for  hvis  Fremtid  der  er  Grund  til  at  frygte. 

Den  kvindelige  Tegneskole  giver  for  meget  ringe  Betaling 
Undervisning  i  Tegning  og  andre  Kunstarter,  ved  hvilke  Eleverne 
kunne  blive  satte  i  Stand  til  at  tjene  deres  Brød. 

I  Franklin  Institut  holdes  der  om  Vinteren  Foredrag  i  Kemi, 
Mekanik  og  andre  Videnskaber,  og  et  Bibliothek  staar  til  offentlig 
Afbenyttelse. 

Howard  Institut  optager  kvindelige  Fanger. 

Lincoln  Institution  tager  sig  af  Soldaters  efterladte  Børn. 

Midnatsmissionen  og  den  gode  Hyrdes  Hus  ere  en  Slags  Magda- 
lenestiftelser. 

Endvidere  findes  følgende  Hospitaler:  Charity  Hospital,  Koppe- 
hospitalet,  Christ  Church  Hospital,  Det  episkopale  Hospital,  Howards 

Hospital  for  Inkurable,  Drankerhospitalet,  Det  jødiske  Hospital, 
Preston  Retreat,  St.  Josepifs  Hospital  og  St.  Mary's  Hospital. 

Andre  Stiftelser  ere:  German  to  wns  Friapothek,  Hahnemanns  Fri- 
apothek,  Filadelfia's  Friapothek,  Det  Nordlige  og  Sydlige  Friapothek, 
Det  katholske  Hjem  for  forladte,  forældreløse  Piger,  Børneasylet, 
Kirkehjemmet  for  Børn,  Farvede  forældreløse  Børns  Hjem,  Op- 
fostringshuset,  Hjem  for  Gamle  og  Syge,  Hjem  for  forladte  farvede 
Børn,  Hjem  for  smaa  Vandrere,  Det  jødiske  Opfostringshus ,  Den 
Fattiges  smaa  Søstre,  Det  lutherske  Hjem  for  Forældreløse,  Avis- 
drengenes Hjem,  Det  nordlige  Hjem  for  venneløse  Børn,  Den  gamle 
Mands  Hjem,  Den  gode  Faarehyrdes  Hjem  for  Forældreløse,  Pennsyl- 
vanias Industrihus  for  Blinde,  Filadelfias  Asyl  for  Forældreløse,  Sø- 
mandshjemmet, St.  Johannes'  Asyl  for  Forældreløse,  St.  Josefs  Hjem 
for  Forældreløse,  St.  Vincents  Hjem,  St.  Vincents  Hus  for  Forældre- 
løse, Soldaterhjemmet,  Midlertidigt  Hjem  for  Piger,  Det  forenede 
midlertidige  Hjem  for  venneløse  Børn,  Vest-Filadelfia's  Børnehjem 
og  endnu  nogle  mindre  Stiftelser. 

Kvækerne  spille  vel  ikke  mere  nogen  fremragende  Rolle  i  deres 
gamle  By,  man  ser  kun  faa  af  dem  paa  Gaderne,  og  deres  Antal  er 
ogsaa  en  ringe  Minoritet,  men  den  Aand,  som  udgik  fra  dem,  har 
ikke  alene  udøvet  en  betydelig  Indflydelse,  men  virker  endnu  be- 
standigt til  Velsignelse  i  mange  Retninger. 

Filadelfia  er  nu  en  saa  stor  By,  at  den  nødvendigvis  i  høj 
Grad  ogsaa  maa  respræsentere  store  Byers  Svagheder  og  slette 
Sider,  og  det  er  ganske  mærkeligt  i  William  Pemfs  By  at  finde  et 
Theater  som  den  kolossale  Opera,  hvor  der  gives  saadanne  Ud- 
stillinger af  blottede  kvindelige  Skjonheder,  at  selv  Paris'  synes  at 
træde  i  Skyggen.  Men  til  Trods  for  alt  dette  forstaar  Byen  dog  at 
hævde  sit  gamle  Ry. 


Washington. 

Uyens  (iader  —  Anlæg. 


Washington  er  en  meget  smuk  By.  Det  skjønne  Kapitolium 
gjør  sig  gj ældende  overalt  i  Byen,  fra  den  træbevoxede  Høj  hæver 
det  sin  skinnende  Marmorfacade  og  sin  imponerende  Kuppel  op  over 
Husenes  Vrimmel.  Byen  ligger  ved  Potomac,  den  bredeste  og  i 
flere  Henseender  skjønneste  Flod  i  Unionen.  En  Række  af  Høje 
omgiver  Byen  mod  Øst,  Nord  og  Vest  som  et  Amfitheater,  fra 
hvilket  man  har  den  tydeligste  Udsigt  over  Byens  regelmæssige, 
brede,  retlinjede  Gader.  Byen  vilde  være  kj  edelig,  saa  ubeskrivelig 
retlina  t  og  regelmæssig  er  den,  hvis  der  ikke  var  noget  Hyggeligt 
over  den.  Det  er  ligesom  Landet  trænger  ind  overalt  i  Byen. 
Gaderne  ere  brede  som  Torve,  Husene  ere  i  Reglen  lave,  grønne 
Træer  ere  plantede  rundt  om,  Haver  og  store  Parker  ligge  midt 
inde  i  Byen. 

Der  er  ødslet  med  Plads  i  Washington  efter  en  selv  i  Amerika 
ualmindelig  Maalestok.  Byen  breder  sig  over  et  umaadeligt  Rum, 
og  alt  Muligt  er  lagt  ud  i  store  Afstande  fra  hinanden.  Man  kan 
\  ere,  hvor  man  vil  i  Byen,  man  vil  altid  have  1  å  2  Mil  til  det 
uæste  Sted,  hvortil  man  vil  hen,  og  det  at  være  i  Nierheden  af 
Noget  er  et  Begreb,  som  er  aldeles  ubekjendt  for  de  lorenede 
Staters  Hovedstad. 

Denne  Byens  umaadelige  Udstrækning  har  havt  til  Følge,  at 
den  ikke  er  bleven  brolagt.    Forunderligt  som  det  end  lyder,  kjender 

Byens  Gader. 


den  store  Republiks  Hovedstad  ikke  denne  Luxus.  At  brolægge 
disse  umaadelige  Gadeflader  med  hugne  Sten  vilde  være  uover- 
kommeligt selv  for  en  amerikansk  kommunal  Kasse,  dertil  er  vel 
ikke  Stenen,  men  Arbejdslønnen  for  høj.  Man  har  nu  begyndt  at 
brolægge  Byen  med  Træ,  en  fortræffelig  Belægning,  jævn,  renlig, 
elastisk,  baade  for  Mennesker  og  for  Dyr  langt  mindre  trættende 
end  Sten,  og  tillige,  som  Erfaringen  har  vist,  langt  mere  holdbar  og 
altsaa  mindre  kostbar,  end  man  skulde  tro.     Den  langt  overvejende 


Pennsylvania  Avenue,  Hovedgaden  i  Washington. 


Del  af  Byen  har  imidlertid  sine  Gader  liggende  hen  i  Naturtilstanden, 
dybt  Støv,  naar  det  er  tørt  Veir,  et  Ælte  af  Dynd,  naar  det  er 
Regnvejr,  men  i  begge  Tilfælde  iøvrigt  lige  skikket  til  at  give  de 
smaa  Neger-Skopudsere,  hvoraf  det  vrimler  i  Byen,  hyppig  Fortjeneste. 
Man  ser  ingen  store  Butiker  i  Washington,  der  er  kun  lidt 
Handel  og  Forretningsliv.  Dette  har  trukket  sig  hen  til  Nabobyerne 
Baltimore  og  Alexandria,  skjøndt  Byens  Beliggenhed  er  god  i  kom- 
merciel Henseende.     Det  er  udelukkende  Regeringslivet  og  det  poli- 

tiske  Liv,  som  giver  Byen  Betydning,  ligesom  det  er  dem,  som  have 
skabt  den,  thi  den  er  samtidig  med  Kapitolet,  det  oprindelige  KapitoL 
Før  den  blev  Hovedstad,  laa  end  ikke  en  Landsby  paa  dens  Sted. 

Det  var  den  Mand,  efter  hvem  Byen  fik  Navn,  som  først  havde 
den  Tanke  at  henlægge  Hovedstaden  til  Potomac's  Bredder.  Efter 
en  lang  Forhandling  gik  Kongressen  ind  herpaa,  og  den  Akt,  som 
oprettede  Distriktet  Kolumbia,  vedtoges  den  16de  Juli  1790.  Loven 
bestemte  imidlertid,  at  Regeringen  ikke  skulde  flyttes  fra  Filadelfia 
til  Washington  før  Aar  1800.  Mellemtiden  skulde  bruges  til  at  ind- 
rette passende  Bygninger  for  Kongressen,  Præsidenten  og  Regerings- 
kontorerne. Det  Landstykke,  som  blev  bestemt  til  offentlig  Brug, 
udgjorde  hundrede  Kvadratmile  og  toges  fra  Maryland  og  Virginia. 
Der  nedlagdes  med  de  i  den  Tid  brugelige  Ceremonier  en  Hjørne- 
sten for  Distriktet  Kolumbia  ved  Jones'  Point  den  15de  April  1791, 
den  18de  September  1793  lagde  Washington  Grundstenen  til  Kapi- 
toliet.  Tegningen  til  Byen  udførtes  af  en  Major  FEnfant  under 
Tilsyn  og  Ledelse  af  Washington.  Dens  Udstrækning  sattes  til  om- 
trent U  Mil  fra  N.  V.  til  S.  O.  og  omtrent  2^  Mil  fra  S.  V.  til  0. 
Graderne,  som  ere  fra  70  til  100  Fod  brede,  gaa  fra  Nord  til  Syd 
og  fra  Øst  til  Vest,  skarrende  hinanden  i  rette  Vinkler,  og  over- 
skæres atter  paaskraa  af  femten  smukke  Avenuer.  Byens  Omkreds 
beregnes  nu  til  14  Mile,  den  samlede  Længde  af  Gaderne  til  200 
Mile  og  af  Avenuer  til  65  Mile. 

En  ganske  lille,  ikke  videre  klar  Strøm,  som  løber  gjennem 
Byen,  bærer  Navnot  Tiber. 

»And  what  was  goosé  creek  once,  is  Tiber  now,«  hedder  det 
hoa  Moore,  men  Amerikanerne  paastaa  med  Urette.  Det  skal  nemlig 
fremgaa  af  gamle  Dokumenter,  at  Tiber  var  Strømmens  Navn  allerede 
L663,  ligesom  den  Høj,  paa  hvilken  Kapitoliet  blev  bygget,  vod  et 
underligt  Spil  af  Skæbnen  engang  havde  faaet  Navnet  Rom  af  en 
Nybygger,  som  hed  Pope  og  derfor  blev  kaldt  »the  Pope  of  Rome  . 

De  Kommissærer,  som  forestod  Flytningen  til  og  Indretningen 
af  den  nye  Hovedstad,  meldte,  ;it  de  offentlige  Bygninger  vilde  være 
færdige    til    at   modtage   Regeringen    i   Sommeren   18C0,    og  i  Juni 

Maaned  i  dette  Aar  flyttede  det  exekutive  Departement  til  Washington, 
og  den  3die  November  aabnede  der  Kongressen  sin  Samling.  I 
Aabningstalen  sagde  Præsident  Adams  om  den  nye  Hovedstad: 
»Betragt  den  som  Hovedstaden  for  en  stor  Nation,  der  vil  gaa  frem 
med  uhørt  Hurtighed  i  Kunster  og  Videnskab,  i  Handel,  i  Velstand 
og  i  Befolkning,  og  som  hos  sig  selv  besidder  Kilder,  der,  hvis  de 
ikke  spildes  eller  ledes  i  urigtig  Retning,  ville  sikkre  den  et  langt 
Livsløb  af  Lykke  og  Selvstyrelse.« 

Omegnen  er  smuk  og  afvexlende.  Et  Par  Mil  fra  Byen  ligger 
»The  Soldier's  Home«,  en  Stiftelse  for  Invalider  og  gamle  Soldater. 
Stiftelsen  ligger  i  en  dejlig  Park,  som  er  Maalet  for  smaa  Udflugter 
til  Vogns  fra  Byen  og  for  den  fine  Verdens  daglige  Ponienader. 
Man  har  en  herlig  Udsigt  herfra  over  et  skjønt  og  rigt  Landskab 
til  Byen  med  Kapitoliet.  Saa  skjøn  imidlertid  som  Omegnen  er,  faa 
dog  de  fleste  Besøgende  i  Washington  ikke  megen  Tid  til  overs  for 
den.    Her  som  faa  andre  Steder  gj ælder  det  Byen  og  dens  Liv  alene. 


Paa   Kapitoliet. 


Rotunden    -     De  indie  Lokaliteter    -    Forsamlingssalene  —  Medlemmerne  — 

Skraatobakken    -    Tonen  i  Debatterne  —  En  Undtagelse  fra  Reglen  —   »Personlige" 

Bemærkninger  —  En  overbærende  Formand. 


En  Høj,  fra  hvilken  man  ser  ud  over  hele  Washington  By, 
Georgetowns  Højder  og  Potomacs  Bugtninger,  blev  valgt  som  Kapi- 
toliets  Plads.  Det  har  taget  lang  Tid  at  faa  rejst  den  imponerende 
Bygning,  som  nu  staar  der.  Den  første  Bygnings  Opførelse  blev  standset 
ved  Krigen,  og  den  blev  endelig  ødelagt  af  Englænderne  i  1814. 
Den  blev  atter  opbygget  i  Løbet  af  de  følgende  ti  Aar,  men  efter  et 
Fjerdedels  Aarhundredes  Forløb  fandt  man  Bygningen  for  lille,  og 
Grundstenen  til  de  nye  Fløje  lagdes  af  Præsident  Fillmore  den  4de 
Juli  1851,  ved  hvilken  Lejlighed  Daniel  Webster  holdt  en  af  sine 
mest  glimrende  Taler.  Nybygningerne  bestaa  i  to  storartede  Fløje, 
som  ved  Korridorer  ere  forbundne  med  den  gamle  Midterbygning. 
Fløjene  ere  hver  324  Fod  lange  fra  Øst  til  Vest  og  152  Fod  brede 
fra  Nord  til  Syd,  Korridorerne,  som  forene  dem  med  Midter- 
bygningen, ere  hver  44  Fod  lange  og  56  Fod  brede.  Længden  af 
hele  Bygningen  fra  Nord  til  Syd,  altsaa  bestaaendc  af  Midterpartiet, 
de  to  Korridorer  og  de  to  Fløje  tagne  efter  Bredcn,  er  751  Fod. 
Højden  af  den  nye  Kuppel  over  Midterpartiet  angives  til  241  Fod 
over  Bygningens  Top  og  396  Fod  over  Terrassen,  4  Fod  mindre  end 
Paulskirkens  og  36  Fod  mindre  end  Peterskirkens  Kuppel. 

Omgivne  af  en  dejlig  Park  hæve  disse  Masser  sig  som  en  af 
Verdens  mest  imponerende  Bygninger.  Skinnende  hvid  —  med 
F udtagelse  af  Midterpartiet,  som  er  bygget  af  hvidmalet  Sandsten, 

er  den  bygget  af  hvidt  Marmor  —  tager  den  sig  vidunderlig  smukt 
ud  mod  en  klar  sydlig  Himmel,  omringet  af  rige  grønne  Træer. 

Midterpartiet  overhvælves  af  den  imponerende  Kuppel,  højt 
oven  paa  hvilken  knejser  den  kolossale  Broncestatue  af  Frihedens 
Gudinde.  Til  Trods  for  sin  Størrelse  ses  den  kun  utydelig,  og  om 
Vinteren  forsvinder  den  ofte  mange  Dage  i  den  tykke  Luft.  Med 
sin  vældige  Kuppel,  sin  Mangfoldighed  af  korinthiske  Søjler  og  Pi- 
lastre og  sine  tre  store  Hovedopgange  gjør  Bygningen  et  i  Sandhed 
imponerende  Indtryk,  og  dette  forsvinder  ikke,  naar  man  betræder  den. 

Gaar  man  ind  ad  den  midterste  Hovedindgang,  gaar  man  forbi 
to  store  Marmorgrupper;  den  ene  af  disse  er  den  bekjendte  skjønne 
Gruppe  »Amerikas  Opdagelse«,  hvor  Indianerkvinden  sky  flygter  for 
Kolumbus,  som  triumferende  løfter  Verdenskuglen  i  sin  højre  Haand. 
En  mægtig  Rotunda  under  Kuppelen  danner  Midterpartiet  i  det 
Indre.  Den  er  prydet  med  otte  store  Vægmalerier.  Fire  af  disse 
ere  malede  af  Trumbull,  som  var  en  af  Washingtons  Adjudanter. 
De  forestille  Erklæringen  af  Staternes  Uafhængighed,  General  Bur- 
goyne's  Overgivelse  ved  Saratoga,  Cornwallis'  Overgivelse  ved  York- 
town og  Washington,  overdragende  Kommandoen  over  Hæren  til 
Kongressen  ved  Annapolis  før  Fredsslutningen.  De  fire  andre  Male- 
rier forestille  Pilegrimmenes  Indskibning  i  Leyden,  Kolumbus's  Lan- 
ding, De  Soto's  Opdagelse  af  Missisippi  og  Pocahontas  Daab,  malede 
af  fire  forskjellige  amerikanske  Kunstnere. 

Over  de  fire  store  Indgange  til  Rotunden  er  der  anbragt  fire 
store  Grupper  i  Hautrelief.  Over  den  nordlige  Indgang  staar  William 
Penn  under  et  Elmetræ  sluttende  en  Traktat  med  Indianerne.  Lige 
overfor  kæmper  Daniel  Boone,  Pioneren  fra  Kentucky,  en  fortvivlet 
Kamp  med  Indianerne.  Denne  Gruppe  har  fejret  en  Triumf,  som 
minder  om  Apelles'  Vindruer.  For  nogle  Aar  siden  besøgte  en 
Skare  Winnebago-Indianere  Byen  og  besaa  da  ogsaa  Kapitolium, 
foran  denne  Gruppe  standsede  de  pludselig,  dens  Liv  og  Stemning 
grel)  dem,  og  instinktmæssig  opløftede  de  Alle  Krigsskriget.  Men 
da  disse  Raab,  som  ellers  kun  lyde  under  Urskovenes  Kroner  og 
paa  de  vide  Sletter,  gav  vældig  Gjenlyd  i  den  skjønne  Marmorhal, 

var   det  ligesom  om  de  selv  forfærdedes  derover,    og  i  vild  Hast 
flygtede  de  ud  af  Bygningen. 

Over  den  østlige  Indgang  findes  en  Gruppe,  som  forestiller 
Pilegrimmenes  Landing  ved  Plymouth  Rock  i  Massachusetts.  Baaden 
herører  lige  Klippen,  og  en  Indianer  rækker  et  Kornax  mod  de 
Fremmede.  Et  Barn  synes  forskrækket  at  bede  sin  Fader  om  ikke 
at  vove  sig  i  Land,  medens  Moderen  tillidsnildt  vender  sit  Ansigt 
mod  Himlen. 

Over  den  vestlige  Indgang  ses  Indianerpigen  Pocahontas,  der 
med  sit  Legeme  beskytter  Pioneren  fra  Virginia,  Kapitain  John  Smith. 
mod  sin  Fader,  Høvdingen  Powhatan.  —  Disse  Grupper  ere  af 
italienske  og  franske  Kunstnere. 

Kuppelens  indvendige  Hvælving  er  prydet  med  storartede  alle- 
goriske Malerier.  En  Kreds  i  Midten  dannes  af  Washington  imellem 
Sejren  og  Berømmelsen  og  tretten  kvindelige  Figurer,  fremstillende 
de  tretten  oprindelige  Stater.  Om  denne  indre  Kreds  dannes  en 
ydre  af  Grupper,  forestillende  Friheden,  Agerdyrkning,  Haandværk, 
Handel,  Søfart  og  Kunster  og  Videnskaber.  Disse  Malerier  alene 
have  kostet  40,000  Dollars. 

Rotunden  er  imponerende  skjøn  om  Dagen,  men  endnu  skjønnere 
om  Aftenen,  naar  man  ved  Elektricitetens  lynsnare  Baand  har  tændt 
dens  Tusinder  af  Gasblus,  der  ere  anbragte  paa  den  smagfuldeste 
Maade,  saa  at  Øjet  kun  ser  Lyset  selv,  ikke  de  Blus,  hvorfra  det 
ud  springer. 

Dens  indvendige  Højde  er  fra  Gulv  til  Loft  220  Fod.  Den 
gamle  Kuppel  var  bygget  af  Træ,  dens  ydre  og  indre  Hvælving 
svarede  ikke  til  hinanden;  medens  den  indre  i  sine  Proportioner  var 
en  Kopi  af  Agrippas  Pantheon  i  Horn,  var  den  ydre  betydelig 
højere  i  Forhold.  Den  nye  Kuppel  er  bygget  helt  af  Jern  og  ligner 
som  sagt  Peterskirkens  og  Londons  Paulskirkes  Kupler.  Den  er 
forsynet  med  baade  indvendige  og  udvendige  Gallerier. 

De  øvrige  Dele  af  Bygningen  staa  i  skjøn  og  pragtfuld  Ud- 
smykning værdigt  ved  Siden  af  Rotunden.  Det  kejserlige  Frankrigs 
Corps  législatif  boede  højst  tarvelig  i  Palais  Bourbon  sammenlignet 

med  den  mere  end  kongelige  Residens,  som  huser  de  Forenede 
Staters  Kongres,  og  selv  det  storartede  engelske  Parlamentshus 
kommer  til  at  træde  i  Skyggen.  Overalt  gaar  man  paa  indlagte 
Gulve,  op  ad  dejlige  Marmortrapper,  gjennem  Bronceporte,  forbi 
Statuer  af  Marmor  og  Bronce,  gjennem  lange  Gallerier,  beklædte 
med  skjønne  slebne  Stenarter,  Marmor  i  alle  Farver,  dekorerede 
med  Ornamenter  af  massivt  Metal.  Man  ser  paa  sin  Vandring 
elegante  Saloner,  hyggelige  smaa  Sale  med  bløde  Brysseler  Tæpper, 
smagfulde  Møbler,  Lysekroner  og  fyrstelige  Spejle;  snart  er  det 
Modtagelsesværelser  for  Fremmede,  der  søge  Medlemmer,  snart  er 
det  Venteværelser  for  Damer  alene,  snart  Aftrædelsesværelser  for  de 
forskjellige  parlamentariske  Funktionærer,  snart  Udvalgs-  og  Arbejds- 
værelser. De  to  Afdelinger  af  Kongressen,  Repræsentanternes  Hus 
og  Senatet,  have  hver  sin  af  de  to  Fløje,  der  væsenlig  ere  indrettede 
paa  samme  Maade  og  med  samme  Elegance.  Hvor  vidt  man  er 
gaaet  i  sin  Omsorg  for  Medlemmernes  Bekvemmelighed,  kan  ses 
deraf,  at  ikke  blot  hver  Afdeling  har  sin  rummelige  Toiletsal,  men 
ogsaa  sine  Bade,  der  navnlig  i  den  tropiske  Hede,  som  kan  herske 
i  Washington  ved  Sommertid,  paaskjønnes  meget  af  Medlemmerne. 

Blandt  de  mest  elegante  Lokaler  ere,  foruden  Forsamlingssalene, 
Husets  Formands  Værelse,  Modtagelsesværelserne,  »The  marble  Room«, 
hvis  Vægge  ere  beklædte  med  det  bekj  endte  Tennessee  Marmor,  og  Præ- 
sidentens Værelse,  hvor  Væggene  ere  dækkede  af  Freskomalerier. 
Gulvtæppet  her  er  alene  et  Pragtstykke,  Sofaer  og  Stole  ere  beklædte 
med  purpurfarvet  Atlas,  og  tre  kolossale  Spejle  gjenstraale  om  Aftenen 
med  blændende  Virkning  Lyset  fra  den  store  Lysekrone.  Vicepræsi- 
dentens Værelse  er  smagfuldt,  men  ikke  pragtfuldt  indrettet;  i  sin 
smukke  Simpelhed  harmonerer  det  godt  med  den  Mands  Karakter, 
der  for  Tiden  kalder  det  sit,  den  fra  Dygtighedens  og  Karakterens 
Side  lige  højt  ansete  Schuyler  Colfax. 

Den  tidligere  Forsamlingssal  for  Repræsentanternes  Hus  ligger 
i  anden  Etage.  Den  er  af  halvrund  Form,  omgiven  af  Søjler  af 
farvet  Potomac  Marmor  med  Kapitæler  i  korinthisk  Stil  af  hvidt 
italiensk   Marmor.     Det  kuppelformede  Loft   er   en  Efterligning  af 

Pantheon  i  Kom.  Under  Kuplen  staar  en  kolossal  Frihedsgudinde. 
Ved  en  Lov  fra  1864  er  denne  Hal  bleven  gjort  til  et  Samlingssted 
for  Billedhuggerarbejder.  Hver  af  Staterne  har  faaet  Lov  til  at  ind- 
sende Statuer  af  to  af  sine  bedste  Mænd.  Indtil  denne  Samling  er 
dannet,  benyttes  Hallen  til  Udstilling  af  Billedhuggerarbejder. 

Midt  i  al  denne  Herlighed  ligger  i  hver  Fløj  Hovedpunktet, 
selve  Forsamlingssalene,  høje,  rummelige,  pragtfulde  og  forsynede 
paa  det  Liberaleste  med  Plads  for  Tilhørerne;  de  udgjøre  langagtige 
Firkanter  og  modtage  Lyset  fra  oven,  baade  Dag  og  Aften.  Loftet 
bestaar  nemlig  kun  af  Glasfelter,  matte  eller  smykkede  med  Malerier, 
omgivne  af  brede,  dekorerede  og  udskaarne  Trærammer.  For- 
mændene have  deres  Pladser  paa  høje  Tribuner  —  i  Huset  af  hvidt 
Marmor,  i  Senatet  af  gult  Egetræ  —  midt  paa  en  af  de  lange 
Vægge.  Medlemmernes  Pladser,  smukke,  udskaarne  Pulte,  to  og  to 
sammen,  ere  opstillede  i  Halvcirkelbuer.  Ved  sindrige  Apparater 
er  der  sørget  for,  at  Solen  aldrig  kan  komme  til  at  stikke  gjennem 
Loftet,  men  at  Salen  altid  paa  en  Maade  er  i  Skygge.  Om  Aftenen 
falder,  som  ovenfor  bemærket,  Lyset  ind  gjennem  Loftet,  uden  at 
man  øjner  et  Blus. 

I  Salens  halve  Højde  begynde  Tribunerne.  Der  er  som  sagt 
rigelig  Plads  for  Tilhørerne.  Det  er  et  gjennemgaaende  Træk  ved  den 
hele  Anordning,  at  der  bør  drages  ligesaa  godt  Omsorg  for  Publikum, 
for  Folket,  Herren  selv,  som  for  dets  Tjenere  og  Repræsentanter. 
Publikum  har  Adgang  overalt  i  hele  Huset,  og  skulde  der  træffes  et 
Valg,  kunde  der  ikke  være  Tale  om  Andet,  end  at  Medlemmernes 
Bekvemmelighed,  f.  Ex.  hvad  Plads  angik,  maatte  vige  for  Hensyn 
til  Publikums  Tribuner.  Man  har  nu  imidlertid  fra  Begyndelsen  af 
sørget  for  at  indrømme  Publikum  saa  Meget,  at  det  omtrent  ikke 
kan  forlange  Mere,  undtagen  at  tage  Del  i  Debatten,  og  finder  der 
en  meget  spændende  Forhandling  Sted,  skal  det  næsten  se  ud,  som 
om  ogsaa  denne  Ret  var  indrømmet.  Da  Pladserne  ere  saa  rundelig 
afmaalte,  er  det  kun  yderst  sjeldent,  at  Tribunerne  ere 'overfyldte. 
Siden  dengang  der  forhandledes  om  at  sætte  Præsident'  Johnson 
under   Anklage,    har  Ingen  maattet  gaa  bort  uden  at  komme  ind. 


196  Forsamlingssalene. 

Der  er  selvfølgelig  ingen  Pladser  for  »Tilhørere  med  Billetter«  og 
for  »Tilhørere  uden  Billetter«.  Alle  Pladser  ere  ens,  der  er  blot 
Herre- Gallerier  og  Dame-Gallerier.  Ja,  man  er  endnu  mere  liberal 
mod  Publikum;  saa  utroligt  det  end  kan  lyde,  har  dette  Adgang  til 
Medlemspladserne  selv  under  Forhandlingerne.  Man  kan  naturligvis 
ikke  gaa  lige  fra  Gaden  ind  i  Forhandlingssalen  under  Mødet  — 
saaledes  som  iøvrigt  Enhver  kan  gjøre,  saasnart  Mødet  er  endt  — 
man  skal  have  en  speciel  Autorisation  til  at  komme  ind,  men  der 
hører  ikke  saa  meget  til  at  faa  denne,  og  man  passerer  da  ikke  blot 
Dørvogteren,  men  gaar  omkring  ligesom  de  virkelige  Medlemmer, 
sætter  sig  paa  de  Pladser,  som  staa  tomme,  og  kan  gerere  sig  fuld- 
stændigt som  Medlem  blot  paa  det  nær,  at  man  ikke  kan  tage  Ordet 
eller  stemme. 

Senatets  Forsamlingssal  er  113  Fod  lang,  80  Fod  bred  og  36 
Fod  høj.  Paa  Gallerierne  er  der  Siddepladser  for  1200  Personer. 
Repræsentanternes  Sal  er  139  Fod  lang,  93  Fod  bred  og  36  Fod 
høj.  Dets  Tilhørerplads  rummer  med  Lethed  1500  siddende  Personer. 
Omtrent  5000  Personer  kunne  rummes  nede  i  Salen  selv,  naar  de 
staa  saa  tæt,  som  man  plejer  i  en  offentlig  Forsamling,  saa  at  man 
ser,  der  maa  være  rigelig  Plads  til  lidt  over  halvtrediehundrede 
Medlemmer.  Til  Ventilation  og  Opvarming  findes  fortræffelige  Appa- 
rater. Ventilationsapparatet  leverer  hundrede  Tusinde  Kubikfod 
Luft  i  Minutet  til  Repræsentanternes  Sal  og  fornyer  Luften  der 
helt  hver  femte  Minut. 

Pragtfuld  som  denne  Sal  er,  er  dens  Dekoration  dog  endnu  ikke 
fuldført,  og  Gallerierne  skulle  modtage  endnu  baade  Malerier  og 
Billedhuggerarbejder. 

Bekostningerne  ved  Kapitoliets  Opførelse  og  Udstyr  anslaas  til 
et  Beløb  af  mellem  10  og  12  Millioner  Dollars,  og  endnu  mere  vil 
gaa  til,  hvis  man  vil  udføre  storartede  Planeringsarbej der  ved  Højen, 
hvorom  der  tales. 

Kaster  man  et  Blik  paa  Medlemmerne,  som  færdes  i  disse  Om- 
givelser, spejder  man  Dag  for  Dag  forgjæves  efter  disse  smudsige, 
ubehøvlede  Gentlemen,  som  lægge  Benene  op  paa  Bordet  og  have 

Revolverne  liggende  parate  i  deres  Pultrum,  og  som  tilbringe  Tiden 
med  at  skære  deres  Pulte  og  deres  Naboers  Stolerygge  ned,  disse 
Figurer,  af  hvilke  man  efter  Rejsebeskrivelserne  havde  forestillet 
sig  Kongressen  oversvømmet.  Med  al  mulig  Agtelse  for  Dickens 
maa  Enhver,  der  ser  Kongressen,  indrømme,  at  enten  har  denne 
forandret  sig  umaadelig  i  de  sidste  20  Aar,  eller  ogsaa  har  Dickens 
havt  meget  engelske  Briller  paa,  naar  han  betragtede  de  amerikanske 
Lovgivere.  Hvorledes  de  Herrers  politiske  Moral  er,  kan  være  et 
andet  Spørgsmaal,  men  vist  er  det,  at  i  det  Ydre  ere  de,  baade  de 
hvide  og  de  kulørte  Medlemmer  —  i  ethvert  Fald  saalænge  de  tie 
—  en  Samling  af  Gentlemen,  hvis  hele  Væsen  og  Holdning  gjør  et 
behageligt  Indtryk.  Det  kan  komme  til  voldsomme  personlige 
Sammenstød,  og  den  parlamentariske  Tone  synes  meget  lax,  men  i 
Reglen  synes  Forhandlingerne  at  gaa  rolig  og  normalt.  Man  mærker 
end  ikke  nogen  særlig  Grad  af  Larm  og  Støj;  Folk  spadsere  om  og 
konversere  endel,  men  Talerne  synes  slet  ikke  at  behøve  at  anstrenge 
sig  for  at  blive  hørte,  og  naar  Formanden  banker  i  Bordet  med  sin 
Hammer,  gjør  det  mindst  lige  saa  megen  og  i  Reglen  mere  Virk- 
ning, end  naar  Præsident  Schneider  kimede  med  den  store  Klokke, 
der  hang  foran  ham. 

En  ganske  original  Institution,  som  endelig  ikke  maa  lades 
uomtalt  i  en  Skizze  af  Kongressens  ydre  Fremtrædelsesform,  er  den 
Maade,  paa  hvilken  Medlemmerne  blive  betjente  i  Salen.  Da  der 
uafladelig  er  en  betydelig  Mængde  Kommissioner  med  Breves  Ind- 
og  Udbæring,  Besøgs  Anmeldelse  o.  s.  v.,  hvortil  vilde  behøves  en 
Mangfoldighed  af  Betjente,  har  man  meget  praktisk  antaget  en  hel 
Del  Drenge.  De  bære  ingensomhelst  Tegn  eller  Mærker,  og  ved  sit 
første  Besøg  bliver  man  helt  forbauset  ved  at  se  en  Drengeskare 
ligge  lejret  i  aldeles  ugenerte  Stillinger  ved  Foden  af  Præsidentens 
Tribune  og  en  hel  Del  andre  ilende  om  i  Salen.  Antallet  er  saa 
rigeligt,  at  et  Medlem  aldrig  behøver  at  vente;  i  det  Øjeblik  han 
klapper  i  Hænderne,  har  han  strax  en  lille  Fyr  til  sin  Disposition, 
som  tager  hans  Brev  og  iler  ud  med  det,  idet  han  paa  Gangene 
rekreerer    sig  paa   sit   legislative   Arbejde  i  Salen    ved   hurtigt   at 

klapre  et  lille  Stykke  med  de  ogsaa  hos  vore  Drenge  velbekj endte 
Trækastagnetter. 

Den  almindelige  Mødetid  i  disse  to  Afdelinger  er  Kl.  12  Middag, 
men  under  Forf.  Ophold  var  der  omtrent  Møde  hele  Dagen,  fra 
Morgenstunden  af  til  Kl.  12,  1,  1^  om  Natten,  for  at  faa  de  re- 
sterende Forretninger  fra  Haanden  inden  Ajourneringen. 

Man  vilde,  som  alt  bemærket,  gjøre  Kongressen  højlig  Uret, 
naar  man  forestillede  sig  den  som  en  pøbelagtigt  udseende,  larmende, 
altid  uvorn  Forsamling.  Under  normale  Forhold  kan  den  ganske % 
rolig  i  Udseende  maale  sig  med  Europas  store  lovgivende  For- 
samlinger, med  Undtagelse  af,  at  der  unægtelig  skraaes  og  spyttes 
mere  end  noget  andet  Sted  paa  Jorden;  der  spyttes  Tobakssauce  i 
Salen  og  paa  Gallerierne,  der  spyttes  paa  de  indlagte  Mosaikgulve 
og  paa  de  hvide  Marmortrapper,  hvis  Trin  ere  helt  skjoldede  af  den 
gule  Vædske,  som  er  trængt  ind  i  Stenen,  der  spyttes  paa  Brysseler 
Tæpper  og  paa  tyrkiske  Tæpper  i  Salene  og  Salonerne,  der  spyttes 
allevegne,  men  mindst  i  de  Spyttebakker,  som  staa  i  hundredevis 
rundt  om.  Man  kan  ikke  Andet,  naar  man  ser,  hvorledes  der  spyttes, 
end  tænke  paa  den  Mand,  som  i  et  Hotel  ringede  og  gav  Ordre  til, 
at  man  skulde  tage  den  ubekj endte  Tingest  bort,  som  stod  netop 
paa  et  Sted,  hvor  det  vilde  falde  bekvemt  at  spytte,  og  som  smed 
Opvarteren  ned  ad  Trappen,  da  han  vilde  forklare,  at  det  var  Me- 
ningen, at  man  skulde  spytte  i  Tingesten. 

Fordi  det  med  Undtagelse  af  Spytningen  i  Reglen  gaar  højst 
ordentlig  til  i  Huset,  maa  man  imidlertid  ikke  tro  Andet  end,  at 
hvor  betydelige  Fremskridt  i  god  Tone  den  unge  Kongres  end  alt 
har  gjort,  kan  der  i  den  forefalde,  man  tør  ikke  engang  sige  De- 
batter, men  Skænderier  i  en  saa  simpel  Toneart,  at  man  aldeles 
forbauset  gnider  Øjnene  for  at  se,  om  det  virkelig  er  de  nette 
Gentlemen,  som  man  syntes  saa  godt  om,  der  tale  saaledes.  Og  det 
Mærkeligste  er  næsten,  naar  der  forefalder  en  saadan  Scene,  som 
dog  er  en  Undtagelse  fra  den  sømmelige,  rolige  og  dygtige  Debat, 
at  se,  hvor  lidet  den  anfægter  de  andre  Medlemmer  og  Tilhørere, 
den    gaar   ligesaa  rolig  og  uforstyrret,    ogsaa  af  Formanden,    som 

enhver  anden  Debat.    Stilen  i  saadanne  Scener  vil  bedst  fremgaa  af 
Gjengivelsen  af  en  af  dem  efter  det  stenografiske  Referat. 

Det  var  paa  Samlingens  sidste  Dag,  og  man  havde  meget  travlt, 
skjøndt  man  var  begyndt  om  Morgenen.  Den  vigtige  Ku-Klux-Bill, 
som  gav  Regeringen  extraordinær  Myndighed  for  at  kue  de  skamme- 
lige Voldshandlinger,  som  i  de  gamle  Slavestater  stadigt  fandt  Sted 
mod  Folk,  der  hørte  til  den  »republikanske«  Retning,  skulde  expe- 
deres,  og  efter  denne  var  der  endda  adskillige  andre  Sager  at  afgjøre. 

Da  man  endelig  havde  faaet  disse  fra  Haanden,  og  ligesom 
Senatet  havde  valgt  en  Komite  paa  tre  Medlemmer,  som  skulde 
underrette  Præsidenten  om,  at  Huset  var  rede  til  ajournere,  bad 
General  Butler  om  Ordet  for  at  afgive  en  personlig  Forklaring  i 
Anledning  af  et  Sammenstød,  han,  som  Huset  vel  vidste,  havde  havt 
med  Senator  Davis.  Butler  fik  Tilladelsen,  skjøndt  et  Par  Med- 
lemmer udtalte  sig  derimod.  Grunden  til,  at  man  ikke  ønskede  at 
give  ham  Ordet,  var,  efter  hvad  der  sagdes,  ikke  alene,  at  Butler 
er  en  af  Mænd  af  alle  Partier  lige  lidet  yndet  Person,  men  ogsaa 
at  man  paa  Forhaand  misbilligede,  at  han  først  nu  i  Kongressens 
sidste  Time,  da  Davis  ikke  vilde  kunne  komme  til  at  give  Gj  ens  var, 
afgav  en  »Forklaring«,  som  han  havde  havt  Lejlighed  til  at  afgive 
tidligere.  Det  omtalte  Sammenstød  var  nemlig  adskillige  Dage 
gammelt.  Butler,  som  er  Medlem  af  Repræsentanternes  Hus  for 
Massachusetts,  var  en  Dag,  saaledes  som  det  jo  her  er  tilladt,  under 
Senatets  Møde  gaaet  ind  i  dettes  Sal  og  havde  sat  sig  ned  for  at 
forhandle  en  Sag  med  en  Senator.  Den  omtalte  Davis,  en  bitter 
personlig  Fjende  af  Butler,  havde  faaet  Ordet  og  i  sin  Tale  omtalt 
Fakta,  som  formentlig  maatte  være  ubehagelige  for  Butler.  Denne 
tog  imidlertid  Sagen  meget  rolig,  satte  sig  taus  hen  ved  Siden  af 
Davis  og  »uglesaa«  ham  blot  —  for  at  bruge  et  kjøbenhavnsk  Ud- 
tryk —  medens  han  holdt  sin  Tale.  Dette  irriterede  først  Senatoren 
og  truede  endelig  med  rent  at  forvirre  ham;  hans  Vrede  løb  af  med 
ham,  og  et  temmelig  uparlamentarisk  halvhøjt:  »Hvad  gloer  Du  paa, 
fordømte  Slyngel«  for  ham  parenthetisk  ud  af  Munden.  Den  for- 
henværende General  og  nuværende  Prokurator  tog  imidlertid  ogsaa 

dette  fuldstændigt  rolig,  og  et  Par  Dage  efter  søgte  han  i  Repræsen- 
tanternes Hus  at  være  højst  ubehagelig  imod  Davis  uden  dog  at 
indlade  sig  paa  hans  Injurier  i  Senatet.  Dette  gjemte  han  som  sagt 
til  den  sidste  Mødedags  sidste  Time.  Han  opgjorde  da  her  fuld- 
stændigt sit  Mellemværende  med  Davis  og  angreb  stærkt  denne,  idet 
han  gjennemgik  deres  Sammenstød  fra  Krigens  Tid  af  og  erindrede 
om,  hvorledes  Lincoln  dengang  havde  givet  ham  Ret.  I  Anledning 
af  Angrebene  for  at  have  tilegnet  sig  baade  Insurgenternes  Gods  og 
Statsej endele  mindede  han  om  sin  Administration  af  New-Orleans, 
der  ganske  vist  var  glimrende,  og  hvor  han  med  ubøjelig  og  hen- 
synsløs Energi  omskabte  denne  Stad  fra  et  Arnested  for  Epidemier 
til  et  sundt  og  renligt  Opholdssted.  Han  fremhævede,  at  under 
Krigen  lod  Sligt  sig  ikke  gjøre  uden  Haardhed,  det  havde  været 
nødvendigt  at  demolere  hist  og  fylde  op  her,  men  New-Orleans 
havde  tjent  Millioner  ved  de  Grunde,  han  havde  skabt,  og  det  var 
saa  langt  fra,  at  Staten  havde  havt  Udgift  ved  Forandringerne,  at 
han  havde  indsendt  en  halv  Million  Kontanter  til  Statskassen  fra 
Byen.  Han  benyttede  Lejligheden  til  imod  et  Medlem  af  Huset,  Mr. 
Farnsworth,  at  forsvare  sin  Færd  som  Kasserer  og  Direktør  for  en  stor 
militær  Stiftelse  (en  nedsat  Kommission  havde  iøvrigt  alt  fuldstændigt 
frikjendt  ham).  Han  talte  med  Energi  og  godt  Foredrag,  og  hans 
Tale  syntes  at  gjøre  Indtryk.  Efterat  man  atter  havde  beskjæftiget 
sig  noget  med  andre  Forretninger,  fik  imidlertid  den  nævnte  Mr. 
Farnsworth  Ordet  i  Anledning  af  Butlers  Apologi,  og  det  kom  til 
en  højst  uhyggelig  Forhandling,  som  det  var  umuligt  at  forstaa  paa 
dette  Sted,  saaledes  syntes  det  at  stride  imod  alle  parlamentariske 
Regler  at  benytte  Huset  til  en  Række  gj  ensidige  Beskyldninger  og 
Injurier.  Mr.  Parnsworth  erindrede  om,  at  Kommissionen  vel  ikke 
havde  fundet  Butler  skyldig  i  Kassesvig,  men  den  havde  ikke  handlet 
»fairly«;  den  havde  nemlig  trods  alle  Opfordringer  ikke  forlangt 
Butlers  Bankbog  fremlagt;  deraf  vilde  det  have  fremgaaet,  at  denne 
stadigt  paa  sin  Konto  havde  havt  staaende  100  å  150,000  Dollars  af 
Statens  Penge,  hvormed  han  drev  Spekulationer  for  egen  Regning. 

Butler  henledede  Formandens  ( )pmærksomhed  paa  denne  Ytring ; 
det  var  et  personligt  Angreb;  Farnsworth  burde  kaldes  til  Orden. 

JEormanden  spurgte,  om  Butler  vilde  sige,  i  Anledning  af  hvilke 
Ord  han  vilde  have  det  Spørgsmaal  rejst,  om  der  burde  kaldes 
til  Orden. 

Butler  fandt,  at  det  Hele  var  skikket  hertil. 

Formanden  kom  da  endelig,  efter  endnu  lidt  længere  Forhand- 
ling med  Butler,  til  det  Resultat,  at  Farnsworth's  Sprog  var  »upar- 
lamentarisk«. 

Derefter  fortsattes  Forhandlingen  i  samme  Aand.  Der  var  ikke 
synderlig  Bevægelse  i  Huset;  der  blev  langt  mere  Larm,  naar  i 
gamle  Dage  Granier  de  Cassagnac  sendte  en  Pil  over  i  Venstres 
Lejr  i  Palais  Bourbon,  og  naar  Larmen  blev  lidt  stærkere,  dæmpedes 
den  altid  noget  ved  et  Slag  af  Formanden.  Men  Ytringerne  faldt 
stadigt  saa  drøje  som  mulig,  og  Formanden  var  meget  overbærende. 

Farnsivortli  beskyldte  Butler  for  at  have  snydt  Stiftelsen  ved  at 
lade  sælge  den  en  Ejendom.  Han  havde  under  denne  Sag  gjort  sig 
skyldig  i  Bedrageri  og  Mened.  (Latter,  Bevægelse,  et  lille  Dunk  af 
Formandens  Hammer.) 

Butler  oplæste  en  Passus  af  den  omtalte  Kommissions  Betænk- 
ning, som  fuldstændigt  retfærdiggjorde  hans  Opførsel.  Der  sad  i 
Huset  tolv  eller  femten  Medlemmer,  som  kunde  bevidne,  at  den 
solgte  Ejendom  var  over  25,000  Dollars  mere  værd,  end  han  havde 
villet  tage  for  den. 

Farnsworth:  »Medlemmet  fra  Massachusetts  (Butler)  aflagde 
under  Undersøgelsen  Ed  paa,  at  han  ikke  solgte  Ejendommen,  men 
at  det  var  hans  Broder,  som  solgte  den.«    (Høj  Latter.) 

Butler:  »Sludder!«  (Latter.)  »Ejendommen  var  kun  i  min 
Broders  Hænder  som  Sikkerhed  for  Penge,  han  laante  mig.« 

Farnsivortli:  »Deres  Broder  aflagde  Ed  paa,  at  han  ikke  havde 
laant  Dem  Penge.«    (Latter.) 

Butler  kunde  ikke  diskutere  videre  med  en  Mand,  hvem  han 
ikke  vilde  tro,  selv  om  han  aflagde  Ed.  (Latter.  Formanden  slaar 
en  lille  Tappenstreg.)    Der  var  ganske  vist  Vidner,  som  havde  aflagt 

Ed  imod  ham;  den  Ene  af  disse  var  en  Desertør  fra  Marinen,  den 
Anden  en  Soldat,  som  bestandigt  var  sunken  dybere  og  dybere,  ind- 
til han  var  sunken  ned  til  at  blive  Vidne  for  Medlemmet  for  Illinois 
(Farnsworth).     (Stor  Munterhed.     Ingen  Hammer.) 

Og  saaledes  gik  det  endnu  længere  Tid  i  denne  Stil  under  lige 
Lystighed  paa  Gulvet  og  paa  Tribunen,  indtil  Gemytligheden  af- 
brødes ved  et  vældigt  Hammerslag  fra  Formanden,  ikke  for  at  kalde 
Nogen  til  Orden,  men  for  at  bemærke,  at  det  til  Ajourneringen 
fastsatte  Klokkeslet  var  kommet,  og  at  den  første  Session  af  Re- 
præsentanternes Hus  i  den  42de  Kongres  var  ajourneret  »sine  die«. 
Efter  et  nyt  Hammerslag  steg  han  rolig  ned  fra  Tribunen  og  sluttede 
sig  til  de  leende  og  samtalende  Grupper  paa  Gulvet, 

Der  maa  ganske  vist  være  mere  end  »something  rotten«  i  en 
Forsamling,  hvor  en  saadan  Scene  kan  løbe  saaledes  af;  men  det  er 
umuligt  Andet,  end  at  der  i  denne  Forsamling,  som  tæller  mange  af 
Landets  fremragende  Mænd  i  sin  Midte,  ved  Siden  af  al  Fordærvelsen 
og  Raaddenheden  maa  være  et  betydeligt  Fond,  ikke  alene  af  Kund- 
skaber og  Dygtighed,  men  ogsaa  af  personlig  Hæderlighed. 


I  Regeringskontorerne. 

Amerikanerne  spare  ikke  paa  deres  offentlige  Bygninger,  og  det 
er  derfor  intet  Under,  at  deres  Hovedstad  indeholder  en  betydelig 
Mængde  imponerende  Bygninger  til  offentlig  Brug.  Medens  man  ikke 
tinder,  at  den  private  Arkitektur  har  ladet  sig  paavirke  af  nogen 
særegen  høj  Grad  af  Smag  —  i  Virkeligheden  ere  de  private  Huse 
i  Washington,  baade  de  gamle  og  de  nye,  slet  ikke  smagfulde  —  kan 
man  ikke  nægte,  at  de  offentlige  Bygninger  i  det  Hele  harmonere  baade 
i  Stil  og  i  virkelig  Skjønhed  med  det  Kapitolium,  som  unægtelig  er 
Kronen  for  alle  offentlige  Bygninger  i  Fristaterne. 

Blandt  de  mere  fremtrædende  Bygninger  kan  saaledes  fremhæves 
»General-Post-Kontoret« ,  opført  i  »Paladsstil  af  korinthisk  Orden«. 
Hele  Bygningen,  som  er  300  Fod  lang  og  207  Fod  bred,  er  opført  af 
Marmor.  I  Stueetagen  har  Byen  sin  Postbesørgelse,  det  Øvrige  op- 
tages  af  Postdepartementet.  Ved  at  nævne  Byens  Postkontor  bør 
bemærkes  det  meget  snilde  System,  man  overalt  i  Fristaterne  har 
indrettet  for  Besørgelsen  af  Breve  til  Forretningsfolk.  Ethvert  Firma 
Hier  enhver  Enkelt,  hvem  det  er  magtpaaliggende,  har  nemlig  i  store 
Reoler,  der  se  ud  som  kæmpemæssige  »Kager«  i  en  Bikube,  stillede  paa 
Kant,  et  lille  firkantet  Rum,  hvortil  han  har  en  særskilt  Nøgle.  De 
Breve,  der  ankomme  til  Folk,  der  have  et  saadant  Rum,  en  »box«,  læg- 

ges  strax  efter  enhver  Posts  Ankomst  ned  i  Rummet;  gjennem  en  Glas- 
rude kan  man  se,  om  der  er  ankommet  noget  eller  ikke ;  Brevafhent- 
ningen er  derfor  en  meget  hurtig  og  simpel  Sag,  og  det  er  ikke  alene 
om  Søndagen,  naar  Brevuddelingen  er  standset,  men  ogsaa  alle  de 
Søgnedage  paa  denne  Maade  muligt  paa  en  nem  Maade  at  faa  sin 
Post  hurtigt.  Paa  Forretningsbreve  vil  man  derfor  i  Reglen  i  Stedet  for 
Bopæls-Adresse  finde  blot  Nummeret  paa  Vedkommendes  Box  paa 
Postkontoret.  Kommer  man  i  Brevvexling  med  Folk,  opgive  de  En 
gjerne  strax  deres  Nummer,  da  ethvert  Brev  med  dette  vil  komme 
nogle  Timer  tidligere  i  Hænderne  paa  Adressaten.  Undertiden  giver 
ganske  vist  dette  Nummer  Anledning  til  ejendommelige  Misforstaaelser. 
Forfatteren  saa  saaledes  engang  en  dansk  Udvandrer  ankomme  paa  en 
Jernbanestation  med  en  af  de  bekjendte  store  rødmalede  Udvandrer- 
Kister,  der  indeholdt  bele  Ejendommen.  Manden  skulde  til  en  nær  Slægt- 
ning i  Byen,  og  paa  Kisten  stod  malet  dennes  Navn  med  Tilføjelsen 
af  P.  O.  B.  (Post  Office  Box)  Nr.  161,  »det  var  det,  det  kom  an 
paa«,  havde  man  altid  skrevet  til  ham,  og  nu  lo  Folk  ad  ham,  fordi 
han  havde  den  Adresse. 

Et  ret  ejendommeligt  Kontor  er  Begravelseskontoret  hos  General- 
stabskvartermesteren.  I  Foraaret  1870  havde  dette  Kontor  besørget 
315,000  militære  Begravelser. 

Af  Ministerierne  ere  de  militære  endnu  lidt  tarvelig  indlogerede 
i  gamle  Bygninger.  En  ren  Pragtbygning  er  derimod  »the  Treasury«, 
Finansministeriet.  Det  er  en  Bygning  paa  400  Fods  Længde  og 
2ti<6  Fods  Bredde,  opført  i  jonisk  Stil  med  en  i  Sandhed  imponerende 
Kolonnade.  En  Del  af  Bygningen,  nemlig  Midterpartiet,  er  ældre, 
og  det  er  især  de  nye  Dele,  som  gjøre  den  til,  hvad  den  er.  De  ere 
opførte  af  det  skjønneste  Granit,  man  kan  tænke  sig,  bragt  fra  Dix 
Island  ved  Maines  Kyst,  medens  den  ældre  Del  kun  er  af  graatmalet 
Brunsten.  Granitsøjlerne  paa  den  nye  Del  ere  hver  af  en  eneste 
Sten,  vejende  mellem  70  og  80,000  Pund,  umaadelige  Bærepiller  og 
Blokke  ved  Opgangene  ere  ligeledes  Monolither,  og  man  faar  unæg- 
telig Agtelse   for  det  mekaniske  Snille,    som  har  haandteret  disse 

umaadelige  Masser  og  bragt  dem  fra  deres  fjerne  Sted  ind  paa  deres 
bestemte  Plads  i  Bygningen. 

Bygningen  er  udstyret  overordentlig  pragtfuldt  indvendigt.  Det 
skjønneste  Rum  er  den  Hal,  der  benyttes  til  Kassererkontor.  Væg- 
gene ere  af  poleret,  spejlblankt  Marmor.  Det  gaar  igjennem  to 
Etager  i  Højden  og  er  prydet  med  to  Søjlerækker  af  forskjellig 
Orden;  de  to  Etager  ere  adskilte  ved  det  rige  Broncerækværk  om 
en  Balkon,  som  løber  rundt  om  Salen  og  er  tilgængelig  for  Be- 
søgende. 

Gulvet  er  tavlet,  af  rødt  og  hvidt  Marmor,  Søjlerne  i  den  un- 
derste Række  ere  af  Tennessee  Marmor,  i  den  øverste  at  karrarisk 
Marmor,  ligesom  der  ogsaa  er  anvendt  italiensk  Marmor,  afvexlende 
med  pyrenæisk  Marmor,  til  Væggene.    Dørene  ere  af  fuldt  Mahogny. 

Et  ganske  ejendommeligt  Indtryk  gjør  det  i  Ministerierne,  navnlig 
i  Finansministeriet,  at  se  den  store  Mængde  Damer,  som  arbejde  i 
Kontorerne.  Der  er  Kontorer,  som  næsten  udelukkende  bestaa  af 
Damer  —  de  Damer,  som  arbejde  i  Generalstabskvartermesterens 
Kontorer,  ere  fuldstændig  aflukkede  —  og  de  ere  tilstede  i  større 
eller  mindre  Antal  i  mange  andre.  De  fleste  af  dem  ere  unge;  man 
ser  ikke  faa  smukke  Ansigter  bøjede  over  de  store  Bøger  og  møder 
mange  fix  klædte  unge  Assistentinder  i  Gange  og  paa  Trapper,  der 
bevæge  sig  med  fuldstændig  Ugenerthed  blandt  Publikum  og  deres 
mandlige  Medarbejdere.  Man  synes  at  være  temmelig  enig  om,  at 
Damerne  gjøre  deres  Arbejde  meget  tilfredsstillende,  og  der  er  Stem- 
ning for  at  aabne  Adgang  for  dem  til  at  avancere  og  opnaa  de 
højere  Poster.  Et  andet  Spørgsmaal  er,  om  den  hele  Ordning  er 
tilfredsstillende  i  andre  Henseender,  der  ganske  vist  ikke  vedrøre  det 
rent  Administrative,  den  Maade,  hvorpaa  Forretningerne  expederes. 
Det  er  vist  ikke  uden  Grund  paastaaet,  at  ialfald  i  Begyndelsen 
denne  Ordning  ikke  kunde  synes  at  fremme  Moralitet.  Der  skal 
imidlertid  være  foregaaet  en  betydelig  Forandring  i  den  Henseende, 
baade  for  at  modvirke  Tendenserne  til  at  gjøre  Pladserne  til  For- 
sørgelsesanstalter  for  Kongresmedlemmernes  Maitresser  og  for  at 
holde  en  vis  Censur  over  dem,  der  vare  komne  ind.   De  anstændige 

Damer  slutte  sig  sammen  og  arbejde  med  Energi  paa  at  forhindre, 
at  Stillingen  kommer  i  Miskredit,  eller  rettere  paa,  at  dens  Kredit 
forbedres  noget. 

Det  uden  Sammenligning  interessanteste  Kontor  i  Washington 
er  »the  Patent  Office«.  I  det  gamle  Europa  bygges  kostbare  Pa- 
ladser for  Kunstens  Skatte,  for  Maleres  og  Billedhuggeres  ypperlige 
Frembringelser;  det  praktiske  unge  Amerika  rejser  de  ypperlige 
Frembringelser  paa  Industriens  Omraade  et  storartet  Tempel. 


Patentkontoret  i  Washington. 


Patentkontoret  er,  for  ogsaa  her  at  nævne  dets  ydre  Dimensioner, 
en  Bygning,  der  er  710  Fod  lang  og  275  Fod  bred.  Stilen  er  dorisk, 
simpel  og  prunkløs,  men  Bygningen  gjør  dog  et  stærkt  Indtryk.  Stue- 
etagen er  optagen  af  Kontorer.  Her  indleveres  alle  Ansøgninger  om 
Patenter,    ledsagede  af  Tegninger  og  Modeller;    her  gjemmes  tillige 

alle  Tegninger  af  de  tilstaaede  Patenter.  Naar  der  er  Tale  om  Ud- 
stedelsen af  et  nyt  Patent,  undersøges  det  her,  om  der  virkelig  fore- 
ligger noget  Nyt,  som  fortjener  at  beskyttes,  og  den  overordentlig 
sindrige  Maade,  hvorpaa  Registreringen  føres,  gjør  det  muligt  i  meget 
kort  Tid  at  komme  paa  det  Rene  med,  om  der  foreligger  noget  Nyt 
eller  ikke.  I  Reglen  udtages  Patenterne  igjennem  Patentagenter  i 
Washington,  og  disse  kunne  da  selv  i  Kontorerne  først  undersøge 
Værdien  af  de  til  dem  indsendte  Opfindelser. 

Det  er  betegnende  for  det  Liv,  der  er  i  Industrien,  at  der  hver 
Uge  udtages  mellem  to  og  firehundrede  Patenter;  det  højeste  Tal, 
hvortil  man  er  kommen  i  en  Uge,  er  470. 

Første  Sal  er  optagen  af  det  i  hele  Verden  enestaaende  Museum. 
I  et  uhyre  Galleri,  som  er  delt  i  flere  Afdelinger,  findes  der  Modeller 
af  alle  de  Opfindelser,  paa  hvilke  der  er  udstedt  Patenter.  Det  er 
vanskeligt  at  gjøre  sig  nogen  Forestilling  om,  hvad  her  rummes. 
Hvis  man  vilde  bruge  tre  Minuter  til  hver  Model  og  arbejde  8  Ti- 
mer om  Dagen,  vilde  man  anvende  halvandet  Aar,  før  man  var  færdig 
i  Patentkontoret. 

Amerika  savner  et  stort  nationalt  Museum,  som  Følge  heraf  har 
det  udstykket  en  Mangfoldighed  af  historiske  Erindringer  paa  mange 
forskjellige  Steder.  De  fleste  større  Bygninger  indeholde  en  lille 
Samling  af  et  eller  andet,  er  det  end  kun  nogle  af  Washingtons 
Klæder  eller  Møbler.  Saaledes  er  det  ogaaa  her.  Træder  man  ind 
i  den  første  pragtfulde,  i  pompejansk  Stil  dekorerede  Sal,  finder 
man  i  Skabene  lige  for  Indgangen  en  lille  Samling  historiske  Reli- 
kvier. Der  er  W7ashingtons  Klæder,  hans  Kaarde,  hans  Rejsesekretær, 
hans  Stok,  testamenteret  ham  af  Benjamin  Franklin.  Der  er  Jack- 
sons Klæder,  og  med  en  dyb  Følelse  af  Sympathi  for  den  store 
Ejermand  ser  man  ligeoverfor  den  nyeste,  sindrige  Farvetrykspresse 
den  gamle,  lille  Presse,  ved  hvilken  Franklin  selv  arbejdede.  Her 
hænger  ogsaa  i  Glas  og  Ramme  det  første  Patent,  som  udtoges,  da- 
teret Philadelphia  den  23de  December  1796,  for  en  Maskine  til  at 
koge  Vand.  Her  staar  ogsaa  Modellen  til  en  patenteret  Flodbaad, 
som  den  unge  Brændehugger  Abraham  Lincoln  udtænkte  i  ensomme 

Timer,  naar  han  sad  ved  Mississippis  mudrede  Bredder  og  ventede 
paa  de  Dampskibe,  der  skulde  bruge  hans  Brænde. 

Der  er  imellem  de  vrimlende  Tusinder  af  Modeller  i  de  lange 
Rækker  af  Glasskabe  simple  og  usammensatte  Ting  og  Modeller, 
som  have  kostet  flere  Tusind  Dollars,  ubrugelige,  upraktiske  Ting 
og  Triumfer  for  menneskelig  Sindrighed,  Opfindelser,  som  ikke  Mange 
have  lært  at  kjende  foruden  Opfinderen  og  hans  Agent,  og  Ting, 
som  have  gjort  hele  Menneskeslægten  Gavn. 

Her  findes,  for  at  nævne  enkelte  Exempler,  Mac  Cornicks  Høste- 
maskine, beskyttet  med  14  forskjellige  Patenter ;  hver  Del  nemlig 
var  ny,  selv  Sømmene  i  den  ere  patenterede  for  sig.  Fra  1845  til 
1854  var  den  næsten  aldeles  ukjendt,  saa  kom  dens  Tid,  tildels 
takket  være  de  Verdensudstillinger,  ad  hvilke  Alle  nu  trække  paa 
Skuldrene.  Den  fik  Guldmedaille  i  London  og  i  Paris,  blev  kjendt 
over  hele  Jorden  og  gjorde  for  ogsaa  at  tage  det  med  sin  Opfinder 
til  Millionær. 

Der  staar  den  første  Symaskine,  patenteret  den  10de  September 
1846  for  Elias  Howe;  ogsaa  her  tunge  og  lange  Kampe  for  at  trænge 
igjennem,  Intriguer  og  Misundelse,  Anerkj endelse,  Beundring  og 
Millioner.  t 

Der  ligger  en  Flaade  af  Redningsbaade;  der  ligger  Dusiner  af 
Koblere  til  Jernbanevogne,  som  alle  skulle  gaa  op,  hvis  Toget  kom- 
mer ud  af  Skinnerne  (da  der  ellers  hænder  en  Ulykke)  og  lade  de 
andre  Vogne  holde  den  rette  Kurs,  og  som  alle  gjøre  Kunsten  meget 
godt,  naar  man  staar  med  dem  i  Haanden,  men  haardnakket  vægre 
sig  ved  at  gjøre  den  paa  Banen;  der  er  over  hundrede  forskjellige 
Krinolinefjedre;  der  er  Laase  og  Flasker  og  Hatte;  der  er  alt  Muligt, 
som  bruges  kan,  forbedret  eller  foreslaaet  forbedret.  Og  man  skal 
ikke  lade  haant  om  det,  der  tager  sig  ud  som  ubetydelige  Smaating. 
Der  er  blot  i  de  Skabe,  som  gjemme  Lamper,  og  hvad  Lampers 
er,  et  Par  saadanne.  Der  er  en  lille  Spiralring  paa  en  Gasbrænder, 
som  det  er  saa  umuligt  som  Noget  for  en  ukjendt  Betragter  at  faa 
Noget  ud  af,   men  som  dog  har  gjort  Opfinderen  Mr.  Collen  til  en 

rig  Mand,    der  er  et  Lampeglas,    slet  ikke  smukt  og  meget  simpelt 
at  see  til: 


Det  er  det  Hele,  men  dets  Opfinder  er  bleven  Millionær,  thi  der 
er  neppe  et  Hus,  hvor  man  ikke  paa  en  lille  Stenolielampe  uden 
Kuppel  bruger  dette  Glas. 

Og  af  den  Slags  er  der  mangfoldige  i  denne  Bygning,  som  er 
Amerikas  Vatikan  og.  Louvre. 

I  det  hvide  Hus. 

Husets  Indre  —  Præsident  Grant  —  En  Audiens  hos  Præsidenten  —  Grant  om 
Skandinaverne  —  Mrs.  Grant's  Receptioner. 


»Det  hvide  Hus«,  Præsidentens  Bolig,  hører  til  en  af  Washing- 
tons mere  tarvelige  offenlige  Bygninger,  men  er  iøvrigt  en  smuk, 
venlig  og  tiltalende  Residens.  Det  er  et  hvidt  Palais,  beliggende  i 
en  smuk  Park,  omtrent  midt  i  Byen.  Dets  Ydre  er  ganske  prunk- 
løst, set  fra  Havesiden  minder  det  med  sin  halvrunde  Udbygning 
paa  Midten  lidt  om  Bernstorf  Slot  og  kunde  godt  være  en  smuk 
dansk  Herregaard;  Hovedindgangen  er  paa  den  anden  Side,  der  er 
smykket  med  joniske  Søjler  og  ser  noget  mere  officiel  ud.  Fra  den 
store  Forhal  kommer  man  ind  i  Gallaværelserne,  der  ere  beliggende 
i  Stueetagen.  Yderst  til  Venstre  ligger  det  største  og  pragtfuldeste 
af  dem,  »the  great  East  Room«,  som  gaar  gjennem  hele  Husets 
Brede  fra  Nord  til  Syd;  dets  Dimensioner  ere  store,  men  ikke  over- 
ordentlige, de  angives  til  80  Fod  i  Længden,  40  Fod  i  Breden  og 
22  Fod  i  Højden.  Møblementet  er  her  betrukket  med  rødt  Silke- 
damask; selvfølgelig  findes  der  pragtfulde  Gardiner,  pragtfulde  Lyse- 
kroner og  pragtfulde  Spejle,  Noget,  hvorpaa  Amerikanerne  lægge 
megen  Vægt.  Foran  cle  fyrstelige  Spejle  staar  der  særdeles  borger- 
lige Buketter  af  kunstige  Blomster  og  Frugter;  maaske  de  ere  en 
eller  anden  national  Hædersgave,  thi  de  Fleste  af  os  vilde  neppe 
have  dem  i  deres  Dagligstue.  Paa  Væggene  hænge  store  Portræter 
af  de  tidligere  Værter  i  det  hvide  Hus.  Det  Pragtfuldeste,  om  end 
ikke  det  Smukkeste  i  Salen  er  en  Prydelse,   som  den  kun  har  be- 

siddet  i  kort  Tid  —  Gulvtæppet,  en  Foræring  fra  den  tyrkiske 
Sultan,  aldeles  tyrkisk  naturligvis  i  Mønster  og  Farvesammenstilling, 
men  tykt  og  blødt  som  det  Mos,  hvoraf  Skildrerne  af  aristokratiske 
Boliger  væve  deres  Tæpper.  Efter  den  store  Sal  følger  en  Række 
mindre.  I  Midten  ligger  en  smuk  rund  Sal,  »det  blaa  Værelse« 
kaldet  efter  den  Farve,  der  er  den  fremherskende  i  Dekorationen,  i 
Betræk,  Gardiner  og  Gulvtæpper,  paa  den  ene  Side  af  dette  er  en 
firkantet  Sal,  som  forbinder  det  med  den  store  Sal,  paa  den  anden 
Side  en  ligeledes  firkantet  Sal,  som  er  Præsidentens  Modtagelses- 
værelse ved  festlige  Lejligheder.  I  Flugt  med  disse  Værelser  ligger 
endelig  den  officielle  Spisesal,  ret  stor,  men  temmelig  tarvelig  i 
Møblement  og  Udstyrelse.  De  øvrige  Rum,  de  nævnte  Sale,  saavel- 
som  de  andre  mindre  Værelse  i  Stueetagen  ere  alle  elegant,  men 
ikke  særlig  pragtfuldt  udstyrede;  Betræk  og  Gardiner  ere  af  Silke, 
Gulvtæpperne  ere  naturligvis  Pragtstykker  i  deres  Art,  men  det 
Hele  ser  mere  hyggeligt  og  komfortabelt  end  storartet  ud.  Alene 
det,  at  man  i  en  Bække  af  Sale  intetsteds  ser  disse  store,  blanke, 
skinnende,  kolde  Gulve,  være  sig  af  Marmor  eller  af  Træ,  som  ere 
uadskillelige  fra  store  og  smaa  europæiske  Residenser,  men  overalt 
ser  lyse,  farverige,  bløde  Gulvtæpper,  giver  det  Hele  et  ejendomme- 
ligt Præg.  Udstyringen  er  arrangeret  med  Smag,  og  en  bestemt 
Farve  er  gjerne  fremherskende  i  et  Rum.  Adskillige  Kunstgj  en- 
stande,  som  Malerier,  Vaser  o.  a.  L.,  findes  naturligvis  rundt  om; 
nogle  af  disse  ere  sandsynligvis  store  ethnografiske  Sjeldenheder, 
saaledes  adskillige  japanesiske  Kæmpeæsker  og  andre  Venskabsgaver. 
Det  »hvide  Hus«  har  ingen  Vagt  eller  blot  Skilderhuse  udenfor 
sine  Døre.  Enhver  kan  træde  frit  ind;  tidligere  var  det  daglig 
muligt  at  se  alle  Værelserne  i  Stueetagen  —  i  de  andre  Etager  ere 
Præsidentens  Forretningslokaler  og  private  Lejlighed  —  nu  er  kun 
den  store  Sal  aaben  til  Stadighed.  Ingen  Skildvagts  Fod  træder 
paa  det  bløde  Grønsvær  udenfor  Indgangens  Søjler,  der  rasles  derfor 
ikke  heller  med  præsenterede  Geværer  eller  buldres  med  Trommer, 
naar  der  mellem  de  andre  Ind-  og  Udgaaende  kommer  en  lille 
undersætsig  Mand  med  et  underlig  tvært  og  dog  ret  tiltalende  Ansigt 

og  et  ualmindelig  skarpt  og  fast  Blik,  som  strax  vækker  Opmærk- 
somheden, og  dog  er  denne  lille  Herre  med  de  graa  Benklæder  og 
den  stærkt  dampende  Cigar  i  Munden  —  en  Skikkelse,  vi  i  Kjøben- 
havn  strax  vilde  karakterisere  som  en  civilklædt  Søofficer  —  dog  er 
det  »ham  selv«,  General  U.  S.  Grant,  de  Forenede  Staters  Præsident. 


Det  hvide  Hus. 


Jevn  og  fordringsløs  som  Præsidenten  er  i  sit  Ydre,  er  han  i 
sin  hele  Optræden.  Han  spadserer  alene  om  i  Washingtons  Gader 
eller  kjører  sin  Frue  og  sine  Døttre  en  Tur,  naar  han  er  færdig 
med  Forretningerne,  og  der  vendes  vel  endel  Blikke  imod  den  enlige 
Spadseregænger  eller  imod  den  lille  Vogn,  der  i  sin  raske  Fart 
styres  med  saa  stor  Sikkerhed,  en  Sport,  som  Grant  sætter  megen 
Pris  paa;  men  kj endte  man  ikke  i  Forvejen  Præsidentens  Ydre,  skulde 

man  ikke  af  hans  eller  de  Mødendes  Holdning  falde  paa  at  antage, 
at  det  var  den  Mand,  sum  i  de  fire  Aar,  han  staar  i  Spidsen  fol- 
det mægtige  Lands  Regering,  øver  en  saa  betydningsfuld  Indflydelse 
paa  Begivenhedernes  Gang  i  Verden.  Har  man  den  Ære  at  besøge 
Præsident  Grant,  finder  man,  at  han  inden  sit  Huses  Vægge  er 
ganske  den  Samme,  som  naar  han  viser  sig  offentlig.  I  hans  For- 
værelse finder  man  ingen  Uniformer,  knap  nok  en  sort  Kjole.  Et 
Par  Sekretærer  sidde  ved  deres  Skriveborde  og  arbejde  med  Expe- 
ditionerne  fra  Præsidentens  Kabinet,  og  foruden  dem  er  der  gjerne 
tilstede  en  Herre,  som  særlig  beskjæftiger  sig  med  dem,  der  søge 
Præsidenten  personlig.  I  Almindelighed  træffer  man  der  General 
Dent,  en  Svoger  til  Præsidenten,  en  Herre,  der  endog  er  mere  høflig 
og  elskværdig  i  sit  Væsen,  end  Amerikanerne  pleje  at  være.  Samt- 
lige de  Herrer,  der  fungere  hos  Præsidenten,  ogsaa  de,  der  have  de 
mere  hofkavaleragtige  Funktioner,  indføre  og  anmelde  de  Besøgende, 
præsentere  dem  o.  s.  v. ,  ere  deroppe  paa  første  Sal  i  almindelig 
Formiddagsdragt;  det  Samme  gj ælder  om  dem,  der  skulle  tale  med 
Præsidenten  i  et  eller  andet  Anliggende;  de  kunne  komme  ind,  som 
de  gaa  og  staa  i  deres  eget  Hus;  »full  dress«  indskrænkes  til  Re- 
ceptionerne i  Stueetagen.  Fra  det  første  Forværelse  føres  man 
gjennem  endnu  et  Værelse  ind  i  den  Sal,  der  er  Præsidentens  Ar- 
bejdsværelse. Ved  Enden  af  et  langt  Bord  sidder  han  selv  med 
sine  Papirer  foran  sig.  Han  lægger  sin  Pen,  og  et  »glad  to  see  you«, 
et  solidt  Haandtryk  og  en  Plads  paa  en  Stol  ved  Siden  af  Præsi- 
denten ere  de  tre  første  Tempoer  i  en  Audiensceremoni. 

Grant  skildres  som  bekjendt  i  Almindelighed  som  overordenlig 
taus  og  ordknap,  og  man  har  adskillige  morsomme  Beretninger  om 
ordknappe  Englænderes  Besøg  hos  den  tause  Mand;  men  han  kan 
ogsaa  være  ret  snaksom,  og  lige  overfor  Forf.  var  han  ialfald  meget 
talende,  da  Samtalen  berørte  »Skandinaverne«  derovre  —  den  sær- 
lige Sondring  mellem  Danske,  Norske  og  Svenske  gj  ælder  ikke  ret 
for  Amerikanerne  —  og  det  var  et  meget  smukt  Skudsmaal,  mine 
»Landsmænd«  i  de  tre  Grader  fik.  De  hørte  utvivlsomt  til  Unionens 
bedste  Borgere.     Præsidenten  kjendte  baade  fra  Krigens  Tid  og  fra 

sine  Rejser  omkring  i  Unionen  mangfoldige  af  dem,  han  havde  set 
Hundreder  af  skandinaviske  »settlements«  og  overalt  fundet  de 
samme  gode  Egenskaber,  Flid,  utrættelig  Arbejdslyst  og  Nøjsomhed. 
Det  havde  ofte  glædet  ham  at  se,  hvorledes  vore  Folk,  der  kom 
over  til  Amerika  næsten  uden  nogensomhelst  anden  Kapital  end 
disse  Egenskaber,  havde  arbejdet  sig  op  ved  deres  Hænders  Gjerning 
og  nu  sad  rundtomkring  som  velstaaende  Farmere.  Jeg  bemærkede 
lejlighedsvis,  at  det  var  meget  sjeldent,  at  Skandinaverne  blev  meget 
rige  Mænd  derovre  og  tjente  saadanne  Formuer  som  mange  Tyskere, 
men  Præsidenten  svarede  hertil,  at  til  Gjengjæld  var  der  ogsaa 
saare  Faa  af  mine  Landsmænd,  som  gik  tilgrunde  derovre  og  blev 
daarlige  Personer,  og  det  var  ikke  lidt. 

Grant  siger,  hvad  han  siger,  paa  en  ejendommelig  solid,  vægtig 
Maade;  man  føler  sig  overbevist  om,  at  det  er  hans  Mening,  han  ud- 
taler. Er  der  Noget,  han  ikke  ønsker  at  indlade  sig  paa,  forstaar  han 
fortræffelig  at  lukke  Munden  positivt  til;  han  drejer  da  ikke  af  i 
tomme  Fraser,  men  bliver  ligesaa  ordknap,  som  han  nogensinde  er 
bleven  skildret.  Til  Gjengjæld  fæster  man  Lid  til,  at  det,  han  villig 
og  gjerne  siger,  ogsaa  er  hans  Mening. 

Det  gaar  jevnt  og  ligefremt  til  ved  en  Audiens  hos  Præsidenten, 
og  dog  kan  man  komme  til  at  tale  med  ham  i  »det  hvide  Hus« 
under  endnu  simplere  Former  end  de  ovenfor  beskrevne.  Jeg  er 
gaaet  derhen  med  Breve  til  ham,  som  jeg  vilde  levere  til  General 
Dent,  og  det  første  Menneske,  jeg  mødte  i  Huset,  var  Præsidenten 
selv,  som  kom  ned  fra  sit  Arbejdsværelse;  han  gjenkj endte  mig,  og 
jeg  bad  da  om  Tilladelse  til  at  levere  ham  selv  Brevene  — :  »All  right!« 

Nede  i  Stueetagen  er  Ceremoniellet  lidt  strengere  end  paa  første 
Sal.  Enhver  Borger  kan  møde  til  Præsidentens  Receptioner,  og  tid- 
ligere, da  der  var  etableret  Buffeter  for  Gjæsterne,  blev  denne  Libera- 
litet efter  Sigende  noget  misbrugt,  og  en  Forandring  heri  blev  anset  for 
nødvendig.  Nu  er  Beværtningen  i  Reglen  ganske  immateriel,  Kon- 
versation og  Musik.  Præsidenten  staar  til  Tjeneste  med  Haandtryk 
i  et  af  de  indre  Værelser,  en  Situation,  der  navnlig  paa  Nyaarsdag 
og  ved  andre  Lejligheder,  hvor  Folket  møder  »en  masse«  og  Time 

efter  Time  danner  en  lang  Procession  gjenneni  Salene,  maa  være  i 
høj  Grad  anstrengende.  Ved  mere  ordinære  Lejligheder  er  der  imid- 
lertid ikke  overfyldt.  Ogsaa  Fru  Grant  har  begyndt  at  give  Recep- 
tioner. Disse  have  en  noget  mere  exklusiv  Karakter,  der  møde  de  frem- 
mede Diplomater  med  deres  Damer  og  Washingtons  fine  Verden.  Fru 
Grant's  Receptioner  fandt  om  Sommeren  Sted  engang  om  Ugen  fra 
Kl.  3—5.  I  disse  Timer  stimle  de  elegante  Ekvipager  sammen 
udenfor  det  hvide  Hus,  og  paa  dets  Terrasse  staar  opmarscheret  en 
hel  lille  Bataillon  af  sorte  og  hvide  Tjenere,  hvis  Herskab  er  inde. 
Præsidentens  Tjenerskab  er  i  Galla,  Liberiet  er,  som  det  sømmer  sig 
frie,  tjenende  Borgere,  Kjole  og  hvidt  Halstørklæde.  De  vise  den  kom- 
mende Strøm  af  Gjæster,  hvad  Vej  den  skal  tage  for  at  komme 
ind  i  de  rette  Værelser,  og  modtage  Overtøjet  til  Opbevaring  under 
Besøget.  Efter  amerikansk  Skik  ere  de  hvide  Gardiner  i  Modtagelses- 
værelserne trukne  saa  tæt  sammen,  at  der  hersker  et  dæmpet  syd- 
landsk Lys  i  de  store  Sale,  der  dufte  af  Blomster  og  Parfume,  og 
hvor  en  broget,  elegant  Forsamling  mylrer  frem  og  tilbage.  Fru  Grants 
Plads  er  i  den  runde,  blaa  Sal,  Præsidenten  plejer  at  modtage  i  den 
foran  den  liggende  mindre  Sal.  Fremgangsmaaden  ved  begge  Lej- 
ligheder er  ellers  den  samme,  Præsentation,  Buk,  Haandtryk,  et  Par 
efter  Omstændigheder  og  Personer  afpassede  venlige  Ord,  med  Svar, 
Replik  og  Duplik,  Buk,  Haandtryk  og  Plads  for  den  Næste.  Der 
hører  ikke  Meget  til  at  være  Hofmand  i  det  hvide  Hus,  Alting  der 
er  amerikansk  i  god  Betydning,  simpelt,  praktisk  og  fornuftigt. 


I  Virginia. 


Paa  Potomac   —   Dampskibet  —  En  Skov  i  Virginia  —  Richmond  —  Erindringer 

fra  Krigen  —  Jefferson  Davis's  Hus. 


Gjør  man  fra  Washington  en  Tur  ned  i  Virginia,  bør  man  be- 
gynde med  en  Tur  ned  ad  Potomac,  en  af  de  smukkeste  amerikanske 
Floder.  Amerikanerne  ere  meget  stolte  baade  af  Potomac  og  Hud- 
son  og  ville  gjerne  høre,  at  de  kunne  sammenlignes  med  Rhinen 
eller  endog  overgaa  denne.  Der  er  en  vis  ydre  Lighed  imellem  et 
Rhinlandskab  og  Landskaberne  langs  Hudson;'  men  Grundtonen  er 
selvfølgelig  saa  forskjellig,  at  man  ikke  godt  kan  tale  om  nogen 
Sammenligning.  Det,  som  er  det  Betagende  og  Fortryllende  ved 
Rhinen,  det  er  jo  dette  Gjenskær  af  middelalderlig  Romantik,  som 
hviler  over  det  Hele.  Naar  man  sejler  en  Sommeraften  paa  Rhinen, 
og  Solen  spiller  paa  Flodens  Vande  og  gjør  det  grønne  Vinløv  op 
ad  Klipperne  dobbelt  rigt  og  friskt  og  de  hensmulrende  Mure  i 
Borgene  stærke  og  gyldne,  saa  kan  man  glemme,  at  intet  Ansigt 
mere  skuer  ud  fra  de  tomme  Vinduer,  og  intet  Slør  vifter  fra  Taar- 
nets  ubetraadte  Altan,  og  drømme,  at  Skibet  ved  den  næste  af  de 
Drejninger,  som  bestandig  lukke  Udsigten  fremad,  vil  glide  sagtelig 
om  Klippen  ind  i  det  Land,  hvor  Romantikens  Underfugl  fløjter,  og 
Guldharpen  klinger  i  hvide  Hænder. 

Men  naar  man  sejler  paa  Amerikas  Floder,  saa  har  den  Stemme, 
som  klinger  stærkest  igjen,  ikke  hentet  sin  Sangbund  fra  svundne 
Tiders  dæmrende  Aftenskær.  Her  ligger  Alt  ligesom  i  Morgenlys, 
her  er  Alt   Begyndelse,   rig  paa  Liv  og  Kraft.     Paa    Højene   ved 

Potomacs  Bredder  staa  urørte  Skove,  Landskabet  er  friskt  og  ube- 
rørt, som  de  Egne,  i  hvilke  Menneskeslægten  færdedes  i  Tidernes 
Morgen. 

Potomac,  som  siges  at  være  den  bredeste  af  Unionens  Floder, 
er  i  Virkeligheden  bred  som  et  Sund;  der  færdes  mange  Skibe  paa 
den,  Dampskibe  og  Sejlskibe,  og  Fiskerbaade  lægge  Net  ud,  thi  Fi- 
skeriet er  rigt  her.  De  ensomme  Bredder  oplives  hist  og  her  ved  en 
lille  Flække,  eller  en  Landingsplads  midt  i  Skoven,  eller  et  lyst  Hus, 
som  ligger  ensomt  paa  de  grønne  Høje.  Man  sejler  forbi  et  ret 
anseligt  Fort  og  kort  efter  forbi  et  lille  Sted  mellem  smukke  smilende 
Høje,  som  Alle  ombord  ile  over  til  Styrbordssiden  for  at  betragte. 
Det_er  Mount  Vermont,  Washingtons  Fødested.  Huset,  hvor  han 
fødtes,  et  almindeligt  Farmerhus  af  den  bedre  Klasse,  ødelagdes  alt 
før  Revolutionen,  et  lille  Mindesmærke  er  rejst  for  ham  og  for  hans 
Moder.    Ved  Alexandria  passerer  man  en  opblomstrende  Fabrikstad. 

Det  er  ikke  alle  amerikanske  Flodbaade,  selv  fraregnet  de 
svømmende  Paladser,  som  man  ser  i  New- York,  der  svare  til  de 
almindelige  Forestillinger  om  gamle,  halvraadne  Skuder,  hvis  normale 
Tilstand  er  at  springe  i  Luften.  Paa  Mississippi  og  Missouri  kan  man 
unægtelig  godt  komme  ombord  paa  saadanne  Fartøjer,  der  ladede  ned  til 
Rælingen,  med  Dækket  fyldt  af  Brændestabler  og  døsige  Negre  som 
Besætning,  svømme  ned  ad  de  grumsede  Vande,  og  som  løbe  paa 
Grund  og  springe  i  Luften  i  saa  stort  Omfang,  som  Nogen  kan  for- 
lange. Men  i  de  østlige  Stater  er  det  anderledes.  Der  ere  Damp- 
skibene i  Reglen  baacle  store  og  gode.  Disse  Floddampere,  store 
svømmende  Huse,  ere  et  meget  behageligt  Befordringsmiddel. 

Den  pragtfulde  Salon,  rigt  udstyret  med  Tæpper,  Sofaer,  Læne- 
stole og  Bibler,  optager  næsten  hele  Dækket;  den  er  rummeligere, 
luftigere  og  større  end  Salene  i  et  Hotel.  Fra  Vinduerne  eller  fra 
Altanen  udenfor,  hvor  Tobaksrøgerne  have  deres  Stade,  har  man 
den  smukke  Udsigt  over  Bredderne.  Nedenunder  er  i  Reglen  Spise- 
salen. Her  dækkes  til  de  forskjellige  Maaltider  et  Bord  med  sæd- 
vanlig amerikansk  Overflødighed,  og  naar  man  har  siddet  nogle 
Timer  paa  Altanen  udenfor  Salonen  eller  i  Salonen  selv   og  set  paa 

Landskabet  og  de  mødende  Sejlere  og  hørt  de  mange  Skænderier 
med  Fiskerbaadene,  der  synes  at  betragte  Dampskibet  som  gj ørende 
Overgreb,  hvad  Kurs  det  saa  styrer,  og  set  alle  sine  Medrejsende 
igjennem  o.  s.  v.,  vil  man  snart  blive  enig  om,  at  den  store  Mad- 
klokke lyder  med  en  velkommen  Klang,  thi  »Søen  tærer«  ligesaa  vel 
paa  Floder  som  paa  Oceanet. 


En  Salon  paa  en  Floddamper. 

Efter  endt  Maaltid  gaar  man  atter  op  paa  Dækket  og  ser  atter 
paa  den  glidende  Flod,  der  mere  og  mere  ligner  et  Hav  eller  dog 
en  Indsø,  og  hvis  Bredder  vige  saa  langt  tilbage,  at  de  kun  utyde- 
lig kunne  ses.  Men  de  synes  bestandig  mere  ensomme,  og  naar 
man  løber  til  Land,  er  det  ved  forunderlig  ensomme  smaa  Pletter, 
omsvævede  af  en  saadan  idyllisk  Ensomhed,  at  man  ikke  kan  tænke 

sig,  at  der  ud  af  det  enlige  lille  Blokhus  eller  henad  den  ensomme 
Skovvej  kan  komme  travle  Rejsende  med  Kofferter  og  Hattefuteraler 
—  og  det  kommer  der  da  heller  ikke.  Dampskibet  løber  hen, 
kigger  ind  i  Skoven  og  sejler  saa  bort  igjen. 

Ved  Acquia  Creek  er  Rejsen  tilsøs  endt.  Jernbanevognene 
holde  paa  en  Dæmning  af  Pæleværk,  der  gaar  langt  ud  i  Floden,  og 
som  ligesom  Alt,  hvad  der  vedrører  Jernbanevæsen  i  Sydstaterne, 
ser  forfalden  og  daarlig  holdt  ud,  og  det  ser  ud,  som  om  Toget, 
der  skal  føre  os  til  Virginias  Hovedstad,  godt  kunde  gaa  igjennem 
Bjælkeværket,  hvad  Øjeblik  det  skulde  være. 

Jernbaneturen  til  Richmond  gaar  næsten  uafladelig  gjennem  Skove, 
Banen  er  saa  smal  og  ofte  skaaren  saa  dybt  ind  i  en  Hulvej,  at  det 
forekommer  En,  som  om  Træerne  mødtes  over  Ens  Hoveder,  og  det  lyse- 
grønne Gjenskin  farver  Alt  inde  i  Vognen.  Skovene  se  saa  venlige,  man 
kunde  gjerne  sige  saa  danske  ud.  Milelange  Strækninger  kan  man 
indbilde  sig,  at  man  her  i  Virginia  omtrent  under  det  nordlige 
Afrikas  Bredegrad  farer  igjennem  en  ung  dansk  Skov;  de  ranke, 
tynde  Stammer,  det  foraarsgrønne  Løv  paa  disse  Træer  ser  saa 
skuffende  ligt  ud,  at  man  fristes  til  at  byde  Geografien  Trods  og 
virkelig  tro,  at  det  er  Bøge.  Man  ser  Glimt  af  smaa,  stille,  skov- 
krandsede  Søer,  der  ere  som  skabte  for  Skovgaard,  man  ser  en  lille 
Bæk  risle  afsted  mellem  træbevoxede  Højder,  hvor  Lyset  falder 
foraarsgrønt  ned  som  paa  et  Maleri  af  Aagaard,  og  man  ser  aabne 
Pletter  med  enkeltstaaende  Træer,  der  om  nogle  Maaneder  vilde 
kunne  afgive  fortræffelige  Motiver  for  Friis's  Efteraarsbilleder.  Men 
saa  kommer  der  igjen  en  Mark  med  lysegrønt  Majs,  saa  farer  man 
over  en  dyb  Kløft,  hvor  en  Flod  bruser  afsted  mellem  omstyrtede 
Egestammer,  saa  ser  man  midt  inde  i  Skoven  en  faldefærdig  Træ- 
bygning uden  Døre  og  Vinduer,  fra  hvilken  en  Sværm  af  Negerbørn 
farer  ud  for  at  skrige  og  hyle  efter  Toget,  og  saa  ser  man.  at  man 
ikke  er  i  Danmark. 

Det  er  et  tyndt  befolket  Land,  man  rejser  igjennem;  selv  de 
faldefærdige  Negerhytter  vise  sig  sjeldent.  Stationerne  ere  et  Træ- 
skur til  Stationsbygning  og  et  Par  andre  Træskure,  hvor  formodenlig 

Betjentene  leve.  Paa  de  80  Mile  fra  Acquia  Creek  til  Richmond 
var  der  kun  en  eneste  Samling  Træhuse,  som  tilnærmelsesvis  kunde 
kaldes  en  By.  Der  var  der  et  »Kollegium«.  Stedet  var  unægtelig 
heldig  valgt,  hvis  Meningen  var  at  sikre  Ungdommen  imod  en  stor 
Byes  Fristelser.  Banetogets  Ankomst  syntes  at  være  Stedets  Hoved- 
begivenhed. Paa  alle  Verandaer  kom  der  Folk  frem  for  at  betragte 
det,  Kollegiets  unge  Mænd  flokkedes  om  det  og  benyttede  de  Mi- 
nuter, vi  holdt,  til  at  stige  op  paa  Vognene,  se  efter,  om  der  var 
Bekjendte  i  Toget,  og  vexle  et  Par  Ord  med  Konduktørerne.  De 
kaldtes  og  kaldte  sig  Studenter,  men  efter  deres  Ydre  at  dømme 
skulde  man  snarere  have  troet,  at  Kollegiet  var  en  Opdragelses- 
anstalt for  unge  Droschkekuske. 


Richmond  selv  er  en  venlig  lille  Stad  paa  henved  30,000  Ind- 
byggere. Den  ligger  ved  en  lille  Flod,  James  River,  i  en  bakket  og 
bølgeformig  Egn,  og  selv  gaar  den  Bakke  op  og  Bakke  ned.  Hvor- 
ledes man  kan  kjøre  rask  her,  ovenikjøbet  paa  en  saa  ægte  ameri- 
kansk Brolægning,  maa  de  amerikanske  Heste  selv  vide.  Byen  ser 
med  sin  Mangfoldighed  af  Farvede  —  man  ser  langt  flere  Farvede 
end  Hvide  i  Gaderne  —  sine  aabne  Butiker,  aabne  Barberstuer, 
aabne  Forretningslokaler  og  aabne  Stalde  helt  sydlandsk  ud.  Ren- 
ligheden paa  Gaderne  er  ogsaa  saa  sydlandsk  som  mulig.  Der  er  enkelte 
store  Huse,  deriblandt  det  Hotel  jeg  beboede,  der  ovenikjøbet  bestaar  af 
Huse  paa  begge  Sider  af  Gaden,  forenede  ved  en  lukket  Gang,  der 
gaar  fra  den  ene  første  Sal  over  til  den  anden,  og  der  er  enkelte 
smukke  Huse,  men  de  fleste  Bygninger  ere  tarvelige,  næsten  fattige. 
Det  ser  ud,  som  om  Byen  endnu  langtfra  har  forvundet  Krigens 
Følger.  Kun  i  en  Hovedgade  ser  man  ret  anselige  Butiker.  De 
andre  er  tarvelige  Boder,  hvor  Picklesglas  og  Tønder  spille  Hoved- 
rollen, afvexlende  med  skidne  Restaurationer,  aabenbart  kun  be- 
stemte for  de  Farvede,  hvor  »Østers  i  enhver  Skikkelse«  og  »Snegle 
til  enhver  Tid  af  Dagen«  falbydes  paa  store  Plakater.  I  Udkanterne 
af  Byen  ere  Bygningerne  endnu  tarveligere;  det  ser  ud  som  lutter  Bag- 


Erindringer  fra  Krigen.  221 

gaarde;  man  spadserer  imellem  aabne  Pladser  og  Skure,  vrimlende 
af  Negerbørn,  der  optræde  i  særdeles  lette  Sommerdragter. 

I  Amerika  rejser  man  ikke  som  i  Europa;  man  har  ikke  her 
en  trofast  Rejsehaandbog,  der  tager  En  under  Armen  fra  det  Øie- 
blik,  man  stiger  ind  i  Banetoget,  fortæller  En,  paa  hvad  Side  man 
skal  sætte  sig  for  at  se  Udsigterne,  paapeger  og  forklarer  disse, 
krydrende  sine  topografiske  Belæringer  med  historiske  og  statistiske 
Oplysninger,  som  fortælle  En,  i  hvad  Hotel  man  skal  tage  ind,  og 
hvad  man  skal  give  Droschskekusken ,  som  kjører  En  derhen,  som 
den  næste  Morgen,  naar  man  staar  op  paa  et  fremmed  Sted,  strax 
er  tilrede  og  viser  En  Gade  op  og  Gade  ned  Alt,  hvad  der  skal 
ses,  hvad  der  bør  ses,  men  dog  tillige  betror,  hvad  der  tør  forbi- 
gaaes.  En  saadan  fortræffelig  Ledsager  har  man  ikke  her,  og  det 
kan  jo  ikke  nægtes,  at  naar  man  er  vant  til  at  rejse  paa  Europæisk, 
sender  man  engang  imellem  et  længselsfuldt  Ønske  efter  Bædecker 
og  hans  Brødre.  Her  maa  man  væsenlig  hjælpe  sig  selv,  hvis  man 
ikke  kan  blive  hjulpen  af  Andre,  der  kjende  Steder  og  Byer.  I 
Richmond  kan  man  ikke  engang  faa  et  Kort,  endsige  en  lille  Vej- 
viser i  Byen ;  man  maa  selv  se  at  udfinde,  hvad  der  kan  være  at  se. 

Det  er  naturligt,  at  Tanken  først  vender  sig  til  Erindringer  om 
Krigen,  i  hvilken  Virginia  og  dens  Hovedstad  spillede  en  saa  frem- 
trædende Rolle.  Da  Unionens  Flag  den  16de  Apri)  1861  blev  hisset 
ned  fra  lort  Sumter,  stod  Virginia  tilligemed  Nord-Karolina ,  Ten- 
nessee og  Arkansas  endnu  noget  uvis;  men  den  vældige  Bevægelse 
i  Syden  rev  dem  hurtig  med;  først  erklærede  Virginia  sig  for  Kon- 
føderationens Sag,  og  næsten  inden  det  havde  erklæret  sig,  tog  den 
konfødererede  Regering  sit  Sæde  i  Richmond,  og  Virginia  blev 
Kampens  Pris. 

Man  behøver  kun  at  have  gaaet  en  lille  Tur  igjennem  Byen  for 
at  se  Erindringer  om  Krigen.  Der  ligge  Tomter  endnu  efter  de 
Magasiner  og  Huse,  fyldte  med  Forraad,  som  blev  afbrændte,  før- 
end det  blev  nødvendigt  at  rømme  Byen,  og  Krigsbilleder  og  Por- 
træter hænge  rundt  om  i  Vinduerne. 

Det  er  betegnende  for  Stemningen  her  i  Sydstaterne,  at  den 
Mand,  hvis  Portræt  er  det  populæreste,  og  som  hænger  her,  ligesom 
Grant  hænger  i  Washington,  og  hvis  store  Billede  er  den  eneste 
Prydelse  i  Senatets  Forsamlingssal,  er  —  General  Lee,  de  Konføde- 
reredes  Anfører.  Jeg  fandt  paa  at  opsøge  det  Hus,  hvor  Jefferson 
Davis  i  fire  Aar  residerede  som  Konføderationens  Præsident,  og  som 
brugtes  som  Generalkommandoens  Kvarter;  jeg  spurgte  mig  jevnlig 
frem  for  at  være  sikker  paa  ikke  at  gaa  ufornøden  Omvej,  og  det 
var  ret  mærkeligt,  at  saagodtsom  Alle,  hvem  man  spurgte  om 
»Jerfferson  Davis's  Hus«,  svarede:  »Præsidentens  Hus,  Sir?« 
Tanken  om  at  besøge  dette  fik  jeg  ved  at  læse  i  et  af  Morgen- 
bladene en  triumferende  Beretning  om,  hvorledes  et  Selskab  af  Nord- 
statsfolk, som  havde  været  henne  at  bese  Bygningen,  var  blevet 
nødt  til  at  forlade  denne  af  de  Haandværkere,  som  arbejdede  der, 
og  som  havde  givet  sig  til  at  fortælle,  at  Præsidentens  Hovedfejl 
var,  at  han  ikke  havde  hængt  alle  de  »Yankeer«,  som  han  fik  fat 
paa;  thi  det  var  den  fornuftigste  Maade  at  behandle  de  Folk  paa. 
I  Boghandlernes  Vinduer  ser  man  ofte  Mindeblade  over  Sydstaternes 
Anførere,  Slagscener,  der  forherlige  deres  Tropper,  Afbildninger  af 
det  konfødererede  Flag  og  allegoriske  Fremstillinger  med  klagende 
eller  forhaabningsfulde  Indskrifter  o.  s.  v. 

Jefferson  Davis's  Hus  ligger  i  en  Udkant  af  Byen;  der  er  fra 
dets  Terrasse  en  smuk  Udsigt  over  Byens  Omegn.  De  ivrige  patri- 
otiske Haandværkere  gik  der  endnu  og  arbejdede,  og  da  jeg  intet 
Øjeblik  kunde  antages  for  Yankee,  vare  de  meget  forekommende 
med  at  vise  mig  hele  Bygningen,  som  omdannes  til  et  Skolehus. 
Huset  var  uhyggelig  tomt.  Jeg  spurgte,  om  der  ingen  Møbler  eller 
andre  Erindringsgjenstande,  som  Amerikanerne  ere  saa  stærke  i  at 
gjemme,  var  fra  Davis's  Tid.  »Yankeerne  tog  det  med  sig,  naar  de 
kom  her  for  at  se  Huset,  Sir,«  var  Svaret;  »saadan  ere  de  Folk.« 
Ganske  vist  har  jeg  i  Ferney  set,  hvorledes  Englænderne  have 
reduceret  Voltaires  Sengegardiner  til  nogle  Pjalter  oppe  under  Senge- 
himlen, og  ganske  vist  foregaar  Alt  under  store  Former  derovre, 
men  hvorledes  et  helt  Hus's  Møblement  kan  forsvinde  i  et  Par  Aar 

i  lutter  »Erindrings«-Brudstykker,  forekom  mig  dog  temmelig  ufor- 
klarligt, 

Richmonds  Kapitolium  var  for  et  Aarstid  siden  Skuepladsen  for  en 
sørgelig  Ulykke.  Loftet  i  en  Retssal,  fyldt  med  Tilhørere,  styrtede  ned  i 
den  ligeledes  med  Tilhørere  og  Medlemmer  fyldte  Sal  for  den  lovgivende 
Forsamling.  Der  dræbtes  den  Dag  tre  og  tresindstyve  Borgere  fra 
Byen  og  saaredes  over  halvandet  Hundrede.  Kapitoliet  var  den  ældste 
Bygning  af  denne  Art  i  de  Forenede  Stater.  Man  har  for  nylig  fuld- 
endt Reparationerne,  men  den  farvede  Opsynsmand,  som  med  sæd- 
vanlig amerikansk  Høflighed  gik  rundt  i  Bygningen  med  mig  (det 
bør  maaske  udtrykkelig  fremhæves,  at  amerikansk  Høflighed  er  uden 
al  Forbindelse  med  Drikkepenge;  at  byde  Sligt  er  en  Fornærmelse 
mod  en  amerikansk  Borger,  selv  om  han  er  Droschkekusk  eller  Op- 
varter), viste  mig  dog  uhyggelige  Spor  i  Blodpletter  paa  Panel  og 
Vægge.  Paa  Indgangsdørenes  Karme  havde  blodige  Hænder  efter- 
ladt frygtelig  tydelige  Spor  af  de  Fingre,  som  i  Dødens  Angst  havde 
omklamret  dem.  Blandt  dem,  der  omkom  den  Dag,  var  der  ikke 
faa  af  Virginias  fremragende  Mænd,  og  det  er  nylig  blevet  vedtaget 
at  rejse  dem  et  Mindesmærke. 

Bygningen  indeholder  adskillige  »gamle«  Erindringer.  Den  Stol, 
hvori  Præsidenten  i  Repræsentanternes  Hus  sidder,  har  tilhørt 
Washington,  Bordet  foran  var  »over  hundrede  Aar«  gammelt,  og 
min  Omviser  gjemte  som  den  største  Overraskelse  til  allersidst  en 
Kakkelovn,  som  var  ført  derover  fra  England  før  Adskillelsen. 


Niagara. 


»Cataract-House«   —  Gedeøen  —   »Midterfaldet«   og   »det  amerikanske  Fald" 
»Hesteskofaldet«'    —   I   »Vindenes  Hule«   —   Faldene  ved  Aftentid. 


Jernbanetoget  gaar  gjennem  et  overordentlig  hverdagsagtigt  og 
kjedsommeligt  Landskab;  man  kjører  forbi  en  Række  med  falde- 
færdige Plankeværker  indhegnede  fattige  Haver  og  Svinestier,  og 
ved  en  Omdrejning  ser  man  over  dem  for  Enden  af  en  smal  Flod 
mellem  høje  Skrænter  hint  »Verdens  Under«,  Vandfaldet  ved 
Niagara.  Det  viser  sig  kun  et  Øjeblik,  hvidt  og  majestætisk,  og 
forsvinder  saa  atter,  medens  Toget  fra  Stationen  ved  den  bekjendte 
Suspension-Bridge  fører  En  ind  til  Stationen  »Niagara  Falls«. 

Det  er  et  romantisk  Navn  for  en  Jernbanestation,  men  Faldene 
selv  og  deres  umiddelbare  Omgivelser  ere  da  ogsaa  det  eneste  Over- 
ordentlige i  Egnen.  Ved  den  tarvelige  lille  Station  i  den  kj edelige 
lille  By  holde  Hotellernes  Omnibusser  paa  Rad,  og  Konduktørerne 
staa  paa  Rad  og  raabe  deres  respektive  Hotellers  Navne  i  Munden 
paa  hverandre,  ligesom  paa  et  hvilketsomhelst  andet  Turist- 
Udflugtssted. 

Man  vælger  et  af  Hotellerne,  et  med  det  indbydende  Navn 
»Cataract-House«,  hvilket  man  har  faaet  angivet  som  beliggende 
umiddelbart  ved  Faldet.  Man  ruller  gjennem  et  Par  støvede  Smaa- 
gader,  hvor  man  forgjæves  lytter  efter  Faldets  Torden,  og  kommer 
til  et  stort  Hotel,  hyggeligt  og  elegant,  med  grønne  Træer  udenfor 
og  kølige  elegante  Værelser.  Men  Alt  ser  ud  ligesom  paa  alle  andre 
amerikanske  Hoteller.    Negeropvarterne  sidde  i  Forsalen  og  vifte  sig, 

idet  de  vente,  indtil  en  Herre  kommer  ned,  som  skal  have  lidt  Støv 
børstet  af  sine  Klæder,  eller  indtil  der  ringes  fra  et  Værelse  ovenpaa; 
gyngende  Herrer  sidde  udenfor  i  Træernes  Skygger  og  læse  Aviser, 
andre  Herrer  staa  ved  Skænken  i  »the  Bar-room«  og  tage  deres  »drink«, 
Damerne  sidde  overvældede  af  Heden  i  Salonerne  og  se  paa  Stereo- 
skopbilleder eller  paa  ingen  Verdens  Ting,  kort  sagt,  Alt  ser  ud 
som  i  hvilketsomhelst  andet  Hotel,  men  der  er  stadig  intet  Spor  af 
Vandfaldets  Nærhed,  intet  øredøvende  Bulder,  ingen  Rysten  af  Jorden 
under  Ens  Fødder,  ikke  mindste  Motivering  paa  Navnet  »Cataract- 
House«. 

Men  som  man  noget  overrasket  vandrer  igjennem  Hotellets 
lange  Gange,  kun  beskjæftiget  med  at  anerkjende  de  overordenlig 
elegante  Gulvtæpper,  hvormed  de  ere  prydede,  ser  man  paa  engang 
ved  Siden  af  Anvisningen  »To  the  dining  room«  en  anden  Anvis- 
ning, hvis  Haand  peger  i  modsat  Retning  »To  the  parlour  overlooking 
the  rapids«.  —  »The  rapids«  (Hvirvlerne)  er  Navnet  paa  den  sidste 
Del  af  Floden,  lige  før  den  danner  Faldet;  der  maa  da  være  et 
Spor  af  dette  at  finde,  og  det  er  der  ganske  vist  ogsaa. 

Man  træder  ind  i  en  stor,  pragtfuld  Sal,  hvis  Mage  neppe  findes, 
ikke  paa  Grund  af  dens  ganske  vist  fyrstelige  Pragt,  men  paa 
Grund  af  det  Syn,  man  paa  de  tre  forskjellige  Sider  har  fra  dens 
Vinduer.  Salen,  som  hviler  paa  en  flere  Etager  høj  Kampestens- 
underbygning,  danner  ligesom  en  kolossal  Altan,  hvis  Vinduer  eller 
rettere  dobbelte  Glasdøre  aabne  sig  ud  mod  en  brusende,  skummende, 
kogende  Flod,  en  uafbrudt  Række  af  Vandhvirvler  og  smaa  Fald, 
som  tumle  sig  afsted  i  rivende  Fart  mellem  skovbegroede  smaa  Øer 
hen  til  det  Sted,  hvor  kun  en  let  hvidlig  Taage  begrænser  Udsigten 
—  et  af  Faldene  selv. 

Nu  ser  man,  at  man  er  i  Niagaras  Nærhed,  og  tøver  ikke  med 
at  gjøre  dets  Bekjendtskab.  Faldene  nærmer  man  sig  fra  en  Kjæde 
af  smaa  Øer,  der  ligge  tæt  ovenover  dem  i  Flodens  rivende  Vande 
og  ere  forbundne  med  hinanden  ved  Smaabroer,  om  hvilke  man  neppe 
forstaar,  hvorledes  de  kunne  holde  sig  i  disse  rivende  Strømme. 
Øerne  selv  ere  overordentlig  skjønne.      Den  største  af  dem,   »goat 

Island«  (Gedeøen),  er  tildels  en  lille  Park,  de  andre  ere  smaa  Prøver 
paa  Urskovenes  Natur,  og  med  deres  tætte  sammenfiltrede  Krat,  de 
styrtede  gamle  Stammer,  som  spærre  Stierne  og  hænge  ud  i  Floden, 
overskyllede  af  dens  Vande,  til  de  en  Dag  drages  med  ned  i  Dybet, 
staa  disse  ejendommelige  smaa  Skovlandskaber  i  god  Samklang  med 
det  majestætiske  Vandlandskab,  som  aabner  sig  paa  alle  Sider. 

Faldene  selv  maa  man  se  paa  ganske  nært  Hold  for  ret  at  faa 
Indtryk  af  deres  Storhed.  Ser  man  dem  noget  i  Afstand,  f.  Ex.  ovre 
fra  Kanada-Siden  eller  fra  den  nye  Suspension-Bro,  har  man  ganske 
vist  en  langt  friere  Udsigt  over  det  Hele.  Man  ser  i  prægtige 
skovbevoxede  Omgivelser  til  Højre  det  store,  halvbueformede  Fald, 
»Hesteskofaldet«,  med  det  lille  Taarn,  den  Del  af  Niagara,  som  man 
bedst  kjender  fra  Afbildninger;  til  Venstre  i  en  ret  anselig  Afstand 
fra  »Hesteskofaldet«  hænge  det  store  »amerikanske  Fald«  og  tæt 
derved  det  meget  smallere  »Midterfald«  ned  over  den  lodrette 
Skrænt.  Vældige  Skumskyer  rejse  sig  fra  Faldenes  Fod,  i  mere 
end  deres  halve  Højde  dække  de  den  for  stedse  for  ethvert  menne- 
skeligt Øje,  og  de  stige  som  lette  Skyer  højt  op  over  de  larmende 
Vande.  Fra  Faldene  af  flyder  Floden  mindre  og  mindre  oprørt  ind 
under  de  to  Staaltraadsbroer,  som  nu  ere  ophængte  over  den,  den 
ene  saa  let,  at  man,  skjøndt  tunge  Vogne  kunne  kjøre  sikkert  over 
den,  føler  den  svaje  under  sig  for  Vinden,  den  anden  istand  til  at 
lade  hele  Jernbanetog  passere  den  ligesaa  rolig,  som  om  det  var  en 
solid  muret  Viadukt  og  ikke  en  Bro,  der  i  fire  Staaltraadstouge 
hænger  et  Par  Hundrede  Fod  højt. 

Vil  man  se  Faldet  nærved,  gaar  man  altsaa  over  smaa  Broer,  der 
føre  fra  Byens  kjedsommelige  Stræder  over  »the  Rapids«  først  til 
en  lille  0  paa  kun  to  Akres,  hvor  lidt  af  de  rivende  Strømme  er 
taget  i  Brug  til  »New- York  Tribune«'s  Papirmølle,  og  derfra  til 
Gedeøen,  hvorfra  man  til  de  forskjellige  Sider  kan  gaa  hen  for  at 
nyde  Faldenes  storartede  Scener.  En  lille  Bro  fører  over  til  Luna-Øen, 
kaldet  saaledes,  fordi  det  er  fra  denne,  at  man,  naar  det  er  Fuld- 
maane,  kan  nyde  det  eventyrlige  Skue  af  en  Regnbue  i  Maaneskin. 
Paa  denne  Kant  er  det  »det  amerikanske  Fald«   og  det  tæt  derved 


»Midterfaldet«  og   »det  amerikanske  Fald«  227 

liggende  »Midterfald«,  som  man  nærmest  har  at  betragte.  Paa 
Luna-0  kan  man,  hvis  man  kan  stole  paa  sine  Nerver,  staa  fuld- 
komment sikkert  paa  Land  lige  ved  den  yderste  Rand,  hvor  Faldet 
tordner  ned  ved  Siden  af  En.  Ja,  man  kan  endog,  stadig  under 
samme  Forudsætning,  hvad  Nervesystemet  angaar,  gaa  ud  i  Vandet 
ganske  tæt  ved  Faldet,  men  vel  at  mærke,  man  maa  blive  lige  ved 
Bredden,  hvor  der  er  meget  lavt;  kom  man  saa  langt  ud,  at  den 
rivende  Strøm  tog  Fodfæstet  fra  En,  var  man  faa  Sekunder  efter 
ude  over  Randen.  Hensigten  med  hele  denne  Manøvre  er  selvfølgelig 
ogsaa  kun,  at  kunne  vide  med  sig  selv,  at  man  har  staaet  i  Niagara. 

Et  Selskab  stod  paa  Broen  for  en  Snes  Aar  siden,  man  spøgte 
og  lo,  en  Herre  holdt  en  lille  Pige  over  Rækværket  for  at  gjøre 
hende  forskrækket,  hun  sprællede  i  hans  Hænder,  faldt  i  Vandet  og 
reves  i  et  Øjeblik  af  sted  mod  Randen  af  laldet,  ude  af  sig  selv 
sprang  han  efter  hende,  og  Begge  forsvandt  i  samme  Nu  i  det 
tordnende  Dyb. 

Der  er  imidlertid  en  Mand,  som  har  sprunget  ned  i  Niagara  i 
»det  amerikanske  Fald«  selv  og  er  kommen  levende  derfra,  ja  oven- 
ikjøbet  har  udført  denne  Bedrift  to  Gange.  Hans  Navn  var  Sam  Patch. 
Han  udførte  sine  Spring  i  1829.  En  Stige  blev  stillet  op,  saaledes 
at  den  stod  skraat  ud  over  Faldet,  fastholdt  af  Reb  til  Træerne 
paa  Land.  En  lille  Platform  var  anbragt  paa  Stigens  Top.  Herpaa 
stillede  han  sig;  efter  et  Øjebliks  Betænkning  og  med  de  Ord:  »En 
Ting  maa  gjøres  saavelsom  en  anden«  gjorde  han  et  Spring  fremad 
i  Luften  og  gik  ned  med  Fødderne  nedad,  lykkeligvis  bevarende 
denne  Stilling  under  hele  Faldet.  Vandet,  i  hvilket  han  kom  ned, 
antages  at  være  halvtredsindstyve  Fod  dybt.  Springet  fulgtes  med 
umaadelig  Spænding  af  flere  Hundrede  Tilskuere;  da  han  forsvandt 
i  det  kogende  Dyb,  fandt  man,  at  det  varede  saa  længe,  inden  han 
kom  op,  at  han  maatte  være  druknet,  Andre  tænkte,  medens  de 
stirrede  efter  ham,  at  der  dog  kunde  være  Haab,  da  der  vel  kun  var 
gaaet  en  fem  Minuter,  en  Mand,  som  passede  paa  med  sit  Uhr  i 
Haanden,  oplyste  imidlertid  bagefter,  at  det  Tidsrum,  der  syntes  saa 
langt,    var  netop   et  halvt  Minut.      Sam  Patch  gjentog,    som  sagt, 

Springet  to  Gange  lykkelig,  men  foretog  sanmie  Aar  et  Spring  fra 
»Genesee  Falls«  ved  Rochester,  fra  hvilket  han  ikke  kom  op. 

»Det  amerikanske  Fald«  angives  at  være  en  Kvart  Mil  bredt 
og  164  Fod  højt. 

Forbi  det  Sted,  hvor  man  gaar  ned  til  »Vindenes  Hule«  i  Midter- 
faldet, kommer  man  til  det  bekj endte  Taarn  ved  »Hesteskofaldet«. 
Det  er  bygget  af  Kampesten,  45  Fod  højt  og  200  Fod  over  Foden 
af  Faldet.  Omkring  dets  øverste  Del  løber  en  Altan,  fra  hvilken 
man  har  den  mest  storartede  Udsigt  over  »Hesteskofaldet«. 

Dette  gaar  i  en  Halvkreds  fra  Gedeøen  til  den  kanadiske  Kyst. 
Dets  Højde  er  noget  over  150  Fod.  Dette  Fald  udmærker  sig  ved 
sin  herlige  grønne  Farve,  navnlig  i  Midten,  hvor  det  antages  at  være 
meget  dybt.  Det  er  let  at  se,  at  Faldet  gaar  tilbage.  I  Midten  har 
det  allerede  tabt  sin  runde,  regelmæssige  Form,  og  Halvbuen  synes 
at  ville  skære  sig  ind  i  en  Trekant,  Noget,  der  vil  betage  Faldet  en 
stor  Del  af  dets  majestætiske  Virkning.  Hvor  dybt  Vandet  er  ved 
Foden  af  »Hesteskofaldet«,  vides  ikke. 

Fra  Gedeøen  gaar  man  paa  Hængebroer  endvidere  over  til  de  tre 
smaa  Søsterøer,  smaa  Pletter  Urskove  midt  i  den  rivende,  tordnende 
Strøm,  som  gjennem  Aartusinder  vare  utilgængelige  for  en  menneske- 
lig Fod. 

Det  første  Syn  af  Niagara  er  storartet  og  imponerende,  men 
det  vil  neppe  for  de  Fleste  mere  end  svare  til  Forventningen.  Saa- 
ledes  havde  man  tænkt  sig  Niagara,  saaledes  er  det.  I  Afstand  ser 
man  det,  man  har  drømt  om,  men  nær  ved  Faldene  selv  ser  man 
først,  hvad  man  ikke  har  drømt  om,  og  hvad  der  overgaar  enhver 
Forestilling,  som  Fantasien  paa  egen  Haand  kunde  danne  sig. 

Allerede  paa  Broerne  over  til  de  store  Øer  studser  man  ved 
det  Syn,  som  »The  Rapids«  frembyder.  Skjøndt  man  kun  har  fjernet 
sig  et  lille  Stykke  fra  Hotellets  Verandaer,  er  Synet  dog  blevet  et 
helt  andet  hernede.  Paa  en  Strækning  af  tre  Kvart  engelske  Mil, 
lidt  over  en  halv  dansk  Fjerdingvej,  er  Strømmens  Fald  51  Fod,  og 
dens  Hurtighed  er  her  stegen  fra  7  til  30  Mile  i   rimen.    Fra  Øerne 

og  Broerne  ser  man  opad  den  umaadelige  Vandflade,  der  skraanende 
kommer  styrtende  ned  imod  Beskueren;  paa  enkelte  Steder  kunde 
man  tro,  at  man  stod  midt  i  et  bredt  Fald,  saa  vældig  er  den 
uimodstaaelige  Vandmasses  Fart,  og  dog  er  dette  Intet  imod  det 
Syn,  der  frembyder  sig,  naar  man  paa  den  lille  »Maaneø«  sidder 
et  Par  Alen  fra  »det  amerikanske  Fald«  og  »Midterfaldet«  og  ser 
disse  hvide  Vandkolosser  springe  ud  over  Fjeldet  ned  i  det  tordnende 
Dyb,  eller  mod  det  Syn,  som  Fdsigtstaarnet  giver  over  det  vidunder- 
lige halvbueformede  Fald. 

Men  selv  dette  er  intet  imod  det  Syn,  der  venter  En,  hvis  man 
bestemmer  sig  til  at  prøve  Turen  ind  under  Midterfaldet.  Det  er 
ganske  vist  den  besværligste  Del  af  Turen,  og  da  den  ser  langt 
farligere  ud,  end  den  er,  gjøres  den  efter  førernes  Sigende  kun  af 
et  forholdsvis  ringe  Antal  af  de  Besøgende.  I  et  lille  Træskur  ved 
Begyndelsen  af  -Nedgangen  til  Foden  af  Klippen  skifter  man  fuld- 
stændig Dragt.  Ovenpaa  en  grov  ulden  Underdragt  tager  man  en 
med  Hætte  forsynet  Dragt  af  olieklæder,  og  med  nogle  tykke  Filt- 
sandaler paa  Fødderne  begynder  man  Nedstigningen.  Den  er  i  Be- 
gyndelsen noget  varm  i  den  tykke  Dykkerdragt,  men  man  føler 
hurtig  Luften  afkølet,  og  medens  man  endnu  ser  Faldet  et  godt 
Stykke  fra  sig,  falder  der  allerede  en  tæt  Regn  omkring  En  og  gjør 
Stien  glat  og  slibrig.  Regnen  Mi  ver  tættere  og  tættere,  og  Luften 
er  saa  kold,  at  Ingen  skulde  ane,  at  Temperaturen  et  Par  Hundrede 
Skridt  borte  viser  <>2  Ur.  Fahrenheit*)  i  Skyggen.  Man  gaar  ind 
gjennem  en  lille  Laage,  og  ned  ad  de  glatte  Trin  gaar  det  henimod  en 
vældig,  tordnende  Vandmasse,  som  hidtil  næsten  har  været  skjult 
af  Klipper,  og  som  nu  pludselig  viser  sig  over  en  bølgende  Masse 
af  Damp  og  Taage.  Halvt  blindet  af  det  Skum,  som  sprøjter  over 
En,  staar  man  stille  for  at  søge  at  faa  et  Overblik  af  Faldet.  Fø- 
reren tror  maaske.  at  man  faar  et  Anfald  af  Betænksomhed  ved  at 
gaa  videre  ned  i  dette  Kaos  af  tordnende  Vande  og  vældige  Klipper 


*)    I  det  Foregaaende    *taai    S    142    ved   en    Uagtsomhed  »Hundredegrads-Thermo- 
meteret"   istedetfor  Fahrenheit,  der  bruees  almindelig  i  Amerika. 

Og  hvidligt  Skum,  og  meddeler  derfor,  at  »der  er  Mange,  som  vende 
om  her,  især  med  denne  Vind«;  men  man  lader  sig  ikke  skræmme, 
man  fortsætter  sin  Vej  ind  i  »Vindenes  Hule«,  hvorledes  Vinden 
saa  blæser,  og  hvor  tydelig  en  Forsmag  man  end  faar  paa,  hvorledes 
en  Druknende  dør.  Engang  imellem  standser  man  aldeles  bedøvet, 
Syn  og  Hørelse  gjøre  næsten  ikke  Tjeneste  mere,  man  har  et  Syn 
af  noget  umaadelig  Højt  og  Hvidt  rundtomkring,  en  Lyd  af  buldrende 
Torden  i  sit  Øre.  Man  mærker  paa  Førerens  Haand  i  Nakken,  at 
man  skal  staa  stille  og  bukke  sig  med  ham  for  at  faa  Vejret,  men 
man  kan  ikke  se  ham  for  de  Vandstrømme,  der  pidske  En  i  An- 
sigtet. En  Masse  forunderlige  Forestillinger  fare  igjennem  En,  naar 
Tanken  atter  begynder  at  bevæge  sig  efter  disse  næsten  bedøvende 
Øjeblikke.  Jeg  erindrer  tydelig,  at  i  et  af  disse  kom  jeg  mellem 
dunkle  Forestillinger  om  en  Lavine  og  Synet  op  ad  Mont-BIanc  fra 
Mer  de  Glace  i  Chamouny  Dalen  til  at  tænke  paa  et  Sted  i  Sibberns 
Psykologi,  hvor  han  som  et  tilnærmelsesvist  Exempel  paa  »ren  Selv- 
bevidsthed« nævner  »den  første  Øpvaagnen  i  et  mørkt  Værelse«,  en 
ejendommelig  Repetition  af  min  filosofiske  Lærdom,  men  i  Virkelig- 
heden var  det,  saa  underligt  det  kan  lyde,  en  lignende  Fornemmelse. 
I  dette  Kaos  af  Naturkræfter  har  man  undertiden  kun  en  ubestemt 
Følelse  af,  at  man  er  til,  og  ikke  noget  Andet.  Men  det  er  kun  paa 
enkelte  Steder  af  Vandringen,  man  bliver  saa  stærkt  overvældet.  Hvor 
Vandet  ikke  kastes  saa  bedøvende  imod  En,  ser  man  rundtomkring 
det  vidunderligste  Syn.  Bestandig  er  man  omgiven  af  denne  umaade- 
lige,  hvide,  tordnende  Vandmasse,  man  synes  at  være  midt  i  den 
rivende  Hvirvel,  skjøndt  man  i  Virkeligheden  er  kommen  bag  Faldet 
ind  i  den  vældige,  hundrede  Fod  høje  og  hundrede  Fod  brede  Klippe- 
hule, hvis  øverste  Rand  er  Faldets  Begyndelse,  og  hvis  Kant  man 
af  og  til  i  Øjeblikke,  hvor  Blæsten  ikke  er  for  stærk,  kan  skimte 
højt  over  sig,  som  om  Vandet  vældede  ud  af  Himlen.  Straalende 
Regnbuer  danne  sig  rundtom.  Det  er,  som  om  man  vandrede  i 
Eventyrenes  Land;  thi  man  gaar  igjennem  Regnbuerne,  og  disse 
danne  her  fulde  Cirkler  om  Ens  Fod  —  man  er  paa  det  eneste 
Sted  paa  Jorden,  hvor  dette  Syn  siges  at  kunne  ses. 

At  have  været  ved  Niagara  uden  at  være  stegen  ned  i  »Vin- 
denes Hule«  er  ikke  at  have  set  og  fornummet  dette  vældige  Natur- 
skuespil. Man  kan  foretage  en  anden  Nedstigning  paa  Kanada- 
Siden,  hvor  man  ligeledes  kommer  ind  bag  Faldet,  nemlig  en  Del  af 
Hestesko  faldet,  men  skjøndt  det  er  et  imponerende  Syn  at  se  den 
hvide  Vandmasse  falde  ud  foran  den  sorte  buede  Klippevæg,  er 
dette  ikke  Noget  i  Sammenligning  med  »Vindenes  Hule«.  Man  bør 
til  et  Besøg  i  denne  maaske  netop  ønske  sig  lidt  haardt  Vejr,  naar 
det  blot  ikke  gjør  Indtrængen  i  Hulen  umulig.  Ingen  Dantes  Fan- 
tasi kunde  forestille  sig  og  ingen  Doré  tegne  en  Scene  som  den, 
man  da  nyder. 

Saa  vist  som  dette  er  Glandspunktet  i  et  Besøg  ved  Niagara, 
saa  vist  er  det,  at  det  ellers  er  vanskeligt  at  sige,  hvornaar  og 
hvorledes  Faldene  ses  bedst.  Jeg  har  set  dem  ved  Dagens  fulde 
Lys,  og  jeg  er  gaaet  derud  om  Natten  i  Maaneskin;  jeg  har  set 
Solnedgang  og  Solopgang  over  dem,  Skuet  var  altid  lige  skjønt  og 
majestætisk.  Men  den  Tid,  da  Faldene  bedst  passe  til  Navnet 
»Vandenes  Aand«*),  er  maaske  om  Aftenen,  naar  Solen  er  gaaet 
ned.  Vandskyerne,  som  rejse  sig  fra  Faldene,  og  som  i  Solned- 
gangen spille  i  gyldent  Skær  og  hæve  sig  som  lette,  blegrøde 
Taager  over  det  dybe  grønne  Vand  i  »Hesteskofaldet«  eller  »det 
amerikanske  Falds«  hvide  Skumvæg,  ere  nu  blevne  til  hvide  Taager, 
og  medens  Skovene  blive  sorte,  medens  Sydens  Nat  hurtigt  falder 
paa  og  tager  Farverne  bort  af  Naturen,  svæve  Taagerne  hinanden 
imøde  fra  Kanadas  og  Amerikas  Kyster,  og  man  forstaar,  at  de 
enkelte  omstrejfende  Indianere,  som  endnu  af  og  til  komme  hertil, 
bestandig  bevare  Troen  paa  de  store  Aander,  som  bor  i  Faldene, 
og  bringe  dem  deres  Ofre. 


*)  Der  er   forskjellige    andre  Oversættelser   paa    det    indianske    »Oniakara«,    som 
»rvsende  Vand«     »tordnende  Vand». 

Faldets  Tilbagegang  og  Vandmængde  —  Ulykkestilfælde  —  Hængebroerne. 


Sir  Charles  Lyell,  den  bekjendte  Geolog,  fremhæver,  at  der 
ingen  Tvivl  kan  være  om,  at  Faldet  bestandigt  flytter  sig.  Der  falder 
stadigt  store  Stykker  ned  af  Klippen,  et  vældigt  Stykke,  fra  hvilket 
Tusinder  og  Tusinder  i  Følelsen  af  fuldkommen  Sikkerhed  have 
betragtet  Hesteskofaldet,  den  bekjendte  »Table  Rock«,  er  faldet  ned 
for  nylig,  og  naar  man  stiger  ned  i  »Vindenes  Hule«,  trøstes  man 
med,  at  de  overludende  Klippestykker  kun  sjeldent  falde  ned  om 
Sommeren. 

Faldets  sandsynlige  Tilbagegang  er  omtrent  en  Fod  hvert  Aar, 
men  der  er  Dele  af  det,  som  gaa  raskere  tilbage.  Lyell  erindrer 
om,  at  Iagttagelserne  paa  dette  Punkt  nødvendigvis  ere  meget  ufuld- 
komne, og  at  naar  man  husker  paa,  at  Landet  for  et  Halvhundrede 
Aar  siden  var  fuldkomment  vildt  og  kun  beboet  af  Bjørne,  Ulve  og 
enkelte  Jægere,  maa  man  undres  over,  at  der  overhovedet  haves  saa- 
danne  Iagttagelser,  som  man  har.  Der  er  en  Beskrivelse  af  Faldene, 
given  af  Fader  Hennepin,  en  fransk  Missionær,  hvis  Meddelelse  vel 
stundom  er  overdreven,  men  taalelig  korrekt.  Ifølge  ham  maa  der 
have  været  et  Fald,  faldende  fra  Vest  til  Øst,  som  nu  er  forsvundet. 
Det  angives,  at  en  dansk  Naturforsker  (?),  som  var  i  Landet  1758, 
har  i   >The  Gentleman's  Magazine«  givet  en  af  en  Tegning  ledsaget 

Beskrivelse  af  Faldet,  som  i  det  Hele  stemmer  med  Fader  Heimepins', 
men  dengang,  73  Aar  efter,  var  det  omtalte  Fald  der  ikke  mere. 
Det  hedder  imidlertid  i  Beskrivelsen,  at  et  saadant  havde  været, 
men  en  Nedstyrtning  af  Klipperne  havde  tvunget  Vandet  ud  af  dets 
Løb,  og  Vandfaldet  var  ophørt  at  falde. 

Det  kan  temmelig  sikkert  paavises,  at  Faldene  maa  have  gaaet 
omtrent  tre  Mile  tilbage.  Deres  Højde  maa  tre  Mile  længere  frem 
have  været  den  dobbelte  af  den  nuværende.  Efter  de  forskjellige 
Lag  i  Jordbunden  at  dønnnme  har  Faldet  dengang  maaske  havt  et 
terrasseformigt  Udseende. 

Den  Vandmængde,  som  nu  føres  afsted  i  Faldet,  anslaas  af 
Lyell  til  1500  Millioner  Kubikfod  i  Minutet;  ifølge  en  anden  Bereg- 
ning bliver  det  1,200,000  Tons  i  hver  Time,  ifølge  en  tredie  (af 
Dommer  de  Voux)  bliver  det  3,530,000  Tønder  hvert  Minut.  Vand- 
massen er  iøvrigt  noget  forskjellig,  skjøndt  den  siges  at  være  langt 
mere  konstant,  end  man  skulde  tro.  Naar  Vinden  har  blæst  længere 
Tid  over  Erie-Søen  fra  Vest  af,  stiger  den,  og  ifølge  en  Opgivelse, 
som  skyldes  en  gammel  Færgemand  paa  Stedet,  vil  »en  Fod  i  Toppen 
af  Faldet  højne  Strømmen  for  neden  17  j  Fod«. 

Det  maa  naturligvis  ogsaa  bero  paa  Skjøn,  hvor  dyb  Vand- 
massen er  i  Faldet  selv.  Det  Lag  af  Vand,  som  skyder  over  Heste- 
skofaldet, anslaas  af  Naturkyndige  til  at  være  mindst  20  Fod  tykt, 
ialfald  i  Midten,  hvor  Vandet  ser  saa  grønt  ud.  Paa  dette  Regne- 
stykkes Rigtighed  er  der  gjort  en  interessant  Prøve,  som  viser,  at 
man  ialfald  neppe  har  regnet  tor  lavt.  Et  Skib  paa  Søerne,  som 
var  blevet  dømt  til  at  ophugges,  blev  kjøbt  for  at  give  en  Fore- 
stilling i  Faldet.  Det  fik  til  Besætning  en  levende  Bøffel,  en  Bjørn, 
en  Hjort,  en  Ræv  og  nogle  andre  Dyr  og  sendtes  over  Faldet  i  1829. 
Det  stak  18  Fod  og  gik  over  Hesteskofaldet  uden  at  berøre  Bunden. 

Det  er  en  ikke  ganske  ringe  Række  romantiske  Begivenheder 
og  Ulykkestilfælde,  som  knytter  sig  til  Niagara.  Et  af  de  mest 
gaadefulde  er  Eremiten  Francis  Abbot's  Liv  der.  Det  var  en  dannet, 
kundskabsrig,  beleven   Mand,   som  slog  sin  Bolig  op  ved  Niagara. 

Han  var  meget  høflig,  naar  han  ikke  kunde  slippe  for  at  blive  til- 
talt, men  i  høj  Grad  menneskesky.  Man  vidste  ikke  Noget  om  ham 
uden  det  Navn,  han  opgav.  Om  Natten  sad  han  ved  Faldene  paa 
et  ensomt  Sted,  kun  tilfreds,  naar  et  voldsomt  Uvejr  rasede.  Han 
levede  saaledes  der  i  tyve  Maaneder;  men  en  Dag  fandtes  hans  Lig 
i  Strømmen  ved  Fort  Niagara  fjorten  Mile  nedenfor  Faldet. 

De,  der  komme  ud  i  den  rivende  Strøm  ovenover  Faldet,  ere 
næsten  altid  Undergangens  Bytte.  Der  nævnes  dog  et  enkelt  Ex- 
empel  paa  forunderlig  Redning.  En  Mand  vilde  sætte  over  Strømmen 
i  en  lille  Jolle,  men  brækkede  den  ene  Aare.  Med  en  høj  Grad  af 
Aandsnærværelse  og  Behændighed  lykkedes  det  ham  at  naa  den 
yderste  af  de  tre  Søsterøer,  medens  hans  Jolle  for  som  en  Pil  nedad 
til  Faldet.  Øen  var  dengang  ikke  i  Forbindelse  med  de  andre  Øer, 
og  hans  Stilling  derfor  bestandigt  betænkelig.  Ingen  vidste  om  hans 
Stranding,  og  han  maatte  derfor  først  gjøre  Nødsignal.  To  Nætter 
og  en  Dag  forblev  han  paa  denne  ensomme  Plet,  inden  det  lykkedes 
ham  ved  at  tænde  et  Baal  at  faa  Folk  gjort  opmærksomme  paa 
hans  Stilling.  Dét  lykkedes  da  at  faa  et  Reb  kastet  ud  fra  0  til 
0,  og  ved  Hjælp  af  det  frelstes  han  af  en  Mand  ved  Navn  Robinson, 
der  alt  ved  flere  Lejligheder  havde  udført  forbausende  Vovestykker 
ved  Faldene. 

For  kun  faa  Aar  siden  saa  man  en  Indianer,  som  tildels  beruset 
forsøgte  paa  i  sin  Kano  at  komme  over  »the  Rapids«.  Den  blev 
imidlertid  trukken  ned  af  Vandene,  og  da  han  saa,  at  alle  Forsøg 
paa  Redning  vare  forgjæves,  tog  han  et  dygtigt  Drag  Whisky  og 
lagde  sig  ned  i  sin  Kano,  der  faa  Øjeblikke  efter  som  skudt  ud  af 
en  Bue  for  ud  over  Vandfaldets  Rand  og  styrtede  ned  i  Dybet, 

En  anden  meget  pinlig  Begivenhed  er  ligeledes  forefalden  i  den 
senere  Tid  midt  i  Sæsonen.  Man  opdagede  en  Morgen  en  Mand 
ude  i  »the  Rapids«  paa  en  Træbul,  som  var  stødt  paa  en  Klippe 
og  foreløbig  holdtes  af  denne.  Klippen  var  et  godt  Stykke  nedenfor 
den  Bro,  der  fra  Land  fører  over  til  Gedeøen.  Denne  Mand  var 
den  foregaaende  Aften  gaaet  ud  at  sejle  en  lille  Tur  omtrent  to  Mil 

ovenover  Faldet  og  var  kommen  for  langt  ind  i  Strømmen.  Rygtet 
om,  hvad  der  var  paafærde,  udbredte  sig  hurtigt,  en  betydelig 
Menneskemasse  samledes  paa  Bredderne,  og  der  gjordes  strax  For- 
søg paa  at  komme  til  Hjælp.  Man  prøvede  at  lade  en  lille  Baad 
flyde  ned  til  ham,  men  den  var  slaaet  i  Stykker,  inden  den  naaede 
ham.  En  Reclningsbaad  fra  Buffalo,  som  derefter  sendtes  ud, 
strøjfede  Træstammen,  drev  forbi,  kæntrede  og  sank.  Endnu  en 
Baad  sendtes  afsted,  den  kom  ogsaa  ned  til  sit  Bestemmelsessted, 
men  Rebet,  som  holdt  den,  blev  saaledes  sammenfiltret  under  Træ- 
stammen, at  det  ikke  kunde  komme  løst,  ogsaa  denne  Baad  var 
altsaa  uden  Nytte.  Man  gjorde  da  et  andet  Forsøg;  en  Tømmer- 
flaade  sendtes  ned  og  naaede  lykkelig  Manden.  Han  kom  ombord  i 
den,  og  man  begyndte  at  hale  ind.  Men  snart  blev  Rebene  ind- 
viklede i  Klipperne,  og  Flaaden  sad  fast.  En  Baad  sendtes  ned  til 
Flaaden  for  at  tage  ham  ombord,  men  den  blev  ulykkeligvis  dreven 
mod  Tømmerflaaden  med  en  saadan  Kraft,  at  Manden,  som  stod 
paa  denne  og  ikke  fik  Tid  til  at  gribe  Tougene  i  Baaden,  faldt  ned 
af  Flaaden  og  blev  ført  ud  over  Faldets  Rand  et  Øjeblik  efter. 

Adskillige  Turistrej sende  ere  forulykkede  ved  at  stige  ned  i  »Vin- 
denes Hule«,  de  ere  gledne  ud  paa  de  glatte  Klipper  og  forsvundne 
i  det  tordnende  Dyb.  En  ung  Dame  faldt  ned  i  Hesteskofaldet 
ved  at  plukke  en  Blomst  ude  paa  Randen,  og  adskillige  Ulykkelige, 
som  vove  sig  for  langt  ud  i  Baade,  blive  stadigt  Ofre  for  Vandene. 
Det  indianske  Sagn  fortæller,  at  hvert  Aar  skulle  to  Liv  kræves  af 
Niagara. 

Som  alt  bemærket  gaar  der  over  Faldene  to  Hængebroer. 
Nærmest  ved  Niagara  ligger  den  saakaldte  nye  Suspension  Bridge, 
bestemt  for  Fodgængere  og  almindelige  Vogne  og  bygget  med  en 
Bekostning  af  175,000  Dollars.  Den  hænger  i  to  Taarne  i  en  Højde 
af  190  Fod  over  Flodens  Overflade,  Afstanden  fra  Taarn  til  Taarn 
er  1,268  Fod.  Broen  bæres  af  to  Touge,  hvert  atter  sammensat  af 
syv  Touge,  bestaaende  af  en  Mængde  mindre  Traade.  Det  er  ret 
betegnende  for  dette  Værk,  at  Temperaturforandringen  har  saa  megen 

Indflydelse  paa  det,  at  Broen  om  Sommeren  hænger  tre  Fod  længere 
ned  end  om  Vinteren.  Taarnenes  Højde  er  105  Fod  paa  Kanadas 
Side  og  100  Fod  paa  Amerikas  Side. 

Den  gamle  Suspension  Bro  er  tillige  Jernbanebro,  og  som  Følge 
deraf  langt  stærkere  i  Bygning  end  den  nye.  Dens  Spændvidde  er 
822  Fod  fra  Taarn  til  Taarn,  det  amerikanske  Taarn  er  88  og  det 
kanadiske  .78  Fod,  de  Touge,  som  bære  Broen,  ere  10^  Tomme 
tykke.  Denne  Bro,  som  kostede  omtrent  en  halv  Million  Dollars, 
ejes  af  et  Kompagni. 


Chicago. 

Chicago,  »Havebyen«,  »Vestens  Dronning«,  »Søernes  Dron- 
ningeby«,  voxede  op  paa  Prærierne  ved  Michigansøens  Bred  som  et 
Eventyr,  et  af  disse  Eventyr,  som  vare  kjendte  over  hele  Jordkloden, 
og  som  man  fortalte  overalt  med  Stolthed  som  et  Bevis  paa 
menneskelig  Dygtighed  og  Energi. 

Forf.  saa  Byen  nogle  Maaneder,  før  den  ramtes  af  hin  forfærde- 
lige Ildebrand,  som  med  en  Rædsel,  der  ogsaa  syntes  eventyrlig, 
næsten  udslettede  den  af  Byernes  Tal,  men  i  Sommeren  1871  stod 
den  midt  i  sin  Herligheds  og  Rigdoms  Glorie. 


Den  sydlige  Jernbanegaard. 

For  fyrretyve  Aar  siden  laa  her  kun  et  lille  Fort,  bygget 
af  Bjælker,  med  nogle  Soldater,  som  skulde  beskytte  Pels- 
handlerne mod  Indianerne.  I  1830  var  Chicagos  Befolkning  omtrent 
100  Mennesker,  af  hvilke  kun  et  ringe  Antal  vare  hvide.  Den  blev 
inkorporeret  som  By  1837,  og  talte  da  4,171  Indvaanere.  Ti  Aar 
senere  var  dette  Antal  fordoblet,  tyve  Aar  senere  var  det  100,000, 
og  i  1871  ansloges  det  til  350,000. 

»Chicagos  ældre  Indvaanere  bleve  fødte  en  Menneskealder  for 
tidlig«,  hedder  det  i  en  triumferende  Artikel  i  et  af  Chicagos  Blade 
i  Anledning  af  en  Oversigt  over,  hvad  der  i  Aaret  1870  var  blevet 
bygget.  »De  have  set,  hvorledes  Sumpe  og  utilgængelige  Moser  ere 
blevne  forvandlede  til  skjønne,  vel  brolagte  Gader,  og  de  have  ogsaa 
været  Vidne  til,  at  de  første  Settleres  raa  Lerhytter  ere  forsvundne 
for  at  give  Plads  for  paladslignende  Pragtbygninger,  hvortil  man 
maa  søge  Mage  i  de  første  Stæder  paa  Jorden.  Denne  Forvandling 
er  foregaaet  i  et  Tidsrum,  der  kun  omfatter  noget  over  tre  Decen- 
nier. Men  hvad  vil  Chicago  blive  til  i  de  følgende  30  til  40  Aar? 
Ligesom  Moses  maa  vor  Bys  Fædre  gaa  op  paa  et  Bjerg  for 
at  skue  ind  i  det  Fremtidens  forjættede  Land,  som  kun  faa  af  dem 
efter  Naturens  almindelige  Orden  kunne  gjøre  sig  Haab  om  at  naa, 
og  vil  man  bruge  Fortiden  som  Maalestok  under  Bedømmelsen  af, 
hvad  der  vil  ske,  kan  man  uden  at  gjøre  sig  skyldig  i  nogen 
Overdrivelse  sige,  at  Aar  1900  vil  Chicago  sandsynligvis  være  det 
amerikanske  Fastlands  folkerigeste  By  eller  maaske  kun  overgaas  af 
New- York.  Vor  By  kommer  til  med  Tiden  at  blive  Amerikas  Paris; 
dens  brede  Gader,  dens  Parker  og  Bulevarder  udbedres  aarlig,  og 
allerede  nu  kan  Chicago  opvise  mange  Partier,  der  udholde  Sammen- 
ligningen med  de  smukke  Bydele  af  Berlin  og  Wien.  Træskurenes 
Æra  tilhører  Historien.  For  kun  nogle  faa  Aar  siden  saa  man  i 
Madison  Street  kun  billige,  smaa  og  lave  Træhuse,  medens  Gaderne 
Dearborn,  Randolph  og  Washington  frembød  Husrækker  af  det 
Slags,  som  man  almindelig  kun  ser  i  Landsbyer  med  nogle  hundrede 
Indvaanere;  men  Forvandlingen  har  været  fuldstændig,  og  Sammen- 
ligningen mellem  Før  og  Nu  viser  en  saa.  stor  Forskjel,  at  det  Hele, 

selv  for  Øjenvidner  til  Fremgangen,  synes  at  være  en  Drøm,  der 
minder  om  de  Fortryllelser,  hvorom  Østerlandenes  Eventyr  fortælle. 
Og  hvad  der  er  sket  i  hine  Bydele,  vil  ogsaa  foregaa  paa  andre 
Steder,  eftersom  Gaderne  istandsættes  og  store,  bekvemme  Huse 
bygges  i  Stedet  for  de  simple  og  billige  Boliger,  den  fattige  Ind- 
vandrer fra  den  gamle  Verden  lod  opføre  for  at  afhjælpe  den  første 
Trang  til  Hjem  og  Husly. 

•  •  For  hvert  Aar  strækker  Byen  sig  hen  ved  en  engelsk  Mil  længere 
mod  Syd  ud  over  Prærien,  og  det  Antal  af  Huse,  som  bygges  kun 
under  Løbet  af  en  Sommer,  vilde  kunne  give  samtlige  Indbyggere  i 
et  Par  anselige  europæiske  Byer  bekvemme  Boliger;  enkelte  Strøg 
ved  Bygrænsen,  der  i  dette  Efteraar  vise  sig  som  afskrækkende  øde 
Steder,  ville  maaske  i  den  kommende  Sommer  blive  forvandlede  til 
Byggetomter,  hvorpaa  Husrækker  fremstaa  som  ved  Trylleri,  og  der, 
hvor  før  en  Hest  og  Vogn  neppe  kunde  komme  frem,  vil  man  finde 
en  smuk  Brolægning  i  Gaderne  og  varige  Materialier  anvendte  til 
Fortougene  og  langs  Husene.  Det  vil  være  umuligt  her  at  beskrive 
alle  de  statelige  Bygningsværker,  som  ere  opførte  i  Sommer.  Vi 
skulle  kun  erindre  om  det  store  i  Sommer  byggede  Hotel  med 
Frontsider  til  Gaderne  Clark,  Lasalle  og  Jackson,  det  største  Hotel 
paa  det  amerikanske  Fastland. 

En  Fortegnelse  over  de  Bygninger,  som  i  denne  Sommer  ere 
opførte  i  Chicago  med  en  Bekostning  af  fra  5000  til  800,000  Dollars 
hver,  viser  et  Totaltal  af  467,  men  heri  er  da  ingen  af  de  mindre 
Huse  medregnede,  ved  hvis  Opførelse  man  ikke  benytter  nogen  af 
Byens  Arkitekter.  Paa  Sydsiden  er  opført  59  Huse,  der  hver  har 
kostet  fra  10  til  50,000  Dollars,  11  Huse  med  en  Bekostning  af  fra 
50  til  100,000  Dollars  hver,  og  13  Bygninger  endelig  have  hver 
kostet  over  100,000  Dollars. 

Paa  Vestsiden  er  bygget  49  Huse  med  en  Bekostning  af  fra 
10  til  50,000  Dollars  hver,  og  kun  to  Bygninger  have  kostet  over 
50,000  Dollars. 

Paa  Nordsiden  have  21  af  de  nye  Bygninger  kostet  Summer  fra 
10  til  50,000  Dollars,  og  kun  et  Hus  har  kostet  75,000  Dollars. 

Foruden  de  her  omtalte  Huse  er  der  vel  i  de  tre  Bydele  blevet 
bygget  henimod  2000  Privatboliger,  og  dertil  kommer  den  store 
Mangfoldighed  af  nye  Bygninger,  som  i  Sommerens  Løb  ere  opførte 
i  Chicagos  nærmeste  Omegn  og  i  Forstæderne,  af  hvilke  mange  have 
kostet  mellem  10  og  50,000  Dollars.  Fire  Huse,  som  ere  tæt  ved 
Bygrænsen,  have  kostet  over  100,000  Dollars,  og  en  Bygning  har 
kostet  over  200,000  Dollars. 

Hvad  Byggematerialierne  angaar,  saa  er  der  til  116  Huse  enten  i 
det  Hele  eller  for  en  Del  blevet  benyttet  Marmor,  medens  Mursten 

eller  Træ  har  været  brugt  til  de  andre.  De  Bygninger,  som  ere 
blevne  opførte  af  Arkitekter  i  Aarets  Løb,  have  tilsammen  kostet 
noget  over  1\  Million  Dollars,  hvorimod  det  er  umuligt  at  angive 
tilnærmelsesvis  Værdien  af  alle  de  andre  ny  opførte  Privatboliger.«: 

Denne  Skildring  af  Byens  Fremvæxt,  denne  korte,  livlige  Karak- 
teristik af  Udviklingen,  modereret  i  Forhold  til  den  største  Del  af 
det,  som  siges  om  Chicago,  var  sand  dengang  og  giver  tillige  en 
Forestilling  om,  hvorledes  man  talte  om  Chicago,  der  virkelig  var 
og  vel  vedbliver  at  være  et  Kjælebarn  for  hele  Unionen. 

Men  Byens  Berømthed  hviler  ikke  blot  paa  den  Hurtighed, 
hvormed  den  er  voxet,  men  ogsaa  paa  Maaden,  hvorpaa  det  er  sket, 
paa  de  kæmpemæssige  Foretagender,  ved  hvilke  man  har  underkuet 
Naturen.  Den  laa  lavt  og  usundt,  og  for  at  undgaa  de  herfra 
truende  Farer  tog  man  den  raske  Beslutning  at  løfte  hele  det 
uheldigst  beliggende  Kvarter  op  og  fylde  op  under  Husene.  Og  man 
udførte  denne  Beslutning.  Hele  Forretningskvarteret  er  blevet 
hævet  omtrent  8  Fod,  nogle  Steder  10,  12,  ja  14  Fod.  Dette  fore- 
gik, uden  at  man  paa  nogen  Maade  standsede  Livet  og  Røret  i 
Husene,  foregik  aldeles  en  passant.  Man  blev  ved  at  færdes  og 
gjøre  Forretninger  og  spise,  drikke  og  sove  i  de  Huse,  som  saaledes 
langsomt  skruedes  op. 

Det  at  flytte  om  med  Huse  hørte  i  sin  Tid  saaledes  til  Dagens 
Orden,  at  man  i  Aviserne  klagede  over  al  den  Skade,  der  gjordes 
paa  Brolægningen  ved  denne  Flytten  om  med  Husene.  Forf.  var 
ikke  saa  heldig  at  blive  Vidne  til  noget  af  de  større  Flytnings- 
arbejder,  men  som  jeg  vandrede  om  i  Forretningskvarteret  med  en 
Mand  fra  Chicago  og  hørte  om  Alt,  hvad  der  var  blevet  udrettet, 
var  jeg  dog  heldig  nok  til  ved  Omdrejningen  om  et  Hjørne  at 
komme  lige  mod  et  Hus,  som  kjørtes  afsted  gjennem  Gaden.  Det 
var  kim  en  mindre  Bygning,  vi  maalte  den  og  fik  ud,  at  den  var 
18',  Fod  bred  og  63  Fod  dyb.  Paa  Ruller  blev  den  ved  Hestekraft 
langsomt  og  sindigt  trukken  ned  ad  Gaden  fra  sin  Grund;  denne 
var  solgt  til  en  Forretningsbygning,  og  det  gamle  Vaaningshus  skulde 
nu  ud  i  Verden  for  at  finde  en  billigere  Plads. 

Chicago  manglede  i  længere  Tid  godt  Drikkevand.  Vandet  i 
Michigansøen  var  godt  nok,  men  urent  nær  ved  Kysten.  Man  be- 
sluttede da  i  1864  at  raade  Bod  herpaa  ved  at  bygge  en  Tunnel 
ud  i  Søen  under  Vandet  i  en  Længde  af  to  Mile,  som  munder  ud  i 
dybt  og  ganske  klart  Vand.  Tre  Aar  efter  vare  de  nye  Vandværker 
i  Virksomhed,  og  de  ere  i  Stand  til  at  levere  57  Millioner  Gallons 
om  Dagen.  Dette  ansaas  imidlertid  ikke  for  tilstrækkeligt,  og  det 
var  foreslaaet  at  bygge  en  anden  Tunnel,  skjøndt  man  tillige  har  to 
artesiske  Brønde,  af  hvilke  den  ene  er  700,  den  anden  1100  Fod  dyb. 

Store  kommunale  Anlæg, 


Et  anden  stort  Værk  er  Tunnelen  under  Washington  Street, 
ligesaa  mærkelig  som  Thems  Tunnelen,  men  udført  langt  hurtigere, 
og  et  fuldstændigt  vellykket  Arbejde.  Foruden  god  Kj ørebane  er 
her  rigelig  Plads  for  Fodgængere.    Passagen  koster  Intet. 

Chicago  Floden,  som  løb  ud  i  Michigansøen,  var  fyldt  med 
Uhumskheder  fra  den  store  By  og  forpestede  Luften  i  Sommertiden ; 
man  besluttede  da  at  »rense  den«,  saaledes  at  den  blev  Afløb  for 
Søen,  og  siden  Sommeren  1871  driver  nu  dennes  Vande  i  en  rask, 
forfriskende  Strøm  alle  Uhumskheder  bort  til  Mississippi,  om  hvilken 


Vandværket. 


man  rigtignok  saa  spurgte,  hvorledes  nogen  menneskelig  Magt  skulde 
faa  den  Flod  renset,  der,  efter  alt  i  Forvejen  at  være  den  mud- 
drede  Kæmpeflod,  den  er,  tillige  skulde  være  Kloak  for  Vestens  Byer. 
Byen  ligger  alt  Andet  end  smukt  paa  Prairien,  der  er  saa  nær 
ved  at  være  en  plan  Flade,  som  Noget  kan  være,  men  man  har  alt 
for  nogen  Tid  siden  begyndt  at  omgive  den  med  et  Belte  af  Parker, 
af  hvilke  flere  Partier  allerede  ere  færdige.  Især  Lincoln  Park  er  et 
virkelig  smukt  og  temmelig  udstrakt  Anlæg.     Den  har  nogle  sinaa 

bitte  Høje,  anlagte  med  Kunst  forstaar  sig,  og  som  selvfølgelig  be- 
tragtes som  særlige  Mærkeligheder  i  Prairiebyen. 

Chicagos  overordentlige  Fremvæxt  skyldes  naturligvis  for  en 
stor  Del  dens  naturlige  Betingelser.  Den  ligger  ved  en  Vandvej, 
som  nu  er  uafbrudt  fra  den  Mexikanske  Havbugt  til  St.  Lawrence- 
flodens Munding,  og  atten  store  Jernbanelinier  udmunde  i  den  og  føre 
Fragt  til  alle  p]gne  af  Unionen.  Der  er  nemlig  en  umaadelig  Rigdom 
af  Landvæsens  Produkter,  navnlig  Korn,  som  strømme  sammen  i 
Chicago  for  derfra  at  sættes  i  Omløb.  Agerdyrkningen  er  i  blom- 
strende Tilstand  og  yderligere  Opkomst  rundtom  og  skaber  et  næsten 
uudtømmeligt  Opland.  Følgende  officielle  Tal  give  en  Forestilling 
om,  hvor  fabelagtigt  hurtigt  Kornhandelen  er  tagen  til:  I  1838  ind- 
skibedes 78  bushels,  i  1848  3,001,714  bushels,  i  1858  20,035,166 
bushels,  i  1868  67,896,760  bushels.  Handelen  med  Tømmer  og  med 
Kvæg  har  gjort  lignende  Fremskridt,  og  Chicago  skal  endog  have 
taget  Luven  fra  Cincinnati,  hvad  Svineslagtning  og  Flæskehandel 
angaar. 

Svineslagterierne  og  hvad  med  disse  staar  i  Forbindelse  ere  en 
i  og  for  sig  storartet  Industri.  Der  gives  Forretninger,  som  hver 
Vinter  forvandle  100  til  150,000  Svin  til  Skinker,  saltet  Flæsk, 
Pølser,  Olie,  Stearin  o.  a.  L.  Det  gaar  aldeles  frabrikmæssigt  til. 
En  Række  Arbejdere  dræbe  Svinene  ved  at  slaa  Hjerneskallen  ind 
med  spidse  Hammere.  Derpaa  bliver  Struben  skaaren  over,  og 
Blodet  gaar  til  Sukkerraffinaderier  og  kemiske  Fabriker.  Svinene 
selv  gaa  til  andre  Dele  af  Fabriken  for  at  blive  skoldede,  parterede 
o.  s.  v.  Ligesom  man  ved  rige  Kildevæld  kan  tale  om,  hvor  mange 
Tønder  Vand  der  løber  ud  i  Minutet,  saaledes  kan  man  her  tale 
om,  at  hvert  Minut  saa  og  saa  mange  Svin  passere  dette  eller  hint 
Forarbejdelsesstadium,  og  fire  og  tyve  Timer  efter,  at  et  Svin  er  død,  er 
det  ofte  et  langt  Stykke  afsted  paa  Jernbanen  mod  Øst.  Alt  Affald, 
som  kan  give  Fedt,  koges  ud  ved  Damp,  en  Mængde  af  det  Øvrige 
kan  den  hente,  som  vil.  Naar  Konjunkturerne  ere  derefter,  fabri- 
kerer man  ikke  Svinet  til  Andet  end  Fedt.  De  hele  Dyr  koges  da 
under  et  højt  Damptryk  saa  længe,  til  de  ere  blevne  til  en  grødagtig 

Masse,  af  hvilken  Fedtet  da  uddrages,  medens  Resten  brages  som 
Gjødningsmiddel. 

En  anden  mærkelig  Produktion  i  Chicago  er  Isindustrien.  Den 
siges  at  være  den  By,  hvor  denne  spiller  den  største  Rolle,  og  Is- 
industrien  er  dog  af  overordentlig  Betydning  i  Amerika.  »Amerikas 
Isindustri«,  hedder  det  i  et  teknisk  Værk,  »vidner  om,  at  vor  Jord 
besidder  Skatte,  som  ligge  aabent  lige  for  Menneskenes  Øjne,  men 
hvis  Værdi  først  da  bliver  erkjendt,  naar  Foretagelsesaand,  Kapital 
og  forbedrede  Samfærselsesmidler  har  vakt  et  højere  industrielt  og 
merkantilt  Liv.« 

Is  er  en  uundværlig  Fornødenhed  i  en  amerikansk  Husholdning. 
Man  drikker  ikke  paa  noget  offentligt  Sted  en  Draabe  Vand,  som 
ikke  er  kølet  i  Is,  ja,  som  tidligere  bemærket,  selv  i  Jernbanevognene 
er  der  altid  Isvand;  saavel  i  de  østlige  Stater  som  ude  i  Vesten, 
hvor  man  kjører  Dage  og  Nætter  over  ensomme  Prairier  og  øde 
Bjergstrækninger,  mangler  dette  ikke.  Enhver  nogenlunde  vel- 
staaende  Husholdning  har  Is,  man  abonnerer  hos  et  eller  andet  Is- 
kompagni,  og  hver  Morgen  kommer  saa  Isvognen,  ladet  med  store 
Blokke,  som  Ismanden  haandterer  ved  særegne  store  Tænger;  han 
lægger  Isen  foran  Husdøren  nede  paa  Gaden;  det  ser  ofte,  navnlig 
naar  det  er  sølet  Vejr,  lidt  uappetitligt  ud,  men  hurtig  Forretnings- 
gang overalt  er  jo  Principet. 

Man  holder  Isen  i  store  regelmæssige  Blokke,  det  er  det  Solideste 
og  mest  Indbringende.  Ishusene  ere  indrettede  forskjellig,  eftersom 
det  er  Meningen  at  holde  Is  til  Ølbryggerier  eller  andet  Brug,  eller 
naar  det  gj  ælder  om  at  sælge  den  til  Husholdningsbrug.  I  Chicago 
gjøre  Ishusene  Tjeneste  som  Lagerkj ældere  for  det  store  Ølforbrug; 
saadanne  Kjældere  kunne  nemlig  ikke  anlægges  for  Grundvandets 
Skyld.  Man  har  saa  til  Gjengjæld  Ishuse,  der  kunne  rumme  Kvan- 
titeter af  01,  store  nok  til  at  danne  smaa  Søer.  Isoplagene  have 
dobbelte  Vægge,  i  hvilke  Mellemrummet  er  fyldt  ud  med  Bark, 
Savspaan  eller  a.  L.  I  Ishuset  befinder  sig  Isbeholderen,  som  lige- 
ledes har  dobbelte  Vægge  og  optager  den  største  Plads  af  Husets 
Indre.     I  denne  ligge  Isblokkene,  regelmæssige  Kvadrater  skaarne 

med  Isplov.  Mellemrummene  ere  omhyggelig  fyldte  ud  med  smaa 
Isstumper.  Ved  Trælemme  sørger  man  for,  at  Fordampningen  kan 
foregaa  paa  den  hensigtsmæssigste  Maade.  Isen  er  dækket  med  løst 
Straa.  Man  har  Ismagasiner  indrettede  paa  denne  Maade,  som  inde- 
holde H  Million  Kubikfod. 

I  de  Ishuse,  som  bruges  til  Lagerkj ældere,  ligge  Tønderne  i  et 
enkelt  Lag  udenom  Isbeholderen ,  mellem  denne  altsaa  og  Væggene. 

Ved  de  Ishuse,  som  ligge  nogenlunde  nær  ved  Byen,  udlejes 
dette  Rum  mellem  Beholderen  og  Væggene  i  Dele  til  Viktualie- 
handlere,  Restauratører  o.  s.  v.  Deres  Lokaler  kommunicere  gjennem 
en  Bagvæg  med  den  dem  tilkommende  Del  af  det  kolde  Rum,  hvor 
Temperaturen  højst  er  3  Gr.  R.  Ishusene  ere  undertiden  saa  store, 
at  der  bliver  flere  Etager  til  at  udleje  paa  denne  Maade. 

Chicagos  Kornmagasiner,  som  ødelagdes  ved  Branden,  ere  vidt- 
bekjendte.  De  laa  ved  Havnen.  Disse  »Elevators«  ere  indrettede 
paa  den  Maade,  at  de  ere  delte  i  Afdelinger  fra  neden  af  op,  i 
hvilke  Kornet  fyldes  fra  Skibene.  Paa  denne  Maade  benyttes  Pladsen 
i  Magasinet  paa  den  mest  fuldkomne  Maade.  Man  behøver  ikke 
heller  at  have  noget  Arbejde  med  at  kaste  Kornet,  ved  at  aabne 
Skydelemme  og  lade  blot  en  ubetydelig  Del  af  Kornet  strømme  ud 
opnaar  man,  at  alle  Kornene  hele  Søjlen  igjennem  skifte  Plads. 

Garverierne  i  Chicago  repræsentere  ligeledes  en  storartet  Indu- 
stri, og  navnlig  skal  man  have  drevet  det  vidt  i  at  garve  efter  en 
meget  hurtig  Methode. 

Neppe  noget  Sted  paa  Jorden  har  en  saadan  Overflod  af 
Frugter  som  Chicago.  Paa  Jernbane  bringes  de  hertil  fra  alle 
Sider  af  Unionen.  Den  Stat,  i  hvilken  Chicago  ligger,  Illinois,  er 
iøvrigt  særlig  Frugtstat,  baade  Jordbund  og  Klima  begunstige  i  høj 
Grad  denne  Kultur,  navnlig  i  det  »ægyptiske  Illinois«.  I  JordbaT- 
tiden  ankommer  der  til  Byen  gjennemsnitlig  fem  Pakvogne  fyldte  mod 
Jordbær,  i  Ferskentiden  skal  Forsyningen  beløbe  sig  til  en  Snes 
Vogne  hver  Dag,  hver  Vogn  indeholdende  fem  hundrede  Kasser. 

Det  storartede  Forretningsrøre ,  det  stærke  Liv,  som  pulserer  i 
denne  By,  forbauser  selv  den,  som  kommer  fra  New-York.     Den 

større  Del  af  Byen  var,  som  man  vil  mindes  fra  Beretningerne  om 
Branden,  endnu  kun  bygget  af  Træ,  men  Forretningskvarterets 
Gader  bestode  af  lutter  Stenbygninger,  af  hvilke  mange  ikke  gave 
Broadways  Handelspaladser  Noget  efter;  ogsaa  her  saa  man  Ko- 
losser paa  otte  Etager,  op  gjennem  hvilke  Færslen.  næsten  ude- 
lukkende gik  ved  Hjælp  af  »Elevatoren«,  der,  dreven  ved  Damp- 
kraft, bestandig  stiger  op  og  ned  gjennem  Huset;  ogsaa  her  saa 
man  ved  Siden  af  de  store  Udsalgshuse  Hotelbygninger,  der  i  Ud- 
styr og  Elegance  ikke  stod  tilbage  for  Hotellerne  i  Ny-Englands 
Stater.  Ogsaa  her  var  der  i  Forretningstimerne  en  saadan  Stimmel 
i  Gaderne,  at  det  var  en  Hovedopgave  for  Politibetjentene  at  følge 
Folk  frem  og  tilbage  over  dem.  Et  godt  Exempel  paa  den  ameri- 
kanske Foretagelsesaand  i  Chicago  har  man  i  den  Maade,  hvorpaa 
en  Forstad,  der  kaldes  River  Side,  bebygges.  Et  Kompagni  kjøbte 
en  betydelig  Strækning  ude  i  Prærien,  en  sexten  Mile  fra  Byen,  for 
at  sælge  den  til  Byggegrunde.  Den  laa  langt  ude  og  var  forholdsvis 
meget  billig,  da  den  ikke  kunde  betragtes  som  Byggegrund.  For  at 
give  den  denne  Karakter  bar  man  sig  ad  paa  følgende  snilde  Maade: 
Omegnen  er  meget  bar,  og  idet  man  benyttede  en  Smule  Trævæxt 
paa  dette  Sted,  anlagdes  der  ved  nogle  smaa  Vandløb  en  kjøn  lille 
Park,  som  optager  omtrent  Halvdelen  af  Grunden.  Den  anden  Halv- 
del rundt  om  Parken  stykkedes  ud  i  større  Lodder  paa  en  saadan 
Maade,  at  det  Hele  kunde  faa  et  særdeles  fashionabelt  Præg  og 
strax  give  sig  tilkjende  som  et  Sted,  der  kun  var  for  velstaaende 
Folk.  Intet  Sted  maa  opføres,  som  koster  mindre  end  3000  Dollars, 
foran  hvert  Sted  skal  der  være  et  saa  stort  Rum,  at  Ejeren  bliver 
nødt  til  at  anlægge  en  lille  Have  derpaa  ud  imod  Parken  og  saa- 
ledes  paa  en  Maade  deltager  i  dennes  Forskjønnelse;  et  eget  Gas- 
værk og  et  eget  Vandværk  ere  anlagte  for  den  lille  Koloni,  Gangene 
i  Parken  belægges  med  Asfalt  for  at  afgive  bekvemme  Kjøreveje  for 
de  Ekvipager,  som  forventes  holdte  af  Beboerne,  og  et  storartet 
Hotel,  som  skal  blive  et  fashionabelt  Opholdssted  for  landliggende 
Familier,  skal  yderligere  bidrage  til  at  give  Stedet  sin  Karakter  af 
et  Modested.     Det  er  betegnende  for    den  Energi,   hvormed    slige 

Foretagender  udføres,  at  dette  Hotel,  der  er  fire  å  fem  Gange  saa 
stort  som  Klampenborg  Badehotel,  blev  paabegyndt  1ste  Maj  og  var 
færdigt  til  Beboelse  1ste  Juli.  Der  bliver  sat  adskillige  hundrede 
Tusinde  Dollars  i  Entreprisen,  men  den  vil  uden  Tvivl  betale  sig. 


Sherman  House  Hotel. 


En  højst  ejendommelig  Institution  i  Chicago  er  det  store  Kvæg- 
marked for  Vesten,  »The  Union  Stock-Yards«.  Foretagendet  er  i 
Hænderne  paa  et  Kompagni  med  en  Kapital  af  en  Million  Dollars. 
Grunden  er  345  Akres  stor.  Ved  sine  egne  Skinner  er  Anstalten  i 
Forbindelse  med  alle  de  Jernbanelinier,  som  komme  og  gaa  fra  Chicago. 

Pladsen  er  lagt  ud  i  Gader  og  Alleer  paa  samme  Maade  som 
en  stor  By.  Skærende  Midtpunktet  løber  fra  Nord  til  Syd  en  bred 
Vej,  kaldet  Avenue  E,  en  Mil  lang  og  75  Fod  bred.  Den  er  afdelt 
ligesom  en  Bro  for  at  lette  Færslen.  Drifter,  som  gaa  mod  Nord, 
gaa  i  en  Del,  Drifter  mod  Syd  i  en  anden,  saa  at  selv  under  den 
travleste  Færsel  kan  Alt  gaa  ordentlig  af. 

Parallelt  med  Avenue  E  gaa  andre  Veje,  som  lede  til  og  fra 
Jernbanen.  Disse  skæres  atter  i  rette  Vinkler  af  andre  Veje,  som 
løbe  i  Retningen  Øst  til  Vest.     Den  fornemste  af  disse  er  »Broad- 

way«,  som  gaar  fra  det  til  Markedet  hørende  Hotel  til  Børsen,  hvor 
Forretningslivet  herude  er  koncentreret,  og  hvor  der  hver  Dag  om- 
sættes umaadelige  Kapitaler  i  de  forskjellige  Dyr,  hvor  man  ser 
Millionærer,  som  ikke  se  elegantere  ud  end  de  landligste  Stude- 
prangere fra  Trommesalen,  Folk,  som  maaske  neppe  kunne  skrive 
Andet  end  deres  eget  Navn,  men  som  nu  engang  have  havt  det 
rette  Greb  paa  at  omsætte  Prairigræsset  i  Kvægkjød,  og  mod  hvem 
den  snildeste  jydske  Studepranger  vilde  være  et  enfoldigt  Barn  uden 
Omløb  i  Hovedet.  Aflukker  og  Folde  til  Kreaturerne  ligge  rundt- 
omkring. De  ere  saaledes  indrettede,  at  flere  kunne  slaas  sammen 
til  en  større.  De  ere  naturligvis  af  forskjellig  Størrelse  efter  de 
Beboere,  for  hvilke  de  ere  bestemte.  Aflukkerne  for  Kvæg  ere 
aabne,  men  Svinenes  ere  dækkede  med  Tag.  Der  skal  være  Plads 
til  Stadighed  for  25,000  Stykker  Kvæg,  100,000  Svin  og  80,000  Faar. 
Vældige  Oplag  af  Foder  findes  rundtomkring.  Til  Dræning  af 
Pladsen  er  nedlagt  35  Mile  Rør,  Gaderne  og  Vejene  ere  tilsammen 
en  Strækning  af  10  Mile,  og  der  er  over  5000  Aflukker  og  Folde 
af  forskjellig  Art.  Ædetrugene  vilde  stillede  op  i  en  Række  danne 
en  Linie,  femten  Mile  lang.  Artesiske  Brønde  levere  uudtømmelige 
Mængder  af  rent  Vand.  Alene  den  ene  af  Kilderne  leverer  daglig 
til  Vandbeholderne  450,000  Gallons,  som  den  selv  driver  45  Fod 
i  Vejret  til  Beholderne. 

Det  System,  efter  hvilket  Kvægdrifterne  komme  af  og  paa  Jern- 
banetogene, er  saa  sindrigt,  og  der  er  givet  saa  megen  Plads  dertil 
paa  Stationerne,  at  det  Hele  ikke  blot  er  næsten  et  Øjebliks  Sag, 
men  ogsaa  gaar  af  med  en  saadan  Orden,  at  der  i  disse  Hundrede- 
Tusinder  næston  aldrig  bliver  et  Stykke  borte. 

Saa  stærkt  som  det  materielle  Liv  rører  sig  i  Chicago,  er  den  dog 
ikke  død  i  aandelig  Henseende.  Der  er  allerede  som  sædvanlig  i  Amerika 
af  Privatmænd  gjort  ikke  Lidet  for  at  fremme  aandelige  Interesser. 
En  havde,  for  at  nævne  enkelte  Exempler,  udstyret  et  astronomisk 
Observatorium,  en  Anden  havde  i  Tyskland  ladet  kjøbe  Hengsten- 
bergs  Bibliothek  og  foræret  det  til  Byen.  Byen  er  endvidere  i  Be- 
siddelse af  en  anselig  Presse.    Baade  Chicago  »Tribune«  og  »Times« 

ere  vel  redigerede  og  dygtigt  og  talentfuldt  skrevne;  det  første  er 
republikansk,  det  sidste  demokratisk.  »Tribune«  er  det  mest  frem- 
ragende Blad  i  Vesten;  Decentralisationen  i  Amerika  gjælder  ogsaa 
paa  Journalistikens  Omraade  i  en  Grad,  der  maa  forbause  Enhver, 
som  kj ender  de  europæiske  Forhold  i  denne  Henseende;  de  første 
New- Yorker  Blade  ser  man  næsten  ikke,  naar  man  er  en  Dagsrejse 
fra  Byen,  og  noget  Lignende  som  Udbredelsen  af  Times  i  England 
vilde  være  utænkeligt  i  Amerika,  men  naar  Chicago  »Tribune«  ud- 
taler sin  Mening  om  et  eller  andet  vigtigt  Spørgsmaal,  faar  denne 
dog  en  forholdsvis  stor  Udbredelse.  Forf.  har  i  San  Francisco  set 
lange  Telegrammer  til  Bladene,  der  meddele,  hvad  det  sagde  om  et 
eller  andet  Spørgsmaal.  Det  maa  iøvrigt  herved  ikke  lades  ude  af 
Betragtning,  at  Bladene  i  Vesten,  Kalifornien  medindbefattet,  ere 
meget  tarvelige. 

Ogsaa  Chicago  »Evening  Journal«  er  et  meget  respektabelt 
redigeret  Blad.  Det  stemmer  vel  med  de  berørte  literære  Decentra- 
lisationstendenser,  at  der  ogsaa  er  blevet  forsøgt  paa  at  etablere  et 
Maanedsskrift,  som  kan  konkurrere  med  Østens  bedste,  og  »Western 
Monthly«  har  gjort  et  meget  respektabelt  Forsøg  paa  at  løse  sin 
Opgave.  Det  religiøse  Liv  endelig  skal  røre  sig  temmelig  stærkt  i 
Chicago,  og  Byen  tæller  ialfald  en  Mangfoldighed  af  Kirker. 

Chicago  har  sit  Universitet,  og  Universitetet  her  er  en  pragtfuld 
Bygning,  opført  af  græsk  Marmor.  Det  er  oprettet  under  Baptisternes 
Auspicier,  men  grundlagt  paa  en  bred  og  liberal  Basis.  Da  Univer- 
sitetet grundlagdes,  bestemte  man,  at  der  i  Forbindelse  med  det 
skulde  sættes  et  Observatorium,  som  skulde  være  en  Ære  for  Vesten, 
og  som  ogsaa  er  fortrinlig  udstyret  med  Instrumenter.  Man  fore- 
slog at  nøjes  med  et  mindre  Teleskop  fra  New- York,  men  her- 
paa  vilde  Chicagomændene  slet  ikke  gaa  ind,  og  man  forskaffede  sig 
et  første  Klasses  Teleskop,  som  var  bestilt  til  Kollegiet  i  Louisiana, 
men  paa  Grund  af  Krigens  Udbrud  ikke  kom  til  sit  Bestemmelssted. 

Af  andre  mere  mærkelige  Instituter  har  Chicago  et  »pres- 
byteriansk  theologisk  Seminarium«  og  et  »theologisk  Seminarium«, 
begge  med  prægtige  Bygninger.     Endvidere  findes  et  »methodistisk 

episkopalt«  Universitet,  der  ligger  i  Evanston  en  halv  Snes  Mile  fra 
Byen,  grundlagt  for  nylig,  selvfølgelig  med  pragtfulde  Bygninger  og 
en  Ejendom  af  henved  en  Million  Dollars  Værdi.  »The  Garrett 
biblical  Institute«  er  en  methodistisk  Institution,  ligeledes  beliggende 
i  Evanston  og  ligeledes  i  Besiddelse  af  prægtige  Ejendomme.  Jesui- 
terne,  som  have  ikke  saa  lidt  Indpas  i  Chicago,  vare  i  Færd  med  et 
»St.  Ignats's  Kollegium«,  som  imidlertid  nu  utvivlsomt  er  ødelagt 
ved  Branden  tilligemed  et  andet  katholsk  Seminarium. 


Domhuset. 


Der  findes  baade  juridiske  og  medicinske  Kollegier  og  Skoler  i 
Mangfoldighed  og  adskillige  andre  videnskabelige  Institutioner  for- 
uden de  nævnte  med  pragtfulde  Bygninger,  som  for  en  stor  Del 
desværre  ere  forsvundne  ved  den  store  Ulykke. 

Chicago  tæller  mange  Skandinaver  blandt  sine  Indvaanere.  Der 
regnes,  dog  uden  Tvivl  endel  overdrevent,  at  henved  40,000  af 
Indbyggerne  ere  fra  de  nordiske  Lande.  Imidlertid  er  det  meget 
hyppigt,  at  man  paa  Gader,  i  Sporvogne,  Jernbanevogne  og  paa 
andre  Steder  hører  de  skandinaviske  Sprog,  der  er  ikke  faa  Butiker 
og  Udsalg,  som  holdes  af  Skandinaver  og  ere  beregnede  paa  disse. 

En  lang  Gade,  Milwaukee  Avenue,  som  skaanedes  af  Ildebranden,  er 
for  en  meget  stor  Del  beboet  af  Danske.  Der  ligger  her  et  Hotel 
»Danmark«,  som  skal  være  saa  nationalt,  som  noget  Hotel  kan  være 
i  Amerika,  og  hvor  man  baade  kan  faa  Rugbrød  og  dansk  Brænde- 
vin. Der  var  endog  Tale  om  at  anlægge  et  Hvidtøls-Bryggeri  i 
Avenu'en,  for  at  man  ikke  skulde  savne  nogen  af  de  hjemlige  Ny- 
delser. En  af  de  store  Bankierforretninger  i  Byen  er  »den 
skandinaviske  Bank«,  som  styres  af  Brødrene  Winsløw  (Chef  F.  S. 
Winsløw)  og  driver  alle  de  med  Indvandring  forbundne  Forretninger 
paa  en  Maade,  der  ikke  blot  skaffer  Banken  Anseelse  som  Forret- 
ningsetablissement,  men  ogsaa  vinder  varm  Anerkj endelse  hos 
mange  Landsmænd  ude  i  Vesten.  Der  udkom  et  Par  skandinaviske 
Blade  i  Chicago,  af  hvilke  Hr.  S.  Beders  »Fremad«  var  det 
danske  Organ. 


Chicagos  Ødelæggelse  og  Gjenrejsning. 

Brandens  Begyndelse  —  Den  første  Nat  —   »Tribunens  Brand  —  Hjælpen  efter 

Det  var  denne  rige  og  store  By,  som  hjemsøgtes  af  den  Ildløs, 
hvorom  man  endnu  i  mange  Aar  vil  tale,  naar  man  taler  om  Chicago. 
Som  et  Suplement  til  den  ovenfor  givne  Skildring  af  Byen  i  dens 
Velmagt  skal  gives  en  kort  Beretning  om  Ulykken,  nærmest  efter 
»Harpers  Weekly«. 

Sent  Søndag  Aften  den  8de  Oktober  gik  en  Kone  ind  i  en 
Stald  i  Dekoven  Street,  som  ligger  nær  ved  Floden,  for  at  malke 
en  Ko.  Hun  havde  med  sig  en  Belysningsvædske  Lampe,  Koen 
sparkede  den  om,  og  den  brændende  Vædske  flød  ud  over  Høet  og 
Straaet.  En  lille  Haanclsprøjte  kunde  have  slukket  denne  Ild;  man 
maatte  imidlertid  vente  paa  Brandfolkene,  og  da  de  kom,  vare  de 
sløve  og  trætte  efter  en  voldsom  Ild,  der  havde  raset  den  fore- 
gaaende  Nat,  Flammerne  tog  stærkere  og  stærkere  fat  i  Nabolaget, 
det  blæste  en  stærk  Storm,  og  de  bleve  drevne  fra  Hus  til  Hus  og 
fra  Gade  til  Gade,  indtil  det  Sted  var  naaet  paa  den  ene  Side, 
hvor  det  havde  brændt  den  foregaaende  Dag.  Men  paa  den  anden 
Side  vare  Flammerne  imidlertid  sprungne  over  Floden  og  truede 
Byens  Forretningskvarter. 

Først  da  begyndte  man  at  faa  en  Forestilling  om  Farens  fulde 
Udstrækning.  Brandfolkene  kæmpede  som  Helte,  Mayoren  og  Byens 
andre  Embedsmænd  tog  fat  for  Alvor  med  energiske  Forholdsregler. 
Men  Lejligheden  var  gaaet  tabt.  Det  Tidspunkt  var  forbi,  da  en 
fornuftig  Organisation  kunde  have  begrænset  Ilden  ved  at  sprænge 

Bygninger  i  Luften.  Det  blæste  nu  en  Orkan,  Flammerne  væltede 
frem  mod  de  Gader,  som  vare  Chicagos  Stolthed,  og  som  ved  en 
forfærdelig  Trolddom  vare  omtrent  en  Mil  Stenbygninger  nedbrændte. 

Da  det  var  Søndag  Aften,  var  denne  Del  af  Byen  næsten  øde. 
Ejerne  og  deres  Folk  vare  hjemme,  og  da  deres  Privatboliger  i 
Reglen  laa  et  Par  Mil  fra  Forretningskvarteret ,  havde  de  ingen 
Forestilling  om,  hvad  der  foregik.  De,  som  saa  Flammernes  Gjen- 
skin,  troede,  at  det  var  fra  Ilden  den  foregaaende  Aften.  Imellem 
Kl.  11  og  12  begyndte  imidlertid  det  Rygte  at  udbrede  sig,  at  der 
var  Ild  i  Forretningskvarteret.  Man  kom  paa  Benene,  og  fra  den 
sydlige  Del  af  Byen  strømmede  Befolkningen  til  de  brændende  Kvar- 
terer. Paa  dette  Tidspunkt  vare  imidlertid  allerede  de  offentlige 
Bygninger  enten  fortærede  eller  i  Flammer,  Luften  var  fyldt  med 
Brande  og  Gnister,  som  stak  Ild,' hvor  de  faldt.  Dampsprøjterne 
vare  aldeles  magtesløse,  Vandstrømmene  syntes  at  fordunste  i  det 
Øjeblik,  de  naaede  Flammerne. 

Intet  kunde  længere  modstaa  Flammernes  forfærdelige  Hede. 
De  syntes  at  gaa  lige  igjennem  de  stærkeste  Vægge.  Bygninger, 
som  vare  ansete  for  at  være  brandfrie,  brændte  som  Tønder  og 
smulrede  hen  som  brændt  Papir.  Huskvadrat  efter  Huskvadrat 
blev  tilintetgjort.  Der  var  et  Øjeblik,  hvor  Befolkningen  i  den  Del 
af  Byen,  som  ligger  Nord  for  Lake  Street,  var  i  Fare  for  at  af- 
skæres af  Flammerne,  og  kun  ved  ilsom  Flugt  lykkedes  det  at 
undgaa  Døden.  Hotellerne,  som  for  største  Delen  laa  i  Clark  Street 
og  Omegn,  rømmedes  hurtigt  for  deres  Gjæster.  Folk,  som  vare 
gaaede  i  Seng  Kl.  10  uden  at  tage  synderlig  Notits  af  den  fjerne 
Ildløs,  vækkedes  et  Par  Timer  efter  ved  Larm  i  Hotellet  og  Ildens 
Knittren,  der  skildres  stærk  som  Buldren  af  lange  Vognrækker,  de 
aabnede  Skodderne  og  saa  lige  for  sig  en  Ildvæg  paa  et  Par  Hun- 
drede Fods  Højde  og  fik  neppe  Tid  til  at  klæde  sig  halvt  paa,  før 
der  var  Ild  i  Hotellet, 

Endel  af  de  flygtende  Tusinder  gik  over  de  endnu  ubræudte 
Broer,  Andre  flygtede  til  Søens  Kyst  og  fandt  der  en  sikker  Tilbage- 
togslinie  til  den  sydlige  Del  af  Byen. 

Da  Natten  var  forbi,  stod  der  kun  en  Bygningskvadrat  tilbage  af 
det,  som  den  foregaaende  Dag  havde  været  den  mest  blomstrende  Del 
af  Byen.  Det  var  »Tribune«'s  ildfaste  Marmorbygning,  som  endnu 
stod.  Alt  var  brændt  og  faldet  rundtomkring,  men  den  mentes  at 
have  staaet  sin  Prøve.  Forskjellige  Afdelinger  af  Folk  havde  været 
beskjæftigede  med  at  slukke,  hvor  der  var  faldet  Gnister  og  Brande, 
og,  et  ægte  amerikansk  Træk,  Forretningen  var  vedbleven  at  gaa. 
De  utrættelige  Reporters  havde  været  paafærde  og  indsendt  de- 
taillerede Beretninger  om  Ilden.  Morgenbladet  var  færdigt,  Kl.  5  om 
Morgenen  sendtes  Formene  i  Trykkeriet,  og  Presserne  stod  færdige 
til  at  lægge  Bladene  af,  da  det  opdagedes,  at  der  var  Ild  i  Stue- 
etagen. Man  ilede  til  Vandledningerne,  men  der  var  ikke  en  Draabe 
Vand,  Vandværket  var  aldeles  ødelagt,  sørgmodigt  maatte  Bladets 
Folk  sige  Farvel  til  det  mest  storartede  Bladetablissement  i  det 
vestlige  Amerika,  og  Kl.  10  var  det  Hele  kun  en  Hob  af  sværtede 
Buiner. 

Theatrene,  den  store  Forretningsbygning,  som  tilhørte  det  be- 
kj endte  Kompagni  for  Pullmans  Sovevogne,  den  store  Banegaard 
ved  Foden  af  Lake  Street,  alle  Bankerne  og  en  Mængde  af  de 
smukkeste  Kirker  vare  alt  brændte  tilligemed  Raadhuset,  Børsen, 
Sherman  House  og  de  andre  store  Hoteller.  At  Vandværket  var 
afbrændt,  øvede  selvfølgelig  den  ulykkeligste  Indflydelse.  Det  var 
for  Heden  og  Flammerne  ikke  muligt  at  komme  til  Søen  eller  Floden. 
Heden  var  saa  umaadelig,  at  det  saa  ud,  som  om  Vandet  i  Floden 
kom  i  Kog,  og  store  Dampskyer  hævede  sig  op  for  at  blandes  med 
Røgen  fra  Branden. 

Tidlig  Mandag  Formiddag  var  man  da  kommen  til .  det  Resultat, 
at  ingen  menneskelig  Magt  kunde  redde  Byen,  og  alle  Gader,  som 
gik  i  vestlig  eller  sydlig  Retning  fra  det  brændende  Kvarter,  vare 
overfyldte  med  75,000  Flygtninge,  som  søgte  at  redde  Livet.  Alle 
Slags  Kjøretøjer  maatte  gjøre  Tjeneste.  Kuskene  benyttede  sig  af 
Ulykken  og  forlangte  fabelagtige  Priser  for  deres  Vogne.  Tusinder 
af  Mennesker  vare  filtrede  sammen  med  Hestene  og  Vognene,  Mange 
traadtes  ihjel,    Mænd  og  Kvinder   vare  belæssede   med  Bylter,    og 

smaa  Børn  klyngede  sig  til  deres  Klæder,  lykkelige,  naar  de  ikke 
bleve  revne  fra  Forældrene.  De  sørgeligste  Scener  viste  sig  overalt. 
Der  var  Mødre  og  Fædre,  som  havde  efterladt  Børn  paa  sikre 
Steder  og  vare  gaaede  for  at  redde  Klæder  og  Værdigjenstande  fra 
de  brændende  Huse,  og  som  kom  tilbage  for  at  finde  deres  Smaa 
forsvundne.  Der  var  Mænd  og  Kvinder,  hvem  Skrækken  havde 
gjort  vanvittige,  de  sang  Børnesange  og  hylede  gemene  Viser,  thi 
Hundreder  af  Børn  og  Voxne  vare  i  en  Tilstand  af  dyrisk  Drukken- 
skab. Skænkestuerne  vare  brudte  op  og  plyndrede  af  raa  Banditer, 
Mange  drak  af  Fortvivlelse,  Mange  fordi  de,  halvkvalte  af  Røg  og 
Hede  ikke  kunde  faa  en  Draabe  Vand  til  at  lædske  sig  paa. 

Saaledes  gik  denne  forfærdelige  Dag,  og  Natten  faldt  paa,  Byen 
var  brændt  fra  Strømmen  til  Lincoln  Park,  en  Strækning  af  mere 
end  fem  Kvadratmile.  Henved  hundrede  tusinde  Mennesker  laa  ude 
i  Prærierne  og  i  Lincoln  Park.  Vejret  var  koldt,  det  stormede  be- 
standigt, og  stærk  Regn  i  de  foregaaende  Dage  havde  opblødt  Jord- 
bunden, som  tusinde  trampende  Fødder  havde  æltet  til  et  Morads. 
Paa  dette  laa  halvnøgne  og  uden  Læ  svage  Kvinder  og  smaa  Børn 
og  ventede  i  Angst  og  Fortvivlelse  den  næste  Dags  Frembrud. 

Om  Aftenen  den  9de  begyndte  Stormen  at  stille  noget  af,  kort 
efter  Midnat  begyndte  et  voldsomt  Regnskyl,  og  den  næste  Morgen 
kunde  man  regne,  at  man  var  Herre  over  Flammerne.  Man  begyndte 
strax  at  tage  sine  Forholdsregler  for  at  beskytte  det  Reddede  og 
for  at  bringe  de  Tusinder  Husvilde  under  Tag. 

Efterretningen  om  den  forfærdelige  Ulykke  besvaredes  med 
Tilbud  om  Hjælp  og  Lindring  fra  alle  Dele  af  Unionen.  Regeringen 
sendte  Tusinder  af  Telte  og  Proviantsrationer.  Komiteer  og  private 
Borgere  sendte  Penge,  Klæder  og  Fødemidler.  Jernbaneselskaberne 
sendte  Extratog  ladede  med  Gaver  og  gav  Tusinder  fri  Befordring, 
for  at  de  kunde  finde  et  nyt  Hjem. 

Chicagos  Indbyggere  selv  viste  de  mest  glimrende  Prøver  paa 
den  Energi,  som  er  en  saa  stor  Egenskab  hos  Amerikanerne.  »Røgen 
hang  endnu  over  den  ødelagte  By,  da  de  mødtes  og  vedtoge  Be- 
slutninger,   som    vilde   gjenoprette    dens  Ry    og  dens  Pragt.«      De 

Blade,  hvis  Trykkerier  vare  brændte,  kom  ud  strax  igjen,  sandt  nok 
i  en  noget  underlig  Skikkelse  og  svundne  betydelig  ind,  men  de 
stoppede  ikke  op.  En  af  de  første  Forretninger,  som  aabnedes,  var  en 
Mands,  der  havde  havt  en  Bygning,  som  optog  en  hel  »Block«,  en  hel 
Kvadrat  mellem  fire  Gader.  Han  aabnede  nu  i  en  Træhytte  med  følgende 
Indskrift  paa  Skiltet:    »Alt  borte  undtagen  Kone,  Børn  og  Energi«. 

Den  første  Bygning,  som  paabegyndtes,  var  Kendall's  Bank  paa 
Hjørnet  af  Washington  og  Dearborn  Street.  Ingen,  som  kj ender 
lidt  til  Chicago,  tvivler  om,  at  efter  nogle  faa  Aars  Forløb  vil  den 
staa  rejst  paany  i  endnu  mere  imponerende  Skikkelse  end  tidligere, 
en  smuk  By,  en  pragtfuld  By  og  en  By,  som  er  et  Monument  som 
faa  om  menneskelig  Flid  og  Energi. 

I  December  skriver  en  Korrespondent  fra  Chicago  til  »New- 
York  Tribune«:  Naturen  har  siden  hin  mindeværdige  Ulykkens  Dag, 
paa  hvilken  Chicago  lagdes  halvt  i  Ruiner,  smilet  til  Byen,  og  Gj  en- 
opbyggelsens  Værk  er  gaaet  alvorlig  frem,  hjulpet  af  det  smukke 
Vejrlig,  som  er  egent  for  det  Nordvestlige  og  bekjendt  under  Navn 
af  den  indianske  Sommer.  For  nylig  kom  der  pludselig  en  Snestorm, 
og  Dyngerne  af  Ruiner  og  de  halvopbyggede  Mure  bedækkedes  med 
Snebunker,  som  syntes  at  umuliggjøre  videre  Fremskridt  af  Arbejdet. 
Men  Sneen  forsinkede  kun,  den  afbrød  ikke  Arbejdet,  og  overalt  hører 
man  Lyden  af  Hakke  og  Murske.  Ejerne  ere  længselsfulde  efter  at 
faa  Husleje  og  derfor  ivrige  efter  at  faa  deres  Bygninger  rejste,  og 
Haandværkerne,  der  glæde  sig  over  en  Betaling,  som  man  for  to 
Maaneder  siden  vilde  have  anset  for  fabelagtig,  trodse  alle  Vejrligets 
Hindringer.  Hvis  Nogen  skulde  falde  paa,  at  Chicago  har  mistet 
sin  Befolkning  og  med  den  sin  Foretagelsesaand,  skulde  han  staa 
ved  Madison,  Randolph  eller  Lake  Street  Broerne  i  Skumring  og  se 
paa  de  Myriader  af  Arbejdere  og  Haandværkere,  som  efter  at  have 
endt  deres  Dagværk  i  Ruinerne  strømme  hjem  til  den  vestlige  Del 
af  Byen.  De  synes  at  komme  op  fra  Ruinerne  som  umaadelige 
Skarer  af  vilde  Fugle.  Det  er  glædeligt  at  vide,  at  disse  Mæfld 
ikke  blot  arbejde  paa  at  gjenopbygge  Chicago,  men  paa  under  dygtig 
Ledelse  af  og  med  kloge  Kapitalisters  Understøttelse  at  gjenopbygge 

det  af  Marmor.  De  Grunde,  der  lægges,  ere  brede  og  dybe,  og 
Underbygningerne  massive  og  pragtfulde.  Næsten  Alt,  hvad  der  alt 
er  under  Bygning,  lover  saa  godt,  og  naar  Folk  vente  til  Foraaret 
med  at  lægge  Grund,  er  det  blot  for  at  kunne  udføre  deres  Planer 
efter  den  samme  pragtfulde  Maalestok. 

Arbejdet  med  at  rømme  Ruinerne  var  og  vedbliver  at  være  af 
umaadelige  Dimensioner.  Skjøndt  det,  som  Byen  kan  stille  paa 
Benene  af  Kj øretøjer,  er  betydeligt,  overgaar  dog  Efterspørgslen 
langt  Tilbuddet.  Vognmænd  faa  omtrent  6  Dollars  om  Dagen  for 
deres  Vogne.  Potter  Palmer  (Chicagos  største  Grundejer),  som  er 
meget  ivrig  efter  at  kunne  begynde  Gjenopbyggelsen  af  et  af  sine 
pragtfulde  Udsalg,  vilde  slutte  en  Kontrakt  om  at  kjøre  Ruinerne 
bort,  men  kunde  ikke  faa  noget  lavere  Bud  end  5000  Dollars,  det 
Femdobbelte  af,  hvad  der  ellers  vilde  betales,  og  har  derfor  selv 
taget  fat.     Skjøndt  han  er  Millionær,  er  han  en  dygtig  Arbejder. 

Det  er  en  Lykke  for  Byen,  at  det  Bassin,  som  er  blevet  dannet 
ved  Illinois  Centralbanens  Dæmning,  afgiver  en  bekvem  Aflæsnings- 
plads  for  alt  Muraffald  fra  Ruinerne.  Dersom  man  ikke  havde  et 
saadant  Sted,  vilde  Bekostningen  ved  at  bringe  dette  bort  blive 
umaadelig.  Skjøndt  dette  Affald  er  i  og  for  sig  værdiløst,  har  det 
nu  faaet  stor  Værdi  for  Byen,  idet  det  skaffer  Land  til  en  Værdi 
af  omtrent  1000  Dollars  om  Dagen.  Naar  dette  Bassin  engang 
kunde  blive  helt  udfyldt,  vilde  Byen  have  erhvervet  en  Ejendom  af 
umaadelig  Værdi.« 

I  andre  Blade  omtales  den  Aand,  som  hersker  og  strax  efter 
Branden  herskede,  paa  det  Smukkeste.  Da  den  første  Fortvivlelse 
havde  lagt  sig,  da  man  havde  overskuet  sine  Tab  og  gjenfundet  de 
Tabte  —  og  her  fremhæves  det  smukke,  ægte  amerikanske  Træk,  at 
Børn,  som  vare  blevne  borte,  næsten  uden  Undtagelse  vare  blevne 
optagne  af  Fremmede,  som  havde  sørget  godt  for  dem,  til  deres 
Egne  kunde  finde  dem  —  traadte  der  i  Stedet  for  Fortvivlelsen  en  ikke 
rigtig  naturlig  forhaabningsfuld  Stemning,  men  den  veg  atter  Pladsen 
for  den  rette  Alvor.  Man  mærkede  ikke  det  Mindste  til  den  baade 
exalterede  og  vilde  Aand,  som  herskede  i  San  Francisco  efter  Byens 

store  Brand.    Der  blev  næsten  ikke  set  fulde  Folk  i  Chicago,  »ingen 
Tiggere  og  ingen  Lirekasser«. 

Det  hed  sig  rundt  omkring,  ogsaa  i  europæiske,  navnlig  franske 
Blade,  at  Branden  var  paasat,  et  Værk  af  »Internationale«,  og  et  af 
de  store  Chicago-Blade  mødte  med  en  storartet  Sensationsnyhed, 
der  indeholdt  en  foregiven  Tilstaaelse  fra  et  Medlem,  som  vrimlede 
af  de  største  Urigtigheder.*)  Imidlertid  kom  man  i  Chicago  saa 
hurtigt  som  nogetsteds  tilbage  til  en  fuldkomment  ædruelig  Betragt- 
ning af  Forholdene,  og  den  Holdning,  som  Arbejdsbefolkningen  ind- 
tog efter  Branden,  omtales  allerede  tidlig  med  megen  Anerkj  endelse. 


For   at  nævne   et   Exempel   var   der    blandt    de  fremragende   Ledere   af  Inter 
nationales  Mord-  og  Brandplaner  anført  —  Henri  Martin. 


Louis  ville. 

Ved  Ohio  —  I   »sydligt«   Solskin   -    -Arktiske«  Forfrisknineer  —  Om  Aftenen. 


Vejen  fra  Chicago  til  Louisville  gaar  næsten  uafbrudt  lige  imod 
Syd  gjennem  Staterne  Illinois,  Indiana  og  ind  i  Midten  af  Kentucky. 
Det  er  smukke  Landskaber,  man  gjennemrejser.  Den  første  Del  af 
Vejen  er  den  mindst  interessante;  den  gaar  over  Prærierne,  disse 
endeløse  grønne  Flader,  hist  og  her  kantede  af  Skov,  men  ellers 
ligesaa  ensformige  i  det  Store,  som  den  bekj endte  »Hede«  paa  Sjæl- 
land mellem  Kjøbenhavn  og  Kjøge  er  det  i  det  Smaa,  og  man  kan 
ikke  her  paa  denne  Kant  vente  at  træffe  den  Staffage,  som  man  er 
vant  til  at  tænke  sig  forbunden  med  Præri-Landskaber:  Hjorder  af 
store  Bøfler  og  Indianere  paa  galoperende  Heste;  Bøflerne  ere  langt 
borte,  Indianerne  ligesaa,  og  Farmerne  begynde  at  befolke  de  vidt- 
strakte Græssletter.  Længere  nede  imod  Syd  begynder  Landskabet 
imidlertid  at  blive  mere  afvexlende,  store  og  tætte  Skove  ses  paa 
alle  Sider,  og  Terrænet  vexler  i  en  malerisk  Mangfoldighed.  Gjen- 
nem smukke  Klippepartier,  over  dybe  Kløfter  og  en  Mængde  Smaa- 
floder  farer  Toget  afsted.  Adskillige  af  Broerne  se  højst  betænkelige 
ud,  der  er  stor  Forskjel  i  alle  Henseender  imellem  nordlige  og  syd- 
lige Baner.  De  sidste  ere  mindre  befærdede,  daarligere  byggede, 
mindre  vel  holdte  og  mindre  vel  drevne.  De  forskjellige  bekjendte 
Anklager  imod  de  amerikanske  Jernbaner  synes  at  passe  godt  paa 
dem.  Man  kan  imidlertid  ikke  nægte,  at  paa  Ruten  til  Louisville 
ser  man  ogsaa  saa  respektable  Jernbanebygningsarbejder,  som  man 

vel  kan  tænke  sig.  Rutscher  Toget  engang  imellem  hen  over  en  Bro 
over  en  Kløft,  der  kun  er  et  Tømmer  stillads,  om  hvis  Farlighed  Alle 
ere  enige  undtagen  Jernbaneselskabet,  saa  kommer  man  til  Gjen- 
gjæld  over  et  saa  storartet  Anlæg  som  Ohiobroen  ved  Louisville, 
der  uden  Tvivl  maa  staa  i  første  Række  blandt  Jernbanearbejder. 

Louisville  er  en  smuk  sydlig  By.  Det  er  et  pragtfuldt  Syn, 
naar  man  kommer  med  Toget  sent  om  Aftenen,  og  Sydens  Nat  er 
faldet  paa,  fra  den  modsatte  Bred  af  Ohio  at  se  det  sorte  Landskab 
med  den  tindrende  Mangfoldighed  af  Lys  langs  Floden,  først  en  lang 
Bræmme,  hvor  Lysene  sidde  tæt  sammen,  og  saa  en  Regn  af  Lys- 
punkter spredte  op  over  Højene  og  ned  ad  Bredden  til  begge  Sider, 
saa  langt  Øjet  kan  naa.  Toget  gaar  langsomt  ud  paa  Kæmpebroen; 
det  skyder  frem  med  denne  taktmæssige  Klapren,  som  man  kj  ender 
saa  godt  fra  Jernbanebroer;  dybt  nede  ser  man  Floden  glide  afsted, 
de  mange  Lygter  paa  Broen  kaste  kun  et  svagt  Gjenskin  derned, 
men  man  ser  dog  endnu  sent  paa  Aftenen  Baade  og.  smaa  Fartøjer 
færdes,  hvorfra  lyder  Raab  op  tir  Banetoget.  Byen  rykker  nærmere, 
Huse  og  Gader  dukke  frem  i  Stedet  for  det  skjønne  Ildlandskab,  og 
man  kjører  ind  paa  den  store  Banegaard. 

Louisville  ligger  ved  »Faldene«  i  Ohio.  Naar  Vandstanden  er 
bøj,  forsvinde  disse  imidlertid  ganske,  og  Dampbaade  gaa  over 
dem;  naar  Vandstanden  er  lav,  brydes  Strømmen  i  mange  mindre, 
der  skummende  ile  afsted  over  Skraaningen.  For  at  raade  Bod  paa 
den  Afbrydelse,  der  foraarsages  Skibsfarten,  er  der  uden  om  Faldene 
gravet  en  Kanal  en  og  en  halv  Mil  lang.  Fra  Gaderne  har  man 
stadig  Udsigt  over  Floden  og  Højene  paa  den  anden  Side.  Gaderne 
ere  brede,  regelmæssige  og  beskyggede  af  smukke  Træer.  De  danne 
et  saare  malerisk  Skue.  Husene  ere  smuk't  byggede  og,  naar  man 
ikke  er  i  Forretningskvarteret,  indflettede  i  smukke  Haver,  hvor  dejlige, 
højstammede  Nerietræer,  hvis  røde  Blomsterduskc  fremhæves  ret  af 
Gummitræernes  brede,  kraftige,  grønne  Blade,  prange  ved  Siden  af 
ukj endte  sydlandske  Blomster.  Akacier  og  Plataner  staa  i  lange 
Rækker  ned  ad  Gaderne  og  byde  en  saare  velkommen  Skygge,  thi 
der  er  meget  varmt.      Man  mærker,    at  man  er  paa  det  nordlige 

Afrikas  Bredegrad.  Livet  paa  Gaderne  har  ogsaa  et  sydlandsk 
Præg.  Det  vrimler  af  kulørte  Ansigter,  Folk  bevæge  sig  langsomt 
med  sydlig  Indolens,  kun  Hestene  faa  Lov  til  at  strenge  sig  an  for 
de  tunge  Vogne,  hvor  Kusken  ligger  henslængt  under  et  Lærredstag. 

Solen  staar  næsten  lodret  over  vore  Hoveder,  forekommer  det 
os  Nordboere,  Husenes  Skygge  er  en  smal  sort  Kant  i  det  hvide 
Lys,  hvor  et  Menneske  knap  kan  gaa;  vare  ikke  Træerne,  vilde  en 
Vandring  være  umulig  i  Byen,  og  selv  nu  gaar  det  meget  langsomt. 
Himlen  er  blaa  og  skinnende,  ser  man  opad,  funker  det  endnu  længe 
for  det  blændede  Øje  af  den  stærke  Lysglans,  Luften  er  tung  og 
stillestaaende,  Ohio  skinner  af  Sollys,  den  synes  næsten  at  være  det 
eneste  Bevægelige  i  det  Landskab,  som  man  et  Øjeblik  betragter  fra 
den  skyggeløse  Skrænt.  Der  er  ingen  Vindpust  i  Baadenes  Sejl,  en 
Damper,  sort  og  lurvet,  ladet  lige  til  Rælingen,  plasker  dovent  ned 
ad  Floden.  Ingen  forfriskende  Kølighed  vifter  imøde,  Luften  dirrer 
af  Hede  over  mod  den  anden  Side,  hvor  et  Jernbanetog  kommer 
frem.  Et  Par  Negre  staa  og  drive  ved  Brændestablerne  nede  ved 
Vandet,  grine  med  deres  hvide  Tænder  og  vexle  spøgende,  men  ikke 
meget  tugtige  Bemærkninger  med  Mulatpigerne,  som  betragte  dem  fra 
Dampbaaden,  der  ligger  og  ikke  kan  bestemme  sig  til  at  gaa  og  koger 
og  sender  en  hvidlig  Damp  ud  i  den  hede  Luft  og  faar  Luften  til  at 
dirre  dobbelt  hurtigt  omkring  Røret.  Alt  er  dovent  og  døsigt,  ingen 
Luftning  bevæger  Græsstraaene  og  de  smaa  Buske,  kun  de  store, 
summende  Insekter  ere  travle,  smaa  vimse  Myg  og  Fluer  og  store 
brummende  Fyre,  som  fare  tungt  af  sted,  frem  og  tilbage,  op  og  ned 
i  lunefuldt  brudte  Linier  og  synes  at  befinde  sig  særdeles  vel  i  denne  Ovn. 

Stille  Hede  ude  paa  Skrænterne  ved  Ohio,  stille  Hede  inde  i 
Gaderne.  Luften  staar  stille  imellem  de  lyse  Huse.  Skyggen  kryber 
mere  og  mere  ind  ved  Fødderne  af  dem,  alle  Vinduesskodderne  ere 
tæt  tillukkede,  alle  Butiker  have  Døre  og  Vinduer  aabne  for  Gjennem- 
træk.  Apotheker  og  andre  Steder,  hvor  der  er  Udsalg  al  musserende 
Vande  og  Is,  have  deres  mest  fristende  Sommerskilter  ude.  Det  er 
lutter  Polarlandskaber,  som  oprulles  for  de  svedende,  stønnende 
Beskuere.     Her  ser  man  det  i  hele  Unionen  kj endte  Sodavandsskilt, 

som  forestiller  Nordpolens  Opdagelse,  og  hvor  de  dristige  Opdagere 
behagelig  overraskes  ved  midt  imellem  umaadelige  Masser  af  Is  og 
Sne  netop  i  Jordaxens  Forlængelse  at  finde  en  Hane  med  ved- 
hængende Bægere  til  »den  sande  arktiske  Kilde«,  et  sprudlende  Væld 
af  musseren  de  Lemonader.  Hist  ses  nogle  lystige  Isbjørne,  som 
adsprede  sig  med  at  arrangere  et  Bakkanal  med  Sodavand,  her 
kjører  en  enlig  Vejfarende  uden  noget  bestemt  Øjemed  en  fyldt 
Siphon  en  Tur  imellem  en  større  Samling  Isbjerge.  Disse  lokkende 
Henvendelser  ere  ikke  uden  Virkning.  Der  udskænkes  og  drikkes 
uafladelig  i  alle  disse  Lokaler.  Der  er  livligere  Trafik  der  end 
noget  andet  Sted. 

Til  Trods  for  de  forskjellige  »arktiske«  Opmuntringer  viser  imid- 
lertid en  længere  Omvandren  i  Gaderne  sig  at  være  umulig.  Tilbage 
til  Hotellet,  det  store  prægtige  Galt-House.  Der  er  Skygge  og  for- 
holdsvis Kølighed.  Alt  staar  paa  vid  Gab  for  at  faa  Gjennemtræk. 
Døsige  Gjæster  sidde  med  Aviserne  paa  Knæet  paa  Trappen,  døsige 
Gjæster  i  den  mørke,  marmorlagte  Forhal,  døsige  Gjæster  med 
Benene  oppe  i  alle  Vinduerne  i  Læsestuerne.  Tørstige  Gjæster  drive 
omkring  i  Skænkestuen,  og  Skænkholderen  har  vanskelig  nok  med 
at  fyldestgjøre  de  Forlangender,  der  stilles  til  ham,  skjøndt  han 
som  alle  sine  Kaldsfæller  forstaar  at  benytte  sin  venstre  Haand  lige 
saa  godt  som  den  højre  og  stadig  »fix'er«  to  Drikke  ad  Gangen. 

Døsigt  og  dvask  gaar  Dagen,  og  det  synes  ikke,  Aftenen  vil 
bringe  Køling.  Damerne  komme  frem  ved  Dimier-Tid.  De  ere  i 
usædvanlig  elegante  Toiletter,  og  Herrerne  kurtisere  dem  med 
mere  end  sædvanlig  Opmærksomhed;  de  se  mere  kavalermæssige 
ud,  end  de  amerikanske  Herrer  pleje  at  gjøre  udenfor  Beaumonden 
i  New-York.  Man  er  jo  ogsaa  i  en  af  de  Sydstater,  der  gjøre  Krav 
paa  være  de  aristokratiske.  Saa  varmt  det  er,  er  der  dog  hist  og 
her 'Stemning  for  en  blid  lille  »flirtation«  i  den  store,  luftige  Spise- 
sal eller  i  Damernes  elegante  Saloner. 

Solens  Nedgang  følges  jo  umiddelbart  af  Natten,  og  naar  man 
nu  gaar  ud  i  den  mørke  By,  er  Livet  begyndt  at  vaagne.  De  til- 
lukkede Huse  ere  aabne,  Skodderne  ere  komne  fra  de  store  Vinduer, 

og  paa  Altanerne  udenfor  vise  Beboerne  sig,  Herrerne  med  Cigarer 
i  Munden,  Damerne  med  Vifter  i  Haanden,  begge  Parter  meget 
indolente  i  deres  Holdning. 

Blomsterne  i  alle  de  smukke  Haver  dufte  rigt  og  stærkt;  en 
saadan  lille  Have,  dunkelt  oplyst  ved  begyndende  Maaneskin  og  ved 
Lyset  fra  de  stærkt  oplyste  Værelser,  ser  underlig  hemmelighedsfuld 
ud.  Under  Nerier  og  Plataner,  mellem  de  storbladede  Magnolier  og 
de  sirlige  Smaapalmer  ser  man  lyse  Dragter  glide  afsted,  Hvisken 
og  dæmpet  Latter  lyder  fra  de  spredte  Grupper.  Louisville  er  berømt 
for  sine  skjønne  Damer,  Solen  har  spærret  dem  inde  den  hele  lange 
Dag,  men  nu  ere  Dørene  aabnede,  og  uden  Frygt  vove  de  sig 
ud  i  det  svage  Maaneskin.  En  Gade  i  Louisville  en  stille  Sommer- 
aften, med  sine  smukke  Villaer  omskyggede  af  Plataner,  omduftede 
af  Nerier  og  med  de  skjønne,  mørkøjede  Damer  spredte  omkring 
paa  Altanerne  eller  under  Havens  mørke  Træer,  det  er  en  Scene, 
som  ingen  Komancedigter  skulde  vrage.  Sydlænderens  Fordring  paa 
at  føre  Livet  let  og  frit  og  rigt  paa  sanselige  Nydelser  aander  i 
Luften,  medens  Toner  klinge  affjen  endnu  levende  Romantik  i  Livet, 
som  man  ikke  troede  vilde  give  Gjenlyd  paa  denne  Side  af  Atlanter- 
havet, hos  dette  mere  unge  end  ungdommelige  Folk. 


Mammuth-Hulen. 


Cave  City  —  I  Kentuckys  Skove  —  Indgangen  til  Hulen  —  1  Hulen  —  »The  Main 
Cave«  —  Kæmpens  Sarkofag  —  Det  bundløse  Hul  —  Fed  Mands  Plage  —  En 
Koloni  i  Hulen  —  Stjernekammeret  —  Den  store  Tur  —  En  Sammensværgelse  — 
Andre  Forberedelser  —  Den  døde  Sø  —  Seiladsen  —  Kaskade  Hallen  —  En 
underjordisk  Frokost   —   Drypstenshulerne  —   Klippebjergeue   —   Hulens   Ende   — 

Atter  i  Oververdenen. 


Amerikanerne  regne  som  Landets  største  Naturmærkværdigheder 
to  Ting:  Vandfaldet  Niagara  og  Mammuth-Hulen  i  Kentucky.  Nia- 
gara er  kjendt  over  hele  Verden,  og  er  man  engang  i  Amerika,  for- 
sømmer man  naturligvis  ikke  at  se  det.  Det  ligger  ikke  synderlig 
ude  af  Vejen  til  de  fleste  Steder  imod  Vest  og  lige  paa  Vejen  til 
mange  Steder  —  Vejen  til  Chicago  gaar  saaledes  omtrent  lige  forbi 
—  og  det  er  derfor  forholdsvis  meget  besøgt  og  meget  kjendt. 
Anderledes  gaar  det  med  Mammuth-Hulen.  Ned  i  Kentucky  falder 
de  Allerfærrestes  Vej,  man  kommer  kun  til  Hulen,  naar  man  rejser 
derned  udtrykkelig  for  at  se  den,  og  det  er  der  endnu  ikke  Mange, 
som  gjøre.  Amerika  er  endnu,  sammenlignet  med  Europa,  uberejst 
af  Turist-Rejsende,  og  Besøget  i  »The  Mammouth  Cave«  bestaar 
derfor  næsten  udelukkende  af  Folk  fra  den  nærmere  Omegn,  som 
ville  benytte  en  Lejlighed  til  at  se  denne  berømte  Naturmærkværdig- 
hed. Er  man  i  Louisville,  har  man  tilbagelagt  den  største  Delen  af 
Rejsen  hertil  fra  Chicago,  nemlig  340  Mile,  man  kan  tage  derfra 
c.  80  Mile  med  en  Sidebane  til  en  Station  i  Nærheden  af  Hulen, 
f.  Ex.  Cave  City,   hvorfra  man  saa|  atter  har  en  halv  Snes  Mile  at 

tilbagelægge  i  Diligence,  inden  man  naar  til  det  Hotel,  som  ligger 
ved  Indgangen  til  selve  Hulen.  Skjæbnen  vilde  det  saaledes,  at  vi 
blev  ikke  mindre  end  tre  Danske,  som  fra  forskjellige  Kanter  af 
Amerika  stødte  sammen  i  Chicago  og  derfra  drog  ud  for  at  besøge 
Hulen. 

Til  Louisville  er  Banen  ikke  god,  den  er  det  endnu  mindre  fra 
Louisville  til  Cave  City.  Toget  ryster  og  slingrer,  som  om  man  var 
til  Søes,  Vognene  ere  fulde  al  Støv  og  Sod,  og  Brænderøgen  fra 
Lokomotivet  slaar  bestandig  ind  gjennem  de  aabne  Vinduer.  Det  er 
ikke  nogen  behagelig  Fart,  og  man  er  glad,  naar  man  endelig 
kommer  til  Cave  City,  og  Toget  holder  paa  Perronen  udenfor  »Cave 
City  Hotel«.  Dette  er  i  og  for  sig  ikke  noget  behageligt  Opholds- 
sted. Byen  er  en  fattig  sydlig  Landsby  med  en  Gade  og  tre  Ho- 
teller lige  overfor  hinanden,  alle  forfaldne  Træbygninger  med  stor- 
artede Navne;  daarlig  udstyrede,  daarlig  forsynede  med  Alt  und- 
tagen Negeropvartere.  Cave  City  Hotels  Hovedopgave  er  at  opholde 
Folk,  der  ville  gaa  til  Mammuth -Hulen,  saa  længe  som  muligt;  men  i 
Reglen  har  det  uden  Tvivl  kun  et  middelmaadigt  Held  i  disse  Be- 
stræbelser, dertil  ere  dets  Tillokkelser  altfor  faa  og  dets  frastødende 
Egenskaber  for  mange.  Der  findes  en  Rigdom  paa  Fluer,  som  man 
skal  søge  om  Magen  til.  Forgjæves  ofrer  en  sort  Broder  sig  alene 
for  at  vifte  over  Ens  Hoved  med  en  grøn  Kvist,  medens  man  spiser 
det  mindst  Mistænkelige  af  de  fedtede  Smaaretter,  som  opstilles  om- 
kring En  i  en  uhyggelig  Halvkreds.  Det  forslaar  ikke  alligevel; 
svæver  den  grønne  Gren  beskyttende  over  den  gaadefulde  Kombina- 
tion af  Kyllingeben  til  Højre,  falder  imedens  en  anden  Sværm  ned  i 
det  smeltede  Smør  paa  Pølserne  til  Venstre,  de  forjages  vel  derfra 
med  et  stort  Tab  af  Druknede,  men  i  samme  Øjeblik  ere  Konfekt- 
rosinerne saa  bedækkede  af  dem,  at  det  er  umuligt  at  se,  hvad  der 
er  Flue,  og  hvad  der  er  Rosin,  og  saaledes  gaar  denne  livlige  Sport 
rundt  omkring  En,  medens  man  selv  i  en  nedtrykt  Stemning  finder 
Fluer  overalt,  i  Brødet  saa  godt  som  i  Sennepskanden,  og  opfrisker 
sine  mythologiske  Lærdomme  ved  at  tænke  paa  den  stakkels  Fineus's 
sørgelige  Maaltider.  inden  Perseus  jog  Harpyerne  ud  af  hans  Spisestue. 

Naar  man  har  løsrevet  sig  fra  Cave  City  Hotel,  ere  imidlertid 
Rejsens  Prøvelser  overstandne.  Den  Diligence,  som  man  bestiger 
for  at  komme  til  Hulen,  er  ganske  vist  af  en  ejendommelig  Kon- 
struktion, en  Bræddevogn  med  et  Voxdugs-Tag  over,  og  Vejen  til 
Hulen  er  paa  det  Meste  af  sine  ni  Mile  langt  mere  lig  et  tildels 
udtørret,  stenet  Flodleje  end  en  Vej,  men  Udsigten  er  bestandig  saa 
smuk,   Landskabet  saa  rigt  og  afvexlende,    og  over  det  Hele,   fra 


En   Rvtter  med  sin  Dame. 


Træerne  til  den  Insektverden,  der  færdes  under  dem,  er  der  udbredt 
denne  Luftning  af  noget  Nyt,  Ukjendt,  Ejendommeligt,  der  er  en 
af  de  Nydelser  af  første  Rang,  som  lange  Rejser  byde.  Skoven 
i  det  bakkede  Landskab  over  de  lave  Bjerge  og  i  de  vide  Kløfter 
er  rig  og  frisk  og  forunderlig  tæt  forneden,  der  er  en  Rigdom  af 
Bær  paa  Buskene  og  af  smukke  Blomster  i  Græsset.  Ørnen  flyver 
over  Trætoppene,  røde  og  blaa  Smaafugle  smutte  om  mellem  Bladene, 

og  medens  de  pragtfuldeste  Sommerfugle  flagre  om  over  Blomsterne, 
ser  man  i  Vejens  Dynd  Pillebillen  ælte  og  rulle  sine  store  Lerkugler 
til  Æggene.  Ja  man  har  endelig,  for  ikke  at  forglemme  ogsaa 
dette  spændende  Moment,  en  meget  god  Chance  til  at  se  en  Klapper- 
slange, et  Kobberhoved  eller  en  af  de  mange  andre  giftige  Slange- 
arter, hvoraf  det  vrimler  i  Egnen.  Engang  imellem  møder  man  Eolk 
fra  Egnen,  Alle  til  Hest,  Damen  ofte  hos  Herren.  Efter  et  Par 
Timers  Kjørsel  er  man  endelig  kommen  til  sit  Bestemmelsessted,  thi 
det  lave,  vidtstrakte  Hotel,  udenfor  hvilket  man  standser,  ligger  lige 
ved  Nedgangen  til  M am muth- Hulen. 

Det  er  heldigt,  hvis  man  har  beregnet  Tiden  til  sit  Besøg 
nogenlunde  rigelig,  thi  et  Besøg  i  Hulen  er  ingen  lille  Affære,  og 
mindst  to  Dage  maa  anvendes  til  Udflugter  i  den,  hvis  man  vil  have 
en  nogenlunde  klar  Forestilling  om,  hvad  det  er  for  et  Naturunder, 
man  staar  lige  overfor.  Hulens  egenlige  Udstrækning  er  ubekjendt, 
det  antages,  at  endel  af  det  omliggende  Landskab  indeholder  lignende 
Formationer,  til  hvilke  man  maaske  kan  trænge  ind  fra  de  endnu 
ukj endte  Dele  af  Hulen,  og  naar  man  vandrer  om  i  dens  Gange, 
hører  man  paa  mange  Steder  en  hul  Gjenlyd,  der  viser,  at  neden- 
under En  strække  sig  andre  ubekj endte  Egne,  som  endnu  intet 
menneskeligt  Øje  har  skuet,  og  hvor  maaske  aldrig  Nogen  skal 
træde  for  at  finde  de  nye  Undere,  som  der  skjules.  Den  bekjendte 
Del  af  Hulen  anslaas  til  at  indeholde  Gange  og  Gallerier  tilsammen 
af  en  Længde  af  c.  100  engelske  Mile.  Det,  man  ved  et  Par  Dages 
Ture  i  Hulen  ser,  er  derfor  kun  en  ringe  Del  af  den,  om  det  end 
er  det  Interessanteste  af,  hvad  der  hidtil  er  fundet.  Turen  deles 
bedst  saaledes,  at  man  den  første  Dag  gjør  den  saakaldte  »korte 
Bute«  og  den  næste  Dag  den  »lange  Bute«.  Den  første  tager  en 
knap  halv  Dag,  den  anden  omtrent  en  hel  Dag  paa  fra  9  til  12 
Timer.  Til  begge  Udflugter  er  naturligvis  Fører  nødvendig,  og  til 
den  lange  Tur  medfører  man  en  Dags  Proviant  og  Olieforraad  til 
Lamperne. 

Indgangen  til  Hulen  er  i  en  stor,  smuk  Grotte,  foran  hvilken  et 
lille  Vandfald  plasker    ned.     Her  samles  de  Selskaber,  som  foretage 

Turen,  klædte  efter  Omgivelserne  i  en  ulden  Jakke,  en  Voxdugs- 
kaskjet  og  gode,  tyksaalede  Støvler.  Man  tager  en  god  Stok  i  den 
ene  Haand  og  faar  en  Lampe  i  den  anden.  Føreren,  en  gammel 
halvblods  Indianer,  sætter  sig  i  Spidsen  for  Toget,  og  Turen 
begynder. 

Man  er  ved  det  første  Par  Hundrede  Skridt  blændet  af  Mørket 
og  ser  kun  den  Del  af  Vejen,  som  Lampen  oplyser,  men  efter- 
haanden  vænnes  Øjet  til  de  ukj endte  Omgivelser,  og  frem  af  Mørket 
stige  ogsaa  Klippevæggenes  og  Lofternes  forunderlige  Former.  Det 
er  Landskaber  af  en  ejendommelig  Art,  i  hvilke  man  vandrer;  der 
er  mange  Steder,  hvor  man  ved  rige  Drypstensformationer  faar  Ind- 
trykket af  noget  Skjønt,  der  er  andre  Steder,  hvor  man,  naar  man 
staar  ved  den  mørke,  ubevægelige  Sø,  der  neppe  synes  at  gjenspejle 
Lygternes  svage  Lys,  eller  sejler  langt  ind  i  Hulens  Dyb  paa  en 
Flod,  paa  hvis  Vande  aldrig  nogen  Solstraale  har  blinket,  ikke  kan 
Andet  end  føle  Sindet  trykket  af  Omgivelsernes  umaadelige  Tungsind. 
Men  den  Følelse,  man  mest  er  gjennemtrængt  af  paa  sin  Vandring 
her,  er  Beundringen  af  Naturens  Vælde,  Forestillingen  om  alle  de 
Vidundere,  den  tause  Jord  maa  gjemme  rundt  om  i  sit  Skjød,  og 
imod  hvilke  det,  som  her  saa  ganske  overvælder  Sindet,  kun  er 
uendelig  ringe. 

Man  føler  maaske  en  vis  Spænding  ved  at  skulle  træde  ind  i 
disse  sorte  Egne,  men  Føreren  fortæller,  at  endnu  er  intet  Ulykkes- 
tilfælde hændet  dernede,  og  Hulens  Vægge  staa  sikkert.  I  1812  var 
der  et  stærkt  Jordskjælv  i  den  sydlige  Del  af  Kentucky,  som  blandt 
Andet  skabte  en  Sø  i  den  sydvestlige  Del  af  Staten.  Endel  Mine- 
arbejdere vare  i  Hulen  for  at  grave  Salpeter.  Jordens  pludselige 
Bæven  fyldte  dem  med  Rædsel,  og  de  flygtede  i  vildeste  Hast  til 
Indgangen,  som  de  dog  ikke  naaede,  før  længe  efter  at  Faren  var 
forbi,  men  deres  Flugt  havde  været  ganske  unødvendig.  Ingen  For- 
andring var  at  se  i  den  bekj endte  Del  af  Hulen. 

Temperaturen  i  Hulen  er  altid  ens,  59  Gr.  Fahrenheit.  Om 
Foraar  og  Efteraar  er  Temperaturen  udenfor  omtrent  den  samme, 
og  der  er  da  ingen  mærkelig  Bevægelse  i  Luften,  men  Sommer  og 

Vinter  »aander  Hulen«.  Lufttrækket  er  da  stærkt  nok  til  at  kunne 
slukke  Lamperne,  men  det  er  kun  faa  Hundrede  Fod  indenfor  Ind- 
gangen, at  man  mærker  noget  til  Bevægelsen.  Der,  hvor  der  ingen 
Forskjel  er  paa  Dag  og  Nat,  er  der  ikke  heller  nogen  Forskjel  paa 
Aarstider.  Tiden  er  næsten  afmægtig  her;  Klipperne,  som  ikke 
angribes  af  deres  svage  og  dog  saa  farlige  Fjender,  Vand,  Lys  og 
skiftende  Temperatur,  synes  endnu  ubevægeligere  end  deres  Brødre 
over  Jorden.  Man  uddrog  i  Begyndelsen  af  Aarhundredet  Salpeter 
fra  Hulen;  dette  er  forlængst  opgivet,  men  de  Redskaber  af  Jern 
eller  Træ,  som  findes  endnu  af  og  til,  ligge  i  samme  Stand  som  for 
to  Menneskealdre  siden. 

Et  af  de  længste  Partier  er  Hovedhulen  »the  Main  Cave«,  som  be- 
gynder ved  Vestibulen  eller  Rotunda'en.  Det  er  et  mægtigt  Klippegalleri 
paa  fem  til  sex  Miles  Længde.  Breden  vexler  fra  halvtredsindstyve 
til  hundrede  Fod,  og  paa  nogle  Steder  er  den  hundrede  Fod  høj. 
Den  gaar  lige  frem  omtrent  en  Mil  og  bøjer  saa  af  til  Venstre  i 
uregelmæssige  Drejninger.  Hist  og  her  føre  smaa  Indgange  til  andre 
Dele,  som  sjeldent  besøges,  Gallerier  og  Hvælvinger,  som  siges  at 
overgaa  eller  at  kunne  maale  sig  med  de  mest  bekj endte  Dele  af 
»the  Main  Cave«,  men  Turister,  som  kun  kunne  anvende  et  Par 
Dage  paa  Hulen,  maa  ganske  give  Afkald  paa  alle  Afstikkere  uden- 
for den  vedtagne  Rute. 

Forbi  »Kentucky  Cliffs«,  nogle  Klipper,  som  hænge  ud  over 
Vejen  og  de  underlige  Huller,  som  kaldes  »Duehullerne«,  gaar  det 
til  »Kirken«,  en  af  de  største  af  de  Hvælvinger,  man  ser.  Loftet 
hvælver  sig  over  Hallen  i  en  Højde  af  fyrretyve  Fod,  en  vældig 
Klippeblok  er  Prædikestolen,  fra  hvilken  der  virkelig  af  og  til  har 
været  holdt  Gudstjeneste. 

Hist  og  her  ser  man  Tømmerkonstruktioner,  som  minde  om 
Mineperioden,  og  vor  Fører  har  dog  tiltrods  for  sit  Indianerblod 
faaet  saa  meget  af  det  rette  europæiske  Førertræk,  at  lian.  liver 
Gang  man  passerer  det  Sted,  viser  Fodsporet  af  en  af  de  Oxer, 
som  trak  Kærrerne  for  Minearbejdet.  Leret  er  nu  haardt  ^<»in  Sten, 
og  det  forstenede  Oxespor   betragtes  som  overordentlig    mærkeligt. 

Paa  samme  Maade  gaar  det  med  en  lille  Grotte  i  Klippevæggen, 
hvor  der  sad  (for  et  halvt  Hundrede  Aar  siden)  en  indiansk  Mumie, 
og  en  Hal,  hvor  man  fandt  en  —  Træbolle,  som  Indianerne  maatte 
have  glemt  der.  »Balsalen«  er  en  anden  imponerende  Hal,  hundrede 
Fod  lang,  tresindstyve  Fod  bred  og  fyrretyve  eller  halvtredsindstyve 
Fod  høj.  Gulvet  er  jævnt,  Vægge  og  Loft  ere  regelmæssige.  Ved 
den  ene  Ende  af  Balsalen  er  der  forskjellige  flade  Klippelag  staaende 
paa  Kant,  som  synes  at  være  faldne  ned  fra  Loftet,  de  ere  ligesom 
rammede  ned  i  Bunden  og  staa  i  en  skraa.  truende  Stilling. 

I  en  Klippevæg  flyder  en  lille  Kilde,  ligesom  cle  andre  hernede 
med  rent,  velsmagende  Vand,  hvor  Føreren  standser  for  at  lade 
Selskabet  smage.  Bag  nogle  løse  Klipper  lyder  det  som  et  gammelt 
Stueuhrs  Tik  —  Tak  med  ligesaa  stor  Regelmæssighed,  det  er  Vand, 
som  langsomt  drypper  ned.  Dag  ud  og  Dag  ind,  Aar  ud  og  Aar 
ind  har  dette  Uhr  efter  vor  gamle  Førers  Forsikkring  holdt  nøjagtig 
samme  Takt,  »bedre  end  et  Kronometer,  Sir,  bedre  end  et  Krono- 
meter«. 

»Rocky  Hall«,  et  Galleri  fyldt  af  store,  imellem  hinanden  styr- 
tede Klippeblokke,  strækker  sig  flere  Mil  ud  i  en  anden  Retning, 
men  det  besøges  aldrig. 

Lofter  og  Vægge  ere  i  Reglen  af  en  mørk,  graalig  Farve,  som 
det  passer  sig  for  Steder  i  Jordens  Indre;  undertiden  er  Tonen 
imidlertid  lysere,  undertiden  ganske  mørk.  Forunderlige  Tegninger 
ses  deri,  hvide  paa  mørk  Grund  eller  mørke  paa  hvid  Grund,  de  fan- 
tastiske Slyngninger  se  dobbelt  forunderlige  ud  hernede.  Snart  viser 
Lampernes  flakkende  Skin  tilsyneladende  Omrids  af  en  menneskelig- 
Figur,  snart  er  det  Dyr,  en  Bjørn,  en  Abe,  en  Ræv,  der  forunderlig 
tydelig  stirre  ned  paa  os. 

Et  underligt  fantastisk  Skue  er  ogsaa  »Kæmpens  Sarkofag«.  I 
en  af  de  vældige  Klippehaller  hæver  denne  Klippeblok  sig  frem  i 
Mørket,  regelmæssig,  imponerende,  fem  og  halvtredsindstyve  Fod 
lang,  skuflende  ligt  i  Form,  en  spøgelseagtig  Skueplads  for  et  For- 
tidseventyr.  Over  Kisten  staar  i  Loftet  med  fuldkommen  Nøjagtighed 
Billedet  af  et  Dyr,  der  ligesom  lyttende  bøjer  sit  Hoved  nedad  mod 

den.  Det  gaar  rundt  om  Ligkisten  til  en  lav,  vanskelig,  besværlig 
Passage,  hvor  man  kravler  over  knudrede  Stenblokke,  stadigt  stigende 
længere  ned  til  de  »øde  Kamre«,  en  Række  uregelmæssige  Huler, 
som  maaske  gaa  tilbage  ind  under  Hovedhulen.  Gjennem  den 
højere,  luftigere  »Buegang«  gaar  det  atter  til  smalle,  snevre  Steder, 
tæt  forbi  gabende  Afgrunde,  dobbelt  uhyggelige  i  Lampernes  svage 
Belysning,  der  kun  lader  skimte  graasorte,  sønderrevne,  knudrede 
Klippevægge  stigende  op  fra  et  uigjennemtrængeligt  Mørke.  Her  er 
lige  ved  den  Vej,  ad  hvilken  man  gaar  fremad,  »Sadel-Hullet«, 
kaldet  saaledes  fordi  dets  Form  har  en  meget  fjern  Lighed  med  en 
Sadel.  Over  det  hvælver  sig  som  et  Spejlbilled  en  Kuppel,  som  gaar 
over  til  en  Hule,  der  maa  strække  sig  hen  over  vore  Hoveder,  »Mi- 
nervas Domkirke«  er  den  døbt  med  den  underlige  barokke  Sammen- 
stilling af  Navne,  som  man  finder  overalt  i  Hulen. 

»Den  klingende  Klippe«  er  et  Stenstykke  ved  Sadel -Hullet 
formet  som  et  menneskeligt  Øre;  det  giver  en  lav,  blød  Klang,  naar 
man  slaar  paa  det,  hvoraf  det  har  faaet  sit  Navn. 

Paa  den  anden  Side  ligger  »det  bundløse  Hul«,  et  gabende 
Svælg  endnu  langt  større  og  uhyggeligere  end  det  forrige;  ogsaa 
over  dette  aabner  Loftet  sig  ind  til  en  Hule,  der  vist  vil  blive  util- 
gængelig, saa  længe  Verden  staar.  Man  bliver  uvilkaarlig  taus  paa 
Randen  af  disse  hemmelighedsfulde  Porte  til  Naturen-s  uberørlige 
Enemærker.  En  af  Selskabet  vover  sig  lidt  nær  til  Randen  for  at 
holde  sin  Lampe  saa  langt  ud  over  den  som  muligt;  de,  der  staa 
ved  Siden  af  ham,  holde  ham  tilbage  med  et  sagte  Udraab  og  vove 
sig  saa  selv  frem  for  efter  deres  Tur  at  blive  advarede  paa  den 
samme  sagte  Maade.  Der  er  en  saadan  Stilhed  paa  disse  Steder, 
at  man  ligesom  holdes  tilbage  fra  at  bryde  den.  Føreren  tænder  en 
af  sine  smaa  Fakler  af  oliet  Papir.  Han  kaster  den  først  opad  med 
sikker  Haand,  hvirvlende  rundt  viser  dens  rødlige  Skær  forunderlige 
hængende  Formationer  over  vore  Hoveder,  snart  spidse,  kantede 
Blokke,  der  true  med  at  styrte  ned,  og  snart  afrundede,  bløde 
Former,  der  hænge  som  en  standset  Stenflod,  et  livløst  Vandfald  i 
det  flakkende  Skær. 

En  anden  Fakkel  kastes  derpaa  nedad,  Flammerne  suse  med  en 
underlig  stærk  Lyd,  men  brænde  godt  i  den  ubevægede  Luft.  Mørke 
Klippesider,  snart  lodrette  og  glatte,  snart  kastende  sig  frem  og  til- 
bage i  underlige  Bøjninger,  snart  sønderrevne  i  de  skarpeste  Kanter, 
vise  sig  paa  den  Vej,  Lyset  gjennemfarer. 

Faklen  bliver  hængende  paa  en  Afsats  og  viser  i  et  Øjeblik  en 
Nedgang  til  Underverdenens  Riger,  som  ingen  Digters  Fantasi  har 
malet  ham  mere  fuld  af  imponerende  Gru;  mere  udbrændt  kommer 
Faklen  atter  ud  af  Ligevægten  og  forsvinder  susende  ned  i  et  Dyb, 
hvorfra  et  fjernt  Gjenskin  endnu  spiller  langt  nede  paa  de  sorte 
Sider,  indtil  det  dybe  Mørke  atter  lukker  sig  tæt  og  uigjennem- 
trængeligt  over  Afgrunden.  En  Sten  kastes  ned,  man  hører  den 
rulle  og  springe,  længe,  længe,  standse  en  Tid  og  saa,  ligesom 
kastet  videre  af  usynlige  Hænder  dernede,  atter  rulle  og  standse 
og  rulle. 

Der  er  en  lille  smal  Træbro  med  et  Rækværk  af  sammenslaaede 
Lægter,  som  er  spændt  over  en  Kløft  mellem  de  to  Afgrunde.  Et 
Spøgelse  af  en  Bro  ligger  ved  Siden  kastet  over  en  Arm  af  Sadel- 
Hullet.  Man  opgav  den  atter,  da  det  viste  sig,  at  den  bestandig 
holdtes  fugtig  af  dryppende  Vand,  som  falder  her  med  sagte  klin- 
gende Lyd,  og  hurtig  vilde  blive  raadden.     Ingen  vover  sig  over  den. 

Fra  Træbroen  gaar  Vejen  ad  »den  smalle,  snoede  Labyrinth« 
til  »Gorin's  Dorne«,  en  af  de  vældige  Kuppelhaller,  som  gjenkalde 
En  Skildringen  af  Naturaandernes  imponerende  Mødested  i  Molbechs 
Digt  om  H.  C.  Ørsted.    Hallen  er  over  to  hundrede  Fod  høj! 

Snoede  Veje,  som  lede  i  alle  mulige  Retninger,  aabne  sig  hist 
og  her,  men  vi  gaa  forbi  deres  Indgange  for  at  passere  gjennem 
»Fed  Mands  Plage«,  en  smal,  snoet  Sti,  hundrede  og  fem  Alen  lang, 
omtrent  atten  til  tyve  Tommer  bred  og  skaaren  tre  Fod  ind  i  den 
massive  Klippe.  Den  lukker  i  Virkeligheden  uigjenkaldelig  al  Ad- 
gang til  en  stor  Del  af  Hulens  Undere  for  Alle,  som  ere  over  en  vis 
Tykkelse.  Den  sværeste  Mand,  som  er  kommen  her  igjennem,  skal 
have  vejet  c.  250  Pund,  og  det  var  kun  med  de  største  Anstrengelser, 
det  lykkedes  at  faa  ham  tilbage.      Højden,  som  aldrig  er  over  sex 

Fod,  gaar  paa  lange  Stykker  ned  til  lire  og  fire  og  en  halv  Fod, 
saa  at  Passagen  for  Enhver  er  anstrengende  nok,  og  der  er  ingen 
Naade  og  Barmhjertighed,  man  maa  tilbage  ad  den  samme  Vej,  hvis 
man  ikke  vil  fæste  Bo  hernede  i  Mørket. 

Atmosfæren  er,  som  alt  bemærket,  af  uforandret  Temperatur. 
Den  er  tillige  næsten  overalt  meget  tør,  døde  Legemer  forraadne 
ikke,  men  mummificeres.  Man  havde  fundet  paa  at  gjøre  Hulen 
til  et  Opholdssted  for  Brystsvage,  og  denne  Plan  blev  iværksat 
paa  en  ejendommelig  Maade.  Der  byggedes  flere  Huse  i  et  af  de 
lange  Gallerier,  og  her  indlogerede  sig  femten  Brystsvage.  Husene 
staa  endnu,  de  ere  mest  opførte  af  større  og  mindre  Stenblokke.  Et 
ubeskrivelig  trist  Opholdssted  maa  Hulen  have  været  i  de  lange 
Maaneder  for  disse  Ulykkelige;  man  forstaar  ikke,  at  de  brød  sig 
om  at  forlænge  Tilværelsen,  hvis  den  skulde  bestaa  i  et  Liv  paa 
disse  øde,  ubevægelige,  lys-  og  farveløse  Steder,  et  sandt  Billede 
af  Underverdenens  glædeløse  Skyggerige ,  og  hvor  de  sørgelige 
Boliger  kun  formaaede  at  skabe  sig  en  lille,  svagt  oplyst  Cirkel 
i  Mørket,  i  hvilket  Livet  rørte  sig  ikke  stærkere  end  hos  de  Dyr, 
hvis  Hjem  Hulen  er.  Og  det  Offer,  de  bragte  ved  at  stænge  sig 
inde  fra  Lys  og  Liv,  førte  ikke  til  Noget.  De  flyttede  ind  i  Sep- 
tember og  blev  til  Januar,  tre  af  dem  døde  herinde,  de  Øvrige,  som 
ikke  mærkede  nogen  Bedring,  flyttede  ud,  og  de  Fleste  af  dem  døde 
da  kort  efter.  Hvad  de  vandt  ved  at  leve  i  den  ensformige  Tem- 
peratur, have  de  uden  Tvivl  mistet  ved  at  savne  Solens  Indflydelse; 
det  er  kun  Væsner,  hvis  Udvikling  er  stemmende  med  den  under- 
jordiske Verdens  Fordringer,  som  kunne  leve  her.  Der  er  mangfoldige 
Flaggermus,  man  ser  ikke  faa  Edderkoppe  og  andre  Insekter,  og  i 
den  underjordiske  Flod  svømme  blinde,  farveløse  Fisk,  hvis  Føde 
altsaa  ogsaa  maa  findes  i  disse  Vande;  men  der  er  for  alle  disse 
Dyr  Overensstemmelse  mellem  deres  Organisation  og  Tilværelses- 
forhold  —  Omplantninger  kunne  ikke  foregaa.  Fugle  ville  ikke 
synge,  men  dø  her,  og  smaa  Træer  og  Planter,  som  bragtes  ned  af 
de  Syge  og  passedes  og  vandedes  med  den  største  Omhyggelighed, 

vilde  lige  saa  lidt  skyde  Knopper,  som  de  Stenblomster,  der  dække 
visse  Dele  af  Hulen.    Lampernes  Lys  kunde  ikke  erstatte  Solen. 

En  af  de  sidste  Mærkeligheder,  man  ser  paa  »den  lille  Tur«, 
er  »Stjernekammeret«.  Man  træder  ind  i  en  stor  Hal;  Føreren  lader 
os  sætte  os  ned  paa  Stenene  ved  en  af  Siderne,  tager  selv  alle 
Lamperne  og  gaar  noget  bort  med  dem.  »Se  opad«,  hedder  det  da, 
og  hvilken  Overraskelse!  Over  os  straaler  Nattens  Stjernehimmel. 
Man  har,  skjøndt  al  Uro  og  Spænding  ved  Turen  forlængst  er 
gaaet  over,  ligesom  en  Følelse  af  velgjørende  Lettelse  ved  at  kunne 
se  op  til  Himlen  i  det  Mindste  et  Sted  fra  Jordens  Dyb.  Vi  glemme, 
efter  at  vi  have  færdedes  adskillige  Timer  i  Mørket,  at  det  endnu  er 
fuldt  Daglys  oppe  paa  Jorden,  og  at  hint  Billede  af  Nattens  Stjerne- 
himmel derfor  kun  kan  være  et  gjøglende  Bedrag;  og  saaledes  er 
det  ogsaa.  Loftet  er  beklædt  med  et  Lag  af  Jern-  og  Manganfor- 
bindelse, paa  hvilket  sidde  talrige  Krystaller,  der  glimte  og  skinne 
som  Stjerner  i  det  Lys,  der  kastes  op  paa  dem. 

Føreren  tager  Lampeknippet  op  og  giver  sig  til  at  gaa  med  det 
Hele,  medens  vi  Andre  beholde  vor  Plads.  Han  forsvinder  bag 
Klipperne;  et  underligt  Gøglespil  af  Lys  og  Skygge  begynder.  Lyset 
svinder  langsomt  bort  fra  Hvælvingen,  Klipperne,  bag  hvilke  Føreren 
forsvinder,  kaste  store,  vexlende  Skygger  henover  Himmelloftet;  det 
er  som  mørke  Skyer,  der  samle  sig  over  det  og  dække  det  mere  og 
mere  til,  og  endelig  bliver  Alt  ganske  mørkt.  Det  er  en  Nat  i 
Natten.  Vi  sidde  ganske  stille.  Det  er  første  Gang  under  Turen, 
at  vi  faa  Følelsen  af,  hvilket  Mørke  der  dog  hersker  her.  Og  saa 
Stilheden,  denne  Stilhed,  som  man  synes  at  kunne  høre  gjennem 
Blodets  Susen  i  Øret. 

Et  dundrende  Knald  lyder  midt  imellem  os;  det  er  en  af  Sel- 
skabet, som  fyrer  sin  Revolver  af,  det  ene  Løb  knalder  af  efter  det 
andet,  og  et  tordnende  Ekko  svarer,  saa  bliver  Alt  igjen  umaade- 

lig  stille. 

Mørket  har  varet  saa  længe,  at  vi  begynde  at  længes  efter  Lys. 
Der  er  ikke  Spor  af  Føreren,  hvad  om  Noget  tilstødte  ham  der, 
hvor  han  færdes,  og  vi  lodes  ene  tilbage  paa  dette  Sted? 

Endelig  gjør  et  Udraab  af  en  af  Selskabet  os  Alle  opmærk- 
somme paa  et  svagt  Lysskær  paa  Himlen,  Mørkets  Skyer  ere  bristede 
paa  en  Kant,  og  Lyset  bliver  stærkere,  Himlens  Stjerner  stige  atter 
frem  for  os,  det  ser  endnu  ud,  som  om  der  er  Skyer,  og  de  drage 
hid  og  did,  men  endelig  vige  de  ganske.  Vi  se  atter  hele  Hvælvingen, 
og  kort  efter  kommer  vor  brave  Mestits  selv  dukkende  frem  fra  den 
anden  Ende  af  Hulen,  synlig  tilfreds  med  det  ejendommelige  Skue, 
han  vel  ved,  at  han  har  vist  os. 

Der  er  endnu  nogle  Punkter  af  Interesse  paa  denne  Tur. 

Der  er  »Chief  City«,  en  Hal  kaldet  saaledes,  fordi  Gulvet  er 
bedækket  med  styrtede  Søjler,  der  se  ud  som  Kuiner  af  en  stor  By. 
Tolv  Mile  fra  denne  ender  Hulen  paa  den  ene  Kant,  det  vil  sige, 
Gangen  er  spærret  af  vældige  nedstyrtede  Klippemasser;  bag  ved 
disse  udstrækker  sig  maaske  underfulde  Scener,  der  langt  overgaa 
det,  man  nu  kj ender.  Det  var  jo  lige  ved,  at  Adgangen  til  de  vid- 
underligste Dele  af  det  nu  Kj  endte  ogsaa  var  bleven  ganske  spærret 
ved  en  nedfaldende  Klippeblok.  Et  fremspringende  Hjørne,  der 
støtter  paa  Væggen  lige  overfor  i  en  af  de  Gange,  der  føre  til 
Egnene  ved  Søen  og  Floden,  holder  nu  ligesom  Døren  aaben  paa  Klem. 

I  »den  gothiske  Arkade«  fandtes  Lig  af  Indianere,  et  Fruen- 
timmer og  et  Barn,  fuldstændigt  indtørrede.  Selvfølgelig  skal  Stedet, 
hvor  de  sad,  nøjagtigt  udpeges. 

Til  »Brudekammeret«  knytter  sig  den  amerikanske  Historie,  at 
en  ung  Dame  der  blev  viet  til  en  Tilbeder,  fordi  hun  havde  lovet 
sin  døende,  excentriske  Fader  ikke  at  ægte  nogen  Mand  paa  Jorden. 

Atter  ser  man  Kæmpens  Kiste  og  den  lyttende  Bjørn;  en  halv 
Mil  endnu,  og  man  møder  Tømmerkonstruktionerne  fra  Salpeter- 
gruberne, nu  ved  man,  at  man  nærmer  sig  Indgangen,  og  snart  ses 
for  Enden  af  det  første  lange  Galleri  Dagens  Lys  som  et  sølv- 
hvidt Skær. 


Den  lille  Tur,  som  fører  igjennem  lutter  tørre  Gange  og  Galle- 
rier,  er  noget  ensformig,  saa  imponerende  Partier    den   end  har  at 

opvise.  Den  store  Tur  er  langt  rigere  paa  Afvexlinger,  og  den,  som 
især  gjør  et  Besøg  i  Mammuth-Hulen  til  det  enestaaende  Rejseminde, 
som  det  er. 

Den  store  Tur  tiltrædes  om  Morgenen,  da  den  regnes  at  tage 
omtrent  en  Dag,  et  Par  Timer  mere  eller  mindre,  eftersom  det  er 
mere  eller  mindre  flinke  Fodgængere,  som  foretage  den.  Det  er  vor 
trofaste  Mat  fra  Gaarsdagen,  som  atter  i  Dag  skal  ledsage  os  i 
Henhold  til  en  lav  Sammensværgelse,  som  stiftedes  i  Selskabet  paa 
Hjemturen.  Der  er  ved  Opslag  i  Hotellet  tilkjendegivet,  at  Hulens 
Ejere  forbyde  paa  det  Strengeste  Besøgende  at  medtage  Stykker  af 
den.  Den,  som  først  læser  dette,  bliver  noget  forbauset  over  denne 
rigoristiske  og  tilsyneladende  unødvendige  Forholdsregel,  da  der  dog 
ikke  kunde  være  synderlig  Fare  for.  at  et  Selskab  slog  sig  sammen 
for  at  borttransportere  en  lille  Blok  paa  nogle  faa  hundrede  Tons, 
et  Stykke,  som  man  til  Nød  kunde  tænke  sig  vilde  blive  savnet  i 
Hulen  paa  et  eller  andet  meget  ejendommelig  Sted,  og  da  Forbudet, 
hvis  det  skulde  gjælde  mindre  Stykker,  vilde  synes  omtrent  ligesaa 
umotiveret  i  den  mere  end  hundrede  Mile  lange  Hule,  som  en  Plakat 
i  Hotel  Montblanc  i  Chamouny,  der  forbød  at  pille  Stykker  af  Alperne. 

Man  faar  imidlertid  den  Forklaring,  at  Hulen  paa  sine  Steder 
langt  inde,  Mile  igjennem  er  bedækket  med  prægtige  Kalkkrystaller. 
Forbudet  er  da  meget  fornuftigt,  forsaavidt  som  det  virkelig  vilde 
være  stor  Synd  at  tillade  denne  Beklædning,  som  det  maaske  har 
kostet  Snese  af  A  årtusinder  at  tilvejebringe,  at  blive  ødelagt  af  Tu- 
rister; endnu  er  disses  Antal  saa  aldeles  forsvindende,  at  deres  An- 
strengelser ikke  kunde  mærkes,  men  om  en  Menneskealder  maaske 
vil  Hulen  blive  forholdsvis  ligesaa  besøgt  som  Niagara,  og  da  kunde 
det  begynde  at  blive  betænkeligt.  Nu  forholder  Sagen  sig  imidlertid 
saaledes,  at  Gulvet  paa  disse  lange  Strækninger  er  bedækket  med 
nedfaldne  Krystaller,  som  man  snarest  redder  fra  Ødelæggelse  ved 
at  tage  op,  og  alene  af  den  Grund  kunde  man  med  forholdsvis  god 
Samvittighed  gaa  ind  paa  det  Arrangement,  som  den  snedige  gamle 
Mat  foreslog,  at  vi  skulde  forlange  ham  til  Fører  næste  Dag,  saa 
vilde  han  lade  os  tage  lige  saa  mange  »specimens«,  som  vi  vilde, 

forudsat  at  vi  udredede  en  kontant  Godtgjørelse  af  fem  og  tyve  Cents 
pr.  Hoved. 

Pagten  blev  sluttet,  og  det  var  os  Sammensvorne,  som,  et  halvt 
Dusin  i  Tallet,  mødtes  den  næste  Morgen  i  Hotellets  Veranda,  hvor 
Mat  stod  opmarscheret  endnu  kuriøsere  udrustet  end  den  fore- 
gaaen de  Dag.  Over  hans  Dragt,  sammensat  af  gamle  Klæder,  hvis 
Farve  var  bleven  denne  ubeskrivelige  Tone,  som  for  alle  ældgamle 
Klædningsstykker  betegner  Negation  af  Farve,  hang  en  stor  Kurv,  i 
hvilken  vor  Proviant  for  Dagen  var  bleven  nedlagt.  Paa  hans  anden 
Side  hang  en  vældig  fidtet  Blikdunk,  som  indeholdt  Olie  til  vore 
Lamper  i  rigeligt  Maal,  saa  vi  kunde  være  sikre,  om  end  vort 
Ophold  blev  ufrivillig  noget  forlænget  dernede  i  »the  realms  of 
darkness«. 

Udrustede  som  den  foregaaende  Dag  sætte  vi  os  da  i  Bevægelse 
og  vandre  gjennem  Haven  til  Grotteindgangen.  En  skikkelig  tysk 
Amerikaner,  som  var  kommen  for  at  se  Hulen,  og  den  foregaaende 
Dag  ikke  vilde  gaa  ind  i  den,  fordi  det  var  Søndag,  og  denne  Dag 
ikke  ret  havde  Mod  paa  at  trodse  de  Farer  og  Besværligheder,  den 
lange  Tur  kunde  føre  med  sig,  sad  ved  Indgangen  og  tilraabte  os 
en  lykkelig  Rejse  —  og  ind  vandrede  vi  da. 

Paa  en  Strækning  af  omtrent  to  Mile  er  Vejen  den  samme 
som  igaar. 

Det  gaar  gjennem  »the  main  Cave«,  omkring  »the  giant's  Coffin«, 
gjennem  »de  øde  Kamre«,  forbi  »det  bundløse  Hul«,  gjennem  »Bue- 
gangen« og  andre  lange  Gallerier  ind  under  »Skottens  Fælde«.  Det 
er  her,  som  tidligere  omtalt,  at  et  vældigt  Klippestykke  næsten 
lukker  for  Gangen ;  det  er  kun  en  fremspringende  Kant,  som  hindrer 
det  fra  at  falde  helt  ned;  naar  dette  sker,  er  Vejen  til  Søen  og  de 
underfulde  Egne  bagved  maaske  for  bestandigt  lukket. 

Med  det  stille  Ønske,  at  dette  ialfald  ikke  maa  ske,  medens  vi 
ere  paa  den  anden  Side,  krybe  vi  gjennem  den  vanskelige  Passage, 
gjennem  »Ydmyghedens  Dal«  og  »Fed  Mands  Plage«.  Fra  »River 
Hall«  komme  vi  forbi  »Skinkekammeret«,  som  særlig  interesserer 
vore  amerikanske  Ledsagere,  en  Hule,  hvor  Drypstenene  hænge  ned 

overalt  i  Form  af  Skinker  i    et  Røgekammer.     En  Milsvei   længere 
frem,  og  vi  staa  ved  »den  døde  Sø«. 

Ganske  stille  staar  dens  Vandflade  blandt  de  mørke  Klipper, 
intet  Spor  af  den  letteste  Krusning  findes  paa  dens  Overflade,  den 
ligger  der  som  et  stort  sort  Spejl,  der  er  kommet  ud  af  Vane 
med  at  gjenspejle  noget  Lyst,  og  paa  hvilket  Skinnet  fra  vore 
Lamper  falder  dødt  og  glansløst.  Det  er  et  Landskab,  der  trodser 
enhver  Beskrivelse,  som  her  udstrækker  sig  ved  denne  Sø  og  denne 
Flod,  som  flyder  i  en  evig  Nat  og  i  en  Stilhed,  der  trodser  enhver 
Beskrivelse.  Og  man  maa  ikke  tænke  sig  Floden  som  et  lille 
Vandløb;  man  møder  den  i  en  Strækning  af  omtrent  en  Mil,  og 
dens  Dybde  er  indtil  tredive  lod. 

Baaden,  i  hvilken  vi  skulle  sejle  ud  paa  disse  Vande,  ligger 
her  halvfuld  af  Vand.  Den  øses  nogenlunde  læns,  men  vaad  og 
uhyggelig  er  den  alligevel  at  sidde  i;  »kan  ikke  faa  den  tør,  gentle- 
men, har  ikke  været  tør,  siden  den  bragtes  herned,«  forklarer  Fø- 
reren, »den  ser  ingen  Sol,  gentlemen,  ingen  Sol«.  Det  er  ikke  blot 
dens  tugtige  Udseende,  der  gjør  den  mindre  tiltrækkende,  den  ser 
ikke  synderlig  solid  ud,  og  Ingen  ved,  hvor  længe  den  har  ligget  og 
bleven  mør  hernede.  Men  et  Uheld  hernede  er  Noget,  som  ser 
temmelig  betænkeligt  ud.  Floden  har  ingen  Bredder,  Klipperne  gaa 
næsten  alle  Steder  lige  ned  i  Vandet,  og  skulde  Baaden  kæntre  ved 
et  eller  andet  Uheld  og  Lamperne  slukkes,  var  ingen  Redning  mulig 
selv  for  dygtige  Svømmere,  i  dette  uigjennemtrængelige  Mørke.  Imid- 
lertid, der  er  intet  Valg,  Baaden  venter,  vi  springe  ombord.  Føreren 
stiller  sig  i  Forstavnen  og  griber  den  brede  Aare  og  efter  en  An- 
visning om  at  holde  os  rolig  i  Baaden  styre  vi  ud  i  Floden. 
Sejladsen  falder  i  to  Afdelinger. 

Den  første  er  ikke  lang.  Vi  gaa  atter  ud  af  Baaden  hen  over 
et  Leje  af  blødt,  fint  Sand  og  indskibe  os  der  i  den  firkantede, 
pramlignende  Baad  for  en  længere  Sejlads. 

Klipperne  hænge  ofte  lavt  over  Floden,  undertiden  hænge  de 
saa  lavt  ned  over  Vandet,  at  vi  maa  sætte  os  paa  Hug  ned  i  Bun- 
den af  Baaden  og  passe  paa,  at  ikke  en  Stok  rager  op,  som  kan 

støde  imod  Loftet  og  berede  os  Vanskeligheder.  Længere  henne 
højne  Hvælvingerne  sig  anselig.  Saavidt  Øjet  kan  naa  ind  til  Bredderne, 
er  det  smukke,  glatte  Klippevægge,  som  staa  langs  med  dem.  Af- 
brydes Stilheden  af  Raab  og  højrøstet  Tale,  mærker  man  et  stærkt 
Ekko.  Vor  skydelystne  Fælle  affyrer  selvfølgelig  sin  Revolver,  og 
for  hvert  Skud  ruller  et  Ekko  frem  af  de  mørke  Gange,  som  om 
Klipperne  skulde  sprænges.  Saaledes  sejle  vi  afsted,  medens  Lampen 
i  Forstavnen  af  Baaden  skinner  paa  de  sorte  Vande. 

En  af  vore  Rejsefæller,  en  Farmer  fra  Omegnen,  der  har  taget 
sig  et  Par  Feriedage  for  at  se  alle  disse  Mærkeligheder,  har  hørt 
Tale  om  de  Fisk  uden  Øjne,  som  skulle  svømme  i  denne  Flod,  og 
er  meget  ivrig  for  at  fange  en  af  dem.  Bevæbnet  med  et  Net  paa 
en  Stang  gjør  han  mangfoldige  Attentater  paa,  hvad  der  for  hans 
Blik  viser  sig  som  en  af  disse  øjenløse  Fisk.  Han  vil  ikke  tro,  at 
om  de  end  ikke  kunne  se,  høre  de  saa  meget  des  bedre  og  skulle 
derfor  nok  tage  sig  i  Agt  for  dette  Selskab,  der  kommer  med  en 
saadan  Bulder  og  Larm  paa  disse  stille  Steder.  Han  fortsætter  sine 
Bestræbelser,  indtil  han  taber  sin  Hat,  som  med  Møje  findes  igjen 
og  leveres  ham  med  et  bestemt  Tilhold  fra  vor  skydelystne  Ven  om 
nu  at  holde  sig  rolig,  da  vi  Andre  ikke  have  Lyst  til  at  gaa  samme 
Vej  som  hans  Hat. 

Da  vi  have  sejlet  noget  over  en  halv  Mil,  høre  vi  forud  en 
fjern  Plasken.  Det  er  et  Vandfald;  tydeligere  og  tydeligere  bliver 
denne  Lyd,  og  spændt  vente  vi  efter,  hvad  nye  Undere  der  nu  vil 
vise  sig.  Sejladsen  ender,  Baaden  fortøjes,  fra  den  fugtige,  sandede 
Bred  gaa  vi  over  en  stenet  Dæmning  ind  i  den  storartede  Hule, 
som  bærer  Navnet  »Kaskade  Hallen«.  Hallen  er  saa  storartet  og 
vild  som  noget  Parti  hernede,  Klippepartierne  rundt  om  paa  dens 
Sider  ere  saa  uformelige,  at  det  kun  er  en  meget  svag  Forestilling, 
Lampernes  svage  Lys  lader  os  faa  om  dem,  men  Vandfaldet  selv  er 
lille.  Det  er  en  lille  Strøm,  som  i  en  Højde  af  en  fyrretyve  Fod 
falder  paa  Klipperne  forneden. 

Fra  »Kaskade  Hallen«  gaar  Turen  ind  i  et  langt,  regelmæssigt 
Galleri,  »Sillimans  Avenue«.     Det  er  halvanden  Mil  langt,  Gulvet  er 

noget  vanskeligt  at  passere,  da  Stykker  af  Loftet  overalt  ere  faldne 
ned,  men  Væggene  ere  i  høj  Grad  regelmæssige.  Den  samme  Afsats 
paa  dem  fortsætter  sig  den  ene  Fjerdingvej  efter  den  anden.  Fra  hver 
Side  af  denne  Hule  udgaa  forskjellige  Gallerier,  som  ikke  besøges.  En- 
kelte Steder  ses  besynderlige  Formationer  af  Klippen,  hist  en  Bag- 
stavn af  et  stort  Skib,  hvis  Ror  er  drejet  haardt  til  den  ene  Side, 
en  mærkværdig  regelmæssig  og  nøjagtig  Fremtoning,  her  en  kæmpe- 
mæssig Hare,  her  atter  en  stor  Søslange.  En  lille  Kilde  drypper 
ned,  og  det  slibrige  Sted  ved  den  fører  forbi  »the  infernal  Regions«. 
»Ole  Bulls  Koncertsal«  er  en  storartet  Hal,  i  hvilken  et  dog  ikke 
sikkert  Sagn  paastaar,  at  Ole  Bull  selv  skal  have  været  paa  sin  første 
Rejse  i  Unionen.  Gjennem  »Rhadas  Buegang«  kommer  man  til 
»Lucy's  Dorne«,  tre  hundrede  Fod  høj,  den  højeste  af  alle  Hulens 
hvælvede  Haller.  Gjennem  andre  og  atter  andre  Gallerier,  snart 
let  passable,  snart  i  høj  Grad  vanskelige  og  kun  tilgængelige  ved 
Stiger,  som  man  paa  disse  Steder  nær  mørke  Afgrunde  finde  ere 
altfor  meget  indrettede  efter  »go-ahead«  Systemet,  forbi  og  under 
hængende  Klipper,  som  man  skjæver  noget  ængsteligt  til,  og  Kilder,  som 
man  ikke  undgaar  at  skulle  smage,  kommer  man  til  de  Steder,  hvor  Dryp- 
stensformationerne  begynde.  Op  ad  en  Stige  gjennem  et  Hul  krybe  vi 
ind  i  »Marthas  Vingaard«,  og  Samler-Begj ærligheden  begynder  alt  her 
at  standse  Selskabet ;  men  vi  underrettes  om,  at  det  ikke  er  værd  at 
forhaste  os,  vi  ville  komme  til  anderledes  rige  og  pragtfulde  Steder. 
I  »Washington  Hallen«  holde  vi  Rast,  Klokken  er  nu  henad  to, 
og  Stemningen  er  ubetinget  for  at  undersøge  vor  Lunchæske.  Paa 
en  Klippeblok  dækker  Føreren  vort  Bord,  som  end  ikke  mangler 
Dug.  Lamperne  arrangeres  paa  en  passende  Maade,  og  et  godt, 
koldt  Kjøkken  modtages  med  Paaskjønnelse.  Selv  i  Jordens  Indre 
forstaar  Mennesket  at  vurdere  god  Skinke  fra  Illinois,  Koteletter, 
Præri  Kyllinger  og  Batty's  Pickles.  Der  drikkes  kun  Vand,  dels 
fordi  det  skal  være  det  Bedste  paa  den  lange  Tur,  dels  fordi 
Skænkholderen  i  Hotellet  forlangte  to  Dollars  for  at  fylde  en  lille 
Feltflaske  med  Brandy.  Saasnart  Maaltidet  var  endt,  fortsattes 
Turen,  thi  der  var  et  godt  Stykke  Vej  endnu  at  tilbagelægge,  endnu 

adskillige  Mil,  inden  vi  stod  ved  Endemaalet,  og  saa  er  der  ingen 
Gjenvej  at  skyde  hjem.  Hallen,  hvori  vi  spiste,  er  den  sædvanlige 
Rastplads,  her  opbevares  tillige  et  Forraad  af  Olie  for  mulig  ind- 
trædende Tilfælde. 

Paa  den  anden  Side  af  Washington  Hal  begynde  Drypstens- 
hulerne, der  udstrække  sig  et  Par  Mil.  Væggenes  Beklædning  be- 
staar  af  smaa,  fint  kornede  Krystaller.  Man  maa  derfor  se  lidt  nøje 
til  for  ret  at  beundre  deres  Skjønhed.  Mange  Steder  beklæde  de 
Væggene  helt,  tindrende  som  fin  Sne  i  Lysets  Straaler.  I  »Sneboldte 
Hallen«  ere  Væggene  beklædte  med  Mærker,  ganske  som  dem,  en 
Sneboldt  sætter  paa  en  Mur.  Andre  Steder  danne  Krystallerne 
skjønne  Blomster  og  Rosetter,  sammensatte  af  de  fineste  Blade  og 
Traade.  Vor  Fører,  som  havde  kjendt  Hulen  i  fem  og  tredive  Aar, 
standsede  med  sin  sædvanlige  Sikkerhed  paa  en  Gang  midt  i  Gal- 
leriet, tændte  en  af  de  smaa  Oliepapirsfakler  og  holdt  den  op  mod 
Loftet.  Der  hang  over  vore  Hoveder  »the  last  rose  of  the  summer«, 
den  skjønneste  Blomst  af  dem  alle,  vidunderlig  regelmæssig  formet, 
og  saavidt  man  kunde  skjønne  en  halv  Alen  bred.  Her  i  dette 
Galleri  begyndte  vi  for  Alvor  vore  Efterforskninger;  det  viste  sig 
snart,  at  Ærlighed  eller  ialfald  en  mindre  Grad  af  Uærlighed  varer 
længst,  prøvede  man  paa  at  løsrive  en  af  de  tusinde  Blomster  fra 
Væggen,  mislykkedes  det  næsten  altid,  og  man  havde  kun  den  Til- 
fredsstillelse at  have  ødelagt  Aartusinders  Arbejde  med  sin  Lomme- 
kniv. Holdt  man  sig  til  Gulvet,  fandt  man  derimod  med  Lethed 
imellem  det  Nedfaldne  overordentlig  smukke  Stykker.  Men  det  gik 
med  denne  Tryllehules  Skatte  som  altid  i  Eventyrene,  man  over- 
vældes af  Rigdommen  og  samler  sine  Lommer  fulde  blot  for  at 
tømme  dem  og  kunne  fylde  dem  med  andre  Exemplarer,  og  paa 
samme  Tid  plages  man  af  hæslig  Misundelse  og  er  altid  tilbøjelig 
til  at  finde  de  Andres  Stykker  at  være  de  eneste  attraaværdige ; 
men  dog  vare  vi  Alle  enige  om,  at  Bestikkelsen  med  de  fem  og  tyve 
Cents  var  vel  anvendt. 

Drypstensgallerierne  have  det  fælles  Navn  »Elindo  Avenue«, 
men  enkelte  Afsnit  have  særegne  Navne,  »Sneværelset«,  »Clevelands 

Kabinet«  og  »Blomsterhaven«.  Det  er  i  denne  sidste,  at  den  rigeste 
Mangfoldighed  af  skjønne  Dannelser  findes  spredt  paa  Vægge  og 
Loft.  De  funkle  og  skinne  ved  vore  osende  Lampers  Lys;  hvilket 
Syn  vilde  de  ikke  være,  naar  en  rig  Belysning  kunde  bryde  sine 
Straaler  paa  disse  hvide  Skjønheder. 

Ved  Enden  af  Drypstenshulen  komme  vi  til  »Rocky  Mountains«, 
en  af  de  interessanteste,  men  ganske  vist  ogsaa  besværligste  og 
farligste  Dele  af  Turen.  Det  er  store  Dynger  af  Blokke  og  mindre 
Stene,  som  virkelig  danne  en  lille  Bjergkjæde,  ialfald  efter  dansk 
Maalestok,  inde  i  Hulen,  thi  de  ere  henved  hundrede  Fod  høje;  over 
dem  skal  man  nu  kravle  videre  ved  det  svage  Lysskær,  vogtende 
sig  for  at  glide  ud  eller  træde  paa  usikre  Stene,  som  kunde 
sende  En  langt  ned  i  ukj endte  Huler  og  Afgrunde,  som  strække  sig 
ved  Klippebjergenes  Fod.  Nede  ved  dens  Fod  begynder  en  kløft- 
lignende  Dal,  som  aldrig  har  været  betraadt,  men  som  er  bleven 
døbt  med  Navnet  »det  afsky  lige  Hul«. 

Snublende,  glidende,  stønnende  klattrer  Selskabet  over  disse 
Bjerge.  Paa  den  anden  Side  af  dem  deler  Hulen  sig  i  to  Grene. 
Den  Gren,  som  gaar  ud  til  Højre,  ender  i  en  Sandstens  Hal,  hvis 
Hvælving  antages  at  være  nær  Overfladen  af  Jorden.  I  denne  Del 
af  Hulen  skal  det  heller  ikke  være  saa  sjeldent  at  finde  Firben  og 
Rotter.  En  Gren  gaar  ud  til  Venstre  og  leder  til  en  stor  Hal,  hvor 
Gulvet  ved  den  ene  Side  aabner  sig  i  en  utilgængelig  Afgrund;  gaar 
man  lige  frem,  kommer  man  en  Fjerdingvej  fra  »det  afskylige  Hul« 
til  en  smuk  Grotte,  hvis  Loft  og  Vægge  ere  prydede  med  Krystaller 
og  halvt  gjennemsigtige  Stalaktiter,  vældige  Drypstensklaser  hænge 
her  over  en  af  de  mørke  Afgrunde,  som  gaar  170  Fod  ned. 

Her  findes  et  Hul,  som  har  faaet  det  underlige  Navn  »the 
maelstrom«,  og  som  hører  til  en  af  Hulens  pirrende  Gaader.  Naar 
man  lyser  med  Lamperne  ned  i  det  kulsorte  Dyb,  skal  man  kunne 
opdage  Indgangene  til  forskjellige  Gallerier  dybt  nede.  Ethvert  Forsøg 
paa  at  undersøge  Malstrømmen  har  hidtil  været  forgjæves.  Det  dri- 
stigste blev  gjort  af  en  ung  Mand,  som  i  Sommeren  1859  lod  sig  hejse  ned 
i  en  Kurv,  som  hang  i  et  Tridseværk,   der  var  meget  ufuldkomment 

—  en  hel  Expedition  vilde  jo  ogsaa  behøves  for  at  bringe  et  ordent- 
ligt Apparat  til  dette  fjerne  Sted  —  han  kom  ned,  stadig  i  største 
Fare  for,  at  Apparatet  skulde  gaa  i  Stykker  eller  Kurven  støde  paa 
en  uset  Klippekant,  eller  Touget  blive  skaaret  over;  han  naaede 
ogsaa  at  komme  paa  nogle  Steder,  hvor  aldrig  noget  levende  Væsen 
før  havde  traadt;  han  skal  ikke  blot,  betrædende  et  af  de  Gallerier, 
der  munde  ud  i  Hullet,  have  fundet  Begyndelsen  til  storartede  Søjle- 
gange, som  strakte  sig  i  uransagelige  Retninger,  men  ogsaa  have  set 
et  virkeligt  Vandfald.  Bunden  af  Hulen  naaede  han  dog  ikke; 
nedenunder  var  bestandigt  det  samme  gaadefulde  Mørke.  Han  rid- 
sede sit  Navn  nede  paa  en  af  Søjlerne,  William  Courtland  Prentice 
hed  han.  Hans  Bedrift  blev  Gjenstand  for  flere  Digte*);  nogle  Aar 
efter  faldt  han  i  Borgerkrigen,  kæmpende  paa  Sydstaternes  Side. 

Her  ender  paa  denne  Kant  Hulen,  d.  v.  s.  her  begynde  dens 
Utilgængeligheder.     Vi  tiltræde  derfor  Tilbageruten. 

Turen  beregnes  hertil  at  være  ni  Mile  lang;  man  tilbagelægger 
altsaa  ialt  atten  engelske  Mile  paa  den  store  Tur.  Man  er  ganske 
vist  træt,  naar  man  har  endt,  men  Luften  i  Hulen  er  saa  vidunderlig 
let  og  frisk,  at  man  langtfra  er  saa  udmattet,  som  man  vilde  have 
været  paa  en  tilnærmelsesvis  lignende  Tur  i  Oververdenen. 

Det  gjør  en  aldeles  vidunderlig  Virkning  atter  efter  næsten  en 
Dags  Forløb  at  se  Dagslyset  ved  Indgangen  til  Hulen.  Forunderlig 
nok  forekom  det  os  efter  begge  Turene,  som  om  det  var  stærkt 
Maaneskin,  da  vi  først  atter  saa  ud  imod  Lyset,  og  de  fugtige  Stene, 
paa  hvilke  det  lille  Vandfald  ved  Indgangen  plaskede  ned,  tog  sig 
for  vore  forvildede  Øjne  ganske  ud  som  en  Strøm,  hvorpaa  Fuld- 
maanens  Straaler  spillede.  Overgangen  med  Atmosfæren  var  endnu 
mærkeligere.  Luften  foroven  forekom  os,  skjøndt  det  var  henad 
Kl.  7  om  Aftenen,  aldeles  lunken,  og  den  var  i  en  næsten  berusende 
Grad  fyldt  med  Vellugt  fra  Træerne  og  Blomsterne.  Lugteorganerne 
vare   skærpede   i   den    mærkeligste   Grad.      Den   fugtige   Jordlugt, 


*)  Den  omtales  ligeledes  i  den  Biografi,  G.  W.  Griffin,  amerikansk  Konsul  i 
Kjøbenhavn,  har  leveret  af  den  bekjendte  Forfatter  Geo.  O.  Prentice,  den  unge 
Opdagers  Onkel. 

Lugten  fra  Træernes  Blade  og  fra  Blomster  kunde  tydelig  skjelnes, 
og  da  vi  gik  igjennem  Hotellets  Have,  mærkede  vi  aldeles  tydelig 
Lugten  af  alle  de  forskjellige  Køkkenurter,  ved  nogle  endog  saa 
stærkt,  at  man  næsten  smagte  dem. 

Det  var  en  dejlig  Aften,  vi  tilbragte  efter  den  lange  Tur.  Luften 
var  mild  og  balsamisk,  om  den  end  hurtig  tabte  sin  berusende 
Aroma.  Himlen  var  høj  og  blaa  og,  da  Natten  kom,  besat  med  en 
glimrende  Stjernevrimmel.  Ildfluerne  sværmede  til  alle  Sider,  over 
Buskene  i  Haverne,  mellem  Træerne  i  Skoven  rundt  om,  og  efter 
den  lange  Dag,  tilbragt  i  de  dødlignende  Egne,  syntes  den  sydlige 
Aften  dobbelt  luld  af  rigt  Liv. 


Skandinaverne  i  Vesten. 

Michigan  —  Mississippi-Dalen  —  Wisconsin  —  Forskjellige  settlements  — 
Milwaukee   —   Jowa    —    Minnesota   —  Landlovene  —  Spekulant-  og  Jernbaneland. 


Det  er  til  Landene  i  Vesten,  at  en  saa  stor  Del  af  den  skandi- 
naviske Indvandring  styrer.  Staterne  Michigan,  Illinois,  Wisconsin, 
Jowa  indeholde  den  betydningsfuldeste  Del  af  de  amerikanske  Skan- 
dinaver.    Hver  af  disse  Stater  har  sin  ejendommelige  Karakteristik. 

Michigan  er  for  største  Delen  et  fladt,  sandet  Land,  bevoxet 
med  store  Skove  af  Løv-  og  Naaletræer.  Frugttræer  trives  særlig 
godt  i  den  sandede  Jordbund,  og  der  lægges  ogsaa  endel  Vægt  paa 
Frugttrædyrkning.  De  umaadelige  Skove  bedække  saa  store  Dele 
af  Landet,  at  de  opdyrkede  Dele  kun  danne  Huller  i  Skovmassen. 
Skovdrift  eller  rettere  Skovhugst  udgjør  en  af  Landets  fornemste 
Indtægtskilder.  Det  er  herfra,  at  Slettestaterne  i  Vesten  forsynes 
med  Træmaterialier,  og  paa  Indsøerne  og  ad  de  mange  Vandløb  er 
Forsendelsen  let  og  billig.  Derfor  findes  ogsaa  her  overalt  store 
Saugværker,  som  ejes  af  Aktieselskaber.  Om  Sommeren  erholde 
Indvandrerne  gjerne  Arbejde  ved  Dampsaugene  (Betalingen  er,  ifølge 
de  af  Normanden  J.  Schrøders  i  La  Crosse  indsamlede  udførlige 
Oplysninger  fra  1867  om  Skandinaverne  i  Kanada  og  de  Forenede 
Stater,  som  benyttes  her,  1  å  1  \  Dollar  pr.  Dag  samt  Kost  og  Logis). 
Dette  Arbejde  skal  imidlertid  være  saa  haardt,  at  de  Fleste  forlade 
det,  saasnart  de  finde  Lejlighed  dertil.  Naar  Saugværkerne  henad 
Vinteren  ophøre  at  arbejde,  gaa  Folkene  til  Huggestederne  i  Skovene, 

hvor  Betalingen  er  fra  25  til  30  Dollars  om  Maaneden  samt  Kost 
og  Logis  for  at  hugge,  sauge  eller  kjøre.  Medens  Arbejdet  ved 
Saugværkerne  blandt  mange  andre  Ubehageligheder  tillige  skal  have 
den  at  være  usundt,  da  nemlig  Koldfeber  angriber  de  fleste  Nyan- 
komne, er  Vinterarbejdet  sundt  og  ikke  anstrengende  og  Kosten 
god,  saa  at  Arbejderen  ikke  behøver  at  bruge  sin  Fortjeneste,  men 
kan  lægge  denne  urørt  til  Side.*)  Naar  man  først  har  lagt  nogle 
Hundrede  Dollars  op,  kan  det  gaa  rask  fremad.  Han  kan  efter- 
haanden  kjøbe  Skovland,  et  Spand  Oxer,  kontrahere  med  Saugbrugs- 
ejerne  om  at  levere  Tømmer,  lejer  selv  Hjælp  og  kan  efter  nogle 
Aars  Forløb  være  en  ganske  selvstændig  Mand.  Paa  den  anden 
Side  kan  han  ogsaa,  naar  der  støder  Uheld  til,  navnlig  de  ulykkelige 
Skovbrande,  der,  som  det  jo  nylig  har  vist  sig,  kunne  hærge  Landet 
efter  en  forfærdelig  Maalestok,  miste  Alt;  men  ikke  Faa  ere  ogsaa 
blevne  mere  end  velstaaende  Folk. 

Hvad  Jordbruget  angaar,  har  det  den  Fordel,  at  der  er  høje 
Priser  paa  Produkterne,  navnlig  i  Nærheden  af  Huggestederne, 
hvor  de  smaa  Lejre,  som  Driftsherrerne  der  holde,  skulle  forsynes 
med  alt  Muligt;  men  med  en  saadan  Lejrs  Flytning  gaar  ogsaa  ofte 
en  stor  Del  af  Fordelen,  og  Jordens  Frugtbarhed  taber  sig,  naar 
det  gamle  forraadnede  Plantestof  og  Asken,  som  findes  i  Sandjorden, 
er  forbrugt.     Man  ser  derfor  ofte  forladte  og  opgivne  »Farme«. 

Søfarten  beskjæftiger  mange  Skandinaver.  Michigansøen,  stor 
som  et  aabent  Hav,  ofte  vild  og  barsk  som  dette,  men  om  Sommeren 
dejlig  blaa  trods  nogen  af  de  norditalienske  Søer,  pløjes  af  en  Flaade 
af  Skibe,  paa  hvilke  findes  mange  Skandinaver,  især  Normænd. 
Mange  Skandinaver  skulle  ernære  sig  som  Fiskere,  ja  der  skal, 
efter  hvad  der  fortaltes  Forf.  i  Chicago,  være  helt  skandinaviske 
Fiskerlejer  ved  Søen  Bred. 


Den  nævnte  Forf.  opstiller  følgende  Regnestykke.  Fire  Maaneders  Arbejde  i 
Skoven  samt  Arbejdet  ved  Fletningen  i  April  indbringer  til  Oplægning  mindst 
J25  Dollars;  i  de  syv  Sommermaaneder  kan  han  paa  hvilketsomhelst  Slags 
Arbejde  neppe  lægge  mindre  op  end  25  Dollars  pr.  Maaned  og  kan  altsaa 
temmelig  sikkert  regne  efter  et  Aars  Forlob  al  have  300  Dollars. 


Mississippi-Dalen.  2^7 

Da  det  væsentlig  er  som  Arbejdere  af  forskjellig  Art,  at  Skan- 
dinaverne ernære  sig  i  Michigan,  findes  der  forholdsvis  ikke  mange 
skandinaviske  »settlements«. 

Langs  begge  Sider  af  Mississippi  ligge  Staterne  Illinois  og  Wis- 
consin paa  Østsiden,  Missouri,  Jowa  og  Minnesota  paa  Vestsiden. 
Under  den  øverste  og  mellemste  Del  af  sit  Løb  er  Mississippi  som 
en  dyb  Rende,  det  højere  liggende  Land  levner  kun  smalle  Striber 
langs  Floden,  som  ere  udsatte  for  Oversvømmelser.  Den  frugtbare 
Jord  ligger  oppe  paa  de  højere  Steder.  Her  træffes  umaadelige 
Strækninger  af  Præriland.  Disses  Bredder  ere  højst  forskjellige. 
Snart  er  det  smalle  Strimler,  afvexlende  med  Skovstriber,  snart  er 
det  vide  Sletter.  Alt  eftersom  Prærierne  ere  bølgeformige,  skulle  de 
ogsaa  være  mere  eller  mindre  tørre,  mere  eller  mindre  skikkede  til 
Agerbrug  og  Kvægavl.  Have  de  liden  eller  ingen  Heldning,  som 
Illinois's  store  Prærier  midt  igjennem  Landet  fra  Nord  til  Syd,  ere 
de  »vaade«  Prærier,  der  ofte  gaa  over  til  ligefrem  at  blive  Sumpe. 

Prærij orden  er  meget  frugtbar.  Det  i  Aarhundreders  Løb  snart 
henraadnede,  snart  afbrændte  Græs  har  efterladt  saa  meget  Muld, 
at  man  nu  i  A årrækker  kan  uden  Gjødning  avle  alle  de  Produkter, 
hvis  Dyrkning  Klimaet  tillader.  »Aabningsland«,  som  man  saa  ofte 
hører  nævne,  er  Navnet  paa  de  Strækninger  langs  Prærierne,  der 
ere  saa  tyndt  besatte  med  Træer,  at  det  ser  ud  som  en  med  Kunst 
anlagt  Træpark. 

Skandinavernes  Hovedmasse  er  samlet  imellem  den  42de — 46de  Gr., 
den  koldere  Del  af  Mississippi-Dalen.  Klimaet  er  her  om  Vinteren 
haardt  og  ubehageligt  med  Kulde  som  i  Norge  og  stærk  Blæst,  men 
Vaaren  indlinder  sig  i  April,  og  Sommeren  har  en  helt  sydlig  Ka- 
rakter, der  avles  Vin,  og  Ferskentræerne  voxe  i  Haverne  som  et 
almindeligt  Frugttræ;  Efteraaret  især  skal  være  dejligt  og,  hvad  der 
jo  har  overordentlig  meget  at  sige  for  Beboerne,  meget  gunstigt 
for  Høsten. 

Prærij  ord  anses  i  Reglen  for  den  gunstigste  Slags  Jord  for  Ny- 
byggeren. Medens  han  paa  Skovland  skal  have  vanskeligt  ved  i 
Løbet  af  en  halv  Snes  Aar  at  rydde  40  Acres  til  Ager  og  Eng,  kan 

han  paa  Prærien  det  første  Aar  opdyrke  lige  saa  meget  og  vinder 
saaledes  strax  et  umaadeligt  Forspring.  Den  fattigere  Indvandrer 
kan  vel  ikke  vente  at  gjøre  hurtig  Lykke  i  Illinois,  thi  her  er  Jorden 
alt  dyr,  men  længere  ud  i  Vesten  findes  endnu  udmærket  Præriland 
for  billig  Pris.  Jorden  skal  i  de  gode  og  sunde  Dele  af  Illinois 
staa  saa  højt,  at  mange  Skandinaver  sælge  deres  Ejendomme  der 
og  gaa  med  Besætning  ud  til  Jowa  og  Minnesota,  for  der  at  be- 
gynde fra  Nyt  af  paa  lige  saa  god  og  langt  billigere  Jord. 

I  Illinois  findes  der  adskillige  skandinaviske  Settlements.  Iblandt 
disse  er  »Queen  Ann  Prairie«,  hvor  væsenlig  Normænd  have  nedsat 
sig.  De  betalte  for  30  Aar  siden  \\  Dollars  pr.  Acre,  nu  betales 
opdyrket  Jord  med  fra  25  til  40  Dollar  pr.  Acre.  »Long  Prairie« 
er  ligeledes  en  væsentlig  norsk  Koloni  af  samme  Alder  som  den 
foregaaende,  og  som  skal  være  i  rask  Fremgang.  I  Paxton  er 
der  anlagt  et  svensk-norsk  Akademi.  Dette  Sted  skal  være  et  af 
de  sundeste  Steder  paa  Illinois'  Prærier.  Desuden  nævnes  25  til  30 
andre  skandinaviske  Nedsættelsesstader  i  denne  Stat. 

Wisconsin  er  for  en  stor  Del  Skovland;  Norden  for  den  43de 
Grad  ophøre  Prærierne  næsten  ganske.  Den  dyrkede  Del  af  Staten 
er  et  bakket  Land,  gjennemstrømmet  af  mangfoldige  Vandløb  og 
indeholdende  en  Rigdom  af  Søer.  Største  Delen  af  det  dyrkede  og 
til  Dyrkning  skikkede  Land  er  »Aabningsland«,  hvor  Jordbruget 
er  »Stubbebrug«.  Jorden  er  af  Naturen  i  Reglen  frugtbar,  men 
siges  paa  mange  Steder  at  være  noget  udpint,  og  det  er  her 
en  ikke  sjelden  Fremgangsmaade,  at  man,  efter  at  have  op- 
dyrket en  Ejendom  og  skummet  Fløden  af  den,  sælger  den  og  gaar 
videre  vesterpaa,  og  Mange  ere  blevne  skuffede  ved  uden  at  kjende 
Forholdene  saaledes  at  have  kjøbt  en  udpint  Ejendom.  Der  drives 
betydelig  Skibsfart  til  og  fra  Wisconsins  østlige  Havne,  og  Sømanden 
vil  ialfald  i  Sommerhalvaaret  kunne  finde  sikker  Fortjeneste.  Der- 
imod tilbyder  Skovbruget  ikke  den  fattige  Arbejder  den  Lejlighed 
til  at  komme  i  Vejret,  som  det  gjør  i  Michigan. 

Wisconsin    har   en    saa  anselig  Række   af  skandinaviske  Ned- 

sættelsessteder ,  at  endel  af  disse  formentlig  bør  nævnes  for  at  give 
en  Forestilling  om,  hvor  mange  der  findes. 

»Roche  a  Cree«  ved  Floden  Wisconsin  har  saa  mange  norske 
og  danske  Indbyggere  som  en  lille  dansk  Kjøbstad.  Der  er  Over- 
flod af  Skove,  og  flere  Saugbrug  ere  anlagte,  derimod  er  Jorden 
ikke  særdeles  god. 

New-Denmark  har  henved  hundrede  Familier  foruden  en  Del 
løse  og  ledige  Folk,  som  især  om  Vinteren  ty  hertil.  Befolkningen 
er  næsten  udelukkende  dansk  fra  alle  Dele  af  det  egentlige  Danmark ; 
den  vigtigste  Mand  i  Egnen,  en  rig  dansk  Jordbruger,  kaldes  »Kongen 
af  Danmark«.  Agerbrug  danner  Hovedbedriften,  Folk  slaa  sig  alle 
godt  igjennem  og  ere  uafhængige  i  pekuniær  Henseende,  men  det 
har  kostet  baade  strengt  Arbejde,  Udholdenhed  og  Sparsomhed  at 
komme  frem.  Jordbunden  skal  være  særdeles  god  undtagen  for 
Mais.    Vinteren  er  temmelig  lang  og  stræng. 

I  Wood  River,  i  en  Egn,  der  udmærker  sig  ved  sine  Naale- 
skove,  findes  en  Koloni  paa  5 — 600  Normænd,  næsten  alle  fra 
Throndhjem;  Bonnet  Prairie  er  et  lignende  Anlæg,  mest  stammende 
fra  Thelemarken;  Kickapo  er  en  tredie  Koloni  af  samme  Størrelse 
fra  Sogne  i  Bergens  Stift.  I  hele  Dåne  County  findes  der  vel 
hist  og  her  spredt  Danske,  men  Hoveddelen  af  den  skandinaviske 
Befolkning  er  til  Trods  for  Navnet  norsk.  Saaledes  findes  i  Madison 
By  en  temmelig  talrig  norsk  Befolkning,  som  danner  en  egen  Me- 
nighed og  har  bygget  en  Kirke.  I  den  østlige  Del  af  Grevskabet 
findes  en  hel  Række  norske  Anlæg;  et  af  de  vigtigste  er  døbt  Kri- 
stiania.  Spring  Prairie  er  ligeledes  et  stort  norsk  Anlæg,  og  i 
Norway  Grove,  hvis  Jord  er  af  udmærket  Beskaffenhed,  og  som  har 
Afsætningssted  i  Madison  By,  skal  findes  adskillige  Landsmænd,  der 
ere  meget  rige  selv  efter  amerikanske  Forhold.  Paa  mange  Steder 
har  en  skandinavisk  Indvandrer  været  den  første  hvide  Mand,  som 
nedsatte  sig.  Al  større  skandinaviske  Anlæg  i  Dåne  County  bør 
maaske  endnu  nævnes  Windsor  og  Vermont.  I  den  vestlige  Del  af 
Grevskabet  findes  ogsaa  en  hel  Række. 

Paa  en  Halvø  i  Michigan  Søen  ved  Green  Bay  have  i  Ephraim 
en  Del  Skandinaver  fundet  et  nyt  havomflydt  Hjemsted,  hvor  Ager- 
brug og  Fiskeri  danne  Hovednæringsvej  ene.  Et  Sted  her  skal  findes 
et  helt  dansk  Fiskerleje.  Grevskabet  hedder  Dunn;  her  mides  end- 
videre af  større  Kolonier  Running  Valley,  opkaldt  efter  den  første 
Nybygger,  Elkmont  o.  fl.  A.  I  Grevskaberne  Fond  du  Lac,  Grant, 
Jowa  og  Lafayette  findes  adskillige  Mil  norske  Anlæg.  La  Crosse 
County  har  i  Byen  La  Crosse  endel  Skandinaver  at  opvise  og  i 
La  Crosse  Valley  og  i  Sidedalene  endel  forskjellige  Kolonier,  hvor 
Jorden   skal  være  af  bedste  Slags,   vel  forsynet  med  Skov  og  Vand. 

Manitovoc  County  har  ligeledes  et  meget  skandinavisk  Anstrøg. 
Her  finder  man  store  Anlæg  med  Navne  som  Gjerpen  og  Valders. 
I  det  sidste  lever,  som  Navnet  antyder,  næsten  udelukkende  Valderser. 

I  Milwaukee  County  ligger  den  store  og  smukke  By  Milwaukee ; 
det  er  en  mindre  Udgave  af  Chicago,  en  af  disse  Byer,  som  ere 
voxede  op  til  at  have  henved  100,000  Indbyggere  med  en  for  Euro- 
pæere ubegribelig  Hurtighed.  Den  er  for  største  Delen  tysk,  ialfald 
har  det  tyske  Element  betydelig  Indflydelse  i  Byen,  og  det  er  be- 
tegnende, at  Milwaukee  er  bleven  berømt  for  sit  gode  01,  et  Produkt, 
som  jo  følger  Tyskerne  overalt.  Ved  Siden  af  Tyskhedens  store 
Majoritet  findes  imidlertid  ogsaa  her  endel  Skandinaver,  der  ernære 
sig  som  Haandværkere,  Handlende,  Søfolk  og  Dagarbejdere.  I 
Omegnen  spille  Skandinaverne  en  fremtrædende  Rolle,  og  her  findes 
ogsaa  flere  næsten  danske  Landsbyer. 

I  Racine  County  ligger  den  lille  venlige  By  Racine,  som  har  en 
temmelig  talrig  dansk  Befolkning,  der  imidlertid  hovedsagelig  bestaar 
af  Arbejdere  og  smaa  Haandværkere.  Rundtom  i  Omegnen  findes 
gode  skandinaviske  Farme.  De  Danskes  Antal  i  dette  Grevskab  an- 
gives til  henved  200<). 

I  Winnebago  County  med  den  opblomstrende  By  Oshkosh  kan 
der  antages  at  leve  mellem  700  og  1000  Danske. 

I  Waupaca  County  tindes  ogsaa  et  betydeligt  Antal,  hvorover 
det  imidlertid  er  vanskeligt  blot  tilnærmelsesvis  at  give  et  Overslag. 
Det  var  her,  at  den  fra  »Bondeopvækkelsen«  bekjendte  Skolelærer 

Rasmus  Sørensen  bosatte  sig.  Hans  Minde  holdes  endnu  i  Ære 
derovre.  Ligesom  han  herhjemme  rastløs  vandrede  om  fra  Sted  til 
Sted,  hvor  han  trode,  der  var  Noget  at  udrette,  saaledes  har  Forf. 
ogsaa  der  hørt  tale  om  hans  travle  Færden,  og  Rasmus  Sørensens 
»lange  Ben«,  som  min  Hjemmelsmand  udtrykte  sig,  have  tilbagelagt 
utrolige  Vejlængder  i  Wisconsin,  da  det  endnu  næsten  kun  var  en 
ukjendt  Skovørken.  En  Søn  af  ham  har  en  Tid  været  episkopal 
Præst  deroppe. 

Jowa  ligger  paa  Vestsiden  af  Mississippi;  denne  Flod  mod  Øst 
og  Missouri  mod  Vest,  skillende  Staten  fra  Nebraska,  er  af  over- 
ordentlig Betydning  for  Afsætningen  af  Landets  Produkter.  Da  der 
tillige  gaar  store  Jernbanelinier  gjennem  Staten,  er  den  en  af  Vestens 
med  Samfærselsmidler  mest  begunstigede  Egne.  Dette  Land  er 
næsten  en  stor  Præri,  kun  afbrudt  ved  Striber  af  Skove.  Prærierne 
ere  mere  bølgeformige  end  Illinois'.  Jowa  skal  i  en  særegen  Grad, 
maaske  fordi  Jorden  er  saa  fortræffelig,  være  plaget  af  Landspeku- 
lanter, hvis  Svindelforetagender  have  gjort  Folk  forsigtige  med  at 
nedsætte  sig  der.  Jowas  Historie  har  iøvrigt  det  ikke  almindelige 
Træk  at  opvise,  at  de  Forenede  Stater  afkjøbte  Indianerne  Landet 
paa  en  Maade,  som  baade  var  i  høj  Grad  loyal  og  siden  er  bleven 
respekteret  af  begge  Parter.  Paa  et  Møde  i  Davenport  solgte  India- 
nerne alt  deres  Land  for  en  halv  Dollar  pr.  Acre.  Den  første  Dag 
røg  Regeringskommissærerne  Fredspiben  med  samtlige  Høvdinger. 
Derefter  afsluttedes  Handlen,  der  betaltes  dels  i  en  stor  Mængde 
Varer,  hvis  Pris  vel  neppe  har  været  særdeles  lav,  dels  i  Penge. 
Derefter  slagtedes  den  næste  Dag  75  Oxer,  og  en  glimrende  indiansk 
Fest  sluttede  forhandlingen.  Man  har  aldrig  der  som  i  Minnesota 
havt  sørgelige  Efterspil  til  Landafstaaelsen.  I  denne  Stat  findes 
ogsaa  adskillige  skandinaviske  Anlæg;  et  af  disse  hedder  St,  Ansgar. 

Minnesota,  som  ligger  Nord  for  Jowa  og  Vest  for  Wisconsin,  er 
i  naturlig  Beskaffenhed  en  Fortsættelse  af  Jowa.  Det  er  endnu 
næsten  kun  i  den  sydlige  Del  af  Landet,  at  der  er  Tale  om  Ind- 
vandring.     Her  er  større  Rigdom  paa  Vand  og  Skov  end  i  Jowa, 

men  Vinterklimaet   er    strengere    dels    paa  Grund    af   den  nordlige 

Beliggenhed,  dels  paa  Grund  af,  at  Landet  ligger  højere  over  Hav- 
fladen. I  de  sydligere  Grevskaber  fandtes  endnu  1867  store  Stræk- 
ninger god  uopdyrket  Jord,  der  ejedes  af  Spekulanter,  som,  før  Ny- 
byggerne kunde  komme  frem  i  tilstrækkelig  Mængde,  afkjøbte  Rege- 
ringen store  Strækninger,  men  Jordspekulanten  har  her  dog  langtfra 
gjort  den  Skade  som  i  Jowa. 

Blandt  de  skandinaviske  Nedsættelsessteder  her  er  Linden,  som 
tæller  over  hundrede  Familier,  blandt  hvilke  mange  danske.  Carver 
Village  bestaar  for  største  Delen  af  Svenskere;  det  er  en  meget  be- 
tydelig Koloni,  som  allerede  i  1867,  elleve  Aar  efter  at  de  første 
skandinaviske  Nybyggere  havde  taget  Land  der,  talte  fem  hundrede 
Familier,  som  holde  flere  Præster,  og  hvis  finansielle  Forfatning  er 
særdeles  god.  Seandia  er  et  mindre,  ligeledes  svensk  Settlement. 
Christiania  med  5  å  600  Indbyggere,  mest  Normænd,  hører  til  et  af 
de  ældste  Anlæg  herude;  de  første  Familier  levede  her  sammen  med 
Indianerne.  Det  norske  Settlement  i  Freeborn  County  tæller  omtrent 
Halvdelen  af  hele  Grevskabets  Befolkning;  Swede  Lake  er  en  stor 
svensk  Nedsættelse  paa  henved  1000  Sjæle,  Wasa  er  ligesaa  stort; 
men  foruden  disse  findes  en  betydelig  Række  mindre,  men  baade 
folkerige  og  efter  Beretningerne  heldigt  stillede  skandinaviske  Settle- 
ments i  Minesota. 

Saavel  i  Territoriet  Dakotah  som  i  Kansas  findes  der  skandi- 
naviske Anlæg.  I  Dakotah  have  de  lidt  endel,  og  Indianerne,  Tørken 
og  Græshopperne  tvang  en  Tid  Mange  til  at  forlade  Landet,  men 
endel  ere  siden  vendte  tilbage. 

Hvad  der  er  af  særlig  Vigtighed  for  Indvandrere,  er  at  sætte 
sig  nøje  ind  i  Lovgivningsbestemmelserne  om  Land.  Baade  Grund- 
tanken og  de  enkelte  Bestemmelser  i  disse  ligge  temmelig  fjernt  fra 
de  Forestillinger,  man  fører  med  sig. 

Regeringsland  eller  Kongresland  kaldes  alt  det  Land,  som  ikke 
tilhører  nogen  enkelt  Stat,  men  den  samlede  Union.  Det  ligger 
spredt  i  mange  Stater  og  bortgives  eller  sælges  efter  Kongressens 
Lovbestemmelser.  Efterat  man  havde  givet  flere  uheldige  Land- 
love,  kom    Loven    om    Skovland,    hvorved    det    bestemtes,    at    et 

bestemt  Stykke  Land  i  hvert  »Township«  skænkes  til  Understøttelse  af 
vedkommende  Distrikts  Skoler.  Dette  Land  sælges  da  i  mindre 
Parceller  eller  undtagelsesvis  under  Et.  For  at  bringe  ledigt  Land 
under  Dyrkning  udgik  den  saakaldte  Forkjøbslov,  ifølge  hvilken 
man  har  Lov  til  hvorsomhelst  af  ledigt  offentligt  Land  at  vælge 
indtil  160  Acres,  mod  at  man  bosætter  sig  paa  samme.  Et  Aar 
efter  maa  det  betales  med  den  fastsatte  Pris.  Undlader  man  at  bo- 
sætte sig  eller  indkjøber  ikke  Landet  til  den  fastsatte  Tid,  sælges 
det  enten  ved  Auktion  eller  for  den  oprindelige  Taxt.  For  yderligere 
at  befordre  Indvandring  udkom  endelig  den  bekjendte  Gavelov,  »Home- 
steadlaw«,  som  Mange  i  Europa  have  betragtet  og  maaske  endnu 
betragte  som  en  ren  Opfindelse,  som  et  af  de  mange  Eventyr,  der 
fortælles  om  Amerika.  For  at  kunne  tage  Land  efter  denne  Lov 
maa  man  være  myndig,  have  Borgerret  eller  ialfald  have  givet  den 
Erklæring,  at  man  ønsker  Borgerret,  som  er  det  første  Skridt  til 
denne  Rets  Gpnaaelse.  Mænd,  som  ikke  ere  myndige,  ere  berettigede 
til  at  tage  Land,  naar  de  have  gjort  fjorten  Dages  aktiv  Tjeneste  i 
Landets  Armé  eller  paa  Flaaden.  Enker  og  ugifte  Fruentimmer, 
som  have  opnaaet  Myndighedsalderen,  have  samme  Ret  som  Mænd. 
Enhver  er  berettiget  til  160  Acres,  naar  Landet  er  ansat  til  1  j  Dollar 
pr.  Acre,  men  kun  til  80  Acres,  naar  Landet  er  ansat  til  2\  Dollars 
pr.  Acre,  hvilket  f.  Ex.  er  Tilfældet  i  en  vis  Afstand  paa  begge 
Sider  af  Jernbanelinier.  For  at  blive  Ejer  af  dette  Land  fordres,  at 
man  skal  bo  paa  Gavelandet  fem  Aar  i  Rad  og  være  bleven  virkelig 
Borger.  Da  først  meddeles  der  Skjøde  paa  Ejendommen,  som  ikke 
kan  sælges  før  dette  Dokument  er  erholdt,  Vil  man  inden  de  fem 
Aars  Udløb  afstaa  Landet  til  en  Anden,  kan  dette  kun  ske  paa  den 
Maade,  at  man  paa  vedkommende  Landkontor  meddeler,  at  man 
frafalder  sin  Ret  til  Landet,  hvorpaa  den  anden  Part  strax  maa 
træde  til  og  forlange  det,  men  de  fem  Aar  begynde  ogsaa  for  ham 
kun  at  løbe  fra  dette  Tidspunkt.  Alt  »Hjemstavnsland«  kan  ogsaa 
kjøbes.  Foretrækker  Nybyggeren  at  kjøbe  sit  Land  for  at  kunne 
disponere  derover  efter  eget  Tykke,  inden  de  fem  Aar  ere  udløbne, 
koster  Landet  1^  eller  2^  Dollars  efter  Beliggenheden,  og  han  erholder 

da  strax  fuldt  Skjøde.  I  de  fem  Aar,  inden  Skjøde  kan  erholdes 
paa  Gaveland,  maa  Besidderen  ikke  være  længere  end  to  Maaneder 
om  Aaret  borte  fra  Landet.  Land  erhvervet  efter  denne  Lov  kan 
ikke  fratages  Ejeren  til  Tvangssalg  for  Gjæld,  som  er  stiftet,  før 
han  nedsatte  sig  paa  Landet.  Det  er  undergivet  de  almindelige 
Arveregler  og  kan  ligeledes  være  Gj  en  stand  for  testamentariske 
Dispositioner,  men  stadig  under  Betingelse  af,  at  man  boer  paa  Landet 
selv,  og  har  Arvingen  selv  saadant  Land  iforvejen,  maa  han  af  denne 
Grund  kjøbe  det  andet,  da  han  ikke  kan  opfylde  Forpligtelsen  til 
at  tage  Hjemstavn.  Gifter  en  Enke  paa  saadant  Land  sig,  tabe 
hun  og  hendes  Børn  deres  Ret  til  dette,  da  de  gaa  over  i  en  anden 
Familie.  For  at  bevare  Retten  maa  da  den  nye  Mand  som  Familiens 
Hoved  enten  betale  Regeringsprisen  eller  tage  Landet  som  Hjem- 
stavnsland  og  blive  boende  der  de  fem  Aar. 

I  de  fem  Aar,  da  man  ikke  har  erholdt  Skjøde,  betales  ingen 
Skatter  og  Afgifter  til  det  Offentlige.  I  alle  Sager  angaaende  denne 
Landerhvervelse  har  man  at  gjøre  med  et  særegent  Kontor,  som  i 
dette  Øjemed  er  etableret  i  hvert  Distrikt,  hvor  der  er  Land,  og 
til  hvilket  man  strax  kun  har  at  betale  Opmaalingsomkostninger. 

Det  her  omtalte  Land  tilhører  selve  -  Unionen.  Denne  bortgiver 
imidlertid  hvert  Aar  store  Strækninger  til  de  enkelte  Stater,  til  Jern- 
baner og  andre  Kompagnier  og  til  nyttige  Stiftelser,  som  da  atter 
paa  forskjellige  Maader  og  under  forskjellige  Vilkaar  bortsælge  det 
Skænkede. 

Der  findes  umaadelige  Strækninger  af  Jernbaneland.  Alene  hvad 
Pacifikbanen  ejer,  maa  regnes  efter  Tusinder  af  Kvadratmile.  Staten 
understøtter  nemlig  Jernbanebygning  paa  den  Maade,  at  den  giver 
Jernbanekompagnierne  Landstrækninger,  som  disse  ikke  maa  sælge, 
før  Banens  Bygning  er  fremskreden  til  en  vis  Grad. 

»Spekulantland«  er  enten  af  Private  eller  Kompagnier  opkjøbt 
til  Regeringspris  for  senere  at  udstykkes  og  sælges.  Allerede  en 
Menneskealder  tilbage  har  man  paa  sine  Steder  saaledes  opkjøbt 
Land  paa  mange  Steder,  som  siden  er  solgt  til  mangedobbelt  Pris. 
Hjemstavnsloven  har  imidlertid  bidraget  ikke  lidet  til  at  trykke  Priserne, 

og  man  har  paa  mange  andre  Maader  søgt  at  modvirke  denne 
Trafiks  Overhaandtagen.  Enkelte  Stater  have  ved  særegne  høje 
Skattesatser  søgt  at  modvirke,  at  Jord  saaledes  henligger  unyttet 
paa  enkelte  Hænder. 

De  store  Jernbanekompagnier  tilbyde  i  Reglen  endnu  moderate 
Betingelser  forKjøb  af  deres  Jord.  Saaledes  gives  der  ofte  Afdrags- 
frihed paa  Kjøbesummen  i  flere  Aar,  saaledes  at  Nybyggeren  i  disse 
for  ham  vanskeligste  kun  har  at  betale  Renter  et  Aar  forud.  Op- 
naar  man  saaledes  f.  Ex.  fire  Aars  Afdragsfrihed,  hvad  der  slet  ikke 
har  været  ualmindeligt,  kan  en  Ejendom  være  saaledes  oparbejdet  i 
denne  Tid,  at  den  betaler  sig  selv.  Der  er  endvidere  den  Fordel 
ved  at  kjøbe  Land  af  Kompagnierne,  at  de  give  sikrere  Skjøder  end 
private  Kompagnier.  Ved  Undladelse  af  Skattebetaling  og  andre 
Forsømmelser,  som  ikke  godt  kunne  indtræde  for  et  Jernbane- 
kompagni, tabes  nemlig  Retten  til  at  bortskjøde.  Hovedreglen  for 
at  kjøbe  Land  er  imidlertid,  at  man  ikke  skal  tro  noget  Prospekt, 
men  selv  se  sig  for  og  fremfor  Alt  ikke  forhaste  sig. 


Hos  danske  Farmere. 

Hartland  —  Udsigterne  —  Danske  Farme  —  Levemaaden  —  Sproget 

Et  landligt  Hotel. 


Oppe  i  det  nordlige  Wisconsin,  en  Snes  Mile  Vest  for  Milwaukee, 
ligger  Hartland.  Denne  Egn  var  en  af  dem,  som  man  havde  angivet 
Forf.  som  særlig  rig  paa  skandinaviske,  navnlig  danske  Farmere,  og 
det  var  for  at  se  lidt  til,  hvorledes  mine  Landsmænd  levede,  at  jeg 
gjorde  en  lille  Tur  derud.  Den  lønnede  sig  ganske  vist,  Egnen  var 
dejlig,  hvad  man  saa  og  hørte,  var  kun  til  at  glæde  sig  over. 

Hartland  selv  er  en  smuk  lille  Landsby.  Pyntelige  eller  ialfald 
vel  holdte  lyse  Træhuse  ligge  samlede  ved  en  lille  Aa  i  en  smuk, 
skovrig  Egn.  De  nylig  ryddede  Marker  staa  endnu  fulde  af  Træ- 
stubbe, og  selv  tæt  ved  Byen  ser  man  endnu  Marker,  som  først  for 
faa  Aar  siden  ere  tagne  under  Dyrkning.  Den  første  Farmer,  som 
kom  her  til  Indianernes  jagtrige  Skove,  der  i  denne  Del  af  Wisconsin 
afløse  Prærierne,  lever  der  endnu,  hans  Hus  staar  nu  midt  i  Byen, 
det  er  pynteligt  og  net,  en  lille  Have  med  duftende  Blomster  ligger 
foran,  vel  holdt  og  omhyggelig  vandet.  Det  ser  anderledes  ud  nu 
end  dengang,  han  ængstelig  lyttede  efter  Indianernes  Hyl,  naar 
Vinden  susede  i  de  Træer,  som  dengang  stod  om  hans  Hytte. 
Kirken,  som  ligger  lidt  længere  henne,  er  endnu  kun  et  stort,  net 
Træskur  med  runde  Vinduer.  Det  er  en  By  af  en  Art,  som  ikke 
lindes  i  Europa;  Alt  er  i  sin  Tilbliven,  man  har  ikke  engang  sin 
egen  Avis.  Den  nyvalgte  Præst,  forhen  Bogtrykker,  skal  til  at 
»starte«  et  lille  Blad,  som  han  selv  skal  sætte  og  trykke;  det  bliver 
Stedets  literære  Førstefødte. 

Omgivet  af  Højene  og  Skovene,  gjennemstrømmet  af  den  klare 
Aa,  saa  Hartland  i  Aftenbelysningen  ud  som  det  fredeligste  Sted  paa 
Jorden,  et  livsaligt  Hjem  for  landlig  Fred  og  Hvile,  en  Plet  som 
den,  hvortil  Scenen  henlægges  i  Drømme  om  et  Liv,  langt  udenfor 
Verdens  stærke  Bevægelse.  Men  hvor  længe  vil  det  vare,  inden  den 
idylliske  Plets  ærgjerrige  Drømme  ere  gaaecle  i  Opfyldelse?  Inden 
Skovene  paa  Højene  ere  blevne  byttede  med  en  Mylr  af  Skorstene, 
inden  Grundene  langs  den  fredelige  Landevej  gjennem  Byen  ere 
blevne  Byggegrunde,  som  udmaales  i  Frontfod  til  paladslignende 
Udsalg,  inden  den  klare  Strøm  med  sin  Rigdom  af  store  Foreller  er 
bleven  en  stinkende  Kloak?  Den  Mand,  som  sad  og  medede  paa 
det  dejlige  Sted  under  Bævreaspene  ved  Bredden  og  fik  saa  mange 
Fisk,  vil  maaske  leve  og  se  Forandringen  og  blive  Millionær  ved  den. 

Hartland  er  en  ægte  amerikansk  lille  Landsby  ude  i  det  kun 
halvt  opdyrkede  Vesten,  og  paa  samme  Tid  er  det  en  god  dansk 
By,  og  om  det  maaske  end  er  nogen  poetisk  Overdrivelse,  naar  det 
i  Milwaukee  paastaas,  at  Alle  i  Hartland  have  været  nødte  til  at 
lære  Dansk,  er  det  dog  vist,  at  de  Fleste  ville  forstaa  lidt  Dansk, 
og  at  det  er  et  af  de  faa  Steder,  hvor  de  Danske  ere  anerkjendte 
som  en  Hovedbestanddel  af  Befolkningen.  Vore  Landsmænd  der  ere 
ikke  rige  Folk,  men  det  er  agtede,  flittige,  arbejdsomme  og  i  det 
Hele  velstaaende  Landbrugere.  Det  kunde  uden  Tvivl  være  i  høj 
Grad  interessant  at  anvende  et  Par  Uger  til  at  drage  omkring  her 
og  se  paa  vore  danske  Kolonister,  men  Maanederne  forslaa  saa  lidt 
i  Amerika,  at  man  paa  mere  end  et  Sted  kun  kan  anvende  Dage 
i  Stedet  for  Uger.  Saaledes  gik  det  mig  ogsaa  her;  imidlertid  fik 
jeg  den  Trøst  af  Alle,  at  naar  jeg  havde  set  et  Par  danske  Farme, 
havde  jeg  set  dem  alle.  De  ere  alle  indrettede  efter  samme  Mønster, 
d.  v.  s.  helt  amerikanske.  Man  bliver  ganske  forbauset,  naar  man 
hører  dansk  Tale  og  trætfer  rigtige  danske  Bønder,  som  færdes 
indenfor  saadanne  Omgivelser,  eller  naar  man  for  at  spørge  om  Vej 
kommer  ind  i  et  Blokhus,  som  godt  kunde  optræde  i  en  af  Coopers 
Romaner,  og  saa  opdager,  at  man  er  kommen  ind  imellem  brave 
Jyder. 

De  Folk,  jeg  har  truffet  paa,  have  uden  Undtagelse  direkte 
eller  indirekte  bekræftet,  at  der  for  Folk,  som  Intet  eje,  men  kunne 
og  ville  arbejde,  er  en  Fremtid  at  vinde  derovre.  Her  er  Plads,  og 
det  samme  Arbejde,  som  hjemme  kun  strækker  til  for  at  vinde  et 
nødtørftigt  Udkomme  som  Daglejer,  kan  der  skabe  en  selvstændig 
Stilling.  Daglejeren  bliver  der,  naar  han  vil  bestille  Noget,  let  en 
Selvejer  paa  en  lille  Farm,  hvis  Værdi  imidlertid  forøges  Aar  for 
Aar,  og  en  halv  Snes  Aar  efter  at  han  er  kommen  dertil  uden  en 
Cent  i  Lommen,  har  han  en  Ejendom,  som  kan  være  værd  to,  tre, 
fire,  fem  Tusinde  Dollars  eller  derover. 

Det  er  den  almindelige  Mening,  at  naar  Folk  ikke  komme  saa 
vidt,  men  enten  maa  opgive  Amerika  eller  føre  en  daarlig  Tilværelse 
derovre,  er  det  deres  egen  Skyld  og  Grunden  i  Reglen  den,  at  de 
ere  komne  derover  med  den  Forestilling,  at  Amerika  er  et  Land, 
hvor  man  bliver  til  Noget  uden  at  arbejde  dygtig,  og  som  saa  have 
indrettet  sig  herefter. 

Det  er  ganske  ejendommeligt  at  høre  Folk,  som  ere  blevne  til 
Noget,  med  en  vis  Stolthed  fremhæve,  at  det  gjerne  gaar  dem 
»simpelt«,  som  have  Penge,  naar  de  komme  derover.  »De  blive  ikke 
til  Noget,  førend  de  have  mistet,  hvad  de  have,  og  maa  tage  fat« 
—  det  er  Omkvædet,  og  man  hører  mange  Historier,  hvori  dette 
Thema  varieres. 

Sagen  synes  ogsaa  let  forklarlig.  De,  der  komme  derover  med 
en  lille  Sum,  følge  ikke  den  Fremgangsmaade ,  at  de  vente  med  at 
anvende  deres  Penge  og  sætte  dem  i  Ejendomme,  til  de  selv  kjende 
Land  og  Forhold  en  lille  Smule  ved  at  have  arbejdet  hos  Andre. 
De  ville  anvende  deres  Penge  strax,  de  kjøbe  Jord  uden  at  kjende 
Noget  til  Forholdene  og  blive  snydte,  og  jeg  hørte  i  Forbigaaende 
sagt  et  Sted  den  baade  betegnende  og  træffende  Bemærkning,  at 
»her  bryder  man  sig  jo  ikke  saa  meget  om  at  snyde  en  Mand  for 
Alt,  hvad  han  har,  fordi  han  kan  rejse  sig  saa  let  igjen«. 

Naar  man  træffer  paa  danske  Farmere,  hvem  det  i  det  Hele 
gaar  godt,  maa  man  ikke  tro,  at  man  finder  Noget,  der  i  Ydre  har 
mindste  Lighed  med  en  dansk  Bondegaard.    De  amerikanske  Farmere 

faa  først  sent  Tid  til  at  tænke  paa  deres  Boliger,  Jorden  gaar 
naturligvis  først,  og  de  nøjes  med  langt  mere  indskrænkede  Byg- 
ninger, end  man  er  vant  til  at  se  hjemme.  Vaaningshuset  er  i 
Almindelighed  af  Tømmer,  men  solidt  bygget  og  godt  i  Stand  til  at 
modstaa  Vinterkulden,  der  her  ikke  er  saa  ganske  ringe.  Udbyg- 
ningerne, som  ligge  strøede  omkring  Vaaningshuset,  ere  tarvelige 
Plankebygninger.  Der  er  ingen  af  disse  storartede  Ladebygninger, 
som  man  er  vant  til  at  se  i  Danmark,  og  som  hos  os  ere  Land- 
mandens Stolthed;  mange  Steder  er  der  endog  slet  ingen  Lade. 
Folk  tærske  Kornet  strax  —  en  Tærskemaskine  anses  for  en  For- 
nødenhed af  første  Rang  —  og  kjøre  saa  den  næste  Dag  med 
Kornet  til  den  nærmeste  Jernbanestation  eller  til  en  Mølle.  At  sætte 
i  Stak  er  dernæst  en  Kunst,  som,  efter  hvad  danske  Farmere  for- 
talte mig,  her  er  udviklet  til  en  Fuldkommenhed,  om  hvilken  de 
ingen  Forestilling  havde  hjemme.  En  ordentlig  sat  Stak  er  ligesaa 
uigjennemtrængelig  for  en  Regn  tre,  fire  Gange  saa  stærk  som  den, 
der  falder  hjemme,  som  om  hele  Stakken  havde  havt  Olieklæder 
paa.  Staldbygninger  kan  man  være  meget  nøjsom  med,  da  Heste 
og  Kreaturer  her  gaa  saa  meget  ude. 

Hvad  man  maa  være  økonomisk  med,  er  Anvendelsen  af  Arbejds- 
kraft. Det  er  et  af  de  glædeligste  Fænomener  i  Amerika  at  se, 
hvor  høj  Arbejdslønnen  er  næsten  overalt,  og  et  saadant  Folkehold, 
som  er  det  almindelige  hos  os,  vilde  være  utænkeligt  paa  Ejendomme 
af  lignende  Størrelse  i  Amerika.  Ejeren  maa  hovedsagelig  stole  paa 
sig  selv  og  sin  Familie.  Det  er  derfor  meget  muligt,  at  en  Daglejer, 
der  kom  herover  og  blev  amerikansk  Selvejer,  vilde  finde,  at  han 
her  maatte  arbejde  strengere  for  sig  selv  end  hjemme  for  Andre; 
han  maatte  vistnok  ialfald  arbejde  mere  intensivt  i  Arbejdstiden, 
men  saa  har  han  ogsaa  den  Tilfredsstillelse,  at  det  er  sin  egen 
Ejendom,  han  arbejder  op. 

Levemaaden  synes  at  være  særdeles  god  paa  de  ordentlige  smaa 
Farme.  Man  hører  nok,  at  Folk  kunne  klage  over,  at  de  fik  daarlig 
Kost,  naar  de  arbejdede  hos  Amerikanerne,  og  Beretningerne  kunne 
gaa  ud  paa,  at  der  var  for  lidt  Kjødmad.  men  Klagerne  kunne  ogsaa 

lyde  paa,  at  man  aldrig  fik  Grød,  men  maatte  nøjes  med  —  Flæsk 
og  Brød  og  Smør;  den  sidste  Artikel  spares  der  neppe  nogetsteds 
paa,  den  er  paa  Bordet  til  alle  Maaltider.  Besøger  man  selv  en 
Farm,  faar  man  en  meget  god  Forestilling  om,  hvad  Husholdningen 
præsterer.  Jeg  kom  som  en  aldeles  uventet  Gjæst  til  »supper«  paa 
en  mindre  Farm,  og  Spisesedlen  var  følgende:  Klipfisk  stuvet  i 
Peberrodssauce;  ristede  Gjedder  fra  Ejendommens  eget  Fiskeri  og 
af  en  Kvalitet,  som  vist  sjeldent  findes  i  Kjøbenhavns  Fiskehuse; 
Slikasparges,  Bhabarber  Pie,  haarde  smaa  Kager  og  Jordbær,  og 
hertil  The  og  Mælk.  Var  jeg  kommen  mere  betids,  havde  der  været 
Udsigt  til  vilde  Kalkuner  eller  tamme  dito  (en  mindre  Sort),  Kyl- 
linger m.  m.,  som  nu  imidlertid  fik  Lov  til  at  glæde  sig  ved  en 
uforstyrret  Tilværelse. 

Vore  Landsmænd  tabe  ikke  deres  økonomiske  Sans  herovre,  og 
Opmuntringen  til  at  lægge  Penge  op  og  have  Lidt  paa  Bente  er 
heller  ikke  ringe.  En  Mand,  der  imod  sikkert  Pant  tager  en  Snes 
Procent,  er  i  denne  Egn  ingenlunde  ublu  i  sine  Fordringer,  og  at 
faa  Penge  til  en  halv  Snes  Procent  anses  i  mange  Tilfælde  for  en 
ligesaa  stor  Lykke,  som  at  faa  Overformynderimidler  eller  Fidei- 
kommispenge i  Danmark. 

Skjøndt  vore  Folk  i  Beglen  følge  den  slagne  Vej,  naar  de 
arbejde  sig  op,  kunne  de  dog  ogsaa  blive  amerikaniserede  og 
lære  at  drage  hurtig  Fordel  af  Situationen.  Jeg  hørte,  for  blot  at 
nævne  et  lille  Exempel,  om  et  ret  snildt  Træk  af  en  dansk  Bonde, 
hvis  Ejendom  laa  paa  et  Sted,  som  er  begyndt  at  komme  i 
By  for  sin  Skjønhed.  Paa  hans  Marker  ligger  der  en  ret  anselig 
Høj,  fra  hvilken  der  haves  en  vid  Udsigt  over  et  malerisk  Skovland 
og  en  Mangfoldighed  af  Søer.  Da  han  mærkede,  at  Højen  blev  be- 
søgt af  Turister  og  de  rige  Folk  fra  Omegnen,  som  ligge  paa 
Landet  ved  Søerne,  opførte  han  paa  Højen  et  Trætaarn,  forsynede 
dette  med  en  god  Kikkert  og  forlanger  nu  en  Kvart  Dollar  i  Entré 
for  sin  Udsigt.  Taarnet  blev  først  færdigt  mod  Slutningen  af  Sæ- 
sonen forrige  Aar,  men  indbragte  ham  dog  c.  150  Dollars,  og  nu  i 
Aar  er  det   blevet  forhøjet    fjorten  Alen;    man    skal   efter  Sigende 

kunne  se  over  et  halvt  Hundrede  Søer  derfra,  og  den  dejlige  Udsigt 
lover  at  blive  et  godt  lille  Levebrød. 

Hvad  man  maaske  bliver  mest  forbauset  over,  er  at  se,  hvor 
vel  Nybyggerne  i  Reelen  befinde  sig  herovre.  Forestiller  man  sig 
vore  indvandrede  Landsmænd  som  Folk,  der  vel  kunne  skabe  sig  en 
Fremtid  herovre,  men  dog  ikke  ret  fæste  Rod,  i  hvis  Tanker  Dan- 
mark, og  hvad  der  er  dansk,  bestandig  lever  i  tungsindig  Erindring, 
og  som  overalt  høre  det  klinge:  »Der  er  dog  bedst  derhjemme«  — 
saa  tager  man  storlig  Fejl.  Jo  længere  de  have  været  herovre  — 
og  for  de  Fleste  behøves  der  vist  ikke  mange  Aar  —  desto  mere 
føle  de  sig  blot  som  Amerikanere,  der  nok  have  en  vis  Interesse 
for,  hvad  der  foregaar  i  Danmark,  men  heller  ikke  synderlig  mere. 

Der  er  Mange,  som  ikke  engang  drive  det  saa  vidt.  Det  synes 
heller  ikke,  at  der  i  nogen  særlig  Grad  er  Sammenhold  mellem  de 
Danske  indbyrdes,  Enhver  passer  sig  selv.  Der  er  Mange,  baade 
Danske  og  andre  Skandinaver,  som  drive  det  temmelig  forceret  med 
at  expatriere  sig  ogsaa  i  aandelig  Henseende,  f.  Ex.  ikke  ville  tale 
deres  gamle  Sprog  selv  med  Landsmænd,  endog  naar  det  gjælder 
Forretninger,  som  blive  aldeles  uforstaaelige  i  det  gebrokne  Engelsk. 
Jeg  har  hørt  herovre  en  Historie  om  en  norsk  Bonde,  som  maaske 
er  lidt  overdreven,  men  hvis  Tanke  virkelig  er  sand:  Medens  Manden 
og  Konen  sad  og  spiste,  kom  Katten  op  paa  Bordet  og  blev  mere 
og  mere  nærgaaende  imod  Pandekagerne,  indtil  Manden  forbitret 
greb  den  i  Halen  og  kastede  den  ned  ad  Trappen  med  de  Ord: 
»Du  æ'  den  styggeste  Raskal,  ei  næver  har  seet  uti  denna  Country; 
ei  skall  teke  deg  by  the  nek  og  hiva  deg  downstairs  nerover  Trap- 
pen, din  skoundrell.«  —  »Kors  me,  naa  forstod  me  slet  inte,  ka  du 
sa,  Ola«,  sagde  Konen.  —  »De  truer  ei  nok«,  svarede  Ola  stolt, 
»for  wenn  ei  blir  won,  saa  spika  me  altid  english  of  Kurs.« 

Hartland  var  primitivt,  dets  »Hotel«  var  det  ogsaa;  ingen 
Steder  i  Verden  kan  man  maaske  finde  en  saadan  indre  Sammen- 
hæng mellem  Livet  paa  et  Sted  og  Stedets  Hotel,  det  første  spejler 
sig  saa  overordentlig  tro  i  det  sidste,  at  man  kunde  fristes  til  at 
blive  hel  dybsindig  over  »Hotek-Materien. 

Men  Hartland  var  rigt  paa  Muligheder,  dets  Hotel  var  det 
ogsaa,  »Burr  Oak«  var  en  lille  landlig  Gjæstgivergaard,  men  Mo- 
menter til  det  store  amerikanske  første  Klasses  Hotel  fandtes 
sammentrængte  og  rudimentære  som  Bladene  i  den  ganske  spæde 
Knop.  Læseværelser,  Rygeværelser,  Saloner  og  Bar-room  vare  alle 
sammentrængte  i  et  lille  Rum  i  Stueetagen,  dekoreret  med  nogle 
pragtfulde  lithograferede  Annoncer  fra  forskjellige  Assuranceselskaber, 
alle  i  Glas  og  Ramme,  en  Anbefaling  for  den  uforlignelige  Vædde- 
løbstraver  »the  black  flying  cloud«  med  Opfordring  til  at  vædde  paa 
den  eller  lade  løbe  imod  den,  og  en  Meddelelse  fra  en  Kæmpe  om, 
at  han  agtede  at  indfinde  sig  den  næste  Dag  og  vilde  være  til  be- 
hageligt Eftersyn  for  Byens  Ladies  og  Gentlemen  i  to  Dage.  Vær- 
tens Fader  præsiderede  i  dette  Rum;  det  var  en  gammel  amerikansk 
Borger  med  Straahat  og  Sivmorgensko,  som  sad  i  sin  Gyngestol  og 
saa  paa  Fluerne  i  Papirsblomsterne  under  Loftet.  Et  Par  omrejsende 
Gentlemen,  hvis  Næringsvej  syntes  at  staa  i  Forbindelse  med  Heste- 
avl, og  som  idelig  talte  om  overordentlige  Vejlængder,  de  havde  til- 
bagelagt i  den  sidste  Uges  forskjellige  Dage  uden  tilsvarende  pekuniært 
Udbytte,  vare  foruden  mig  de  eneste  Gjæster.  Disse  hippologiske 
Herrer  og  den  alderstegne  Fader  til  den  usynlige  Vært  røg  stærkt 
og  repræsenterede  Konversationssalon-Elementet  og  Tobakssalonen  i 
Forening. 

En  Buffet  med  01  og  nogle  mislig  udseende  Cigarkasser  udgjorde 
en  Bar-room- Afdeling ;  Læsesalonen  maatte  søges  i  Omegnen  af  den 
med  »Wisconsin  Gazettes«  bedækkede  Kakkelovn,  medens  endelig  et 
Blikvandfad  samt  en  Hylde  med  Barberkrus,  Kam  og  Børste  vare 
Antydninger  til  de  elegante  Toiletrum,  som  ville  opstaa  her,  naar 
Hartland  er  blevet  den  store  By,  hvorom  den  som  alle  andre  Sam- 
linger paa  tyve  Træhuse  i  Amerika  baade  drømmer  og  har  Lov  til 
at  drømme.  Hvad  der  imidlertid  ganske  manglede  den  mindste  An- 
tydning af,  det  var  Arrangementet  for  de  skrivende  Gjæster,  som 
dog  ellers  plejer  at  spille  en  saa  stor  Rolle  i  Tobaks-  og  Læsesalene. 
Man  syntes  endog  at  stille  sig  ligefrem  oppositionelt  til  dette  Moment 
i  Begrebet  et  amerikansk  Hotel.     Mit  Forhold  til    den  gamle  Fader 

blev  temmelig  spændt,  da  jeg  efterat  have  fristet  Huset  over  Evne 
ved  at  forlange  »Brandy  and  water«,  medens  man  kun  havde  Whisky, 
endog  gik  saa  vidt,  at  jeg  forlangte  Blæk  og  Papir.  »Blæk,  Sir? 
Jeg  tænker,  vi  have  det,  men  jeg  ved  ikke,  hvor  det  er;  maa  findes 
først,  Sir.«  —  »Papir,  Sir?  Jeg  tænker,  vi  have  det,  maa  findes 
først,  Sir.«  —  »Pen,  Sir?  Begjæres  sjeldent,  Sir;  jeg  tænker,  Bør- 
nene have  taget  Pennen  med  i  Skolen,  kan  ikke  findes,  Sir.«  Og 
han  og  Hestehandlerne  satte  sig  derpaa  hen  og  saa  i  Forening 
haanlig  forundrede  paa  den  »Dutchman«,  som  alle  Udlændige  her 
kaldtes,  der  havde  saa  besynderlige  Fornødenheder. 

Kom  man  derimod  fra  det  literære  Omraade  tilbage  til  det  mest 
Materielle,  Maden,  var  Hotellet  sin  Opgave  voxen,  og  det  Bord,  til 
hvilket  den  gemytlige  Værtinde  kaldte  os  ind,  var  i  Stand  til  at 
tilfredsstille  alle  de  Fordringer,  som  selv  en  Hestehandlers  Appetit 
kunde  stille. 

Fra  mit  Værelse  kunde  jeg  se  udover  Egnen.  Det  var  en 
dejlig  Sommernat,  Maanen  skinnede  over  de  store  Skove,  som  hegne 
Hartland,  og  paa  den  klare  lille  Strøm  mellem  Højene.  Dette  friske, 
oprindelige  Landskab  hvilende  i  Maaneskinnets  klare  Ro  syntes  at 
være  et  Billed  paa  en  Tilværelse,  der  her  endnu  staar  aaben  for 
mange  Søgende  fra  den  fjerne  gamle  Verden. 

Pullmanns    Vognene    —    Den    indre   Udstyrelse    —    Arrangementet    for   Natten    — 

Priserne   —   Fra  Chicago   —   Mississippi  og  Burlington    —   Prærierne    —    En  lang 

Dae  —  »Hotel-Runnerne«    -    Over  Missouri  —  I  Omaha 


Det  gjeimemgaaende  Tog  fra  New  -  York  til  San  Francisco, 
hvorom  man  har  hørt  og  læst  saa  meget,  existerer  slet  ikke.  Vil 
man  ud  til  det  stille  Havs  Kyst,  kan  der  først  fra  Omaha  af  være 
Tale  om  gjeimemgaaende  Tog,  nemlig  paa  den  egentlige  Pacifikbane. 
Ud  til  dens  Begyndelse  maa  man  vælge  sin  Vej,  som  man  selv  vil. 
Fra  Chicago  til  Omaha  er  der  tre  forskjellige  Linier,  der  er  Chicago 
and  North  Western,  der  er  Chicago  and  Eock  Island,  og  der  er 
endelig  Chicago,  Burlington,  Quincy.  Hvilken  af  disse  Linier  der 
har  Fortrinet,  er  her,  som  allevegne  i  Amerika,  hvor  der  er  flere 
konkurrerende  Linier,  vanskeligt  at  afgjøre.  Hver  Linies  Avertisse- 
menter godtgjøre  med  klare  og  tydelige  Ord  de  umaadelige  Be- 
sparelser, man  gjør  i  Tid  og  Penge  ved  at  vælge  denne.  De  smukt 
udstyrede  Kj øreplaner,  der  uddeles  med  en  urimelig  Flothed  og  ligge 
til  behagelig  Bemægtigelse  rundt  om  i  Hoteller  og  Skænkestuer, 
godtgjøre  ved  Fremstillinger  paa  Kortet,  hvor  stor  Forskjel,  der  er 
ved  at  vælge  en  Linie,  som  gaar  næsten  snorlige  mellem  de  paa- 
gj ældende  Steder,  fremfor  at  tage  en  Rute,  som  snor  sig  i  de  længst 
mulige  Buer.  For  den  ganske  Fremmede  bliver  det  i  Reglen  Til- 
fældigheder, som  gjøre  Udslaget,  og  saaledes  valgte  Forf.  Chicago- 
Burlington-Quincy  og  fortrød  ikke  Valget. 

Fra  Chicago  til  Omaha  er  en  Strøkning  af  500  Mile,  derfra 
har  man  endnu  2000  Mile  til  San  Francisco.  Det  er  altsaa  endnu 
fra  Chicago  af  en  Reise,  man  tiltræder,    som  kan  maale  sig  med 

Rejsen  fra  Europa  til  Amerika.  Man  bliver  maaske  noget  højtidelig 
tilmode  ved  at  tænke  sig,  hvad  det  er  for  en  Expedition,  man  staar 
i  Begreb  med  at  tiltræde,  men  der  er  ikke  megen  Lejlighed  til  at 
føle  sig  højtidelig  paa  Rejser  i  Amerika,  især  ikke  paa  Banegaarden. 
Efter   gode  Venners  Raad   forsyner   man    sig   ikke    blot    med    den 


Det  Indre  af  en  Pullmans  Vogn. 

Revolver,  som  antages  for  at  være  en  uundværlig  Ledsager  i  det 
fjerne  Vesten,  men  ogsaa  med  Cigarer  og  saa  megen  Brandy,  som 
man  med  nogenlunde  Lethed  kan  transportere,  thi  paa  begge  disse 
Artikler  skal  der  være  baade  knappe  og  dyre  Tider  derude.  Man 
sikkrer  sig  endvidere  Pladser  i  Pullmans  Vognene,    thi   nu  er  det 

først,  man  for  Alvor  skal  til  at  skjønne  paa  disses  amerikanske 
Fortræffeligheder.  Opfindelsen  af  disse  Vogne  i  deres  nuværende 
Skikkelse  ligger  saa  vidt  vides  kun  meget  faa  Aar  tilbage  i  Tiden. 
Pullman  havde  stillet  sig  den  Opgave  at  faa  Folk  til  at  glemme, 
at  de  vare  paa  en  Jernbane  saa  meget,  som  man  kan  det,  naar  man 
farer  afsted  i  fuld  Fart,  og  han  har  løst  sin  Opgave  efter  flere 
foreløbige  Forsøg,  ved  hvilke  han  trinvis  nærmede  sig  den  Fuld- 
kommenhed, han  nu  har  naat 

Pullmans  Vognen  er  en  meget  lang,  tolvhjulet  Jernbanevogn, 
der  allerede  ved  sit  Ydre  viser  sig  at  høre  til  en  anden  og  bedre 
Race  end  Togets  øvrige  Vogne.  Dens  Form  er  smukkere,  den  er 
sirlig  malet,  og  den  bærer  paa  et  stort  Skjold  et  eller  andet  særligt 
Navn,  thi  ligesom  Skibene  døbes  alle  Mr.  Pullmans  Vogne  med  deres 
eget  Navn,  selv  Gelænderet,  ved  hvilket  man  holder  sig  ved  Ind- 
stigningen, er  fint  pletteret.  Det  Hele  ser  smukt  og  tiltrækkende 
ud,  og  dog  overtræffes  alle  Forventninger,  naar  man  træder  ind  i 
Vognen  selv.  Man  kommer  først  ind  i  en  Art  Forværelse,  paa 
Siderne  af  hvilket  er  anbragt  Aftrædelsesrum ,  Vaskeapparater  og 
Indgang  til  en  af  de  mindre  aflukkede  Kupeer,  som  gjerne  findes 
i  disse  Vogne;  man  passerer  her  forbi  og  kommer  saa  ind  i  det 
store  Fællesrum.  En  Kække  smaa  Fløj  els  Sofaer  staa  som  i  alle 
amerikanske  Vogne  langs  hver  Side,  men  de  ere  ulige  mageligere 
og  bekvemmere  end  de  almindelige  Sæder,  og  Enhver,  der  har  Plads 
i  Vognen,  har  Ret  til  en  hel  Sofa,  hvis  han  har  en  hel  Soveplads. 
Den  mindste  Ting  paa  disse  Sofaer  er  udført  med  Omhu  og  Ele- 
gance. Der  er  endog  nydelige  smaa  Klemmer  anbragt,  i  hvilke  man 
sætter  de  Kontramærker  paa  Billetten,  som  man  faar  hele  Vejen 
igjennem,  og  som  ofte  skulle  forevises. 

Imellem  hver  to  og  to  Sofaer  er  et  Spejl  paa  Pillen.  Dette  er 
indrettet  til  at  skyde  ned  som  et  Vindu,  og  frem  kommer  da 
en  Nische  med  en  Lampe  i.  Et  lille  Bord  kan  slaas  ud,  og 
man  sidder  da  om  Aftenen  ligesaa  godt  som  i  en  Stue  og  kan  faa 
sig  et  Parti  Kort  eller  fortsætte  sin  Læsning,  Noget,  Loftbelysningen 
alene  ikke  vilde  tillade. 

Vinduerne  ere  alle  dobbelte  for  at  undgaa  Støv  om  Sommeren, 
Træk  om  Vinteren;  der  er  anbragt  forskjellige  Apparater,  som 
skulle  holde  Ruden  i  den  Stilling,  man  giver  den,  men  dette  er  den 
eneste  Opfindelse,  som  endnu  ikke  ret  har  villet  vise  sig  praktisk. 

Smukke  Tæpper  ligge  paa  Gulvet  i  Vognene;  man  kan  skyde 
Sæderne  paa  Sofaerne  med  Rygstødet  frem  og  tilbage  for  at  faa  det 
fuldkomment  mageligt,  kort  sagt  Alt  er  paa  den  fortræffeligste  Maade 
indrettet,  for  at  man  ret  kan  gjøre  sig  det  bekvemt  i  Dagens  Løb. 

Det  er  imidlertid  først  om  Aftenen ,  naar  Passagererne  i 
de  andre  Vogne  begynde  at  indrette  sig  paa  den  Proces  at  sove 
siddende,  hvis  Ubehageligheder  Enhver,  der  har  rejst  i  Europa,  har 
lært  at  vurdere ,  at  man  ret  begynder  at  skatte  sin  Pullmans 
Vogn.  I  disse  kunne  fyrretyve  til  halvtredsindstyve  Personer  sove 
med  samme  Bekvemmelighed  som  i  et  godt  Hotel,  Forvandlingen  fra 
den  elegante  Dagligstue  til  den  hyggelige  Sovesalon  foregaar  temmelig 
hurtigt.  Neger  Opvarteren  viser  sig  henad  Kl.  9,  og  naar  man  er 
søvnig,  forlanger  man  strax  sin  Seng  gjort  istand;  i  Løbet  af  en 
god  halv  Time  er  imidlertid  Vognen  helt  omdannet.  Sofaerne  paa 
Gulvet  forvandles  til  to  Rækker  Senge  forneden,  de  elegant  deko- 
rerede Fyldinger  over  dem  vise  sig  at  være  til  at  slaa  ned,  og  her 
fremkommer  to  andre  Rækker  Senge,  der  altsaa  ere  arrangerede 
paa  samme  Maade  som  Køjerne  i  et  Skib.  Madratserne  ere  gode, 
Lagnerne  ere  rene,  Alting  er  net  og  renligt.  Gardiner  trækkes  for 
overalt,  og  Vognen  indeholder  nu  to  Rækker  af  Alkover,  i  hvilke 
efterhaanden  Passagererne  forsvinde. 

Naar  man  rejser  to  sammen,  kan  man  ligesaa  billigt  som  at 
tage  to  enkelte  Pladser  tage  et  »State-Room«,  et  af  de  smaa  Af- 
lukker inde  i  Vognen  selv,  hvor  man  da  har  sit  eget  Værelse,  i 
hvilket  man  er  fuldstændig  ugenert,  ja  i  Reglen  kan  ryge,  Noget, 
som  ellers  ikke  er  tilladt  i  Vognen  selv.  Her  som  allesteder  gj ælder 
det  dog,  at  Damerne  forbeholde  sig  deres  Ret.  Det  hændte  saaledes 
en  Morgen  Forf.  og  hans  Reisefælle,  at  vi  efter  at  have  vasket  os 
ved  et  af  de  fælles  Vaskeapparater,  og  som  vi  atter  vilde  gaa  ind  i 

vor  Aflukke  for  at  fuldende  vor  Paaklædning,  traf  dette  optaget  af 
to  Damer  i  temmelig  dyb  Negligée,  som  havde  indrettet  sig  der,  men 
imidlertid  meget  venlig  lod  os  vide,  at  saasnart  de  vare  færdige 
med  deres  Toilet,  som  de  ikke  kunde  gjøre  inde  i  Vognen,  skulde 
vi  faa  Adgang  til  vort  Aflukke. 

Pullmans  Vogne  have  i  deres  Bygning  et  Fortrin,  som  ikke 
maa  lades  uomtalt,  Fjedrenes  Konstruktion.  De  amerikanske  Jern- 
baner ere  i  Reglen  byggede  temmelig  daarlig,  og  Vognene  ryste  og 
slingre  ofte  meget  stærkt.  Pullmann  satte  sig  den  særlige  Opgave 
at  reducere  denne  Kysten  og  Slingren  til  det  mindst  Mulige,  og  han 
naaede  dette  ved  at  anvende  en  ganske  særlig  Opmærksomhed  paa 
sine  Vognes  Hjul  og  Fjedre.  Sete  udenfra  frembyde  disse  ogsaa  et 
saa  kompliceret  Skue,  at  enhver,  der  ikke  er  Tekniker,  maa  opgive 
at  finde  Rede  i  dem,  og  det  er  en  betydelig  Sum,  hvert  enkelt  af 
disse  Hjul  koster. 

Priserne  for  en  Seng  ere  forskjellige  paa  de  forskjellige  Linier. 
Paa  Linierne  mellem  New- York  og  Chicago  betaler  man  H  Dollar 
pr.  Nat,  fra  Chicago  til  Omaha  er  Prisen  3  Dollars,  mellem  Omaha 
og  Ogden  i  Nærheden  af  den  store  Saltsø  4  Dollars,  fra  Ogden  til 
San  Francisco  atter  3  Dollars  pr.  Nat.  Opvarteren,  som  ogsaa 
pudser  Ens  Fodtøj,  erholder  en  kvart,  en  halv  eller  en  hel  Dollar  i 
Drikkepenge  pr.  Tur  efter  dens  Længde.  Det  er  altsaa  et  ikke 
ringe  Tillæg  til  Rejseudgifterne  at  benytte  Pullmanns  Vognene. 

I  den  sidste  Tid  er  det  drevet  endnu  videre  i  at  lette  Rejsen. 
Pullman  har  nemlig  konstrueret  den  saakaldte  »flyvende  Hotel- 
vogn«, som  udlejes  til  Selskaber,  der  ville  gjøre  Udflugter,  og  som 
indeholder  fuldstændig  Hotelindretning,  Salon,  Soveværelser,  Køkken 
med  Isbeholder,  Kok  og  øvrige  Betjening  for  et  større  Selskab  paa 
20  å  30  Personer.  Selvfølgelig  koster  en  saadan  Vogn  ikke  lidet, 
og  der  maa  desuden  betales  til  den  Jernbane,  til  hvis  Tog  Hotel- 
vognen bliver  hængt. 

Eb  saa  stor  Forretning,  som  Pullmans  nu  er,  er  naturligvis 
gaaet  over  i  et  Kompagnis  Hænder.  Pullman  selv  er  Direktør  og 
Bestyrer.     Aktionærerne  behøve  ikke  at  klage  over  den  Anvendelse, 

de  have  givet  deres  Penge.  Et  betydeligt  Reservefond  er  blevet 
dannet,  medens  de  have  faaet  12  pCt.  om  Aaret.  I  Chicago  havde 
Kompagniet  en  overordentlig  stor  Bygning,  i  hvilken  dets  Forretnings- 
lokaler vare  anbragte,  men  denne  nedbrændte  ved  den  store  Ilde- 
brand. 

Det  er  da  væsenlig  stolende  paa  disse  Pullraans  Vogne,  at  man 
tiltræder  en  Tur  som  Pacifikturen. 

Forf.  og  hans  Rejsefælle  paa  den  lange  Tur,  en  Landsmand, 
cand.  polit.  C.Bech,  forlod  Chicago  og  dens  venlige  Kreds  medAiten- 
toget;  over  Dæmningen  i  Michigansøen,  forbi  de  oplyste  Huse  gik  det  og 
saa  ud  paa  Prærierne.  Man  begyndte  her  med  ikke  at  se  Noget, 
og  i  Virkeligheden  havde  der  ikke  heller  været  Noget  at  se,  hvad  man 
den  næste  Morgen  tidlig  forvissede  sig  om.  Ikke  langt  fra  Chicago 
havde  der  været  en  artesisk  Brønd,  hvor  der  heller  ikke  havde 
været  Noget  at  se,  men  kun  en  Historie  at  høre  om  Spiritualismens 
Virkninger.  Det  var  ikke  saa  længe  siden,  at  en  fast  Troer  paa 
Aander  havde  havt  en  Aabenbaring  om,  at  han  paa  et  bestemt  Sted 
paa  sin  Grund  vilde  finde  Stenolie.  Selvfølgelig  mistvivlede  han 
ikke  et  Øjeblik  om  Paalidelidieden  af  Aandernes  godhedsfulde  Løfte 
og  gav  sig  til  at  bore;  han  borede  og  borede,  der  var  intet  Spor  af 
Olie,  han  borede  videre  og  videre,  og  endelig  brød  en  klar  Strøm 
frem  af  Jorden,  Triumf  og  Skuffelse  fulgte  omtrent  i  samme  Nu, 
det  var  Vand,  han  havde  fundet,  bare  (Vand,  derved  blev  det.  Men 
nu  traf  det  sig  alligevel  saaledes,  at  der  paa  det  Sted  var  godt 
Brug  for  en  saa  frisk  og  rigelig  Kilde,  og  saa  endte  det  alligevel 
med,  at  Aanderne  havde  havt  Ret  og  gjorde  ham  en  stor  Vel- 
gjerning,  og  dermed  slog  han  sig  tiltaals,  dobbelt  ivrig  i  sin  Tro 
paa  dem. 

Om  Morgenen,  da  man  atter  kom  frem  fra  de  hyggelige  Alkover, 
saa  Landskabet  lidt  mere  afvexlende  ud,  end  det  havde  gjort  den 
foregaaende  Aften.  Der  var  Høje  og  Bakker,  der  var  Skovpartier, 
vi  nærmede  os  til  Mississippi.  Man  var  noget  spændt  paa  at  se 
denne  verdensberømte  Flod,  og  da  Toget  begyndte  at  gaa  ind  paa 
en  knagende  Bro,  der  ledede  ud  over  de  skummende  Bredder,  gik 

Adskillige  ud  paa  Platformen;  der  laa  den  snart  under  Fødderne 
paa  os,  et  bredt  Sund  med  den  samme  Slags  muddrede  Vand,  som 
synes  at  skulle  være  Reglen  for  alle  Floder  i  den  nye  og  gamle 
Verden  med  Undtagelse  af  de  lykkelige  Strømme,  som  fødes  paa 
Alpernes  Toppe.  Bred  og  graagul  glider  den  afsted  mellem  tætte 
Skove,  Hundreder  af  Mile  visende  det  samme  Skue,  som  vi  se  paa 
en  halv  Snes  Mile:  tætte  mørke  Skove  paa  sumpede  Bredder  ved 
graa,  langsomme  Vande,  og  graa  Vande  glidende  forbi  mørke  Skove, 
og  hist  og  her  en  mørk,  sumpet  0  helt  bevoxet  med  Skov  og  Krat, 
som  fanger  de  døde  Træer,  der  drive  langsomt  paa  Strømmen; 
sørgelige  Skove,  sørgelige  Vande,  sørgelige  Øer,  det  er  et  Landskab 
ved  Mississippi. 

En  lille  livlig  Undtagelse  gjør  Burlington,  som  ligger  paa  Ban- 
kerne, hvor  Skoven  er  bleven  stødt  tilbage,  lys  og  venlig  i  Morgen- 
solens Skin. 

Burlington  havde  kun  en  sørgelig  Egenskab,  der  maatte  vi  tage 
Afsked  med  vore  Pullmanns  Vogne  for  at  gaa  over  i  de  almindelige 
Vogne,  andre  var  der  ikke  i  det  Tog,  som  gik  igjennem  til  Omaha. 
Man  skjønner  først  ret  paa  den  Herlighed,  man  har  nydt,  naar  man 
mister  den.  Især  midt  i  Turen  er  det  en  sørgelig  Overgang;  de 
Jernbanevogne,  som  man  fandt  saa  fortræffelige  ved  sin  Ankomst 
til  Amerika,  synes  nu  helt  umagelige,  og  man  er  lidet  glad  ved 
Udsigten  til  at  skulle  tilbringe  en  hel  Dag  i  dem,  maaske  mere,  thi 
nu  er  man  snart  Vesten  for  Punktlighed  og  regulær  Kjørsel.  Togene 
kunne  ofte  ankomme  med  storartet  Regelmæssighed,  saa  at  f.  Ex. 
et  direkte  Tog  fra  San  Francisco  kommer  ikke  en  halv  Time  for 
sent  til  Omaha,  men  man  kan  ogsaa  i  Løbet  af  en  Dag  tabe  et 
Par  Timer;  der  er  ingen  Regel  herfor.  Afsted  gaar  det  da  atter 
mod  Vest. 

Man  farer  atter  afsted  over  Prærierne.  Disse  Prærier  ere 
imidlertid  temmelig  forskjellige,  snart  ganske  flade,  snart  bølgefor- 
nrige,  snart  skovbevoxede ,  snart  bedækkede  med  Græs.  Man  over- 
raskes meget  ved  at  se,  hvor  opdyrket  det  Hele  dog  nu  er.  Paa 
det  Meste  af  Vejen  ser  man   stadig  smaa  Farme,    eller  ialfald  hist 

og  her  en  Stump  Hegn  eller  lidt  Rækværk  ud  imod  Banen,  som 
antyder  Nærheden  af  menneskelige  Boliger.  Køer  og  Heste  vandre 
i  store  Hjorder  i  Græsset,  der  synes  endnu  højere  end  Marskegnenes; 
de  gode  Dyr  lade  det  desto  værre  ikke  være  nok  hermed,  men 
lejre  sig  rundt  om  paa  Banedæmningen  og  volde  saaledes  megen 
Tidsspilde,  da  Toget  hvert  Øjeblik  maa  sagtne  sin  Fart,  indtil 
Lokomotivpiben  med  et  virkelig  djævelsk  lille  Koncertnummer  af 
Brøl,  Piben  og  korte  Hyl  har  skræmmet  dem  væk  fra  Sporet.  Kun  paa 
forholdsvis  faa  Steder  ser  man  paa  dette  Stykke  endnu  de  ensomme,  øde, 
endeløse  Græsstrækninger,  som  man  siden  Coopers  Dage  forestiller  sig 
ved  Navnet  Prærier.  Til  Gjengjæld  gjøre  da  disse  Græssletter  saa 
meget  mere  Virkning,  hvor  man  undtagelsesvis  træfter  dem,  især 
naar  det  er  imod  Aften,  og  de  i  det  forsvindende  Lys  se  dobbelt 
endeløse  og  melankolske  ud. 

Mange  af  Prærilandskaberne  her  se  saa  forunderlig  danske  ud. 
Der  er  udstrakte  Egne,  som  kunne  minde  En  om  Egnen  mellem  Slagelse 
og  Korsør  eller  »Heden«  paa  Sjælland,  men  saa  kommer  der  rigtig- 
nok, man  kan  ofte  slet  ikke  klare  sig  selv,  hvori  det  bestaar,  en 
umærkelig  Forandring  i  Landskabets  Karakter,  og  saa  er  det  atter 
de  nordamerikanske  Prærier,  man  farer  hen  over. 

Banetoget  holder  ved  en  Mangfoldighed  af  smaa  Stationer,  ofte 
aldeles  ubegribelige  Holdepladser,  bestaaende  af  to  eller  tre  brunt- 
malede  Træskur,  hvoraf  kun  et  er  beboet.  Der  er  her  end  ikke 
nogen  særskilt  Stationsbygning.  Man  synes  paa  dissse  Steder  endnu 
at  leve  i  den  Periode,  hvor  Brevdistributionen  foregik  paa  den 
Maade,  at  Postmesteren  gik  med  Brevene  i  sin  Hat,  indtil  han  en 
Dag  mødte  Adressaterne.  Andre  Steder  har  en  lille  Præriby  be- 
gyndt at  danne  sig.  Man  ser  da  paa  en  græsklædt  Skraaning  en 
eller  to  Snese  lyse,  smaa  Træhuse  ligge  strøede  omkring,  saa  vidt 
man  kan  se,  uden  nogen  Plan,  men  iøvrigt  i  deres  Anlæg  stadigt 
bekræftende  den  amerikanske  Paastand,  at  de  tre  første  Ting,  der 
tænkes  paa,  ere:  1)  Skænkestue;  2)  Kirke;  3)  Skole.  Man  tager 
ikke  noget  Hensyn  til,  om  der  findes  en  Smule  Trævæxt  eller  Lig- 
nende i  Egnen.     Husene   staa   lige   op    og   ned,    blotte  og  bare  i 

Græsset,  og  en  saadan  lille  By  midt  ude  i  Prærien  ser  unægtelig 
ud,  som  om  den  nok  kunde  faa  en  Cæsar  til  at  betænke  sig  paa, 
om  han  dog  ikke  hellere  vilde  være  den  Anden  i  Rom  end  den 
Første  paa  et  saadant  Sted. 

Prærierne  have  den  særlige  Ubehagelighed  for  de  Jernbane- 
rejsende,  at  de  støve  overmaade  meget.  Den  frie  Plads  paa  Plat- 
formen udenfor  Jernbanevognen  er  saa  tiltalende,  at  man  døjer 
endel  for  at  udholde  den,  men  undertiden  bliver  man  rigtignok  saa 
overvældet  af  Støvskyerne,  at  man  halvkvalt  maa  trække  sig  tilbage. 
Naar  der  til  Støvet  kommer,  at  de  amerikanske  Lokomotivers  Røg 
ofte  paa  en  særdeles  ubehagelig  Maade  trækker  ind  i  Toget  og  ned 
omkring  det  og  fylder  Atmosfæren  med  Svovllugt  samt  overdrysser 
Levende  og  Livløst  med  smaa,  fine  Slakker,  kan  det  ikke  nægtes, 
at  en  god  lang  Dags  Kjørsel  over  Prærierne  kan  blive  noget  træt- 
tende. Gnaven  vandrer  man  frem  og  tilbage  i  Toget,  drømmende 
om  Pullmans  Herligheder.  Man  finder  det  lige  utaaleligt  allevegne. 
Man  exilerer  sig  med  en  vis  Letsindighed  hele  Timer  fra  sin  egent- 
lige Plads  og  lader  Haandkuffert,  Rejsesæk  og  Paraply  være  Gjen- 
stand  for  Bemægtigelse;  man  slaar  sig  ned  i  Rygevognen,  som  er 
det  afskyeligste  Exemplar  af  denne  Art,  som  nogensinde  har  rullet 
hen  over  en  amerikansk  Banelinie,  smudsig,  tilsølet  og  tilspyttet 
overalt;  Stolene  ere  simple  Træstole,  som  kunne  drejes  om  en  Tap 
i  Midten,  eftersom  man  ønsker  at  se  ud  af  det  ene  eller  det  andet 
Vindu,  men  der  er  lige  Lidt  at  se  fra  dem  begge;  man  kan  ikke 
røre  ved  Noget  for  Sod,  der  drypper  ned  allevegne,  Vognen  er  lige 
bag  Lokomotivet,  og  Røgen  af  de  slette,  svovlede  Kul  slaar  dobbelt 
stærkt  ind  her;  Alt  er  aabent  for  Folket  i  Amerika,  og  da  Stillingen 
i  Rygevognen  er  bleven  aldeles  uholdbar,  gaar  man  ind  i  Bagage- 
vognen, hvor  Bagagemesteren  sidder  paa  en  Kuffert  og  stirrer  ud 
ad  den  aabne  Dør.  Han  er  saa  langt  fra  at  vise  En  ud,  at  han 
trækker  en  Stol  frem  til  En,  hvor  man  kan  sidde  og  faa  sig  en 
meget  rolig  Samtale.  Han  forhører  sig,  hvad  man  vil  herude.  »Se 
Landet.«  Det  Svar  sætter  ham  i  synlig  Forlegenhed,  han  ved  aaben- 
bart  ikke,  om  han  skal  tage  den,  der  siger  saadant  Noget,  for  saa 

»smart«,  at  han  endog  tager  sig  i  Agt  for  Bagagemesteren,  eller  for 
meget  dum,  thi  her  er  ganske  vist  saare  Lidt  at  se. 

Kjecl  af  Bagagevognen  og  Rygevognen  og  hele  Toget  bestemmer 
man  sig  til  at  lade  sig  snyde  med  en  af  de  Bøger,  der  bæres  om 
til  Salgs  i  Vognen,  »den  nyeste  Literatur,  Sir«,  og  kommer  for  en 
halv  Dollar  i  Besiddelse  af  en  lille  Pjece  om  General  Lee  fra  Borger- 
krigens Tid. 

Dette  Tog  holder  ikke  til  særegne  Spisetider,  og  Hungersnød 
slaar  sig  til  de  andre  Lidelser.  Der  er  ikke  Andet  for  end  at  nære 
sig  af  Æbler  og  Nødder,  som  indkjøbes  hos  Togets  omvandrende 
Sælger,  og  anstille  Forsøg  med,  hvorvidt  spirituøse  Drikke,  særlig 
Whisky,  kunne  afgive  virkeligt  Næringsstof  for  den  menneskelige 
Organisme,  Forsøg,  som  ikke  falde  tilfredsstillende  ud.  Naar  man 
har  faaet  Frokost  Kl.  5  om  Morgenen  og  Klokken  er  bleven  5  om 
Eftermiddagen,  uden  at  man  har  faaet  Andet  end  de  nævnte  Føde- 
midler og  et  ubegrændset  Kvantum  Støv  til  at  opholde  Livet  med, 
og  tillige  maa  se  paa,  at  der  rundtomkring  i  Vognen  trækkes  vel- 
fyldte Kurve  frem,  og  store  Skiver  Skinke,  Pølse  og  kolde  Kyllinger 
gjøre  deres  Tilsyneladelse  rundtom  hos  Naboerne,  bliver  man  dum- 
dristig og  risikerer,  for  at  bemægtige  sig  nogle  Sandwiches *) ,  at 
Toget  kjører  fra  En  paa  en  af  de  smaa  Stationer,  om  hvilke  en 
bekjendt  amerikansk  Gejstlig,  der  var  bleven  ladt  tilbage  af  sit  Tog, 
sagde,  at  de  havde  lært  ham  at  forstaa  Ordet,  at  tusinde  Aar 
skulde  være  som  en  Dag,  ialfald  naar  man  vendte  det  om. 

Dagen  helder,  det  bliver  mere  og  mere  tomt  i  Vognen.  Passa- 
gererne bestaa  hovedsagelig  af  Farmere  og  deres  Familier,  de  staa 
af  saa  ved  en,  saa  ved  en  anden  af  de  gaadefulde  smaa  Stationer. 
Stundom  ser  man,  at  der  er  et  eller  andet  underligt  Kj øretøj,  som 
venter  paa  de  Ankommende,  stundom  er  det  kun  et  Par  Heste  med 
tunge,  svære  Sadler,  stundom  ser  man  dem  fra  Toget  endnu  paa  et 


*i  En  Sandwich  bestaar  al  to  Skiver  tørt  Brød    med    en  Skive  Skinke   eller  Kjød 
imellem. 

langt  Stykke  vandre  tilfods  paa  usporlige  Veje  over  de  mørke 
Sletter  henimod  et  Hjem,  der  ikke  kan  skimtes  milevidt. 

Lamperne  ere  tændte,  om  et  Par  Timer  skulle  vi  være  i  Omaha, 
det  »fjerne  Vestens«  Hovedstad.  Ligesom  Fugle  bebude  Land  langt 
ude  i  Søen,  saaledes  bebude  nu  »Hotelrunnere«  en  Bys  Nærhed. 
Man  overraskes  ved,  at  der  pludselig  ved  Ens  Side  sidder  en  Gent- 
leman, som  lægger  Armen  paa  Sofaens  Ryg  og  med  venlig  For- 
trolighed dæmpet  spørger  En: 

»Hvorhen,  Sir?« 

»Omaha.« 

»Omaha,  kjøn  By,  gode  Hoteller,  bestemt  Dem  for  noget  Hus, 
Sir?« 

»Ja.« 

»Metropolitan  naturligvis,  bedste  Hus  ude  i  Vesten,  4  Dollars. 
Deres  Venner  har  talt  om  det.« 

»Kan  ikke  mindes  det.« 

»Jo  ganske  vist.    Kortet,  Sir,  jeg  skal  tage  Dem  paa  Stationen.« 

Kortet  kan  man  altid  tage,  og  Metropolitan' s  Agent  forlader 
En  foreløbig. 

»Talte  til  Dem  om  Metropolitan,  kan  jeg  tænke?«  lyder  en 
haanlig  Røst  i  det  Samme  bagved. 

Det  indrømmes. 

»Bedste  Hus  for  Væggetøj  i  Staterne,  Sir.  Der  er  saa  mange 
af  dem,  at  de  har  delt  sig  selv  i  Hold.  Cozzens,  Sir,  bedste 
Hus  paa  denne  Side  New-York.  4  Dollars,  enhver  Bekvemmelighed. 
Kort.     Ses  paa  Banegaarden.« 

En  vældig  Spytteklat  plasker  ned  foran  Ens  Fødder  som  ind- 
ledende Antydning  af,  at  der  er  en  Herre,  som  ønsker  at  tage 
Ordet;  og  det  er  der  ogsaa.  En  yngre  Borger,  der  vist  endnu  har 
adskillige  Aar  at  tilbagelægge,  inden  han  naar  Tyveaarsalderen,  med 
en  i  høj  Grad  kulørt  Skjorte,  Hatten  helt  ned  ad  Nakken  og  en 
stor  Knude  Tobak  i  Munden  stiller  sig  skrævende  op  foran  mig  og 
siger  med  et  fortroligt  Pik  paa  Skulderen: 

»De  gaar  til  Wyoming  Hotel?« 

Nu  er  det  netop  det  Hotel,  man  har  faaet  anbefalet,  og  hans 
Paastand  indrømmes  at  være  begrundet. 

»You  are  all  right,  Sir,«  siger  han  med  en  høj  Grad  af  be- 
skyttende Overlegenhed  og  sender  en  Straale  Tobakssaft  ud  i  Ret- 
ning af  den  sidst  forsvundne  »Runner«. 

Den  unge  Borger  er  i  Besiddelse  af  en  umaadelig  Verdens- 
erfaring.  Han  fatter  aabenbart  en  vis  Ringeagt  for  et  Menneske, 
hvem  det  er  lykkedes  at  indfange  til  et  Hotel  med  en  saa  høj  Grad 
af  Lethed,  og  efter  at  have  set  stivt  paa  dette  »Greenhorn«  giver  han 
ham  et  nyt  Pik  paa  Skulderen  med  den  beroligende  Forsikkring: 
»De  vil  se  mig  paa  Stationen.« 

Det  er  Nat,  da  Toget  standser  ved  Council  Bluffs,  Omahas 
Gjenbostad  ved  Missouri.  Paa  de  høje  Skrænter  ved  Floden  standser 
Toget  paa  flad  Mark,  thi  de  Skure,  som  ligge  hist  og  her  ved  de 
forskjellige  sammenstødende  Jernbanelinier ,  vil  man  ikke  selv  i 
Amerikas  Vesten  føle  sig  oplagt  til  at  kalde  en  Station.  Man  raver 
ud  af  Vognene  og  tumler  om  mellem  sin  Bagage,  men  ikke  længe. 
»Wyomings«  unge  Skytsaand  har  Falkeøjne ,  som  gjennemtrænge 
Mørket,  og  snart  er  man  under  hans  beskyttende  Vejledning  paa 
Vejen  ned  til  Færgen;  et  Dampskib  saa  tarveligt,  smudsigt  og 
uhyggeligt,  som  nogensinde  har  svømmet  paa  en  Flod,  skal  føre 
Passagererne  over  Missouris  brede  Strøm,  man  mærker  paa  alle 
Ting,  at  man  drager  afsted  med  Ryggen  vendt  imod  al  gammel 
Civilisation. 

Skibet  plasker  over  den  brede  mørke  Flod  og  lægger  efter  en 
lille  Sejltur  til  ved  Omahas  Landingsbro.  Man  gaar  iland  og  spørger 
forbauset  sig  selv,  om  man  virkelig  er  kommen  til  en  By.  Man 
gaar  ligefra  Skibet  ud  paa  en  vid  Landslette,  fra  hvilken  man  vel 
nok  ser  et  Par  Lys  hist  og  her,  men  som  ellers  synes  saa  lidt 
skikket  til  at  være  et  beboet  Steds  Begyndelse  som  noget.  Her 
holde  nogle  gamle  lurvede  Omnibusser  med  fire  Heste  for,  »Wyoming« 
er  Navnet  paa  den  ene,  saa  vidt  er  man  altsaa  sikker,  oppe  paa  Taget 
mellem  Kasserne  tager  man  sin  Plads  hellere  end  at  sidde  i  det 
lumre  Rum  med  de  osende  Lamper  forneden;  »all  onboard«!  raaber 

Skytsenglen,  idet  han  selv  entrer  op  paa  Taget,  og  afsted  gaar  det 
i  Galop. 

Der  begaas  vistnok  i  denne  Kjørsel  flere  Tilsidesættelser  af  det 
vedbørlige  Hensyn  til  Medmenneskers  Liv  og  Lemmer,  end  alle  Kuske 
i  Kjøbenhavn  begaa  tilsammen  i  et  helt  Aar.  Man  spejder  for- 
gjæves  ned  i  Mørket  for  at  finde  ud,  hvad  det  er,  hvorpaa  man 
kjører,  der  øjnes  ikke  noget  Spor  af  Vej,  op  og  ned  gaar  det  med 
Bump  og  Spring  af  Vognen  i  den  stærke  Fart,  saa  at  man  er  nødt 
til  at  klamre  sig  fast  af  al  Magt  til  Tagets  opstaaende  Dele,  for 
ikke  at  blive  kastet  ud  som  en  Fjerbolt  af  en  Raket.  Efter  at  have 
kjørt  et  godt  Stykke  paa  denne  Vej  ser  man  et  Hus  hist  og  et 
Hus  her,  saa  nogle  Huse,  der  staa  omtrent  som  i  en  Gade,  og  holder 
saa  endelig  udenfor  et  lavt,  landligt  Hus: 

»Wyoming,  Gentlemen,«  siger  Skytsaanden  og  har  med  disse 
Ord  udspillet  sin  Rolle;  fra  en  Gjenstand  for  vel  overlegen,  men 
dog  velvillig  Beskyttelse,  er  man  i  det  samme  Nu  bleven  ham  den 
ligegyldigste  Ting  i  Verden,  hvem  han  ikke  vilde  sende  et  gjen- 
kjendende  Blink  med  Øjet,  om  han  saa  faldt  over  En,  før  han  næste 
Gang  saa  En  indenfor  sit  rette  Raaderum  paa  Vejen  til  Omaha. 


Omaha. 

banens  Hoveddepot. 


Omaha  (Byens  Navn,  udtales  Omaha  eller  med  den  brede 
vestlige  Udtale  Omahaa)  den  yderste  Forpost  imod  det  fjerne  Vesten, 
er  et  af  de  Steder,  hvor  Amerikanernes  rastløse  Foretagelsesaand 
viser  sig  paa  en  slaaende  Maade.  Byen  er  paa  en  Maade  17  Aar 
gammel,  men  i  Virkeligheden  kun  4.  Førend  Pacifik-Banen  kom 
i  Stand,  var  det  kun  en  Samling  af  Træhuse  med  et  Par  Tusind 
Indvaanere,  lidt  anseligere  end  de  fleste  af  Præribyerne,  men  til- 
syneladende af  samme  Art  som  de;  saa  kom  imidlertid  det  stor- 
artede Jernbaneanlæg,  der  berørte  Byen,  og  ved  dets  Trylleri  er 
den  nu  allerede  bleven  en  Stad,  som  ifjor  talte  25,000  Indvaanere, 
og  som  smigrer  sig  med,  neppe  uden  Grund,  at  skulle  kappes  med 
Chicago  i  hurtig  og  kraftig  Udvikling. 

Byen  ligger  smukt  ved  Missouri ,  denne  Flod ,  som  danner 
Grændsen  for  »the  far  West«.  Ligeoverfor  den  ligger  dens  Rival 
Council  Bluffs;  ogsaa  dette  er  en  af  de  rask  fremblomstrende  unge 
Byer  i  Vesten.  Den  havde  i  1860  2000,  i  1869  11,000  Indbyggere. 
I  Council  Bluffs  udmunde  alle  Hovedlinierne  østerfra.  Med  en 
Ihærdighed,  som  kun  kan  findes  i  Amerika,  søgte  den  at  komme 
foran  Omaha,  dels  for  Forretnings,  dels  for  Ærens  Skyld.  Den  er 
Endepunktet  for  følgende  store  Linier:  Chicago  and  Rock  Island. 
Chicago  and  North- Western,  Chicago-Burlington-Quincy,  Sioux  City 
and  Pacific  og  St.  Joseph  and  Council  Bluffs.  Kunde  den  nu  tillige 
blive  Udgangspunktet   for    Union    Pacific,    vilde   dens  Overlegenhed 


318 


Beliggenheden. 


være  given.     Der  syntes  ogsaa  at  være  Adskilligt,  som  talte  for,  at 
den  skulde  blive  dette.     Vel  laa  den  endnu  paa  den  anden  Side  af 


Missouri,  men  dette  var  kun  et  Spørgsmaal  af  underordnet  Vigtighed, 
en  stor  Bro   skulde  alligevel  bygges  derover.      Imidlertid  afgjordes 

Spørgsmaalet  til  Fordel  for  Omaha,  hvis  Overvægt  derved  syntes 
afgjort,  men  der  er  vedblivende  mellem  de  to  Byer  en  Rivalitet, 
som  er  saa  bitter,  at  den  maaske  overgaar  alle  lignende  Kappe- 
stridigheder  mellem  to  Byer  i  Unionen,  og  dem  er  der  mange  af. 

En  stor  Del  af  Omahas  Indbyggere  ere  Tyskere,  henved  en 
Trediedel  hedder  det,  men  der  findes  ogsaa  mange  Skandinaver. 
Der  har  endog  været  udgivet  et  svensk  Blad  i  Omaha,  »Scandias 
Stjerna«,  men  dette  er  strandet  for  et  Par  Aar  siden. 

Endnu  samme  Nat,  vi  ankom,  priste  vi  os  lykkelige  over,  at 
der  var  Tyskere  i  Byen,  ellers  havde  vi  efter  den  lange  Fastedag 
ovenikjøbet  mattet  gaa  sultne  tilsengs.  Wyomings  Supper-Tid  var 
forlængst  endt,  og  enhver  Henvendelse  om  Fødemidler  var  resultatløs. 
Man  blev  vist  ligeoverfor,  der  kunde  man  endnu  faa  Noget.  Paa 
den  anden  Side  af  den  brede  Vej,  thi  det  vilde  være  for  eufemistisk 
at  tale  om  »Gade«,  skinnede  Lys,  der  hørtes  Sang.  Vi  gik  herover. 
»Tivoli«  var  den  Indskrift,  som  med  store  Bogstaver  skinnede 
mellem  Træerne  i  en  lille,  ret  godt  oplyst  Ølhave.  R.  Schlagintweit 
havde  i  den  Skildring  af  Pacifikbanen  vi  førte  med  som  Rejse- 
haandbog  iblandt  Omahas  Herligheder  i  begejstrede  Udtryk  om- 
talt et  Tivoli:  »et  fortræffelig  ledet,  yderst  smagfuldt  Etablisse- 
ment med  en  nydelig,  skyggefuld  Have  og  en  overordentlig  smuk 
Skydebane«. 

Dette  viste  sig  at  være  Stedet,  men  —  Lovprisningerne  i  Bogen 
vilde  slet  ikke  stemme  med  Virkeligheden.  Hr.  Schlagintweit  maa 
have  set  paa  det  store  Etablissement  i  Omaha  med  altfor  tysk- 
venlige Øjne.  Der  findes  ikke  paa  Vesterbro  et  saa  tarveligt 
Etablissement.  Det  mindede  højst  om  hine  smaa  »Billard-,  Hauge- 
og  Keglebane« -Anstalter  paa  Nørre-  eller  Østerbro.  Skænkestuen 
var  en  Trækirke,  Menigheden  var  gaaet  fallit  som  Menighed  —  og 
havde  solgt  sin  Kirke  til  nedsat  Pris  til  en  driftig  Ølvært  fra  Berlin. 
Han  havde  beholdt  de  spidse  Vinduer,  sat  en  Skænk  i  Alterets 
Sted  og  saa  drapperet  Loftet  med  forskjellige  Landes  Flag,  hvori- 
blandt   det    danske  ikke    manglede;    nogle  Billeder    med  Spotterier 

over  Franskmændene  prydede  Væggene;    i  et  Hjørne  stod   en  lille 
Statue  af  den  første  Napoleon  med  Ansigtet  vendt  imod  Væggen. 

Udenfor  i  Haven  stod  nogle  smaa  Borde  —  det  var  hele  Her- 
ligheden. Imidlertid  var  Øllet  godt,  og  det  var  jo  Hovedsagen,  ja 
selv  herude  i  det  fjerne  Vesten  havde  Tyskerne  draget  Omsorg 
for,  at  man  til  billig  Pris  kunde  faa  et  godt  Glas  Rhinskvin. 

Den  næste  Morgen  skulde  man  da  først  se,  hvad  det  var  for  et 
Sted,  til  hvilket  man  var  kommen.  Byen  havde  set  saa  øde  og 
primitiv  ud  den  foregaaende  Aften,  at  man  blev  helt  forbauset  ved 
at  se,  at  det  Hele  dog  er  en  virkelig  By.  Der  findes  i  denne  endog 
anselige  Bygninger,  smukke  Huse,  vel  opførte  Kirker;  det  Meste  er 
imidlertid  lave  Huse  paa  to  eller  tre  Stokværk,  og  som  især  ere 
byggede  af  Træ.  Fortougene  ere  efter  vestlig  Skik  belagte  med 
Brædder,  og  disse  ere,  ligeledes  efter  vestlig  Skik,  i  en  forfærdelig 
Tilstand,  saa  at  det  maa  være  meget  almindeligt  for  Omahenserne 
at  brække  deres  Ben,  hvis  deres  Ben  ere  som  andre  Menneskers. 
Gaderne  have  naturligvis  ikke  Brolægning,  de  ere  som  daarlige 
Landeveje,  men  baade  Omnibusser  og  Sporvogne  færdes  i  dem. 
Man  møder  ikke  megen  Elegance  i  Gaderne,  men  de  ere  dog  langtfra 
ubefærdede.  Det  er  ogsaa  Butiker  af  en  egen  Art,  man  ser  her, 
ingen  store  elegante  Magasiner,  men  -Udsalg  af  alle  de  Ting,  som 
et  praktisk,  et  ungt  Samfund  bruger,  gode,  men  grove  Klæder, 
svært  Fodtøj,  simple  Heste  og  en  Mangfoldighed  af  Gevær-  og 
Pistol  -  Udsalg.  Der  var  imidlertid  mere  end  et  Sted,  hvor  der 
var  Ting,  som  vilde"  have  været  en  Pryd  for  den  eleganteste  Butik 
i  London  og  Paris.  Traadte  man  ind  hos  en  af  disse  Bundtmagere, 
som  havde  deres  store  Udsalg  i  de  grimme  Træskure,  saa  man 
Herrepelse,  Damekaaber,  Fodtæpper,  store  Skind,  Alt  af  den  ud- 
søgteste  Art  og  til  rene  Spotpriser.  Det  er  intet  Under,  at  en  Dame 
her  kunde  faa  en  Kaabe,  en  Muffe,  en  Boa,  som  vilde  gjøre  Opsigt 
paa  Boulevard  Poissoniére,  ligesaa  billig  som  en  almindelig  daglig- 
dags Gjenstand  af  samme  Art  i  Kjøbenhavn,  thi  her  kjøber  man 
det  lige  fra  første  Haand.  Bundtmageren  har  selv  kjøbt  Skindene 
af  Indianerne,    en   Damekaabe  til  et  Par  Hundrede  Rigsdaler  har 

hans  Agent  maaske  betalt  disse  med  fem  Dollars,  han  nøjes  med 
selv  at  tjene  800  å  1000  pCt.  paa  den  for  at  gjøre  den  istand  og 
fore  den  o.  s.  v.,  og  saa  hænger  der  et  Pragtstykke  til  kun  40  å 
50  Dollars,  som  vilde  glæde  en  Fyrstinde. 

Omaha  har  en  Mængde  Skoler,  femten  Kirker,  blandt  hvilke  en 
meget  anselig  katholsk  Domkirke,  elleve  Hoteller  og  en  umaadelig 
Mængde  Drikkehuse,  særlig  Ølstuer,  »Saloons«. 

Omaha  er  ikke  kommet  langt  frem  paa  Forfinelsens  Vej.  Paa 
saadanne  Steder  gjælder  det  i  endnu  højere  Grad  end  ellers  i 
Amerika  at  gjøre  Forretninger  og  tjene  Penge  og  ikke  om  noget  Andet. 
Byens  Forlystelsesanstalter  ere  Drikkestuerne.  Man  kan  imidlertid 
faa  Komedie  at  se;  der  er  et  lille  tysk  Theater  i  en  af  Ølhaverne, 
og  der  er  i  en  af  Gaderne  selv  et  større  Theater,  hvor  et  Selskab 
af  Christys  Minstrels  gav  Forestillinger. 

Dette  er  en  aldeles  ejendommelig  amerikansk  Forestilling,  som 
fortjener  at  berøres  med  et  Par  Ord;  thi  fra  Ny -Englands  Stater 
til  Stillehavskysten  er  det  en  lige  yndet  Forlystelse. 

Christys  Minstrels  fremstille  .  Negere  —  det  er  næsten  aldrig 
virkelige  Negere  —  der  synge,  give  smaa  pudsige  Scener  og  Kon- 
certnummere  tilbedste. 

Selskabet  sidder  med  sorte  Klæder  og  sorte  Ansigter  paa 
Scenen  i  en  Halvkreds.  Underholdningen  er  meget  afvexlende,  men 
ofte  gjennemstrømmet  af  et  Lune,  der,  saa  raat  det  end  er,  ikke 
kan  Andet  end  vække  den  hjerteligste  Latter.  Det  gaar  naturligvis 
i  høj  Grad  ud  over  Negerne,  og  en  Kjærlighedsforstaaelse  mellem 
en  Neger  og  en  hvid  Pige  er  næsten  altid  Gjenstand  for  Behandling 
i  et  eller  andet  af  de  mange  afvexlende  Nummere.  Man  vexler 
gjerne  med  et  Sang-  eller  Orkesternummer  og  en  lille  Scene.  Denne 
Sidste  er  af  en  afvexlende  Art;  snart  er  det  en  Samtale,  der  føres 
mellem  et  Par  af  de  Medvirkende,  og  som,  skjøndt  den  naturligvis 
føres  i  et  »slang«,  hvor  det  Meste  gaar  tabt  for  den  Fremmede, 
dog  er  af  en  saa  slibrig  Beskaffenhed,  at  den  Smule,  der  forstaas, 
^rjør  ham  forbauset  over,  at  Sligt  selv  i  dette  frie  Land  kan  tillades. 

(n (lertiden  har  det  Karakter  af  en  dramatisk  Fremstilling.  Disse 
Atellaner  ere  i  høj  Grad  kunstløse.     For  Exenipel: 

Selskabet  gaar  ud,  Scenen  indrettes  til  at  fremstille  et  Værelse 
i  et  Kosthus,  selvfølgelig  et  Kosthus  for  Negere. 

En  Seng,  indeholdende  en  Bunke  Pjalter,  bæres  ind,  en  Neger 
klædt  i  Pjalter  kommer  ind,  trækker  tolv  Veste  af  og  gaar  i  Seng. 
En  anden  Neger  i  andre  Pjalter  kommer  ind;  han  har  en  Vadsæk 
i  Haanden.  Det  er  en  Tilrejsende,  som  har  faaet  dette  Værelse 
anvist  af  Værtinden,  der  haaber  at  tjene  dobbelt  Betaling  paa  en 
enkelt  Seng.  Værtinden  eller  hendes  Pige  kigger  ind  ad  Døren  og 
spørger,  om  den  Fremmede  ellers  har  Noget  at  befale.  Der  udvexles 
et  halvt  Dusin  Platheder,  hvorpaa  han  trækker  sit  Dusin  Veste  af  og 
gaar  i  Seng.  Gjensidig  Overraskelse,  som  ender  med,  at  den  først 
Ankomne  kastes  paa  Døren.  Dette  i  og  for  sig  forklarlige  Udbrud 
af  Uvillie  over  at  se  sin  Seng  optaget  straffes  umotiveret  haardt. 
Alt  muligt  Spøgeri  plager  den  ulykkelige  Neger.  Han  sætter  sig 
paa  en  Stol  for  at  trække  sine  Støvler  af,  og  et  Lys  kommer  op 
af  Gulvet  og  lige  i  Næsen  paa  ham.  Han  overraskes  ubehagelig, 
og  hans  Haar  rejser  sig.  Det  er  herpaa,  at  Stykket  er  indrettet. 
Det  er,  mindre  korrekt,  Haar  paa  en  halv  Alens  Længde,  som  be- 
dække Negerens  Hoved,  og  ved  et  eller  andet  sindrigt  Arrangement 
kunne  disse  rejses  mere  eller  mindre  stivt  i  et  Øjeblik.  Det  Hele 
bliver  nu  kun  en  Række  Haarrejsninger  for  Spøgelser,  Ildragere  og 
Benrade  af  den  mest  chikanøse  Beskaffenhed,  Alt  saa  vanvittigt 
sum  muligt,  men  uimodstaalig  komisk. 

Omaha  har  udenfor  Byen  et  Par  Anstalter,  hvor  der  danses, 
er  Gynger  o.  s.  v.  og  vel  engang  imellem  ogsaa  skydes  med  Re- 
volvere. Det  eleganteste  Sted  har  en  Have,  anlagt  af  en  dansk 
Gartner,  der  forevises  Fremmede  som  noget  af  det  Interessanteste 
i  Byen.    Den  er  ikke  stor,  men  ganske  kjøn  og  er  i  »østlig«  Stil. 

Det  Hele  herude  er  ellers  i  høj  Grad  »vestligt«.  Det  er  ikke 
blot  Husene  og  Gaderne,  der  ere  anderledes,  det  Samme  gjælder 
endnu  mere  maaske  om  Menneskene.  Man  hører  strax  en  anden 
Dialekt  end  ved  Atlanterhavsstaterne ,    hvad  der  jo  forsaavidt  ikke 

er  underligt,  thi  man  er  nu  omtrent  saa  langt  fra  New- York,  som 
den  franske  Grændse  er  fra  Petersborg.  Det  er  et  langt  bredere 
Sprog,  her  tales,  og  Englænderne,  som  have  saa  travlt  med  at  op- 
holde sig  over  Amerikanernes  Engelsk,  vilde  vist  finde  dobbelt  An- 
ledning dertil  herude  i  Vesten.  Det  Hele  er  endnu  raat,  bredt, 
uhøvlet  herude,  men  her  gj  ælder  det  som  faa  andre  Steder,  at  man 
ikke  skal  skue  Hunden  paa  Haarene.  Jeg  gjorde  Bekjendtskab  med 
Statssekretæren  i  Nebraska,  en  Mand,  der  i  Staten  har  en  lignende 
Stilling  som  Indenrigsministeren  hjemme  hos  os.  Han  var  klædt 
fuldstændig  som  en  kjøbenhavnsk  Savskjærer:  brun  Straahat,  ingen 
Vest,  men  Lærredsfrakke  og  Skjorte,  begge  ikke  overdrevent  rene, 
lappede  Benklæder  og  do.  Støvler  —  det  var  denne  Gentlemans 
prunkløse  Dragt,  og  det  er  vel  at  mærke  ikke  Fattigdom,  der  bringer 
ham  til  at  bære  den,  thi  han  er  en  Mand,  der  ejer  Landejendomme 
til  8 — 900,000  Dollars  Værdi,  tilmed  Ejendomme,  som  ere  i  bestandig 
Stigen.  Det  er  heller  ikke  Gj  enighed,  som  lader  ham  behandle  sit 
Ydre  paa  denne  Maade;  han  er  kun  i  Stil  med  det  Hele.  Man  er 
endnu  ikke  kommen  saa  vidt  her  langt  ude  i  Vesten,  at  man  har 
faaet  Tid  til  at  tænke  paa  det  mindre  Væsenlige,  paa  det  Ydre, 
paa  Former,  men  det  kommer  Altsammen  til  sin  Tid.  Statssekre- 
tæren i  Nebraska  faar  maaske  Tid  til  engang  at  kjøbe  sig  en  ny 
Hat  og  tænke  paa  en  Vest,  naar  Millionerne  ere  tilstrækkelig  fuld- 
tallige; ialfald  ville  hans  Døttre  kunne  blive  Modedamer  i  den  store 
By,  som  Omaha  maaske  er  om  ti  Aar,  og  hans  Søn  uden  Anstød  kunne 
vise  sig  som  amerikansk  Legationssekretær  ved  det  mest  aristokra- 
tiske Hof  i  det  gamle  Europa. 

Vi  sad  i  en  af  Drikkehaverne  mellem  vestlige  Mænd  og  tømte 
vore  Glas  under  Iagttagelse  af  den  vestlige  Ceremoni,  at  dunke  i 
Bordet  med  Glasset  med  et  »now  she  goes«,  før  der  drikkes,  og  en 
Arbejdsmand  i  Skjorteærmer  kom  rask  ind  for  at  faa  sig  et  Glas. 
Han  nikkede  til  vor  Konsul,  som  var  med  os,  og  skjøndt  der  ikke 
er  noget  særlig  Forunderligt  i,  at  Arbejdsmænd  nikke  til  Konsuler, 
fik  vi  dog  at  vide,  hvem  det  var;  det  var  Union  -  Pacifikbanens 
General-Fragt-Agent«,  Chefen  for  Bagagedepartementet.    En  Ven  i 

lignende  Kostume  var  noget  andet  særdeles  Stort  ved  denne;  man 
fik  en  Følelse  af,  at  alle  de  Folk,  man  mødte  i  Skjorteærmer  og 
med  Straahatte  med  defekte  Skygger,  vare  i  Stand  til  at  tage  det 
Meste  af  Kjøbenhavns  Grosserersocietet  paa  deres  Samvittighed. 

Hvad  der  var  meget  vestligt  og  langt  mere  vestligt,  end  be- 
hageligt var,  det  var  imidlertid  »Wyoming  Hotel«.  Dets  Ejer  og 
Bestyrer  var  en  ikke  ringere  Person  end  Ex  -  Guvernøren  over 
Wyoming  Territoriet  og  for  Tiden  aspirerende  til  atter  at  blive 
Guvernør  over  Staten,  en  smuk  ung  Mand  med  et  meget  net  Væsen 
og  uden  Tvivl  »smart«  i  en  tilstrækkelig  Grad.  Det  er  ganske  vist 
særdeles  interessant,  naar  man  kommer  hjem  til  sit  Hotel,  at  faa 
Nøglen  til  sit  Værelse  udleveret  af  en  Excellence,  thi  dette  er  Tiltalen 
til  en  Guvernør,  eller  ialfald  Ex-Excellence  og  kunne  indskærpe  en 
saadan  Rangsperson,  at  der  bliver  kaldt  i  rette  Tid  paa  En  den  næste 
Morgen,  men  denne  Tilfredsstillelse  af  Ens  mulige  aristokratiske  Til- 
bøjeligheder kan  dog  ikke  danne  en  tilstrækkelig  Modvægt  imod  Hede, 
Fluer,  Snavs  og  daarlig  Mad,  og  alt  dette  var  samlet  i  større  Maal 
i  »Wyoming«,  end  det  er  de  fleste  andre  Steder  paa  Jordkloden. 

Forneden  i  Hotellet  var  en  Veranda  og  en  Slags  aaben  Sal, 
der  til  begge  Sider  gik  ud  til  Gaden.  Den  var  Samlingsstedet  for 
en  saa  udvalgt  Samling  vestlige  »loafers«,  som  man  kunde  tænke 
sig.  Hvad  de  bestilte  her,  maatte  Guderne  og  de  selv  vide,  de  sad 
der  fra  Morgen  til  Aften  og  den  ene  Dag  efter  den  anden  med 
Benene  paa  en  anden  Stol,  op  ad  en  Stolpe  eller  hvor  man  nu  ellers 
kunde  anbringe  dem,  tiende,  rygende  og  spyttende.  Hæderspladsen 
imellem  dem  indtog,  naar  han  ikke  var  paa  Togt,  den  unge  Kaprer 
fra  Banetoget,  der  i  det  Hele  taget  syntes  at  indtage  en  særlig 
vigtig  Plads  i  Hotellet,  Han  beherskede  Pigerne,  gav  sig  til  at 
spille  Guitar  for  aabne  Døre,  naar  vi  Andre  gik  tilsengs,  var  ned- 
ladende mod  Guvernøren  og  ignorerede  ganske  de  Gjæster,  der 
vare  blevne  hans  Offre. 

Ved  Siden  af  det  aabne  Rum  var  Skænkestuen;  en  Bænk  med 
Blikfade  og  en  Tønde  Vand  til  at  øse  af  samt  en  Spejlramme  med} 
et  Hjørne  af  et  Spejlglas,  til  hvilket  var  lænket  Ryggen  af  en  Kam 

angav,  at  dette  Rum  tillige  var  Toiletværelse.  Spisesalen  udmærkede 
sig  ved  røde,  blomstrede  Duge  og  en  Mangfoldighed  af  Fluer,  der 
mindede  om  Cave  City.  Maden  havde,  hvilke  Retter  man  saa  valgte, 
den  samme  Smag,  og  denne  var  altid  en  fidtet  Grydes.  Værelserne 
vare  smaa  lumre  Huller  med  luvslidte  Tæpper,  som  kunde  drive 
En  til  Fortvivlelse  en  hed  amerikansk  Julidag  ved  deres  Støv,  deres 
Fluer  og  deres  grulige  Forsøg  paa  at  minde  En  om  Vinterhygge. 

Det  var  mærkelige  Gjæster,  der  bode  i  dette  vestlige  Hotel. 
Der  var  et  Selskab  af  et  Dusin  Herrer,  som  altid  behandledes  med 
særlig  Opmærksomhed.  I  Forhold  til  den  øvrige  »Vestlighed«  saa 
de  ret  gentile  ud,  deres  Skjorter  vare  af  alle  Regnbuens  Farver, 
men  rene,  og  de  gjorde  Alle  Indtrykket  af  at  vaske  og  rede  sig  hver 
Dag.  En  Eftermiddag  opskræmmedes  vi,  der  døsede  udenfor  Ho- 
tellet, ved  Trompetstød,  forberedende  Slag  paa  en  Tromme  og  andre 
musikalske  Lyde,  som  kom  inde  fra,  og  et  Øjeblik  efter  marscherede 
ud  af  Døren  en  hel  Trop  med  Trompeter,  Basuner,  Triangel  og  andre 
Instrumenter.  De  stillede  sig  op  paa  Vejen  udenfor  og  intonerede 
et  storartet  Musiknummer;  vi  gjenkj endte  dem,  det  var  det  aristo- 
kratiske Selskab.  Den  Gentileste  af  de  Gentile  slog  den  store 
Tromme.  Han  arrangerede  Bæreremmen  saa  koket  som  muligt  over 
sin  hvide  Vest  og  Sommerfrakke,  kastede  med  en  ubeskrivelig  Fag- 
mæssighed Trommestokken  højt  op  i  Luften,  greb  den  igjen  og  gav 
med  et  Par  dumpe  Slag  Signalet  til  at  sætte  sig  i  Bevægelse,  og 
afsted  marscherede  hele  Troppen  gjennem  Byens  Gader,  spillende 
og  trommende,  saa  Ruderne  klirrede.  De  Herrer  udgjorde  det  Sel- 
skab af  Christys  Minstrels,  som  gav  Forestilling  om  Aftenen  i  The- 
atret,  og  de  gjorde  nu  en  simpel  og  smagfuld  Reklame  for  Fore- 
stillingen ved  først  at  marschere  en  Tur  i  Byen  under  klingende  Spil. 
Det  hører  med  til  Omahas  Særegenheder,  at  man  i  dens  Gader  ser 
Indianere  ligesaa  hyppigt  og  ligesaa  naturlig,  som  man  ser  Amagere 
i  Kjøbenhavn.  De  komme  tilfods  eller  paa  deres  daarlige  smaa 
Meste,  klædte  i  en  lurvet  Blanding  af  oprindelig  indiansk  Kostume 
og  europæiske  Sengetæpper  og  daarlige;  Klæder.  Deres  Ærinde  i 
Byen  er  at  sælge  Et  eller  Andet,  Udbyttet  af  deres  Jagter,  Gjen- 

stande,  som  de  selv  have  forarbejdet,  og  at  tigge.  De  tilhore  hoved- 
sagelig Pawnee  Stammen,  som  har  sit  reserverede  Territorium  i  Nær- 
heden af  Pacifikbanen,  og  skulle  være  en  »fredelig«  Stamme;  de  slaa 
ialfald  en  Sioux  ihjel  med  større  Glæde  end  de  dræbe  en  Hvid.  De 
have  i  Byen  et  Par  Tolke,  hos  hvem  man  kan  kjøbe  indianske 
Vaaben  og  Redskaber  for  en  efter  amerikanske  Forhold  meget  lav 
Pris,  skjøndt  man  kjøber  alle  hine  Ting  endnu  langt  billigere  paa 
Præristationerne  paa  Pacifikbanen  længere  Vest  paa.  Hvor  lidt  man 
herude  endnu  er  vant  til  Tourister,  ser  man  strax  deraf,  at  Prisen  paa 
disse  Gjenstande  endnu  er  saa  lav;  man  kjøber  en  »ægte«  Bue  eller  en 
»Fredspibe«  billigere,  end  man  i  Schweitz  faar  en  Stok  med  et  uægte 
Gemsehorn.  Det  er  dog  imidlertid  et  for  en  ægte  »vestlig«  Ameri- 
kaner i  høj  Grad  kildrende  Syn  at  se  Folk  give  Penge  ud  for  en 
»Fredspibe«  med  Fjer,  af  hvilken  de  ikke  kunne  ryge;  det  er  vel 
for  dem  ligesaa  besynderligt,  som  det,  for  atter  at  benytte  Sammen- 
ligningen, vilde  være  for  en  Kjøbenhavner  at  se  en  Tilrejsende 
kjøbe  en  Hyldepibe,  som  en  Amagerbonde  havde  skaaret,  og  betale 
den  med  det  Samme,  han  vilde  give  for  en  god  lille  Pibe. 

Man  var  i  Sommeren  1871  ivrigt  beskjæftiget  med  at  arbejde 
paa  den  store  Jernbanebro,  som  skulde  gaa  over  Missouri.  Det 
er  det  eneste  Sted,  hvor  Jernbaneskinnerne  ere  afbrudte  mellem 
Atlanterhavet  og  det  stille  Hav;  naar  denne  Bro  er  endt,  er  Kjæden 
sluttet.  Broen  ligger  lidt  indenfor  den  nuværende  Banegaard  og 
lige  overfor  den  Del  af  Byen,  som  kaldes  »Traintown«,  efter  George 
Francis  Train,  en  bekjendt  offentlig  Personlighed  af  den  ægte  Yankee 
Race  med  et  Anstrøg  af  Barnum,  som  har  virket  ivrigt  i  Pacifik- 
banens  Historie,  og  som  allerede  for  Aaringer  tilbage  havde  sit 
spekulerende  Øje  fæstet  paa  Omaha.  Han  kjøbte  der  for  næsten 
Ingenting  et  Par  Hundrede  Acres  Land,  paa  hvilke  han  nu  har  den 
bedste  Udsigt  til  at  blive  Millionær.  Broen  bliver  af  Jern,  en  halv 
Mil  lang,  halvtredsindstyve  Fod  over  Floden  ved  Højvande  og  halv- 
fjerdsindstyve ved  Lavvande.  Den  skal  hvile  paa  hule  Cylindre, 
hvis  mægtige  Ringe  bringes  fra  Chicago.  Cylinderne  udfyldes  atter 
med  Beton.  Broen  skulde  koste  to  Millioner  Dollars  og  være  færdig 
i  Løbet  af  et  Aar. 

Pacifikbaneselskabet  har  meget  betydelige  Anlæg  af  Maskin- 
værksteder og  Smedier.  Maskinværkstedet  er  forsynet  med  alt  det 
nyeste  og  fortrinligste  Maskineri,  som  er  nødvendigt  til  Fabrikation 
af  Vogne  og  Lokomotiver.  Der  har  i  dette  Værksted  engang  været 
850  Mand  optagne  af  at  lave  og  reparere  Jernarbejdet  paa  Vogne. 
Paa  samme  Tid  maatte  alle  Reparationer  paa  Lokomotiver  udføres 
her,  da  der  ikke  var  noget  andet  Værksted  i  Stand  til  at  arbejde 
i,  og  man  arbejdede  da  Dag  og  Nat.  Man  havde  nemlig  indtil 
elleve  Lokomotiver  under  Reparation  ad  Gangen,  og  der  fabrikeredes 
af  Nyt  tre  Fragtvogne  om  Dagen,  en  Bagagevogn  om  Ugen  og  en 
Personvogn  om  Maaneden.  Hele  Linien  med  Undtagelse  af  Stationen 
ved  North  Platte  blev  tillige  forsynet  herfra  med  alle  mulige  Smaating, 
som  kræves  til  Jernbanedrift.  Nu  er  Styrken  fordelt  langs  hele 
Linien,  og  i  Hovedværkstedet  arbejde  nu  kun  mellem  tre  og  fire 
hundrede  Mand. 

I  Støberiet  arbejdede  i  Vinteren  1868—69  150  Mand,  og  der 
leveredes  hver  Dag  sexten  Tons  Støbejern.  De  fleste  Restaurations- 
bygninger,  som  Kompagniet  lod  opføre  paa  Spisestationerne,  leve- 
redes herfra. 

I  Smedien  var  der  i  den  travle  Tid  fyrretyve  Esser,  ved  hvilke 
et  Par  hundrede  Mand  stadigt  arbejdede. 

I  Vogn-  og  Malerværkstedet  er  der  nu  maaske  henved  et  halvt 
Hundrede  Mand  beskjæftigede  til  Stadighed;  Vognene  ere  hoved- 
sagelig byggede  af  Ask  og  Eg  fra  Michigan,  Wisconsin  og  Indiana. 
Der  har  i  den  travle  Tid  arbejdet  henved  tusind  Mand  her;  nu 
gjøres  der  til  Stadighed  kun  nogle  Vogne  om  Maaneden,  og  der  an- 
vendes megen  Omhu  paa  Fabrikationen. 

Omaha  er  ikke  blot  Udgangspunkt  for  Jernbanelinier,  men  ogsaa 
for  flere  meget  betydelige  Diligencelinier.  Om  ikke  mange  Aar  ville 
de,  ligesom  Linien,  der  gik  vesterpaa,  være  ombyttede  med  Jern- 
baner, men  endnu  kjører  man  med  Diligencer  paa  to  store  Linier, 
en  nordlig  til  Sioux  City  i  Jowa,  en  sydlig  til  Dakota. 

( )megnen  frembyder  lidet  af  Interesse  at  se.  Der  ligger  et  kort 
Stykke  fra  Byen  en  Lejr,  som  man  besøger,  hvis  Tiden  tillader  det, 
for  at  faa  et  lille  Indblik  i  de  amerikanske  Soldaters  Liv.    Barakkerne, 

som  blev  anlagte  1868,  ere  otte  i  Tallet  og  kunne  rumme  1000 
Mand.  Lejren  er  omgiven  af  en  lav  Vold,  en  god  Kjørevej  fører 
dertil,  og  om  Søndagen  er  det  en  yndet  Tur  at  tage  derud.  Der 
er  iøvrigt  saare  lidt  at  se,  Barakkerne  langs  Volden  ligge  omkring 
den  store  Fælled  med  en  Flagstang  i  Midten,  det  er  det  Hele.  De 
hvervede  Soldater,  som  ikke  have  Tjeneste,  ligge  og  drive  rundt- 
omkring udenfor  deres  Huse  og  frembyde  Udseendet  af  et  saare 
ubehageligt  Sæt  Mennesker,  hvad  de  ogsaa  ere.  Raa  Voldsomheder 
finde  ikke  sjeldent  Sted,  og  der  hører  en  Jernhaand  til  for  at  op- 
retholde Diciplinen  nogenlunde  mellem  dette  Pak. 

Denne  Lejr  er  Depotet  for  alle  Tropper,  som  anbringes  Vest 
for  Missouri,  og  har  at  afgive  Mandskab,  saavel  naar  det  truer  fra 
Mormonernes  som  fra  Indianernes  Side. 

I  Nærheden  af  Lejren  ligger  Florence,  som  engang  troede  at 
kunne  konkurrere  med  Omaha.  Da  dette  viste  sig  at  være  umuligt, 
valgte  mange  af  Indbyggerne  den  praktiske  Udvej,  at  de  flyttede 
baade  sig  selv  og  deres  Huse  ud  til  Omaha. 

Der  findes  ikke  langt  herfra  en  lille  Svovlkilde,  »Saratoga«,  om 
hvilken  sangvinske  Omahaere  drømme,  at  den  vil  blive  et  Badested, 
rigt  og  elegant,  om  ikke  for  dem  selv,  saa  for  deres  Børn,  om  ikke 
for  disse,  saa  for  deres  Børnebørn. 

Schlagintweit,  som  var  her  Sommeren  1869,  omtaler  nogle 
mærkelige  Indianergrave  som  beliggende  i  Nærheden  af  denne  Kilde. 
Der  var  da  ikke  Andet  for  end  at  finde  dem,  hvad  der  iøvrigt  var 
temmelig  vanskeligt,  da  det  syntes,  at  Omahas  Beboere  hidtil  havde 
levet  i  den  lykkeligste  Uvidenhed  om  at  være  i  Besiddelse  af  en 
Sjeldenhed  af  denne  Art.  Det  lykkedes  endelig  at  faa  fat  paa  nogle 
unge  vestlige  Mænd,  som  legede  i  Nærheden,  og  paa  deres  Anvis- 
ning og  efter  en  højst  besværlig  Klattretur  op  ad  Skrænterne  ved 
Floden  og  en  Tur  over  en  Majsmark  lykkedes  det  ogsaa  at  finde 
Gravhøjene  eller  rettere,  hvad  der  var  tilbage  af  dem,  og  det  var 
ikke  meget;  blot  paa  to  Aar  syntes  de  at  være  blevne  pløjede  halvt 
ned.  Man  havde  imidlertid  nu  frelst  Samvittighed,  der  var  ikke 
Noget  som  seværdigt  i  Omaha  angivet,  som  var  gaaet  forbi. 

Fuldendelsen  —  Hvis  Æren  er. 


»Det  fjerne  Vesten«,  hvis  Rigdomme  Amerika  nu  ved  Stillehavs- 
banens  Hjælp  skal  til  at  erobre,  bestaar  af  Strækninger,  som  til- 
sammen udgjøre  over  Halvdelen  af  de  Forenede  Staters  Territorium. 

To  store  Bjergkjæder  gaa  igjennem  dette  Vesten.  Den  østlige, 
»Rocky  Mountains«,  Klippebjergene,  gaar  fra  Central  Mexiko  gjennem 
Ny  Mexiko  til  Kolorado,  hvor  Kjædens  mest  storartede  Partier  ere 
samlede,  og  som  maaske  om  en  Menneskealder  vil  blive  et  af  de 
for  vidunderlige  Naturskjønheder  mest  omtalte  Steder  i  Amerika,  og 
derfra  siden  mod  Nord  ind  i  Britisk  Amerika.  Den  anden  Bjerg- 
kjæde,  Sierra  Nevada,  gaar  fra  Nedre  Kalifornien  imod  Nord  gjennem 
Oregon  og  Washington  Territorium  til  Britisk  Kolumbias  Kyster.  I 
det  sydlige  Kalifornien  udsender  den  en  mindre  Kjæde,  som  gaar 
mere  vestlig  langs  Kysten  for  i  Nord  Kalifornien  atter  at  forene  sig 
med  Sierra  Nevada,  men  igjen  skiller  sig  fra  den  for  at  danne  hin 
»Oregons  Have«,  Willamette  Dalen.  Det  er  imellem  disse  to  Kjæder 
og  deres  Forgreninger,  at  alle  denne  Stats  rige  og  skjønne  Dale  ligge. 


Dette  Tog  gik  i  1831  paa  »The  Mohawk  and  Hudson  River  Railroad«.  Loko- 
motivet var  kommet  fra  England  og  hed  »John  Boll*.  Der  fyredes,  som  Af- 
bildningen al'  Tenderen  viser,  med  Brænde.  Vognene  vare  almindelige  Dili- 
gencer satte  paa  Sporhjul.  I  det  første  Tog  befandt  sig  sexten  Personer,  som 
bleve  ansete  for  i  huj  (»rad  dristige.  Originalmaleriet,  som  gjengives  i  oven- 
slaacnde  Illustration,  besiddes  af  "Connecticuts  historiske  Samfund« 

De  forskjellige  Dele  af  det  fjerne  Vesten  ere  temmelig  bestemt 
afgrænsede  i  naturlig  Beskaffenhed.  Imellem  Missouri  og  Klippe- 
bjergene ligger  en  fire  hundrede  Mile  bred,  aaben,  træløs,  næsten 
ganske  flad  Slette,  som  umærkelig  højner  sig  op  til  Bjergene. 
Nogle  store  og  adskillige  mindre  Floder  løbe  gjennem  denne  Stræk- 
ning, »The  Plains«.  Endnu  er  den  i  sin  Helhed  lidet  kjendt,  og  der 
er  forskjellige  Meninger  om,  hvorvidt  den  er  skikket  til  Agerdyrkning. 

Derefter  kommer  Klippebjergenes  Afdeling,  ligeledes  paa 
henved  fem  hundrede  Miles  Brede,  et  Bælte  af  Bjerge  og  bølge- 
formige  Højsletter  med  en  Højde  af  mellem  7  og  14,000  Fod  over 
Havfladen. 

Derefter  kommer  et  tredie  Belte,  atter  henved  fem  hundrede 
Mile  bredt,  som  gaar  fra  Klippebjergenes  yderste  Kjæder  mod  Saltsø- 
dalen til  Sierra  Nevada.  Den  midterste  Del  heraf  danner  Fastlandets 
store  »indre  Bækken«.  Det  er  en  sørgelig  øde,  vandløs  Egn,  den 
store  Saltsø  i  Utah  er  dens  fornemste  Vandbeholder,  smaa  Bjerg- 
kjæder  stikke  gjennem  Landet  med  Mellemrum  af  tolv  til  tyve  Mile. 
Floderne,  som  strømme  ned  fra  dem,  tabe  sig  i  Dalene.  Der 
er  kun  faa  Træer  og  lidt  Grønt.  Vidtstrakte  Ørkener  af  Salt  og 
Alkali  breder  sig  mellem  Bjergene.  Hele  Egnen  er  høj,  varierende 
fra  fire  til  otte  Tusinde  Fod.  Dalene  mellem  Klippebjergene  i  Utah 
og  nær  Sierra  Nevada  ere  paa  enkelte  Undtagelser  nær  vel  vandede, 
men  det  Meste  af  denne  Egn  fortjener  tilvisse  Navnet  »den  store 
amerikanske  Ørken«,  som  man  i  tidligere  Tider,  inden  Landet  endnu 
var  ret  kjendt,  tillagde  en  endnu  langt  større  Del  af  »det  fjerne 
Vesten«.  Denne  Del  af  Amerika  er  endnu  kun  lidet  kjendt,  men 
ogsaa  i  den  ligge  maaske  store  Fremtidsskatte  skjulte,  ikke  for 
Agerdyrkningen,  men  Bjergene  skjule  sandsynligvis  umaadelige  Rig- 
domme af  Metaller.  Rige  Sølvminer  findes  bestandig  i  Nevada,  og 
i  Utah  have  Minearbejdernes  Hamre  ogsaa  begyndt  at  arbejde. 

Brigham-Young  søgte  vel  paa  alle  Maader  at  hindre,  at  Landets 
Metalrigdomme  bleve  kjendte,  men  da  det  ikke  kunde  van-e  ander- 
ledes, fandt  han  sig  i  sin  Skæbne  og  søgte  selv  at  tjene  saa  meget 
ved  Minerne   som  muligt.      Mærkelige  Naturfænomener  skulle  ogsaa 

findes  her,  hvorom  nu  og  da  Beretninger  naa  til  europæiske  Blade, 
saaledes  om  hin  mærkelige  Kløft  »Grand  Canyon«  ved  Kolorado- 
floden  og  Shoshone  Faldet  i  Idaho,  som  siges  at  skulle  være  Nia- 
garas Rival. 

Herefter  kommer  endelig  som  et  fjerde  og  sidste  Bælte  et  Par 
hundrede  Mile  bredt  Sierra  Nevada  og  Landet  mellem  dem  og  det 
Stille  Hav,  dannende  baade  ved  sin  Frugtbarhed  og  sin  imponerende 
og  rige  Natur  den  stærkeste  Modsætning  til  Ørkenstrækningerne. 
Det  er  tvers  over  disse  vidtstrakte,  forskjelligartedeEgne,  atPacifik- 
banen  gaar. 

»Westward  the  star  of  empire  takes  its  way«,  hed  det  alt  i 
de  gamle  Dage,  da  det  fjerne  Vest  var  en  mythisk  Egn  for  Beboerne 
i  de  østlige  Stater;  stærkere  og  stærkere  blev  den  Strøm  af  Ind- 
vandrere, som  søgte  ud  paa  de  fjerne  Prærier,  hvor  man  vandrede 
Maaneder  ved  Siden  af  den  med  Oxer  forspændte  Vogn,  inden  man 
fandt  sit  Hjem.  Mississippi,  Vandenes  Fader,  blev  ikke  mere 
Grænsen  mod  Vest,  Missouri  overskredes,  frem  af  det  Ukjendtes 
Taager  steg  efterhaanden  alle  hine  rige  Lande,  Ohio,  Indiana,  Illi- 
nois, Michigan,  Minnesota,  Missouri,  Jowa.  Men  Indvandrerstrømmen 
standsede  ikke  sin  stærke  Flod.  Medens  Mormonerne  med  Fana- 
tismens Heltemod  trængte  over  de  vilde  Bjerge  og  endeløse  Ørkener 
til  Saltsøens  afskrækkende  Bredder,  naaede  de  andre  ikke  mindre 
dristige  Fortropper  for  Østens  Civilisation  ogsaa  Kansas  og  Nebraskas 
frugtbare  Prærier,  vovede  at  tilbagelægge  »den  store  amerikanske 
Ørken«,  at  gaa  over  Rocky  Mountains  og  sætte  sig  fast  i  Oregon  og 
Nevada.  De  mødtes  snart  med  dem,  hvem  Kaliforniens  Guld  alt 
tidligere  havde  ført  over  det  stille  Hav,  og  Kjæden  var  sluttet  af 
hvide  Mænd  tversover  det  umaadelige  Fastland. 

Uhyre  Strækninger  ere  nu  blevne  berørte  af  Menneskenes 
Arbejder,  men  kun  berørte.  Der  er  i  de  bosatte  Lande  Plads  her 
til  hele  Europas  Befolkning,  og  endnu  vente  Dakota,  Idaho,  Montana, 
Washington,  det  Meste  af  Utah,  Colorado,  Arizona  og  Ny-Mexiko 
paa,  at  deres  ukj endte  Rigdomme  skulle  tages  i  Betragtning. 

Det  er  gaaet  forunderlig  hurtigt  at  trænge  frem  saaledes.  Det 
tog  Maaneder  for  hine  lange,  lange  Tog  af  Vogne  med  hvide 
Lærredstage  og  Oxespandet  at  komme  over  Prærierne  og  Ørkenerne, 
blegede  Skeletter  af  Trækdyrene  ligge  i  Tusindvis  langs  de  gamle 
Emigrantvej e,  og  mange  Steder  staar  der  smaa  Kors  med  Indskrifter, 
som  Regn  og  Sne  har  vasket  ud,  og  minde  om  dem,  som  døde, 
medens  de  vare  paa  Vejen.  Det  gik  langsomt  fremad  med  disse 
Tog,  men  det  ene  fulgte  efter  det  andet  i  en  Række,  som  ikke  standsede. 

Nu  er  Jernbanen  færdig  mellem  de  to  Have,  og  i  færre  Dage, 
end  det  tidligere  tog  Uger,  krydse  nu  Indvandrertogene  over  de 
umaadelige  Strækninger,  og  den  Udviklingsperiode,  som  den  indvier, 
vil  foregaa  med  endnu  mere  rivende  Hurtighed. 

Pacifikbanen  eller  Stillehavsbanen,  som  den  rettere  burde  kaldes 
paa  Dansk,  har  ganske  vist  en  Historie,  men  den  er  ikke  meget 
lang.  Dens  tidligste  Afsnit  er  hyllet  i  Mørke,  og  det  er  meget 
vanskeligt  af  de  faa,  sparsomme  og  spredte  Oplysninger,  som  ere 
overkommelige,  at  danne  sig  blot  et  nogenlunde  klart  Billede  af  det 
hele  Foretagendes  Tilblivelseshistorie.  Der  er  Mange,  som  kræve 
den  Ære  først  at  have  sat  Tanken  i  Bevægelse  og  arbejdet  for  den. 
Ifølge  W.  F.  Rae  er  det  imidlertid  utvivlsomt,  at  en  Mand  ved  Navn 
John  Plumbe,  Valliser  af  Fødsel,  men  naturaliseret  som  amerikansk 
Borger,  begyndte  en  kraftig  Agitation  i  1836  for  at  faa  en  Jern- 
bane lagt  over  Fastlandet.  Han  boede  til  efter  Guldopdagelserne  i 
Kalifornien  og  benyttede  i  sin  Tid  ogsaa  dem  som  Støttegrunde  for 
sin  Yndlingsplan. 

Jo  mere  Indvandrerstrømmen  tog  sin  Retning  mod  Vest  og  lod 
Stater  og  Territorier  af  største  Betydning  opstaa  ved  Foden  af 
Rocky  Mountains,  desto  tydeligere  blev  det,  at  Bygningen  af  en  Jernbane 
vilde  være  et  Foretagende  af  største  Betydning,  og  mange  Mænd 
med  Indflydelse  og  i  fremragende  Stillinger  have  uden  Tvivl  uafhængigt 
af  hinanden  til  forskjellige  Tider  udtalt  sig  i  denne  Retning. 

I  1853  blev  der  voteret  en  Sum  til  Undersøgelsen  af.  hvilken 
Linie  der  maatte  anses  for  at  være  den  heldigste  for  en  eventuel 
Jernbane,  og  forskjellige  stridende  Meninger  gjorde  sig  snart  gjældende. 

To  Roter  blev  udpegede  som  de,  imellem  hvilke  der  burde 
vælges,  en  nordlig  og  en  sydlig,  og  en  Rapport  paa  tretten  store 
Bind  gav  en  detailleret  Fremstilling  af  disse  to  Liniers  Fortrin  og 
Mangler. 

Det  havde  maaske  taget  Aaringer,  inden  man  paa  Grundlag  af 
de  i  de  tretten  Bind  indeholdte  Argumenter  havde  taget  sin  Be- 
stemmelse. Da  brød  Krigen  ud,  og  hele  Spørgsmaalet  kom  paa  en- 
gang til  at  staa  i  et  andet  Lys. 

Man  havde  alt  tidligere  en  stærk  Følelse  af,  at  Østen  og  Vesten 
vare  løst  knyttede  til  hinanden  i  materiel  Henseende ;  en  meget  tynd 
Kjæde  af  smaa  Forter  og  militære  Poster,  som  ikke  engang  vare 
tilstrækkelige  til  at  beskytte  mod  Overfald  fra  Indianerne,  var  Alt. 
Da  Spaltningen  nu  begyndte  at  foregaa  mellem  Norden  og  Syden, 
saa  man,  at  Unionen  i  Virkeligheden  truedes  med  at  gaa  i  tre 
Stykker,  Norden,  Syden  og  Vesten.  I  Texas  samledes  der  en  Tid 
en  Styrke  med  det  Formaal  at  løsrive  Stillehavsstaterne  fra  Unionen. 

Var  Krigen  ikke  udbrudt,  havde  den  store  Jernbaneplan  maaske 
endnu  den  Dag  idag  været  en  luftig  Plan,  nu  blev  den  ført  igjennem 
i  en  Haandevending.  Det  opfattedes  som  en  taktisk  politisk  Bevægelse 
at  slaa  Baneanlæget  fast.  Hertil  kom,  at  Valget  af  Linie  var  blevet 
let.  De,  som  havde  holdt  paa  den  sydlige  Linie,  sad  ikke  længere 
i  Kongressen,  og  Kongressen  kunde  ikke  engang  i  sin  daværende 
Stilling  bestemme  at  bygge  en  Linie  gjennem  den  sydlige  Del  af 
Staterne. 

Ude  i  Vesten  er  der  et  Par  Mænd,  hvem  man  særlig  hævder 
Æren  for  at  have  været  mellem  de  Første  til  at  arbejde  for  en 
Bane  fra  Kalifornien  østpaa  over  Fastlandet,  A.  A.  Sargent  og 
Theodor  Judah,  og  som  nu  spillede  en  vistnok  ikke  ringe  Rolle  ved 
Kongressens  Afgjørelser. 

Den  Sidste  var  en  Ingeniør  i  San  Sacramento,  som  ved  sine 
egne  Undersøgelser  var  kommen  til  den  Overbevisning,  at  Projektet 
var  muligt.  Han  havde  selv  ingen  Penge,  men  en  mindre  Kreds  af 
hans  Bekj endte  satte  ham  i  Stand  til  at  foretage  en  Undersøgelses- 
rejse  over  Sierra  Nevada.     Denne  blev  foretagen  i  Sommeren  1860 

af  et  lille  Selskab,  som  udstod  de  største  Besværligheder  paa  sin 
Omrejsen  i  den  vilde  Egn,  men  kom  tilbage  i  Eftcraaret  med  saa 
gunstige  Resultater,  at  der  blev  subskriberet  en  Sum  paa  I8OOD0IL 
til  at  anvende  i  den  følgende  Sommer;  ogsaa  disse  Undersøgelser  bragte 
godt  Udbytte,  og  Judah  begyndte  at  gaa  omkring  til  Pengemænd  for 
at  faa  dem  til  at  interessere  sig  for  Foretagendet.  Men  her  stødte 
han  paa  den  mest  haardnakkede  Modstand:  Han  var  ubekjendt, 
fattig,  og  man  betragtede  det  som  en  Selvfølge,  at  hans  hele  Plan 
kun  var  Humbug,  som  tilsigtede  at  skaffe  ham  en  Fortjeneste  ved 
at  faa  dannet  et  Slags  Kompagni,  faa  en  Koncession  for  Staten 
Kalifornien  og  saa  lade  denne  ligge  og  vente  for  det  mulige  Tilfælde, 
at  der  virkelig  blev  Udsigt  til  at  sætte  Foretagendet  igjennem,  i 
hvilket  Tilfælde  man  da  vilde  sælge  sin  Koncession  og  tjene  nogle 
Tusinde  Dollars. 

Maaske  adskillige  Kapitalister  ogsaa  holdt  sig  tilbage  i  den 
Tanke,  at  et  saadant  Foretagende,  hvis  det  kom  i  Stand,  vilde  være 
farligt  for  deres  Monopol-Interesser. 

I  1862  rejste  Judah  til  Washington  med  sine  Planer,  Kort  osv. 
og  deltog  i  Agitationen  for  den  Bill,  der  virkeliggjorde  Banens  Byg- 
ning; James  H.  Campbell  og  Unionens  nuværende,  højtagtede  Vice- 
præsident Schuyler  Colfax  nævnes  foruden  det  kaliforniske  Medlem, 
den  ovenfor  nævnte  Mr.  Sargent  som  dem,  der  især  støttede  Planen 
i  Huset,  medens  Senator  Mc  Dougall  fra  Kalifornien,  Wilson  fra 
Massachusetts  og  Morril  fra  Maine  vare  ivrige  Talsmænd  i  Senatet, 
maaske  især  den  Første,  thi  udenfor  de  store  Kapitalisters  Kredse  i 
Kalifornien  havde  i  lang  Tid  Ønsket  om  en  Jernbane  været  saa 
levende,  at  ingen  Mand  blev  valgt,  som  ikke  var  en  »Jernbane- 
mand«, og  intet  Under  var  det  derfor,  om  de  kaliforniske  Medlemmer 
baade  i  Huset  og  Senatet  nu,  da  der  var  Udsigt  til  at  virkeliggjøre 
Planen,  gjorde  deres  Yderste.  Det  var  ikke  saa  let.  Man  maatte 
kæmpe  ikke  blot  mod  stærke  Grunde,  men  ogsaa  mod  Haan  og  Spot. 

Efter  en  lang  Udvikling  af  Sargent  om  Foretagendet  spurgte 
En  af  dets  Modstandere  tørt:  »Forstaar  jeg  Medlemmet  fra  Kali- 
fornien ret,  at  han  virkelig  tror,  at  den  Jernbane  kan  bygges?« 

»Medlemmet  fra  Illinois  maa  forstaa,«  svarede  Sargen t  rolig, 
»at  jeg  forudsiger,  at  hvis  denne  Bill  vedtages,  er  Banen  bygget 
inden  ti  Aar.« 

Det  var  i  det  Hele  taget  adskillige  mærkelige  Udtalelser,  der 
faldt  i  Kongressen  under  Forhandlingerne  om  Baneanlæget.  I  Marts 
1862  erklærede  Ordføreren  for  Repræsentanthusets  Udvalg  over 
Stillehavsbanen :  »Vejen  er  en  Nødvendighed  for  Regeringen.  Det 
er  Regeringen,  som  opfordrer  private  Kapitalister  til  at  bygge  Vejen. 
De  Herrer  nære  den  Forestilling,  at  det  er  en  meget  stor  Velgjer- 
ning  mod  disse  Aktionærer  at  hjælpe  dem  med  omtrent  Halvdelen 
af  den  Kapital,  som  udfordres.  Jeg  tillader  mig  at  gjøre  Dem  op- 
mærksom paa,  at  Regeringen  er  nødt  til  at  bygge  Vejen.  Dersom 
Landets  Kapitalister  ville  komme  frem  og  forstrække  Halvdelen  af 
det  Beløb,  som  er  nødvendigt  til  dette  store  Foretagende,  gjør  Re- 
geringen kun  lidt,  naar  den  hjælper  dem  ved  etLaan  til  den  anden 
Halvdel.« 

Det  samme  Hensyn,  at  Regeringen  var  nødsaget  til  at  sørge 
for,  at  denne  Forbindelse  kom  i  Stand,  gjordes  ogsaa  gjældende  i 
Senatet.  Senator  Wilson  erklærede:  »Jeg  vilde  give  hundrede  Mil- 
lioner Dollars  til  at  bygge  Banen  og  gjøre  det  med  Glæde  og  tro, 
at  jeg  havde  gjort  noget  Stort  for  mit  Land.  Hvad  er  fem  og 
halvfjerds  eller  hundredre  Millioner  for  at  aabne  en  Jernbane  tvers 
over  dette  Fastlands  Midte,  som  skal  knytte  Folket  ved  Atlanter- 
havet til  det  ved  det  Stille  Hav  og  binde  os  .sammen.  Jeg  vil 
hverken  prutte  paa  Penge  eller  Land  for  dette.« 

At  Regeringen  ikke  tog  fejl,  selv  om  man  betragter  Foretagendet 
fra  et  rent  forretningsmæssigt  Standpunkt,  viser  den  Rapport,  som 
i  Februar  1871  forelagdes  for  Senatet  fra  Komiteen  for  Stillehavsbanen. 

»Bekostningerne  for  Overlandsposten«,  hedder  det  heri,  »vare, 
naar  man  betragter  hele  Perioden  fra  Erhvervelsen  af  Landene  ved 
det  Stille  Hav  til  det  Tidspunkt,  da  Banen  aabnedes,  i  Gjennemsnit 
otte  Millioner  Dollars. om  Aaret,  og  denne  Udgift  var  i  bestandig 
Stigen.  Bekostningen  siden  Liniens  Fuldførelse  er  den  aarlige  Rente 
paa  3,897,129  Dollars,  hvortil  maa  lægges  Halvdelen  af  Betalingen  for 

den  Befordring,  Kompagniet  udfører,  nemlig  omtrent  1,683,000  DolL, 
eller  en  Totaludgift  af  fem  Millioner,  hvad  der  altsaa  er  enstydigt 
med  en  Besparelse  af  tre  Millioner  om  Aaret.  Denne  Beregning 
tager  ikke  noget  Hensyn  til  den  tidligere  bestandige  Ødelæggelse 
ved  Indianerne  af  Liv  og  privat  Ejendom,  til  de  store  Summer, 
som  af  Finansministeriet  ere  blevne  udbetalte  i  Henhold  til  Akten 
af  3die  Marts  1849  som  Erstatning  for  Skade  gjort  af  Indianerne, 
til  Lettelserne  i  Postbefordringen,  til  Forhindringen  af  Indianerkrige 
den  forøgede  Værdi  af  offentligt  Land,  Udviklingen  af  Kul-  og 
Jernminer  i  Wyoming,  Guld-  og  Sølvminer  i  Nevada  og  Utah,  til 
Banens  Betydning  for  Handels  og  Omsætnings  Fremme  i  det  Indre 
af  Landet  og  Lettelsen  i  Handelen  med  Stillehavskysten  og  Asien,  og 
fremfor  Alt  det  Sammenhold,  den  har  givet  Unionen,  og  den  Sikker- 
hed, den  har  forskaffet  i  Krige  med  Udlandet.« 

Kongressen  vedtog  en  Akt,  som  stadfæstedes  af  Lincoln  den 
1ste  Juli  1862,  under  Navn  af  »en  Akt  om  at  hjælpe  til  Bygningen 
af  en  Jernbane-  og  Telegraflinie  fra  Missourifloden  til  det  Stille  Hav 
og  at  sikre  Regeringen  Brugen  af  samme  for  Post,  Militær  og 
andet  Brug«. 

Staten  støttede  Foretagendet  dels  ved  at  give  de  Banekompag- 
nier, der  omtrent  delte  Foretagendet,  Land,  dels  ved  at  give  dem 
Statsobligationer. 

Landgaven  bestod  i  hver  anden  »Section«  (Stykke  Land  paa 
640  Acres)  paa  begge  Sider  af  Banen  til  Beløb  af  tilsammen  12,800 
Acres  for  hver  Mil  af  Banen.  Dette  beløber  sig  i  Alt  til  22,735,104 
Acres,  af  hvilke  »Union  Pacific«  fik  13,295,104  og  »Central  Pacific« 
9,440,000  Acres. 

Desuden  fik  Kompagnierne  6  pCt.  rentebærende  ( )bligationer  efter 
følgende  Skala:  for  den  lette  Del  af  Linien  16,000 Dollars  pr.  Bane- 
mil, for  de  vanskeligere  Dele,  som  dog  ikke  vare  i  Bjergegne, 
32,000  Dollars  pr.  Banemil  og  endelig  i  Bjergene  48,000  Dollars 
pr.  Banemil.  »Union  Pacific«  Kompagniet,  som  begyndte  ved  Omaha 
og  byggede  vesterpaa,  byggede  525  Mile,  for  hvilke  det  modtog 
16,000  Dollars,  363  Mile  til  32,000  Dollars  og  150  Mile  til  Taxten 

48,000  Dollars,  ialt  c.  27,230,000  Dollars.  »Central  Pacific«  Kom- 
pagniet, som  byggede  fra  Sacramento  østerpaa,  byggede  kun  7  Mile 
til  16,000  Dollars,  580  Mile  til  32,000  Dollars  og  150  Mile  til 
48,000  Dollars,  ialt  c.  25,885,000  Dollars.  Totalbeløbet  af  Subsidier 
er  53,121,632  Millioner. 

Meget  af  det  Land,  som  Kompagnierne  fik,  er  værdiløst,  men 
meget  er  ogsaa  af  udmærket  Beskaffenhed,  og  den  Tid  vil  komme, 
da  Kompagnierne  ved  at  sælge  deres  Land  kunne  indvinde  den 
største  Del  af  Anlægssummen  og  saaledes  maaske  faa  Banen  for 
næsten  Intet. 

Der  fandtes  en  uheldig  Bestemmelse  i  Jernbaneloven,  som 
skyldtes  de  stærke  Beskyttelsestendenser  i  Amerika,  det  var  den,  at 
alt  Jernarbejde  skulde  være  af  indenlandsk  Fabrik  under  Straf  af 
Privilegiernes  Fortabelse.  Dette  var  vel  en  umaadelig  Fordel  for 
Jernværksejerne  i  Pennsylvania,  og  denne  Bestemmelse  er  maaske 
kommen  ind  paa  en  mindre  »fair«  Maade.  Men  Resultatet  var,  at 
Anlæget  fordyredes  med  mindst  en  Snes  Millioner,  medens  man  paa 
samme  Tid  fik  mindre  godt  Jern,  end  man  kunde  have  faaet  fra 
Europa. 

Hele  Arbejdet  kan  anslaas  at  have  kostet  c.  186,500,000  Doll. 

Materiellet,  som  de  to  Kompagnier  have  i  Gang  paa  Linien, 
bestaar  af  333  Lokomotiver  og  7,769  andre  Vogne  af  alle  mulige 
Arter,  blandt  hvilke  156  første  Klasses  Passager  Vogne,  43  Sove- 
vogne, 76  Indvandrervogne  (anden  Klasse),  179  Post-  og  Bagage- 
vogne og  Resten  Pakvogne  af  en  Mængde  forskjellige  Arter,  tildels 
konstruerede  efter  de  forskjellige  Produkter,  som  skulle  transporteres 
paa  dem. 

Regeringen  havde  som  yderste  Termin  for  Arbejdets  Fuldførelse 
sat  1ste  Juli  1876.  Man  begyndte  Arbejdet  den  5te  November  1865, 
da  det  første  Spadestik  gjordes  ved  Omaha.  George  Fran's  Train 
sagde  i  sin  Tale  ved  den  Højtidelighed,  som  ledsagede  Arbejdets 
Begyndelse,  at  Banen  vilde  være  færdig  om  fem  Aar,  og  han  blev 
til  Latter  over  hele  Unionen.  Ved  overmenneskelige  Anstrengelser 
var  Banen   som  bekjendt  færdig   den   10de  Maj   1869,    da  Central 

Pacific's  og  Union  Pacific's  Arbejdere  mødtes  ved  Promontory  Point 
ved  Saltsøen  og  Nagler  af  Guld  fra  Kalif ornien  og  Sølv  fra  Nevada 
fæstnede  den  sidste  Skinne  til  Laurbærtræssvellen. 

Den  første  Kontrakt  om  Bygning  af  Stillehavsbanen  afsluttedes  i 
August  1864,  men  det  gik  langsomt  i  Begyndelsen.  Der  maatte 
bygges  Værksteder  og  Maskinhuse  og  Smedier,  og  alt  Materiel  skulde 
skaffes  langsvejs  fra.  Der  var  ingen  Jernbane,  som  kom  Omaha 
nærmere  end  150  Mile,  og  over  denne  Strækning  maatte  alt  det 
i  Østen  kjøbte  Materiel  transporteres  paa  Vogne  med  umaadelig 
Bekostning.  Arbejderne  maatte  bringes  ad  samme  Vej;  særlige 
Vanskeligheder  voldte  det  at  faa  transporteret  den  Dampmaskine  paa 
70  Hestes  Kraft,  som  driver  Kompagniets  Fabriker  i  Omaha. 

I  en  Strækning  af  sex  hundrede  Mile  Vest  for  Omaha  er  Landet 
endvidere  blottet  for  Tømmer;  man  kunde  kun  paa  en  0  i  Platte- 
floden finde  noget  Bomuldstræ,  som  var  aldeles  ubrugeligt  til 
Jernbanebygning.  Svellerne  maatte  hentes  fra  Michigan,  Pennsylvania 
og  New- York  og  kom  til  at  koste  indtil  2\  Dollars  pr.  Stk. 

Selv  Proviant  til  Arbejderne  maatte  bringes  østerfra.  Det  tog 
næsten  et  Aar  at  faa  alt  dette  i  Orden, 

I  Januar  1866  havde  man  bygget  40  Mile,  i  Aarets  Løb  blev 
dette  til  265  Mile,  i  1867  føjedes  hertil  285  Mile,  saa  at  man  den 
lste  Januar  havde  bygget  550  Mile.  Fra  den  Tid  af  gik  Arbejdet 
frem  med  bestandigt  voxende  Hurtighed;  i  de  sidste  femten  Maaneder 
byggedes  der  534  Mile. 

Da  Generalpostbestyrelsen  i  Washington  i  Marts  1869  erholdt 
officiel  Meddelelse  om,  at  »Union  Pacific«  nu  var  færdig  fra  Omaha 
til  Ogden  og  »Central  Pacific«  færdig  fra  Sacramento  til  en  Afstand  af 
76  Mile  fra  det  Endepunkt,  der  var  sat  for  den  anden  Bane,  troede 
man  det  ikke,  og  da  New- Yorker  Bladene  bragte  et  Telegram  fra 
San  Francisco  af  29de  April  1869,  som  meddelte,  at  der  kun 
manglede  ni  Mile  i,  at  man  havde  en  uafbrudt  Forbindelse  fra 
Ocean  til  Ocean,  blev  dette  betragtet  som  »Humbug«  og  intet 
Andet;  men  der  var  ogsaa  Maaneder  igjennem,  hvor  der  ar- 
bejdede 20,000  Mennesker  paa  denne  Bane.     Lad  være,  at  Banen 

er  bygget  paa  en  Maade,  der  er  endel  mindre  solid  end  de  gode 
europæiske  Statsbaner,  vi  ere  vante  til  at  kjøre  paa,  lad  det  være 
halsbrækkende  Træbroer  og  Tømmerværksstilladser,  hvor  vi  ikke 
kunne  tænke  os  Andet  end  solidt  Murværk  og  Jern  at  kjøre  paa, 
lad  det  have  været  med  nok  saa  megen  Grund,  at  Livsassurance- 
kompagnierne  i  Begyndelsen  vægrede  sig  ganske  ved  at  assurere 
dem,  der  kjørte  paa  Stillehavsbanen,  det  var  alligevel  et  stolt  Værk, 
som  var  blevet  fuldført. 

Over  disse  umaadelige  Strækninger  syntes  det  et  Værk  for 
Menneskealdere  at  bringe  en  ordnet  Jernbaneforbindelse  i  Stand. 
Her  laa  endnu  en  uberørt  Natur  i  al  sin  Oprindelighed,  og  førend 
man  havde  begyndt  at  erobre  denne  selv,  førend  Nybyggerne  havde 
havt  endnu  et  Par  Generationer  til  at  rykke  frem,  syntes  det  Daar- 
skab  at  tænke  paa  at  lægge  et  Par  Tusinde  Miles  Bane  over 
Bøflernes  og  Antilopernes  Græsgange,  over  Rocky  Mountains  og 
Sierra  Nevada.  Den  kæmpemæssige  Tanke  blev  imidlertid  udført 
med  en  Hurtighed  og  Energi,  som  gjør  Foretagendet  dobbelt 
imponerende. 

Det  er  et  Værk,  som  neppe  noget  andet  Folkefærd  end  det 
amerikanske  kunde  have  fuldført,  den  hensynsløse  og  rastløse  Energi, 
som  udkræves  hertil,  findes  neppe  hos  nogen  anden  Folkestamme, 
og  det  er  et  Værk,  der  ikke  blot  er  enestaaende  som  Jernbaneanlæ^, 
men  til  hvilket  man  end  ikke  skal  finde  noget  Tilsvarende  i  Storhed, 
hvor  man  saa  søger.  Vel  nævnes  gjerne  Suez-Kanalen,  hvis  Fuld- 
førelse omtrent  faldt  sammen  med  Pacifikbanens ,  som  et  Sidestykke 
i  den  gamle  Verden;  men  man  maa  give  Amerikanerne  Ret,  naar  de 
paastaa,  at  denne  Kanals  Fuldførelse  kun  er  Iværksættelsen  af,  hvad 
der  var  begyndt  for  over  tre  tusinde  Aar  siden,  hvorimod  det 
Underværk,  de  have  udført  i  Verdenssamfærslens  Tjeneste,  og  som, 
baade  hvad  tekniske  og  økonomiske  Vanskeligheder  angaar,  ikke 
staar  tilbage  for  hint  andet,  blev  tilendebragt  i  halvfjerde  Aar. 

Banen  aabnedes  med  store  Festligheder.  Den  Hammer,  med 
hvilken  Guvernør  Leland  Standford,  Præsident  for  Central  Pacific, 
drev  Sømmene  ind  i  den   sølvbelagte  Skinne,  som  forenede  Union- 

og  Central-Linierne,  var  sat  i  Forbindelse  med  det  telegrafiske 
Apparat,  og  da  den  Stund  nærmede  sig,  da  Ceremonien  skulde 
foregaa,  standsede  al  Telegraftjeneste  i  hele  Nordamerika,  for  at 
hele  Unionen  kunde  lytte  efter  de  Hammerslag  ude  ved  Utah,  som 
skulde  fuldende  et  stort  Lands  store  Værk.  Der  var  en  dyb 
Symbolik  heri;  det  var  virkelig  hele  det  amerikanske  Samfunds  eget 
Værk.  Det  er  et  for  dette  Land  og  Samfund  betegnende  Træk, 
at  intet  enkelt  Navn  vil  gaa  over  til  alle  Slægter  som  forbundet  med 
Stillehavsbanens  Fuldførelse.  I  Europa  vilde  man  have  følt  Trang  til 
at  samle  Hæderen  og  Æren  for  et  saadant  Foretagende  i  en  Glorie 
om  et  enkelt  Hoved;  her  i  Amerika  er  det  »os  selv«,  der  have 
gjort  det  og  tage  Æren  derfor,  og  —  med  Rette. 


Fra  Omaha  til  Ogden. 


Rejsebogen  —  Bespisningssystemet  —  Plattefloden  —  Unionens  »geografiske  Midt- 
punkt« —  Paa  de  rigtige  Prærier  —  Bøflerne  —  Paa  Indianernes  Omraade  — 
Indianere  —  »Kvækerpolitiken«  —  Overfald  paa  Banen  —  Spørgsmaalets  Løsning  — 
Præribyerne  —  En  Præri  Station  —  Prærihundenes  Byer  —  Antilopernes  Egn  — 
Cheyenne  —  Klippebjergene  —  Sneen  —  Laramie  Sletterne  —  Sherman  Station  — 
Emanciperings  Intermezzo  —  Arbejder  paa  Banen  —  Erindringer  fra  Mormon- 
krigen —  Øde  Byer  —  Fortællinger  og  Sagn  —  I  Utah  —  »Echo  Canyon«  —  En 
vild  Jagt  paa  Jernbane  —  »Tusind  Mile  Træet«  —  I  Ogden. 


Banegaarden  i  Omaha  er  bekjendt  for  det  livlige  Køre,  som 
hersker  der,  naar  Stillehavstoget  skal  til  at  afgaa,  og  skjøndt  et  Bane- 
togs Afgang  særlig  i  Amerika  er  den  mest  dagligdags  Ting  af  Verden, 
kan  man  dog  ikke  undre  sig  over,  at  paa  den  Tid  af  Dagen,  da 
dette  storartede  Tog  skal  til  at  sætte  sig  i  Bevægelse,  er  der  et  vist 
Røre  ogsaa  blandt  dem,  der  ikke  som  Passagerer  skulle  gjøre 
Rejsen  med. 

Her  som  overalt  er  Trængselen  dog  ikke  forbunden  med  nogen 
af  de  Ulemper,  som  ere  uadskillelige  fra  en  overfyldt  europæisk 
Banegaard.  Man  har  sin  Billet  til  Toget  i  Tegnebogen  og  sin  Billet 
til  Pullmans  Vognen  med  Angivelse  af  sin  Plads  i  Vognen  i  Porte- 
monnaien  og  gaar  saa,  uhindret  af  alle  mulige  Konduktører  og  In- 
spektører ind  i  Vognen,  arrangerer  sin  Bagage  med  den  farvede 
( )pvarters  høflige  Bistand  og  kan  saa  med  Dens  Sindsro,  der  har  Sit 
paa  det  Tørre,  stille  sig  ud  paa  Platformen  og  snakke  til  det  Sidste 
med  de  ledsagende  Bekj endte  fra  Omaha,  se  paa  Folks  Travlhed  og 

grunde  over,  om  Folk  monstro  ogsaa  komme  for  silde  til  et  Tog  paa 
Stillehavsbanen,  som  de  gjøre  paa  andre  mindre  beskedne  Jernbanetog. 

Konduktørerne  raabe  deres  »all  onboard«  med  det  bekj endte 
syngende  Tonefald,  Toget  sætter  sig  langsomt  i  Bevægelse,  og  afsted 
gaar  det  til  det  fjerne  Maal. 

I  d.en  første  Tid,  efterat  man  har  forladt  Omaha,  forbauses  man 
over,  hvor  opdyrket  Landet  vedbliver  at  være.  Farmene  ligge  tæt 
omkring  paa  de  frugtbare  Prærij order,  og  man  begynder  allerede 
ganske  vist  uden  Grund  at  nære  en  vis  Frygt  for,  at  man  ikke  skal 
faa  at  se  Meget  af  disse  urørte  Præriflader,  over  hvilke  man  tænker 
sig  Pacifiktoget  glidende  ensomt  hen  i  lange  Dage. 

Man  forbauses  ogsaa  allerede  over  de  mange  Stationer,  som 
synes  at  være  paa  Banen.  Knap  tredive  Mile  fra  Omaha  holde  vi 
for  tredie  Gang  —  ved  Elkhorn;  de  to  andre  Gange  havde  Toget 
neppe  standset  Bevægelsen,  før  Hjulene  atter  drejede  sig,  her  er  lidt 
længere  Ophold.  Den  frugtbare  Elkhorn  Dal  er  nemlig  Opland  for 
denne  Station,  og  her  er  næsten  al  Tid  nogen  Trafik.  Et  Par  Mile 
fra  Stationen  gaar  Banen  over  Floden  af  samme  Navn  som  Dalen; 
det  er  en  ret  anselig  Biflod  til  Missouri,  300  Mile  lang;  det  er  en 
af  de  faa  Floder  herude,  som  indeholde  Vand  nok  til  at  kunne 
drive  Møller  og  andre  Anlæg,  og  da  tillige  Jorden  i  Dalen  er  over- 
ordentlig frugtbar,  og  den  anses  for  at  være  en  af  Nebraskas  smuk- 
keste Dale,  er  det  intet  Under,  at  den  er  tæt  befolket.  Dens  Be- 
folkning skal  for  en  Strækning  af  over  hundrede  Mile  være  over- 
vejende Tyskere.  Dalen  er  tillige  rig  paa  Vildt,  og  i  Strømmen 
vrimler  der  baade  af  Vandfugle  og  Fisk,  saa  at  Stedet  tillige  er 
meget  søgt  af  Sportsmænd,  saaledes  angiver  ialfald  den  Rejsehaand- 
bog,  med  hvilken  den  omvandrende  Bogsælger  i  Toget  forsynede  os. 

Denne  Rejsebog,  Crofutts  »Trans-Continental-Guide«,  som  dens 
velklingende  Navn  er,  fortjener  iøvrigt  en  særlig  Omtale  af  dem,  der 
gjøre  Pacifiktouren.  Lider  man  nemlig  ellers  i  Amerika  meget  af 
Mangel  paa  Rejsebøger,  gjælder  det  ikke  her.  Det  er  en  saa  god 
Ledsager  paa  den  lange  Rejse,  som  man  kan  forlange,  og  navnlig 
paaskjønner  man,    naar  Tiden  falder  En  lidt  lang,   de  mange  smaa 

oplysende  Træk  af  disse  Egnes  tidligere  Historie,  som  den  meddeler 
paa  en  livlig  Maade.  Den  er  saa  fuld  af  morende  Historier  og 
Træk,  hvoraf  adskillige  meddeles  i  det  Følgende,  som  en  lyslevende 
Amerikaner  selv,  og  det  er  Noget.  Den  næste  Station  af  nogen 
Betydning  er  Fremont.  Den  skylder  sit  Navn  hovedsagelig  til  sit 
Restauration slokale;  den  anses  nemlig  for  at  være  en  af  de  bedste 
Spisestationer  paa  Stillehavsbanen. 

Her  gjør  man  da  Bekjendtskab  med  det  System,  efter  hvilket  Jern- 
banekompagniet besørger  Passagerernes  Bespisning.  Togets  Stands- 
ning foran  den  lange,  lave  Stationbygning  hilses  af  et  Par  Negere, 
som  komme  farende  ud  som  Vanvittige,  med  en  klingrende  Rabalren 
paa  Messinggongonger,  som  er  den  mindst  behagelige  Del  af  Ar- 
rangementet, og  som  mere  passende  kunde  være  en  Introduktion  til 
at  lade  Toget  springe  i  Luften  end  til  Servering  af  en  Lunch. 

Man  stiger  rask  af  uden  dog  at  opføre  Noget,  der  i  mindste 
Maade  ligner  det  Væddeløb,  man  efter  Rejsebeskrivelser  altid  tænker 
sig  opført  i  Amerika  paa  Steder,  hvor  der  serveres  noget  Spiseligt. 
I  en  stor  luftig  Sal  er  der  dækket  en  Mængde  mindre  Borde,  hvor 
der  altid  er  rigelig  Plads  til  Gjæsterne.  Bordene  besættes  med  en- 
del  varme  Retter,  Skinke,  Spejlæg,  Beefsteaks  o.  s.  v. ,  forskjellige  Bi- 
retter  og  et  rigt  Udvalg  af  de  varme,  dejgede  Brødsorter,  med  hvilke 
Amerikanerne  forkorte  deres  Liv.  Opvarterne  gaa  omkring  med  en 
stor  Kande  i  hver  Haand,  den  ene  indeholder  Kaffe,  den  anden  The, 
og  skænke  i  for  Gjæsterne.  Man  kan  drikke  og  spise  ligesaa  Meget 
man  vil  og  forlange  Ting,  der  ikke  serveres,  som  f.  Ex.  frisk  Melk  — 
det  Hele  har  ogsaa  her  i  Prærien  det  behagelige  Præg  af  Flothed,  saa- 
vidt  Husets  Evne  gaar,  som  er  karakteristisk  for  amerikanske  Ho- 
teller. Som  Dessert  serveres  en  Mængde  forskjellige  Pier,  smaa 
Kager,  Frugter  o.  s.  v.  Prisen  er  en  Dollar,  som  betales  ved 
Udgangen. 

Der  tilstaas  rigelig  Tid  til  at  gjøre  sig  færdig  med  sit  Maaltid; 
en  halv  Time  er  Taxten  paa  alle  Spisestationer,  men  denne  over- 
holdes ogsaa  temmelig  nøjagtigt. 

Naar  man  har  forladt  Fremont,  kommer  Banen  paa  Siden  af 
Plattefloden,  der  nu  paa  lange  Strækninger  giver  Landskabet  sit  Præg. 

Plattefloden  har  et  stort  Navn  i  det  fjerne  Vestens  Kolonisa- 
tionshistorie.  Det  var  langs  de  lave  Banker  paa  dens  sydlige  Bred, 
at  »den  gamle  Udvandrervej«  gik.  Lige  overfor  denne  paa  den 
nordlige  Bred  er  det,  at  Stillehavsbanen  nu  gaar.  De  lange,  lang- 
somme Tog  af  de  lærredsteltede  Vogne,  »Præriskonnerterne«,  ses 
nu  sjeldent,  saa  man  nu  kun  kan  befare  Banen  helt  igjennem  og 
hist  og  her  kun  se  en  lille  Koloni  drage  afsted  paa  denne  Maade. 
Men  engang  og  for  ikke  længe  siden  gik  Trafiken  livlig  her.  At- 
chinson  i  Kansas  var  i  cle  senere  Aar  det  Hovedpunkt  ved 
Missouri,  fra  hvilket  Trafiken  udgik.  Denne  By  levede  for  en 
stor  Del  af  den.  De  forskjellige  Fragtmandsfirmaer  havde  i  denne 
By  henved  halvfemte  Tusinde  Vogne  til  at  besørge  Trafiken  over 
Prærierne;  til  Forspænd  for  disse  Vogne  havde  de  7,310  Muldyr  og 
29,720  Oxer.  I  1865  besørgedes  der  27,000  Tons  Fragt.  Kansas 
City,  Leavenworth,  St.  Joseph,  Omaha  og  Plattesmouth  vare  andre 
Punkter,  som  ligeledes  vare  Udgangspunkter  for  en  overordentlig 
livlig  Trafik  ved  Befordring  af  Fragtgods,  og  det  var  en  Kapital  paa 
mange  Millioner,  som  stak  i  Vognene,  Muldyrene  og  Oxerne.  Nu 
besørger  Jernbanen  Fragtbefordringen,  og  Oxerne  blive  spiste. 

Plattefloden  er  bred,  men  lav  og  grundet;  ofte  er  Vandet  om 
Sommeren  indskrænket  til  en  smal  Rende.  I  1863  var  den  saa  ud- 
tørret, at  Oxedriverne  niaatte  grave  dybe  Huller  i  Flodlejets  Sand 
for  at  faa  det  Vand,  de  behøvede  til  Vanding.  Paa  mange  Steder, 
hvor  Strømmen  ser  ud  som  dyb  og  bred,  naar  Vandet  neppe  over 
Anklerne,  og  Floden  er  paa  sine  Steder  over  hele  sin  Bredde  kun 
sex  til  otte  Tommer  dyb;  der  er  ogsaa  Steder,  hvor  man  synes  at 
kunne  træde  sikkert  paa  en  fast  Flodbund,  og  hvor  man  strax  vilde 
gaa  tilbunds  i  tynd  Sandvælling.  Mange  Steder  langs  Bredderne  ere 
disse  kun  Kvægsand.  Plattefloden  selv  skifter  ofte  Løb,  den  er  saa 
omskiftelig  og  foranderlig  som  nogen  Strøm  kan  være,  og  Fragt- 
mændene gav  den  ikke  godt  Skudsmaal  i  gamle  Dage;  mangen  en 

tungtlæsset  Vogn  er  bleven  siddende  i  den  selv  for  Folk,  der  mente 
at  kjende  den  nøje. 

Plattedalen  udgjør  iøvrigt  et  ret  ejendommeligt  Landskab,  men 
om  Sommereni,  naar  Græsset  er  bleget,  og  de  talrige  Blomster,  som 
skulle  danne  et  vidunderligt  Tæppe  over  de  flade  Høje  i  Foraar stiden, 
ere  forsvundne,  ser  det  Hele  meget  alvorligt  og  ensformigt  ud.  Man 
er  nu  umærkelig  gleden  bort  fra  de  beboede  Egne,  og  det  flade 
Landskab  ser  meget  øde  ud  for  os,  der  endnu  ikke  ere  vante  til  de 
rigtige  Prærier. 

Landet  langs  Strømmen  tilhører  for  en  stor  Del  »Union  Pacific« 
Kompagniet;  dette  Land  er  alt  i  Markedet  og  tegner  til  at  skulle  have 
god  Afsætning.  Det  er  meget  frugtbart,  og  skulde  det  gjøres  nød- 
vendigt at  overrisle  det,  vil  Platte  her  kunne  gjøre  værdifulde  Tje- 
nester. Paa  de  Tider,  da  Overrislingen  skulde  finde  Sted,  er  der 
Vand  nok,  og  baade  Strømmen  selv  og  dens  mange  Forgreninger 
frembyde  tilstrækkeligt  Fald. 

Henved  hundrede  Mile  fra  Omaha  ligger  Kolumbus,  en  lille  By 
med  tusinde  Indbyggere;  det  er  Grevskabssædet  i  Grevskabet  Platte, 
og  George  Frances  Train  har  opdaget  i  det  »de  Forenede  Staters 
geografiske  Midtpunkt«.  Han  har  begyndt  en  Agitation  for  at  for- 
lægge Regeringens  Sæde  hertil  fra  Washington  og  oprejse  et  nyt 
Kapitol  her.  Disse  Bestræbelser  ere  maaske  vel  mente  fra  hans  Side 
og  vilde  ialfald,  hvis  de  virkelig  lykkedes,  neppe  blive  til  Skade  for 
ham  i  økonomisk  Henseende,  saa  lidt  som  Pacifikbanen  blev  det  i 
Omaha,  men  han  har  neppe  mere  Udsigt  til  at  trænge  igjennem  med 
dette  Forsøg  end  til  selv  at  blive  Præsident,  hvad  han  ogsaa  har 
begyndt  at  virke  for.  Det  maa  iøvrigt  indrømmes,  at  man  har  set 
forunderlige  Ting  i  Amerika  i  Retning  af  at  flytte  om  med  Hoved- 
stæderne i  de  forskjellige  Stater.  Saaledes  blev,  for  at  blive  i  Nabo- 
laget, Omaha  paa  en  gaadefuld  Maade  dethroniseret  for  en  ubekjendt 
lille  By,  Lincoln,  paa  en  Maade,  der  vilde  være  aldeles  uforklarlig, 
hvis  der  ikke  har  været  personlige  Interesser  med  i  Spillet  hos  den 
Forsamling,  som  tog  denne  Beslutning. 

Kort  Tid  efter,  at  man  har  forladt  Kolumbus,  gaar  Banen  paa 

en  ret  solid  Træbro  over  Loup  Fork,  en  lille  Flod,  som  udspringer 
Nordost  for  North  Platte  By  og  gjennem  et  frugtbart  Agerland  løber 
ud  i  Platte.  Der  er  en  Rigdom  af  Fisk  af  forskjellig  Art  i  Strøm- 
men, og  Rigdom  paa  Vildt  i  Dalen,  Raadyr,  Antiloper,  Kalkuner, 
Prærikyllinger,  vilde  Ænder  og  Gæs. 

Ved  Grand  Island  holdt  Toget  paa  den  første  Dag  for  »Supper«. 
Det  er  en  lille  By,  som  ifølge  Rejsebogen  har  sit  Navn  efter  en  0  i 
Plattefloden,  der  ligger  to  Mile  borte,  en  0  paa  omtrent  80  Miles 
Længde  og  4  Miles  Bredde,  mærkværdig  ved  at  indeholde  nogen  Skov, 
som  dog  kun  bestaar  af  Bomuldstræ.  Øen  tilhører  Regeringen,  og 
der  holdes  her  en  Post  af  Soldater.  Den  har  fem  til  sex  hundrede 
Indbyggere,  en  katholsk  og  en  Methodist  Kirke. 


Nu  ere  vi  endelig  ude  paa  de  egentlige  Prærier.  Disse  ende- 
løse Græssletter,  som  brede  sig  til  begge  Sider,  svare  ogsaa  vel  til 
de  Forestillinger,  man  har  gjort  sig.  Her  gik  Banens  Bygning  let, 
milevidt  gaar  den  i  en  næsten  snorlige  Linie,  ja  Egnen  er  saa  jævn, 
at  det  store  Lys,  som  er  anbragt  foran  paa  Lokomotivet,  skal  kunne 
ses  i  en  mørk  Nat  i  en  Afstand  af  ti  til  tolv  Mile. 

Alle  menneskelige  Boliger  ophøre  her  i  disse  oprindelige  Egne, 
hvert  Spor  af  menneskelig  Virksomhed  forsvinder.  Det  er  umaade- 
lige  Sletter,  snart  forunderlig  flade,  snart  bølgeformige.  Vegetationen 
er  alt  noget  afsveden  af  Solen,  det  rige,  yppige  Græs,  som  man  saa 
i  Chicago's  Omegn,  er  forlængst  forsvundet.  Det  er  noget  aldeles 
Forunderligt  paa  et  Jernbanetog  at  fare  henover  disse  primitive 
Egne,  fra  Togets  Platformer  at  se  Repræsentanterne  for  den  Dyre- 
verden, der  her  færdes,  se  Antiloper  fare  henover  Sletten  og  kjøre 
midt  igjennem  Prærihundenes  Byer. 

Naar  man  har  forladt  Grand  Island,  faar  man  Anvisning  til  at 
holde  skarpt  Udkig  efter  Bøfler,  rigtignok  ikke  med  Udsigt  til  gun- 
stigt Resultat.  Paa  en  Strækning  af  et  Par  Hundrede  Mile  ere  vi  vel 
paa  den  Strækning,  som  forhen  hørte  til  Bøflernes  Yndlingsgræsgange. 
Nu   er  det  kun  paa  visse  Tider  at  Aaret,  at  der  endnu  kan  være 

Udsigt  til  at  se  noget  til  dem.  Om  Foraaret  gaa  de  nemlig  fra 
Arkansas,  hvor  de  have  overvintret,  til  de  nordlige  Prærier  og  vende 
tilbage  i  Efteraaret.  Endnu  for  ti  Aar  siden  saa  man  disse  Dyr 
her  i  Tusindevis.  Hjordene  vare  saa  store,  at  Indvandrernes  Kara- 
vaner ofte  vare  nødte  til  at  standse,  naar  Bøflerne  gik  over  Vejen, 
og  i  Fort  Kearney  blev  det  ved  en  Dagsbefaling  forbudt  Soldaterne 
at  jage  Bøfler  paa  selve  Paradepladsen. 

Bøflerne  ere  nu  næsten  forsvundne  langs  Banen,  men  Præriernes 
andre  Beboere  holde  sig  uforstyrrede;  at  der  et  Par  Gange  i  Døgnet 
rasler  et  Tog  forbi  forstyrrer  dem  ikke.  De  slanke,  brune  Antiloper 
lade  sig  jage  et  Stykke  hen  ad  Sletten,  naar  Lokomotivet  kommer 
susende,  men  saa  vende  de  sig  atter  om,  kaste  et  nysgjerrigt  Blik 
efter  os  og  fortsætte  saa  deres  Græsning. 

Forbi  den  lille  Station  Pawnee  gaar  det  over  Wood  River  og 
derpaa  et  Stykke  langs  denne  Flod,  en  Biflod  til  Platte.  Egnen 
her  er  temmelig  opdyrket;  langs  dens  Bredder  skal  der  være  for- 
trinlig Jordbund.  At  der  er  ikke  saa  faa  Farme  i  Nærheden, 
mærker  man  strax  paa  den  Omstændighed,  at  Lokomotivet  hvert 
Øjeblik  faar  travlt  med  at  skræmme  Kør  bort  fra  Banen.  Disse 
Dyr  have  jo  ogsaa  hjemme  hos  os  en  vis  Tilbøjelighed  til  at  drive 
der  hen,  hvor  de  ikke  skulle  være.  Denne  uheldige  Tilbøjelighed 
bliver  paa  Pacifikbanen  ligefrem  til  en  Last:  Skinnerne  have  en  ube- 
gribelig Tiltrækningskraft  for  disse  Dyr,  de  trodse  Grøfters  og  Jord- 
voldes Besværligheder  for  at  have  den  Fornøjelse  at  komme  op  paa 
dem,  og  naar  de  ere  der,  holde  de  Pladsen  til  det  Sidste.  Lokomo- 
tiverne have  udviklet  et  særeget  Apparat,  skulde  man  tro,  til  at  ud- 
føre Koskræmningstjenesten,  en  saadan  djævelsk  Koncert  af  Brøl  i 
forskjellige  Tonarter,  afvexlende  med  lange  Hvin,  ere  de  istand  til  at 
udstøde.  Køerne  ere  imidlertid  af  en  ejendommelig  umusikalsk  Be- 
gavelse. De  finde  intetsomhelst  Stødende  i  denne  Lyd,  ialfald  ikke 
tilstrækkeligt  til,  at  de  af  den  Grund  skulle  ønske  at  bortfjerne  sig. 
I  Reglen  maa  Toget  standse  sin  Fart,  og  først  naar  Lokomotivet 
kommer  dem  saa  nær,  at  de  se,  at  det  er  dets  Alvor  ikke  at  ville 
gaa  af  Vejen  for  dem,  bestemme  de  sig  til  at  bryde  op.      Stundom 

holde  de  imidlertid  ud  til  det  Sidste,  og  det  bliver  da  den  af  meget 
stærke  Stolper  forfærdigede  »Kofanger«  foran  paa  Lokomotivet,  som 
afgjør  Mellemværendet.  Lokomotivførerne  paa  Pacifikbanen,  der  jo 
unægtelig  ogsaa  have  et  eget  Hverv  —  thi  det  er  vel  overflødigt  at 
fremhæve,  at  der  paa  disse  Par  Tusinde  Mile  aldrig  har  været  Tale  om 
nogen  Banevogter  —  skulle  have  en  ganske  overordentlig  Evne  til  at 
kunne  se,  om  der  er  Noget  paa  Sporet,  allerede  i  lang  Afstand  og 
selv  i  en  mørk  Nat,  hvor  det  uvante  Øje  forgjæves  vilde  anstrenge 
sig  for  at  se  Noget.  De  uddannes  paa  samme  Maade  som  Udkigs- 
mændene ombord,  og  hvem  der  særlig  har  Grund  til  at  glæde  sig 
herover,  er  Køerne  paa  de  befolkede  Steder  langs  Banen. 

Den  lille  Dal  langs  Wood  River  var  en  af  dem,  som  tidligst 
blev  bebyggede  i  Nebraska,  og  de  første  Pionerer  havde  mangen  blodig 
Kamp  med  Indianerne,  som  flere  Gange  endog  drev  hele  Kolonian- 
lægget bort  efter  svære  Tab  paa  Liv  og  Ejendom.  Husene  bygges 
endnu  som  Blokhuse  med  Skydehuller  i  Væggene  og  Græstørv  paa 
Taget,  at  dette  ikke  skal  blive  stukket  i  Brand. 

Ved  Kearney  ligger  nogle  Mile  fra  Stationen  et  lille  Fort  af 
samme  Navn,  som  har  gjort  god  Tjeneste  i  Indianerkrigene.  Den 
gamle  Kj ørevej  gik  forbi  det  og  en  lille  By  i  dets  Nærhed,  som  nu 
imidlertid  er  i  Begreb  med  at  forsvinde,  da  den  væsenlig  levede  af 
at  besørge  Transporten  paa  den  gamle  Linie. 

Man  er  nu  i  det  Strøg,  hvor  mange  af  de  vildeste  Scener  fore- 
gik under  Indianerkampene.  Sioux'erne,  Cheyennerne  og  Arapaho- 
erne  have  her  øvet  de  blodigste  Overfald  paa  Indvandrertogene. 
Det  var  deres  Skik  at  finde  Skjulesteder  mellem  Bakkerne,  og  om 
Natten  angrebe  de  fredelige  Karavaner.  Stundom  blev  de  vel 
slaaede  tilbage,  men  stundom  sejrede  de,  og  det  kom  da  til  Scener 
saa  oprørende,  at  man  de  første  Gange,  man  hører  fortælle  om  dem, 
ikke  kan  bevæge  sig  selv  til  at  tro  paa  dem. 


Indianerspørgsmålet  ser  i  det  Hele  taget  ganske  anderledes  ud, 
naar   man    færdes   ude  i   »det  fjerne  Vest«,    end  naar   man  læser 

Coopers  Romaner.  Der  synes  at  være  en  ganske  særegen  Animositet 
mellem  Amerikanerne  og  Indianerne;  det  var  ialfald  mærkeligt,  at 
der  aldrig  i  de  af  Rusland  kjøbte  Besiddelser  havde  været  Tale  omln- 
dianeruroligheder,  før  de  kom  i  Amerikanernes  Hænder.  Amerikanerne 
gaa  maaske  for  hurtigt  paa  og  ville  have  Indianerne  altfor  hurtigt  af 
Vejen,  men  det  er  ogsaa  herude  umuligt  at  beholde  mindste  Sympathi 
for  »den  røde  Mand«,  selv  om  man  kun  et  Par  Maaneder  i  Forvejen 
under  »the  May  anniversaries«  i  New-York  har  været  med  til  at  vedtage 
de  skjønneste  Resolutioner  om  hans  ulykkelige  og  forfulgte  Stilling. 

Paa  alle  disse  smaa  Stationer  herude  ser  man  smaa  Flokke 
drive  omkring  af  dette  Folk,  stundom  ser  man  ogsaa  fra  Toget  ude 
paa  Sletterne  en  lille  Lejr,  nogle  lurvede  Telte  eller  Hvilesteder  som 
dem,  Natmandsfolkene  ligge  i  paa  Jyllands  Heder.  De  Folk,  der 
komme  frem,  ere  Lurvetheden,  Smudset  og  Grimheden  personificerede. 
Paa  Hjemturen  saa  Forfatteren  ved  en  af  de  smaa  Præristationer  en 
»Stamme«,  som  var  »paa  Krigsstien«;  det  var  en  Bande  paa  nogle 
og  tyve  Mand,  de  vare  smurte  ind  med  Zinnober,  havde  Fjer  strit- 
tende ud  af  de  aldrig  redte  Hoveder  og  vare  nogenlunde  vel  ekvi- 
perede. De  vare  jo  ogsaa  i  Galla,  og  med  deres  Bøffelhuder  om 
Skuldrene  og  Mokkasiner  paa  Fødderne  saa  de  ret  maleriske  ud  og 
nogenlunde  svarende  til  de  almindelige  Forestillinger  om  Indianere, 
skjøndt  man  ogsaa  blandt  dem  kunde  opdage  et  Par  Lærredsben- 
klæder  eller  et  rødt  uldent  Sengetæppe.  Disse  Indianere  vare  imid- 
lertid ogsaa  de  eneste  anstændigt  udseende,  som  vi  paa  de  mange 
hundrede  Mile  fik  at  se.  De  andre  vare  saa  frastødende  pjaltede 
Skabninger  som  muligt,  navnlig  Fruentimmerne.  De  drev  om  ved 
Stationerne,  forsøgende  paa  at  tigge  eller  at  slaa  en  Handel  af  med 
de  Rejsende;  de  falbød  deres  Vaaben,  Perlehalsbaand,  nu  og  da  et 
Bøffelskind  for  overordentlig  billige  Priser.  Amerikanerne  indlod  sig 
gjerne  med  dem,  men  paa  en  Maade,  der  viste  den  inderligste  Afsky 
og  ofte  med  en  i  høj  Grad  raa  Spot.  Indianerne  tog  imod  alt  Muligt 
med  den  største  Sindsro,  fordi  der  dog  gjerne  kom  et  Par  Femcent- 
stykker  ud  af  det.  Mødte  de  Spotterne  et  Stykke  fra  Stationen,  og 
vare  de  tilstrækkelig  overtallige,  vilde  de  nok  tage  Revanche  i  deres 

Skalper,  men  det  Samme  vilde  blive  gjort  ved  den,  der  havde  taget 
sine  egne  Klæder  af  for  at  give  dem  til  dem. 


Indianerne. 


Kvækerne,  hed  det  sig  altid,  kom  godt  ud  af  det  med  Indianerne 
i  de  gamle  Dage:  lad  os  prøve  deres  velvillige,  overbærende  Politik, 
»Kvækerpolitiken«.    Under  Grants  Præsidentskab  er  Forsøget  blevet 

gjort,  men  uden  noget  gunstigt  Resultat.  Der  forefaldt  nemlig  paa 
Grænserne  af  Texas  den  ene  Begivenhed  efter  den  anden,  som  viste, 
at  Indianerne  blev  ved  at  være  de  samme,  selv  KvækerpoKtikens 
ivrigste  Tilhængere  faldt  fra,  og  det  gjorde  navnlig  stærkt  Indtryk, 
at  General  Sherman,  som  havde  Overkommandoen  og  havde  været 
en  Tilhænger  af  Fredspolitiken  baade  officielt  og  officiøst,  erklærede, 
at  den  ikke  kunde  holde  Prøven  ud. 

Kommissærerne  indberette,  hvorledes  Indianerne  strax  efter  at 
have  faaet  deres  Gaver  og  Understøttelser  udbetalte  fra  Regeringen 
undsige  denne  og  vise  »ligesaa  lidt  Taknemlighed  som  Ulve«.  De 
vestlige  Folk  gaa  endnu  langt  videre  i  deres  Fordømmelsesdomme 
over  Indianerne  og  erklære,  at  de  ikke  bestaa  af  Andet  end  Tyve 
og  Mordere.  Ingen  Indianer,  fortælle  de,  kan  endnu  den  Dag  idag 
blive  gift,  naar  han  ikke  har  taget  en  Skalp,  og  helst  en  hvid. 

Nogle  af  de  vigtigste  Indianerhøvdinger  fra  Vesten  vare  i  Som- 
meren 1871  i  Washington  for  at  forhandle  med  Regeringen.  De 
stjal  Servietter  og  Haandklæder  i  alle  de  Hoteller,  hvori  de  boede, 
men  vægrede  sig  stolt  ved  at  gaa  til  Præsident  Grant,  før  han  havde 
været  hos  dem;  hele  Forhandlingen  var  nær  strandet  derpaa, 
og  det  var  kun  med  den  største  Vanskelighed,  at  det  lykkedes  at 
faa  dem  bibragt  en  anden  Betragtningsmaade ;  men  hvad  Haand- 
klæderne  angik,  kunde  »Spættet  Hale«  og  »Store  Bøffel«  og  de 
andre  røde  Herrer  aldeles  ikke  indlade  sig  paa  at  give  dem  tilbage. 
De  vende  Proudhons  Sætning  om,  hvad  der  er  stjaalet,  er  lovlig 
Ejendom.  Indianerne  blev  færdige  i  Washington  og  vendte  hjem  med 
Servietter  og  Traktater.  Nu  indtraf  imidlertid  det  betegnende  Træk, 
at  de  betragtedes  som  mistænkelige  i  deres  Hjemstavn,  fordi  de  ikke 
vare  uforsonlig  nok  stemte  og  havde  været  saa  lang  Tid  blandt  de 
Hvide.  De  mistede  deres  Høvdingeskab,  og  Sioux'erne  valgte  til 
Høvding  en  Mand,  som  havde  erklæret,  at  han  vilde  bekrige  de 
Hvide,  saalænge  han  levede. 

Et  ganske  eget  Blik  faar  man  imidlertid  unægtelig  paa  Indianer- 
spørgsmaalet,  naar  man  sidder  i  Pacifiktoget  en  Aften  og  hører  Folk 
diskutere  Muligheden  af  at  blive  overfaldet.     I  Begyndelsen,   inden 

Banen  endnu  var  kommen  ret  i  Gang,  vare  Indianerne  temmelig 
farlige  for  Anlæget,  de  overfaldt  flere  Gange  Togene,  engang  paa  en 
meget  uskadelig  Maade,  idet  to  Flokke  stillede  sig  op  paa  Siden 
af  Banen  og  holdt  et  langt  Toug  over  denne  for  at  fange  det  frem- 
brusende Tog,  men  flere  Gange  kom  det  til  blodige  Sammenstød, 
ledsagede  af  de  sædvanlige  oprørende  Grusomheder,  ganske  saaledes 
som  de  endnu  i  Eftersommeren  1871  berettedes  fra  Kansas  Banen. 
Siden  den  Tid  holdt  de  sig  imidlertid  nogenlunde  rolig  og  indskræn- 
kede sig  til  nu  og  da  at  skalpere  en  Stationsbetjent.  Da  Forf. 
vendte  tilbage  fra  Kalifornien  i  Midten  af  Juli,  havde  imidlertid 
Sioux'erne  paa  den  mest  formelle  Maade  med  alt  Tilbehør  af  Zin- 
nober,  Rygen  Krigspibe,  Dans  o.  s.  v.  erklæret  Pawneerne  Krig, 
men  det  hed  sig  almindelig,  at  dette  kun  var  et  Paaskud,  da  An- 
grebet i  Virkeligheden  skulde  gjælde  de  Hvide.  Alle  Indianerne  vare 
forsvundne  langs  Banen  og  i  deres  Sted  saa  man  de  graa  og  blaa 
Uniformer  af  alle  Soldaterne  fra  Lejren  ved  Omaha,  som  nu  vare 
trukne  ud  langs  Linien  for  at  være  forberedte  paa  alle  mulige  Even- 
tualiteter. Det  er  hyggeligt  at  sidde  i  Mørkningen  om  et  Glas  god 
skotsk  Whisky  og  en  Cigar  og  høre  paa  Folk  fra  alle  mulige 
Verdenshjørner,  som  fortælle  deres  Eventyr,  det  er  ganske  pikant 
at  høre  de  Indianertog,  mange  af  dem  have  været  med  til,  men 
det  er  mere  end  pikant,  naar  man  sidder  paa  Pacifiktoget  i  Nær- 
heden af  Cheyenne,  at  høre,  hvor  let  det  er  for  de  »røde  Skurke« 
at  brække  Skinnerne  op  paa  en  halv  Fjerdingvei  og  saa  der 
indfange  os  alle,  til  Trods  for  alle  de  Revolvere,  som  findes  i  Vad- 
sækkene og  Benklædelommerne  i  hele  Toget.  Det  kan  ikke  nægtes, 
at  en  Aften  og  en  Nat  under  indianske  Forventninger  ingenlunde 
stemmer  En  til  nogen  sentimental  Betragtning  af  dette  Jagtfolk,  men 
man  er  dog  uden  Tvivl  selv  i  en  saadan  Stemning  nærmere  ved  Sand- 
heden, end  naar  man  drømmer  om  de  ædle  og  fortræffelige  Mohikanere. 
Hvorledes  Indianerspørgsmaalet  vil  blive  løst,  er  vanskeligt  at 
sige,  hvis  det  ikke  bliver  paa  den  Maade,  at  Indianerne  dø  ud.  De 
synes  ikke  at  kunne  civiliseres.  Man  hører  enkelte  Tilfælde,  hvor 
det  har  lykkedes  at  faa  Indianerne  til   at  leve  som  Farmere,    men 

dette  er  faa  og  tarvelige  Undtagelser.  Man  anviser  dem  nu  paa 
forskjellige  Steder  Territorier,  de  saakaldte  »Reservationer«.  »Fred 
og  Beskyttelse  for  Indianerne  paa  Reservationerne,  Krig  og  Udryd- 
delse af  dem  udenfor  disse«,  erklærede  Sherman;  men  det  erkjendes 
iøvrigt,  at  skal  det  lykkes  at  afgjøre  Sagen,  ialfald  foreløbig,  paa  denne 
Maade,  maa  det  ligefrem  forbydes  de  Hvide  at  komme  ind  paa  de  Egne, 
som  skulle  være  Indianernes  Hjemstavn  og  Fængsel.  Indianeren 
synes  bestemt  til  at  uddø;  man  kan  ikke  holde  Livet  i  ham  ved  at 
paalægge  et  Samfund,  der  har  en  saa  overordentlig  Betydning  for 
hele  Menneskeslægtens  Udvikling  som  det  amerikanske,  tvingende 
Baand.  Det  har  en  højere  Ret  til  Jorden  end  det  Folk,  der  be- 
høver saa  umaadelige  Strækninger,  fordi  det  ikke  kan  føre  noget 
ordnet  Liv.  Men  skal  Indianeren  dø  ud,  bør  man  søge  at  gjøre 
hans  Endeligt  saa  blidt  som  muligt,  at  sige  som  man  kan  gjøre  det 
uden  at  forraade  sig  selv. 


Afsted  gaar  det  over  Prærierne.  Brady  Island  er  en  lille  By 
o:  en  Klump  raa  Huse.  Dens  Navn  er  taget  fra  en  temmelig  stor 
0  i  Plattefloden.  Her  ses  ligeledes  et  af  de  Steder,  hvor  Indianerne 
kom  i  anseligt  Tal,  og  i  den  første  Tid,  da  Banen  var  aabnet,  stil- 
lede ved  hvert  Togs  Ankomst  en  lille  Troppestyrke  for  at  beskytte 
Personer  og  Gods  mod  muligt  Overfald.  Noget  derfra  ligger  Fort 
Mac.  Pherson,  som  har  en  temmelig  anselig  Garnison  af  Kavalleri. 
Naar  man  har  forladt  Stationen  Mac.  Pherson  tøører  man  endnu  13 
Mile  og  kommer  saa  til  det  Sted,  hvor  de  to  Grene,  Nord  Platte  og 
Syd  Platte,  forene  sig  til  den  ene  Flod,  langs  hvilken  Banelinien  er 
gaaet,  næsten  siden  man  forlod  Omaha.  Banen  er  ført  over  Nord 
Platte  paa  en  meget  lang  Tømmerværks  Bro,  som  skal  have  været 
i  en  overordentlig  mangelfuld  Tilstand,  da  Banen  blev  aabnet,  og 
som  endnu  knager  paa  en  højst  spændende  Maade  under  Togets  Vægt. 

Ved  Sammenløbet  af  de  to  Floder  ligger  North  Platte  City.  Et 
Kompagni  Infanteri  ligger  her  for  at  beskytte  Broen.  I  de  gyldne 
Dage,   da  Banen  byggedes,   havde  denne  By  et  Par  Tusinde  Ind- 

byggere.  Den  var  dengang  imidlertid  tillige  berygtet  som  et  af  de 
værste  Samlingspunkter  for  den  Skare  af  falske  Spillere  og  Kj el- 
tringer  af  alle  mulige  Arter,  der  rykkede  frem  som  Tros  etter  de 
store  Arbejderkolonner.  Her  og  i  den  næste  større  By  Julesbourg, 
der  ligeledes  sprang  op  fra  et  Intet  til  flere  Tusinde  Indbyggere, 
drev  disse  i  en  usædvanlig  høj  Grad  deres  Uvæsen.  En  stor  Del 
af  Byen  var  Spillehuse  og  »Dansehuse«  af  den  værste  Slags,  og 
der  gik  sjeldent  nogen  Dag,  uden  at  Pakket  havde  »havt  en  Mand 
til  Frokost«,  som  det  hed.  Endelig  tog  de  ordentligere  Folk  sig  sam- 
men paa  disse  Steder,  Politi,  Domstole  og  Sligt  existerede  selvføl- 
gelig ikke  her,  man  prøvede  sig  frem  saa  smaat,  et  Par  Mænd  slog 
sig  sammen  saa  hist,  saa  her  om  at  hænge  en  af  de  værste 
»roughs«,  og  da  man  saa,  at  det  gik,  tog  man  det  mere  systematisk,  og 
der  dannedes  en  Aarvaagenheds  Komité,  som  tog  Retfærdighedens 
hurtige  Udøvelse  i  sin  Haand.  Man  gav  sig  til  at  hænge,  hvem  man 
kunde  faa  fat  paa  af  de  Mænd,  som  særlig  havde  gjort  Byerne 
usikre,  foranstalte  Jagter  paa  dem  i  Omegnen,  og  snart  var  det 
nogenlunde  renset.  Pakket  gik  længere  vestpaa,  hvor  efterhaanden 
de  samme  Scener  have  gjentaget  sig,  lige  indtil  de  vare  drevne  ud  i 
San  Francisco  og  San  Sacramento ;  her  kom  de'  imidlertid  atter  i  saa 
store  Mængder,  at  Borgerne,  da  Politiet  syntes  at  tage  Sagen  noget 
lunkent,  begyndte  at  tale  om  ogsaa  at  organisere  saadanne  Velfærds- 
komiteer,  som  havde  gjort  saa  god  Nytte  i  den  værste  Guldtid. 

Indianeroverfald  og  Kampene  mod  hvide  Kjeltringer,  det  er  de 
blodige,  men  noget  ensformige  Legender,  som  knytte  sig  til  denne 
Række  af  saare  sørgelige  Byer  paa  de  vidtstrakte  Sletter.  Det  er 
et  helt  forunderligt  Syn  at  se  saadan  en  lille  Rest  af  Huse  midt  ude 
i  Prærierne.  De  formaa  slet  ikke  at  øve  nogen  Indflydelse  og  For- 
vandling paa  den.  Den  gaar  lige  ind  til  Husene,  ingen  Veje  fører 
ud  fra  dem  over  den  store  Slette  uden  den  lange  Linie,  ad  hvilken 
Toget  farer  hen. 

Efter  Skæringspunktet  holder  Banen  sig  paa  et  Stykke  langs 
med  Syd  Platte  indtil  Julesbourg,  hvor  den  gaar  langt  op  langs  en 
lille  Biflod  til  Platte.     Den  samme  Vej   omtrent  tog  de  gamle  Ind- 

vandrertog.     Ved  Julesbourg  gik  de  fra  Syd  over  Platte  og  fulgte 
saa  samme  Dal  som  Banen  op  til  Cheyenne. 


Den   vigtigste  Station  mellem  North-Platte  og  Cheyenne  er  Sid- 
ney, en  lille  By  paa  omtrent   100  Indbyggere  med  en  Garnison  af 

Infanterister  lever  en  af  disse  vestlige  Mænd,  hvis  Navn  er  blevet 
næsten  berømt  ved  at  have  gjort  noget  Enestaaende  i  den  ene  eller  den 
anden  Retning.  Denne  Mand  har  nemlig  gjort  det  længste  Ridt  ude  i 
Vesten.  Han  fungerede  ved  den  ridende  Post  og  var  i  Juni  1860 
(den  8de  Juni  meddeler  Rejsebogen  med  historisk  Nøjagtighed)  i 
Midway  paa  Plattes  sydlige  Bred,  da  der  ankom  en  meget  vigtig 
Depesche  fra  Regeringen  til  Stillehavs  Kysten.  Han  satte  sig  paa 
sin  Hest  og  red  strax  af  sted  til  Julesbourg,  en  Afstand  af  140  Mile. 
Da  han  ankom  dertil,  modtog  man  just  en  anden  Depesche  af  lignende 
Vigtighed  fra  Stillehavs  Kysten  til  Regeringen.  Han  hvilede  syv 
Minuter,  spiste  ikke  engang  og  satte  saa  afsted  til  Midway.  Han 
fuldendte  Tur  og  Retur,  280  Mile,  i  14  Timer  46  Minuter.  Den 
Depesche,  han  hjalp  til  at  besørge  vesterpaa,  naaede  Sacramento  fra 
St.  Joseph  i  Missouri  i  8  Dage,  9  Timer  og  45  Minuter,  hvilket 
kun  er  et  Par  Dage  mere,  end  om  den  var  gaaet  med  Paciiiktoget. 

Atter  lange  Strækninger  af  Øde  og  Ensomhed.  Man  lade  sig 
ikke  forlede  af  den  lange  Række  Stationer  paa  Timetabellen  til  at 
tro,  at  man  kjører  afsted  gjennem  en  beboet  Egn.  Der  er  øde 
fem  Minuter  efter,  at  man  har  forladt  en  Station,  saa  øde,  som  om 
man  var  de  første  Mennesker,  som  saa  denne  Egn.  Et  godt  Bevis 
paa,  hvilken  forunderlig  Jernbanelinie  det  er,  man  kjører  paa,  er,  at 
man  passerer  lige  midt  igjennem  flere  af  Prærihundenes  underlige 
Byer.  Ligesaa  lidt  som  Antiloperne  have  de  endnu  anset  det  for 
nødvendigt  at  flytte  bort. 

Paa  begge  Sider  af  Banelinien  ser  man  disse  Tuer,  undertiden 
i  en  stor  Udstrækning.  »Den  store  Prærihunde  By«,  som  ligger 
mellem  Stationen  Sidney  og  Antelope,  indtager  et  Fladerum  af  flere 
hundrede  Acres  paa  begge  Sider  af  Banen.  Naar  et  Tog  kommer, 
ile  de  smaa  forsigtige  Dyr  hjemad  fra  alle  Kanter,  sætte  sig  paa 
Bagbenene  oppe  paa  Tuerne  og  se  nysgjerrigt  efter  det,  indtil 
det  kommer  lige  forbi,  saa  slaa  de  i  Almindelighed  en  Kulbytte 
ned  i  Hulen,  kun  de  dristigste  blive  siddende  som  vel  dresserede 
smaa  Hunde.  I  deres  Huler  skulle  disse  meget  fredsommelige  smaa 
Dyr    ofte  have  nogle   underliget  Ojæster,    Ugler  og  Klapperslanger. 

De  Sidste  kunne  de  ialfald  takke  for,  at  man  kun  med  megen  For- 
sigtighed nærmer  sig  til  Hulerne. 

Prærihundene,  som  ere  en  Art  Gnavere,  leve  af  Græs  og  Rød- 
der; skjøndt  de  ere  fede  og  skulle  have  fint  Kjød,  er  der  dog  ikke 
Mange,  som  spiser  dem,  det  er  ligesom  om  Hundenavnet  var  dem  til 
Beskyttelse.  Ulvene  ere  slemme  efter  dem,  de  kunne  ofte  ses  luske 
omkring  Byerne,  men  sjeldent  med  noget  Udbytte,  thi  som  bekjendt 
have  disse  Dyr  organiseret  en  hel  Vagttjeneste,  som  røgter  sit  Kald 
med  stor  Samvittighedsfuldhed. 

Ved  Stationen  Antelope  kommer  man  ind  paa  en  Strækning, 
som  skal  være  noget  Enestaaencle ,  hvad  Græsning  angaar.  Som  alt 
Navnet  antyder,  findes  her  en  Kigdom  af  Antiloper,  som  lokkes  af 
det  ejendommelige  fine  Græs.  Desuden  findes  her  store  Hjorde  af 
Kvæg.  Gamle  Trækoxer,  som  have  tilbagelagt  i  deres  Liv  tusind 
Mile  foran  Fragtvognen,  sendes  herud  om  Vinteren  og  ere  saa  den 
næste  Sommer  i  Stand  til  at  levere  det  bedste  og  fedeste  Kjød  til 
Slagterne.  Dette  Græsningsstykke  skal  strække  sig  omtrent  700 
Mile  fra  Nord  til  Syd  og  har  en  Bredde  af  200  Mile. 

Her  findes  ogsaa  Vand  i  tilstrækkelig  Mængde,  selv  naar  Som- 
meren er  tør.  Klimaet  er  iøvrigt  meget  tørt.  Den  Sne,  der  falder  om 
Vinteren,  skal  af  denne  Grund  være  ganske  uskadelig  for  Kvæget; 
den  bliver  ikke  hængende  paa  dem,  smelter  og  gjennemisner  dem, 
men  er  saa  tør,  at  den  falder  af  Haarene.  Omkostningerne  ved  at 
lade  Kvæg  græsse  her  beløbe  sig  kun  til,  hvad  det  koster  at  lønne 
Hyrderne,  og  Mange  have  alt  tjent  store  Formuer  ved  at  drive  Kvæg 
til  Fedning  herude.  I  det  Hele  taget  menes  det,  at  disse  Stræk- 
ninger ville  faa  umaadelig  Betydning  for  Kvæg-  og  Faareavl,  nemlig 
naar  Jernbaneforbindelsen  bliver  saa  let.  at  man  uden  for  stor  Be- 
kostning kan  sende  Dyrene  østerpaa. 


Man  nærmer  sig  nu  stærkt  til  Klippebjergene;  er  Vejret  klart, 
kunne  de  ses,  alt  før  man  kommer  til  Cheyenne,  som  en  mørk  Sky- 
stribe ude  i  Horisonten.    Intet  bebuder  imidlertid  ellers,  at  man  gaar 

stærkt  opad,  Stigningen  er  overordentlig  jævn,  Landskabet  er  væsentlig 
det  samme,  kun  bliver  Alt  efterhaanden  mere  og  mere  øde  og  stenet, 
og  smaa  Kaktusser  træde  hyppigt  i  Græssets  Sted. 

Afblegede  Skeletter  af  Heste,  Oxer  og  Muldyr  vise  hist  og 
her,  at  man  er  i  Nærheden  af  Udvandrervejen.  Stundom  ser  man 
ogsaa  en  lille  Karavane  af  »Præriskonnerter«  drage  hen  over  Slet- 
terne; det  er  for  det  Meste  Mormontog,  man  saaledes  møder.  Mæn- 
dene gaa  ved  Siden  med  Stokke  i  Hænderne  eller  ride  Fod  for  Fod. 
Langsomt,  langsomt  gaar  Toget  afsted  over  de  umaadelige  Sletter, 
enkelte  Grupper  standse  og  holde  Hvil;  fra  det  hurtige  Tog  sendes 
dem  en  flygtig  Hilsen  med  en  Hat  eller  et  viftende  Tørklæde. 

Der  standses  en  halv  Time  i  Cheyenne  for  at  holde  Maaltid.  Man 
er  nu  alt  6000  Fod  over  Havfladen.  Byen,  som  er  opkaldt  efter  en 
Indianerstamme,  ligger  paa  en  aaben  Slette.  Det  er  en  af  de  Byer, 
som  ere  skabte  af  Jernbanen.  I  Juli  1867  var  der  ét  Hus,  nu  har 
den  3000  Indbyggere,  og  den  har  havt  6000.  Den  skal  have  et  ret 
livligt  Forretningsrøre  og  virkelige  Fremtidsudsigter.  Der  udkommer 
et  Par  Blade  i  den.  Mærkelige  Blade  var  det,  lutter  Avertissementer 
og  lokale  Nyheder.  Verden  syntes  for  dem  at  stoppe  ved  Omaha, 
Noget,  der  er  højst  mærkeligt  i  Amerika.  Skjøndt  det  var  i  den  be- 
vægede Sommer  1871,  var  der  ikke  en  Linie,  ikke  en  gammel  Ny- 
hed blot  fra  et  mere  østligt  Blad  om  Forhold  og  Begivenheder  i  Europa. 

Man  gaar  nu  paa  Cheyennes  Gader  uden  at  risikere  at  opfange 
en  forvildet  Revolverkugle  fra  Danse-  og  Spillehusene.  Der  er 
baade  Skoler  og  Kirker,  skjøndt  det  først  var  den  10de  August  1867, 
at  Byen  valgte  sin  første  Mayor,  og  'den  to  Aar  efter  næsten  af- 
brændte. Byens  vigtigste  Produkter  ere  ifølge  Rejsebogen  Sadler  og 
Mos-Agater.  De  sidste  smukke  Stene  findes  i  temmelig  stort  Antal  i 
Wyoming  Territoriet,  hvor  vi  nu  befinde  os,  og  paa  Stationerne  ser 
man  .Passagererne  benytte  Lejligheden  til  under  de  faa  Minuters 
Ophold  at  anstille  ivrige  Forskninger  mellem  Skinnerne  efter  et  eller 
andet  pragtfuldt  Stykke. 

I  Cheyennes  Omegn  skal  der  findes  rige  Miner,  som  maaske  ville 
give  Byen  stor  Betydning,   men  hvad  der  i  ethvert  Tilfælde  vil  faa 

overordentlig  Meget  at  sige  for  den,  er,  at  den  ogsaa  er  Endepunkt 
for  Kansas-Denver-Pacifikbanen.  Denver  ligger  omtrent  hundrede 
Mile  sydlig  for  Cheyenne  i  Kolorado. 

Kansas  -  Pacifikbanen  var  færdig  midt  i  August  1870,  og  en 
Maanedstid  tidligere  var  Stykket  Cheyenne-Denver  færdigt.  Mange 
foretrække  at  begynde  Pacifikturen  ad  denne  sydligere  Kute  for  at 
nyde  de  Naturskjønheder,  den  frembyder.  Paa  denne  Linie  skulle 
ogsaa  Bøflerne  endnu  være  at  se  i  temmelig  stort  Antal. 

Ved  Cheyenne  ere  vi  næsten  umærkelig  komne  i  en  Højde  af 
over  6000  Fod.  Luften  er  overordentlig  behagelig  og  saa  klar,  at 
man  ser  de  fjerne  Bjerges  Konturer  i  klare  og  skarpe  Linier;  men 
endnu  mærker  man  ikke  noget  til  Kulden,  skjøndt  det  ikke  vilde 
være  forbausende,  om  der  her  faldt  lidt  Sne. 


Vi  ere  nu  514  Mile  fra  Omaha,  og  Halvdelen  af  Vejen  til  Ogden 
er  tilbagelagt.  Fra  Cheyenne  af  begynder  Landskabet  temmelig 
hurtigt  at  skifte  Karakter.  De  store  udstrakte  Højsletter,  som  have 
afløst  de  egentlige  Prærier,  høre  op,  Bjerge  træde  i  Sletternes  Sted. 
Vi  nærme  os  hurtigt  Klippebjergenes  brede,  nøgne  Masser,  snart 
jevne  Klippeflader,  snart  afvexlende,  uregelmæssige  Former.  Hist  og 
her  ser  man  i  Bjergene  Skovstrækninger,  langs  Banen  staar  enkelte 
Steder  noget  tyndt  Krat.  Inde  i  de  fjernere  Skove  brændte  det  paa 
forskjellige  Steder,  der  havde  ogsaa  for  nylig  været  Ild  i  Krat- 
skovene ved  Banen,  og  styrtede  Træstammer  laa  endnu  hen  i  rød- 
glødende Forkulning.  Højere  »og  højere  gaar  det  gjennem  disse  øde 
Fjeldegne,  Sneen  ligger  alt  nu  ikke  saa  t}rndt  paa  adskillige  Steder, 
og  Bjergene  længere  borte  ere  hvidplettede  overalt  paa  Ryg  og  Kam. 
Langs  Banen  staar  næsten  uafbrudt  snart  Volde  af  sammendyngede 
Stene,  snart  Forhugninger  af  Bjælker,  snart  underlige  Plankeværks- 
konstruktioner;  det  er  Skjærme,  som  skulle  fange  den  fygende  Sne  i 
den  lange  Vinter.  Det  var  et  af  de  betænkeligste  Punkter  ved 
Pacifikbanens  Anlæg,  at  man  i  disse  ganske  ukj endte  Egne  ikke 
havde  nogensomhelst  Forestilling  om,  hvilke  Hindringer  Sneen  vilde 

lægge  i  Vejen  for  Banens  Drift,  og  skjøndt  disse  have  vist  sig  langt 
mindre,  end  de  Fleste  ventede,  inaa  man  dog  anvende  umaadelige 
Summer  paa  saa  vidt  muligt  at  neutralisere  Virkningerne  af  Snefog. 
I  Kalifornien  er  der  bygget  milelange  Skure  over  Banen,  hvor  den 
gaar  under  Bjergene;  her,  hvor  den  ligger  frit,  gj ælder  det  om  at 
hindre  Sneen  fra  at  fyge  altfor  tæt  sammen  over  den. 


I  de  sorte  Bjerge. 


Saaledes  nærme  vi  os  den  vidt  bekjendte  Station  Sherman,  be- 
liggende c.  9000  Fod  over  Havet,  ikke  blot  paa  langt  nær  den 
højeste  Jernbanestation  i  Verden,  men  ogsaa  et  af  de  højeste  Steder 
paa  Jordkloden,  som  til  Stadighed  ere  beboede.  Kun  et  Par  smaa 
Minebyer  i  Kolorado  og  Nevada  ere  ligesaa  høje  eller  lidt  højere. 
Landskabet  vilde  imidlertid  slet  ikke  svare  til  de  Forestillinger,  man 
gjorde  sig,    naar  man  hørte  om   den  Bane,    der  skulde    gaa    over 

Klippebjergenes  Top;  her  er  Intet,  som  minder  om  de  maleriske, 
kun  halvt  saa  høje  Overgange  over  Alperne;  naar  man  vilde  glemme 
den  fjernere  Ramme  af  de  snedækte  Toppe,  kunde  man  til  Nød  sam- 
menligne det  med  selve  Plateauet  oppe  paa  St.  Gotthard.  Men  her 
er  ingen  majestætiske,  sneklædte,  tavse  Bjergtoppe,  ingen  sønderrevne 
Afgrunde,  ingen  dybe  Kløfter  med  tordnende  Bjergstrømme.  At 
lægge  Banen  over  Klippebjergenes  jevnt  stigende,  flade  Rygge  var 
et  Foretagende  saa  let,  som  man  aldrig  havde  forestillet  sig  det. 
Den  stærkeste  Stigning  angives  af  Schlagintweit  til  90  Fod  paa  en 
engelsk  Mil  d  :  1 :  59,  medens  man  paa  den  østerrigske  Brennerbane 
har  130  Fod  paa  1  engelsk  Mil  eller  1:  40. 

Da  Toget  holder  ved  Stationen  i  »de  sorte  Bjerge«,  ser  man 
midt  i  en  øde,  sørgelig  Egn  en  lille  Samling  af  Træhuse.  Det  er 
Sherman.  Der  gjøres  et  længere  Holdt,  for  at  man  kan  se  sig  lidt 
om,  skjøndt  det  Hele  i  Grunden  er  set  strax,  hvis  man  ikke  vil  til- 
bringe længere  Tid  paa  dette  Sted  med  dets  forunderlige  melan- 
kolske Storhed. 

Nogle  Smaadrenge  sælge  smukke  Mineralier  fra  Egnen  for  et 
Par  Cents,  men  vi  ere  ikke  paa  Rigi-Kulm,  og  de  Fleste  finde  det 
uendelig  komisk,  at  et  Par  Stykker  af  os  give  Penge  ud  for  en 
Erindring  fra  Sherman  Station.  Nogle  vældige  Gevirer  af  Hjorte 
laa  henslængte  lige  ved  Skinnerne,  rene  Pragtstykker;  Ingen  brød 
sig  om  dem,  de  laa  paa  samme  Sted,  da  vi  en  Maaned  efter  atter 
passerede  Sherman.  Smaa  Blomster  stod  temmelig  talrig  i  Græsset, 
men  intet  Træ,  ingen  Busk  var  til  at  se  i  Egnen.  Temperaturen 
var  naturligvis  meget  kølig. 

Temperaturforholdene  ere  iøvrigt  i  Forhold  til  Højden  ander- 
ledes, end  man  kunde  have  ventet.  Saavidt  Erfaringen  endnu  gaar, 
faldt  Thermometret  ikke  under  -5-  10°  Fahr.  og  gik  ikke  over 
80°  Fahr. 

Schlagintweit  gjør  i  Anledning  af  Sherman  Station  den  slaa- 
ende  Bemærkning,  at  i  Europa  og  Asien  ere  de  høieste  til  Sta- 
dighed beboede  Punkter  Klostre,  nemlig  Bernhardshospitiet  i  Alperne 
8,114  Fod   højt  og  Buddhist  Klostret  Hanle  i  Thibet    15,117  Fod 

højt;  i  Amerika  er  det  derimod  Bjergværker,  Jernbane-  og  Telegraf- 
stationer. 

Kort  Tid  efter,  at  man  har  forladt  Sherman,  passerer  man  et  af 
de  i  en  særlig  Grad  spændende  Anlæg  paa  Banen,  en  Tømmerværks 
Bro,  som  650  Fod  lang  og  126  Fod  høj  fører  over  en  Dal  med 
en  lille  Flod;  det  er  den  vidt  berygtede  Dale  Creek  Bridge.  Egnen  er 
bestandig  en  vild  Højslette,  Klipper  stikke  frem  allevegne.  De  have 
de  forunderligste  Former,  Skandser,  Taarne,  hele  Kasteller,  Land- 
skabet ser  undertiden  ud  som  et  uddød  Kæmpefolks  forladte  Hjem- 
stavn. 

Der  aabner  sig  Udsigt  over  mere  udstrakte  Sletter,  efterhaanden 
som  man  nærmer  sig  til  Laramie.  Vegetationen  er  sparsom,  bestaaende 
hovedsagelig  af  tyndt  Bøffelgræs,  thi  Jordbunden  indeholder  allerede  paa 
enkelte  Steder  ikke  saa  lidt  Alkali.  Paa  disse  Sletter  ligger  Laramie 
By,  en  af  de  mest  bekjendte  af  det  fjerne  Vestens  unge  Byer. 
Jernbanen  var  fuldendt  her  ud  til  i  Juni  1868.  Kompagniet  opførte 
her  et  godt  Hotel,  som  er  et  af  de  bedste  paa  hele  Linien.  Togene 
standse  her  en  halv  Time,  det  er  nemlig  den  næste  Spisestation  efter 
Cheyenne. 

Laramie  bestaar  naturligvis  af  Træhuse,  som  ere  stillede  op  efter 
en  Plan,  der  viser,  at  man  som  sædvanlig  har  lagt  Byen  ud  med 
mere  Hensyn  til  dens  Fremtid  end  dens  Nutid;  den  har  flere 
Kirker,  Skoler  og  en  daglig  udkommende  Avis,  som  ikke  staar  syn- 
derlig over  Dagspressen  i  Cheyenne.  løvrigt  bør  man  ikke  heraf 
slutte,  at  Intelligensen  i  Laramie  staar  paa  et  lavt  Trin.  Tvertimod, 
den  er  bekjendt  over  hele  Unionen  som  en  høist  uhildet  og  fremad- 
skridende Stad.  Det  var  her,  at  Kvinderne  først  kom  til  at  sidde 
i  Juryen  og  ved  deres  energiske  Optræden  hjalp  Byens  Moral 
paa  Fode. 

I  vort  Tog  befandt  sig  de  to  industrielle  Reformatorer  Mrs.  Caddy 
Stanton  og  Miss  Susan  B.  Anthony,  som  vare  paa  et  Tog  vesterpaa 
for  i  Utah  og  Kalifornien  at  holde  mod  en  Entré  af  en  halv  Dollar 
det  begejstrede  Foredrag  om  Kvindens  Frigj øreise,  som  de  havde 
holdt  med  saa  meget  Udbytte  i  de  store  østlige  Byer.    Efterretningen 


366  Emancipations-Intermezzo. 

om  disse  to  store  A ånders  Ankomst  var  ilet  i  Forveien  til  Laramie, 
og  ved  Togets  Ankomst  ventede  en  Deputation  af  ledende  Kvinder 
i  Byen  paa  de  to  Berømtheder.  De  blev  hurtigt  fundne  ud,  og 
medens  vi  Andre  gik  ind  i  Restaurationssalen,  begyndte  en  Velkomst- 
Ceremoni  med  gj  ensidige  Beundringstaler  og  andet  Tilbehør.  Da  vi 
kom  ud  derfra,  var  man  endnu  ikke  kommen  videre  end  til  Mrs.  Stan- 
tons Replik.  Nogle  af  Herrerne,  som  havde  særlig  Aversion  mod 
Mrs.  Stanton,  lod  sig  ikke  nøje  med  den  Tilfredsstillelse,  det  maatte 
være,  at  hun  blev  nødt  til  at  ofre  sin  Middagsmad  for  Æren,  skjøndt 
dette  Offer  at  dømme  efter  den  Ulveappetit,  som  hun  og  især  Miss  An- 
thony altid  vare  i  Besiddelse  af,  ikke  var  ringe,  men  de  stillede  sig  op 
i  Togets  Vinduer  og  lod  det  regne  med  amerikanske  Vittigheder  over 
Laramie  og  dens  fremragende  Kvinder,  en  unægtelig  mindre  ka- 
vallermæssig  Opførsel,  over  hvilken  Miss  Anthony  tog  den  skumleste 
Hævn  ved  Bitterheder  over  det  afskylige  Kjøn.  Ikke  alle  Laramies 
kvindelige  Indvaanere  hørte  dog  til  de  ialfald  i  Retning  af  døm- 
mende og  lovgivende  Myndighed  emanciperede,  og  nogle  konserva- 
tive yngre  Damer  foretrak  en  lille  »Flirtation«  paa  fem  Minuter 
med  nogle  af  de  yngre  rejsende  Herrer,  hvilket  de  lige  ud  er- 
klærede var  noget  for  dem  langt  Interessantere  end  at  høre  Mrs.  Stan- 
tons Formaninger  om  at  frelse  Amerika. 

Paa  Sletterne  omkring  Laramie  findes  et  betydeligt  Antal  Kvæg, 
og  Fedekvæg  og  kvindelige  Juryer  synes  at  skulle  blive  denne  Byes 
Hovedfrembringelser.  At  man  i  Omegnen  begynder  at  finde  rige 
Miner  er  en  Selvfølge,  det  gjentager  sig  ved  alle  disse  Steder  herude. 

Naar  man  er  kommen  vestligere  end  Laramie,  ser  man  næsten 
kun  Kinesere  arbeide  paa  Jernbanen.  En  Armé  af  henved  5000  Mand 
er  stadigt  beskæftiget  med  at  udbedre  Vejen,  med  at  sikre  de  vist 
i  Begyndelsen  overordentlig  sjusket  udførte  Tømmerbroer  og  Dæmninger 
og  med  at  udføre  andre  Arbejder,  som  stadigt  kunne  gjøres  i  høj  Grad 
nødvendige.  De  forskjellige  storartede  Murarbejder,  som  man  oftere 
har  læst  om  som  værende  allerede  traadte  i  Stedet  for  de  knagende 
Sprinkelværk  over  Floderne  og  Kløfterne  kan  man  rigtignok  ikke  se 
noget  til,  men  det  kan  ikke  nægtes,  at  der  stadig  gjøres  meget  for 

at  forbedre  Anlægets  Sikkerhed.  Pacifikbanen  er  i  den  Retning 
neppe  særlig  farlig  af  en  amerikansk  Bane  at  være.  Det  er  meget 
spændende  at  se  ned  fra  Platformene  paa  Vognene,  naar  man  kjører 
over  Dale  Creek,  se  ned  paa  de  skarpe,  sønderrevne  Klipper  og  den 
lille  Flod  i  Dalen,  men  har  man  været  noget  omkring  i  Amerika, 
har  man  passeret  Steder,  der  uden  Tvivl  vare  langt  farligere.  Jeg 
har  i  Wisconsin  ved  Racine  kjørt  to  Gange  over  et  Tømmerstillads, 
som  førte  over  en  Dal,  og  som  alt  for  16  Aar  siden  blev  anset  for 
at  være  usikkert,  men  som  uden  Tvivl  vil  faa  Lov  til  at  staa,  til  det 
falder  ned  med  et  Tog,  og  dog  tilhørte  denne  Bro  et  overordentlig 
velstaaende  Baneselselskab. 

Ved  Carbon  Station  ligge  nogle  af  de  Kulminer,  som  Kom- 
pagniet har  været  saa  heldigt  at  finde  paa  sit  Land.  To  Kul  Aarer 
ere  blevne  aabnede,  som  i  Gjennemsnit  have  en  Tykkelse  af  ni  Fod 
hver,  og  der  tages  omtrent  200 Tons  om  Dagen;  300  Mand  arbejde 
i  disse  Miner. 

Percy  Station  er  opkaldt  efter  en  Oberst  Percy,  som  der  blev 
dræbt  af  Indianerne,  medens  Banen  var  under  Bygning,  Han  blev 
overrasket  af  en  Trop  af  Krigere,  men  fik  Tid  til  at  trække  sig  til- 
bage til  et  Blokhus.  Her  forsvarede  han  sig  i  tre  samfulde  Dage 
mod  sine  dyrisk  haardnakkede  Fjender  og  fik  lykkelig  flere  af  disse 
dræbte.  Endelig  lykkedes  det  dem  at  stikke  Huset  i  Brand ;  da  Taget 
styrtede  ned,  sprang  Obersten  ud  og  blev  lykkeligvis  strax  dødelig 
saaret,  da  han  ellers  ikke  vilde  have  undgaaet  de  utrolige  Pinsler, 
under  hvilke  adskillige  af  de  hvide  Fanger  fra  Pacifikbanens  første 
Tid  maatte  bukke  under. 

Øde  Klippesletter  og  løjerlig  formede  Klipper  vexle  med  Ørken - 
strækninger,  hvor  Alkali'en  atter  fremtræder.  Vandet  i  Floderne  og 
de  smaa  Søer  er  udrikkeligt  baade  for  Mennesker  og  Dyr. 

Man  nærmer  sig  nu  Grændsen  af  Utah  og  kommer  i  en  Egn, 
til  hvilken  der  knytter  sig  Erindring  om  tidligere  Sammenstød  med 
Mormonerne. 

I   Fort  Bridgers   laa   i   November    1857    en   temmelig   anselig 

Troppestyrke,  tre  Infanteregimenter,  et  Regiment  Kavalleri  og  fire 
Batterier,  som  Præsident  Buchanan  havde  sendt  under  Anførsel  af 
General  Johnson  for  at  betvinge  Mormonerne. 

De  ventede  paa  deres  Provianttog  paa  160  Vogne,  som  var 
noget  bagefter,  da  det  var  blevet  forsinket  ved  tyk  Sne.  Vogn- 
toget blev  imidlertid  overrasket  af  en  Afdeling  Mormoner  under 
Anførsel  af  Orson  Pratt,  som  dengang  var  General  for  Mormo- 
nernes Legion,  og  Wells,  den  nuværende  Generalissimus.  De  om- 
ringede Trosset  en  mørk  Nat,  og  Alle  nødtes  til  at  overgive  sig. 
Mormonerne  tog  alle  Vaaben  og  Udrustningsgjenstande  fra  dem,  gav 
dem  en  Smule  Proviant  og  omtrent  fem  Kvæghøveder  til  hver  Mand 
og  befalede  dem  saa  at  gaa  tilbage  igjen.  De  havde  en  Strækning 
af  omtrent  1000  Mile  at  tilbagelægge,  inden  de  atter  naade  beboede 
Steder,  Provianten  var  aldeles  utilstrækkelig,  og  til  at  forsvare  sig 
mod  Indianerne  og  til  at  skaffe  sig  Vildt,  naar  Forraadet  slap  op, 
vilde  Mormonerne  ikke  lade  dem  beholde  andre  Vaaben  end  deres 
Lommeknive.  Denne  hjerteløse  Haardhed  havde  da  ogsaa  til  Følge, 
at  af  230  Mand  naade  kun  8  i  Juni  Maaned  næste  Aar  det  beboede 
Østen. 

Udeblivelsen  af  Provianttoget  voldte  den  største  Bekymring  i 
Lejren,  hvis  Besætning  alt  i  Forvejen  havde  havt  alt  muligt  Uheld 
og  mistet  næsten  alt  det  Kvæg,  den  førte  med  sig.  Man  vidste, 
at  før  næste  Foraar  kunde  man  ikke  vente  anden  Forsyning.  Sneen 
laa  i  disse  Egne  sex  til  syv  Fod  dybt,  og  næsten  alt  Vildtet  var  for- 
svundet. Soldaterne  blev  satte  paa  halv  Ration  og  fra  Marts  Maa- 
ned paa  kvart.  En  af  de  højere  Officerer  havde  nogle  Sække  Mel 
i  sit  Telt,  som  han  havde  kjøbt  til  en  Pris  af  3  Dollars  Guld 
pr.  Pd.  De  blev  ham  frastjaalne  en  Nat,  og  den  næste  Dag  fore- 
tog han  Undersøgelse  i  Lejren  efter  det  stjaalne  Gods.  Hvad  han 
imidlertid  saa  paa  denne  Inspektion  af  Nød  og  Elendighed,  var 
saa  meget,  at  han  gav  sig  til  at  græde  over  sine  Soldater  i  Stedet  for 
at  lede  efter  sit  Mel  og  lod  det  blive,  hvor  det  var.  Naar  der 
skulde  hentes  Brændsel,  maatte  Soldaterne  spænde  sig  selv  for  de 
Vogne,  som  kjørte  ud  derefter.     Saaledes  gik  Vinteren. 

Tidlig  i  Foraaret  brød  en  Del  af  Styrken  op  til  Saltsøstaden, 
Resten  holdt  ud  i  Lejren,  som  man  byggede  om,  da  Egnen  blev 
mere  fremkommelig.  Hele  Foraaret  og  Sommeren,  til  den  23de  Sep- 
tember 1858  holdt  Styrken  sig  her,  skuffende  Mormonernes  Haab  om, 
at  de  Alle  skulde  omkomme  af  Mangel  og  Nød,  saa  indtraf  nemlig 
den  første  nye  Forsending  af  Proviant  østerfra.  Man  forstaar,  at  de 
Forenede  Stater  saa  længe  saa  igjennem  Fingre  med  Mormonerne, 
naar  man  ser,  hvilke  Vanskeligheder  det  var  forbundet  med  at  be- 
krige dem. 

Paa  sin  Vej  gaar  Banen  forbi  adskillige  øde  Byer;  en  saadan 
ligger  ikke  mange  Mile  fraBridgers,  det  er  Bear  River  City,  en  By, 
der  som  de  andre  blev  til  og  forsvandt  under  Jernbanens  Bygning. 
Den  var  imidlertid  engang  dog  saa  vidt,  at  den  havde  sin  Avis.  Den 
er   bekjendt   for   de   særlige  Vanskeligheder,    den   havde  med  den 
Sværm  af  Roughs,  der  som  tidligere    omtalt   ledsagede  Banen,    men 
bestandigt  dreves  videre  vesterpaa.    Da  Banderne  vare  komne  herud, 
svore  de,    at  man  ikke  skulde  drive  dem  videre,  men   at  de  vilde 
slaas  til  sidste  Mand  for  at  holde  Stillingen  her.     Da  de  mærkede, 
at  man  begyndte  at  rejse  sig  imod  dem  og  Byens  Blad  ivrigt  til- 
skyndede til  at  behandle  dem  paa  samme  Maade,    som    man  havde 
gjort  østerpaa,   organiserede  de    sig,  trak  sig   sammen  paa  Højene 
udenfor  Byen  og  lagde  her  Planen  til  et  formeligt  Angreb  paa  denne. 
Nogle  af  de  Dristigste  blev  i  Byen,    men   med    dem   blev  der  strax 
gjort  kort  Proces,  og  de  blev  hængte  hver  i  sit  Træ.     Nu  bestemte 
man  at  gjøre  Alvor  af  Angrebet,  og  en  Dag  rykkede  en  Styrke  paa 
ikke  mindre  end  300  vel  bevæbnede  Banditer   løs   paa  Byen.     De 
begyndte   med  at  ødelægge  Avisens  Trykkeri,    afbrændte  Fængslet, 
befriede  en  af  deres  Staldbrødre,  som  sad  der,  og  beredte  sig  derpaa 
til  en  systematisk  Plyndring.      De   rykkede   op    ad  Hovedgaden  og 
angreb  her  et  af  Byens  vigtigste  Udsalg;  en  Del  af  Byens  ordentlige 
Borgere  havde  imidlertid  forskandset  sig  her,  og  en   velrettet  Salve 
fra  deres, Henry  Rifler,  som  strakte  femten  af  Banden  ned,  modtog 
dem.    Der  begyndte  at  komme  Uorden  i  Røvernes  Rækker,    og   da 
Riflerne   igjen  begyndte  at  knalde,    brødes  Rækkerne  ganske,   og  i 

vild  Flugt  ilede  de  ud  af  Byen,  forfulgte  af  Borgerne,  som  ikke  ud- 
gjorde stort  mere  end  en  Tiendedel  af  deres  eget  Antal;  men  Bear 
River  City  havde  nu  Fred,  saalænge  den  var  beboet. 

Man  kan  ikke  undre  sig  over,  at  disse  vestlige  Mænd,  som  man 
ser  herude,  synes  at  tilhøre  en  anden  Slægt  end  os  Andre.  De  have 
næsten  Alle  oplevet  en  Periode  af  den  tidlige  Middelalder  herude,  inden 
vort  Aarhundrede  naaede  dem.  Naar  man  sidder  en  Aftenstund  paa 
den  bageste  Platform  i  Toget  og  ser  det  umaadelige  Landskab,  som 
vi  et  Øjeblik  have  givet  et  forbifarende  Glimt  af  Oplivelse,  atter  bag- 
ved os  stivne  i  sin  umaadelige  Ensomhed,  og  naar  man  hører  disse 
Mænd  med  de  rolige,  bestemte  Ansigter  fortælle  lidt  om,  hvad  de 
have  oplevet  herude  blot  for  faaAar  siden,  forekommer  det  En,  som 
om  man  selv  aldrig  havde  oplevet  Noget. 

Banen  gaar  over  Bear  River  paa  en  af  de  sædvanlige  Træbroer, 
600  Fod  lang,  men  ikke  saa  høj  som  den  over  Dale  Creek.  Bear  River 
er  berømt  for  sine  Foreller  og  skal  tillige  være  Opholdssted  for  ad- 
skillige Uhyrer,  som  ynde  dens  klare  Vande  i  de  maleriske,  ofte 
næsten  utilgængelige  Klippeegne,  gjennem  hvilke  den  bryder.  Ikke 
blot  Indianerne,  men  ogsaa  de  gamle  Settlere  have  set  disse  for- 
underlige Søslanger  og  andre  gaadefulde  Dyr.  Lignende  Sagn 
befolke  andre  Vande  i  denne  Egn.  Der  er  en  lille  Indsø,  paa  hvis 
Flade  endnu  ingen  Baad  har  flydt,  fordi  man  ikke  tør  fortørne  en 
gammel  Bøffeltyr,  som  opholder  sig  paa  Bunden,'  men  stundom  viser 
sit  vældige  Hoved  over  Vandet.  Indianerne  ynde  ikke  engang  at 
komme  i  Søens  Nærhed.  En  Vinter,  da  den  var  lagt  til,  vovede  de 
sig  dog  ud  paa  Isen  og  huggede  et  Hul  i  den  for  at  fange  af  dens 
Fiskerigdomme,  men  neppe  havde  de  begyndt,  før  de  hørte  Bøffelen 
lige  under  sig,  og  i  vild  Hast  flygtede  de  til  Bredden,  ladende  alle 
deres  Vaaben  og  Redskaber  i  Stikken. 


Omtrent  ved  Bear  River  ere  vi  komne  ind  i  Utah.  Landet 
frembyder  et  endnu  mere  melankolsk  og  vildt  Skue,  end  Wyoming 
var,  siden  vi  kom  op  til  Klippebjergene.    1  det  Fjerne  ses  sneklædte 

Bjergtoppe,  mellem  dem  og  os  øde  og  vilde  Sletter  og  lavere  Klippe- 
partier. 

Fra  Sletterne  ved  Laramie  omtrent  til  den  lille  Station  Wahsatch 
i  Utah  har  Banen  tilbagelagt  en  Strækning  af  henved  300  Mile 
gjennem  en  Egn,  der  har  været  paa  faa  Undtagelser  nær  en  virkelig 
Fjeldørken,  hvor  næsten  overalt  ikke  blot  Træer  og  Græs,  men 
ogsaa  fersk  Vand  mangler,  og  Navnet  »den  store  amerikanske 
Ørken«,  som  tidligere  tillagdes  hele  Egnen  Vest  for  Missouri,  er  her 
ganske  paa  sin  Plads.  Mange  Steder  har  man  alt  faaet  en  For- 
smag paa  den  drøje  Tour,  der  venter  En,  naar  man  Vest  for  Ogden 
skal  gjennem  Alkalisletterne.  Allerede  nu  optræde  disse  i  større 
Omfang,  store  Sletter  hvidplettede  som  af  Sne  strække  sig  paa 
Siderne  af  Banen,  paa  et  enkelt  Sted  gaar  denne  paa  en  Strækning 
af  c.  50  Mile  gjennem  en  saadan  Egn. 

Wahsatch  er  en  ubetydelig  Station,  som  kun  udmærker  sig 
ved  at  have  et  særlig  daarligt  Rygte.  Det  fortælles  om  den,  at 
der  var  en  Tid,  da  der  paa  Kirkegaarden  var  fire  og  tyve  Grave, 
af  hvilke  kun  en  indeholdt  en  Person,  som  var  død  en  naturlig  Død, 
og  det  var  et  offentligt  Fruentimmer,  som  havde  taget  Livet  af  sig 
selv.    De  Andre  vare  alle  »døde  i  deres  Støvler«. 

Kort  Tid  efter,  at  man  har  passeret  denne  Station,  begynder 
den  mest  maleriske  Del  af  Turen  paa  Union  Pacific,  idet  Banen 
her  gaar  gjennem  Echo  Canyon  og  Weber  Canyon.*) 

Man  kommer  ind  i  Echo  Canyon  ved  Castle  Rock.  Den  røde 
Sandsten,  som  man  ser  overalt  her,  knejser  i  imponerende  Mure  op 
langs  den  højre  Side  af  Banen  som  kyklopiske  Mure.  Disse  forsvinde 
atter  for  at  give  Plads  for  de  uregelmæssigste  og  vildeste  Forma- 
tioner, som  taarne  sig  saa  højt,  at  man  inde  fra  Vognene  i  det  ube- 
tydelige lille  Tog,   der  rasler  afsted  som  en  lille  næsvis  Orm  langs 


*)  Ordet  Canyon,  som  anvendes  herude  i  Vesten,  skal  være  af  spansk  Herkomst. 
Det  er  Betegnelsen  for  disse  dybe  Spaltninger  i  Jordbunden,  hvor  Siderne 
danne  Vægge  af  henved  2  til  (5000  Fods  Højde,  os  som  forekomme  hyppigt  i 
Kolorado,  Utah,  Nevada  og  Kalifornien. 

Klippernes  Fødder,  ofte  har  vanskeligt  ved  at  se  Toppen.     Man  maa 
ud  paa  Platformene  for  at  beundre  disse  Klippeegne. 


Ved  Begyndelsen  af  Echo  passerer  man  den  længste  Tunnel  paa 
Vejen,   770  Fod  lang.      Man  nærmer  sig  den  paa  to  Tømmerværks 

Broer,  af  hvilke  den  ene  er  230  Fod  lang  og  30  Fod  høj,  den  anden 
450  Fod  lang  og  75  Fod  høj. 

Et  Stykke  nedenfor  Castle  Rock  ser  man  en  Udgave  af  Djævle- 
broen  paa  Gotthardsvejen,  men  det  er  Naturen  selv,  som  har  dannet 
den.  Udsigten  til  Højre  er  ellers  næsten  bestandig  lukket  af  væl- 
dige Mure,  kransede  med  Taarne,  Spir,  Kupler,  stundom  søjlesmyk- 
kede  eller  visende  Indgange  til  dunkle  Grotter;  Sandsten,  Granit  og 
Blandinger  af  begge  og  rødt  Ler  er  Materialierne  i  disse  Kæmpe- 
bygninger, som  synes  hvert  Øjeblik  at  kunne  vælte  et  lille  Taarn 
ned  i  Svælget  og  begrave  os.  Undertiden  aabne  sig  dog  Kløftens 
Vægge,  og  man  ser  meget  smukke  Bjergegne  med  Træer  op  ad 
Bjergene.  Den  lille  Echo  Flod  i  Bunden  af  Kløften  passeres  31 
Gange  paa  26  Mile,  saa  kroget  er  Vejen  her. 

Nogle  Mile  nedenfor  det  Sted,  hvor  de  hængende  Klipper  danne 
deres  Bro,  kan  man  i  en  Højde  af  henved  Tusinde  Fod  over  Banen 
se  de  Forskansninger,  som  Mormonerne  oprejste  i  1857  mod  Gene- 
ral Johnsons  tidligere  nævnte  Armékorps.  De  bestaa  i  massive 
Klippeblokke,  som  ere  bragte  hen  til  Randene  af  de  bratte  Skraa- 
ninger  for  at  de  kunde  styrtes  ned  over  Soldaterne,  naar  de  trængte 
igjennem  her. 

Her  i  Echo  Canyon  forefaldt,  da  Banen  var  under  Bygning,  en 
Hændelse  saa  spændende  som  nogen  af  dem,  der  oplive  den  »mod- 
nere Ungdoms«  Fantasi  i  Skildringer  af  Politihistorier  og  Tigerjagter  og 
Lokomotiv-  og  Dampskibs-Ulykker.  Et  Tog  bestaaende  af  en  lang 
Række  aabne  Vogne  med  Sveller  og  Skinner  og  andre  Materialier 
passerede  i  rask  Fart  ned  ad  den  Skraaning,  som  Banen  har  til 
Echo  By.  Toget  var  kommet  nogle  Mile  ned  i  Kløften,  da  det  skiltes 
ad  paa  et  Sted,  hvor  Stigningen  endnu  kun  var  ringe.  Man  opda- 
gede imidlertid  ikke,  at  nogle  af  de  bageste  Vogne  havde  skilt  sig 
fra,  før  Toget  med  Lokomotivet  var  kommet  en  halv  Mil  længere 
frem,  hvor  det  gik  stærkt  nedad.  Da  først  opdagede  Lokomotiv- 
føreren og  Arbeidsfolkene  paa  samme  Tid,  at  Adskillelsen  var  sket, 
og  at  de  tilbageblevne  Vogne   kom   nedad  imod    dem   i    fuld    Fart. 

Toget  kunde  ikke  stoppe  for  at  tage  dem  op,  de  gik  med  en  saa- 
dan  Fart,  at  et  frygteligt  Sammenstød  vilde  være  blevet  den  uund- 
gaaelige  Følge.  Paa  de  adskilte  Vogne  var  der  et  Par  tyske 
Arbejdere.  Der  var  Bremseapparater,  og  de  kunde  stoppe  selv, 
Lokomotivet  gav  den  ene  Gang  efter  den  anden  med  Damppiben 
Bremsesignalet,  men  Folkene  laa  og  sov,  og  den  vante  Lyd  vækkede 
dem  ikke;  de  havde  selv  ikke  nogen  Anelse  om,  hvad  der  foregik. 

Afsted  maatte  det  da  gaa  fra  de  forfølgende  Vogne,  saa  hurtig 
det  paa  nogen  Maacle  gik  an,  thi  det  gik  over  Broer,  omkring  skarpe 
Kurver  med  det  lange  Tog,  langs  de  stejle  Afgrunde,  men  ikke 
mindre  hurtigt  kom  i  stigende  Fart  det  forfølgende  Tog,  der  ikke 
tog  noget  Forsigtighedshensyn,  og  jo  stærkere  Stigningen  blev  nærmere 
Stationen,  desto  hurtigere  rendte  det  ind  paa  dem.  Lokomotivet  hylede 
og  jamrede  for  at  vække  de  Sovende,  men  det  var  forgjæves. 
Alarmsignalet  begyndte  at  lyde,  saasnart  der  var  nogen  Mulighed  for, 
at  det  kunde  vække  Stationens  Opmærksomhed.  Afsted  fløj  de  to 
Togstumper  i  rivende  Fart,  Sammenstødet  syntes  uundgaaeligt,  som 
sidste  Redningsmiddel  beordrede  Lokomotivføreren  Folkene  paa  sit  Tog 
at  kaste  Sveller  ned  paa  Skinnerne  for  derved  muligvis  at  bringe  de 
forfølgende  Vogne  ud  af  Sporet,  de  to  Mænd  maatte  da  offres  for 
at  undgaa  Ulykken.  Man  væltede  Svellerne  ned  fra  den  bageste 
Vogn,  men  ingen  vilde  blive  liggende  tvers  for  Lokomotivet;  nu 
var  man  ganske  nær  Stationen,  »klar  ved  Sporskiftet«  signaliserede 
Lokomotivpiben;  havde  det  første  Tog  det  andet  bag  sig  i  en  Af- 
stand, der  blot  var  større  end  dets  egen  Længde,  naar  det  kom  ind 
paa  Sporskiftet,  kunde  Sammenstødet  ved  en  øjeblikkelig  Drejning 
af  dette  endnu  forhindres  og  det  bagerste  Tog  sendes  over  mod 
Klippevæggen.  Men  den  halve  Mil,  der  en  Tid  havde  været  imellem 
de  to  Tog,  var  nu  bleven  saa  formindsket,  at  det  var  tvivlsomt,  om 
ikke  Sammenstødet  maatte  ske,  før  dette  sidste  Redningsmiddel 
kunde  benyttes.  Paa  Stationen,  hvorfra  man  paa  en  Krumning  af 
Banen  endnu  ikke  kunde  se  Toget,  vare  alle  Mand  paa  deres  Post, 
Lokomotivets  Signaler  vare  hørte,  om  man  end  ikke  forstod  Grun- 
den til  dem.      Frem  bruste  Lokomotivet  fra  Krumningen  ned  mod 

Stationen,  de  løse  Vogne  svingede  ligeledes  om,  næsten  alle  Sveller 
paa  det  første  Tog  vare  kastede  af,  lige  i  Svinget  var  en  bleven  liggende 
saaledes  over  Skinnerne,  at  de  fire  Vogne  kom  ud  af  Sporet  og 
væltede  ned  ad  den  femten  Fod  høje  Dæmning.  Faren  var  forbi. 
»Brems«  signaliserede  øjeblikkelig  Lokomotivføreren,  som  havde 
taget  det  Hele  med  sand  Yankee  Ko,  og  et  Par  Minuter  efter  holdt 
Toget  rolig  paa  Stationen.  Man  skyndte  sig  nu  afsted  til  de 
styrtede  Vogne  og  de  to  ulykkelige  Tyskere.  Da  man  kom  til 
Stedet,  sad  disse  i  Sandet  og  saa  med  forundrede  Miner,  men  iøvrigt 
i  bedste  Velgaaende  paa  Scenen  omkring  sig.  De  vare  ikke  vaagnede 
op  af  deres  dybe  Søvn,  før  de  væltedes  ud  i  den  bløde  Jordbund. 
De  væltede  og  brækkede  Vogne  viste  dem  vel,  at  der  var  Noget 
i  Vejen,  men  hvad  dette  var,  og  hvor  de  vare  henne  i  Verden,  havde 
de  ingen  Anelse  om,  og  de  havde  alt  faaet  deres  Piber  frem  for  at 
oppebie  det  Videre,  da  Folk  kom  for  at  hente  deres  lemlæstede 
Legemer.  Saaledes  endte  denne  Jagt  paa  Jernbane,  der  endnu  venter 
paa  sin  Indlemmelse  i  et  Arkiv  for  spændende  Tildragelser  med  en 
lykkelig  Udgang. 


Forbi  »Prædikestolen«,  en  af  de  mange  forunderlige  røde  Klipper, 
gaar  Banen  i  en  ret  Vinkel,  i  hvis  Hjørne  Echo  By  ligger,  om  langs 
Weber  Floden  og  ind  i  Weber  Canyon.  Skummende  og  larmende 
flyder  Floden  her  paa  en  Strækning  af  omtrent  40  Mile  i  den  dybe 
Kløft  mellem  de  bratte  og  brudte  Klipper.  Her  ser  man  et  Sted  et 
ensomt,  smukt,  højt  Fyrretræ,  det  eneste  ordentlige  Træ  paa  mange, 
mange  Mile;  det  er  »Tusind-Mile-Træet«,  en  Milepæl,  for  hvor  langt  vi  nu 
ere  komne  fra  Omaha.  Længe  endnu,  før  de  dristige  Mormoner  først 
trængte  frem  gjennem  disse  ubetraadte  Kløfter  for  at  finde  deres  for- 
jættede Land,  har  det  staaet  her,  og  har  en  Dryade  villet  fæste  Bo  i 
denne  vilde  Egn,  har  hun  neppe  anet,  hvilken  mærkelig  Milepæl  hendes 
Træ  skulde  blive,  eller  aner,  hvad  det  endnu  kan  faa  at  se.  Nær 
»Tusind-Mile-Træet«  er  »Djævelens  Glidebane«,  to  forunderlige  Fjeld- 
kamme fra  50  til  200  Fod  høje,  som  med  et  Mellemrum  af  c.  100  Fod 

trække  sig  ned  over  Kløftens  Vægge.  Her  imellem  alle  disse  vilde 
Klippeformationer  var  Banens  Bygning  forbunden  med  store  Vanske- 
ligheder, ofte  kniber  den  sig  langs  med  dem  med  Strømmen  paa  den 
ene  Side,  ofte  var  der  ikke  en  fodbred  Strimmel  tilovers,  og  Banen 
maatte  hugges  ind  i  Klipperne  eller  føres  gjennem  dem.  En  længere 
Tunnel  er  saaledes  bygget  her,  som  passeres,  inden  man  naar  Weber 
Station.  Denne  ligger  mellem  to  mormonske  »settlements«,  som  danne 
Morgan  City.  Husene  her  ere  af  Træ  og  soltørrede  Mursten  og 
se  temmelig  fattige  ud. 

Fra  Weber  gaar  det  til  »Djævleporten«  over  en  Bro,  et  halvt 
hundrede  Fod  over  den  kogende  Strøm,  afsted  mellem  mørkere, 
vildere  og  mere  truende  Klipper  end  nogensinde  før,  til  Toget  glider 
ud  paa  lyst,  aabent  Land;  Bjergene  ere  lagte  tilbage,  vi  ere  i  den 
store  Saltsødal,  og  over  vidtstrakte,  frugtbare  Marker  viser  sig  et 
fjernt  Glimt  af  den  store  Saltsø,  ved  hvis  længe  kun  i  gaadefulde 
Eventyr  kj endte  Vande  Mormonerne  have  fæstet  deres  Bo.  Her 
ender  foreløbig  vor  Kejse  paa  Stillehavsbanen  ved  Ogden. 


Fra  O^den  til  Saltsøstaden. 

Utah-Centralbanen  —  Solnedgang  ved  Saltsøen  —  I  Saltsøstaden. 


Ogden  ligger  meget  smukt  i  en  Dal  mellem  høje  Bjerge.  De, 
der  kjende  Savoyen,  navnlig  lidt  mere  end  fra  en  flygtig  Gjennemtour 
til  Chamounix,  vilde  komme  til  at  tænke  paa  mere  end  én  stille, 
skjøn  Dal  der  under  høje,  mørke  Bjerge,  naar  de  stod  her  i  Ogden. 

Ogden  By  ligger  ved  Mundingen  af  Ogden  Canyon,  en  af  de 
forskjellige  Kløfter,  som  gjennemskære  Wahsatch  Bjergene,  og  imellem 
Floderne  Weber  og  Ogden.  Byen  har  et  Indbyggerantal  af  c.  3500, 
mest  Mormoner.  Det  er  disse,  som  have  Magten  i  Byen  og  styre 
Skolerne.     Der  findes  ogsaa  her  et  mindre  Tabernakel. 

Banegaardene  ligge  et  godt  Stykke  fra  den  egentlige  By,  især 
Pacifik-Banegaarden,  som  iøvrigt  er  en  af  de  største  og  bedste  Sta- 
tioner paa  hele  Banen.  Der  er  en  god  Restauration  og  livlig  Færsel 
af  Mormondrenge  og  Mormoninder.  Disse  sidste  falbyde  nogle  bro- 
derede Handsker,  et  ejendommeligt  mormonsk  Produkt,  der  er 
ligesaa  dyrt  som  grimt. 

Man  kjører  paa  Jernbane  lige  ind  i  de  »Sidste  Dages  Helliges« 
By  og  begiver  sig  derfor  fra  Pacifik-Stationen  over  til  Stationen  for 
Utah- Centralbanen.  Denne  Linie  er  36  Mile  lang  og  bygget  af 
Brigham-Young  selv.  Han  og  de  andre  ledende  Mormoner  modsatte 
sig  saa  længe  som  muligt  Anlæget  af  Jernbaner  gjennem  Utah.  Da 
deres  Modstand  var  frugtesløs,  og  de  saa,  at  Jernbanen  med  alle 
sine  let  forudseelige  Farer  for  Mormonismen  maatte  komme,  tog  de 

det  kloge  Parti  at  drage  saa  megen  Fordel  af  den  uafvendelige  Ulykke 
som  muligt,  og  Ypperstepræsten  gav  sig  til  bygge  Jernbane.  Mor- 
monernes Arbejdskraft  er  billig  tor  ham,  og  Foretagendet  er  ingen- 
lunde daarligt.  Brigham  Young  var  i  Sommeren  1871,  da  Banen 
kun  kort  Tid  havde  været  aaben,  Præsident,  den  bekj  endte  Mormon 
Daniel  Wells  var  Kasserer  og  to  unge  Young'er  Sekretær  og  General- 
inspektør ved  Banen,  hvis  Bestyrelse  vedblev  at  bevare  sit  exklusive 
Præg. 

Togene  paa  Utah-Centralbanen  ere  naturligvis  satte  i  Forbindelse 
med  Pacifiktogene.  Disse  have  en  rigelig  Tid  at  løbe  paa,  Noget,  der 
paa  denne  Rejse,  hvor  det  endnu  er  sjeldent,  at  et  Tog  holder 
Kjøreplanen,  er  en  meget  heldig  Foranstaltning. 

Man  ankommer,  naar  man  kommer  fra  Omaha  til  Ogden,  tidlig 
paa  Eftermiddagen  Kl.  4,  5,  5J  til  Ogden  paa  den  tredieDag  efter, 
at  man  har  forladt  Omaha,  og  Kl.  6  gaar  Toget  ned  til  Saltsøstaden. 
Det  gaar  fra  denne  Kl.  3  Eftermiddag,  saa  at  man  kommer  i  god 
Tid  til  at  naa  Toget  vesterpaa,  og  tidlig  om  Morgenen  for  dem,  der 
skulle  østerpaa.  Toget  fra  San  Francisco  indtræffer  nemlig  til  Ogden 
om  Morgenen  til  Frokost. 

Man  føler  sig  helt  underlig  tilmode  ved  at  træde  ind  i  et  Jern- 
banetog, som  ejes  af  Brigham-Young,  og  finder,  at  det  ser  for 
hverdagsagtigt  ud  til  at  kunne  føre  En  til  den  By,  som  syntes  at 
ligge  udenfor  den  beboede  Verden.  I  Virkeligheden  ser  Toget, 
Vognene  og  Lokomotivet,  Bagageexpeditørerne  og  Konduktørerne 
ganske  ud,  som  Sligt  har  set  ud  alle  andre  Steder  i  Amerika,  og  der 
er  ikke  det  mindste  Bibelske  ved  den  Maade,  hvorpaa  man  kjøber 
sine  Billetter  paa  den  lille  Træbygning,  som  udgjør  Stationen. 

Banelinien  gaar  gjennem  en  tæt  befolket  og  vel  dyrket  Egn. 
Paa  en  Strækning  af  en  Snes  Mile  løber  den  ganske  nær  ved  den 
store  Saltsø  forbi  Landsbyerne  Kaysville,  Farmington,  Centerville  og 
Bountiful. 

Nysgjerrigt  stirrer  man  ud  til  begge  Sider  baade  paa  Menne- 
skene og  Landskabet.  Det  er  henimod  Aften  nu,  Arbejdet  er  endt, 
oppe  ved  de  smaa  Huse,  som  ligge  paa  Bjergskraaningerne,  ser  man 

Folk  vende  hjem.  De  sidde  i  tætte  Klynger  udenfor  Husene  langs 
Banelinien,  og  man  anstrenger  sit  Skarpsyn  og  sin  Skarpsindighed 
i  bøj  Grad  for  at  komme  paa  det  Rene  med,  hvem  der  er  Koner, 

og  hvem  der  er  Døttre,  og  hvor  mange  Koner  der  kan  anslaas  til 
hver  af  de  Mænd,  som  ryge  deres  Aftenpibe  ganske  paa  hedensk  Vis. 
Markerne  se  frugtbare  og  vel  dyrkede  ud,  og  Husene  ere  i  ret  god 
Stand,  langt  bedre  end  de  sørgelige  Rønner,  som  man  ser  i  de  vilde 
Egne  af  Utah,  der  først  møde  En. 

Landskabet  er  overordentlig  smukt.  Den  store  Saltsø  kommer 
mere  og  mere  frem  fra  Bjergene  og  breder  sig  paa  Ens  højre  Side. 
Den  skinner  sølvblankt  mellem  de  blaa  Bjerge,  og  da  Aftenens 
Farvespil  kommer  over  den  og  Bjergene  og  de  forunderlige  Bredder, 
der  snart  ere  grønne  og  frodige,  snart  hvide  som  af  Sne,  er  det  en 
Glans  og  en  Pragt,  som  kan  maale  sig  med  en  Aften  ved  de 
skjønne  norditalienske  Søer. 

Bjergene  have  smukke  rene  Former,  det  glinsende  hvide  Dække 
paa  dem  kan  man  bilde  sig  ind  er  Sne;  det  er  det  ikke,  det  er  store 
Saltpletter,  men  længere  nede  mod  Syd  skinner  virkelig  Sne  fra 
Bjergtoppene.  Ingen  Fiske  leve  i  Søen,  og  ingen  Skibe  flyde  paa 
den,  men  vi  faa  at  vide,  at  Ypperstepræsten  alt  har  kjøbt  en  lille 
Dampbaad  i  New-York,  som  en  af  hans  Sønner  om  kort  Tid  vil 
bringe.  Den  skal  være  Familiens  Lystfartøj,  og  dens  plaskende 
Hjul  skal  bringe  det  store  Serail  omkring  paa  Vandene  og  til  de 
dejlige  Steder,  som  skulle  skjule  sig  mellem  Bjergene. 

Paa  venstre  Side  ind  mod  Landet  strækker  sig  omtrent  parallelt 
med  Banelinien  en  lav,  grønklædt  Bjergkjæde,  mellem  den  og  os 
ligge  de  vel  dyrkede  Marker,  men  Bjergene  synes  ogsaa  at  være  vel 
dyrkede  et  godt  Stykke  oppe. 

Nysgjerrigt  spejder  man  ud  efter  Staden,  om  der  ikke  viser  sig 
noget  Spor  af  den  og  det  store  Tabernakel.  To  Timers  Kjørsel, 
og  Søen  forsvinder  atter  bag  de  blaa  Bjerge,  Banen  trækker  sig 
længere  ind  i  Landet,  og  der  ser  man  endelig  i  en  Ramme  af  de 
grønne  Bjerge  Huse  titte  frem  af  en  Rigdom  af  Træer;  de  se  ud  til 
at  være  faa  i  Tallet,  men  snart  opdager  man,  at  de  strække  sig 
tyndt,  men  langt  bort,  og  saa  ser  man  paa  engang,  hvad  man  paa 
Grund  af  dets  graalige  Farve  ikke  strax  blev  var  som  en  Bygning, 
et  vældigt  arkitektonisk  Noget,  som  ganske  ligner  de  buede  Laage, 

man  lægger  over  Stege.     Den  venlig  lokkende  By  er  Saltsøstaden, 
og  Stegelaaget  er  Tabernaklets  Tag. 

Kort  Tid  efter  standser  Toget,  og  vi  stige  ud  paa  den  sandede 
Plads  udenfor  Stationen.  Atter  ganske  paa  Hedensk  holde  her  Om- 
nibusser fra  »Hotellerne«.  Et  af  disse,  »Townsend  House«,  holdes, 
efter  hvad  vi  have  faaet  at  vide,  af  en  Mormon.  Selvfølgelig  vælges 
det.  Gjennem  adskillige  Gader,  det  vil  sige  brede,  sandede  Veje 
mellem  Haver,  i  hvilke  skjule  sig  Huse,  rumle  vi  afsted,  se  et  Glimt 
af  Tabernaklet  noget  borte,  et  Glimt  af  den  Mur,  som  omslutter  det 
ypperstepræstelige  Hus  og  holde  udenfor  en  venlig  Veranda,  der 
ser  ganske  ud,  som  om  den  hørte  til  et  stort  privat  Hus;  det  er 
Townsend  House,  vi  ere  blandt  Mormoner  og  hos  Mormoner. 


Mormonernes  Land. 

Utah  er  et  stort  Land,  dets  Fladeindhold  anslaas  til  over 
60,000  □  Mile  (engelske),  men  store  Strækninger  ere  øde  Land  og 
vilde  Bjerge.  Mormonernes  Nedsættelser  ere  ikke  begrænsede  til 
det  egentlige  Utah  alene,  de  strække  sig  hundrede  Mile  længere  ind 
i  Idaho  mod  Nord  og  maaske  to  hundrede  Mile  ind  i  Arizona  mod 
Syd,  dannende  en  overordentlig  lang,  men  ganske  smal  Strimmel, 
som  imod  Øst  har  Bjergene,  mod  Vest  »den  store  centralamerikanske 
Ørken«  til  Grænser.  Mormonernes  »settlements«  ere  i  Reglen  smaa, 
tællende  et  Par  Hundrede  Indbyggere,  spredte  langs  en  eller  anden 
Bjergstrøm.  Som  Steder  af  større  Vigtighed  nævnes  foruden  Ogden 
kun  Provo  i  Syd.  Det  paatænkes  at  bygge  en  Jernbanelinie,  nu  da 
man  engang  har  maattet  anerkjende  disse  Anlæg,  som  skal  gaa  ned 
til  Koloradofloden,  der  er  sejlbar  til  et  Punkt  sex  hundrede  Mile  Syd 
for  Salt  Lake  City. 

Befolkningen  i  Territoriet  anslaas  til  henved  120,000  Indbyggere, 
af  hvilke  25  til  35,000  leve  i  Saltsøstaden.  Folket  lever  mest  af 
Agerdyrkning,  som  drives  med  stor  Flid  og  Anstrengelse.  Landet 
er  delt  i  smaa  Sektioner,  med  smaa  Farme.  Kun  en  meget  ringe 
Del  af  det  udstrakte  T#ritorium  er  skikket  til  Dyrkning,  maaske 
henved  en  halv  Million  Acres,  af  disse  ere  130,000  under  Dyrkning, 
hvilket  altsaa  giver  omtrent  en  Acre  pr  Indbygger.  Naar  man  har 
faaet  sit  Livsophold  og  Kirkens  Tiende  ud  af  Jorden,  bliver  der  ikke 
Meget  tilovers. 

Den  lange,  tørre  Sommer,  som  hersker  i  Vesten,  gjør  Vanding 
nødvendig  ved  al  Dyrkning  af  Jorden.  Mormonerne  vare  de  Første 
der  i  Vesten,  som  anvendte  dette  Middel,  de  begyndte  dermed  strax 
ved  deres  Ankomst  til  Saltsøen  og  have  fortsat  det  med  de  bedste 
Resultater  især  i  Byen  og  dens  Omegn.  De  Strømme,  som  komme 
ned  fra  Bjergene,  ere  spredte  i  et  Net  over  Landet.  De  strømme 
i  smaa  Bække  gjennem  Saltsøstadens  Gader,  man  øser  deraf  til 
Husholdnings-Brug  og  efter  en  bestemt  Tur  til  Havernes  Vanding. 
Markerne  vandes  engang  om  Ugen,  og  ved  denne  Behandling  frem- 
bringer Jordbunden,  som  er  vasket  ned  fra  Bjergene,  den  rigeste  og 
bedste  Afgrøde,  man  kan  forlange.  Naar  der  blot  er  Fugtighed 
nok  Foraar  og  Vinter  til  at  faa  Sæden  til  at  spire,  sørges  der  videre 
for  Planterne  ved  en  Pasning,  der  næsten  er  saa  regelmæssig  som 
den,  der  gives  i  en  Have.  Haverne  paa  deres  Side  ere  naturligvis 
i  en  fortrinlig  Forfatning,  grønne  og  friske,  og  der  skal  ikke  være 
mange  Steder  i  Unionen,  hvor  Frugterne  ere  saa  fortræffelige  som  her. 

Det  synes  imidlertid,  som  om  de  vestlige  Egne,  naar  de  blive 
bebyggede  og  opdyrkede,  undergaa  en  mærkelig  Forandring,  hvad 
Klima  og  Regn  angaar.  Regn  om  Sommeren  er  (ifølge  S.  Bowles, 
der  berejste  hele  Vesten  som  Vicepræsident  Colfax's  Ledsager  paa 
hans  politiske  Under søgelsesrej se)  i  bestemt  og  mærkelig  Tiltagende, 
saa  at  Nødvendigheden  af  at  vande  formindskes.  Da  Mormonerne  kom 
til  Utah,  var  der  ingen  Regn  fra  April  til  November,  nu  er  en  Skyl- 
regn om  Sommeren  ingen  Sjeldenhed.  Det  Samme  er  Tilfældet  i 
Kolorado  og  Kalifornien;  Fugtigheden  om  Sommeren  er  i  Tiltagende, 
Vanding  bliver  mindre  og  mindre  vigtig. 

I  Forbindelse  med  dette  Forhold  staar,  at  Saltsøen  stiger  og 
bliver  ferskere.  Jordan,  som  flyder  fra  Utah  Sø  i  Syd  ud  i  Saltsøen, 
er  ogsaa  tiltagen  betydelig.  Forandringen  er  saa  stor,  at  der  nu  er 
saa  dyb  Sø,  at  en  lille  Dampbaad  kan  flyde,  hvor  der  for  kun  faa 
Aar  siden  var  gode  Græsgange.  Saltsøen  har  ikke  noget  Udløb,  og 
dens  videre  Stigning  imødeses  ikke  uden  Ængstelse;  meget  godt 
Land  vil  kunne  gaa  tabt  derved. 

Mormonerne  have  gjort  Selvhjælp  til  deres  Valgsprog;    foruden 

Agerdyrkning  have  de  derfor  taget  fat  paa  al  anden  Næringsdrift, 
som  Samfundet  behøver;  der  er  baade  Haandværks-  og  lidt  Fabrik- 
drift.  I  de  sydlige  Egne  dyrkes  lidt  Bomuld,  og  man  gjør  Forsøg 
paa  at  faa  Silkeormen  til  at  trives. 

Man  har  for  nylig  begyndt  en  meget  interessant  kooperativ  Virk- 
somhed. Baade  Forretninger  og  Manufakturer  skulle  drives  koopera- 
tivt. De  store  Mormonudsalg  i  Byen  er  alt  omdannede  efter  det  nye 
System,  og  dette  var  i  rask  Udbredelse  over  Landet. 

En  Kundgj øreise  af  18de  Februar  1870,  som  meddeler  »En  Akt 
om  at  inkorporere  Associationer,  med  det  Formaal  at  drive  Miner, 
Manufakturer,  Handel  samt  Industri«,  indeholder  Grundbestemmelserne 
for  denne  kooperative  Virksomhed,  dels  nemlig  de  Betingelser,  paa 
hvilke  Associationerne  blive  anerkj endte  og  inkorporerede,  dels 
Grundbestemmelserne  for  Korporationernes  Dannelse,  Virken  og  Op- 
løsning. Afsnittet  »Om  Korporationens  Myndighed«  bestemmer: 
»Korporationen  skal  have  Myndighed  til  i  sit  Navn  at  afslutte  Kon- 
trakter, til  at  sagsøge  og  sagsøges,  til  at  have  et  Segl,  som  den 
maa  forandre  efter  Behag,  til  at  kjøbe,  bruge,  sælge  og  disponere 
over  Løsøre,  til  at  kjøbe,  bruge,  sælge  og  disponere  over  fast  Ejen- 
dom, forsaavidt  det  er  nødvendigt  for  den  almindelige  Forretning, 
og  forsaavidt  det  bliver  nødvendigt  for  at  afgjøre  dens  Gjæld 
eller  fyldestgjøre  Domme  og  Dekreter;  men  clen  skal  ikke  have 
Ret  til  at  drive  Kjøb  og  Salg  af  fast  Ejendom  som  Forretning.  Den 
maa  fastsætte  alle  saadanne  specielle  Love,  Regler  og  Regulativer, 
der  ikke  staa  i  Strid  med  de  til  enhver  Tid  gj ældende  almindelige 
Love  i  dette  Territorium  eller  med  andre  Korporationers  Rettigheder 
og  meddelte  Privilegier,  som  ere  nødvendige  til  Virksomheden  for 
Associationens  Formaal.  Saadanne  Love  maa  fastsættes  i  et  almin- 
deligt Møde  af  Aktionærerne  eller  i  en  Forsamling  af  de  af  dem 
valgte  Embedsmænd.  Den  kan,  saaledes  som  det  i  det  Følgende 
nærmere  bestemmes,  forøge  sin  Kapital  eller  opløse  Korporationen.« 

Den  vigtigste  af  de  dannede  Korporationer  er  »Zion's  Co-opera- 
tive  Mercantile  Institution«,  inkorporeret  under  1ste  December  1870. 

Aktiekapitalen  i  denne  er  paa  1  Million  Dollars  i  Aktier  paa  100 

Dollars.  Adskillige  af  de  ledende  Mormoner  ere  naturligvis  stærkt 
interesserede  i  dette  store  Foretagende,  Brigham  Young  har  saaledes 
772  Aktier,  foruden  53,  som  hans  Søn  har,  altsaa  disse  to  tilsammen 
825  Aktier. 

Denne  Association  er  stiftet  paa  25  Aar  »med  det  Formaal«, 
hedder  det  i  §  2,  »i  Saltsøstaden  som  Hovedsæde  for  dens  Forret- 
ning og  paa  saadanne  andre  Steder,  som  Direktionens  Raad  maatte 
bestemme,  at  oprette  og  drive  Manufakturer  og  Handel«. 

Det  er  uden  Tvivl  Hensigten  at  lade  denne  Korporation  samle 
i  sig,  saavidt  muligt,  al  Byens  Handel  og  Industri,  eller  rettere  at 
øve  en  dominerende  Indflydelse  paa  dem,  paa  samme  Tid,  som  den 
giver  dem  et  yderlig  Opsving*),  thi  det  er  bestemt  i  Grundloven  for 
de  korporative  Associationer,  at  disses  Kapitaler  ikke  i  noget  Til- 
fælde maa  overstige  to  Millioner  Dollars. 

Hvis  denne  kooporative  Virksomhed  faar  Fremgang,  vil  det  let 
ses,  at  den  vil  bidrage  betydelig  til  at  sammenknytte  Mormonerne 
ligeoverfor  de  Angreb,  de  ville  være  udsatte  for  dels  direkte  dels 
indirekte  under  den  Udvikling,  Sagerne  have  faaet.  Det  er  derfor 
ogsaa  bestemt  i  §  I  i  Hovedakten,  at  de  to  Trediedele  af  Parthaverne 
skulle  være  bosatte  i  Territoriet. 

Det  er  iøvrigt  under  den  Forretningstone ,  som  er  herskende  i 
den  finansielle  Verden  og  særlig  i  høj  Grad  i  Amerika,  dobbelt  be- 
tegnende at  finde  følgende  Bestemmelse  i  den  nævnte  Akts  §  U 
om  Stifterne,  der  søge  om  Inkorporation:  »Et  Antal  af  mindst  fire 
skal  afgive  den  Ed  og  Forsikring,  at  de  have  begyndt  eller  ville  be- 
gynde og  fortsætte  den  nævnte  Forretning  bona  fide,  og  at  de  For- 
sikrende virkelig  tro,  at  enhver  af  de  konstituerende  Deltagere  har 
betalt  eller  er  istand  til  og  vil  betale  det  Beløb  af  Aktier,  for  hvilket 
han  har  tegnet  sig«. 

Rige  Aarer  af  Guld,  Sølv  og  forskjellige  uædle  Metaller  findes  i 


*)  Det  er  ganske  pudsigt,  at  de  lithograferede,  farvetrykte  Kort,  som  man  i  Egen- 
skab af  Kunde  faar  i  Associationens  Udsalg ,  endnu  maa  angive  sig  at  være 
fra  en  Lithograf  i  Des  Moines  i  Iowa. 

Utah.  Der  er  endog  Mange,  som  antage,  at  Utah  bliver  et  af  de 
rigeste  Minelande  i  Amerika,  ja  at  det  vil  overgaa  Kalifornien,  eller 
hvad  man  hidtil  kjender  af  Kalifornien.  Naar  dets  Miner  ikke  ere 
bedre  kj endte,  skyldes  dette  Brigham  Youngs  ivrige  Modstand  mod  at 
drive  Miner.  Han  indsaa  let,  hvilke  Vanskeligheder  baade  Rig- 
domme, vundne  fra  Miner,  og  Minelivet  kunde  berede  hans  Stat,  ikke 
at  tale  om  den  Tilstrømning  af  Hedninger,  som  uundgaalig  vilde 
følge  paa.  Det  blev  derfor,  under  Straf  af  Exkommunikation ,  for- 
budt Mormonerne  at  drive  Miner,  og  de  Tegn,  som  tydede  paa,  at 
Staten  indeholdt  mineralske  Rigdomme,  hemmeligholdtes.  Nu  er  det 
imidlertid  umuligt  længere  at  drive  dette  System,  og  storartede 
Opdagelser  ere  blevne  gjorte  af  de  indstrømmede  Hedninger,  »Gen- 
tiles«, som  de  kaldes  med  et  fra  Vulgata  laant  Udtryk.  I  Cotton- 
wood  Canyon,  en  Snes  Mile  Sydost  for  Saltsøstaden  ligger  »Emma«, 
som  skal  tegne  til  at  blive  en  af  de  rigeste  Sølvminer  i  Verden.  De 
oprindelige  Opdagere  solgte  Emma  for  1,200,000  Dollars  Guld,  en 
ren  Bagatel. 

I  Rushdalen  c.  40  Mile  Vest  for  Saltsøstaden  er  der  blevet  op- 
daget rige  Guldminer,  og  der  er  allerede  flere  Smelteværker  i  Virk- 
somhed. 

I  Grevskaberne  Iron  og  Suinmit  er  der,  som  alt  det  første  Navn 
antyder  rige  Jernværker.  Man  havde  alt  begyndt  at  bearbejde  dem 
i  1852,  men  opgav  det  atter,  fordi  det  var  saa  ilde  set  i  »Raadet«, 
for  hvis  »Daniter«  man  dengang  skjælvede.  I  1868  har  et  stort 
Kompagni  derimod  taget  fat  med  ny  Kraft. 

Kul  findes  rigelig  paa  flere  Steder;  de  vigtigste  Miner  af  dem, 
man  har  begyndt  at  drive,  findes  i  Grevskabet  Summit. 

Kobber,  Bly  og  Vismuth  ere  fundne  paa  flere  Steder,  men  man 
har  endnu  ikke  skænket  det  Opmærksomhed. 


Saltsøstaden. 


Byens  Udseende   og  Grundplan  —  Udsalgene   —   Tabernaklet  —   Brigham   Youngs 
Boliger  —  Ypperstepræstens  Have  —  Theatret  —  Mormonernes  Udseende. 


Det  er  med  en  forunderlig  Følelse,  man  vandrer  om  i  denne  By, 
som  i  saa  lang  Tid  var  hemmelighedsfuldt  aflukket  for  Verden,  og 
som  først  for  nylig  har  begyndt  at  aabne  sine  Døre.  Byen  passer  i 
sit  Ydre  slet  ikke  til  den  Rolle,  den  spiller  og  har  spillet.  Uden 
Tvivl  skjuler  dens  Historie  mange  oprørende  Begivenheder,  megen 
Slethed  og  mange  store  Forbrydelser,  som  for  alle  Tider  ville  blive 
ukj endte,  men  Intet  taler  derom,  naar  man  vandrer  om  i  Saltsøsta- 
dens Gader.  Paa  en  Slette,  omringet  af  Bjerge,  hvoraf  mange  hele 
Sommeren  blinke  med  Sne  paa  Toppen,  har  den  en  saa  smuk  Be- 
liggenhed, som  man  vel  kan  forestille  sig,  mellem  Sø  og  Flod. 

Omegnen  er  i  høj  Grad  frugtbar  og  i  ethvert  Fald  vel  dyrket, 
og  Byen  selv  frembyder  et  overordenlig  venligt  Skue.  Der  findes 
travle  Forretningsgader  med  anselige  Stenhuse  og  store  Butiker,  men 
det  Meste  af  Byen  bestaar  af  smaa  isolerede  Huse,  halvt  skjulte  i 
grønne  Haver.  Gaderne  ere  meget  brede,  130  Fod,  saa  vidt  jeg 
erindrer,  beplantede  med  smukke  Træer  og  —  hvad  der  giver  Byen 
et  ganske  ejendommeligt  Præg  —  gjennemstr ømmede  af  klare,  smaa 
Bække;  en  lille  Flod  er  bleven  afledet  til  et  helt  Vandnet,  som 
bringer  Friskhed  og  Kølighed  til  alle  Sider  og  leverer  det  fornødne 
Vand  til  at  vande  Gader  og  Fortouge  med  rundt  om  i  Byen,  rislende 
afsted  under  de  skyggefulde  Akkacier,  der  ere  plantede  overalt  i 
Alleer.    Gaderne  ere  ikke  brolagte,  og  Byen  har  i  det  Hele  et  vist 

landligt  Præg.  Man  kan  have  saa  lidt  Sympathi  for  Mormonerne, 
som  man  vil,  saa  kan  man  ikke  Andet  end  finde,  at  der  er  noget 
Venligt,  man  kunde  næsten  sige  Hyggeligt,  udbredt  over  det  Hele. 

Byens  Grundtanke,  hvis  man  kan  bruge  dette  Udtryk,  er  at 
lade  Gaderne  dele  den  af  i  Firkanter,  hver  paa  10  Acres,  som  igjen 
hver  ere  delte  i  otte  Lodder.  Hver  af  disse  Lodder  paa  1|  Acre 
er  bestemt  for  et  Hjem.  I  Forretningsgaderne  og  i  de  fattigere 
Kvarterer  ere  imidlertid  disse  Lodder  atter  delte  i  mindre. 

Husene,  som  i  Begyndelsen  vare  opførte  af  fattige  Materialier, 
ere  nu  i  et  ikke  ringe  Omfang  opførte  af  Sten.  De  ere  for  det 
Meste  smaa,  en  eller  to  Etager  høje.  De  større  brede  sig  mest  i 
Længden  og  have  da  flere  forskjellige  Indgange.  Man  kan  imid- 
lertid ogsaa  finde  ret  anselige  Privatboliger.  Ikke  at  tale  om 
Brigham  Youngs  Huse,  som  optage  en  hel  Firkant,  har  ogsaa  Daniel 
Wells,  Saltsøstadens  Borgermester  og  Generallieutenant  for  den  mor- 
monske Legion,  et  smukt  Hus  ligeoverfor  Ypperstepræstens.  Det 
Hus,  hvori  Apostel  George  Q.  Cannon  trykker  og  udgiver  sin  Avis, 
»Deseret  News«,  er  ligeledes  et  ret  anseligt  Etablissement. 

Haverne  ere  smukke,  vel  holdte,  tæt  beplantede,  Husene  ligge  i 
Reglen  inden  i  dem,  i  Træers  og  Buskes  Skjul.  Det  gjør,  at  man 
ser  endnu  mindre  til  Mormonernes  Husliv,  end  man  ellers  vilde. 
Om  Aftenen,  naar  Lysene  ere  tændte  i  Husene,  og  Dørene  og  Vin- 
duerne staa  aabne,  kan  man  se  Glimt  af  Skikkelserne  derinde,  naar 
man  spadserer  om  i  de  rolige,  tause  og  mørke  Gader.  Om  Aftenen 
er  det  aabenbart  Fritid.  Mændene  sidde  omgivne  af  Hustruerne  og 
Børnene.  Undertiden  saa  man  dem  siddende  i  Samtale,  undertiden 
var  der  Musik,  men,  om  det  var  et  rent  Tilfælde  eller  ikke,  maa 
lades  uafgjort,  intetsteds  saa  man  nogen  sidde  og  læse. 

Den  vigtigste  Forretningsgade  i  Byen  er  lang  og  bred.  »Main 
Street«  er  dens  Navn.  Der  er  temmelig  livligt  Røre  i  Gaden,  og  det 
Publikum,  der  færdes,  har  en  ganske  ejendommelig  Karakter.  Man 
ser  mange  »kjøbstadklædte«  Folk,  men  man  ser  ogsaa  mange  Land- 
boere, hos  hvem  Alt  vidner  om  det  primitive  Liv,  de  føre.  Man  ved 
ikke  ret  selv,    hvorledes,   maaske  det  kun    er   fordi  man  ved,    at 

Handelen  endnu  for  en  stor  Del  har  Karakteren  af  Tuskhandel,  men 
man  synes,  at  det  Hele  ser  ud,  som  om  der  drives  Forretninger  paa 
en  ganske  anden  Maade  end  i  nogen  anden  levende  By,  man  hidtil 
har  besøgt.  Der  holder  mange  af  de  bekj endte  lærredsteltede  Vogne 
i  Gaden  udenfor  Butikerne,  de  have  bragt  de  Produkter  ind  til 
Staden,  som  omtuskes  for  Klæder  og  Redskaber. 

De  store  Mormonudsalg  ere  indrettede  efter  samme  System  som 
Kjøbmændenes  Butiker  i  vore  Provindsstæder,  man  kan  faa  Alting 
der,  fra  Eau  de  Cologne  til  Stangjern. 

De  ægte  mormonske  Udsalg  have  et  ejendommeligt  Skilt,  der 
ser  saaledes  ud  for  den  i  forrige  Kapitel  nævnte  Kooperation. 


CO-OPERATIVE 

MERCANTILE 

IHSmOTIKDEr. 


Øjet  og  Omskriften  gaar  igjen  paa  andre  Skilte,  og  Øjet,  »Tyre- 
øjet« kalde  Hedningene  det,  ses  overalt  i  Saltsøstaden.  I  1868  ved- 
toges det  nemlig  paa  en  Forsamling,  at  alle  gode  Mormoner,  som 
vare  Handlende,  Fabrikanter  eller  Næringsdrivende  af  hvilkensom- 
helst  Art,  skulde  sælte  det  paa  deres  Efygirfhger  paa  en  fremtrædende 
Plads  for  at  vise,  at  de  vare  rene  i  Troen.  Mormonfolket  blev  til- 
lige »raadet«  til  ikke  at  gjøre  Forretninger  med  Andre  end  dem, 
der  havde  dette  Skilt. 

Dette  førte  virkelig  til,  at  mange  »Gentiles«  blev  nødte  til  at 
forlade  Territoriet,  fordi  de  ikke  kunde  faa  Noget  at  bestille.  Nogle 
Faa  blev  tilbage,  og  imellem  dem  var  en  dristig  Mand  ved  Navn 


Tabernaklet.  .V.il 

Trumbo,  som  lod  sig  lave  et  Skilt,  Modstykke  til  det  mormonske, 
med  Henvisning  til  Bibelsteder,  som  talte  om  Monogami,  og  Over- 
skrift: »Jeg  er  Herren,  din  Gud:  Trumbo's  Religion«. 

Dette  Skilt  hang  imidlertid  ikke  længe.  Efterat  man  havde 
stirret  paa  det  i  stum  Rædsel  en  Dag,  blev  det  den  næste  Morgen 
revet  ned  af  en  Hob  unge  Troende  og  slæbt  gjennem  alle  Gaderne 
til  Spot  og  Afsky.  Fra  den  Tid  har  der  endnn  ikke  vist  sig  andre 
oprørske  Skilte. 

Der  er  ikke  mange  store  Bygninger  i  Byen.  Den  anseligste  er 
det  store  Tabernakel,  en  aldeles  ejendommelig  Bygning,  den  mest 
uskjønne  vistnok,  som  det  kan  falde  i  noget  Menneskes  Lod  at  se. 
Paa  en  stor,  dels  med  Mure  og  dels  med  Plankeværk  indhegnet 
Plads  ligger  der  en  oval  graa  Kolos,  hvis  Tag,  som  sagt,  har  ganske 
samme  Form  som  et  Stegelaag,  og  som  hviler  paa  firkantede  Piller, 
hvis  man  kan  bruge  dette  Ord  om  disse  firkantede  Tingester  uden 
Fodstykke  og  Kapitæler.  Bygningen  er  68  Fod  høj,  250  Fod  lang- 
og  150  Fod  bred  og  rummer  under  sit  umaadelige  Laag  8000  sid- 
dende Personer  —  for  at  tage  den  mindste  Angivelse;  thi  ivrige 
Mormoner  og  Tabernakelbetjentene  paastod  endog,  at  der  er  Sidde- 
pladser for  det  dobbelte  Antal.  Det  Indre  er  ligesaa  uskjønt  som 
det  Ydre;  tre  Prædikestole,  den  ene  et  Trin  højere  oppe  end  den 
anden,  et  stort  Orgel  for  Enden,  et  omløbende  Galleri  og  en  Mængde 
Bænke  —  det  er  Alt,  ellers  lutter  hvide  Vægge  og  Loft.  Vand- 
spandene med  Blikpøse  staa  paa  forskjellige  Steder,  og  der  drikkes 
stadig  af  dem  i  Tabernaklet.  Det  er  bygget  af  en  Mormon,  J.  Rid- 
ges,  og  var  fire  Aar  under  Opførelse.  Nær  det  ligger  et  lille  »Taber- 
nakel«, som  nu  ikke  mere  bruges  til  Gudstjeneste. 

Der  bygges  iøvrigt  nu  paa  et  nyt,  storartet  Tempel,  som  skal 
afløse  Tabernaklet. 

Dettes  Hovedbygning  vil  blive  100  Fod  høj,  over  denne  skal 
hæve  sig  Taarne,  tre  ved  hver  Ende,  af  hvilke  Midtertaarnene  skulle 
være  200  Fod  høje.  Man  er  ikke  kommen  videre  end  til  Grunden, 
og  det  gjorde  ikke  Indtrykket  af,  at  man  arbejdede  synderlig  ivrigt, 
skjøndt  man  er  meget  ivrig  med  at  indsamle  Pengemidler  til  Op- 

førelsen.  Bygningen  skal  opføres  af  Granit,  den  er  beregnet  at  ville 
koste  3  Millioner  Dollars  og  vil  ganske  vist,  hvis  den  nogensinde 
bliver  færdig,  blive  en  af  Amerikas  smukkeste  Bygninger,  men  paa 
den  anden  Side  er  der  neppe  nogen,  hvis  Fremtidsudsigter  ere  saa 
usikre  som  dennes. 

I  Nærheden  af  Tabernaklet  er  Brigham  Youngs  Residens  eller 
Residenser,  thi  ligesom  østerlandske  Fyrsters  Boliger  bestaar  ogsaa 
hans  af  flere  forskjellige  Bygninger,  omsluttede  alle  af  en  solid  Mur 
og  indbyrdes  adskilte  ved  Plankeværker.  Intet  vilde  udenfra  antyde, 
at  det  var  en  særlig  udmærket  Mand,  der  boede  her,  maaske  naar 
undtages  en  Indgangsport,  prydet  med  en  Ørn.  Solide  Mure  af 
hugne  Sten  af  samme  Art  som  den,  der  omgiver  Præsidentens  Hus, 
findes  nemlig  ogsaa  om  andre  mere  fremragende  Mormoners  Boliger, 
ialfald  om  de  Bygninger,  der  ligge  sammen  med  Cannon's  Bladeta- 
blissement. Om  de  skulle  betragtes  som  en  Art  Fæstningsværker, 
maa  jeg  lade  usagt;  de  ere  ialfald  solide  nok  dertil.  De  Huse,  der 
ligge  indenfor,  ere  almindelige  Cottager,  hvad  det  Ydre  angaar.  Det 
Indre  var  lukket  for  de  profane  Blikke,  kun  Latter  og  højrøstede 
Kvindestemmer  fra  et  af  Husene  vidnede  om,  at  ikke  hele  Husstanden 
var  med  Profeten  paa  Rejse.  Brigham  Youngs  eget  Kontor  var  tilA 
Trods  for  hans  Fraværelse  til  at  se.  Det  var  et  stort,  rummeligt 
Værelse,  prydet  med  endel  forfærdelig  malede  Portræter  af  udmær- 
kede Ældste  og  Forstandere.  Langs  Væggene  stod  almindelige 
Møbler,  jævne  Stole,  et  Par  Skriveborde  o.  s.  v.  Ved  et  af  disse 
arbejdede  hans  Sekretær,  der  tillige  var  Gravør  og  Lithograf,  og 
som  mere  gav  Lithografen  end  Statssekretæren;  han  interesserede  sig 
i  høj  Grad  for  det  Visitkort,  jeg  havde  sendt  ind  til  ham,  fordi  det 
var  trykt  paa  noget  i  Frankrig  brugeligt  Papir,  han  ikke  før  havde 
set,  og  med  ligeledes  ubekjendte  Bogstaver.  Han  maatte  have  et 
Par  Prøvestykker,  og  Forfatteren  kan  lønlig  smigre  sig  med  maaske 
at  have  givet  Stødet  til  en  Reform  af  Visitkortene  i  den  mormonske 
Verden.  Ved  Siden  af  det  større  Kontor  var  et  mindre  Kabinet, 
som  man  kunde  forestille  sig  havde  været  Skueplads  for  blodige 
Raadslagninger  med  Daniter  og  Stratfeengle. 


Ypperstepræstens  Have. 

Et  stort  Hus  med  en  Mængde  Kvistgavle  var  Tiendehuset,  andre 
vare  indrettede  til  de  forskjellige  Koner,  til  Børn,  Skole  for  alle 
disse  osv.,  men  det  er  meget  vanskeligt  at  faa  lidt  Oplysning  om, 
hvorledes  det  er  indrettet,  selv  naar  man  er  paa  Stedet. 

Bag  Husene  ligger  en  stor  Have,  den  var  vel  holdt,  men  anlagt 
ganske  som  en  god  gammeldags  Kjøbstad-  eller  Præstegaardshave 
efter  Principet  at  forene  det  Skjønne  med  det  Velsmagende,  Roser 
og  Gulerødder.  Selv  Blomsterne  vare  de  samme,  vi  kj endte  hjemmefra, 
lige  til  Morgenfruerne.  Frugterne  vare  efter  et  Par  Prøver,  vi  tillod 
os  at  tage  af  Ypperstepræstens  Hindbær,  meget  gode;  paa  den 
varme  Sommerdag  kunde  man  godt  have  bildt  sig  ind,  at  man  var 
i  en  sjællandsk  Kjøbstad  i  Stedet  for  i  Saltsøstaden. 


Mormonernes  Theater. 


En  ganske  interessant  Bygning  er  Theatret.  Det  er  en  af  de 
større  Bygninger  i  Byen  og  af  en  meget  anselig  Størrelse.  Det  er 
bygget  af  Brigham  Young  med  en  Bekostning  af  200,000  Dollars  og 
ejes  af  ham,  men  det  drives  i  Kirkens  Navn  og  til  Fordel  for  den. 
Skuespillet   benyttes    som    et    højere   direkte   Opdragelsesmiddel   for 

Folket,  Der  skal  om  Vinteren  ofte  være  en  eller  flere  gode  Skue- 
spillere af  Profession,  som  give  Gjæsteroller,  men  i  Almindelighed 
er  det  Dilettanter,  som  spille,  unge  Kontorister,  Haandværkere,  ja 
Arbejdsmænd  med  deres  Koner  og  Døttre.  Brigham  har  selv  givet 
Tonen  an  ved  at  lade  sine  Døttre  optræde  saavel  i  Dramaet  som  i 
de  Balletter,  der  nu  og  da  opføres. 

Entréen  er  temmelig  høj,  men  man  tager  naturligvis  Betaling  i 
Produkter,  og  man  kan  se  Landmændene  komme  kj ørende  med 
deres  Familier  og  et  Svin,  en  Kalv  eller  en  Bunke  Kartofler,  som 
betales  for  Billetterne. 

Under  Forfatterens  Ophold  i  Saltsøstaden  var  der  iøvrigt  ringe 
Lejlighed  til  at  studere  mormonsk  Dramatik.  Theatret  var  optaget 
af  en  middelmaadig  Taskenspiller  og  af  »den  i  Luften  frit  svævende 
Grækerinde«.  Naar  man  gik  der,  var  det  for  at  se  paa  Publikum. 
Udbyttet  i  denne  Henseende  var  imidlertid  heller  ikke  stort,  der  var 
ialfald  ualmindelig  lidt  Skjønhed  blandt  alle  de  Fruentimmer,  som 
dannede  den  overvejende  Del  af  Publikum. 

Der  findes  nu  et  ikke  ubetydeligt  Antal  Hedninger  i  Saltsøstaden, 
og  det  er  umuligt  at  se  paa  Gaden,  hvem  der  er  Mormon  og  hvem 
Hedning.  Naar  man  imidlertid  møder  en  Mand  med  to,  tre  eller 
fire  Damer,  hver  af  disse  med  et  Sæt  Børn,  klædte  paa  lidt  for- 
skjellig  Vis,  kan  man  ganske  vist  ikke  tage  fejl;  saa  ved  man,  at 
det  er  en  af  de  rette  Indvaanere,  man  har  for  sig.  Det  synes  iøv- 
rigt at  være  forholdsvis  sjeldent,  at  man  ser  Mormonerne  optræde 
med  flere  Koner  paa  en  Gang.  Paa  Gaderne  træffer  man  i  Alminde- 
lighed kun  Folk  parvis.  Mormonerne  ere  ikke  noget  smukt  Folke- 
færd, og  navnlig  gjælder  dette  om  Kvinderne.  Jeg  har  nu  baade 
paa  Gaderne,  i  Mormontheatret  og  ved  en  Forsamling  i  det  lille 
Tabernakel,  hvor  det  ubehagelige  Par,  Mrs  Stanton  og  Miss  Anthony 
havde  faaet  Lov  til  at  holde  deres  Taler,  set  et  betydeligt  Antal  af 
Byens  Indvaanere,  men  for  den  kvindelige  Befolknings  Vedkommende 
har  Procentantallet  af  smukke  Ansigter  været  det  laveste,  jeg  nogensinde 
i  Verden  er  truffen  paa,  og  mange  ere  meget  stygge.  Klædningsdragten 
er  i  høj  Grad  tarvelig  og  gammeldags.     Til  Held  for  de  mormonske 

Ægtemænds  Finanser,  der  allerede  maa  være  endel  optagne  ved  de 
normale  Husholdningsudgifter,  have  Moderne  aabenbart  endnu  ikke 
banet  sig  Vej  til  Saltsøens  Bredder.  Mændene  gaa  for  Størstedelen 
klædte  som  velstaaende  Arbejdere,  og  deres  Manerer  og  Holdning  ere 
ogsaa  i  Reglen  en  jævn  Almuesmands.  Af  de  fremragende  Mormoner, 
til  hvem  jeg  havde  Introduktioner,  saa  »Broder«,  Apostel  Cannon 
ret  gentlemanlike  ud,  hvorimod  »Broder«  Daniel  Wells,  Generalissi- 
mus,  Borgermester  og  dengang  under  Brigham  Youngs  Fraværelse 
fungerende  Præsident  for  »de  sidste  Dages  Hellige«,  saa  ud  som  en 


Mormonernes  Raadhus. 


jævn  Arbejdsmand,  kun  at  han  saa  endel  mere  fiffig  ud,  end  —  til 
Held  for  Skjønhedssansen  —  de  999  af  1000  Mennesker  gjøre.  I 
Virkeligheden  var  det  fiffige  Udtryk  i  hans  Ansigt  af  en  overordentlig 
lidt  kla;delig  Virkning. 

Hotellet,  Townsend  House,  var,  naar  man  fraregner  Fluerne, 
som  ogsaa  i  Utah  vare  tilstede  i  en  ubehagelig  Mængde,  en  ret  hyg- 
gelig, landsbyagtig  Gjæstgivergaard.    Der  kom  ikke  saa  faa  Mormon- 

familier  for  at  spise  til  Middag,  Mændene  ledsagede  af  de  forskjel- 
lige  Koner  med  de  forskjellige  Kuld  af  Børn.  Det  syntes  at  være 
et  Princip  for  den  Aand,  som  kræver  Beseglingen  til  de  forskjellige 
Kvinder,  at  skaife  Manden  nogen  Afvexling  i  Gjenstandene  for  hans 
mormonske  Kjærlighed,  saaledes  at  han  faar  en  fed  og  en  mager 
Kone,  en  blond  og  en  brunet  o.  s.  v.  Konerne  sad  iøvrigt  meget 
tause  og  kjedsommelige  ved  deres  Mad,  og  det  gjorde  Mændene  for 
den  Sags  Skyld  ogsaa. 


Mormonerne. 

Lærens  Begyndelse  —  Udvandringen  —  De  første  Aar  —  Missionen  —  Forholdet 
til  Unionen  —  Indre  Ordning  —  Hierarkiet.  —  Flerkoneriet  —  Anskuelserne 
om  Flerkoneriet  —  Flerkoneriets  Fremtid  —  Brigham  Youngs  Koneliste  — 
Mormonerne  og  "Hedningerne«  —  Tolerancen  —  En  hedensk  Forpost  —  Mor- 
monismens Fremtid  —  Indre  Splittelse  —  Stillehavsbanen  overhugger  Spørgsmaalet. 


For  at  naa  den  Kjønsfrihed,  hvorefter  saa  mange  Sjæle  i  dette 
A  århundrede  lønlig  sukke  og  have  sukket,  blive  de  romanske  Syd- 
boere materialistiske  Gudsfornægtere,  de  gothisk-germaniske  Folk 
lave  nye  Religioner. 

Et  Blik  paa  Sekternes  Mangfoldighed  særlig  i  Amerika  viser  saare 
mange,  i  hvilke  kjødelige  Lysters  Frigj  øreise  er  den  lønlig  pulserende 
Drivkraft.  Mormonismen  er,  skjøndt  det  er  tvivlsomt,  om  den  fra  Be- 
gyndelsen af  havde  denne  Tendens,  ubetinget  bleven  en  af  disse.  Dens 
Polygamilære  er  et  ejendommeligt  Pendant  til  den  moderne  Socialismes 
frie  Ægteskaber.  Betegnende  er  ogsaa  den  Sympathi,  med  hvilken 
dennes  Organer  følge  Mormonismen  ovre  i  det  fjerne  Amerika  og 
bringe  Breve  og  Beretninger  fra  Saltsøstaden.  Man  føler  en  ejen- 
dommelig Sympathi  for  disse  Mænd  med  den  haarde,  tvungne,  lige- 
liggj ørende  økonomiske  Ordning  og  den  nye  sandselige  Moral. 

Mormonismen  dukkede  op  i  Amerika  midt  iblandt  en  Række 
Forsøg  paa  at  føre  den  ældre  Socialismes  Ideer  over  i  Virkelighed. 
Der  foreligger  to  saadanne,  den  ene  fra  Tyverne  paa  at  virkeliggjøre 
Owens  Planer,  hvortil  han  selv  gav  Impulsen,  den  anden  fra 
Fyrretyverne  paa  at  udføre  Fouriers  skjønne  Theorier. 

Mormonismen,  hvis  tidlige  Historie  iøvrigt  er  hyllet  i  megen 
Dunkelhed,  er  samtidig  med  de  første  Forsøg.  Joseph  Smith  kunde 
takket  være  Englen  Moronis  Aabenbaringer  beskjæftige  sig  ikke  blot 

med  en  ny  timelig  Orden,  men  ogsaa  med  en  ny  Religion,  hvis  Profet 
han  selv  var.  Han  vandt  temmelig  hurtigt  Tilhængere,  og  medens 
Owens  »Harmonier«  opløste  sig  i  fuldstændige  Disharmonier,  blev 
dette  unge  Samfund  stærkt.  Ikke  lidet  bidrog  hertil  de  mange  For- 
følgelser, for  hvilke  Mormonerne  fra  Begyndelsen  af  vare  udsatte.  Først 
rejste  den  raa  Befolkning  i  Missouri  sig  imod  dem ;  siden  gik  det  paa 
samme  Maade  i  Illinois,  hvorhen  Mormonerne  flygtede.  Joseph  Smith 
var  bestandigt  Gjenstand  for  Anklager  og  Processer  mest  for  Druk- 
kenskab og  Tyveri.  Maaske  han  selv  søgte  Forfølgelser,  nok  er 
det,  han  havde  fuldt  op  deraf,  indtil  den  Dag,  han  blev  skudt  i  sit 
Fængsel  i  Karthago. 

Dette  Drab  var  et  Vendepunkt  i  Mormonismens  Historie;  for 
Mange  blev  han,  der  kun  havde  været  den  løsagtige,  fordrukne  Tyv 
og  Bedrager,  nu  en  Martyr.  Lige  meget  hvem  og  hvad  han  havde 
været,  han  havde  mistet  Livet  for  sine  Meninger.  Skade,  at  han 
ikke  kunde  overleve  sit  Drab  for  at  se,  hvilket  fortræffeligt  Aver- 
tissement det  var  for  hans  Mormonisme. 

Under  Ledelsen  af  Brigham  Young  begyndte  den  nye  Tid.  Young 
er  født  i  1801.  Han  sluttede  sig  i  sin  tidlige  Ungdom  til  Metho- 
disterne,  men  saa  i  1830  Mormons  Bog,  dog  blev  han  først  et  Par  Aar 
senere  døbt  som  Medlem  af  Kirken,  et  Træk,  der  fremhæves  som 
betegnende  for  denne  rolige,  beregnende  Natur.  Det  fortælles,  at  da 
Smith  havde  havt  sin  første  Samtale  med  ham  i  en  Skov,  hvor  han 
var  gaaet  hen  for  at  fælde  Brænde,  .erklærede  han,  at  han  vilde 
blive  Kirkens  Herre.  I  1835  blev  han  en  af  de  tolv  Apostle  og 
senere  Præsident  for  disse.  Som  Apostel  reiste  han  meget  om  som 
Missionær  og  drog  ogsaa  i  1840  tillligemed  to  Mænd,  der  senere 
blev  vigtige  Støtter  for  ham,  Heber  Kimball  og  George  A.  Smith, 
til  England,  hvor  han  tilbragte  over  fjorten  Maaneder,  og  hvor  ad- 
skillige Tusinde  Mennesker  blev  omvendte. 

Efter  at  være  vendt  tilbage  fra  England  foretog  han  endnu  for- 
skjellige  Missionsrejser  i  de  østlige  Stater.  Ved  Efterretningen  om 
Smiths  Drab  ilede  han  tilbage  til  Mormonhjemmet    for   med    andre 


Udvandringen.  399 

fremragende  Medlemmer  af  Kirken    at  tage  de  Forholdsregler,    som 
maatte  være  nødvendige. 

Tidlig  i  1846  ansaa  man  det  for  nødvendigt  at  bryde  op  og  — 
det  var  dengang  femte  Gang,  saa  forhadt  var  Sekten,  —  søge  sig  et 
nyt  Hjem.  Gjennem  det  nuværende  Iowas  dengang  vilde  og  øde 
Strækninger  drog  man  til  Missouris  Bredder,  og  ved  Council  Bluffs 
tilbragtes  Vinteren  1846—47. 

I  1847  drog  Young  med  en  Fortrop  videre  paa  Undersøgelser, 
gik  over  Klippebyerne  og  kom  i  Juli  Maaned  til  Saltsødalen,  hvor 
man  strax  anlagde  en  Koloni. 

I  Høsten  samme  Aar  vendte  han  tilbage  til  Hovedtroppen,  og 
efter  at  han  det  næste  Foraar  var  bleven  valgt  til  Præsident  i  Kir- 
ken, gav  han  sig  til  at  organisere  den  store  Udvandring. 

Den  Beslutning,  som  det  lille  Samfund  tog  ved  en  saa  ubeskrive- 
lig tung  og  vanskelig  Vandring  at  søge  Frelse  og  Fred,  har  i  Virke- 
ligheden ikke  mange  Sidestykker  i  Historien.  Over  de  vilde  Prærier 
var  man  draget,  over  vilde  Prærier  drog  man  videre,  langs  Platte- 
flodens svigefulde  Bredder,  over  de  vilde  Klippebjerge,  over  den  for- 
færdende Ørken,  som  udstrakte  sig  paa  den  anden  Side  af  disse,  til 
et  Land,  som  syntes  at  være  en  Gj  en  tagelse  af  det  døde  Havs  evig 
tause  Bredder,  en  Egn,  som  var  skildret  af  de  enkelte  omflakkende 
Jægere,  der  hidtil  havde  set  den,  som  frembydende  et  Billede  paa 
Døden. 

Langsomt,  saare  langsomt  gik  denne  Gjentagelse  med  Aartusin- 
ders  Mellemrum  af  Jødernes  Vandring  i  Ørkenen.  Forfærdelige  Li- 
delser maatte  cle  udstaa,  Føden  var  knap,  Vandet  var  slet.  Hunger 
og  Kulde  tilsammen  trykkede  og  knugede  Skaren,  mange  smaaBørn 
og  gamle  Folk  bukkede  under,  ogsaa  mange  i  deres  bedste  og  kraf- 
tigste Alder  bleve  begravede  paa  den  ensomme  Vej  uden  at  have 
skuet  det  forjættede  Land. 

Og  manget  et  træt  og  jammerfuldt  Tog  er  siden  hint  første 
gaaet  den  samme  lange  Vej  til  det  Sted,  hvor  endelig  grønnende 
Sletter  ved  Saltsøen  forkyndte,  at  den  trængselsfulde  Rejse  var  endt 
og  Lønnen  vunden  for  den  utrættelige  Standhaftighed. 

Det  var  et  haardt  Land,  paa  hvilket  Mormonerne  bosatte  sig, 
Sommersolen  glødede  det  hen  i  Støv,  Vintersneen  dækkede  det  fod- 
tykt. Kun  ved  at  leve  af  Rødder  og  vildtvoxende  Urter  til  det 
Kjød,  der  kunde  overkommes,  lykkedes  det  at  komme  ud  over  det 
første  Aar,  og  Aar  efter  Aar  krævedes  der  udholdende  Slid  for  at 
erholde  taalelig  Afgrøde.  Men  de  vare  gjennemtrængte  af  Fanatis- 
mens Energi,  og  en  mesterlig  Organisator  som  Brigham  Young 
ledede  dem.  De  fattede  Fodfæste  og  kunde  sende  Bud  efter  dem,  der 
vare  blevne  tilbage.  De  viste  Vej  for  Overlands  Udvandringen  til 
Kalifornien,  som  især  efter  1849  tog  et  betydeligt  Opsving.  De  fik 
ikke  saa  faa  Rekruter  fra  trætte  og  skuffede  Gulddragere,  og  Utah 
blev  ikke  blot  en  Hvilestation  for  disse,  men  fik  ogsaa  i  Kalifornien 
et  Marked  for  sine  Produkter.  Opdagelserne  af  Guld  og  Sølv  i  de 
omliggende  Territorier  havde  ligeledes  en  ikke  ringe  Betydning  for 
det  unge  Samfunds  Fremvæxt.  Nevada,  Idaho  og  Montana  bidrog 
saavelsom  Kalifornien  til  Utahs  Underhold.  Uden  dem  var  Mor- 
monsamfundet  aldrig  blevet  til,  hvad  det  blev,  trods  al  sin  Vind- 
skibelighed, trods  Fanatismens  Energi. 

Befolkningen  blev  væsentlig  rekruteret  fra  Europa.  »Amerika 
kunde  nok  skaffe  Lederne,  men  aldrig  Disciplene  til  et  saadant  Sam- 
fund«, siger  Bowles  med  betegnende  Fædreian dstilfredshed  om  Mor- 
monerne. 

Strax  fra  Begyndelsen  af  sendtes  Missionærer  ud  til  England  og 
det  nordlige  Europa  for  at  gjøre  Proselyter.  Allerede  længe  før 
man  var  kommen  til  Utah,  havde  disse  virket.  I  1837  var  der  alt 
otte  Ældste,  som  prædikede  i  England,  begyndende  i  Lancashire. 
Det  varede  ikke  mange  Maaneder,  inden  de  alt  havde  mindst  omtrent 
1800  Tilhængere.  Tre  Aar  senere  kom  nye  Missionærer,  blandt 
hvilke  Brigham  Young,  til  England.  De  stiftede  mormonske  Menig- 
heder i  alle  større  Byer  fra  London  til  Edinburgh,  indrettede  et 
Udvandringsagentur  og  fik  et  Trykkeri  i  Gang,  fra  hvilket  udgik  baade 
Mormons  Bog  og  andre  af  deres  religiøse  Skrifter  i  Masse  tilligemed 
Pjecer  og  Blade. 

Et  ejendommeligt  Forsøg  blev  i  disse  første  Tider  gjort  paa  at 

vinde  Jøderne.    En  Mission  sendtes  til  Jerusalem,  men  maatte  vende 
om  med  ganske  uforrettet  Sag. 

Man  fæstede  Opmærksomheden  paa  Øerne  i  det  stille  Hav,  og 
Selskabsøerne  blev  navnlig  Gjenstand  for  endel  Virksomhed.  Det 
gik  meget  godt  her,  og  man  havde  vundet  over  1000  Insulanere,  da 
Franskmændene  tog  Øerne  under  deres  Beskyttelse  og  hermed 
satte  en  Stopper  for  Mornionnismen.  I  1851  blev  de  Ældste  endog 
jagne  bort,  og  de  Indfødte  tvungne  til  at  holde  op  med  deres  Mor- 
mondyrkelse. Mormonerne  paastaa  imidlertid  ifølge  Rae,  at  Religio- 
nen trives  fortræffelig  derovre,  og  denne  Paastand  staar  maaske  i 
nogen  Forbindelse  med  den  stadig  opdukkende  Tale  om  at  drage 
over  paa  disse  Øer,  hvis  det  bliver  nødvendigt  at  søge  sig  et  nyt 
Hjem. 

I  Frankrig  gik  det  meget  smaat  med  at  vinde  Tilhængere.  En 
Ældste  gjorde  i  1849  et  Forsøg  i  Paris,  men  det  blev  snart  udtryk- 
kelig forbudt  at  prædike  den  nye  Religion. 

Ogsaa  i  Tyskland  havde  man  megen  Vanskelighed  med  at 
trænge  igjennem.  I  Preussen  var  man  meget  haard  mod  Missionærerne. 
Man  nægtede  dem  i  Berlin  Tilladelse  til  at  prædike,  og  da  de  hen- 
vendte sig  til  Kirkeministeriet,  blev  Følgen  heraf,  at  Missionærerne 
stævnedes  for  Politiretten  og  efter  et  Forhør  fik  Tilhold  om  at  for- 
lade Landet  næste  Dag  under  Trusel  af  ellers  at  ville  blive  trans- 
porterede afsted  af  Politiet. 

I  Østerrig,  hvor  den  bekjendte  Mormon  Orson  Pratt  skulde 
have  virket,  maatte  han  og  hans  Værkfæller  forlade  Landet,  da  de 
efter  at  have  anvendt  nogen  Tid  paa  at  lære  Tysk  skulde  til  at  be- 
nytte deres  nyvundne  Kundskaber  til  at  virke. 

I  Schweitz  tog  man  Sagen  noget  forskjellig  i  de  forskjellige 
Kantoner,  nogle  Kantoner  vilde  tillade  dem  at  prædike,  men  forbød 
at  udgive  Skrifter,  andre  tillod  Udgivelse  af  disse,  men  forbød  Præ- 
dikenen; atter  andre  endelig  vilde  hverken  tillade  det  Ene  eller  det 
Andet,  og  Resultatet  blev  derfor  lidet  gunstigt, 

I  Spanien  gjordes  der  kun  et  kort  og  mislykket  Forsøg  paa  at 

prædike.    I  Gibraltar  jog  Autoriteterne  dem  bort  med  Undtagelse  af 
en,  som  var  Borger  der,  og  som  vedblev  i  al  Hemmelighed  at  virke. 

I  Italien  synes  de  ikke  at  have  gjort  noget  Forsøg,  der  var 
Omtale  værd,  derimod  gik  det  meget  godt  paa  Malta. 

»I  1853«,  hedder  det  i  den  officielle  Beretning,  som  findes  hos 
Rae,  »sendtes  Ældste  James  F.Bell  fra  England  til  Malta,  hvor  Ad- 
skillige døbtes.  Da  Krimkrigen  brød  ud,  forsvandt  Interessen  for 
deres  Gjerning,  men  adskillige  af  Soldaterne,  som  landede  paa  Krim, 
tilhørte  Evangeliet.  Fra  denne  Mission  opstod  tre  Grene  af  Kirken, 
en  i  Floriana  paa  Malta,  en  anden  kaldet  »den  flydende  Gren«  i 
Middelhavet,  der  bestod  af  Matroser,  som  hørte  til  Hendes  britiske 
Majestæts  Skibe  »Bellerophon« ,  »Trafalgar«,  »Vengeance«  og  »Bri- 
tania«,  en  tredie  Gren,  som  hørte  til  Expeditionsstyrken  paa  Krim, 
bestaaende  af  Brødre,  som  hørte  til  det  30te,  41de,  93de  og 
95de  Regiment.« 

Medens  endelig  i  Europa  Sverig  ikke  vilde  vide  noget  af  Mor- 
monismen at  sige,  viste  Danmark  sig  som  bekjendt  som  en  af  de 
rigeste  Agere. 

Udenfor  Europa  gjordes  der  foruden  de  nævnte  tidlige  Forsøg 
i  Jerusalem  og  paa  Selskabsøerne  meget  omfattende  Anstrengelser 
for  at  vinde  Tilhængere,  og  ligesom  Moderlandet  England  gav  en 
rig  Høst,  saaledes  gjorde  ogsaa  dets  Kolonier.  Baade  i  Austral- 
landet,  i  Ny  Syd-Wales,  Tasmania  og  Ny-Zeeland  vandtes  mange, 
derimod  gik  det  ikke  heldig  i  Vestindien,  Ceylon,  Syd -Afrika  og 
Ostindien,  thi  alle  disse  Steder  besøgtes  af  den  rastløse  Vandrer- 
skare. De  drog  op  ad  Ganges,  besøgte  Simla,  arbejdede  i  Bombay 
og  det  tilstødende  Land,  men  uden  Virkning.  De  fandt,  sige  de 
mormonske  Beretninger,  Hinduerne  blottede  for  al  Redelighed  og 
Ordholdenhed  og  rede  til  strax  efter  at  de  vare  omvendte  og  døbte 
at  antage  en  anden  Religion  for  et  Par  Smaamønter,  og  Euro- 
pæerne fandt  de  saa  hovmodige,  at  de  neppe  kunde  nærme  sig 
til  dem.  De  forlod  derfor  Landet  efter  at  have  døjet  mange  Be- 
sværligheder, thi  mange  Steder  vilde  man  ikke  tillade  dem  at  over- 

natte  i  Byerne,  men  jog  dem  ud  paa  Markerne  for  at  overnatte  mel- 
lem Slanger  og  giftigt  Kryb. 

Paa  Ceylon  vilde  man  ikke  heller  høre  paa  dem,  og  her  klages 
der  over,  at  man  ikke  vilde  give  dem  Føde ,  uden  at  de  betalte 
derfor,  hvilket  dog  i  og  for  sig  ikke  synes  saa  mærkværdigt. 

I  Kapstaden  sprængte  Pøblen  deres  Forsamlinger,  men  ude  i 
Landet  gik  det  bedre. 

Paa  Jamaica  faldt  Forsøgene  særlig  uheldig  ud.  Det  var  ikke 
nok  med,  at  de  ikke  kunde  faa  Lokaler  til  Leje  uden  at  betale  — 
Beretningerne  om  Mormonmissionen  synes  i  det  Hele  at  anse  det 
for  Forfølgelse,  naar  man  vil  tage  Penge  af  dem  for  Føde,  Hus- 
leje, Passage  paa  Skibe  o.  s.  v.  —  men  Pøbelen  forfulgte  dem 
meget  haardt,  jagede  Forsamlingen  fra  hinanden  og  skød  paa  de 
Ældste. 

I  Kina  kom  Missionærerne  ikke  længere  end  til  Hong  Kong. 
Paa  Grund  af  de  Borgerkrige,  som  rasede  der,  besluttede  man  ikke 
at  rejse  til  det  Indre. 

I  Chili  gik  det  som  i  de  strengt  katholske  Lande  i  Europa,  de 
kunde  ikke  lære  selv  ganske  privat  uden  at  komme  i  de  farligste 
Kollisioner  med  Lovene. 

Det  var  et  Samfund,  sammenstykket  paa  denne  Maade,  der  gav 
sig  til  at  oparbejde  Utah.  Flid  maatte  der  til,  og  flittige  vare  de. 
Der  er  ikke  og  har  ikke  været  nogen  Lediggænger.  Det  er  ganske 
mærkeligt  at  tale  med  jævne  Folk'  derovre  og  høre  af  dem,  hvilket 
ganske  anderledes  haardt  Arbejde  de  maatte  tage  paa  sig  her 
fremfor  i  det  forladte  Land,  og  de  højeste  Mænd  i  Kirken  have 
ingenlunde  nok  i  deres  Profet-  og  Apostel  gjerninger,  de  forene  med 
dem  Mølledrift,  Landbrug,  navnlig  det  første  synes  at  være  en  sær- 
lig hellig  Gjerning,  Driften  af  et  Trykkeri,  Udgivelsen  af  et  Blad  o.  s.  v. 
Det  hører  ogsaa  med  til  den  høje  Kirkegjerning  at  paase,  at  Folk 
kunne  arbejde,  og  at  de  udføre  deres  Arbejde  paa  en  tilfredsstillende 
Maade. 

Deres  Organisation  er  jo  ogsaa  mærkværdig  skikket  til  at  ægge 
til  Arbejdsomhed.     Det  er  ikke  muligt   at  finde  en  fastere  Forbin- 

delse  mellem  Kirke  og  Stat  og  Samfund.  Kirken  griber  ind  i  og 
gjennemtrænger  alle  politiske  Forhold,  alle  sociale  Forbindelser,  hele 
Forretningslivet,  hele  Familielivet,  dens  Maskineri,  som  holdes  i  for- 
træffelig Orden,  kontrollerer  alle  Led  i  Organisationen.  Det  var  intet 
Under,  at  Unionens  Embedsmand,  navnlig  i  den  Tid,  da  Majoriteten 
var  aldeles  overvældende  mormonsk,  fandt  sig  fuldstændigt  afmægtige 
herude;  den  territoriale  Lovgivningsmyndighed,  Juryerne,  Politiet 
bestod  kun  af  Mormoner.  Og  der  var  ikke  den  mindste  Sympathi 
med  Unions  -  Regeringen ,  kun  en  hul,  bedragerisk  Anerkj  endelse 
deraf.  Da  Vicepræsident  Colfax  i  1865  gjorde  sin  store  Rundrejse 
i  Vesten,  der  er  meget  bekjendt  i  de  mormonske  Annaler,  blev  han 
modtagen  i  Saltsøstaden  med  den  største  Opmærksomhed.  Han  var 
Byens  Gjæst,  Champagnen  og  Talerne  strømmede,  men  det  Indtryk 
han  modtog  af  Stillingen,  var  ikke  desto  mindre  meget  lidet  tilfredsstil- 
lende. Det  var  tydeligt,  at  Unions -Embedsmændene  kun  havde 
Valget  mellem  at  se  afmægtigt  til,  hvad  der  foregik,  oppebiende  Be- 
givenhedernes Udvikling,  eller  søge  at  komme  i  et  stiltiende  Venskabs 
og  Afhængigheds  Forhold  til  Mormonlederne. 

Disse  undgik  imidlertid  stadigt  med  megen  Omhu  enhver  aaben 
Konflikt  med  Unionen,  det  var  en  passiv,  ikke  nogen  aaben  og  er- 
klæret Modstand,  de  satte  imod  Unionen.  Men  den  var  ikke  mindre 
energisk.  Hele  deres  Organisation  lettede  den  i  en  særegen  Grad. 
By  og  Land  ere  delte  i  Distrikter,  en  Biskop  eller  en  Ældste,  der 
staar  i  den  nærmeste  Forbindelse  med  Centralmagten,  staar  over  hvert 
af  disse.  Denne  Mand  er  Prædikant,  Politiembedsmand  og  kommunal 
Styrer,  han  leder  eller  har  Del  i  Handelsforetagender  i  sit  Distrikt, 
han  øver  Lovens  Retfærdighed  blandt  de  for  det  Meste  uvidende 
Medlemmer  af  sin  Hjord. 

Denne  maa  arbejde  og  kun  arbejde;  den  trykkende  Tiendeafgift 
til  Kirken  og  de  høje  Priser,  der  maa  betales  for,  hvad  der  skal 
kjøbes,  ville  i  Reglen  holde  Folk  tilbage  fra  at  komme  altfor  højt 
op.  Man  ynder  ikke  rige  Undersaatter,  gaar  det  ualmindelig  godt 
for  en  Mormon,  som  ikke  hører  til  de  Ypperste,  har  man  ofte  set 
Lovens  Strenghed  ramme  ham  haardt  i  en    eller  anden  Anledning, 

eller  Aanden  har  betydet  en  af  hans  høje  Foresatte,  at  det  vilde 
være  meget  ønskeligt,  om  han  for  en  Tid  vilde  trække  sig  tilbage 
til  det  indre  Afrika  eller  Kina  som  Missionær  og  lade  sin  Mammon 
blive  tilbage. 

Haardt  Arbejde  og  Orden,  rolig,  ærbødig  Orden,  det  er  For- 
dringerne i  det  Ydre.  Drukkenskab  taales  ikke.  Fabrikation  og 
Udsalg  af  spirituøse  Drikke  er  Kirkens  Eneret.  Der  er  vel  nogle 
hedenske  Udsalgssteder,  men  de  vare  ialfald  til  for  nylig  betyngede 
med  overordentlig  høje  Afgifter.  I  Hotellerne  findes  eller  fandtes 
der  ingen  saadanne  Bar-rooms  som  i  de  andre  Stater.  Dixon  paa- 
staar,  at  man  ikke  kan  faa  nogen  Spiritus  at  drikke,  men  dette  har 
ialfald  forandret  sig  dertil,  at  man  i  Spisesalen  kan  faa  Vin. 

løvrigt  skal  man  ogsaa  af  andre  Grunde  ikke  let  føle  sig  fristet 
til  Drukkenskab  i  Saltsøstaden.  Den  kaliforniske  Vin,  som  man  har, 
er  ret  god,  men  hvad  der  sælges  som  Brandy  og  Whisky,  er  saare 
mislige  Drikke.  Da  Forfatteren  skulde  have  en  Flaske  Brandy  med 
paa  Turen  fra  Ogden  til  Kalifornien  og  havde  indkjøbt  den  i  et  af  de 
store  Udsalg,  var  denne  af  en  saadan  Beskaffenhed,  at  den  blev 
behandlet  som  et  Kuriosum  af  samtlige  Medrejsende  i  Pullmans 
Vognen,  mellem  hvilke  der  fandt  en  livlig  og  venskabelig  Udvexling 
Sted  af  de  medbragte  Drikkevarer. 

Almindelig  Undervisning  staar  naturligvis  ikke  i  nogen  høj 
Kurs.  Først  i  de  sidste  Aar  er  man  begyndt  at  holde  disse  Søn- 
dagsskoler, som  spille  en  saa  stor  Rolle  i  den  amerikanske  Skole- 
ordning, og  i  det  Hele  taget  at  gjøre  lidt  for  Undervisningen. 

Det  hedder  sig,  at  der  er  offentlig  Undervisning,  men  dette  er 
ikke  noget,  som  kan  lignes  ved  det,  der  ellers  i  Amerika  forstaas 
herved. 

Det  Offentlige  har  bygget  Skolehusene,  men  Skolerne  have  ellers 
stærkt  Karakteren  af  at  være  private  Anstalter,  og  der  betales  Skole- 
penge. Lærerne  ere  i  Reglen  underordnede  Personer  og  ivrige 
Mormoner,  Undervisningen  daarlig  og  begrændset.  Undervisning  i 
mormonsk  Religion  spiller  naturligvis  en  stor  Rolle. 

Saasnart  man  har  gaaet  en  Dag  i  Saltsø  stadens   venlige,   men 

underlige  døde  Gader,  bemærker  man  et  Træk,  som  er  af  stor  Vig- 
tighed til  Forstaaelse  af  det  hele  mormonske  Væsen:  det  er  lutter 
Almuesfolk  i  Ordets  egentlige  Forstand,  man  ser;  simple  eller  ialfald 
meget  jævne  og  udannede.  Kun  for  saadanne  Folk  med  ringe  og 
lidet  udviklet  Intelligens  er  Mormonismen  en  mulig  Keligion,  men 
det  gj  ælder  derfor  ogsaa  for  deres  Styrere  vedblivende  at  holde  dem 
paa  det  samme  almueagtige  Standpunkt. 


Brigham  Young  er  som  bekjendt  i  enhver  Henseende  Samfundets 
Sjæl.  Fra  ham  udgaar  al  Autoritet  i  Kirke  og  Stat.  Han  tildeler 
Gunstbevisninger  og  Straffe.  Han  modtager  alle  Indkomster  og  dis- 
ponerer over  dem;  umaadelige  Rigdomme  ere  under  hans  Kontrol 
og  uden  nogen  anden,  saavidt  vides.  Han  anses  ogsaa  for  at  være 
en  af  Amerikas  rigeste  Mænd.  Hans  Formue  er  anbragt  i  London 
og  New-York,  men  han  har  ogsaa  store  Rigdomme  i  Utah,  store 
Farme,  Saugmøller,  Kulminer. 

Den  Lov,  at  hver  Mand  skal  give  Tiendedelen  af  sin  Fortjeneste 
hvert  Aar,  overholdes  strengt.  Det  Meste  af  Tienden  indkommer 
naturligvis  in  natura. 

Young  har  indført  almindelig  Stemmeret  i  Utah  og  fundet  denne 
meget  hensigtsmæssig  til  Fremme  af  sine  Planer.  Mormonerne 
stemme  efter  en  Snor.  Da  der  begyndte  at,  komme  saa  mange 
»Gentiles«  ind,  at  denne  Minoritet  kunde  se  noget  foruroligende 
ud,  fik  de  mormonske  Kvinder  Stemmeret  og  forøgede  saaledes 
Majoriteten. 

Young  har  Titel  af  Præsident.  Næst  efter  ham  komme  de  tolv 
Apostle.  Formanden  i  Raaclet  er  Vicepræsident.  Efter  dem  komme 
de  Halvtredsindstyve,  bestaaende  af  Biskopper  og  Ældste. 

Denne  Styrelse  har  som  alt  sagt  en  overalt  indgribende  Myndig- 
hed. For  den  Ældste  i  Distriktet  staa  alle  Døre  aabne,  og  hans 
Befalinger  maa  adlydes  uden  videre  Indsigelser,  hvad  enten  de  gaa 
ud  paa  at  vaske  sit  Gulv  bedre  eller  at  udlevere  en  Datter  eller 
Søster  til   »Besegling«.     Intet  er  overladt  til  Folkets  frie  Villie.    I 

Kraft  af  et  »Saaledes  siger  Herren«  kan  Alt  sættes  igjennem.  Ikke 
engang  Ægteskabet  er  en  fuldstændig  frivillig  Sag,  og  det  gaar  end 
ikke  altid  saa  godt,  som  det  gik  en  bekjendt  »Broder«,  der  ønskede  at 
gifte  sig  med  sin  Halvsøster  og  i  Stedet  for  fik  hende  »beseglet«  til 
Young,  som  fandt  hende  smuk,  men  dog  atter  fik  »beseglet«  hende  til- 
bage nogen  Tid  efter,  da  hun  befandtes  at  være  falsk.  Der  er  Adskillige, 
som  naar  deres  Ægteskabsplaner  skulde  drøftes,  have  maattet  se  den, 
de  ønskede  at  ægte,  beseglet  til  en  højtstaaende  Hellig,  som  var 
bleven  opmærksom  paa  hende.  Og  dersom  det  befindes  gavnligt, 
at  en  Mand  skulde  tage  fiere  Koner,  end  han  har,  maa  han  paa  den 
anden  Side  tage  Hensyn  til  et  saadant  Raad. 

Hele  det  Begreb  om  et  Hjem,  der  er  saa  rodfæstet  navnlig  i 
den  angel-saxiske  Forestillingskreds,  er  ukjendt  for  Mormonerne,  og 
det  synes  i  det  Hele  taget  forunderligt,  at  Hepworth  Dixon,  om  han 
end  i  temmelig  høj  Grad  lider  af  den  Svaghed  at  finde  Alt  for- 
træffeligt, hvor  han  er  bleven  vel  modtagen,  saa  at  han  endog  kan 
finde  en  vis  Sympathi  for  Pantagamisterne  ved  Oneida  Creek,  kan 
have  følt  sig  saa  tiltalt  af  Aanden  i  det  mormonske  Samfund,  som 
Aanden  i  hans  Bog  synes  at  vidne  om. 

Der  er  mange  Børn  i  Saltsøstaden,  Opfordringen  til  at  mang- 
foldiggjøre  sig  have  Mormonerne  fulgt,  ligesom  de  ogsaa  stadigt  citere 
den  lige  overfor  hedenske  Tvivlere  i  deres  Debatter  om  Polygamiet. 
Omsorgen  for  Børnene  synes  imidlertid,  som  alt  Skolevæsenets  Tilstand 
viser,  ikke  at  være  synderlig  stor. 

De  fleste  Mormoner,  baade  Mænd  og  Kvinder,  tro  uden  Tvivl, 
at  de  i  Polygamiet  fyldestgjøre  en  religiøs  Pligt,  men  Udøvelsen  af 
denne  falder  uden  Tvivl  lettere  for  Mændene  end  for  Kvinderne.  I 
Virkeligheden  ere  næsten  Alle,  der  have  opholdt  sig  nogen  Tid  i 
Utah,  enige  om,  at  Kvinderne  føle  Flerkoneriet  som  en  tung  og 
trykkende  Byrde;  saa  uvidende  og  udannede  Naturer  de  end  ere, 
er  der  i  dets  Grundtanke  altfor  meget,  der  strider  mod  deres 
umiddelbare  Følelse,  til  at  de  kunde  bære  det  saa  taalmodigt,  som 
de  gjøre,  uden  i  Overbevisning  om,  at  det  var  et  Kors,  der  var  lagt 
paa  dem. 

De  forskjellige  Koner  leve  stundom  godt  sammen,  stundom  bo 
de  i  forskjellige  Huse.  Den  første  Kone  er  i  Almindelighed  anerkjendt 
som  noget  fornemmere,  »Gentiles«  anerkjende  kun  hende,  og  det 
skal  ogsaa  være  Tilfældet,  at  hun,  skjøndt  hendes  Samtykke  kræves 
til  de  senere  Ægteskaber,  i  Virkeligheden  betragter  de  senere  Hu- 
struer kun  som  Mandens  Friller  og  ikke  er  mere  venskabelig  mod 
dem,  end  Sara  var  mod  Hagar. 

Mændene  føres  selvfølgelig  meget  let  til  under  disse  Forhold 
kun  at  betragte  deres  Koner  som  Gjenstand  for  deres  Lyster  og 
Tjenestetyende.  Der  prædikes  ogsaa  bestandig  Underkuelse  og  Ly- 
dighed for  Kvinderne  som  deres  første  Pligt.  Deres  Mand  er  kun 
deres  Herre. 

At  Konerne  virkelig  føle  sig  trykkede  og  ulykkelige,  om  de  end 
ikke  ville  sige  det  rent  ud  til  de  Fremmede,  og  om  de  end  ikke 
løbe  bort  i  Snesevis  til  Unionstroppernes  Lejr  i  Bjergene,  er  let  at 
erkjende  af  Mormonernes  eget  Vidnesbyrd.  Der  tales  altfor  meget 
til  de  stakkels  Fruentimmer  om  Lydighedspligten  lige  overfor  Poly- 
gamilæren, til  at  det  ikke  skulde  være  meget  nødvendigt  jevnlig  at 
indskærpe  dem  denne,  og  i  Youngs  egne  Prædikener  forekommer  der 
stadig  Yttringer  som:  »Det  er  ofte  Tilfældet,  at  Kvinder  sige,  at  de 
ere  ulykkelige,  og  at  man  hører  Mændene  forsikre:  min  Kone,  skjøndt 
den  fortræffeligste  Kvinde,  har  ikke  havt  en  glad  Dag,  siden  jeg  tog 
min  anden  Kone.«  Med  saadanne  Ord  indlededes  saa  heftige  Be- 
brejdelser mod  Konerne.  For  Andre  er  selve  Indledningen  til- 
strækkelig. 

Den  første  Generation  af  Mormon -Ynglinger  og  Piger  er  nu 
bleven  voxen,  men  det  er  en  næsten  enstemmig  Paastand,  at  de  ikke 
synes  meget  ivrige  for  Polygamiet.  Men  det  er  jo  vanskeligt  nok  at 
slippe  ud  af  dets  Garn.  George  Cannon  —  en  af  de  mest  fremragende 
Mænd  i  Utah  —  forsikrede  i  en  Samtale  om  disse  Anliggender  Forf. 
med  Selvfølelse,  at  han  havde  opdraget  alle  sine  Børn  med  den 
Mulighed  for  Øje,  at  de  kunde  leve  blandt  lutter  Hedninger  som  tro 
Mormoner;  men  man  fortæller  adskillige  Exempler  paa,    at   ialfald 

mindre  fremragende  Mænds  Døttre  have  foretrukket  at  være  Ene- 
kone hos  en  »Gentile«  fremfor  at  blive  en  Helligs  Brøkkone. 

Det  synes  jo  nu,  som  om  Unionens  Regering  mener  at  have 
vundet  saa  fast  Fod  i  Utah,  at  den  kan  angribe  Polygamiet,  og  man 
kan  derfor  spare  sig  videre  Betragtninger  over  dets  fremtidige  Ud- 
vikling, men  da  det  tillige  giver  en  Maalestok  for  Mormonernes 
Moral,  kan  dog  maaske  ialfald  hentydes  til,  at  den  Mangfoldighed  af 
Kryds-Slægtskaber,  som  vilde  opstaa,  uden  al  Tvivl  vilde  medføre 
meget  beklagelige  Virkninger.  At  den  Samme  ægter  to  eller  flere 
Søstre,  har  været  meget  almindeligt,  ja  der  er  Exempler  paa,  at 
Mænd  paa  samme  Tid  have  ægtet  Moder  og  Datter.  Naar  man  nu 
tænkte  sig  disse  Børn  af  en  Fader  og  forskjellige  Mødre  krydsede 
igjen  i  Ægteskab,  om  ikke  i  første,  saa  i  anden  og  tredie  Generation, 
vilde  der  unægtelig  aabne  sig  Udsigten  til  den  uhyggeligste  moralske 
Tilstand  paa  samme  Tid  som  til  en  sjælelig  og  legemlig  Degenera- 
tion af  Folket. 

Brigham  Young  har  særlig,  hvad  Polygamiet  angaar,  foregaaet 
sit  Folk  med  et  overordentlig  virksomt  Exempel.  Hvor  mange  Koner 
han  i  det  Hele  har  havt  og  har,  er  det  vist  næsten  umuligt  at  komme 
paa  det  Rene  med.  Han  skal  selv  paastaa,  at  han  ikke  ret  kan 
huske  Tallet.  En  betydelig  Mængde  er  rent  himmelske  Koner,  som 
kun  ere  beseglede  til  ham  for  at  kunne  dele  hans  Herlighed  i  den 
anden  Verden,  og  mange  af  disse  ere  gifte  med  andre  Mænd  i  denne 
Verden  og  have  altsaa  kun  af  ren  himmelsk  Ærgjerrighed  søgt  at 
sikre  sig  Følgeskab  med  Præsidenten  (i  den  anden  Verden). 

I  1868  blev  Youngs  daværende  Konesamling  Gj  en  stand  for  meget 
omhyggelige  Efterforskninger  af  en  Rejsende  fra  Boston,  en  Mr.  Coffin. 
Listen  lyder  herefter  som  følger: 

Brigham's  ægteviede  Hustru  var  Mary  Ann  Angel,  født  i  New- 
York.  Hun  er  Moder  til  fem  Børn:  Joseph,  Brigham,  John  og 
Døttrene  Alice  og  Luna.  Hun  ægtede  Profeten,  medens  denne  var 
en  ung  Mand,  og  førend  han  fik  Joseph  Smith's  Aabenbaringer.  Hun 
lever  i  en  stor  Stenbygning  i  den  bagerste  Del  af  Haremet.  Brigham 
Young  besøger  hende  nu  noget  sjeldent. 

Lucy  Decker  var  gift  med  en  Mand  ved  Navn  Isak  Seely  og 
havde  to  Børn  med  ham,  men  hun  forlod  ham  for  at  blive  Himmel- 
dronning og  har  skænket  Profeten  otte  Børn. 

Clara  Decker  er  en  yngre  Søster  til  den  før  nævnte.  Med 
hende  har  Young  fire  Børn. 

Harriet  Cook  har  født  Præsidenten  en  Søn,  baade  hun  og  denne 
skulle  udmærke  sig  ved  ikke  at  være  forknytte  lige  overfor  den 
Allerhelligste,  der  ogsaa  skal  have  endel  Respekt  for  denne  Kone. 

Lucy  Bigelow  har  Ord  for  at  være  en  af  de  mest  dameagtige 
af  Konerne.  En  amerikansk  Dame,  som  saa  hele  Samlingen  og 
skaffede  Coffin  adskillige  Oplysninger,  skildrede  hende  som  i  høj 
Grad  tiltalende  og  behagelig  af  Væsen  og  ganske  kjøn. 

En  Dame  med  ukjendt  Fornavn,  Efternavn  Twiss,  spiller  en 
lidet  betydelig  Rolle,  da  hun  ikke  har  født  Børn.  Hun  har  som  sit 
særegne  Departement  faaet  at  holde  Orden  paa  Profetens  Klæder 
og  gjøre  anden  Stuepige- Gjerning  omkring  ham. 

Martha  Bowker  spiller  en  lignende  Rolle,  da  ogsaa  hun  er 
barnløs,  men  skal  iøvrigt  se  godt  ud. 

Harriet  Barney  forlod  ligesom  Lucy  Decker  sin  Mand  for 
Profeten,  men  hører  ogsaa  til  de  barnløse  og  derfor  ubetydelige  og 
oversete  Koner. 

Eliza  Burgess  er  den  eneste  Kone  af  engelsk  Fødsel,  hun  skal 
være  livlig  og  munter  og  har  adskillige  Børn. 

Ellen  Rockwood  er  Datter  af  en  Retsbetjent  i  Saltsøstaden; 
barnløs. 

Margaret  Pierce  hører  til  samme  Klasse. 

Emeline  Free  var  længe  »Haremets  Stjerne«,  høj,  yndefuld, 
venlig,  med  smukke  Øjne  og  smukt  Haar.  Hun  var  en  meget  livlig 
ung  Dame,  og  Brigham  Young  blev  forelsket  i  hende.  Hendes  For- 
ældre vilde  ikke  ret  tro  paa  Polygami,  men  hun  var  ærgjerrig  og 
tog  Profeten,  hvis  Favorit  hun  blev.  Han  foretrak  hende  i  den 
Grad  for  alle  de  Andre,  at  der  selv  i  denne  vist  meget  ordentlig 
holdte  Husholdning  vaktes  en  saadan  Skinsyge,  at  Young  lod  bygge 
en  skjult  Passage  mellem  sit  og  hendes  Soveværelse,  for  at  hendes 

Besøg  hos  ham  kunde  blive  ganske  ukjendte  for  de  Andre.  Hun 
har  født  ham  otte  Børn. 

Eliza  Snow  anses  for  at  være  den  mest  begavede  Kone.  Hun 
er  Digterinde  for  Kirken  og  leverer  mange  Psalmer  og  aandelige 
Sange.  *) 

Zina  Huntington  skriver  ogsaa  Digte.  Hun  er  en  Slags  Guver- 
nante for  alle  Børnene.  Hun  var  gift  med  en  Dr.  Jacobs  og  kom 
med  ham  til  Saltsøstaden.  Young  syntes  om  hende,  sendte  Manden 
paa  en  Missionsrejse  til  England  og  tog  Konen  til  Ægte,  da  han  var 
rejst.  Han  kom  tilbage,  fandt  sin  Kone  optagen  i  Haremet,  faldt 
fra  Mormonismen  og  drog  til  Kalifornien. 

Amelia  Partridge  skal  være  stille  og  elskværdig  og  slet  ikke 
skinsyg.     Hun  har  fire  Børn. 

Augusta  Cobb  fra  Boston  spiller  en  ubetydelig  Rolle. 

Mrs.  Smith  er  meget  ivrig  Mormon.  Hun  henvendte  sig  til 
Young  for  at  blive  beseglet  til  ham  for  Evigheden;  han  beseglede 
hende  imidlertid  til  afdøde  Joseph  Smith  for  Evigheden  og  til  sig 
selv  for  Timeligheden. 

Amelia  Folsom  indtraadte  i  Haremet  i  1863;  hun  var  dengang 
19  Aar,  Profeten  63  Aar  gammel.  Hun  blev  snart  Favorit  og  mere 
ubetinget  Herskerinde  over  sin  Herre,  end  nogen  af  de  Andre  havde 
været,  selv  Emeline.  Hun  skal  have  Fortepiano,  elegante  Møbler, 
egen  Vogn,  pragtfulde  Dragter  og  i  det  Hele  taget  forstaa  at  be- 
handle Ypperstepræsten  temmelig  meget,  som  almindelige  Mætresser 
behandle  gamle  Tilbedere. 

Det  var  efter  denne  Opgivelse  altsaa  ialt  atten  Koner,  der  den- 
gang levede  med  Young.  I  Sommeren  1871  opgav  mig  en  ved  Templet 
ansat  Mand,  som  iøvrigt  ikke  vilde  indlade  sig  videre  paa  denne 


*)   Som  Prøve  paa  disse  er  vist  følgende  Vers  tilstrækkeligt: 

We  have  the  ancient  order, 

To  us  by  prophets  given: 

Ånd  here  we  have  the  pattern 

As  things  exist  in  heaven. 

Materie,  Youngs  daværende  Koner  til  et  Antal  af  19;  det  synes 
altsaa,  at  der  i  det  Mindste  maa  være  kommet  en  ny  til. 

Hvor  mange  der  ere  komne  ud  af  Haremet  i  Tidernes  Løb,  vides 
ikke.     En  af  Konerne  gik  fra  Forstanden. 

Youngs  Børn  anslaas  til  at  udgjøre  et  Antal  af  hen  ved  halv- 
fjerdsindstyve. De  Yngre  af  disse  udgjøre  Besætningen  i  en  hel 
Skole.  Der  er  iøvrigt  ingen  af  Sønnerne,  som  skal  udmærke  sig  som 
Arving  til  Faderens  Intelligens.  De  to  ældste  have  opholdt  sig 
meget  i  England  og  New- York,  beskjæftigede  med  at  lede  Ind- 
vandringen, og  den  ene  af  dem  skal  være  en  flink  Forretningsmand. 

Husholdningen  hos  Præsidenten  styres  efter  meget  bestemte 
Regler.  En  Svigersøn  er  en  Slags  Husminister.  Konerne  have  ikke 
Noget  at  gjøre  med  at  forsyne  Bordet.  Naar  de  selv  skulle  have 
nye  Klæder  eller  Lommepenge,  maa  de  gaa  til  denne  Svigersøn. 
Til  Præsidenten  selv  kommer  Ingen,  som  ikke  er  kaldet.  Imellem 
Børnene  og  Faderen  hersker  der  ligeledes  et  strengt  diciplinært 
Forhold. 


Ikke-Mormonerne  have  havt  meget  vexlende  Tider  i  Utah  endnu 
i  de  sidste  Aar,  før  Stillehavsbanen  blev  aabnet  og  dermed  et  nyt 
Afsnit  i  Utahs  Historie  begyndte.  Da  Vicepræsident  Colfax  var  der 
i  1865,  var  deres  Stilling  i  det  Hele  god,  de  holdt  fast  sammen  og 
befandt  sig  vel;  men  kort  Tid  efter,  som  for  at  give  et  Dementi 
til  al  den  Venskabelighed,  der  var  vist  Manden  fra  Washington,  be- 
gyndte der  en  Række  Forfølgelser.  Man  forbød  Mormoner  at  drive 
Forretninger  med  Hedninger,  plagede  dem  paa  alle  Maader,  et  Par 
blev  dræbte,  og  det  lykkedes  at  faa  Mange  til  at  drage  ud  af  Landet. 

Der  sendtes  en  Mission  ud  til  Saltsøstaden  fra  den  episkopale 
Kirke  i  Amerika.  Den  skulde  paa  en  Maade  danne  et  Supplement  til 
den  lille  Lejr,  Camp  Douglas,  som  Unionen  havde  oprettet  nogle 
Mile  fra  Byen;  men  det  Ene  blev  ligesaa  betydningsløst  som  det 
Andet.  Lejren  blev  ikke  Andet  end  en  tom  Demonstration  og  en 
Anledning  for  Mormonerne  til  at  tjene  Penge  ved  at  forsyne  den 

med  Proviant.  Missionen  opnaaede  kun  at  gjøre  enkelte  Proselyter. 
Man  oprettede  en  Skole,  men  kun  meget  faa  Mormonbørn  kom  i 
denne,  Truslerne  vare  altfor  strenge. 

Mormonerne  gjøre  sig  ofte  til  af  deres  Tolerance;  denne  er  dog 
af  en  noget  tvivlsom  Art.  Det  hedder  sig  ogsaa,  at  hvem  der  vil, 
kan  faa  Tilladelse  til  at  træde  op  i  Tabernaklet  for  at  tale  imod 
Mormonismen.  Dette  finder  ganske  vist  undertiden  Sted;  man  kan 
godt  se  Beretninger  i  amerikanske  Blade  om,  at  En  eller  Anden  er 
traadt  op  og  har  tiltalt  Mormonerne,  men  Mormontalerne  beholde 
det  sidste  Ord  lige  overfor  Forsamlingen,  der  i  det  Hele  taget  be- 
staar  af  Folk,  hvis  aandelige  Inerti  ikke  tillader  dem  at  komme 
meget  i  Bevægelse  ved  en  enkelt  fremmed  Henvendelse,  hvor  for- 
trinlig end  denne  kunde  være,  og  stundom  komme  Ikke-Mormonerne 
blot  til  at  tjene  til  Skive  for  Mormonernes  Vittigheder  og  raa  Spøg. 
Da  saaledes  engang  en  engelsk  Præst  var  optraadt  i  Ornat,  tog 
Brigham  Young  bagefter  en  Borddug  om  Skuldrene  og  gav  sig  til 
at  parodiere  ham,  saa  hele  Tabernaklet  rystede  af  Latter. 

Mrs.  Caddy  D.  Stanton  og  Miss  Susan  B.  Anthony  optraadte  i 
Tabernaklet  under  Forfatterens  Ophold  i  Saltsøstaden  for  at  prædike 
Emancipation,  og  en  betydelig  Samling  Mormoner  og  deres  Kvinder 
overværede  Forestillingen.  Der  var  ganske  vist  Ingen,  som  tog 
Ordet  efter  dem,  og  det  behøvedes  heller  ikke,  thi  de  to  Taler,  som 
vare  fabrikerede  for  Tilhørerinder  i  Boston  og  New- York,  havde 
ikke  det  Mindste  at  gjøre  med  Forholdene  i  Utah. 

Efterat  Pacifikbanen  er  bleven  aabnet,  hører  man  ikke  mere 
tale  om  nogle  af  de  oprørende  Voldsgjerninger,  som  i  sin  Tid  ikke 
synes  at  have  været  saa  sjeldne.  Langsomt,  men  sikkert  strømme 
Hedningerne  ind.  Selv  om  Unionsregeringen  ikke  havde  bestemt 
sig  til,  nu  da  den  og  dens  Magt  er  kommen  saa  nær  ved  Utahs 
Porte,  at  gribe  kraftigt  ind,  vilde  Mormonismen  uden  Tvivl  langsomt 
være  bleven  sprængt  indvendig  fra.  Hedningerne  levede  ganske 
sikkert  og  sorgløst  i  Sommeren  1871  og  blev  talrigere  Dag  for 
Dag.  De  havde  deres  eget  Blad,  som  fejdede  dristigt  mod  Mor- 
monerne.      Nu    var    der    ikke    mere    nogen    uhyggelig   Rædsel   for 

»Tyrens  Øje«.  Jeg  gjorde  Bekjendtskab  med  Redaktøren  for  det 
hedenske  Blad.  Det  var  en  Mand,  som  syntes  skabt  til  at  lede  et  saa- 
dant  Foretagende  og  skrive  Artikler  med  Revolveren  liggende  ved  Skrive- 
tøjet. Hans  Redaktionskontor  var  det  tarveligst  udstyrede,  jeg  endnu 
har  set.  Møblementet  var  et  Skrivebord  og  to  Træstole.  Den  ene 
havde  mistet  sit  ene  Bagben  og  var  derfor  spigret  fast  til  Væggen. 

Manden  selv  havde  tumlet  sig  vidt  om  i  Verden.  Han  havde 
været  i  Kjøbenhavn.  Kjendte  han  Nogen  der?  Aa  ja!  Kong  Chri- 
stian, Dronning  Louise  og  deres  Børn.  Ikke  Andre?  Nej,  det  var 
den  eneste  Familie,  han  kom  til  i  Kjøbenhavn.  Men  han  kjendte 
dem  godt,  havde  ogsaa  godt  kjendt  Prinsessen,  som  var  gift  med 
den  russiske  Storfyrste,  havde  spist  til  Middag  der  og  været  der 
til  The. 

Hvem  var  da  denne  Mand?  Simpelthen  et  af  de  mange  Exem- 
pler  paa,  hvorledes  det  gaar  op  og  ned  i  Amerika.  Han  havde 
været  i  Europa  som  Statssekretær  Fox's  Sekretær  paa  hans  bekj endte 
Expedition  til  St.  Petersborg.  I  det  Land,  hvor  en  afskediget  De- 
partementsdirektør  tager  Tjeneste  som  Sporvognskonduktør,  kan  ogsaa 
en  saadan  Mand  give  sig  til  at  udgive  et  Hedningeblad  i  Utah,  naar 
hans  Venners  Tid  er  forbi.  Og  han  var  meget  vel  tilfreds  med  sin 
daværende  Stilling,  og  bliver  Mormonismen  styrtet  af  Hedninger, 
bliver  han  maaske  en  stor  Mand  derude. 

Det  saa  allerede  dengang  noget  uroligt  og  usikkert  ud  for 
Mormonismen,  men  dennes  Ledere  tabte  ikke  Modet.  De  forstod 
ialfald  meget  godt  at  holde  Kontenancen. 


Brigham  Young  var  uheldigvis  under  mit  Ophold  i  Byen  fra- 
værende, og  jeg  kunde  saaledes  ikke  drage  Fordel  af  en  Introduktion, 
jeg  havde  til  ham.  Heldigvis  havde  jeg  imidlertid  tillige  Anbefalings- 
skrivelser til  nogle  af  Apostlene  og  andre  af  de  mere  fremragende 
Mormoner.  I  Samtalerne  med  dem  kom  Mormonismens  Fremtid  snart 
paa  Tale.  De  Synspunkter,  de  fremsatte,  vare  selvfølgelig  saa  kras  mor- 
monske som  mulig.    Den  Splid,  der  var  begyndt  i  deres  egen  Række,  til- 

lagde  de  ikke  nogensomhclst  Betydning,  og  de  stolede  ubetinget  paa 
deres  Organisations-Evne  til  at  modstaa,  hvad  der  maatte  komme. 
Apostel  Cannon  forudsagde  endog,  at  de  østlige  Stater  vilde  søge  deres 
Redning  ved  en  Tilslutning  til  Mormonismen.  Der  var  i  dem  de 
mest  afgjørende  Tegn  paa  Anarki,  dette  Anarki  vilde  bryde  løs  i 
den  nærmeste  Fremtid,  og  efter  at  have  lidt  dets  Ulykker  og  Plager 
vilde  de  finde  Vejen  til  den  rolige  Havn,  som  Mormonismens  Enhed 
og  Evne  til  at  identificere  alle  Samfundsinteresser  alt  nu  havde  skabt 
for  sine  Tilhængere.  Præsident  Wells  (den  konstituerede  Præsident 
under  Brigham  Youngs  Fraværelse)  sluttede  sig  ganske  til  den  mere 
talende  Cannon.  PiusIX  og  Antonelli  kunde  ikke  med  større  Tillid 
have  udtalt  sig  om  den  ene  saliggj ørende  Kirkes  Evne  til  at  redde 
den  gamle  Verdens  Samfund  fra  den  truende  Undergang,  end  Præ- 
sidenten, Cannon,  Caine  og  andre  Apostle  og  Profeter  talte  om 
Mormonismens  reddende  Mission  i  den  nye. 

Jeg  tillod  mig  i  en  Samtale  med  Cannon  at  forudsætte,  at  Mor- 
monismen saa  langt  fra  vilde  sejre,  at  den  om  et  Par  Aar  vilde  være 
fuldstændig  overfløjet  paa  sit  eget  Territorium,  og  spurgte,  om  det 
da  var  sandt,  at  man,  som  amerikanske  Korrespondenter  derfra 
stadig  meldte,  vilde  flytte  til  et  andet  Sted.  Han  benægtede  dette 
bestemt.  Skulde  Mormonismen  »prøves«  en  Tid,  vilde  man  holde 
Prøvetiden  ud  her  i  »Bjerghjemmet«;  Talen  om  at  flytte  til  Sand- 
wichøerne var  en  ren  Fabel. 

De  Mormonledere,  jeg  gjorde  Bekjendskab  med,  vare  iøvrigt,  i 
Forbigaaende  sagt,  i  Besiddelse  af  et  meget  forekommende  Væsen  og 
forstod  at  optræde  paa  en  vindende  Maade.  De  udtalte  sig  meget 
ultra-mormonsk,  men  naar  man  saa  til  Gjengjæld  udtalte  sig  meget 
ultra-»gentilesk« ,  hørte  de  derpaa  med  den  største  Forekommenhed 
og  Opmærksomhed  og  indrømmede  fuldstændig  deres  Modstanders 
Ret  til  at  vælge  sit  Standpunkt.  De  ere  ikke  lærde  eller  studerede 
Folk,  men  de  vide  dog  meget  godt  Besked  om,  hvad  der  foregaar  i 
Verden,  og  det  skjøndt  de  mormonske  Blade  f.  Ex.  aldeles  ikke  anse 
det  for  Umagen  værd  at  have  blot  Telegrammer  om  Begivenheder  i 
Europa.    Særlig  kjendte  man  godt  de  skandinaviske  Landes  Forhold, 

og  man  traf  mærkværdig  Mange,  som  have  været  der.  Baade  Wells 
og  Cannon  havde  berejst  Danmark,  og  den  Sidste  havde  endog  faaet 
saa  megen  Interesse  for  os,  at  han  sagde  mig,  at  hans  som  næsten 
alle  Mormoners  Sympathier  i  den  fransk-preussiske  Krig  fuldstændig 
havde  været  paa  fransk  Side  —  hvad  der  var  meget  ualmindeligt  i 
Amerika  —  paa  Grund  af  Preussernes  skammelige  Adfærd  imod  det 
gode  Danmark  og  Tysklands  Komediespil  med  Slesvigholstenismen. 

Og  dog  synes  det,  som  om  den  ovenfor  berørte  Splid  indenfor 
Mormonismens  egne  Rækker  allerede  i  og  for  sig  kunde  blive  farlig 
nok  for  den. 

De  Ivrige  af  den  rigtige  gamle  Stok  bære  sig  ganske  ad  som 
de  Ultramontane  i  Rom  og  søge  ved  at  optræde  saa  krast  som 
muligt  at  organisere  en  mindre,  men  fast  og  hærdet  Kreds  til  at 
modstaa  de  kommende  Farer. 

Men  deres  Fjender  ere  ogsaa  virksomme,  og  lykkes  det  virkelig 
Unionen  at  knække  Polygamiet,  vil  Magten  indenfor  Mormonismen 
uden  Tvivl  gaa  over  paa  andre  Hænder;  thi  det,  som  Brighams 
ivrigste  Modstandere  fejde  imod,  er  netop  ogsaa  Flerkoneriet.  Det  er 
den  første  Profets,  Joseph  Smiths  Sønner,  som  især  ere  ivrige  An- 
gribere af  Flerkoneriet.  De  gjøre  gjældende,  at  dette  er  en  Vrang- 
lære af  Young.  Intet  i  de  mormonske  Skrifter  kan  fortolkes  som 
Flerkoneri.  Den  Paastand  af  Young,  at  Smith  havde  flere  Koner,  er 
en  Bagvaskelse  udspredt  af  dem,  som  ønske  at  have  et  Skalkeskjul 
i  Religionen  for  Tilfredsstillelsen  af  deres  kjødelige  Lyster.  Emma 
Smith,  Profetens  Hustru,  benægter  ogsaa  bestemt,  at  der  var  nogen 
Anden,  som  delte  hendes  Mands  Kjærlighed,  en  Paastand,  om  hvis 
Rigtighed  saaledes  i  Almindelighed  taget  der  iøvrigt  næres  den 
største  Tvivl. 

Young  paastaar  herimod,  at  Smith  fik  en  Aabenbaring  om  det 
himmelske  Ægteskab,  der  nødvendigvis  forudsætter  en  Flerhed  af 
Koner,  som  Privilegium  for  de  Hellige. 

Et  hemmelighedsfuldt  Mørke  omgiver  imidlertid  denne  Aaben- 
baring. Smith  fik  den  fra  Himlen,  men  Young  fik  den  ikke  fra 
Smith   og  ikke  fra  Himlen  og  fik  den,    skjøndt  Smith  ikke  havde 

meddelt  den  til  Nogen,  og  det  Papir,  hvorpaa  den  var  optegnet,  blev 
frarøvet  ham  og  brændt.  Men  Young  havde  i  Forvejen  faaet  taget  en 
Afskrift,  hvilket  jo  var  et  overordentlig  stort  Held  for  alle  Yndere 
af  Flerkoneriet. 

Young  bekjendtgjorde  først  i  1852,  at  han  i  sit  Værge  havde 
en  Aabenbaring  om  dette,  og  det  var  ikke  vanskeligt  at  faa  denne 
anerkjendt. 

Naar  han  ikke  fik  selvstændig  Aabenbaring  om  denne  Sag,  paa- 
staa  hans  Modstandere,  at  Grunden  er  den,  at  han  i  det  Hele  taget 
har  maattet  give  Afkald  paa  at  have  profetiske  Evner,  da  han  i  den 
Henseende  har  havt  overordentlig  lidt  Held  med  sig  og  derfor  stadig 
maa  holde  sig  til  afdøde  Smith  som  Hjemmelsmand. 

Joseph  Smiths  Sønner  ere  naturligvis  Gjenstand  for  et  voldsomt 
Had  hos  Young,  men  han  har  dog  ikke  dristet  sig  til  at  forbyde 
dem  at  komme  til  Byen,  hvor  de  iøvrigt  ikke  bo  til  Stadighed,  og 
ingen  »Ødelæggelsens  Engel«  har  været  efter  den  gamle  Profets  Sønner, 
skjøndt  andre  langt  mindre  Skyldige  ere  faldne  for  dem.  Naar  de 
komme  til  Saltsøstaden  for  at  gjentage  deres  Forsikringer  om  Fler- 
konerilærens Falskhed,  om  at  authentiske  Dokumenter,  undertegnede 
af  Mange,  som  nu  høre  til  Youngs  ivrigste  Tilhængere,  godtgjøre, 
at  Smith  ansaa  Flerkoneri  for  en  Forbrydelse  o.  s.  v.,  faa  de  dog 
ikke  Tilladelse  til  at  optræde  i  Tabernaklet.  Saa  vidt  drives  Tole- 
rancen ikke. 

I  hvilket  Omfang  de  indre  mormonske  Reformbestræbelser  vinde 
Tilslutning,  er  vanskeligt  at  sige,  men  vist  er  det,  at  de  synes  be- 
tydelige nok  til  at  fremskynde  og  forstærke  den  Krisis,  som  truer 
dette  flittige  og  vel  organiserede,  men  uvidende  og  aandelig  vild- 
ledte Samfund. 

Hvad  Udfaldet  paa  denne  bliver,  er  ikke  vanskeligt  at  forudse. 
Man  kan  maaske  undre  sig  over,  at  Unions-Regeringen  har  tøvet  saa 
længe  med  at  gribe  kraftigt  ind  i  Hævdelsen  af  Unionens  Love, 
skjøndt  tidligere  Erfaringer  tilstrækkelig  have  vist,  med  hvilke 
umaadelige  Vanskeligheder  en  eftertrykkelig  Optræden  var  forbunden, 
før  Stillehavsbanen  aabnedes.      Man  kunde  maaske  ogsaa  undre  sig 

over,  hvorfor  Unionsregeringen  har  grebet  ind  mod  Polygamiet,  naar 
man  taaler  i  selve  Staten  New-York  saadanne  Utroligheder  af  gemen 
Usædelighed,  som  drives  af  Pantagamisterne  ved  Oneida  Creek, 
hvor  der  foregaar  Ting,  som  ikke  kunne  antydes  paa  Dansk,  skjøndt 
de  offentlig  diskuteres  i  Sektens  Literatur,  som  iøvrigt  Dixon  maaske 
ikke  kj ender  tilfulde.  Man  kan  tro,  at  Unionen,  nu  da  den  har 
grebet  ind,  vil  handle  energisk,  og  man  kan  tro,  at  dens  nuværende 
Aktion  efter  et  eller  flere  Tilløb  vil  løje  af  for  en  Tid.  Det  bliver 
Altsammen  mindre  væsentligt.  Mormonismens  Tid  er  uigjenkaldelig 
forbi.  Den  har  en,  maaske  noget  langsomt  virkende,  men  uforsonlig 
Fjende  i  Stillehavsbanen. 


Fra  Ogden  til  San  Francisco. 

Sletten  ved  Saltsøen  —  Over  den  store  Ørken  —  I  Nevada  —  Mineegnene  — 
White  Pine  —  Primitiv  Lovgivning  —  Treasure  Hill  —  Palisade  Klipperne  — 
Nevada  Ørkenen  —  I  Sierra  Nevada  —  En  Historie  fra  den  tidligere  Indvandrertid 
—  Snetagene  —  Omkring  Kap  Horn  —  Glimt  af  Mineanlægene  —  Fra  Colfax  til 
Sacramento  —  I  San  Sacramento  —  Ved  det  stille  Hav. 


Pacifik-Exprestoget  forlader  Ogden  gaaende  Vester  paa  hver 
Eftermiddag  Kl.  6  og  ankommer  til  San  Francisco  efter  to  Døgns 
Kjørsel.  Den  større  Halvdel  af  denne  Pacifikturens  anden  Hoved- 
afdeling hører  til  den  mest  trættende  Del  af  Turen.  Den  Efter- 
middag, da  man  har  forladt  Ogden,  vedbliver  Turen  at  gaae  i 
Nærheden  af  den  store  Saltsø.  Dens  store  Vandflade  breder  sig  i 
et  sørgeligt  Landskab,  omgivet  af  øde  Sletter  og  golde  Bjerge. 
Skjøndt  man  endnu  er  i  Utah,  mærker  man  ikke  længere  Frugten 
af  Mormonernes  Anstrengelser.  Det  Velvære,  de  have  skabt  i  og 
omkring  den  stille  By,  hvor  Bækkene  risle  i  Gaderne  under  Aka- 
ciernes Skygge,  forekommer  En  dobbelt  mærkværdigt,  naar  man  ser, 
hvilke  Hindringer  der  har  været  at  overvinde  for  at  bringe  Naturen 
til  at  yde  sin  Tribut  til  Menneskets  Underhold.  Sletten  omkring 
den  store  Saltsø  har  formodentlig  en  Tid  været  under  Søens  Over- 
flade, og  den  har  bevaret  sin  Karakter  af  en  gold  Havbund.  Ingen 
Buske,  ingen  Træer  trives,  nogle  graagule  Planter  dække  kun  spar- 
somt Jorden;  paa  milelange  Strækninger  er  den  ganske  nøgen  og 
hvid  som  Sne  af  de  Mineralier  og  Krystaller,  der  bedække  den. 
Det  døde  Havs  Omegn  kan  ikke  være  sørgeligere  end  et  af  disse 
Landskaber,  hvor  Søen  gaar  over  i  en  hvid  Slette,  omgiven  af  nøgne 
Bjerge,  medens  en  skyløs,  blaa  Himmel  med  en  brændende  Sol 
hvælver  sig  derover.     Solnedgangen  kom,   medens  vi  fore  henover 

27* 


420  Sletten  ved  Saltsøen. 

en  af  disse  hvide  Sletter,  og  for  nogle  Øjeblikke  forvandledes  det 
Hele  paa  en  feagtig  Maade.  Et  let  Rosenskær  bredtes  over  den 
hvide  Jord,  Bjergene  fik  et  gyldent  Anstrøg,  og  den  store  Sø  i  det 
Fjerne  blev  dyb  og  blaa  som  et  friskt  Hav.  Men  Forvandlingen  var 
hurtigt  forbi,  og  Natten  og  Maaneskinnet  kom  over  det  samme  sørge- 
lige Landskab,  som  Solen  havde  beskinnet. 

Henover  den,  øde,  skaldede  Slette  ser  man  langt  borte  ved 
Foden  af  de  skaldede  Bjerge  smaa  Byer,  med  en  Beliggenhed, 
saa  fortvivlet  som  man  vel  kan  forestille  sig  det,  og  dog  synes  det, 
som  om  der  er  Træer  omkring  Husene,  Mormonernes  Flid  har  ogsaa 
der  maaske  skabt  smaa  Oaser  i  den  Ørken,  som  er  det  Eneste,  vi 
kunne  se  fra  Banen. 

Et  Stykke  fra  Ogden  passerer  man  Promontory  Point,  hvor  de 
to  store  Hovedstykker  af  Stillehavsbanen  mødtes,  og  Banens  bekjendte 
Indvielse  foregik  den  10de  Maj  1869,  da  den  sidste  Skinne  blev 
nedlagt  af  Leland  Standford  og  General  Dodge  og  Lokomotiverne 
»Jupiter«  fra  Central  Pacific  og  Nr.  116  fra  Union  Pacific  som  en 
rigtig  amerikansk  Slutning  paa  det  Hele  gled  henimod  hinanden  for 
paa  Materiellets  Vegne  at  »ryste  Hænder«. 

Ogsaa  paa  dette  Stykke  er  der  en  Mangfoldighed  af  Stationer, 
den  ene  ganske  som  den  anden.  Selv  den  trofaste  Crofutts,  der  er 
saa  utrættelig  med  sine  smaa  Historier  med  mærkelige  Begivenheder, 
især  i  Retning  af  Revolver  Skydning,  opgiver  Ævret  for  lang  Tid. 
Den  nævner  trofast  Stationerne,  men  varierer  iøvrigt  med  beundrings- 
værdig Virtuositet,  at  der  slet  Ingenting  er  at  mærke  ved  dem.  Ved 
Kelton,  et  lille  Hul  ganske  som  de  andre,  spændes  Ens  Opmærk- 
somhed: »Dette  er  den  vigtigste  Station,  som  er  passeret  siden  Pro- 
montory Point.«  Man  læser  nysgjerrig  videre:  »Her  ere  store 
Damme  ved  Siden  af  Vejene,  som  dannes  af  en  Kilde  ved  Foden  af 
Højene  nogle  Mile  mod  Nord.«  Intet  Andet?  Jo.  Omtrent  26  Mile 
imod  Nord  er  der  et  Sted,  fra  hvilket  man  faar  Telegrafstænger. 

I  mere  og  mere  overvældende  Trøstesløshed  aabenbarer  sig  den 
vide  Strækning,  som  særlig  bærer  Navnet  af  den  store  amerikanske 
Ørken. 

Det  er  i  Sandhed  Ørkenstrækninger,  saa  vilde,  saa  øde,  saa  for- 
færdelig ensomme,  at  selv  Rejsen  paa  Jernbane  i  en  elegant  »Palads«- 
Vogn  er  saare  trykkende  og  besværlig.  Herved  burde  det  dog 
iøvrigt  tillige  bemærkes,  at  man  paa  denne  Bane  ikke  længere  har 
de  rigtige  Pullmans  Vogne.  Paa  Central  Pacific  gaa  »Sølv-Palads- 
Vogne«,  der,  skjøndt  Navnet  klinger  meget  bedre  end  Pullmans 
Vogne,  ere  meget  mindre  gode.  Der  er  en  Del  mere  skinnende 
Plettering,  men  der  er  ikke  saa  bred  og  god  Plads,  Sæderne 
ere  haardere  og  smallere,  og  der  mangler  Noget  i  alle  de  med  en 
saa  beundringsværdig  Omsigt  udtænkte  Smaating,  som  forbauser  En 
i  »Pullmansvognen«. 

Det  var  en  hed  og  glødende  Eftermiddag,  da  vi  gled  afsted  fra 
Ogden  bort  fra  de  frugtbare  Marker  over  golde  Sletter  og  Salt- 
ørkener. 

Den  næste  Dag  var  Scenen  uforandret,  kun  Søen  i  det  Fjerne 
var  nu  ogsaa  borte,  Alt  var  nu  indskrænket  til  den  afsvedne  Slette 
og  de  nøgne  Bjerge,  og  saaledes  blev  det  hele  Dagen. 

Sletten  skinner  hvid  som  Sne  mange  Steder,  endnu  flere  Steder 
ser  man  hvide  Pletter  rundt  om  i  det  ensformige  Gule.  Det  er  Al- 
kali, som  bryder  gjennem  Sandet.  Sandet  er  fint  tørt,  blandet  med 
en  uendelig  Mængde  Levninger  af  smaa  Skaller  fra  en  anden  Ver- 
densperiode.  Her  er  paa  disse  umaadelige  Strækninger  ikke  nogen 
rimelig  Udsigt  til,  at  Mennesker  kunne  trives,  og  at  der  af  denne 
Jordbund  kan  uddrages  Næring  for  levende  Væsener. 

Man  begyndte  sin  Dag  med  i  en  ualmindelig  høj  Grad  at 
ønske  Ondt  over  de  rejsende  Amerikaneres  Iver  efter,  uden  nogen - 
somhelst  Grund,  at  komme  tidlig  op  om  Morgenen.  Det  er,  som  om 
den  Rastløshed,  der  er  over  deres  hele  Liv,  ogsaa  er  paafærde  her 
og  driver  dem  ud  af  Køjen,  blot  for  at  være  imellem  de  Første,  der 
komme  op,  og  være  mellem  de  Første,  der  komme  til  at  vaske  sig,  thi 
det  Første,  de  have  at  gjøre,  naar  de  vel  ere  paaklædte,  er  at  lægge 
sig  hen  og  sove  igjen,  kun  paa  en  langt  umageligere  Maade,  da 
Sengen  nu  atter  er  bleven  til  Sofa.  Man  kan  høre  Folk  forsikre 
om  Aftenen,    og  paa  det  Højtideligste  love   sig  selv  og   sovelystne 

Medrejsende,  at  de  ikke  ville  røre  sig  fra  Køjen  før  næste  Morgen 
til  Frokost,  det  siger  aldeles  Intet,  naar  de  saa  Klokken  fire  høre 
noget  andet  Menneske  pusle  i  Vognen,  fare  de  op  som  en  Raket, 
styrte  i  Støvlerne  og  ile  søvndrukne  hen  til  Vaskeapparaterne  for  at 
komme  først  og  sidde  fastende  og  bandende  i  fire  Timer  og  vente 
paa  Frokosten,  adspredende  sig  med  dybe  Drag  af  Whiskyflasken. 

En  skyløs  Himmel  hvælvede  sig  om  Morgenen  over  den  skygge- 
løse  Ørken,  og  Alkali-Støvet  trængte  alt  ind  i  Vognen  overalt.  Lag- 
nerne i  Ens  Seng  vare  grusede,  Skjorten,  man  tog  paa,  var  gruset, 
ikke  at  tale  om  Hænder  og  Ansigt,  som  man  fra  Daggry  til  Aften 
vilde  kunne  vaske  hver  Time  uden  nogen  synlig  og  følelig  For- 
bedring. 

Jo  længere  man  kommer  op  ad  Dagen,  desto  højere  staar  som 
bekjendt  Solen,  og  desto  varmere  er  den.  Morgenen  var  en  frisk, 
kølig  Tid,  sammenlignet  med  den  lange,  glødende,  støvfyldte  Dag, 
som  fulgte  efter  den.  Det  er  Time  efter  Time,  den  ene  Snes  Mile 
efter  den  anden,  det  Samme  og  det  Samme,  et  glødende,  skyggeløst 
Landskab,  bestaaende  af  den  graagule  Slette  med  de  graagule  Bjerge 
som  Ramme  paa  begge  Sider.  Saaledes  er  »den  store  amerikanske 
Ørken«,  intet  Sted  har  bedre  fortjent  sit  Navn.  Toget  gaar 
hurtigt  her,  thi  Banen  er  jevn  og  uden  Krumninger,  men  det  er  kun 
en  Ubehagelighed  mere,  Rystelsen  bliver  stærkere,  og  Støvet  staar  i 
en  bestandig  Sky  om  os  —  og  intet  Under,  thi  Jorden  er  at  føle 
paa  saa  blød,  som  om  den  var  lutter  fint  Støv. 

Opholdet  paa  Platformene  udenfor  Vognene  bliver  'umuligt,  man 
maa  holde  sig  inde  i  Vognen  selv  og  henstrakt  paa  en  af  Sofaerne 
døse  over  de  endeløse  Gj  en  tageiser  af  det  samme  fortvivlede  Skue 
og  lytte  efter  den  uafladelige  Klapren  af  Vognene  og  Skinnerne. 
Og  saaledes  gaar  det  hele  Dagen:  Støv,  Hede  og  Klapren  — 
Støv,  Hede  og  Klapren.  Saa  kommer  et  Brøl  af  Lokomotivet, 
Farten  sagtues,  og  man  standser  ved  en  Station.  Man  har  en  ube- 
hagelig Fornemmelse  af,  at  den  Rystelse,  man  er  bleven  vant  til 
som  den  normale  Tilstand,  hører  op,  man  kaster  et  sløvt  Blik  paa 
de  brune  Træhuse  i  Ørkenen,    som  udgjøre  Stationen,   og  paa  de 

smudsige,  lurvede  Indianere,  som  drive  om  ved  Stationerne  for 
at  tigge,  og  døser  atter  hen. 

Lokomotivet  brøler  atter,  Toget  gaar  paany,  og  paany  Støv 
og  Hede  og  Klapren  og  Raslen,  indtil  der  brøles  igjen  i  Nærheden 
af  to  andre  brune  Træhuse  med  nogle  andre  lurvede  Indianere 
udenfor  Perronen. 

Tre  Gange  i  denne  fortvivlede  Dags  Løb  gjordes  der  som  sæd- 
vanlig Holdt,  for  at  der  kunde  holdes  Maaltid  ved  de  Restaurationer, 
som  Kompagniet  holder  etablerede  paa  Banelinien.  Taxten  paa 
Pacifikbanen  er  mindst  25  Minuter,  og  disse  Minuter  vare  i  enhver 
Forstand  Vederkvægelsestider,  Passagererne  steg  inderlig  langsomt 
og  trevent  ind  igjen  i  Vognene.  Man  gik  meget  tidlig  tilsengs  den 
Aften.  Allerede  da  Klokken  blev  lidt  over  otte,  begyndte  Adskillige 
at  forlange  deres  Køjer  gjorte  istand,  og  Kl.  9V2  vare  alle  Kupeerne 
i  vor  »Palads-  og  Sovevogn«  omdannede  til  Senge,  Gardinerne  trukne 
for  og  Alt  stille,  om  end  ikke  sovende,  thi  som  en  Feberclrøm  for- 
fulgtes man  bestandigt  af  Heden  Støvet  og  den  raslende  Klappren  hen 
ad  Skinnerne. 

Kort  Tid  efter  Banens  Aabning  rejste  et  Selskab  af  amerikanske 
Politikere  til  Kalifornien.  Man  fandt  ogsaa  den  store  amerikanske 
Ørken  temmelig  drøj.  Et  Medlem  af  Selskabet,  som  udmærkede  sig 
ved  at  kunne  finde  den  lyse  Side  ved  Alt,  bemærkede  dog,  at  naar 
der  var  Vand  nok  og  godt  Selskab,  vilde  Ørkenen  ikke  være  saa 
slem  endda;  hvortil  den  bekjendte  Senator  Ben  Wade  rolig  svarede: 
»Med  rigelig  Vand  og  godt  Selskab,  vilde  Helvede  være  et  ganske 
fortræffeligt  Sted  at  leve  paa«. 

Vi  ere  stadigt  i  Nærheden  af  de  mineralske  Rigdommes  Lande. 
Rundtom  hører  man  om  nye  Opdagelser.  Ikke  langt  fra  Stationen 
Wells  har  man  endnu  for  nylig  opdaget  nye  Miner  af  Sølv,  Kobber, 
Jern  og  Bly,  og  Smelterier  ere  allerede  komne  i  Virksomhed. 


Banen  er  nu  kommen  ud  af  Utah  og  ind  1  Nevada.    Den  store 
Ørken  er  tilbagelagt,  man  ser  atter  rindende  Vand  og  frisk  Grønt. 

Disse  Vande  ere  ikke  de  sviende  Alkali  Vande,  det  er  Humboldt 
Floden. 

Kort  Tid  efter,  at  man  har  forladt  Wells  og  Humboldts  Kilderne 
der,  kommer  man  nemlig  ud  i  Humboldts  Dal.  Landet  her  siges  at 
være  overordentlig  frugtbart  Land.  Humboldtfloden  udspringer  i 
Humboldt  Bjergene.  Den  løber  i  en  Strækning  af  omtrent  250  Mile 
mod  Vest,  saa  bøjer  den  mod  Syd  og  løber  ud  i  Humboldts  Sø. 
Der  er  for  det  meste  en  rivende  Strøm,  som  kun  paa  faa  Steder  frem- 
byder Lejlighed  til  at  komme  over  for  Indvandrertogene.  Jernbanen 
følger  først  dens  nordlige  Bred  et  godt  Stykke,  gaar  saa  over 
Floden  og  i  en  Strækning  af  170  Mile  langs  den  sydlige  Bred,  da 
den  saa  atter  gaar  over  Floden  for  at  forlade  den;  mange  smukke 
Dale  med  rig  Græsvæxt  ligge  ved  Floden  og  ved  smaa  Floder,  som 
løbe  ud  i  den. 

Gjennem  denne  Egn  kommer  man  til  Elko,  en  lille  By,  der 
allerede  spiller  en  betydelig  Rolle  herude,  da  den  har  til  Opland 
de  nye,  rige  Minedistrikter,  White  Pine.  Byen  er  begyndt  at  træde 
ud  af  sin  embryoniske  Tilværelse,  bestaaende  af  Lærred  og  Brædder, 
men  det  gaar  dog  temmelig  langsomt  fremad,  da  Tømmeret  er 
meget  dyrt. 

Naturligvis  er  Byen  lagt  ud  i  Gader,  men  der  er  mere  af  Gader 
end  af  Huse.  Af  Husene  syntes  de  fleste  at  være  Butiker  og  af 
Butikerne  det  Meste  at  være  Skilte;  Rejsebogen  noterer  et  toetages 
Raadhus,  bygget  af  Mursten. 

Hvad  der  giver  Elko  sin  særegne  Betydning,  er,  som  alt  be- 
mærket, at  Vejen  til  de  rige  Mineegne,  White  Pine,  gaar  derover. 
Dette  Distrikt  ligger  omtrent  125  Mile  Syd  for  Elko.  Dets  Berøm- 
relse  er  ganske  ny.  I  Februar  Maaned  1859  var  dets  Befolkning 
omtrent  400,  og  fem  Maaneder  efter  var  den  bleven  til  20,000. 

Før  1859  existerede  Nevada  slet  ikke,  Ingen  drømte  om  dets  søl- 
verne Rigdomme  —  det  hele  »indre  Basin«  hed  Utah,  og  »Graver«  — 
Indianere  og  Mormoner  dannede  den  spredte  Befolkning.  Opdagelsen 
af  Minerne  skete,  Mormonerne  kom  i  Minoritet,  »Hedningerne«,  som 
ikke  vilde  lade  sig  kue  længere,  holdt  Møder,  vedtog  Resolutioner  og 

dannede  en  territorial  Organisation.  Kongressen  sanktionerede,  hvad 
de  havde  vedtaget,  i  1861  blev  Nevada  Territorium,  og  Præsidenten 
udnævnte  en  Guvernør.  Folkemængden  tiltog  imidlertid  saa  hurtigt, 
at  Nevada  allerede  i  1864  blev  optaget  som  Stat  i  Unionen. 

Det  var  i  1859,  at  Opdagelsen  af  Minerne  i  Nevada  skete. 
Guldfeberen  i  Kalifornien  havde  fortaget  sig  for  en  stor  Del. 
Kvartsminerne  dér  vare  ikke  mindre  rige,  men  Guldet  laa  ikke  læn- 
gere saaledes  for  Foden  som  i  Begyndelsen.  Da  skete  Opdagelsen 
af  den  rige  Sølvaare  ved  Comstock  i  det  vestlige  Nevada,  hvor  Byen 
Virginia  nu  ligger,  og  Efterretningen  herom  modtoges  med  Jubel  i 
Kalifornien.  En  vild  Udvandring  begyndte,  Scener  som  dem,  der 
havde  gjort  Kalifornien  berygtet  ti  Aar  i  Forvejen,  gjentoge  sig  blandt 
det  Udskud  der  strømmede  fra  alle  Kaliforniens  Bjergkløfter,  men 
den  rigeste  Sølvegn  i  Amerika  var  bleven  funden,  thi  Minerne  i 
Nevada  er  næsten  udelukkende  Sølvminer. 

Hvad  man  fandt  i  Comstock  Aaren,  overgik  de  dristigste  For- 
ventninger; det  var  en  næsten  ukjendt  Rigdom.  Byen  Virginia  byg- 
gedes, og  hele  Egnen  blev  besaaet  med  Miner.  Værdien  af  det  Sølv 
og  Guld,  som  i  10  Aar  fandtes  i  dette  Distrikt,  angives  til  20  Mil- 
lioner Pund  Sterling.  Minerne  bearbejdedes  imidlertid  med  liden 
Omsigt,  og  det  er  beregnet,  at  der  ødelægges  en  Værdi,  som  er 
32  Gange  saa  stor  som  den,  der  uddrages.  Man  har  imidlertid  nu 
udkastet  en  kæmpemæssig  Plan,  ifølge  hvilken  der  skal  aabnes  en 
Tunnel  ind  i  Mount  Davidson,  som  skal  overskære  den  store  Com- 
stock Aare  i  en  Dybde  af  2000  Fod.  Denne  Tunnels  Længde  vilde 
blive  4  Mile.  Ophavsmanden  til  Tanken  er  en  Mr.  Sutro,  og  Tun- 
nelen, som  er  paabegyndt,  er  bleven  opkaldt  efter  ham.  Der  er 
delte  Meninger  om  Foretagendet.  »Sutro  Tunnelen  vil  enten  gjøre 
sine  Bygmestre  til  Tiggere  eller  gjøre  hver  af  dem  til  en  Krøsus.« 
Omkostningerne  ved  Tunnelen  anslaaes  meget  lavt  til  et  Par  Millioner. 
Man  har  gjort  Forsøg  paa  at  faa  Kongressen  til  at  interessere  sig 
for  Foretagendet,   saa  vidt  vides  dog  uden  mindste  Udsigt  til  Held. 

Et  Par  Data  om  Minerne  i  Comstock  Aaren  ville  vise,  hvilket 
Hasardspil  der  er  forbunden  med    deres  Foretagender.     En  af  de 

mest  bekj endte  er  Gould  &  Curry  Minen,  den  ejer  tolvhundrede  Fod 
af  Aarens  Overflade,  kostede  oprindelig  Aktionærerne  180, 000  Dollars, 
har  ydet  fjorten  Millioner  men  atter  krævet  de  ti  Millioner  til  at 
udvide  Virksomheden  til  den  højst  mulige  Grad  —  den  har  en  enkelt 
Mølle,  som  har  kostet  over  en  Million  Dollars  —  nu  er  Her- 
ligheden forbi,  og  Aktionairene  have  i  et  Par  Aar  drevet  den 
med  Tab. 

Et  andet  stort  Kompagni,  »Ophir«,  har  taget  tretten  Millioner 
af  Aaren  og  atter  tilsat  dem  alle  tretten. 

Østlig  for  Virginia  City  ligger  Reese-River  Distriktet.  Minerne 
der  give  ikke  saa  store  Mængder  af  Malm,  men  det,  der  findes,  er 
meget  righoldigt.  Austin  City  er  den  vigtigste  By  i  denne  Egn. 
Det  Sted,  der  fremfor  alle  har  vundet  Navnkundighed  ved  sine 
uanede  Rigdomme,  er  den  alt  oftere  nævnte  Egn,  White  Pine,  nær 
Utahs  Grændser.  Dette  Distrikt  ligger  højt  oppe  i  Bjergene,  fra 
7  til  9000  Fod  over  Havets  Overflade,  og  udmærker  sig  baade  ved 
store  og  rige  Aarer.  Den  »excitement«,  som  Opdagelsen  af  Com- 
stock  Aaren  vakte,  blev  endnu  overgaaet  af  Opdagelsen  her. 

Det  var  nogle  Minearbejdere  fra  Austin,  der  havde  forladt  dette 
Sted  for  at  prøve  deres  Lykke  yderligere,  som  fandt  Stedet  og  san- 
dede det  engelske  Mundheld,  at  der  er  ligesaa  gode  Fisk  i  Søen, 
som  der  er  blevet  taget  ud  af  den.  De  forlod  Austin  i  Foraaret 
1865,  hele  Sommeren,  Efteraaret  og  den  haarde  Vinter  paa  disse 
høje  Steder  tilbragte  de  med  at  søge  og  undersøge,  men  de  vare 
da  ogsaa  blevne  overbeviste  om,  at  det,  der  nu  kaldes  Treasury  Hill, 
indeholdt  uberegnelige  Skatte. 

Egnen  skildres  som  ubeskrivelig  vild  og  melankolsk.  Træerne, 
som  voxe  i  Dalen  eller  paa  Bjergenes  Sider,  ere  faa  og  smaa. 
Temperaturen  er  kold  og  raa.  I  de  lange  Vintermaaneder  rase 
Stormene  med  en  Heftighed,  som  ikke  kjendes  mange  Steder,  og 
ofte  viser  der  sig,  kommende  snart  fra  Toppen  af  Bjergene,  snart 
fra  Dalene,  en  tyk,  hvid  Masse  af  iskold  Taage,  som  skjuler  Alt  og 
knuger  dem,  den  overfalder,  tildøde  i  sin  Isfavn.  Skattene  i  White 
Pine  ere  ikke  lette  at  hæve. 

Den  angel-saxiske  Evne  til  Selvregering  viser  sig  ogsaa  i  disse 
Egne  i  den  Maade,  paa  hvilken  de,  der  ere  de  Eørste  ved  en  Mine, 
kunne  gjøre  deres  Rettigheder  gjældende  til  det  kostbare  Land. 
Naar  en  Samling  Minearbejdere  have  fundet  et  Distrikt,  som  de 
anse  det  for  værdt  at  bearbejde,  komme  de  sammen  til  et  fælles 
Forhandlingsmøde.  De  fastsætte  Grænserne  og  vedtage  et  Navn 
for  Distriktet  samt  endvidere  en  Række  Regler  for  Besiddelses- 
tagelse,  Bibeholdelse  og  Bearbejdelse  af  Minerne.  Grundtanken  i 
disse  er,  at  den,  som  finder  en  Mine,  skal  have  Ret  til  at  tage  i 
Besiddelse  et  vist  Stykke  af  Overfladen  i  sit  eget  Navn.  Derefter 
kunne  Andre  tage  i  Besiddelse,  hvad  de  ville. 

I  Praxis  tager  en  Opdager  imidlertid  tillige  adskillige  andre 
Stykker  i  Besiddelse  i  Venners  Navn.  Gyldigheden  heraf  afhænger 
imidlertid  af,  at  der  paa  hvert  Stykke  er  udført  et  vist  Kvantum 
Arbejde  inden  Udløbet  af  en  vis  Tid.  Det  siges  ogsaa,  at  »Mine- 
lovene« indeholde  den  mærkelige  Betragtning,  at  Besiddelsestagelse 
af  et  Stykke  Land  ikke  giver  Ret  til  de  Mineralier,  det  indeholder, 
naar  Besiddelsestageren  ikke  kj endte  deres  Existens. 

Man  vedtager  endvidere  saa  vidt  muligt  Afgjørelser  for  ind- 
træffende Tilfælde,  men  selvfølgelig  indtræffer  der  mange  Tilfælde, 
som  ikke  kunne  forudses,  ligesom  ogsaa  Reglerne  ere  mindre 
stringent  affattede.  Her  maa  da  træffes  nye  Afgjørelser,  og  saa 
bliver  den  dømmende  Myndighed  dels  en  Voldgiftret,  dels  en  Velfærds- 
komite,  som  under  vanskelige  Forhold  tiltager  sig  Ret  over  Liv 
og  Død. 

Staten  har  en  første  Ret  til  alle  disse  nye  Egne,  ogsaa  til 
Minerne,  men  det  er  ifølge  S.  Bowles  allerede  tilstrækkelig  anerkjendt 
i  Praxis,  at  Opdagernes  og  Minearbejdernes  Krav  skulle  respekteres 
af  Regeringen. 

De  vigtigste  Forretningspunkter  i  White  Pine  ere  Hamilton  City, 
Shermantown  og  Treasure  City.  Der  er  mange  andre  »Byer«  rundt 
omkring,  men  de  existere  kun  paa  Spekulanternes  Kort.  Rae  for- 
tafler,  at  en  ny  ankommen  Mand,  som  vilde  have  noget  nærmere 
Besked  om  en  saadan  By,  henvendte  sig  til  en  Minearbejder,  som 

havde  levet  en  Maanedstid  paa  Stedet  og  altsaa  var  en  af  de  ældste 
Indbyggere,  og  spurgte  ham  om  hin  By;  var  den  stor?  »Omtrent 
saa  stor  som  New- York,  blot  den  ikke  er  bygget  endnu.« 

Det  maa  imidlertid  ogsaa  erindres,  at  i  disse  Egne  er  Bygningen 
af  et  ordentligt  Træhus  kostbarere  end  mange  Stenhuse  i  en  østlig  By. 

Treasure  City  ligger  paa  Treasure  Hill,  som  kunde  synes  at 
være  en  stor  Klump  Malm.  Der  er  henved  200  Fordringer  paa  for- 
skjellige  Dele.  Her  ligger  den  berømte  Eberhardt  Mine,  som  man 
har  begyndt  at  bearbejde  1868,  og  som  synes  at  indeholde  næsten 
uberegnelige  Rigdomme,  og  som  i  sin  Tid  kjøbtes  for  25  Dollars. 
I  en  Artikel  i  Tidsskriftet  »Overland  Monthly«  giver  en  Besøger 
følgende  Beskrivelse  af  Minen.  »Ved  Indgangen  belæssedes  et  Tog 
af  mexikanske  Muldyr  med  det  kostbare  Malm  for  at  bringe  det  til 
Møllen,  som  ligger  to  Mile  borte  mod  Sydvest  og  2000  Fod  lavere 
nede.  I  et  Skur  havde  Folk  travlt  med  en  stor  Dynge  brune,  blaa, 
røde,  grønne  og  sorte  Stykker  af  Klippen,  brød  dem  i  Stykker  og 
sorterede  dem,  det  rigeste  blev  lagt  til  Side  til  Smeltediglen  og 
Resten  stoppet  i  Sække  for  at  bruges  til  Minen.  Der  er  en  fyrstelig 
Formue  i  denne  Dynge  af  Malm,  som  for  den  Ukyndiges  Øje  ser  ud 
blot  som  en  Bunke  brudte  Stene,  anvendelige  til  Bygningsarbejder 
eller  til  Makadamisering.  Over  en  af  Skakterne  hænger  en  Træ- 
spand i  et  simpelt  Hejseværk,  saaledes  som  man  ser  det  hos  den 
fattigste  Minearbejder.  Den  har  været  brugt  til  at  hisse  al  denne 
Rigdom  op  til  Overfladen.  I  denne  Spand  steg  vi  ned  i  Minen.  Et 
langt,  snævert  Kammer  med  kjedelige  mørke  Vægge  og  nogle  faa 
Mænd,  som  arbejdede  med  Hakker  og  Pighamre,  var  Alt,  hvad  vi 
saa  ved  første  Øjekast,  og  man  følte  en  øjeblikkelig  Skuffelse.  En 
nærmere  Undersøgelse  viste  imidlertid,  at  Vægge,  Loft  og  Gulv  var 
Sølv,  selv  Strøet  paa  Gulvet  var  Sølv.  Der  ligger  en  Klump,  som 
vil  give  fem  Dollars  pr.  Pund,  der  en,  som  vil  give  sex,  syv,  otte, 
og  denne,  som  lader  sig  banke  ud  som  Bly,  er  paa  en  Brøk  værd 
ti  Dollars  Pundet,  De  fortælle  os,  at  Bunken,  der  ligger  foran  os, 
er  en  Million  Dollars  værd,  og  det  er  Sandhed.« 

Minerne  ere  umaadelig  rige,  men  dog  ikke  saa  rige,  at  jo  det 
Samme  gjen tager  sig  her,  som  vist  saa  mange  andre  Steder,  at  Ar- 
bejdet i  Miner  kun  er  en  Slags  Hasard,  hvori  Mange  tabe.  Det 
gjælder  her  at  tjene  meget  eller  at  tabe.  Priserne  ere  saa  høje,  at 
middelmaadigt  Held  ikke  forslaar,  og  at  give  sig  i  Tjeneste  hos 
Andre  for  en  Dagløn  af  fem  Dollars  om  Dagen  kan  ikke  betale  sig 
i  Længden;  og  dog  ere  Priserne  nu  faldne  meget  siden  den  første 
Tid.  Dengang  vare  de  naturligvis  fabelagtigt  høje,  navnlig  for  Læge- 
midler er  der  opbevaret  mærkelige  Priser.  Det  var  ingen  Spøg  at 
blive  syg,  naar  en  Draabe  Opium  kostede  2\  Dollars,  en  Pille 
5  Dollars  og  Udtrækningen  af  en  Tand  50  Dollars.  En  Kop  The 
betaltes  med  5  Dollars,  det  Samme  kostede  to  blødkogte  Æg,  og 
endnu  langt  senere  var  Vand,  som  ikke  findes  i  Egnen,  ligesaa  dyrt 
som  fine  Vine  i  Europa. 

Brigham  Young  anførte  som  en  af  Grundene  til,  at  han  forbød 
Mormonerne  at  bearbejde  Miner,  at  det  var  altfor  uøkonomisk.  De 
ædle  Metaller,  som  man  fandt,  kostede  flere  Gange,  hvad  de  vare 
værd.  Han  har  maaske  ikke  ganske  Uret.  Kalifornien  har  modtaget 
hundrede  Millioner  af  Dollars  fra  Nevada,  men  dets  Forretningsmænd 
sige,  at  man  har  givet  Mere  ud  for  at  faa  dem.  Mangfoldige  ere 
blevne  ruinerede  ved  disse  Miner  og  de  Svindlerier,  de  gav  Anled- 
ning til.  Der  var  f.  Ex.  i  Kalifornien  organiseret  700  Kompagnier 
for  at  bearbejde  Comstock  Aaren.  Det  viste  sig  senere,  at  af  disse 
havde  kun  hundrede  nogensinde  ejet  Grund  ved  den;  af  dem  havde 
atter  kun  40  brudt  Miner,  og  af  disse  atter  kun  Halvdelen  betalt 
Aktionærerne  noget  Udbytte.  Et  Kompagni,  som  ejede  og  bearbej- 
dede en  Mine  paa  denne  rige  Aare,  satte  en  Million  til  uden  at  faa 
Noget  ind. 

De,  der  have  undersøgt  Forholdene  i  disse  Miner,  forbauses  i 
det  Hele  over  den  Letsindighed,  med  hvilken  Folk  sætte  Penge  i 
Mineforetagender.  Folk,  som  ellers  ere  saa  forsigtige  Forretnings- 
mænd som  muligt,  sætte  store  Summer  i  Miner,  til  hvilke  de  ikke 
kjende  det  Mindste,  og  efter  forudgaaende  Undersøgelse  af  den  aller- 
løseste Art.     Man  undersøger  Malmprøver  paa  saa  svigagtig  Maade, 

at  man  har  set  Erklæringer  om,  at  Malmprøver  indeholdt  saa  meget 
Sølv,  at  det  blev  mere  pr.  Ton  end  en  Ton  gediegent  Sølv  —  og 
det  foruden  et  betydeligt  Kvantum  Guld. 

Man  ser  i  det  Hele  taget,  paa  samme  Tid  som  Aktier  i  disse 
Miner  og  i  Utahs  Miner  endog  finde  Vej  til  Danmark,  mange  væg- 
tige Udtalelser,  der  gaa  ud  paa,  at  Uddragning  af  ædle  Metaller  i 
det  Hele  taget  slet  ikke  betaler  sig. 


Fra  Udflugten  i  Mineegnene  vende  vi  tilbage  til  Rejsen  paa 
Stillehavsbanen. 

Naar  man  har  forladt  Elko,  kommer  man  snart  atter  til  flere 
forskjellige  Canyons  og  krydser  forskjellige  frugtbare  Dele,  gjennem 
hvilke  løbe  smaa  Bifloder  til  Humboldtfloden.  Over  en  af  disse 
falder  der  et  lille  poetisk  Glimt  fra  den  gamle  Emigranttid,  den 
hedder  »Maggies  Aa«  og  er  opkaldt  for  at  minde  om  en  skotsk 
Pige,  som  levede  her  nogen  Tid  med  sine  Forældre,  der  holdt  Rast 
med  deres  Kvæg  paa  den  lange  Rejse.  Aaen  bærer  hendes  Navn, 
fordi  hun  var  saa  overordentlig  smuk,  det  er  ialfald  det  Eneste, 
man  nu  ved  om  hende. 

Den  største  af  de  forskjellige  Canyons  er  den  tolv  Mile  lange 
»Humboldt  Canyon«  eller  »Palisaderne«.  Mørke,  brune  Klippevægge 
rejse  sig  op  paa  begge  Sider  af  Banen  og  Floden,  der  larmer  afsted 
i  sit  ujævne  Leje.  Store  Klippestykker  ere  faldne  ned  paa  forskjel- 
lige Steder,  og  Banens  Bygning  har  været  forbunden  med  store 
Vanskeligheder.  Klipperne  rejse  sig  saa  lodret  paa  mange  Steder,  at 
det  fortælles,  at  man  kan  kaste  Stene  lige  ned  paa  Toget  fra  den 
øverste  Kam.  Der  færdes  imidlertid  ikke  Nogen  deroppe,  som  kunde 
føle  sig  fristet  til  denne  Adspredelse.  En  af  de  mærkeligste  Klipper 
hedder  »The  Devil's  Peak«,  den  rejser  sig  1500  Fod  lodret  op. 

Enkelte  Steder  findes  i  Tværdalene  varme  Kilder,  som  springe 
med  Mellemrum  20  til  30  Fod  ivejret. 

De  Indianere,  der  ses  hist  og  her,  høre  til  nogle  af  de  daarligste 
Stammer  blandt  alle  daarlige  Indianerstammer,  Shoshone-  og  Piute- 

Indianerne,  som  ikke  tage  sig  Andet  for  end  at  slaa  hinanden  ihjel 
paa  forskjellige  udsøgte  Maader  og  stjæle. 

Ved  forskjellige  af  de  efterfølgende  Stationer  gaar  Vejen  ned  til 
Dele  af  de  nylig  under  Et  omtalte  Mineegne.  Der  er  iøvrigt  stadigt 
ikke  det  Mindste  at  se  ved  disse  Stationer,  det  er  bestandigt  det 
samme  Syn,  som  gjentager  sig;  nogle  brune  eller  røde  Træskure 
med  en  Pompe  og  en  Bunke  Brænde  til  Lokomotivet;  snart  ligge  de 
røde  Træskure  paa  en  øde  Slette  med  tyndt  Græs,  snart  paa  en 
øde  Plads  uden  Græs,  det  er  hele  Forskj ellen.  Den  største  Stad 
paa  lange  Strækninger  er  Winnemucca,  som  har  et  Par  Hundrede 
Indbyggere,  og  hvor  Baneselskabet  har  et  Depot.  Atter  Træskure 
og  Brændestabler,  Træskure  og  Brændestabler,  saa  kommer  Humboldt 
Station  med  en  fortræffelig  Kilde,  hvoraf  Alle  skulle  drikke,  da  dette 
er  en  af  de  almindelige  Spisestationer;  saa  meget  Amerikanerne 
holde  af  stærke  Drikke,  forstaa  dog  Faa  at  vurdere  godt  Vand  som 
de.  Ved  Stationen  er  der  en  lille  Have,  takket  være  Vandingen,  og 
den  ser  helt  smilende  ud  i  den  sandede  Egn  med  de  evindelige 
Salviebuske. 

Atter  komme  lange,  sørgelige  Ørkenstrækninger,  »den  store 
Nevada  Ørken«,  brune  Klipper,  brune  Sletter,  Lava  og  Ler  skulle 
danne  Hovedbestandelene  i  Jorden,  indtil  endelig  et  Glimt  af  Hum- 
boldt Sø  opliver  Landskabet  i  det  Fjerne. 

Humboldt  Sø  er  i  normal  Tilstand  omtrent  35  Mile  lang  og 
10  Mile  bred,  men  strækker  sig  langt  videre  i  den  vaade  Aarstid. 
Ved  denne  Sø  leve  mange  Pelikaner,  som  ofte  skulle  kunne  ses  i 
Nærheden  af  Banen  paa  deres  Tog  frem  og  tilbage  for  at  hente 
Forraad  af  Fisk  og  bringe  dem  til  deres  Unger. 

Forbi  en  Station  med  det  passende  Navn  »Ørken«  og  endel 
andre,  der  fortjene  at  hedde  Ørken  Nr.  2,  Nr.  3  o.  s.  v.,  gaar  det 
ind  over  Kaliforniens  Grænse. 

Kort  Tid  efter,  at  man  har  passeret  den,  kommer  man  til  en 
By  paa  et  Par  Tusinde  Indbyggere,  Truckee,  som  synes  halvt  skjult 
i  Tømmer.     Byens  Indbyggere  leve  nemlig  næsten  alle  af  at  gjøre 

Forretninger  i  denne  Artikel.     Egnen  er  rig  paa  Skove,  og  Truckee 
Floden  besørger  Transport  af  Tømmeret  og  Saugskæringen. 

Vi  ere  nu  i  Sierra  Nevada.  Hvilken  Forandring  i  Landskabet. 
Den  Ørken,  der  med  kortere  eller  længere  Afbrydelser  har  fulgt  os 
fra  Ogden,  har  givet  Plads  for  en  dejlig  Bjergskov.  Prægtige  Ud- 
sigter begynde  at  aabne  sig  over  storartede  Bjergegne,  dækkede 
med  de  rigeste  Skove,  vi  gaa  højt  oppe  —  thi  hele  Central-Pacinc- 
Linien  ligger  4,  5,  6000  Fod  højt,  og  nu  stige  vi  til  6  å  7000  Fod; 
naar  Bjergene  skille  sig  ad,  er  det  vide  Udsigter,  der  aabne  sig 
over  de  lange  imponerende  Bjergrækker  med  de  regelmæssige  Fyrre- 
toppe  og  over  dejlige  Dale  prydede  med  skjønne  Søer  og  Floder, 
der  blinke  dernede  som  smalle  Baand. 

Her  ligge  i  disse  dejlige  Egne  ikke  langt  fra  Banen  nogle  af 
de  bekjendteste  smukke  Udflugtssteder  i  Kalifornien. 

Her  ligger  et  lille  Stykke  Syd  for  Banen  Lake  Tahoe  og  paa 
den  nordlige  Side  ganske  tæt  ved  Banen  Donner  Lake,  dejlige,  stille 
Søer  i  en  majestætisk  Egn,  mellem  rige  Fyrreskove.  De  ere  særlig 
Udflugtssteder  for  Sportsmænd.  Der  er  meget  Vildt  i  Bjergene,  og 
der  vrimler  i  Søen  af  de  store  Sølv- Ørreder  paa  en  Snes  Pund,  som 
man,  saa  klart  er  Vandet,  skal  kunne  se  staa  neden  under  sig  i  en 
Dybde  af  over  70  Fod  —  i  et  halv  Hundrede  Fods  Dybde  ser  man 
Stenene  paa  Bunden.  Søerne  ere  meget  dybe,  de  ere  gamle  Kratere. 
I  Lake  Tahoe  har  man  endelig  fundet  Bunden  ved  1700  Fods 
Dybde,  i  Donner  Lake  har  man  paa  Midten  endnu  ikke  fundet  Bunden. 

Denne  sidste  Sø  har  faaet  sit  Navn  efter  en  sørgelig  Tildragelse 
fra  Immigranttiden.  En  Afdeling,  som  mest  kom  fra  Illinois,  ankom 
til  Truckeefloden,  udmattede  af  deres  lange  Rejse.  I  dette  Selskab 
var  en  Mr.  Donner  med  sin  Familie.  Rygtet  om  Kaliforniens 
Frugtbarhed  og  dejlige  Klima  havde  alt  dengang,  det  var  i  1846, 
skjøndt  Landet  kun  gjenncmstrejfedes  af  dristige  Pionerer,  naaet  til 
enkelte  Punkter  langt  Øst  paa,  og  flere  Partier  vare  brudte  op  for  at 
finde  et  nyt  Hjem.  Iblandt  dem  var  ogsaa  det,  med  hvilket 
Mr.  Donner  gik  som  et  af  de  vigtigste  Medlemmer.    Det  var  temmelig 

sent  paa  Efteraaret,  da  man  kom  til  Truckee,  og  Føreren,  en  gammel 
Jæger  fra  disse  Egne,  som  kjendte  Turen,  paaskyndede  Marschen, 
for  at  man  kunde  komme  over  Passerne  i  Sierra  Nevada,  før  der 
var  faldet  Sne.  En  Del  af  Toget  skyndte  sig  afsted,  men  Mr.  Donner, 
som  havde  en  Mængde  Kvæg  med  sig,  vilde  ikke  ile  og  drog  temme- 
lig Jangsomt  afsted.  Henad  Aften  kom  han  en  Dag  med  den  Del  af 
Selskabet,  som  fulgte  ham,  til  den  lille  Sø,  i  hvis  Nærhed  man 
lejrede  sig  for  Natten.  Det  havde  truet  med  haardt  Vejr,  og  om 
Natten  brød  en  forfærdelig  Snestorm  løs.  Kvæget  blev  forfærdet  og 
flygtede.  Den  næste  Morgen  saa  de  ulykkelige  Vandrere  omkring 
sig  kun  en  umaadelig  Snemængde,  og  Sneen  vedblev  at  falde  tæt  og 
hurtigt.  Vejen  fra  Søen,  som  skulde  følges,  gik  op  over  Bjergene 
og  gjennem  et  Pas  nær  Toppen,  den  var  farlig  og  besværlig  selv  under 
gunstige  Vejrforhold,  men  dog  var  der  Haab  endnu,  naar  man  strax 
vilde  give  sig  paa  Vej.  Det  traf  sig  imidlertid  saa  ulykkeligt,  at 
Mr.  Donner  var  bleven  syg  om  Natten  og  ikke  kunde  gaa;  hans 
Kone  og  en  Tysker  blev  hos  ham,  alle  de  Øvrige  brød  op  efter  at 
have  taget  Afsked  med  de  Tilbageblivende,  og  efter  mange  Besværlig- 
heder lykkedes  det  dem  ogsaa  at  komme  over  til  Dalen  paa  den  anden 
Side.  De  tre  Tilbageladte  hørte  man  hele  Vinteren  ikke  Noget  til.  Det 
næste  Foraar,  saa  tidlig  det  var  muligt,  drog  en  Skare  uforsagte 
Mænd  ud  for  at  søge  efter  dem.  Efter  en  Beretning  var  det  en 
Franskmand  i  det  oprindelige  Selskab,  som  gav  Stødet  dertil;  efter 
en  anden  mere  romantisk  en  Jæger  ved  Navn  Blount,  som  i  Drømme 
havde  set  det  ulykkelige  Selskab  lide  i  en  Egn,  som  han  iøvrigt  ikke 
kjendte,  men  Drømmen  havde  gjort  saa  stærkt  Indtryk  paa  ham,  at 
han  omtalte  den  til  andre  Jægere,  som  i  hans  Beskrivelse  gjenkjendte 
Egnen  ved  den  lille  Sø.  Det  tog  dem  flere  Uger  at  komme  over 
Bjergene  til  Søen,  men  de  naaede  den  endelig.  I  Nærheden  af  denne 
fandt  de  en  Hytte.  Ved  en  Ild  sad  Tyskeren  alene.  Han  holdt  i  sin 
Haand  en  stegt  Arm,  af  hvilken  han  aad,  da  de  kom  hen  til  ham. 
Han  sprang  op  som  et  vildt  Dyr  og  vilde  flygte,  man  holdt  ham  til- 
bage, han  gjorde  den  vildeste  Modstand,  han  var  ganske  vanvittig. 
Man  fandt  i  Sneen  sørgelige  Levninger  af  Mr.  Donner  og  hans  Kone. 

De  bleve  begravede,  og  man  vendte  tilbage  med  den  Afsindige.  Han 
blev  helbredet  og  kunde  fortælle  en  frygtelig  Historie  om  de  Lidelser, 
man  havde  gjennemgaaet  i  den  lange  Vinter,  hvor  alt  Kvæget  var  løbet 
bort,  og  endelig  baade  Mr.  Donner  og  hans  Kone  bukkede  under. 
Han  skal  leve  endnu.  Da  Sneen  smeltede,  viste  det  sig,  at  de 
Træer,  det  ulykkelige  Selskab  havde  fældet  nær  sin  Hytte,  stod  med 
Stubbe  paa  hen  ved  20  Fods  Højde. 


Et  Snetag. 


Donner  Lakes  sølvglimtende  Flade  forsvinder  dybt  nede,  og 
højere  og  højere  gaar  det.  Toget  gaar  her  gjennem  en  næsten  uaf- 
brudt Række  af  Tunneler  og  Snetage.  Disse  sidste  række  ialt  en 
Strækning  af  omtrent  45  Mile,  eller  hele  denne  Strækning,  som  ligger 
indenfor  den  dybe  Snes  Region  paa  Bjergkammen.  Bekostningen 
var  paa  Grund  af  Egnens  Rigdom  paa  Tømmer  forholdsvis  ikke  stor, 

c.  10,000  Dollars  pr.  Mil.  De  ere  meget  solidt  byggede,  vældige 
Laviner  maa  ogsaa  kunne  rulles  henover  dem,  uden  at  de  give  sig, 
og  de  maa  ofte  bære  saadanne  Snemasser,  at  Toget  i  Virkeligheden 
kjører  inde  i  en  dyb  Snetunnel.  Uden  disse  Konstruktioner  vilde 
ogsaa  Farten  paa  Banen  være  umulig  om  Vinteren. 

Der  gaar  ikke  saa  sjeldent  Ild  i  disse  umaadelige  Bygninger, 
især  i  den  tørre  Aarstid,  da  en  Gnist  fra  Lokomotivet  let  fænger; 
men  endnu  er  der  ikke  voldt  nogen  alvorlig  Skade,  og  man  har 
ogsaa  taget  forskjellige  Forsigtighedsregler  for  at  forebygge,  at 
Brandene  gribe  Videre  om  sig.  Der  er  altid  Folk  tilstede  i  til- 
strækkeligt Antal  til  at  ile  til  Brandstedet,  og  alle  mulige  Sluknings- 
apparater ere  tilrede.  Ja  man  har  endog  i  den  sidste  Tid  stationeret 
et  helt  Sprøjtetræn  paa  Summit  Station,  der  ligger  lige  ved  Be- 
gyndelsen af  Snetagsstrækningen.  Et  Lokomotiv  holder  med  Dampen 
oppe  og  fører  en  stor  Dampsprøjte,  hvortil  Maskinen  giver  Damp, 
og  otte  store  Vandkarrer. 

Summit  Station  er  den  højeste  Station  i  Bjergene,  men  langtfra 
saa  høj  som  Sherman  paa  Union  Pacific.  Den  ligger  7,042  Fod 
over  Havets  Overflade  og  altsaa  et  godt  Stykke  under  Toppen  af 
Bjergkjæden,  som  rager  højt  op  til  alle  Sider,  dannende  det  mest 
majestætiske  Landskab,  man  kan  forestille  sig. 

Gjennem  en  imponerende  »Canyon«  nærme  vi  os  nu  til  Kap 
Horn,  det  Sted,  hvor  Banen  med  storartet  Dristighed  er  lagt  som 
en  Ring  om  en  Klippevæg  2,500  Fod  oppe  paa  denne.  Pladsen  til 
Baneskinnerne  er  nemlig  hugget  ind  i  Klippens  Sider,  der  vare  saa 
stejle,  at  Arbejderne  hang  i  Touge  for  at  faa  de  første  Pladser  til 
sig  selv  huggede  i  den  haarde  Sten. 

Der  er  blevet  spændt  to  Lokomotiver  for  Toget,  og  til  det  er 
hængt  en  aaben  Udsigtsvogn.  Ud  til  denne  er  der  nu,  medens  Toget 
gaar  ganske  langsomt,  almindelig  Valfart  for  at  nyde  Udsigten  ned 
i  den  dybe  Kløft,  som  aabner  sig  lige  ved  Siden  af  Banen,  ned  til 
Skovene,  med  de  smaa  bitte  Huse  og  Floderne,  der  blinke  som  Sølv- 
baand  i  Dalens  Bund,  og  ud  over  de  vældige  Bjergkæmper,  nogle  tæt 
skovgroede  helt  op  og  andre  med  vilde,  nøgne  Toppe,  som  taarne  sig 

rundt  om  Dalen.  Da  vi  ere  ved  det  yderste  Punkt,  standser  Toget 
et  Par  Minuter,  for  at  man  ret  kan  nyde  Skuet  paa  dette  i  hele 
Verden  enestaaende  Sted;  saa  gaar  det  atter  langsomt  ned  mod 
San  Sacramento,  som  nu  kun  er  nogle  Timers  Kjørsel  borte. 

Paa  Vejen  have  vi  af  og  til  set  nogle  G  uldmine- Anlæg,  ved  Sta- 
tionerne Alta,  Dutch  Flat  og  Gold  Run  i  Lejet  af  en  nu  forlængst 


Paa  Broen  før  Colfax  Station. 


udtørret  Strøm.  De  fleste  Miner  ere  nu  forladte,  enkelte  Steder  ser 
man  endnu  lange  Grøfter,  i  hvilke  Folk  færdes,  og  Vandledninger, 
mange  Mile  lange,  som  føre  Vand  ned  fra  Bjergene,  stundom  fra 
Kilder,  som  ligge  nær  den  evige  Snes  Grænselinie.   Fra  disse  Vand- 

ledninger  lader  man  Vand  fuse  ud  og  gjenneinskylle  de  Grushøje, 
som  ligge  rundt  om  i  Flodlejet,  mange  fra  100  til  500  Fod  høje. 

Fra  Kap  Horn  gaar  Banen  stadig  nedad.  Man  passerer  her 
paa  dette  Stykke  en  af  de  største  af  de  mangfoldige  Træbukkebroer, 
som  113  Fod  høj  og  878  Fod  lang  gaar  over  en  smuk  Dal,  hvorfra 
Trætoppene  rage  op  under  Toget.  Man  kommer  til  Colfax  Station, 
opkaldt  til  Ære  for  Unionens  hæderværdige  Vicepræsident  Schuyler 
Colfax,  som  var  en  af  Pacifikbanens  trofaste  Støtter.  Her  er  en  af 
de  bedste  Restaurationer  langs  Banen,  og  Colfax  selv  er  en  smuk, 
venlig  lille  By,  en  af  de  smukkeste  »Jernbanebyer«.  I  Omegnen 
findes  endel  Miner,  ogsaa  endel  smaa  Minebyer;  en  af  disse  bærer 
Navnet  »Humbug«  og  nok  ikke  med  Urette. 

Andre  venlige  smaa  Byer,  skjulte  halvt  i  frodige  Haver,  følge 
paa  hinanden  i  de  smukke  Egne. 

Længere  og  længere  ned  gaar  det;  vi  ere  snart  kun  nogle 
hundrede  Fod  over  Havets  Overflade.  Ved  Junction  er  der  Tilslut- 
ning fra  Stillehavsbanen  med  (Sacramento  og  Marysville)  Kalifornia- 
og  Oregon-Banen,  og  Passagerer  til  det  nordlige  Kalifornien  og 
Oregon  skifte  Vogne.  Denne  Bane  ejes  af  Central-Pacific-Kompagniet. 
Den  gaar  endnu  kun  til  Portland  i  Oregon,  hvor  den  optager  Pro- 
duktstrømmen fra  Kolumbiafloden  og  dennes  mange  Bifloder,  men 
den  vil  blive  fortsat  Den  Tid,  spaar  vor  Yankee -Rejsebog,  er  ikke 
fjern,  da  man  her  paa  denne  Station  vil  høre  Konduktørenes:  »Passa- 
gerer til  Puget  Sund,  Hudsons-Bugten,  Alaska-  og  Behringsstrædet 
skifte  Vogne!  Umiddelbar  Tilslutning  med  Yankee-Tunnel-Kompag- 
niets  Tog  under  Behringsstrædet  til  alle  Punkter  i  Rusland,  Kina, 
Japan,  Tyskland,  England,  Frankrig  og  det  Hellige  Land.« 

Det  flade  Sletteland,  over  hvilket  Toget  nu  glider  hen,  ser  rigt 
og  frugtbart  ud,  vi  gaa  forbi  Egeskove,  græsbevoxede  Enge  med 
Træer  spredte  enkelvis  rundtomkring,  rige  Kornmarker,  Landskaber, 
som  minde  En  om  »Gamle  England«  ude  paa  Landet  en  solrig 
Sommerdag,  forbi  andre  Skove  med  fremmede  Træer,  Kornmarker 
og  mangt  gammelt  Mineanlæg. 

Smukke,  venlige  Smaabyer  ligge  rundt  omkring  og  følge  temmelig 
tæt  efter  hinanden  langs  Banen;  man  ser,  at  det  er  et  rigt  og  godt 
Land,  man  er  i;  Yuba,  Marysville,  anlagt  i  1849  og  opkaldt  efter 
det  eneste  hvide  Fruentimmer,  som  dengang  levede  her;  Chico  og 
andre  Sidebaner  gaa  af  ved  flere  af  disse  Steder. 

Atter  paa  en  lille  Uendelighed  af  Træbukke  over  en  Dal  og 
atter  over  en  Flod,  American  River,  og  Kaliforniens  Kapitolbygning 
i  San  Sacramento  viser  sig  for  os,  og  snart  klaprer  man  over  den 
Mængde  krydsende  Skinner,  der  bebude,  at  man  nærmer  sig  en  stor 
Station.  Vi  ere  i  Sacramento.  Paa  denne  Gjennemfart  se  vi  af 
Byen  kun  en  Samling  af  Huse  indenfor  venlige  Haver  og  nogle  brede, 
landlige  Gader. 

Her  er  et  Ophold,  som  de  Fleste  af  os  benytte  til  at  gjøre  Be- 
kjendtskab  med  Kaliforniens  berømte  Frugter,  der  vinke  os  rundt 
omkring  paa  Stationen;  friske  Jordbær,  saftige  Kirsebær,  bløde  Fer- 
skener bydes  i  hvide  smaa  Vidiekurve  til  meget  billige  Priser,  efter 
amerikansk  Maalestok  ialfald.  Ved  den  nette,  renlige  Skænk  byder 
der  sig  Lejlighed  til  at  gjøre  Bekjendtskab  med  Kaliforniens  Vine, 
gylden  Sherry,  læskende,  hvide  Sonoma  Vine,  dybtfarvet  Portvin,  den 
sødlige  Angelica;  kølede  i  Is  ere  disse  Vine  og  de  saftige  Frugter 
en  Forfriskning,  som  paaskjønnes  i  høj  Grad  af  dem,  der  nu  kjøre 
paa  tredie  Døgn  i  Julivarmen,  og  som  siden  Mormonernes  1  ,and  have 
været  henviste  til  Whisky,  en  ganske  vist  saare  fortræffelig  Drik, 
naar  den  er  god,  men  saare  daarlig,  naar  den  er  daarlig,  og  det  er 
den,  man  kjøber  paa  Banen. 

Fra  Sacramento  er  der  flere  Veje  til  San  Francisco,  baade  med 
Jernbaner  og  Dampskibe,  og  Turen  kan  forkortes  et  Par  Timer  ved 
at  tage  en  anden  Vej  end  den,  det  ordinære  Pacifiktog  tager,  »We- 
stern Pacific«,  som  dette  lille  Stykke  Pacifikbane  hedder,  hvortil  nu 
imidlertid  Ens  Billet  gjælder.  Ved  Middagstid  holdt  vi  i  Sacramento; 
over  et  frugtbart,  fladt,  vel  dyrket  Land  gaar  det  med  temmelig 
ringe  Variation  til  henad  Kl.  5.  Saa  holder  Toget  ved  et  Færgested. 
Alle  stige  ud,  Kamp  paa  Perronen  om  sin  Bagage  med  en  Sværm 
af  Hotel  Runnere,  Overgivelse  paa  Naade  og  Unaade  til  den,  der 

siger  sig  at  være  fra  det  Hotel,  for  hvilket  man  har  bestemt  sig,  og 
ombord  paa  den  store  Dampfærge.  Den  skal  føre  os  over  en  lille 
Havbugt,  paa  hvis  anden  Side  San  Francisco  ligger  ved  Havet. 

Det  stille  Hav  sender  os  sin  Hilsen,  en  herlig  frisk  Søvind, 
næsten  kold  i  Modsætning  til  Varmen  inde  i  Landet.  Det  er  den 
stærke  Søbrise,  som  blæser  omtrent  hele  Dagen  og  bringer  en  Kø- 
ling ind  i  Sommerheden,  som  er  en  af  de  mange  Ejendommeligheder 
ved  San  Franciscos  Klima.  Det  gaar  ud  over  Vandet,  efter  en  halv 
Times  Sejlads  se  vi  ret  den  skjønne  Indsejling,  det  blaa  Hav,  de 
brune  Klipper:  »den  gyldne  Port«.  Og  lige  for  os  paa  brune  Klipper 
ligger  malerisk  dejlig  bag  en  Skibsflaades  Rækker  San  Francisco. 
Den  hvidlige  Taage,  hvormed  det  stille  Hav  synes  at  tilsløre  Kystens 
Klipper,  hænger  over  dem  og  over  Byen,  den  ruller  langsomt  og 
blødt  lidt  op  og  lidt  ned,  lidt  ind  i  Bjergenes  Folder  og  lidt  ud 
igjen,  som  om  en  drillende,  feagtig  Magt  betænkte  sig  paa,  om  den 
ikke  skulde  rulle  et  Tæppe  ned  for  os  og  unddrage  os  Synet  af  den 
lange  Rejses  Maal,  den  gyldne  Stad  ved  »Solnedgangs-Havets«  Bredder. 


San  Francisco. 

Byen  —  Damerne  —  Flotheden. 


San  Francisco  ligger  ved  en  malerisk  lille  Bugt,  til  hvilken  Ind- 
sejlingen fra  det  stille  Hav  er  gjennem  de  Klipper,  som  kaldes  »den 
gyldne  Port«.  Det  var  Sir  Francis  Drake,  som  først  saa  denne  og 
den  smukke  Bugt,  og  han  døbte  Landet  »Ny-Albion«.  Det  var  imid- 
lertid Spanierne,  som  først  koloniserede  Kalifornien,  og  Navnet 
San  Francisco  blev  givet  Stedet  til  Minde  om  den  hellige  Frants  af 
Assisi.  Det  var  først  i  1776,  at  Stedet  blev  stadigt  beboet.  Befolk- 
ningen var  kun  nogle  faa  Hundreder,  en  Mission  og  en  lille  Garni- 
son vare  Midtpunkterne  i  Livet  herude.  Først  imellem  1830—40 
begyndte  enkelte  »Pionerer«  østfra  at  slaa  sig  ned  her,  og  i  1847 
taltes  der  halvfjerdsindstyve  Bygninger,  i  hvilke  levede  300  Mennesker. 
Den  15de  November  samme  Aar  var  en  mærkelig  Dag,  thi  da  viste 
den  første  Dampbaad  sig  i  Bugten.  I  Marts  1848  havde  Byen  alt 
200  Huse,  og  Befolkningen  var  voxet  til  850,  og  den  3die  April 
begyndte  den  første  offentlige  Skole. 

Saa  kom  Guldopdagelserne  med  deres  umaadelige  Tilstrømning. 
Byen  voxede  i  rivende  Fart  til  10,000,  20,000,  30,000  o.  s.  v.;  den 
tæller  nu  c.  170,000  Indbyggere. 

Byen  gjennemgik  adskillige  store  Prøvelser.  PYygtelige  Ilde- 
brande hærgede  den  gjentagne  Gange  i  de  Tider,  da  den  næsten 
kun  bestod  af  Træhuse.  Den  første  Ildebrand,  Juledags  Aften  1849, 
ødelagde  for  over  en  Million  Dollars,  den  anden  i  Maj   1850  for  tre 

Millioner,  den  tredie  kun  en  Maaned  efter  for  fire  Millioner,  den 
fjerde  allerede  i  September  for  henved  en  Milbon. 

Men  Ildebrandene  vare  den  mindste  Plage  i  de  Dage.  Byen 
var  bleven  et  Samlingsted  for  Udskud  fra  to  Verdensdele,  halvt 
Bordel,  halvt  Spillehus  og  Drikkestøie  for  Guldgraverne.  At  Folk 
blev  skudte  ned  paa  Gaderne  om  Dagen,  var  en  Hverdagsbegivenhed, 
og  om  Natten  vare  hverken  Liv  eller  Ejendom  sikre  i  Husene.  Det 
gik  saa,  som  det  altid  ved  slige  Lejligheder  er  gaaet  i  Amerika, 
Ordenens  Venner  tog  sig  sammen  og  erklærede  Skurkene  aaben 
Fejde.  Der  etablerede  sig  en  »Aarvaagenhedskomite«  med  Valg- 
sprog »et  kort  Forhør  og  en  høj  Galge«,  og  saa  begyndte  man 
at  rydde  op.  Selvfølgelig  var  det  et  i  højeste  Grad  voveligt  Fore- 
tagende, man  indlod  sig  paa,  men  man  vovede  ligesaa  meget  ved  at 
taale  og  tie.  Og  Resultatet  var  glimrende.  Det  har  i  det  Hele  taget 
vist  sig,  at  en  energisk  Optræden  gjør  forbausende  hurtig  Virkning 
paa  Pakket.  Et  Dusin  hængte  Mordere  øve  en  højst  uhyggelig 
Virkning  paa  deres  Staldbrødre.  I  1851  og  52  og  igjen  i  1856 
maatte  saadanne  Aarvaagenheds  -  Komiteer  handle.  De  bragte 
Orden  og  Sikkerhed  for  Liv  og  Ejendom  tilveje  og  opløste  sig  saa 
atter  strax,  og  blev  selv  de  lydigste  mod  Lovene. 

Finansielle  Kriser  endelig  truede  Byen  flere  Gange  alvorlig. 
Priserne  undergik  de  voldsomste  Fluktuationer.  Det  fortælles  saaledes 
f.  Ex.,  at  i  1852  steg  Priser  paa  nogle  af  de  vigtigste  Livsfornøden- 
heder,  som  Mel,  indtil  400  pCt.  Uagtet  alle  disse  Rystelser  gik 
imidlertid  Byen  sikkert  og  ustandselig  fremad,  og  det  er  en  Selv- 
følge, at  dens  Indbyggere  smigre  sig  med,  at  den  inden  Aarhundre- 
dets  Udgang  skal  have  taget  Luven  fra  New- York. 

San  Francisco  er  en  meget  smuk  By.  Kun  fra  en  Side  kan 
man  tillands  komme  til  den,  og  i  alle  Udsigter  over  Byen  gjør 
Havet  sig  ogsaa  stærkt  gj ældende.  Byen  ligger  i  høj  Grad  malerisk 
paa  forskjellige  Klippehøje,  med  hvis  brune  Grund  dens  Huse  smelte 
sammen  i  Afstand.  Gaderne  ere  smukke  og  brede.  Husene  ere  rigt 
prydede  med  arkitektoniske  Forsiringer,  Butikerne  ere  ikke  alene 
store  og  rummelige,  men  der  er  ogsaa  i  Vinduerne  en  livligere  Ud- 

stilling  af  Varerne,  end  man  er  vant  til  at  se  i  de  store  amerikanske 
Udsalg,  hvor  det  ellers  hovedsagelig  er  ved  kolossale  Skilte  og 
Inskriptioner,  man  søger  at  lokke  Kunderne  til  sig.  Der  er  meget 
Liv  paa  Gaderne,  og  Mængden  har  her  en  vis  broget  Mangfoldighed, 
som  endnu  minder  om  de  Tider,  da  Byen  alene  var  Guldgraver- 
staden. Fysionomierne  ere  her  for  en  ikke  ringe  Del  sydlandske,  og 
man  hører  ikke  saa  lidt  Fransk  og  Spansk  i  Gaderne. 

Der  er  en  utvungen  Livlighed  over  Befolkningen  i  Gaderne,  som 
ikke  ganske  svarer  til  vore  gammeldags  Fordringer  om  god  Orden; 
der  kan  rides  i  Galop  og  kjøres  omkap  og  leveres  store  Træfninger 
om  Aftenen  og  skydes  og  fyrværkes  ad  libitum,  ja,  til  Ære  for 
Pavens  Jubilæum  og  for  Uafhængighedserklæringens  Aarsdag  havde 
Ungdommen  antændt  store  Baal  paa  selve  Gaderne,  uden  at  Nogen 
forstyrrede  denne  uskyldige  Fornøjelse,  ja,  man  tændte  aldeles  ufor- 
styrret disse  Baal  i  det  irske  Kvarter  paa  træbrolagt  Gade,  mellem 
lutter  Træhuse  og  i  en  rask  Blæst.  Sligt  er  imidlertid  »vestligt«, 
og  der  er  ikke  videre  at  sige  dertil. 

Montgomery  Street  kaldes  San  Franciscos  Broadway;  den  ud- 
mærker sig  ved  livlige  og  smukke  Butiker,  imponerende  Bygninger 
og  en  god  Brolægning.  Om  Formiddagen  er  her  i  Gaderne  et  i 
høj  Grad  livligt  Forretningsrøre,  efter  Kl.  3  til  »Dinner  Time«  er  det 
den  elegante  Verdens  Tid  i  Gaden  og  om  Aftenen  den  store  Demi- 
mondes;  Mændenes  Ansigter  se  noget  mere  ejendommelige,  bestemte, 
haarde,  spændte  ud,  end  man  er  vant  til  i  en  Hovedstad,  og  deres 
Klædedragt  er  stadig  vestlig;  Damerne  ere  meget  smukke  og  meget 
elegante.  Parallelt  med  Montgomery  Street  gaar  som  en  Rival 
Kearney  Street,  ja  dens  Bygninger  ere  maaske  endnu  mere  impone- 
rende. California  Street,  Byens  Bank-  og  Pengegade,  skærer  disse  to 
Gader.  I  Stykket  nedenfor  Montgomery  Street  ligger  en  hel  Sam- 
ling pragtfulde  Bank-  og  Forretningsbygninger.  Market  Street  skiller 
den  ældre  By  fra  den  yngre,  den  frembyder  en  ret  ejendommelig 
Blanding  af  nye  Pragtbygninger  med  store  Forretninger  og  gamle 
Rønner  med  fulde  og  kivagtige  Irlændere. 

Montgomery  Street  gaar  lige  op  ad  en  stejl  Høj,    saa  stejl,  at 

den  sidste  Del  af  Gaden  kun  er  for  Fodgængere.  Fra  Toppen  af 
denne  lille  Klippe,  i  hvilken  Husene  ere  skaarne  ind,  har  man  en 
imponerende  Udsigt  over  Byen  og  Bugten  ud  mod  den  gyldne  Port, 
gjennem  hvilken  de  store  Skibe  forsvinde  og  andre  dukke  frem. 

Men  vil  man  i  denne  By  ved  det  stille  Hav  ret  se  dette,  maa 
man  længere  ud,  ud  ad  San  Franciscos  Ynglingspromenade,  den 
brede,  haarde,  jævne  Vej,  som  gaar  ud  i  vestlig  Retning  fra 
Byens  Grænser  til  de  vældige  Skrænter  ved  Oceanet,  paa  hvilke 
Cliff  House  ligger.  Den  fortrinlige  Vej  er  saa  bred,  at  tyve  Vogne 
kunne  kjøre  ved  Siden  af  hinanden,  og  San  Franciscanerne  kunne 
naar  de  i  Promenadetiden  møde  her  med  deres  elegante  »turn  outs«, 
ret  vise  deres  fortræffelige  Traveres  Egenskaber,  ofte  i  de  Kap- 
kjørseler  paa  offentlig  Vej ,  som  ere  saa  yndede  i  det  frie 
Amerika. 

Cliff  House  er  et  smukt  Hotel,  væsentlig  optaget  af  et  Restaura- 
tionslokale,  som  er  enestaaende  i  sin  Slags  i  Verden,  thi  fra  Vin- 
duerne i  dets  luftige  Lokaler  ser  man  ud  over  en  Veranda  det  stille 
Havs  majestætiske  Flade  brede  sig  vidt  og  ubegrænset.  Forneden, 
tæt  ved  Hotellet,  rage  nogle  nøgne  Klipper  op  af  Vandet,  over- 
sprøjtede bestandig  af  Bølgeslaget,  thi  det  er  stolte  Bølger,  som 
rulle  ind  her  paa  Kysten,  kommende  fra  Japan  og  Sandwichøerne. 
Paa  disse  Klipper  har  man  et  ganske  forunderligt  Skue,  det  ser  ud  som 
om  de  sorte  Stene  rørte  sig,  vare  i  bestandig  Bevægelse,  skydende  sig 
frem  og  tilbage  over  hverandre.  Det  er  Sæler,  som  komme  op  fra 
Vandet,  og  som  have  udkaaret  disse  Klipper  til  deres  Yndlingssted. 
Det  er  i  højeste  Grad  ejendommeligt  at  se  dem  flokkes  om  dem  og 
paa  dem,  kravle  op  af  Vandet  med  en  Lethed,  man  ikke  skulde 
tiltro  dem,  og  atter  slaa  en  hurtig  Kulbøtte  ned  i  det,  naar  de  længes 
efter  en  Svømmetur.  Der  er  altid  fuldt  af  dem,  boltrende  deres 
glatte  sorte  Kroppe  paa  de  vaade  Stene  og  udstødende  deres  hæse 
Gjøen  ad  Betragterne  paa  Hotellets  Veranda  eller  inde  paa  Land- 
strimlen ved  Skrænternes  Fod.  De  ere  fredlyste  paa  disse  Klipper, 
og  Sælerne  paa  »the  seal  rocks«  spille  i  San  Francisco  en  lignende 
Rolle  som  Bjørnene  i  Bern. 

Naar  man  kommer  til  San  Francisco  østfra,  er  der  adskillige 
Forandringer,  som  strax  gjøre  sig  bemærkelige.  Den  ene  er  Klimaet, 
og  om  Sommeren  er  Forandringen  højst  velgj ørende.  Medens  man 
i  Bladene  læser  Beretninger  om  en  kvælende  Hede  i  New-York  og  andre 
østlige  Byer,  som  lader  befrygte  Udbrud  af  epidemiske  Sygdomme 
og  slaar  Folk  ned  af  Solstik  i  Dusinvis,  har  man  i  San  Francisco  ial- 
fald  efter  Kl.  12 — 1  en  saa  frisk  Kølighed  i  Solskinnet,  at  man  tager 
en  let  Overfrakke  paa,  naar  man  gaar  ud,  og  kan  se  Ilden  brænde  i 
Kaminerne  i  Hotellets  Saloner.  Kyststrækningerne  ved  det  stille  Hav 
have  nemlig  et  helt  ejendommeligt  Klima.  Det  er  i  en  ganske 
ualmindelig  Grad  ensartet  hele  Aaret  igjennem,  køligt  om  Sommeren, 
mildt  om  Vinteren.  Aarets  Middeltemperatur  er  14  Gr.  R.,  lavest  i 
Januar  med  13  Gr.,  højest  i  September  med  17  Gr.  Man  faar 
unægtelig  en  Forestilling  om,  at  endelig  i  San  Francisco  vilde  den 
ikke  ganske  ringe  Del  af  Menneskeheden,  som  om  Vinteren  altid 
sukker  efter  Varme  og  om  Sommeren  efter  Kølighed,  finde  sig 
nogenlunde  vel  tilpas. 

Køligheden  om  Sommeren  skyldes  væsentlig  Søvinden,  som 
blæser  med  stor  Regelmæssighed,  i  de  tre  egentlige  Sommermaaneder 
næsten  paa  Klokkeslet  fra  Kl.  1 — 6.  Den  eneste  Ubehagelighed, 
som  er  forbunden  med  den,  er,  naar  den  i  Reglen  lette  Taage,  som 
ledsager  den,  bliver  for  tæt  og  klam. 

Den  anden  Forandring,  man  paaskjønner,  er  paa  Pengevæsenets 
Omraade.  I  de  andre  Stater,  ialfald  indtil  Kaliforniens  Grænsestater, 
ser  man,  som  bekjendt,  efter  Krigen  ikke  Andet  end  Papirspenge; 
med  Undtagelse  af  de  mindste  Skillemønter  af  Kobber  og  Kikkel, 
der  ere  prægede  fra  5  Cts.  og  nedad,  har  man  kun  at  gjøre  med 
mere  og  mindre  forkrøllede,  smudsige  Lapper  og  Sedler.  Navnlig  de 
ganske  smaa  Sedler  for  Brøkdele  af  en  Dollar  ere  højst  ubehagelige 
Lapper,  især  fordi  Amerikanerne  ikke  anse  det  for  at  være  Umagen 
værd,  og  det  ikke  engang  er  god  og  flot  Tone  at  gjemme  dem  ordent- 
lig i  en  Portemonnaie ;  man  stikker  dem  sammenkrøllede  i  smaa 
Klumper  løse  i  Lommen.  Ude  i  Kalifornien,  Guldets  og  Sølvets 
Hjem,   er  det  naturligvis  anderledes.      Med  Velbehag  tager  man  de 

smukke  Mønter  i  sin  Haand,  og  Forandringen  turde  ogsaa  for  saa  vidt 
være  fordelagtig  i  økonomisk  Henseende,  som  man  faktisk  tager 
mindre  i  Betragtning  at  skille  sig  ved  en  smudsig  lille  Klump  Papir- 
sedler end  ved  en  smuk  Guldmønt,  der  repræsenterer  den  samme  Værdi. 

Livet  i  San  Francisco  er  endnu  en  ung,  kæmpende  Bys.  Gode 
og  slette  Elementer  ere  stærkt  blandede.  Al  mulig  materiel  Dygtig- 
hed er  stærkt  udviklet  baade  i  Godt  og  Ondt.  Det  er  en  rig  By, 
en  meget  rig  By,  thi  det  anslaas,  at  den  har  1000  Dollars  Kapital 
pr.  Indbygger,  men  Rigdommen  er  ikke  vunden  let.  De  fleste  »store« 
Folk,  man  træffer,  have  været  ruinerede  en  eller  flere  Gange  og 
have  taget  fat  paany  og  paany,  indtil  Lykken  vendte  sig  eller  de 
blev  klogere;  thi  man  er  »sharp«  i  San  Francisco,  og  Børsen  der 
mener  ikke  at  kunne  lære  Noget  af  Wall  Street  i  Retning  af  »Ringe« 
og  »Hjørner«. 

Mændene  ere  en  dristig  og  original  Blanding  af  ridderlige, 
schofle,  tyvagtige  og  banditmæssige  Elementer,  »en  Blanding  af  New- 
York,  St.  Louis  og  Chicago  med  en  god  Del  kalifornisk  Originalitet«. 
Kvinderne,  klages  der,  have  endnu  ikke  ret  formaaet  at  gjøre  sig 
gj ældende  i  dette  Samfund;  det  har  endnu  for  en  stor  Del  bevaret 
sin  maskuline  Karakter.  De  ere  endnu  forholdsvis  faa  i  Antal, 
Ungkarlelivet  er  meget  yndet,  og  Damerne  i  San  Francisco  have 
gjennemgaaende  ikke  noget  godt  Ry  paa  sig.  Der  er  ringere  Ær- 
bødighed for  Kvinden  end  i  Østen,  men  ogsaa  færre  Kvinder  at  ære. 
Der  forefaldt  i  Sommeren  1871  en  betegnende,  men  uhyggelig  Historie 
i  San  Francisco.  En  meget  smuk  og  meget  letfærdig  Dame  havde 
i  længere  Tid  havt  til  Elsker  en  af  Kaliforniens  fremragende  Mænd, 
hvis  Formue  hun  havde  hjulpet  ham  til  at  ødelægge.  Elskeren  var 
gift  med  en  vakker  Dame  og  havde  flere  Børn  i  sit  Ægteskab,  men 
havde  for  sin  Mætresses  Skyld  forladt  sin  Familie.  Han  vendte  til- 
bage til  sin  Kone  og  brød  endelig  med  Fruentimmeret.  Denne  pas- 
sede ham  da  op  og  skød  ham  en  Dag  ombord  paa  et  Dampskib. 

Dette  Mord  vakte  lige  dyb  Forbitrelse  hos  alle  Mænd  og  lige 
stærk  Sympathi  hos  Damerne  i  Kalifor nieu.      Ingen  af  disse  tænkte 

paa  den  stakkels  Enke,  som  havde  mistet  ikke  blot  sin  Mand  og 
sine  Børns  Fader,  men  ogsaa,  hvad  man  dog  ellers  vel  kan  vurdere, 
var  bleven  bedraget  for  sin  og  deres  Formue.  Sympathien  blev  hos 
Kurtisanen.  Hun  elskede  Manden,  hun  bestjal  og  skød,  den 
Anden  var  kun  gift  med  ham,  saaledes  ræsonnerede  de  skjønne 
Kalifornierinder.  Det  er  blevet  sagt  om  New- York,  at  det  staar 
paa  Randen  af  »Free  love«.  Det  kunde  maaske  snarere  siges  om 
San  Francisco.  Fruentimmeret  blev  dømt  fra  Livet  for  Jury'en,  men 
det  er  gaaet  hende,  som  det  gik  Foster.  De  amerikanske  Proces- 
love  frembyde  Muligheden  for  en  Mængde  Elusioner,  og  skjøndt  hun 
skulde  være  henrettet  i  Sommeren  1871,  gik  Aaret  dog  ud,  uden  at 
hun  var  bleven  henrettet,  og  hendes  Venner  vare  fra  Begyndelsen 
af  overbeviste  om,  at  det  aldrig  vilde  blive  til  Noget  med  denne 
Ubehagelighed.  Det  var  betegnende  for  Stemningen,  at  da  det  vær- 
dige Par  Mrs.  Stanton  og  Miss  Anthony,  hvis  Rejse  vestpaa  for  en 
Del  faldt  sammen  med  Forfatterens,  kom  til  San  Francisco  for  at 
holde  deres  Tale,  begyndte  de  med  at  gjøre  Fruentimmeret  deres 
Opvartning  i  det  Fængsel,  hvor  hun  var  bleven  hensat  som  for 
Tiden  dødsdømt. 

Hvad  det  Ydre  angaar,  ere  iøvrigt  Damerne  i  San  Francisco  i 
Reglen  ualmindelig  pyntesyge,  selv  af  amerikanske  Damer  at  være. 
Det  er  der,  som  alle  Steder,  Tilfældet,  at  mange  af  Byens  Familier 
enten  leve  paa  Hoteller  eller  ialfald  indtage  alle  deres  Maaltider  der, 
og  det  var  i  Virkeligheden  forbausende  at  se  den  Elegance,  der  ud- 
foldedes. Om  Aftenen  dansedes  der  oftere  i  Hotellets  Dansesal,  og 
medens  Herrerne  mødte  med  Frakker  og  lyse  Benklæder  og  kulørte 
Halstørklæder  med  store  Naale,  saa  man  hos  Damerne  det  ene 
Aftentoilet  mere  elegant  end  det  andet. 

»Grand  Hotel«  var  et  overordentlig  elegant  og  smagfuldt  Hotel, 
men  dog  et  Hotel;  de  Damer,  som  boede  der  og  spiste  der,  syntes 
imidlertid  at  tage  Sagen,  som  om  de  boede  paa  et  elegant  Badested. 
Det  var  aabenbart  ikke  yndet  at  møde  to  Dage  i  Træk  med  den 
samme  Kjole. 

Det  er  flotte  Folk  i  San  Francisco.  Man  er  i  det  Hele  taget 
flot  med  Penge  i  Amerika,  men  her  i  en  særlig  høj  Grad.  Smaa- 
penge  tager  man  ingen  Notits  af;  en  Sum,  som  svarer  til  otte  Skil- 
ling Dansk,  er  uendelig  lille,  lig  Nul  i  daglig  Handel  og  Vandel. 
Man  regner  nemlig  Summer  efter  »bits«,  en  imaginær  Mynt  af 
12^  Cents  Værdi.  Fn  Avis  koster  10  Cents.  Giver  man  Avisdrengen 
en  Mønt  paa  25  Cents,  giver  han  En  efter  al  Rimelighed  et  10  Cents 
Stykke  igjen,  thi  5  Cents  Stykker  (5  Cents  hg  c.  10  Sk.  Dansk) 
existere  næsten  ikke.  Gjør  man  Indsigelser  herimod,  leverer  den 
unge  Borger  En  stolt  25  Cents  Stykket  tilbage  og  beder  om  sin 
Avis;  et  Menneske,  der  tager  Notits  af  5  Cents,  ønsker  han  ikke  at 
have  Noget  at  gjøre  med.  Omvendt  lade  Folk  ogsaa  denne  Bereg- 
ning gjælde  mod  sig.  Skal  man  f.  Ex.  i  Hotellet  have  et  Frimærke 
til  15  Cents  og  betaler  20  Cents  for  det,  er  det  meget  muligt,  at 
man  lader  det  slaa  til,  men  betaler  man  kun  10  Cents  for  det,  slaar 
det  ogsaa  til. 

I  mange  elegante  Drikkestuer  serveres  der  ikke  blot  gratis  med 
den  sædvanlige  kolde  Opdækning,  kun  endnu  rigeligere  end  østpaa, 
men  der  serveres  ogsaa  gratis  Lunch,  bestaaende  af  Suppe  og 
fortræffelige  Stege  samt  Pie.  Enhver  kan  gaa  ind  der  og  spise  et 
godt  og  rigeligt  Maaltid,  det  er  en  Forudsætning,  at  han  tager  en 
»Drink«,  og  det  gjøre  Folk  jo  naturligvis  ogsaa,  men  det  er  ingen 
juridisk  Nødvendighed;  Enhver  kan  gaa  og  komme,  ganske  som  han 
vil,  der  øves  ikke  nogen  Kontrol.  Det  minder  unægtelig  stærkt  om 
Guldalderens  Dage,  ovenikjøbet  med  den  Fordel,  at  her  er  Bouillon 
og  Roastbeef  i  Stedet  for  Mælk  og  Honning,  og  Forf.  maa  tilstaa,  at 
han  var  saa  vantro,  at  han  ikke  vilde  tro,  det  virkelig  gik  saa 
rundhaandet  til,  før  han  saa  det. 

Der  drikkes  meget  i  San  Francisco.  Baade  det  anspændende 
Liv  og  Klimaet  opfordrer  dertil.  Ingen  Slaphed  og  Nedspændthcd 
taale  disse  Folk,  det  skal  gaa  med  fuld  Kraft,  til  der  stoppes,  men 
saa  stoppes  der  ogsaa  pludselig.  »Forretningsmændene  dø  pludselig,« 
siger  Bancroft's  nye  Rejsehaandbog  for  San  Francisco  med  stor 
statistisk  Ro. 

Kineserne  spille  en  stor  Rolle  ude  i  Kalifornien.  Allerede  paa 
Central-Pacifie  forbauses  man  over  den  Mangfoldighed  af  kinesiske 
Arbejdere,  man  ser  færdes  langs  Banen.  Man  ser  næsten  ikke 
Andre  end  disse  underlige  Skikkelser  med  de  blaa  Kofter  og  de  gule 
Ansigter,  saa  ens  at  se  til  for  det  europæiske  Øje,  som  var  det 
lutter  Tinsoldater.  De  arbejde  paa  en  ejendommelig  puslende  Maade, 
rolig  og  ufortrødent,  som  om  de  ikke  kjendte  andet  Slags  Liv  end 
at  staa  i  Grus  i  glødende  Solskin  og  hakke  og  grave  og  banke  paa 
Sveller  og  Skinner.  Naar  Toget  er  lige  ved  dem,  smutte  de  til  Siden 
fra  Sporet  og  stirre  op  paa  det  med  deres  smaa,  spejdende,  sorte 
Øjne,  og  saasnart  det  er  raslet  forbi,  smutte  de  frem  igjen  og 
pusle  videre  med  Grus  og  Skinner. 

Kineserne  ere  i  Virkeligheden  vidt  udbredte  Vest  for  Utah  og 
Klippebjergene.  De  begyndte  at  komme  over  til  Amerika  1817,  da 
man  havde  en  Indvandring  af  over  20,000.  Det  er  vanskeligt  at 
sige,  hvor  mange  der  nu  findes  i  Kalifornien  og  de  vestlige  Stater, 
maaske  dog  ikke  over  70,000.  Et  langt  større  Antal  er  imidlertid 
kommet  derover,  men  Mange  ere  døde,  og  et  betydeligt  Antal  atter 
vendt  hjem,  efter  at  have  tjent  de  Penge,  de  søgte. 

De  findes  navnlig  i  Staterne  Kalifornien,  Oregon,  Idaho  og  Ne- 
vada, arbejdende  i  Køkkener,  Haver  eller  Miner  og  udrettende  en 
hel  Del  Arbejde,  som  skal  gjøres  billigere,  end  man  kan  faa  Kau- 
kaserne  til  at  arbejde. 

De  komme  ikke  for  at  blive  i  Landet,  hverken  deres  Familier 
eller  Præster  følge  dem,  og  der  er  Intet,  de  frygte  mere  end  at  dø 
og  blive  begravne  i  Udlændigheden.  Enhver  Damper  til  Kina  fører 
derfor  ogsaa  kinesiske  Lig  hjem.  Der  skal  ikke  være  mange  Mænd 
iblandt  dem  af  stor  Intelligens,  ikke  heller  mange  egentlig  rige  Folk, 
skjøndt  begge  Dele  ere  Noget,  man  vil  ofte  høre  forsikre.  De  skulle 
ogsaa  vise  en  mærkværdigt  ringe  Grad  af  Perfektibilitet.  De  fleste 
af  dem  kunne  læse  og  skrive  lidt  og  besidde  ganske  det  samme  lille 
Kvantum  »Dannelse«,  for  at  bruge  det  europæiske  Ord,  men  dette 
kan  ikke  forøges,  ikke  paavirkes.  Bønderne  sige,  at  man  kan 
gjemme  Æg  saa  længe,  indtil  Blommen  er  bleven  til  en  Sten;  det 
synes  at  være  gaaet  paa  samme  Maade  med  den  kinesiske  Folke- 
dannelse. En  Kineser  kan  slaa  en  raa  Irlænder  paa  mange  Punkter, 
men  om  man  ogsaa  vil  nægte  Irlænderen  Perfektibilitet  sammenlignet 
med  andre  Europæere,  kommer  man  dog  til  at  anlægge  en  anden 
Maalestok  paa  ham,  naar  man  sammenligner  ham  med  Kineseren. 

De  mere  fremragende  Kinesere  skulle  ogsaa  have  det  samme 
stereotype  aandelige  Præg  i  det  Merindhold,  de  besidde.  Det  er  i 
Almindelighed  Forretningsmænd  en  gros  i  The  og  Silke,  og  Mange 
af  dem  skulle  være  meget  respekterede  af  deres  amerikanske 
Værkfæller. 

Kineserne  paa  Kysten  ere  delte  i  sex  forskjellige  Kompagnier, 
som  repræsentere  de  forskjellige  Egne  af  Kina,  fra  hvilke  de  ere 
komne.  Hvert  af  disse  Kompagnier  har  sit  Hovedkvarter  med  en 
Slags  Bestyrelse  i  San  Francisco. 

Kineserne  paatage  sig  alle  mulige  Arter  af  Arbejde,  og  ere 
navnlig  brugte  som  Tjenestetyende.  De  drive  imidlertid  ogsaa  andre 
højere  Haandteringer,  og  ikke  Faa  af  dem  ere  f.  Ex.  Læger.  Man 
ser  i  de  kaliforniske  Aviser  hyppig  Avertissementer  om,  at  Ah-Sing  eller 
Wee-Lung  helbrede  for  alle  mulige  Lidelser  og  Sygdomme.  De  ere  flinke 
som  mandlige  Barnepiger,  som  Skræddere,  Skomagere,  Vaskekoner 
o.  s.  v.  paa  samme  Tid,  som  det  er  dem,  der  have  udført  en  væsen- 
lig Del  af  det  haarde  Arbejde  paa  Central-Pacific-Banen.  De  bruges 
ogsaa  mange  Steder  som  Opvartere  og  som  Kokke.     I  den  sidste 

Egenskab  ere  de  imidlertid  ikke  almindelig  yndede,  og  der  fortælles 
altid  adskillige  Ting  om  deres  Maade  at  tilberede  Mad  paa,  som 
gjør  En  meget  spændt  paa  at  faa  at  vide,  om  det  er  kinesiske 
Kokke,  der  have  lavet  Maden  paa  den  Restauration,  hvor  man  er, 
før  man  spiser  den.  Det  hedder  sig  navnlig,  at  det  overordentlig 
heldige  Greb,  de  have  paa  at  kryddre  en  Sauce,  skyldes  den  Frem- 
gangsmaade,  at  Kokken  i  sin  Mund  blander  Ingredienserne  og  saa 
sprøjter  dem  ud  imellem  Tænderne  over  den  paagjældende  Ret. 
Det  er  en  højst  bogstavelig  Anvendelse  af  vore  Kogebøgers  Anbefa- 
ling om  at  tage  af  hint  eller  dette  »efter  Smag«.  Naar  de  stryge, 
anvendes  iøvrigt  Munden  paa  samme  Maade  til  at  sprøjte  Vand  fint 
og  jævnt  ud  paa  Linnedet. 

Kineserne  kunne  meget  vel  bruges  til  Landbrugsarbejde,  og  naar 
Manufakturer  have  naaet  en  anselig  Udvikling  i  Kalifornien,  skyldes 
dette  det  billige  kinesiske  Arbejde. 

Som  Minearbejdere  tage  de,  hvad  de  Andre  levne.  Naar  en 
Mine  er  gaaet  over  tre,  fire,  fem  Gange,  kommer  Kinesernes  Tur, 
og  de  finde  altid  Noget. 

De  arbejde  som  sagt  meget  billig.  Man  regner,  at  havde  man 
ikke  havt  dem,  vilde  Pacifik-Jernbanen ,  hvor  der  arbejdede  indtil 
12,000  paa  en  Gang,  have  kostet  en  Trediedel  mere  og  været  flere 
Aar  længere  under  Arbejde.  Det  almindelige  Forhold  skal  være,  at 
Kineserne  arbejde  for  Halvdelen  af,  hvad  Andre  faa.  Man  skulde 
derfor  tro,  at  man  var  glad  over  at  modtage  dem  i  Kalifornien,  at 
deres  Indvandring  var  begunstiget,  og  at  Loven  sikrede  dem  deres 
Stilling,  men  dette  er  ingenlunde  Tilfældet.  Lige  siden  de  begyndte  at 
komme,  har  det  været  et  Spørgsmaal,  om  man  ikke  skulde  forbyde  dem 
Adgang  til  Landet.  Der  mangler  dem  faktisk  Beskyttelse  baade  for  Per- 
soner og  Ejendom,  de  trykkes  med  Skatter  og  Afgifter  af  forskjellige 
Arter,  de  kunne  slaas,  mishandles,  ja  dræbes  saa  smaat,  uden  at 
Nogen  tager  sig  deraf.  Man  kan  ganske  vist  ikke  se  Meget  af  disse 
Kineseres  Færden  uden  at  faa  en  instinktmæssig,  men  uovervindelig 
Aversion  imod  dem,  saaledes  gik  det  ialfald  Forfatteren;  men  som 
Menneske  kan  man  dog  ikke  Andet  end  føle  sig  oprørt  over  at  høre 

og  læse  om,  hvorledes  de  stundom  endnu  behandles  og  hyppigt  be- 
handledes for  nogle  Aar  siden ;  navnlig  ude  i  Mineegnene  plyndredes 
de  for  et  godt  Ord  og  bleve  slaaede  ihjel,  naar  de  ikke  fandt  sig  i, 
at  man  tog  deres  sammenskrabede  Ejendom  fra  dem. 

Uvillien  imod  Kineserne  vilde  være  endnu  stærkere,  hvis  der 
var  nogen  Tale  om,  at  de  ønskede  at  faa  Andel  i  politiske  Rettig- 
heder, men  herfor  ere  de  aldeles  ligegyldige.  Kom  der  nogen  For- 
andring heri,  vilde  »det  kinesiske  Spørgsmaal«  faa  en  mere  bræn- 
dende Karakter. 

Hvad  der  især  forbitrer  de  lavere  Samfundsklasser  mod  Kine- 
serne, er  naturligvis  først,  at  de  arbejde  saa  billig,  dernæst  at  de 
blot  tænke  paa  at  spare  Penge  sammen  og  derfor  ikke  bruge  Noget- 
somhelst.  De  leve  af  en  Trediedel  af  det  Kvantum  Føde,  en  Ameri- 
kaner bruger,  og  drikke  ikke. 

Denne  Uvillie  mod  Kineserne  har  faaet  et  meget  morsomt  Ud- 
tryk i  følgende  Lovforslag,  som  virkelig  af  et  spøgefuldt  Medlem  i 
Aaret  1870  indbragtes  i  Oregons  Senat: 

§  1.  Ingen  Kineser  skal  have  Tilladelse  til  at  dø  i  denne  Stat, 
før  han  har  betalt  10  Dollars  for  et  Par  Støvler  til  at  kradse  af  i. 

§  2.  Enhver  Kineser,  som  dør  i  Henhold  til  denne  Lov,  skal 
begraves  sex  Fod  under  Jorden. 

§  3.  Enhver  Kineser,  som  agter  at  opgrave  en  anden  Kinesers 
Ben,  skal  først  forskaffe  sig  en  Tilladelse  fra  Statssekretariatet,  for 
hvilken  han  skal  betale  fire  Dollars. 

§  4.  Forsøger  nogen  død  Kineser  paa  selv  at  opgrave  sine  Ben 
uden  forudgaaende  Anmeldelse  til  Statssekretariatet,  bliver  han  at 
mulktere  paa  100  Dollars. 

g  5.  Lader  nogen  Kineser  sig  føde  uden  Ben  for  underfundigen 
og  uærligen  at  omgaa  denne  Lov,  skal  han  betale  en  Mulkt  paa 
500  Dollars. 

Hvor  mango  Kinesere  der  lever  i  San  Francisco,  er  vanskeligt 
at  sige.  Det  er  mange  Tusinde,  og  de  bidrage  væsentlig  til  at  give 
Byen  dens  ejendommelige  Præg. 

Naar  Arbejdstiden  er  omme,  ser  man  i  alle  Gaderne  en  Vrimmel 
af  disse  smaa  Skikkelser  i  deres  mørke  Klæder  og  med  deres  for- 
underlige tyksaalede,  men  vist  ret  praktiske  Sko.  Følger  man  efter 
dem,  kommer  man  ind  i  det  Kvarter  midt  i  Byen,  som  kaldes  »den 
kinesiske  By«,  og  som  er  en  af  San  Franciscos  Mærkværdigheder. 
Husene  ere  europæiske,  men  Befolkningen  er  næsten  udelukkende 
kinesisk.  Det  er  Kinesere,  man  møder  i  Gaderne,  Kinesere,  man 
ser  i  Butikerne,  og  kinesiske  Bogstaver,  man  læser  paa  Skiltene. 
Det  er  et  livligt  og  afvexlende  Skue,  man  træffer  her.  Man  ser  ned 
i  en  Kjelder  og  finder  der  Kinesere  ivrigt  beskjæftigede  med  at  vaske, 
stryge  og  pibe  og  lægge  Tøjet  sammen  med  en  Akkuratesse,  der 
ikke  giver  nogen  Vaskerkone  noget  efter.  Man  ser  ned  i  en  anden 
Kjelder,  og  her  sidde  Kineserne  hver  foran  sin  Symaskine  og  sy  løs, 
som  om  det  gjaldt  deres  Liv.  I  den  tredie  Kjelder  sidder  den 
kinesiske  Skoflikker  med  store  Briller  paa  Næsen  og  udretter  det 
Arbejde,  som  hans  kaukasiske  Laugsfælle  haanlig  vilde  rynke  Næse 
ad,  og  Lappeskrædderen  maa  søges  blandt  Kineserne  ligesaa  vel 
som  Skomageren.  At  Kludesamlerforretningen  er  i  Kinesernes  Hænder, 
er  en  Selvfølge.  Det  er  imidlertid  ingenlunde  blot  det  simpleste 
og  billigst  betalte  Arbejde,  som  de  nøjsomme  Kinesere  have  tilegnet 
sig  her  i  Byen.  Kommer  man  ind  i  en  af  de  store  Banker,  ser  man 
Kinesere  blandt  Personalet,  og  der  er  meget  velstaaende,  ja  rige 
kinesiske  Kjøbmænd  i  San  Francisco;  man  læser  Avertissementer  i 
Bladene  fra  anselige  kinesiske  Forretninger,  og  i  Kineserbyen  selv 
er  der  ved  Siden  af  Vasker kjelderne  og  Syhusene  en  Mangfoldighed 
af  større  kinesiske  Butiker  og  Udsalg.  Endel  af  disse  ere  beregnede 
paa  Europæerne,  og  her  falbydes  kinesiske  Kuriositeter  og  den  Slags 
Tøjer,  som  ere  efterspurgte  af  Europæere.  Andre  ere  udelukkende 
beregnede  paa  det  kinesiske  Publikum  selv  og  synes  med  deres 
Mangfoldighed  af  gaadefulde  Gj  en  stande  skikkede  til  helt  og  holdent 
at  gaa  over  i  et  af  det  ethnografiske  Museums  Glasskabe,  rigtignok 
med  Undtagelse  af  en  Klasse,  hvis  Butiker  imidlertid  se  allermest 
kinesiske  ud:  Delikatesse-  og  Viktualiehandlerne.  Det  Syn,  der 
møder   En    hos    en    saadan    kinesisk   Delikatessehandler,    er   højst 

forunderligt.  Ved  Siden  af  pragtfulde  Ærter  og  Bananer  ser  man 
Kurve  fulde  af  smaa,  nylig  spirede  hvide  Tingester,  underlige  Grønt- 
sager, lutter  Stilke  eller  lutter  Trævler,  døde  Fisk,  tørrede  Krabber, 
Samlinger  af  ubekj endte  syltede  Skaldyr,  røgede  Fugle  med  lange 
Næb  og  ubehagelige  smaa  plukkede  Fugleunger,  og  omkring  alle 
disse  og  mange  andre  aldeles  uforklarlige  Lækkerheder  ser  man 
Gourmanderne  blandt  det  himmelske  Riges  Sønner  opstillede,  ligesom 
Pariserne  i  gamle  Dage  stod  udenfor  Chevets  store  Ruder  i  Palais  Royal. 
De  kinesiske  Handelsmænd  ere  ret  forekommende  imod  deres  kau- 
kasiske Kunder,  men  —  maaske  paa  Grund  af  jevnlige  uheldige 
Erfaringer  —  ikke  videre  tilbøjelige  til  at  forevise  deres  Varer. 
De  skulle  være  særdeles  ordenlige  som  Forretningsfolk,  og  man  kan 
ogsaa  i  de  simpleste  Boder  se  Handelsmanden  benytte  Tiden,  naar 
der  ingen  Kunder  er,  til  at  sysle  med  sine  Bøger,  hvor  hans  Regn- 
skaber ere  malede  i  mystiske  Kvadrater. 

Det  kinesiske  Kvarter  i  San  Francisco  er  interessant  om  Dagen, 
men  ulige  interessantere  er  det  dog  at  foretage  en  Nattevandring 
gjennem  det.  Det  er  en  meget  yndet  Fornøjelse  for  Fremmede,  og 
man  behøver  ikke  at  foretage  nogen  Henvendelse  til  Autoriteterne 
for  at  opnaa  den  ganske  vist  nødvendige  Politiledsagelse  paa  en 
saadan  Tur.  Der  er  forskjellige  Opdagelsesbetjente,  hvis  Adresse 
man  med  Lethed  kan  faa  i  Hotellerne,  som  man  aldeles  forretnings- 
mæssigt kan  leje  til  at  gjøre  en  Tur  med  sig,  og  som  til  Punkt  og 
Prikke  og  meget  bedre  end  den  Fremmede  selv  ved,  hvad  han 
ønsker  at  se,  og  hvad  der  kan  vises. 

I  Følgeskab  med  en  saadan  kyndig  Vejviser  begiver  man  sig  da 
en  Aftenstund  henad  Kl.  9  nedad  Sacramento  Street,  nedad  Pacific- 
Street  til  Stockton-  og  Jackson-Street  og  ind  i  en  Vrimmel  af  smaa 
Gader,  hvor  man  snart  er  bleven  eneste  Kaukasier  og  rundtomkring 
kun  ser  vrimle  disse  listende,  mørke  smaa  Skikkelser  og  hører  deres 
grimme  Sprog  og  underlige  Latter.  Nogle  af  Gaderne  ere  af  rimelig 
Brede,  andre  snevre  Gyder  med  elendige,  faldefærdige  Hytter,  som 
maa  være  forfærdelige  i  lldebrandstilfælde.  Belysningen  er  meget 
slet;  den  kommer  mest  fra  Husene,  og  naar  man  under  Betjentens 

kyndige  Førelse  pludselig  gjennem  en  Port  eller  en  anden  Indgang, 
som  man  ikke  vilde  lægge  særlig  Mærke  til,  dukker  ind  i  en 
saadan  Labyrinth  af  store  forfaldne  Rønner,  beklager  man  meget, 
at  man  i  Mørket  kun  er  saa  ufuldkomment  i  Stand  til  at  danne  sig 
nogen  Forestilling  om  deres  egentlige  Udseende,  thi  noget  Lignende 
som  disse  Boliger  faar  man  neppe  at  se  i  nogen  anden  By.  Nu 
ser  man  kun  dunkelt  ved  det  svage  Lys  høje  Mure,  Masser  af  Vin- 
duer og  Døre,  og  det  lader  sig  ikke  afgjøre,  hvor  det  ene  Hus 
holder  op  og  det  andet  begynder.  Ind  og  ud  ad  disse  Boliger  mylre 
Kineserne;  man  er  vant  til  i  de  europæiske  Hovedstæder  at  høre 
om  et  sørgelig  urimeligt  Antal  Beboere  i  et  enkelt  Hus;  her  bo  de 
vist  mange  Gange  tættere  sammen.  Gjennem  Vinduerne  i  Stueetagen 
ser  man  ind  i  smaa  sorte  Værelser,  der  ikke  bekræfte  Kinesernes  Ry 
for  Renlighed.  Paa  Gulvet  er  gjerne  bredt  Maatter,  men  der  er  faa 
Møbler,  nogle  Borde  og  Sæder  og  Kasser,  Alt  ser  fattigt  og  daarligt 
ud,  og  de  Scener,  man  ser  et  Glimt  af  i  disse  Omgivelser,  ere  fra- 
stødende og  hæslige  som  disse.  Det  er  Scener  af  raa  og  dyriske 
Orgier.  Medens  Mændene,  som  se  os,  sende  os  hadefulde  og  for- 
bitrede Blikke,  indbyder  snart  en  hæslig  gammel  Hex,  snart  en  ung 
Skjønhed,  der  ser  ud  som  en  taalelig  kjøn,  udklædt  Abekat,  os  til 
at  træde  indenfor.  Ikke  faa  Søfolk  ere  blandt  Gjæsterne  i  disse 
Huler  tilligemed  Udskud  af  alle  Samfundsklasser;  thi  det  kinesiske 
Kvarter  i  San  Francisco,  i  hvilket  der  ikke  findes  et  eneste  anstændigt 
Fruentimmer,  men  til  hvilket  der  udføres  Skibsladninger  af  Kinas 
kvindelige  Bærme,  er  om  Aftenen  og  Natten  Samlingspladsen  for 
endel  af  San  Franciscos  værste  Befolkning,  Slagsmaal  ere  staaende  i 
disse  Knejper  og  Mord  daglige  Begivenheder. 

Vi  standse  udenfor  en  mørk  Kjelderhals,  og  Betjenten  under- 
retter os  om,  at  her  er  Nedgangen  til  et  af  Kvarterets  simple 
Opiumshuse.  Vi  krybe  ned  ad  en  stejl  Trappe  og  komme  ind  i  et 
Hul,  i  hvilket  en  gammel  Kineser,  gul  og  ubevægelig  som  en  Vox- 
figur,  sidder  ved  en  osende  Olielampe  paa  et  lille  Bord  og  tager 
imod  Pengene.  Fra  hans  Hule  komme  vi  ind  i  et  Par  andre  Huller, 
der  ikke  ligne  noget  Andet  end  tomme  Brændekjeldere  med  Hylder. 

Paa  Hylderne  ligge  paa  smaa  skidne,  lurvede  Hynder  Røgerne,  tilsyne- 
ladende ganske  bevidstløse.  En  Enkelt  vender  sig  om  mod  os,  ser 
et  Øjeblik  paa  os  med  stive,  glasagtige  Øjne,  lægger  sig  atter  ned 
og  tager  et  nyt  Drag  af  den  lille  korte  Pibe,  i  hvis  Metalhoved 
Opiumen  gløder. 

Ned  i  en  anden  Kjelder  gaar  det,  den  er  noget  rummeligere  og 
bedre  oplyst;  indenfor  Døren  sidder  en  kinesisk  »Kagemand«  og  falbyder 
skrællede  Frugter  og  fidtet  Bagværk,  inde  i  Stuen  staa  et  Par  Borde, 
hvert  oplyst  af  Hængelamper;  omkring  det  ene  sidder  lutter  Drenge, 
omkring  det  andet  Mænd,  begge  Partier  spille  et  aldeles  ubegribeligt 
Hazardspil,  en  Slags  »Effen  eller  Ueffen«  skal  det  være,  med  smaa 
Brikker.  Man  ser  de  modbydeligste  Fysiognomier  samlede  her,  der 
er  ingen  Tvivl  om,  at  der  iblandt  disse  Asiater  med  de  lurende, 
vrede  smaa  Øjne  og  det  endnu  mere  end  almindelig  døde,  forstenede 
Udtryk  i  det  raa  Ansigt  er  et  rigt  Udvalg  af  hine  Folk,  der  begaa 
et  hvilketsomhelst  Mord  for  25  Cts. 

Nogle  ere  fordybede  i  Spillet,  Andre  rejse  sig  op  og  se  paa  os 
med  Blikke,  som  gjøre  os  meget  tilfredse  med  at  have  en  Ledsager, 
der  er  vant  til  at  færdes  her.  Spillet  drejer  sig  i  øvrigt  om  smaa 
Summer,  og  samtlige  Gjæster  høre  til  den  laveste  Klasse  af  Kinesere. 

I  Nærheden  af  Spillehuset  laa  det  kinesiske  Theater.  Igjennem 
en  lang  Gang  kom  man  ind  paa  Tilskuerpladsen,  der  omtrent  er 
indrettet  som  et  af  vore  smaa  Theatre,  men  overordentlig  fattigt. 
Paa  de  amntheatralsk  ordnede  Træbænke  paa  Gulvet  sad  Mændene, 
paa  en  Art  Galleri  sad  Fruentimmerne.  Scenen  var  en  simpel  For- 
højning. Skuespillerne  vare  iførte  meget  brogede  og  fantastiske 
Dragter  med  hæslige  Masker,  de  fistulerede  hele  Tiden  og  skreg  op 
paa  den  afsky ligste  Maade,  akkompagnerede  af  en  virkelig  djævelsk 
Musik  af  hvinende  Fløjter  og  Trætrommer  og  andre  barbariske 
Instrumenter.  Det  var  umuligt  at  forstaa  det  Mindste  af  Skuespillet 
blot  som  Pantomime  betragtet.  Der  syntes  snart  at  foregaa  en 
Proces,  snart  Scener  af  Hoflivet,  snart  Kampe  med  et  Spektakel 
endnu  forfærdeligere  end  det  sædvanlige;  men  som  Helhed  vare 
Skuespillernes  Handlinger  os  ligesaa  uforstaaelige   som  deres  Tale. 

Vanskelig  kunde  man  faa  et  stærkere  Indtryk  af,  hvor  umaadelig 
fjernt  dette  Folks  Kultur  staar  vor,  end  ved  at  se  denne  Prøve  paa 
deres  Kunst. 

Vi  kom  gjennem  mange  modbydelige  Huler  og  vare  Vidne  til 
mange  hæslige  Scener  af  Last  og  Udsvævelser.  Man  blev  helt 
vammel  paa  denne  Nattevandring  ved  disse  Folk,  som  man  før  havde 
betragtet  med  en  vis  Interesse,  og  med  hvem  man  havde  følt  en  vis 
sympathetisk  Medlidenhed  paa  Grund  af  den  forkuede  Tilstand,  i 
hvilken  de  leve  hos  de  aristokratiske  Hvide.  Men  ved  saaledes  ret 
at  komme  ind  i  deres  Liv  var  det  ligesom  et  vist  dunkelt,  animalsk 
Raceinstinkt  blev  vakt  i  En  til  Uvillie  og  Antipathi  mod  disse 
Mongoler. 

Et  Sted,  der  helt  igjennem  vilde  have  gjort  et  fordelagtigt  Ind- 
tryk paa  den,  der  ikke  alt  havde  faaet  Uvillie  mod  Alt,  hvad  Kine- 
sisk er,  var  et  stort  og  elegant  Thehus,  det  fineste  Etablissement  i 
sin  Art,  beregnet  paa  det  velhavende  Kineserpublikum.  Huset  var 
flere  Etager  højt,  og  Alt  var  optaget  til  Restauration sbrug.  Værel- 
serne vare  rummelige,  luftige  og  smukt  dekorerede.  Belysningen 
kom  fra  en  Mangfoldighed  af  de  bekj endte  kinesiske  Papirslamper, 
som  hang  ned  fra  Lofterne.  Møblementet  var  fuldstændigt  asiatisk 
og  bestod  af  smukke,  lakerede  og  forgyldte  Sager.  Alt,  hvad  der 
gik  ind  under  Begrebet  »Sæder«,  var  imidlertid  mærkværdigt  umage- 
ligt. I  en  af  Etagerne  var  der  i  de  større  Restaurationsværelser 
anbragt  forskjellige  smaa  Alkover,  med  smukt  udstyrede  Sovesteder, 
de  vare  nærmest  til  Brug  for  Opiumsrøgere,  der  her  unægtelig  havde 
et  smukkere  Tilholdssted  end  i  de  simple,  lugtende  Kjeldere,  eller  for 
de  Gjæster,  hvem  Aftensbordets  Tillokkelser  havde  bragt  i  en  Til- 
stand, der  gjorde  det  noget  vanskeligt  for  dem  at  finde  hjem.  Ogsaa 
So  vestederne  vare  selvfølgelig  fuldkomment  kinesiske  med  disse  be- 
synderlige haarde,  firkantede  Smaakasser  til  Hovedgjærde,  som  Kine- 
serne foretrække  for  de  mageligste  Puder  og  Madratser,  og  for 
hvilke  ogsaa  Europæere,  der  have  levet  i  Kina,  faa  en  besynderlig 
Forkj  ærlighed. 

Kineserne  have,  som  tidligere  bemærket,  et  stort  Talent  som 
Kokke,  de  kunne  strax  eftergjøre  hvilkensomhelst  europæisk  Ret  paa 
en  fuldkommen  Maade.  Men  man  er  jo  nu  engang  højst  mistroisk 
mod  den  Maade,  paa  hvilken  kinesisk  Mad  laves.  løvrigt  paastaa 
ogsaa  Folk,  som  kjende  det,  at  der  er  en  vis  vammel  Ensformighed 
over  Kinesernes  Mad  ligesom  over  dem  selv,  og  at  selv  de  mest 
forskjellige  Retter  have  en  vis  Fællessmag,  som  gjør  dem  ubehagelige 
for  en  kaukasisk  Gane.  Vi  benyttede  derfor  ikke  vort  Besøg  i  den 
elegante  Restauration  til  at  prøve  nogen  af  de  forskjellige  Retter, 
som  Opvarterne  paa  meget  forstaaeligt  Engelsk  tilbød.  Vi  nøjedes 
med  at  kaste  et  Blik  ind  i  Køkkenet,  hvor  Alt  saa  særdeles  renligt 
og  uskyldigt  ud,  og  Madens  Tilberedelse  foregik  med  en  høj  Grad 
af  Omhyggelighed  og  værdigt  Alvor.  Derimod  nød  vi  i  en  af  de 
smukke  Sale  den  fineste  The,  som  Etablissementet  havde.  Den 
skænkedes  i  overordentlig  smukke  og  fine  smaa  Kopper,  lette  og 
tynde  som  Æggeskaller,  og  havde  en  aldeles  forunderlig  Parfume, 
saa  stærk,  at  vi  ikke  vilde  tro,  den  kom  fra  Theen  selv,  og  Op- 
varteren lo  saa  hjertelig,  som  en  Kineser  kunde  gjøre,  ad  vore 
Insinuationer  om,  at  der  var  kommet  lidt  Rosenolie  i  hver  Kop,  thi 
saaledes  omtrent  var  Lugten.  De  fleste  af  Selskabet  nøjedes  imid- 
lertid med  at  lugte  til  Koppen,  og  til  Lugten  ryge  de  fine  smaa 
Cigaretter,  som  præsenteredes  med  noget  lakeret  Bagværk.  Smagen 
af  Theen  var  nemlig,  uden  Sukker  eller  Fløde,  altfor  stærk  til  blot 
tilnærmelsesvis  at  være  behagelig. 


En  Udflugt  til   Kæmpetræerne. 

Rejsens  Besværligheder  —  Fra  Modesto  —  I  en  kalifornisk  Diligence  —  Over  »de 
varme  Støvsletter«  —  En  Landsby  i  det  indre  Kalifornien  —  I  Guldmineegnene  — 
Gjennem  Bjergskovene  —  Ridtet  til  Træerne  —  De  første  Kæmpetræer  —  »The 
Grizzly  Giant«  —  Fare  for  Træernes  Skjæbne  —  At  fælde  et  Kæmpetræ  —  Under- 
søgelser om  Alderen   —   Træernes  Udbredelse   —   En  Indianerlejr   —   Jagt  paa  en 

Klapperslange. 


Naar  man  hørte  og  læste  om  Kalifornien  og  dets  Kigdomme 
ikke  blot  de  gyldne,  men  ogsaa  alle  en  gavmild  Naturs  Frem- 
bringelser, indtog  i  disse  Beretninger  »Kæmpetræerne«  en  særlig 
Rolle.  Som  Symbol  paa  denne  Jordbunds  vidunderlige  Kraft  stod 
disse  Skove  med  Træer,  højere  end  vore  højeste  Taarne,  mere  end 
halvt  saa  høje  som  Himmelbjerget,  af  hvilke  de  yngre  talte  tusind  Aar, 
da  Niels  Ebbesens  Eg  blev  plantet  ved  Nørreris,  og  de  ældre  sagdes 
ialfald  at  have  en  Ring  for  hvert  Aar  af  den  kristelige  Æra  og  at 
have  løftet  deres  Kroner  mod  Himlen,  da  Cæsar  kæmpede  i  Gallien, 
og  Kleopatras  gyldne  Baad  flød  paa  Nilens  Vande.  De  stod  for 
Forestillingen  ikke  blot  som  mægtige  Vidnesbyrd  om  en  Naturs  rige 
Kraft,  men  ogsaa  som  sjeldne,  endnu  bevarede  Descendenter  af 
Vegetationen  i  en  Tid,  hvor  det  Kolossale,  det  Kæmpemæssige  prægede 
Alt;  saadanne  Træer,  tænkte  man,  havde  skygget  over  Mammuthdyret, 
og  endnu  at  have  den  samme  Art  grøn  og  frodig,  om  end  stundende 
mod  sin  Undergang,  var  næsten  det  Samme  som  at  vide,  at  der 
paa  et  eller  andet  fjernt  Sted  endnu  kunde  træffes  en  Plesiosaurus, 
eller  at  et  Menneske  af  det  nittende  Aarhund redes  Slægt  kunde  se 
en  Pterodaktylus. 

Kommer  man  ud  til  San  Francisco,  hører  man,  at  disse  vid- 
underlige Træer,  om  end  langt  borte  efter  europæiske  Forhold,  dog 
ikke  ere  saa  fjerne  efter  amerikansk  Maalestok,  og  da  to  af  de 
mest  berømte  »Groves«  af  disse  Træer,  Mariposa  og  Calaveras,  ligge 
paa  Veje,  der  føre  til  den  for  sin  ejendommelige  Naturskjønhed 
meget  omtalte  og  ikke  saa  lidt  besøgte  Yo-Senhti  Dal,  er  det  ikke 
saa  vanskeligt  at  komme  dertil.  Paa  fem  Dage  kan  Turen  gjøres 
frem  og  tilbage,  naar  man  anstrænger  sig  lidt.  Paa  Vejen  dertil 
faar  man  nogle  af  Mineegnene  at  se,  og  det  er  helt  igjennem  en 
vild,  øde,  oprindelig  Natur,  der  aabner  sig  for  En.  Man  rejser  ikke 
paa  Jernbaner,  men  i  Diligencer  og  paa  Heste,  hvor  Vejene  gaa 
over  til  rene  Bjergstier.  Det  Hele  lover  at  blive  en  Udflugt  af  en 
endnu  uprøvet  Art.  Saa  tager  man  sin  Beslutning  og  begiver  sig 
paa  Vejen. 

Om  faa  Aar  vil  man  have  let  ved  at  gjøre  denne  Tur.  Allerede 
i  1872  vil  man  kJ  øre  hurtigt  paa  Jernbane  et  langt  Stykke,  hvor 
man  nu  Time  efter  Time  skumples  afsted  i  en  Diligence,  men  endnu 
i  1871  var  Turen  langt  vanskeligere  og  besværligere,  end  man  havde 
forestillet  sig.  Træerne  og  Yo-Semiti  Dalen  er  alt  meget  bekjendt, 
men  cle  ere  forholdsvis  endnu  ikke  meget  besøgte.  Vejen  er  for 
lang  og  Ruten  endnu  altfor  vanskelig  for  vor  Slægt,  der  er  saa 
godt  vant  til  at  rejse  med  alle  mulige  Bekvemmeligheder.  Vi  ville 
slet  ikke  mere  gaa  ind  paa,  at  det  skal  være  haardt  og  anstrængende 
Arbejde  at  komme  afsted  for  at  se  et  eller  andet  Mærkværdigt.  Er 
et  Sted  værd  at  rejse  til,  venter  man,  til  dette  er  gaaet  saa  meget 
op  for  et  eller  andet  industrielt  Medmenneske,  at  de  have  taget 
deres  Forholdsregler  for  at  kunne  besørge  En  derud  og  føde  og 
indlogere  En  med  al  mulig  Komfort.  Uheldigt  er  det  imidlertid, 
naar  begge  Parter  komme  til  at  vente  paa  hinanden,  naar  de,  der 
skulle  rejse,  sidde  og  vente  paa  ham,  der  skal  berede  dem  Vejen, 
og  denne  atter  venter  paa  de  Rejsende.  Saaledes  er  det  for  en  Del 
gaaet  ude  i  disse  Egne.  Kalifornieren  er  endnu  ikke  kommen  saa 
vidt,  at  han  har  synderlig  Tid  til  at  tænke  paa  Naturskjønheder, 
man  venter  paa  Folkene  fra  de  østlige  Stater.     De  have  ikke  alene 

Penge,  men  ogsaa  lidt  bedre  Tid.  De  skulle  komme  med  Stillehavs- 
jernbanen  og  ere  ganske  vist  ogsaa  begyndte  at  komme,  men  ikke  i 
tilstrækkeligt  Antal.  I  New-York  hører  man  stadigt  klage  over,  at 
Turene  i  Kalifornien  skulle  være  saa  forfærdelig  »rough«  i  alle 
Maader,  og  tage  ud  alene  for  at  se  San  Francisco  synes  man  dog 
ikke  rigtigt  om.  Det  tegner  imidlertid  nu  til  at  skulle  blive  ander- 
ledes, om  end  Entreprenørerne  for  de  forskjellige  Diligencelinier 
endnu  have  Meget  tilbage  at  gjøre,  og  de,  der  have  beskuet  de  vid- 
underlige Scener  i  Kaliforniens  Dale,  blive  ivrige  Apostle  for  Tog 
derhen,  om  ikke  af  anden,  saa  af  den  Grund,  at  naar  de  have  døjet 
Møjsommeligheder,  ville  de  ogsaa  tro  og  have  troet  af  Andre,  at  de 
have  faaet  et  storartet  Udbytte  deraf. 

Saa  afsted  da,  og  for  nogle  Dage  skulle  vi  prøve  at  rejse  paa 
samme  Maade  som  vore  Bedsteforældre  og  Oldeforældre,  naar  de 
skulde  afsted,  ja  for  en  Del  skulle  vi  rejse  med  ikke  større  Be- 
kvemmelighed, end  man  sandsynligvis  rejste  med  for  et  Par  Hun- 
drede Aar  siden,  til  Hest  og  med  den  Bagage,  som  kan  spændes 
fast  ved  Sadlen. 

Fra  den  lille  Jernbanestation  Modesto  begyndte  i  Sommeren 
1871  Diligencekjørselen  til  Kæmpetræerne  ved  Mariposa.  Man  blev 
vækket  tidlig  om  Morgenen,  og  efter  en  hastig  Frokost  ilede  man 
ud  for  at  være  rede  til  at  deltage  i  Kampen  om  en  af  de  mindst 
uheldige  Pladser  i  Diligencen.  Med  tilbørlig  Rumlen  viser  denne  sig, 
trukken  af  sex  Heste,  og  allerede  dens  Ydre  vækker  uhyggelige  Fore- 
stillinger. Den  er  gammel,  saare  gammel,  ligesaa  gammel  i  Egenskab 
af  Diligence  som  Kæmpetræerne  som  Træer,  og  hvis  Vejen  ikke  er 
glat  som  et  Stuegulv  eller  som  en  dansk  Kongevej,  lover  den  en 
Bysten  og  Bumpen,  som  man  ikke  har  kjendt  i  mange  Tider;  men 
Forhaabningerne  om  at  finde  gode  Veje  i  Kalifornien  ere  ikke  stærke, 
og  det  er  heldigt.  Man  klavrer  ind  i  Diligencen,  thi  Dagen  tegner 
til  at  blive  saa  varm,  at  Frygten  for  Solstik  afholder  En  fra  at  tage 
Plads  udenpaa.  Det  Ydre  lovede  ikke  Mere,  end  det  Indre  holder. 
Ni  Personer  stoppes  ind  og  tage  Plads  i  tre  Rækker,  den  midterste 
er  en  gaadefuld  Kombination  af  Klapper,  som  slaas  ned  paa  Knæerne 

af  dem,  der  sidde  bagved,  naar  Alle  ere  komne  ind,  hvorpaa  en 
Læderrem  udspændes  bag  Ryggen  af  de  tre  Midterpersoner  for  at 
give  dem  lidt  Rygstød  og  hindre  dem  i  altfor  let  at  falde  baglænds 
om,  en  Forsigtighedsregel,  som  viste  sig  at  være  fuldkomment  paa 
sin  Plads.  Diligencen  er  indvendigt  betrukken  med  ulakeret  Læder, 
Sæderne  ere  haarde  som  Træ  og  »satte  ned«  af  de  Generationer, 
som  have  kjørt  i  denne  Vogn;  overalt  er  der  Masser  af  Jernbeslag 
og  Læderremme  og  Spænder,  i  hvilke  Intet  spændes  eller  kan 
spændes,  og  det  Hele  er  gjennemtrængt  af  den  Lugt  af  Vognsmørelse 
og  Læder  bagt  i  Solen,  som  man  kjender  fra  de  gamle  Extrapost- 
vogne  og  lignende  Befordringsmidler. 

»All  right?«  spørger  Kusken. 

»All  right,«  svarer  den  resignerede  Skare  inde  i  Vognen,  og 
afsted  springe  de  sex  Heste,  og  afsted  rumler  Diligencen  i  fuld  Fart 
ned  ad  den  Bakke,  hvorpaa  »Hotellet«  ligger.  Ned  ad  Bakken  gaar 
det  og  over  en  Trækfærge,  og  saa  anmodes  Passagerne  om  at  staa 
af,  thi  her  begynder  Landet,  som  skal  følges  af  os  mange  Mile,  og 
Sandbakken  er  strax  her  saa  tung,  at  de  sex  Heste  ikke  formaa  at 
trække  en  fyldt  Diligence  op  ad  den.  Op  ad  en  Bakke  stige  vi  da, 
synkende  i  ved  hvert  Skridt  til  op  over  Anklerne,  og  saa  krybe  vi 
atter  ind  i  vor  Læderkasse.  Fra  Toppen  af  Bakken  aabner  sig  det 
sørgeligste  Landskab,  som  man  vel  kan  tænke  sig,  en  endeløs,  bølge- 
formig,  gul  Støvslette,  lave  gule  Bakker  saa  vidt  Øjet  kan  se  til 
den  ene  Side  og  lave  gule^Bakker  til  den  anden  og  lave  gule  Bakker 
foran.  Markerne  skulle  give  rig  Høst,  og  Stubbene  staa  tæt  paa 
Bankerne;  men  man  spørger  sig  selv  forbauset,  hvor  Sæd  kan  trives 
i  denne  Jord,  som  synes  lutter  Støv.  Slettens  Navn  er  »the  hot 
dust  plains«,  og  sjeldent  har  noget  Sted  bedre  fortjent  sit  Navn. 
Vejen  er  nogle  Hjulspor  over  Støvmarkerne,  og  hen  ad  dem  rasle 
og  skumple  vi  da  afsted.  Hjulene  og  de  sex  Heste  rejse  en  Støvsky 
omkring  os,  som  man  heldigvis  for  sine  Lunger,  sit  hele  Befindende 
og  sine  Klæder  ellers  ikke  har  gjort  Bekjendtskab  med.  Støvet  er 
saa  tæt,  at  det  staar  som  Røgen  fra  et  kolossalt  Lokomotiv  efter 
os,  naar  vi  kigge  ud  af  Gluggen  i  Vognen,   og  de  gaadefulde  Vin- 

duer  og  Trækruder  lukkes  saa  meget  til,  som  det  kan  lade  sig  gjøre, 
naar  vi  ikke  ville  kvæles  af  Hede  i  Stedet  for  af  Støv,  og  dog  forslaar 
det  ikke,  aldrig  have  vi  kjendt  Mage  til  Støv.  Turen  over  Alkali- 
sletterne i  Utah  staar  som  en  frisk,  lokkende  Erindring  for  min 
danske  Rejsefælle  og  mig  samt  en  Englænder,  som  prøvede  den  med 
os,  sammenlignet  med  dette.  Støvet  falder  ind  paa  os  gjennem  alle 
Sprækker  og  Revner,  og  naar  Vognen  bumper  mere  end  almindelig 
pludselig  ned  i  et  Hul,  rejser  det  sig  om  os  saa  tæt,  at  Alle  holde 
Tørklæder  eller  et  hvilketsomhelst  Tøj  stykke  for  Næse  og  Mund  for 
at  kunne  trække  Aande  derigjennem.  Solen  stiger  højere  og  højere. 
En  af  de  tre  Ulykkelige,  som  have  faaet  Plads  baglænds,  faar  Ondt, 
men  vi  Andre  lide  selv  for  meget  til  at  indlade  os  paa  Andet  end 
at  ynke  ham  i  Almindelighed  og  lade  ham  beholde  sin  Plads. 

Engang  imellem,  hver  halvanden  eller  hver  anden  Time,  standses 
der  for  at  skifte  Heste.  Dette  foregaar  i  en  eller  anden  større 
Farm,  det  vil  sige  en  Firkant  af  lange  Træ-Længer,  som  ligge  blot 
og  bart  ude  paa  Støvmarkerne.  Sjeldent  skal  man  finde  sørgeligere 
^>Farme«  end  disse.  Ikke  et  friskt  Græsstraa,  ikke  en  Blomst,  end 
sige  et  skyggefuldt  Træ  ved  nogen  af  dem,  lange  Længer  om  en 
stor,  støvet  Gaard  med  en  Post  og  et  Vandtrug  midt  i  Støvet,  det 
er  Alt.  Ingen  Børn,  ingen  kvindelige  Ansigter  vise  sig,  nogle  Karle 
komme  frem  og  hjælpe  med  at  spænde  fra  og  for  igjen  og  høre  Nyt 
hos  Kusken  og  Passagererne.  Man  faar  nogen  Forklaring  til,  at 
disse  store  Gaarde,  thi  det  er  store,  velstaaende  Farme,  se  saa 
trøstesløse  ud,  Farmerne  ere  ikke  gifte,  inde  i  Landet  er  Kvinde- 
manglen endnu  meget  stor,  og  det,  at  disse  velstaaende  Ejere  endnu 
ikke  have  kunnet  finde  nogen  kvindelig  Haand  til  at  frede  om  og 
forskjønne  deres  Hjem,  viser  sig  med  en  slaaende  Virkning. 

Enkeltstaaende  Træer  begynde  at  ses  paa  Støvsletterne;  Egnen 
bliver  mere  ujævn,  det  gaar  tvers  over  udtørrede  Flodlejer,  og 
Diligencen  plasker  hist  og  her  gjennem  en  Flod,  som  endnu  har 
Vand  nok  til  at  stige  midt  op  paa  Hjulene.  Etsteds  er  endog  en 
Færge  nødvendig,  som  trækkes  over  af  en  gammel  Mestits  og  en 
tungsindig  Kineser,   der  faar  Lov  til  at  udføre  Broderparten  af  Ar- 

bejdet.  Nogle  af  Passagererne  stige  ud  paa  ubegribelige  Holde- 
pladser, hvor  det  ikke  er  muligt  at  forestille  sig,  at  et  Menneske 
kan  have  Noget  at  bestille,  og  Andre  komme  i  Stedet  for,  de 
allestedsnærværende  Kinesere  møde  ogsaa  som  Passagerer,  ubehage- 
lige, frastødende  Fyre.  Det  er  Minearbejdere,  som  skulle  længere 
ind  i  Landet.  En  af  dem  har  en  Flaske  med  The,  de  Andre  have 
kun  Vand,  som  de  velvillig  tilbyde  os  Andre;  ikke  saaledes  han  med 
Theen,  hver  Gang  han  tager  sig  en  Slurk,  anmoder  hans  kinesiske 
Kammerater  ham,  som  man  kan  se  af  deres  Gebærder,  om  at  faa 
Noget  med,  men  han  besvarer  ikke  engang  deres  Anmodning.  Selv 
Kineserne  finde  Støvet  for  stærkt  og  tage  en  Flig  af  deres  Kitteler 
op  over  Hovedet  og  rokke  som  deres  Landsmænd,  de  bekjendte 
Nikkedukker,  naar  det  bliver  stærkere  end  sædvanlig. 

Efter  henved  sex  Timers  Kjørsel  holde  vi  i  Snellings,  en  af 
disse  tilblivende  Landsbyer,  som  man  kun  ser  i  Amerika.  Sand, 
Solhede,  en  Samling  af  Huse,  der  ligne  store  Trækasser  med  Vinduer 
mere  end  noget  Andet,  to  »Hoteller«  og  en  kolossal  Plakat  med 
Underretning  om,  at  en  i  alle  Henseender  storartet,  glimrende  og 
patriotisk  Fest  vil  blive  afholdt  den  4de  Juli  (Uafhængighedsdagen), 
det  er  de  fremhævende  Træk  i  Byens  Fysiognomi.  Vi  holde  foran 
et  af  »Hotellerne«,  de  ere  saare  tarvelige,  men  Priserne  ere  impo- 
nerende, ialfald  for  de  Gjennemrej sende.  Sammen  med  min  Kej se- 
fælle  tog  jeg  der  et  Glas  01,  der  var  saa  surt,  at  vi  lod  Glassene 
staa  urørte,  og  et  Par  af  disse  smaa  Biskuits,  som  altid  ere  til  Af- 
benyttelse ad  libitum  i  en  amerikansk  Skænkestue.  Da  Betalingstiden 
kom,  forlangte  »Barkeeper'en«  —  en  Dollar  (Guld)  for  de  to  Glas  01. 
Dette  var  dog  selv  efter  amerikanske  Forhold  altfor  stærkt;  vi  be- 
talte, men  opsøgte  Værten  selv  for  at  beklage  os  over  dette  Op- 
trækkeri, og  han  dekreterede  da  ogsaa,  at  Prisen  kun  skulde  være 
en  halv  Dollar,  o:  25  Cts.  pr.  Glas,  den  Pris,  som  Hoteller  af  første 
Klasse  i  de  store  Stæder  forlange  for  en  »Drink«  af  hvilkensom- 
helst  udsøgt  Art.' 

Afsted  rumler  Diligencen  atter  fra  Snellings  gjennem  nye  gule 
Landskaber   med   enkeltstaaende   graa  Træer,    over   andre   Floder, 

gjennem  andre  Flodlejer,  op  ad  Bakker  og  ned  ad  Bakker  bestandigt 
i  Støv  og  Solhede.  Vi  holde  paa  forfærdelige  Holdepladser  af  samme 
Art  som  de  foregaaende,  Træskure  med  Vinduer  og  Døre  liggende 
i  en  lille  trøstesløs  Klump  i  den  gule,  gjennemglødede  Ørken.  I  det 
Fjerne  have  længe  blaagraa  Bjerge  vist  sig  som  et  lokkende  Maal,  vi 
begynde  nu  at  komme  ind  imellem  dem,  ak  ogsaa  de  ere  gule  og  graa 
og  kun  plettede  hist  og  her  med  enkelte  Træer  og  Buske  som  alt 
det  Andet.  De  blive  højere,  Vejen  gaar  bestandig  opad,  Landskabets 
Farve  bliver  rødlig  i  Stedet  for  gulgraa,  vi  komme  nu  ind  i  Guld- 
mineegnene. De  røde  Bjerge  se  helt  ejendommelige  ud,  Træerne 
staa  her  temmelig  rigelig,  men  paa  den  samme  underlige  spredte 
Maade,  ligesom  udplantede  over  hele  Bjergsiden;  aldrig  ser  man 
blot  to  staaende  sammen. 

Paa  mange  Steder  er  Jorden  reven  op  paa  en  besynderlig 
Maade,  og  lange  Render  ere  trukne  igjennem  den.  Det  er  Arbejds- 
pladserne. Egnen  er  nu  temmelig  forladt,  den  planløse  Bearbejden, 
som  man  ser  Sporene  af,  foreløbig  standset,  kun  hist  og  her  ser 
man  Træskure,  som  ere  Boliger  for  Minearbejdere,  der  prøve  deres 
Lykke  paa  Maa  og  Faa,  som  man  gjorde  i  Begyndelsen.  Mine- 
arbejderne, raa  og  frastødende  Karle,  staa  og  drive  ved  de 
sørgelige  Holdepladser;  en  kort  Pibe  i  Munden  og  en  Revolver  i  en 
Læderrem  om  Livet  ere  lige  nødvendige  Bestanddele  af  deres  Ud- 
rustning. Som  de  staa  der  og  drive,  se  de  ud,  som  om  de  ligesaa 
godt  kunde  afvexle  i  deres  Gravning  med  at  plyndre  Diligencen, 
som  med  at  spille  et  Parti  Billard  i  de  forfærdelige  Billard-Saloner, 
som  strax  spire  frem,  hvor  der  er  Minearbejdere.  Kusken,  som 
synes  at  kjende  dem  Alle,  forsikrer  imidlertid,  at  det  er  »gode 
Mænd«  alle  sammen,  som  aldrig  gjøre  Noget,  »naar  de  ikke  have 
drukket«.  Vi  holde  ved  en  Skænkestue,  som  ligger  ensomt  midt  i  en 
Kløft.  Den  er  udstyret,  som  et  sligt  Etablissement  var  i  Kaliforniens 
Oldtid,  for  tyve  Aar  siden.  En  Skænk,  nogle  Tønder  med  Brædder 
lagte  over  og  paa  Væggene  nogle  Billeder  af  Damer,  lutter  Ned- 
ringethed  og  Lægge,  det  er  Udstyrelsen. 

Vi  se  stadig  ikke  faa  Kinesere  i  disse  Egne.  De  gjennemgaa 
endnu  for  en  sidste  Gang  de  forladte  Miner  og  faa  ofte  et  Udbytte, 
som  kan  komme  dem  dyrt  til  at  staa,  thi  at  en  Kineser  bliver 
slaaet  ihjel,  er  Noget,  som  det  endnu  ikke  ret  anses  for  værd  at  lægge 
Mærke  til,  naar  det  ikke  sker  lige  i  en  befærdet  Gade  i  San  Francisco. 

Vi  komme  igjennem  en  større  forladt  Mineby;  et  underligt  Syn, 
Træhusene  danne  en  temmelig  lang  Gade,  der  er  Ruder  i  Vinduerne, 
og  Dørene  staa  aabne  mange  Steder  og  vise,  at  der  staar  simpelt 
Bohave  indenfor,  men  ikke  et  levende  Væsen  ses,  ingen  Lyd  høres 
uden  Rumlen  og  Raslen  af  Diligencen  selv.    Det  er  et  Pompeji  af  Træ. 

Det  lider  mod  Aften,  vi  ere  blevne  den  skrækkelige  Diligence 
kvit  paa  det  Sted,  hvor  vi  spiste  til  Middag,  og  skumples  nu  afsted 
paa  en  aaben  Vogn.  Ogsaa  denne  kj ender  lidet  til  den  nyere  Tids 
Udvikling  i  Retning  af  Sæder  og  Fjedre,  men  Forandringen  er  dog 
i  høj  Grad  til  det  Bedre.  Vi  ere  nu  midt  inde  mellem  Bjergene, 
og  Landskabet  har  fuldstændigt  forandret  sig.  Vide,  imponerende 
Udsigter  aabne  sig  til  alle  Sider,  tæt  og  storslaaet  Skov  bedækker 
overalt  Bjergsiderne  fra  Toppen  ned  til  de  dybe,  smalle  Dalkløfter. 
Mineegnen  er  ophørt;  det  er  en  Egn,  der  endnu  i  det  Væsenlige  er 
uberørt  af  al  menneskelig  Virksomhed,  vi  her  komme  igjennem.  Hist 
og  her  ses  en  lille  Hytte  af  Grene  og  Løv,  hvor  Jægerne  sove;  de 
ere  den  eneste  Befolkning  her.  Kj  ørevej  en  er  den  eneste  Sti,  og 
den  er  farlig  nok,  lagt  som  den  næsten  overalt  er  ude  paa  Kanten  af 
Skraaningerne.  Vor  Kusk  er  et  Mønster  for  en  amerikansk  Kusk, 
altid  i  godt  Humør,  altid  beredt  til  at  drikke  Whisky  og  fortælle  en 
Historie.  Han  kjører  i  Gallop  op  ad  Bjergene,  og  i  strygende  Gallop 
gaar  det  nedad  langs  Afgrundens  Rand,  om  Hjørner  saa  skarpe,  at  det 
ser  ud  som  et  fortløbende  Mirakel,  at  vi  ikke  komme  ud  over  Randen. 
Amerikansk  Jernbanekjørsel  •er  en  fredelig  Spøg  sammenlignet  med 
Diligencekjørslen.  Den  bekj endte  Udgiver  af  »New-York  Tribune«,,  nu- 
værende Præsidentkandidat  Horace  Greeley,  maa  have  havt  en  lignende 
Kusk,  da  han  var  herude  i  Kalifornien  og  skulde  kjøre  til  et  Møde 
i  en  lille  By  inde  mellem  Bjergene.  Det  gik  meget  langsomt  i  Be- 
gyndelsen,   da   man    kjørte   gjennem    det   flade   Land,    og   Greeley 

mindede  den  ene  Gang  efter  den  anden  Kusken  om,  at  han  skulde 
være  Kl.  7  om  Aftenen  paa  det  bestemte  Sted  for  at  holde  en  Tale. 
Kusken  nøjedes  imidlertid  med  at  forsikre,  at  det  skulde  blive  »all 
right«*  Man  kom  ind  mellem  Bjergene,  hvor  Vejen  var  haard,  og 
her  begyndte  Kusken  at  piske  paa  sine  Heste,  og  i  strygende  Fart 
gik  det  raslende  og  svinglende  paa  den  smalle  Vej  ved  de  svimlende 
Afgrunde.  Greeley  holdt  Kontenancen  en  Tid  lang,  men  endelig 
blev  det  ham  umuligt  at  holde  sig  rolig  længere,  og  han  rejste  sig 
og  bad  Kusken  om  at  kjøre  lidt  menneskeligt,  det  havde  ingen  Hast. 

»Jo,  ved  Jingo,*)  Mr.  Greeley,  det  har  det,«  var  Kuskens  Svar, 
»jeg  har  svoret,  at  De  skal  være  ved  Deres  Møde  eller  i  Helvede 
førend  Kl.  7  i  Aften.« 

Træerne  i  de  pragtfulde  Bjergskove  blive  større  og  større,  man 
vænnes  efterhaanden  til  de  rette  Kæmpetræer.  Luften  er  nu  kølig 
og  frisk,  vi  ere  adskillige  tusinde  Fod  tilvejrs,  en  stærk  aromatisk 
Lugt  fra  de  endeløse  Fyrreskove  fylder  Luften,  Aftenen  er  ligesaa 
forfriskende  og  velgjørende,  som  Morgenen  og  Dagen  vare  trættende 
og  ubehagelige.  Sent  om  Aftenen  standse  vi  ved  det  Sted,  hvor  der 
skal  overnattes;  Huset  ligger  paa  en  aaben  Plads  i  Skoven,  Vindens 
Susen  lyder  rundt  omkring,  men  der  er  saa  køligt  paa  Grund  af 
Højden,  at  det  ikke  forundrer  os  at  finde  glødende  Aske  i  Kaminen. 
En  storartet  Renselse  ved  Vasken  ude  i  Verandaen,  hvor  en  lille  Kilde 
stadig  udsender  en  Strøm  af  frisk,  køligt  Vand,  et  godt  Aftensmaaltid, 
en  lille  Passiar  ved  de  tændte  Cigarer  ude  i  Verandaen,  og  saa  i 
Seng,  thi  næste  Morgen  tidlig  fortsættes  Rejsen. 

Atter  gaar  det  gjennem  dejlige  Bjergpartier  i  strygende  Gallop 
langs  de  bratte  Afgrunde,  og  henad  Middag  naa  vi  Rejsens  Maal 
Clarks,  hvorfra  Vejen  til  de  store  Træer  kun  er  tilgængelig  for 
Ridende. 

Clarks  er  kun  et  stort  Gjæstgiversted  med  aabne  Trævægge  og 
Brysseler  Tæpper  paa  Gulvet  i  »Salonen«  og  kinesiske  Kokke. 
Vældige  Favnestykker  brænde  i  Kaminen  hele  Dagen,  thi  med  Und- 

tagelse   af  Timerne   midt   paa  Dagen    er   den   friske  Bjergluft  her 
meget  kølig. 

Afstanden  fra  Mariposa  til  Kæmpetræerne  er  sex  engelske  Mile, 
der,  som  alt  sagt,  maa  tilbagelægges  til  Hest.  Det  er  en  ejen- 
dommelig Ridetur,  nogen  Vej  kan  man  egentlig  ikke  tale  om;  der 
er  en  Art  ubanet  Sti,  som  gaar  fra  Herberget  til  Træerne;  som  alle 
»Veje«  her  gaar  den  op  ad  Bakke  og  ned  ad  Bakke,  gjennem  Tykt 
og  Tyndt,  snart  kravler  Hesten  ned  ad  en  stenet  Skraaning,  hvor 
Stenene  rulle  afsted  under  Fødderne  paa  den,  snart  plasker  den 
gjennem  et  bredt  Vandløb.  Træerne  staa  tæt  rundt  omkring,  og 
Buskene  strække  deres  Grene  langt  ud  over  Stien;  rider  man  lang- 
somt, kan  det  nok  gaa  nogenlunde  an,  men  gaar  det  i  Karriere,  og 
det  er  Noget,  som  er  meget  yndet  paa  Kalifornisk  selv  paa  de  ube- 
gribeligste Steder,  maa  man  passe  godt  paa,  at  man  ikke  faar  sit 
Knæ  mod  en  Træstamme  eller  bliver  reven  ud  af  Saddelen  af  en 
Gren,  der  pludselig  slaar  Klo  i  En.  Med  Undtagelse  af  disse  smaa 
Ubehageligheder  er  en  vild  Karriere  af  en  halv  Snes  Ryttere  med 
en  raabende  og  »halloh«'ende  Fører  i  Spidsen  en  meget  interessant 
Udflugt.  Særlig  paaskjønnes  maa  de  kaliforniske  Hestes  Iver  efter 
at  gaa  i  Karriere  op  ad  Bakker,  de  tænke  formodentlig,  at  det  er 
bedst  saa  hurtigt  som  mulig  at  faa  Ende  paa  det  Ubehagelige,  og 
deres  Forsæt  er  i  denne  Henseende  saa  bestemt,  at  de  paa  egen 
Haand  sætte  afsted  i  Karriere,  saasnart  man  nærmer  sig  en  Bakke, 
til  ikke  ringe  Forbauselse  for  Rytteren,  inden  han  er  bleven  fortrolig 
med  dette  Karaktertræk.  Mærkværdigt  herlig  var  den  stærke  Skov- 
lugt, vi  overalt  glædede  os  ved,  baade  den  krydrede  Lugt  af  Fyrre- 
træer og  af  mangfoldige  Blomster. 

Træerne  have  alle  en  imponerende  Højde,  og  da  vi  kom  til  det  Sted, 
hvor  de  rigtige  Kæmpetræer  begynde,  var  deres  Størrelse  derfor  ikke 
strax  saa  paafald  ende,  som  vi  havde  ventet.  Hertil  kommer,  at  man  ikke 
kan  komme  saaledes  paa  Afstand  fra  disse  Træer,  at  man  ret  kan 
faa  Højden  at  se.  Det  er  endog  meget  vanskeligt  at  faa  Øje  paa 
Toppen;  Kronen  begynder  først  langt  oppe  paa  Stammen  og  har  gjerne 

en  næsten  regelmæssig  pyramidalsk  Form,  men  det  er  vanskeligt  at 
se,  hvor  Toppen  er.  Træstammerne  ere  overordentlig  smukke,  de 
staa  forbausende  ranke  og  glatte,  det  er,  naår  man  er  inde  imellem 
de  rette  Kæmpetræer,  som  om  man  red  mellem  Trætaarne,  Farven 
er  en  smuk,  varm,  rødlig  brun,  Barken  er  et  fodtykt  Lag  af  fine 
Trevler,  som  se  aldeles  fløjelsbløde  ud  selv  i  mindre  Stykker. 
Frugten  er  en  lille,  et  Par  Tommer  lang  Kogle;  man  ser  Kogler  nok 
ligge  rundt  omkring  paa  over  en  halv  Alens  Længde,  men  de  tilhøre 
ikke  Kæmpetræerne. 

Det  første  af  Kæmpetræerne,  hvorpaa  vi  fik  Øje,  var  »the  Fallen 
Giant«;  som  Navnet  antyder,  ligger  dette  storartede  Træ  nu  som  en 
imponerende  Ruin.  Rødderne  og  den  nederste  Del  af  Stammen  ere 
brændte  bort,  det  er  en  af  de  hyppige  Skovbrande,  der  har  voldet 
dets  Ødelæggelse,  ligesom  saa  mange  af  de  andre  stolte  Træers. 
Først  da  vi  med  endel  Besvær  vare  komne  op  paa  den  vældige 
Stamme,  og  hele  Selskabet  spadserede  rundt  her  og  prøvede,  hvad 
det  var  for  en  anstændig  lille  Tur  at  gaa  fra  Enden  af  Stammen 
til  det  Sted,  hvor  Grenene  begynde,  fik  vi  den  rette  Forestilling  om 
Træets  imponerende  Størrelse.  Det  maaler  tre  Fod  over  Jorden 
85  Fod  rundt  om  Stammen. 

Af  de  staaende  Træer  er  det  mest  bekj  endte  her  »the  Grizzly 
Giant«.  Dette  Træ  blev  tilligemed  de  andre  største  Træer  om- 
hyggelig maalt  i  1869  af  en  af  de  Statskommissærer,  der  føre  et 
desværre  vist  ikke  meget  virksomt  Tilsyn  med  Træerne.  Hvert  Træ 
maaltes  tre  Fod  oppe  paa  Stammen,  undtagen  naar,  som  det  des- 
værre saa  ofte  er  Tilfældet,  de  yderste  Dele  forneden  vare  brændte 
bort.  Træet  maaltes  da  syv  og  en  halv  Fod  oppe.  I  denne  sidst- 
nævnte Højde  maalte  Træet  87 \  Fod  i  Omkreds,  tre  Fod  over 
Jorden  maalte  det  efter  vor  Førers  Opgivende  128  Fod  i  Omkreds, 
men  i  og  for  sig  bliver  den  rigtige  Omkreds  her  vist  kun  noget 
over  hundrede  Fod,  de  mægtige  Rødder  danne  nemlig  her  svære 
Knuder  ud  fra  Stammen,  som  bør  trækkes  fra  i  Maalet.  Et  mere 
anskueligt  Maal  af  Størrelsen  giver  det,  at  fem  og  tyve  Heste  kunne 
staa  rundt  om  Stammen,  naar  de  stilles  med  Hoved  til  Hale. 

I  en  Højde  lig  omtrent  Rundetaarns  Højde  —  lidt  over  hundrede 
Fod  —  udsender  Træet  sine  laveste  Grene,  af  hvilke  en,  der  er  sex  Fod  i 
Gjennemsnit,  altsaa  i  og  for  sig  et  imponerende  Træ  efter  almindelige 
Forhold,  gaar  omtrent  tyve  Fod  lige  ud  og  derpaa  drejer  sig  ligesom 
i  »en  Albu«,  som  det  lignes  ved,  og  gaar  fyrretyve  Fod  skraat  op, 
en  i  Sandhed  kolossal  »Arm«.  Man  burde  i  Grunden  selv  have 
sit  Maal  med  ved  disse  Træer,  det  er  umuligt  ret  at  vurdere  deres 
Størrelse,  den  ser  langtfra  ud  til  at  være,  hvad  den  virkelig  er,  og 
man  har  i  Virkeligheden  ved  de  første  Træer,  man  ser,  en  Følelse 
af  Skuffelse  over  ikke  at  finde  noget  mere  Iøjnefaldende.  Ikke  Faa 
vægre  sig  ved  at  tro  paa  de  Angivelser,  de  faa  hos  Førerne,  tage 
selv  deres  Maal  frem,  stikke  det  i  Træet  og  give  sig  trøstigt  til  at 
gaa  rundt,  overbeviste  om  at  skulle  faa  en  halv  Snes  Fod  tilovers 
af  et  almindeligt  Maal  paa  50 — 60  Fod,  og  blive  højlig  overraskede 
ved  paa  engang  at  komme  til  Ende  med  det  og  endda  staa  20  å  30 
Fod  fra  Begyndelsen  af  Maalet. 

»Grizzly  Giant«  ser  noget  kullet  ud,  og  dets  Højde  anslaas  dog 
til  omtrent  300  Fod. 

Vort  Selskab  var  otte  ialt  med  Føreren;  udenfor  et  af  de  store 
Trætaarne  inviterede  han  os  Alle  til  at  ride  ind  i  Hulheden,  som  Ild 
og  Ælde  havde  fremkaldt.  Skjøndt  vi  holdt  lige  udenfor  Træet,  vilde 
vi  dog  ikke  tro  Muligheden  af,  at  dets  Stamme  kunde  rumme  os 
Alle,  før  vi  virkelig  holdt  alle  Syv  derinde.  Lige  overfor  denne 
Prøve  paa  Træernes  Storhed  var  det  jo  Ingenting,  at  vi  red  gjennem 
Hidheden  i  det  lige  saa  nemt,  som  gjennem  en  stor  Port,  eller  at 
vi  red  et  Stykke  op  gjennem  den  hule  Stamme  af  et  liggende  Træ 
og  saa  meget  bekvemt  kom  ud  af  et  lille  Hul  i  Siden.  En  sort, 
forkullet  Stub  paa  henved  50  Fods  Højde  hedder  »Plutos  Skorsten«, 
man  rider  ind  deri  og  ser  højt3  over  sig  den  blaa  Himmel  mellem 
de  sorte  Vægge. 

Undertiden  staa  Træerne  spredte,  undertiden  staa  flere  sammen, 
saa  at  man  paa  et  Sted  i  den  tætte  Skov  kan  tælle  en  halv  Snes 
eller  et  Dusin.  Midt  inde  mellem  en  saadan  Samling  ligger  et  Blok- 
hus, hvor  man  gjerne  tager  en  kort  Rast  efter  det  vel  ikke  lange 

men  meget  anstrængende  Ridt.  Ved  Foden  af  et  af  Træerne  her 
udspringer  en  Kilde  med  mærkværdigt  dejligt  Vand.  Det  har  Ord 
for  at  være  det  bedste  Vand  i  Kalifornien.  Ere  Amerikanerne  Yndere 
af  stærke  Drikke,  ere  de  ogsaa  fine  Van dkj endere  og  drikke  en 
utrolig  Mængde  Vand,  og  de  Amerikanere,  vi  havde  i  Selskabet,  vare 
aldeles  begejstrede  over  dette  Vands  ejendommelige,  lidt  sødlige  Smag. 

De  fleste  af  de  største  Træer  have  deres  egne  Navne,  ofte  en 
eller  anden  bekjendt  Mands;  her  stod  et  kaldet  Andrew  Johnson, 
fordi  det  »helder  til  Syden«. 

De  ti  største  Træer  efter  »Grizzly  Giant«  angives  at  have  følgende 
Omfang  tre  Fod  over  Jorden:  La  Fayette  83  Fod,  Guvernøren  75, 
Charles  Crocker  75,  Chief  Commissioner  74,  Guvernør  Stanford  74, 
Washington  72,  Plutos  Skorsten  71,  Koh-I-Noor  65,  Guvernørens 
Frue  62  og  Skovens  Dronning  58  Fod. 

Træerne  ere  ved  Mariposa  fordelte  i  to  »Groves«,  den  øvre  og 
den  nedre,  Afstanden  imellem  dem  er  omtrent  en  halv  Mil.  Den 
øvre  Lund  indeholder,  siges  der,  365  Træer,  af  hvilke  Træerne  for 
Søn-  og  Festdagene  skulle  udmærke  sig  ved  særlig  Størrelse.  Det  er 
en  ægte  amerikansk  Vittighed,  naar  Føreren  fortæller  dette,  med 
tilsyneladende  Naivetet  at  spørge,  om  der  er  366  Træer,  naar  det 
er  Skudaar.  I  den  nedre  Del  angives  Træernes  Tal  til  241.  Disse 
Tal  kunne  have  været  nøjagtige  et  Aar,  men  ere  det  desværre  ikke 
længere,  thi  der  falder  hvert  Aar  adskillige  af  disse  Kæmper.  Der  skal 
ikke  være  nogen  Fare  for,  at  Træerne  ville  ligefrem  dø  ud,  men  de 
største  af  dem  falde.  Hvad  der  bidrager  mest  til  at  ødelægge  denne 
enestaaende  Prydelse  i  Jordens  Plantevæxt,  er  Ilden.  »De  store 
Træer«  tilhøre  Staten,  som  lader  føre  et  Tilsyn  med  dem,  men  dette 
er  overordentlig  slapt  og  synes  ikke  at  vise  Spor  af  virkelig  Inter- 
esse. Tvertimod,  den  Ligegyldighed,  man  viser,  er  næsten  oprørende. 
Da  Forf.  i  August  1871  besøgte  Stedet,  var  der  Ild  i  en  af  de 
vældige  faldne  Stammer,  som  laa  nær  Blokhuset,  den  umaadelige 
Stamme  brændte  langsomt,  næsten  som  Træ  i  en  Kulmine,  og  sagdes 
at  have  brændt  en  fjorten  Dage,  men  man  kunde  godt  faa  Flammen 
frem.     Det  var  faldet  ved  Foden  af  en  Gruppe  andre  Kæmpetræer, 

og  der  var  tørt  Kvas  nok  til  at  føre  Ilden  hen  til  disse.  Føreren, 
som  var  en  Art  Opsynsmand,  tog  imidlertid  Sagen  med  uforstyrrelig 
Ro;  det  vilde  være  meget  vanskeligt  at  slukke  Branden  i  den  store 
Stamme,  og  det  var  ikke  rimeligt,  at  den  vilde  brede  sig  til  de 
andre  Steder,  saaledes  at  den  gjorde  dem  nogen  alvorlig  Skade. 
Saa  lod  man  den  brænde. 

Det  Syn,  som  saa  mange  af  de  stolteste  Træer  frembød,  var 
imidlertid  ikke  skikket  til  at  give  denne  ligegyldige  Betragtnings- 
maade  Ret.  Saa  hist  og  saa  her  ere  Stammerne  forneden  af  gj en- 
tagne  Brande  saa  forkullede  og  medtagne,  at  en  nogenlunde  stærk 
Blæst  er  nok  til  at  fælde  et  Træ,  som  ellers  kunde  have  staaet  flere 
Hundrede  Aar.  Det  paastaas,  at  der  ikke,  som  man  troede,  er  Tegn 
til,  at  Træarten  skal  være  i  Begreb  med  at  forsvinde,  men  dens 
Veteraners  Dage,  som  have  gjort  den  verdensberømt,  ville  være  talte, 
hvis  man  ikke  viser  dem  en  taalelig  Grad  af  Omhyggelighed. 

Alderen  paa  de  faldne  Træer  angives  efter  Tallet  af  Aarringe 
til  at  gaa  fra  500  til  mellem  13  og  1500  Aar.  Paa  de  ældre  Træer 
lade  de  inderste  Ringe  sig  nemlig  ikke  tælle,  og  undertiden  er  der 
et  Hul  i  Midten,  som  giver  Plads  for  et  noget  vilkaarligt  Skjøn. 
Maalingerne  af  Træernes  Alder  skulle  iøvrigt  være  udførte-  med 
temmelig  megen  Omhyggelighed  i  Calaveras  Gruppen.  Man  fældede 
her  et  af  de  største  Træer  udtrykkelig  i  den  Hensigt  at  faa  nøjagtige 
Maalinger  og  Tal.  At  fælde  Træet  beskjæftigede  fem  Mand  i  toog- 
tyve Dage.  Fældningen  foregik  paa  den  Maade,  at  Træet  gjennem- 
boredes  med  saadanne  Bor,  som  bruges  til  at  hule  Postetræer  med. 
Træet  stod  saa  fuldstændig  lige  op  og  ned,  at  det  ikke  vilde  falde, 
efter  at  det  var  fuldstændig  løsnet  fra  Roden.  Det  tog  tre  Dages 
Arbejde  til,  inden  man  ved  at  drive  store  Kiler  ind  ved  den  ene 
Side  fik  det  saaledes  bragt  ud  af  Ligevægten,  at  det  styrtede  om. 
Stubben  blev  derpaa  omhyggelig  glattet  af  sex  Fod  over  Jorden  og 
der  taget  følgende  Maal:  Dets  længste  Diameter  var  fra  Nord  til 
Syd  og  udgjorde  24  Fod  l{  Tomme,  af  dette  var  et  Stykke  paa 
10  Fod  4  Tommer  Nord  for  Midtpunktet,  13  Fod  9J  Tomme  Syd 
for  dette.      Den  korteste  Diameter,  fra  Øst  til  Vest,  var  23  Fod, 

nøjagtig  delt  paa  begge  Sider  af  Midten.  Barken  var  i  Gjennemsnit 
18  Tommer  tyk.  Naar  dette  lægges  til  Træets  Diameter,  bliver 
Diameteren  af  Træet,  som  det  virkelig  stod,  lidt  over  27  Fod  paa 
den  ene  Led  og  c.  26  Fod  paa  den  anden.    Omkredsen  blev  da  85  Fod. 


FZloøcéufd 


Et  Kæmpetræ  fældes. 


For  at  maale  Alderen  gik  man  frem  paa  følgende  Maade.  Det 
fældede  Træ  blev  skaaret  igjennem  omtrent  30  Fod  fra  det  første 
Snit.  Ved  den  øverste  Ende  af  Bullen,  altsaa  i  en  oprindelig  Højde 
af  36  Fod  over  Jorden,  taltes  Ringene  med  megen  Omhyggelighed 
paa  samme  Tid,  som  man  maalte  Breden  af  hver  Sæt  paa  100  Ringe 
gaaende  udefra  indad.    Tallene  vare  følgende: 

lste  Hundrede  Ringe 3,o  Tommer 

2det        —  —    3,7      — 

3die       —  —    4,i       — 

4de  Hundrede  Ringe 3,9  Tommer 

5te         —  —    4,i      — 

6te         —  —    4,i      — 

7de        —  —    4,6      — 

8de        —  —    5,6      — 

9de        —  —    7,3      — 

10de        —  —    7,9 

Ilte         —  — 10,i      — 

12te         —  —    13,i      — 

derefter  taltes  55  Ringe  med 9,4      — 

ialt  c.  1,255  Aar 80,8  Tommer 

I  Midten  var  et  lille  Hul,  da  de  ældste  Ringe  vare  raadnede  bort. 
Efter  Hullets  Størrelse,  og  naar  der  toges  Hensyn  til  den  Tid,  der 
maatte  være  gaaet,  inden  Træet  havde  naaet  den  Højde,  i  hvilken 
man  nu  talte  Ringene,  mente  man  at  kunne  anslaa  Træets  Alder 
med  Sikkerhed  til  mindst  1300  Aar. 

Der  er  iøvrigt  i  denne  Del  fire  Træer,  som  ere  over  300  Fod 
høje,  nemlig  »Keystone  State«  325  Fod,  »General  Jackson«  319  Fod, 
»Skovens  Moder«  315  Fod  og  »Daniel  Webster«  307  Fod.  Det 
første  af  disse  Træer  er  det  højeste  kj endte  Træ  i  Amerika.  Der 
fortælles  vel,  at  der  har  staaet  Træer  i  Calaveras  paa  over  400  Fod, 
men  der  er  aldeles  ingen  paalidelige  Vidnesbyrd  herfor.  Den  lokale 
Vittighed  er,  at  det  tager  ialt  to  Mand  og  en  Dreng  hver  en  halv 
Dags  Arbejde  at  se  op  til  Toppen  af  det  højeste  Træ. 

Man  kj  ender  nu  for  Tiden  i  det  Hele  ni  Grupper  af  Kæmpe- 
træer, men  efterhaanden  som  Kalifornien  bliver  mere  bekjendt,  findes 
der  bestandig  flere,  om  end  endel  mindre  i  Udstrækning  end  de  i 
Mariposa  og  Calaveras.  Det  hedder  sig  imidlertid,  at  der  14  Mile 
Sydost  for  Clarks  skal  være  fundet  en  Lund,  som  synes  næsten  at 
naa  de  to  nysnævnte.  Den  er  ikke  under  Statens  Opsyn  og  kun 
delvis  undersøgt,  men  der  skal  være  talt  over  500  Kæmpetræer  i 
den.  Et  af  disse  maaltes  og  var  81  Fod  i  Omkreds,  altsaa  omtrent 
af  samme  Størrelse  som  Mariposa  og  Calaveras  Træerne. 

Et  helt  Belte  af  Kæmpetræer  indtil  mellem  4  og  5  Mile  bredt 
siges  at  strække  sig  langs  Sierra  Nevadas  Skraaninger  mellem 
King's  River  og  Kaweah.  Træerne  i  dette  Belte  ere  spredte  enkelt- 
vis mellem  de  andre.  De  skulle  findes  rigeligst  i  en  Højde  af  mellem 
6  og  700  Fod.  Deres  Tal  er  meget  betydeligt  og  anslaas  til  flere 
Tusinde.  I  Størrelse  kunne  de  imidlertid  ikke  maale  sig  med  Mari- 
posa  og  Calaveras  Træerne.  Faa  ere  mere  end  20  Fod  i  Diameter, 
Gjennemsnitsstørrelsen  er  mellem  10  og  12  Fod.  Et  Træ  paa  8  Fod, 
som  fældedes,  var  375  Aar  gammelt.  Imidlertid  havde  man  dog  set 
et  Træ,  som  holdt  106  Fod  i  Omfang  lige  ved  Jorden,  skjøndt  en 
Del  af  Fodstykket  var  brændt  bort,  og  en  styrtet  og  næsten  ødelagt 
Træstamme  var  saa  stor,  at  tre  Ryttere  kunde  ride  ved  Siden  af  hin- 
anden 30  Fod  op  igjennem  den.  Indianerne  skulle  tale  om  et  Træ, 
højere  end  noget  af  de  andre,  som  skal  staa  i  de  ukjendte  Egne 
Nord  for  King's  River.  I  disse  Skove  paa  Sierra  Nevadas  Skraaning 
ere  unge  Kæmpetræer  saa  talrige,  at  de  skæres  i  en  Saugmølle  som 
ganske  almindeligt  Træ.  Heldigvis  er  det  imidlertid  kun  meget  faa 
Steder  herude,  at  Saugmøller  kunne  betale  sig,  skjøndt  Træet  haves 
for  Intet,  og  navnlig  kan  man  lykkeligvis  ikke  øjne  den  Tid,  da  de 
prægtige  Skove,  som  strække  sig  over  Mariposa  Egnen,  behøve  at 
frygte  for  Saugens  skarpe  Tand;  man  har  prøvet  et  lille  Anlæg  af 
en  Saugmølle,  men  atter  maattet  opgive  det. 

Der  er  altsaa  neppe  nogen  Tvivl  om,  at  fortsatte  Undersøgelser 
i  Kalifornien  ville  vise,  at  Kæmpetræerne  ere  en  fuldkomment  livs- 
kraftig Slægt. 

Man  er  ikke  enig  om  Navnet  for  dette  imponerende  Træ.  Amerika- 
nerne ere  med  Grund  meget  opbragte  over  Englændernes  næsvise  For- 
søg paa  at  døbe  Nordamerikas  botaniske  Stolthed  efter  Wellington  og 
holde  paa  Navnet  »Sequoyah«.  Dette  er  givet  Træet  efter  en  be- 
kjendt  Cherokeser  Høvding  Sequoyan,  som  skal  være  født  omtrent 
1770  og  levede  i  Will's  Valley  i  det  yderste  nordøstlige  Hjørne  af 
Alabama.  Han  blev  berømt  ved  at  opfinde  et  Alfabet  og  søge  at 
indføre  Skrift  i  sin  Stamme.  Hans  Alfabet  skal  være  affattet  med 
beundringsværdig  Sindrighed  og  bestod  af  86  Tegn.    Det  var  allerede 


Jagt  paa  en  Klapperslange.  475 

kommet  i  temmelig  udstrakt  Brug,  før  de  Hvide  hørte  Nogetsomhelst 
derom.  Missionærerne  optog  Sequoyah's  Ide,  lod  Typer  støbe  efter 
hans  Alfabet  og  gav  Stammen  et  lille  Trykkeri,  fra  hvilket  der  endog 
udgik  en  lille  Avis.  Høvdingen  blev  med  Resterne  af  sin  Stamme 
dreven  over  Mississippi  og  døde  i  Ny-Mexiko  i  1813,  men  hans  Alfabet 
bruges  endnu  i  hans  Stamme  og  vil  sandsynligvis  leve  lige  saa 
længe  som  denne. 


Et  meget  romantisk  Sted  var  Clarks  inde  i  Bjergskoven.  En 
af  de  Aftener,  vi  tilbragte  der,  saa  vi  en  stærk  Lysning  udenfor 
Vinduerne.  Vi  gik  ud,  der  brændte  et  stort  Baal  mellem  Træerne 
kort  fra  Huset.  Det  var  en  lille  Hob  Indianere,  der  havde  lejret  sig 
der,  de  kaldtes  en  Stamme,  skjøndt  de  neppe  udgjorde  mere  end  et 
Dusin  Stykker.  Nogle  vare  i  Indianerdragt,  Andre  i  europæiske 
Laser.  Det  Hele  saa  meget  malerisk  ud.  Folkene  laa  tause  ved 
Ilden  og  tog  ingen  Notits  af  os,  det  overlod  de  til  deres  arrige 
Hunde,  som  vi  havde  ondt  ved  at  holde  os  for  Livet.  De  svarede 
paa  halvt  uforstaaeligt  Engelsk,  naar  vi  spurgte  om  Noget,  og  saa 
kort  som  muligt.  Jeg  spurgte,  hvem  der  var  Høvdingen.  »Her  ser 
De  Manden,«  svarede  En  saa  melankolsk,  idet  han  løftede  Hovedet 
et  Øjeblik,  at  det  var  umuligt  Andet  end  føle  sig  bevæget  af  en  vis 
Sympathi,  saa  lidt  man  ellers  havde  tilbage  af  denne  Følelse  for 
Indianerne,  og  da  vi  atter  vare  gaaede  ind  i  Huset,  blandede  dog 
ubestemte  Forestillinger  om  sørgelige  Levninger  af  noget  engang 
Lykkeligt  og  Frejdigt  og  Poetisk  sig  med  en  vis  Følelse  af  Uhygge 
over  at  have  en  saa  laset  og  vild  Bande  liggende  lige  udenfor  sine 
Sovekammer- Vinduer. 

En  ejendommelig  Sport  bød  endog  Turen  i  Skoven.  Det  var 
paa  Vejen  fra  Clarks,  en  hed  og  stille  Dag  langt  op  ad  Formiddagen. 
Hele  Selskabet,  som  kjørte  ad  den  dybe,  sandede  Skovvej,  døsede  i 
den  hede,  dvaske  Luft.  Hestene  døsede  ogsaa,  langsomt  peb  og 
skreg  Hjulene  i  Sandet,  Alt  var  lutter  Dovenskab,  da  paa  engang 
Hestene  blive  urolige,  Kusken  ser  frem,  »a  rattlesnake«  raaber  han, 

og  i  et  Nu  ere  Alle  vaagne.  Tvers  over  Vejen  skød  sig  langsomt, 
som  sikker  paa  ikke  at  blive  angreben  af  Nogen,  en  flere  Fod  lang, 
svær,  graa  Slange.  Klapperslangen  var  alt  ude  af  Vej  sporet  og 
gled  langsomt  ind  ved  Løvet  paa  Vejkanten,  det  raslede  svagt  under 
den,  den  gav  sig  altfor  god  Tid.  En  kæmpestor  Englænder  var 
øjeblikkelig  sprungen  af  den  standsede  Vogn,  han  greb  en  stor  Sten, 
som  laa  paa  Vejen,  og  sprang  hen  efter  Slangen,  den  rejste  sit  af- 
skyelige Hoved  højt  op,  da  den  hørte  ham  komme,  en  underlig  mere 
snurrende  end  klaprende  Lyd  lød,  og  i  samme  Øjeblik  var  den 
vældige  Sten  kastet  ned  paa  Ryggen  af  den.  Dens  Rygrad  var 
knust,  den  vedblev  at  snurre  paa  en  Maade,  som  man  nok  skal 
huske,  naar  man  engang  har  hørt  det,  og  kastede  sit  Hoved  frem  imod 
saa  En,  saa  en  Anden  af  Selskabet,  som  nu  var  kommet  paa  Benene, 
indtil  et  Slag  med  en  tyk  Gren  knuste  dens  Hoved  og  gjorde  Ende 
paa  dens  Liv.  Ranglen  skar  den  unge  Englænder  af  og  overrakte 
den  med  ridderligt  Galanteri  til  den  eneste  Dame  i  Selskabet,  en 
amerikansk  Dame,  som  havde  gjort  Pacifikturen  med  sin  Mand.  Hun 
vilde  imidlertid  ikke  berøve  ham  den  Trofæ,  han  saa  ærlig  havde 
fortjent,  men  bad  ham  gjemme  den  som  en  Erindring  fra  Kali- 
forniens  Skove. 

Pacifi  ktu  ren    i    Et. 

Man   bliver   kjørevant    —    Selskabeligheden    »ombord«'    —    Oversigt   over  Arbejdets 

Storhed  —  Kjøreplanen. 


Det  hører  paa  en  Maade  med  til  Pacifikturen  at  gjøre  den 
hele  ud  i  Et,  i  det  Mindste  en  Gang.  Man  taber  ikke  Noget  derved; 
naar  man  først  har  set  Utah  og  Saltlake  City,  er  der  ingen  Grund 
til  at  afbryde  Rejsen  for  noget  Andet.  Man  tænker  sig  vel  i  For- 
vejen, at  det  kunde  være  ganske  interessant  at  stoppe  et  eller  andet 
Sted  og  vandre  om  i  Prærierne  en  Dag,  men  naar  man  har  set  de 
smaa  Samlinger  af  Skure,  indeholdende  en  Flok  kinesiske  Jernbane- 
arbejdere og  endnu  mere  frastødende  hvide  Mænd,  som  udgjøre  de 
smaa  Præribyer,  taber  man  strax  Noget  af  Lysten  til  at  indlogere 
sig  her,  og  naar  man  har  kjørt  nogle  hundrede  Mile  over  disse  øde, 
sørgelige,  afsvedne  Sletter,  er  man  bleven  ganske  enig  med  sig  selv 
om,  at  man  godt  kan  lade  sig  nøje  med,  hvad  man  ser  af  Prærierne 
fra  Toget.  Der  kunde  være  mere  Fristelse  til  at  standse  lige  i  Be- 
gyndelsen af  Turen  fra  San  Francisco  og  gjøre  Udflugter  i  Sierra 
Nevadas  storartede  Bjergnatur;  men  man  kan  godt  lade  sig  nøje 
med  de  prægtige  Bjerglandskaber,  man  har  set  paa  Udflugter  fra 
San  Francisco  til  de  mest  berømte  Egne  i  Kalifornien,  og  saa  be- 
stemmer man  sig  da  til  at  gaa  lige  igjennem  paa  Hjemvejen.  Lør- 
dag Morgen  Kl.  8  forlod  jeg  San  Francisco  og  næste  Torsdag  Efter- 
middag KL  3,  20  Min.  —  nøjagtigt  til  den  fastsatte  Tid  —  holdt 
Toget  i  Chicago.  Den  egentlige  Pacifiktur  gaar  kun  til  Omaha, 
hvortil  vi  ankom  Onsdag  Eftermiddag  Kl.  2,  men  der  er  bestandigt 

fuldstændig  Korrespondance  med  de  andre  Tog  lige  til  New- York 
og  andre  østlige  Byer. 

En  saadan  lille  Jernbanerejse  paa  halvsjette  Dag  og  mellem- 
liggende Nætter  er  ganske  ejendommelig  i  sin  Slags,  men  saaledes 
som  Jernbanevæsenet  endnu  er  udviklet,  er  Amerika  det  eneste 
Land,  hvor  man  kan  holde  ud  at  foretage  den  uden  at  stille  altfor 
store  Fordringer  til  sit  Legeme.  Det  er  i  Virkeligheden  en  for- 
bausende  let  Sag  her,  og  man  mærker,  naar  Turen  er  omme,  ingen 
særlig  Følelse  af  Overanstrængelse. 

De  to  første  Dage  af  den  lange  Jernbanetur  forekomme  En 
lidt  kjedelige,  man  ser  med  en  vis  Bekymring  paa  den  lange  Tid, 
man  har  for  sig,  tænker  paa  Støvet  og  Solheden,  som  forestaar,  og 
finder,  at  den  uafladelige  Rysten  er  meget  trættende.  Det  gaar 
imidlertid  ganske  som  paa  en  Sørejse:  man  vænner  sig  saaledes  til 
det  lille  Tilbehør  af  Ubehageligheder,  at  man  ikke  mærker  dem,  og 
lærer  tillige  paa  den  anden  Side  at  udfinde  Rejsens  behagelige  Sider. 
Man  slutter  sine  Bekjendtskaber,  thi  ogsaa  i  denne  Henseende  ligner 
Rejsen  en  Sørejse,  at  hele  Selskabet  betragter  sig  som  latente  Be- 
kjendte  og  Kammerater,  og  har  man  vexlet  et  Par  Ord  med  En 
eller  Anden,  er  det  latente  Bekjendtskab  blevet  ret  intimt  og 
gjældende  for  hele  Rejsen.  De  Velprovianterede  udstede  Indbydelser 
til  at  spise  i  deres  Vogn  eller  i  deres  Aflukke  Lunch  eller  Middag,  og 
Kognak,  Whisky  og  Cigarer  betragtes  i  høj  Grad  som  Fælles- 
ejendom,  ialfald  indtil  de  sidste  Dage,  hvor  man  unægtelig  kan  være 
saa  uheldig  at  træffe  Folk,  hvis  Beholdninger  ikke  have  været  rige- 
lige nok,  i  Færd  med  at  nyde  deres  Eget  paa  en  saa  skjult  Maade, 
at  det  indirekte  indeholder  den  smukkeste  Anerkj  endelse  af  det 
kommunistiske  Princip. 

De  Rejsende,  man  træffer  paa  Pacifikturen,  ere  i  Reglen  ikke 
almindelige  Turister.  De  Fleste  ere  »vestlige  Folk«,  som  have  ført 
et  i  høj  Grad  interessant  Liv  ude  i  disse  Egne,  og  som  gjerne  for- 
tælle om  den  Tid,  da  de  have  kjørt  sexten  Dage  og  Nætter  i  Træk 
i  Diligence  for  at  komme  til  Kalifornien,  om  deres  Sammentræf  med 
Indianerne,  om  Guldminernes  Opdagelser  og  Livet  derude  dengang. 


Oversigt  over  Arbejdets  Storhed.  479 

Man  træffer  Rejsende,  som  nu  ere  rige  Folk,  men  tale  med  Vemod, 
kunde  man  næsten  sige,  om  det  frie  Liv,  de  førte  ude  i  Minerne 
som  Guldgravere,  der  kun  havde  fra  Haanden  i  Munden,  og  elegante 
Herrer,  som  fortælle  om,  hvorledes  de  have  været  med  at  »lynche« 
Folk  i  San  Francisco  for  at  gjøre  Liv  og  Ejendom  nogenlunde  sikre. 
Og  saaledés  gaar  Tiden  efterhaanden  meget  behagelig;  jo  længere 
man  kjører,  desto  mindre  træt  bliver  man,  man  gribes  af  et  vist 
dovent  Velbefindende,  Dagen  gaar  med  at  læse,  se  ud  ad  Vinduet, 
ryge  Tobak  udenfor  paa  Platformen,  spise  og  passiare,  og  om 
Aftenen,  naar  Cigaren  er  røgen  ud,  Samtalen  begyndt  at  blive  døsig 
og  Brandy 'en  er  gaaet  rundt  til  en  »nightcap-drink«,  forsvinder  hele 
Selskabet  bag  de  elegante  Gardiner,  som  dække  Køjerne,  og  lægger 
sig  tilsengs  med  en  saa  god  Samvittighed  og  ligesaa  søvnig,  som 
om  man  havde  tilbragt  den  virksomste  Dag,  der  tænkes  kunde. 
Det  Interessanteste  ved  Turen,  taget  paa  denne  Maade,  er  imidlertid 
det  Overblik,  man  ligesom  faar  over  Storartetheden  af  det  Arbejde, 
Amerikanerne  have  udført  i  Paeifikbanen.  Naar  man  saaledés  tager 
det  Hele  paa  en  Gang  og  farer  afsted  Time  efter  Time,  Døgn  efter 
Døgn,  føler  man  først  ret,  hvilken  uhyre  Vejstrækning  det  er,  man 
tilbagelægger,  og  naar  man  ser  denne  Vexlen  af  Landskaber,  de 
frugtbare  Marker  og  venlige  Skove  i  Kalifornien,  de  dejligste  og  mest 
storartede  Alpeegne,  de  goldeste,  mest  livløse  Ørkener,  hegnede  af 
endeløse  Rækker  af  nøgne,  brune  Bjerge,  disse  forunderlige  Saltegne, 
den  gaadefulde  Saltsø,  Passagen  over  de  vilde  Rocky  Mountains, 
over  deres  høje  Top  og  gjennem  deres  vilde  Kløfter  og  de  grænse- 
løse afsvedne  Prærier,  som  strække  sig  fra  Bjergenes  Fod  imod 
Øst  —  naar  man  ser  denne  utrolige  Vexlen,  som  indeholder  et  helt 
Kontinents  Forskjelligheder,  fyldes  man  unægtelig  af  dobbelt  Be- 
undring for  det  Folks  utæmmelige  Energi,  som  har  skabt  dette 
Kæmpeværk  over  øde,  ubeboede,  næsten  ubekjendte  Egne,  og  nu  er 
i  Færd  med  at  gjentage  det  to  Gange  til  baade  imod  Nord  og  imod  Syd. 

Turen  foregaar  efter  følgende  Kjøreplan: 

lste  Dag.     Afgang   fra  San  Francisco  Kl.  8  om  Morgenen,    i 

Stockton  Kl.  12i  e.-M.,  i  Sacramento  Kl.  2  E.-M.,  i  Colfax  KL  5,25  E.-M. 
Kaliforniens  Grænse  passeres  ved  Midnat. 

2den  Dag.  Igjennem  Ørkenen.  Ved  Desert  Station  Kl.  3,25 
Morgen,  ved  Battle  Mount  Kl.  12  Middag,  i  Elko  Kl.  5  E.-M. 

3die  Dag  passerer  man  om  Morgenen  Kl.  3,25  Promontory  Point 
og  ankommer  Kl.  6,10  F.-M.  til  Ogden,  afgaar  herfra  Kl.  8,30  F.-M., 
passerer  Weber  og  Echo  Canyon  i  Timerne  fra  9J  til  11  F.-M.,  er 
i  Wahsatch  Kl.  2,35  E.-M.,  i  Bryan  Kl.  6  E.-M.,  ved  Bitter  Creek 
Kl.  9,35  E.-M. 

4de  Dag  ankommer  man  om  Morgenen  Kl.  8,55  til  Laramie,  er 
Kl.  I,45  E.-M.  i  Cheyenne,  Kl.  6,28  E.-M.  i  Sidney  og  ved  Midnat 
ved  North  Platte. 

5te  Dag  er  man  om  Morgenen  Kl.  7,30  ved  Grand  Island, 
Kl.  12,30  E.-M.  ved  Fremont  og  skal  Kl.  2,45,  hvis  Alt  er  vel,  holde 
i  Omaha. 


Gjennem  Kanada. 

Landskabet.   —  Montreal  og  Quebec.  —  Rejseplager. 


Era  Chicago  skulde  Rejsen  gaa  hjemad,  og  det  var  min  Plan 
at  gaa  op  gjennem  Kanada,  se  Montreal  og  Quebec  og  saa  Meget 
af  Landet,  som  lod  sig  se  i  Nærheden  af  denne  Route,  for  derfra 
fra  Quebec  at  gaa  hjem.  Tiden  tillod  mig  imidlertid  ikke  at  faa 
Meget  af  Kanada  at  se,  ialfald  ikke  den  for  sin  Naturskjønhed  mest 
bekj endte  Tur  ned  ad  St.  Lawrencefloden  forbi  »de  tusinde  Øer«  og 
over  »the  rapids«.  Saa  tiltrækkende  denne  Tur  end  kan  være,  har 
den  nemlig  den  Mangel,  at  Tiden  for  den  er  temmelig  uberegnelig. 
Dampskibet  ligger  stille,  naar  Vejret  ikke  er  ganske  tilfredsstillende 
i  det  vanskelige  Farvand,  og  man  maa  have  flere  Dage  i  Reserve 
til  at  spendere  paa  Turen ,  foruden  dem ,  der  gaa  med  til  den  for 
at  begive  sig  paa  den.  Er  Tiden  knapt  tilmaalt  og  Veiret  i  det 
ustadige  Hjørne,  maa  man  lade  sig  nøje  med,  hvad  man  ser  fra 
Grand  Trunk  Railway,  den  store,  fortræffelig  byggede  Hovedlinie, 
som  fra  Detroit  gaar  op  igjennem  Kanada  til  Quebec  med  Sidelinier 
til  Portland  i  Maine. 

Med  Navnet  Kanada  forbinder  man  gjerne  Forestillinger  om  et 
halvt  arktisk  Land,  raat  og  koldt,  med  Fyrreskove  og  store  Søer. 
Skjøndt  Vejret  ikke  var  meget  sommerligt  paa  den  største  Del  af 
Turen,  saa  Kanada  imidlertid  enclel  mere  venligt  og  tiltalende  ud, 
end  jeg  havde  ventet.  Landet  var  grønt  og  smilende,  der  var  en 
Rigdom  af  store,    smukke    Skove,    gjennemstrømmede   af  Aaer   og 

Floder,  og  Michigansøen  og  Huronsøen  tog  sig  prægtig  ud  mellem 
skovbevoxede  Bredder  og  høje  Klinter.  Landet  syntes  frugtbart  og 
veldyrket,  og  der  var  rundtom  en  Mængde  smukke,  venlige  smaa 
Landsbyer  med  lyse  Træhuse  og  Trækirker,  et  Syn,  som  var  dobbelt 
tiltalende  efter  de  lange  Jernbanerejser  frem  og  tilbage  Vest  for 
Mississippi,  hvor  man  efterhaanden  vænnes  til  Landskabets  øde  Men- 
nesketomhed som  Regel. 

Klimaet  i  Kanada  er  ikke  behageligt:  sexMaaneder  Vinter,  tre 
Maaneder  daarligt  Vejr  og  tre  Maaneder  kvælende  Hede,  hedder 
det.  Det  var  imidlertid  ikke  med  Heden,  men  med  Regnen,  at  jeg 
gjorde  Bekjendtskab.  Det  regnede  og  regnede  med  en  sørgelig 
Vedholdenhed. 

Saalænge  man  er  paa  Jernbanen,  kan  man  endda  forsone  sig 
med  Regnen,  som  holder  de  amerikanske  Baners  store  Plage,  Støvet, 
borte,  men  i  Byerne  er  den  ikke  paa  sin  Plads.  Hotellerne  i  Kanada  staa 
paa  et  Udviklingstrin,  der  strax  viser,  at  man  har  forladt  de  For- 
enede Stater;  man  fristes  ikke  til  at  opholde  sig  i  de  grimme  og 
smudsige  Læse-  og  Tobaksværelser  mere  end  højst  nødvendigt,  og 
naar  man  vil  ud,  men  da  ikke  har  andet  Valg  end  at  kjøre>mkring 
i  en  lukket  Droschke  uden  at  se  Noget,  kommer  man  ikke  til  at  be- 
tragte Landet  og  Omgivelserne  med  venlige  Blikke.  Man  kan  se,  at 
Montreal  ligger  smukt  ved  St,  Lawrencefloden  og  vistnok  er  en  meget 
livlig  By  —  i  godt  Vejr,  naar  der  er  Folk  til  at  gaa  paa  Gaderne 
men  det  er  ogsaa  omtrent  det  Hele.  Byen  viser  sig  iøvrigt  strax 
at  være  en  ikke-amerikansk  By,  Gaderne  ere  smalle,  Husene  høje 
det  Hele  har  et  sammentrængt  Præg,  som  man  er  bleven  afvant 
med.  Byens  største  Mærkelighed  er  den  store  Victoriabro  over  St, 
Lawrencefloden,  en  fra  Afbildninger  meget  bekjendt  Jernbanebro,  et 
vældigt  hult  Jernrør,  som  paa  Piller  er  lagt  over  Floden  i  en  be- 
tydelig Højde.  Man  ser  ikke  Noget  af  Broen,  naar  man  kjører  over 
den  inden  i  Røret,  og  bør  derfor  sikre  sig  at  have  set  den,  inden 
man  skal  benytte  den. 

Til  Trods  for  Regnen  og  den  graa  Himmel,  som  spejlede  sig  i 
den    graa  Flod,   tog  Quebec  sig  overordenlig  smukt  ud.     Den  ligger 

paa  høje  Klippeskrænter  ved  St.  Lawrencefloden,  hvor  denne  begynder 
at  blive  bred  som  et  lille  Sund.  Over  den  rager  paa  Klippens  Top 
et  temmelig  anseligt  engelsk  Fort,  fra  hvis  Mure  man  ser  næsten 
lodret  ned  i  Byen  og  endel  af  Værfterne  og  har  en  fortræffelig  Ud- 
sigt over  Egnen,  Floden  mellem  de  høje,  steile  Bredder,  Skovene  og 
de  mangfoldige  'Huse,  som  ere  strøede  omkring  i  Egnen  og  samle 
sig  til  en  Slags  Forstæder  nærmere  Quebec.  Paa  den  anden  Side 
af  Floden  ligeoverfor  Byen  ligger  Point  Levi,  en  lille  særskilt  By 
for  sig,  og  Færgebaadene  krydse  frem  og  tilbage  mellem  den  og 
Quebec  og  live  lidt  op  i  den  ellers  stille  Havn.  Quebec  ser  ud  til 
at  være  overordenlig  kjedsommelig,  selv  i  det  bedste  Vejr  af  Verden, 
og  dette  kan  man  høre  bekræftet  af  dens  Indbyggere,  navnlig  med 
stor  Styrke  af  Garnisonen,  der  synes  at  betragte  Byen  som  et  Slags 
Forvisningssted ,  et  engelsk  Siberien,  hvor  man  lever  mellem  lutter 
Barbarer,  som  ikke  engang  forstaa  Engelsk.  Med  dette  Sidste  er 
Sammenhængen  den,  at  der  endnu  bestandig  i  Quebec  saavelsom  i 
Montreal  er  en  meget  talrig  fransk  Befolkning,  saa  talrig,  at  Byerne 
ofte,  naar  man  ser  paa  Skilter  og  Huse  og  hører  Folkene  om  sig, 
kunne  -tages  for  helt  franske.  Den  franske  Befolkning  i  Kanada  har 
med  fransk  Exklusivitet  holdt  fast  ved  sit  eget  Sprog,  og  Mange 
forstaar  efter  Sigende"  aldeles  ikke  Engelsk.  Det  Franske,  der  tales 
af  Almuen,  skal  være  meget  interessant,  forsaavidt  som  det  er  det 
franske  Almuesprog  fra  det  18de  Aarhundrede  aldeles  uforandret. 

Beliggenheden  op  ad  Klippen  giver  Quebec  et  særegent  Præg, 
de  snevre,  krogede  Gader  ere  ganske  stejle  og  gaa  undertiden  over 
til  almindelige  Trapper.  Fra  den  øvre  Del  af  Byen  faar  man  ofte 
en  smuk  Udsigt,  naar  man  drejer  om  et  eller  andet  Hjørne;  dette 
er  den  eneste  Forskjel  paa  den  øvre  og  den  nedre  By,  de  ere  ellers 
begge  lige  kjedsommelige  at  se  paa.  En  særegen  Plage  for  Frem- 
mede i  Quebec  er  Droschkekuskene.  Der  skal  være  nogle  Punkter 
i  Omegnen,  som  Turister  antages  at  burde  se,  og  denne  sørgelige 
Omstændighed  forvolder  en  ren  Jagt  paa  disse  Ulykkelige  fra  Ku- 
skenes Side.  Saasnart  et  Individ  lader  sig  tilsyne  paa  Hoteltrappen, 
standser  i  en  Gade  for  at  se  paa  Udsigten,  gaar  hen  til  et  Butiks- 

vindue,  ser  op  og  ned  ad  et  Hus,  eller  paa  anden  Maade  røber  sig 
som  en  Galilæer  i  Quebec,  antages  han  strax  at  være  modtagelig 
for  et  eller  andet  Vandfalds  Tillokkelser  eller  længselsfuld  efter  at 
se  det  Sted,  hvor  General  Wolfe  faldt;  et  Par  Individer  med  Piske 
i  Haanden  springe  frem  og  raabe  deres  »Want  a  carriage?«  og  be- 
gynde paa  en  Ramse  om  Vandfald  og  Wolfe.  Man  er  intetsteds 
sikker  for  disse  Droschkekuske ,  de  komme  frem,  hvor  der  ikke  var 
et  Menneske  for  et  Øjeblik  siden,  de  sværme  om  En  som  Fluer,  ere 
udholdende,  næsvise  og  paatrængende  som  disse.  Smuk  Udsigt, 
Regn,  sølede  Gader,  paatrængende  Kuske,  et  uhyggeligt,  grimt 
Hotel,  som  dristigt  i  Egenskab  af  Byens  første  Hotel,  forlanger  første 
Klasses  Priser  —  det  var  det  samlede  Indtryk  af  Quebec.  Byen 
fremtræder  ikke  som  en  Repræsentant  for  Amerika ,  med  hvilken 
det  kunde  falde  særlig  tungt  at  tage  Afsked,  og  det  er  jo  altid  en 
Trøst,  naar  Afskeden  lettes  En. 


Over  Atlanterhavet. 


God  Begyndelse  —  1  Taagen  —  Mellem  Isbjerge  —  Andre  Fataliteter  —  Dagligt 
Liv  ombord  —  Kjedsomheden  —  Storm  —  I  det  irske  Hav. 


Bort  fra  Amerika  skulde  det  altsaa  gaa.  Lige  nede  under 
Quebecs  Fort  ligger  den  lange,  smalle  Damper.  Oppe  fra  Skanserne 
paa  Klippevæggene  ser  man  lige  ned  paa  dens  Dæk.  Det  Hele  ser 
ud  som  et  Stykke  Legetøj,  men  stort  og  solidt  er  Skibet,  og  man 
gaar  ombord  glædende  sig  til  en  Uges  Tid  paa  det  kølige  Atlanter- 
hav at  kunne  mindes  Landrejsens  overstandne  Besværligheder. 

Det  var  smukt  Vejr,  da  vi  lettede  Anker  og  begyndte  Sejladsen 
ned  ad  Floden,  og  St.  Lawrence  tog  sig  fortræffelig  ud  med  sine 
skovgroede,  høje  Skrænter,  ned  ad  hvilke  man  nu  saa  de  Vandfald 
styrte,  som  Droschkekuskene  i  Quebec  havde  raabt  saa  meget  om, 
og  som  det  ganske  vist  var  Umagen  værd  at  se.  Hele  Dagen  gik 
det  ned  ad  den  smukke  Flod,  og  den  næste  Dag  var  det  atter  Sol- 
skin og  stille  Vejr  og  roligt  Vande,  og  det  Hele  var  en  saa  blid  og 
idyllisk  Indledning  til  en  Sejlads  over  Atlanterhavet,  som  man  vel 
kunde  tænke  sig. 

Søsyge  forekom  Alle  at  være  ligesaa  forældet  som  den  sorte 
Død,  en  Gjenstand  for  sørgelige  Sagn,  man  ikke  existerende  i  Virke- 
ligheden. Alle  vare  umaadelig  helbefarne  og  viste  en  Grad  af  Sø- 
vanthed, som  ofte  faldt  Matroserne  lidt  ubelejlig,  naar  men  søgte  at 
vise  den  ved  at  staa  dem  i  Vejen  eller  gjøre  altfor  mange  om 
Kyndighed  vidnende  Spørgsmaal. 

Der  taltes  vel  endel  mellem  Passagererne  om  det  vanskelige  Farvand, 
vi  skulde  ind  i,  om  at  »fanges«  i  Taagen,  om  Isbjergene,  der  om  Som- 
meren ere  dobbelt  farlige,  da  de  rage  saa  lidt  op  over  Havfladen, 

om  de  mange  Skibbrud  i  disse  Farvande,  paa  New-Foundlands  og 
Labradors  Kyster.  Men  man  talte  om  alt  dette  som  Noget,  der 
naturligvis  ikke  vedkom  det  nærværende  Selskab,  men  maatte  være 
højst  ubehageligt  for  somme  Andre.  Imellem  Passagererne  var  der 
en  Mand,  som  havde  forlist  i  Belle-Island  Strædet,  mellem  New- 
Foundland  og  Labrador,  for  lidt  over  fjorten  Dage  siden  med  Ud- 
vandrerskibet »Minerva«  til  Quebec.  Han  havde  været  ombord  som 
Læge  og  skulde  nu  tilbage  til  England.  »Minerva«,  der  var  et  Sejl- 
skib, havde  310  Passagerer  ombord,  som  imidlertid  alle  blev  reddede. 
Alene  hans  Nærværelse  havde  noget  Beroligende  ved  sig,  da  vi 
nærmede  os  det  farlige  Stræde,  ikke  saa  meget,  fordi  han  vidste 
Besked  med,  hvorledes  man  strandede  der,  som  fordi  det  syntes 
lidet  sandsynligt,  at  den  samme  Mand  paa  samme  Sted  skulde  lide 
Skibbrud  baade  paa  Ind-  og  Udrejsen.  Et  mindre  opmuntrende 
dødt  Vidne  om  Strandinger  heroppe  havde  vi  hver  Dag  paa  Bordet 
i  en  smuk  Besætning  af  Sukkerskaale,  Mælkekander,  Vandkander  osv., 
som  oprindelig  havde  tilhørt  et  Dampskib  »St.  George«,  der  var 
strandet  her  i  Farvandet  for  omtrent  atten  Maaneder  siden,  og  hvor 
omtrent  Alle  vare  druknede,  medens  kun  enkelte  Ting  af  Skibets 
Udstyr  og  Ladning  bagefter  vare  reddede. 

Den  næste  Morgen  overraskedes  vi,  og  det  ingenlunde  behagelig, 
med  den  Efterretning,  at  vi  imidlertid  selv  vare  »fangne«  af  Taagen, 
og  ganske  rigtig,  Skibet  laa  som  i  en  snever  Cirkel  omgivet  af  tæt, 
uigjennemsigtig  Taage.  Vi  stoppede  en  kort  Tid  og  gik  saa  videre. 
Der  var,  hvor  vi  dengang  befandt  os,  endnu  ingen  Sandsynlighed  for 
at  støde  paa  Isbjerge,  og  Landet  kunde  man  nok  klare  sig  for  ved 
tilbørlig  Forsigtighed.  Vi  sejlede  derfor  hele  Dagen,  men  under 
stadig  Stoppen  for  at  lodde,  hvad  der  naturligvis  i  høj  Grad  for- 
sinkede Farten.  Af  og  til  forsvandt  Taagen  i  et  Nu  paa  alle  Sider, 
men  kom  snart  igjen  paa  den  samme  forunderlige,  pludselige  Maade. 
Aftenen  hørte  til  et  af  de  klare  Mellemrum,  og  vi  gik  til  vore  Køjer 
i  det  Haab,  at  vi  nu  vare  komne  gjennem  Taagen  og  dens  Farer. 

Den  næste  Morgen  laa  Skibet  imidlertid  stille,  eller  rettere  drev 
kun  med  Strømmen,  og  de,  der  havde  sovet  godt,  blev  underrettede 

0111,  at  det  havde  ligget  saaledes  siden  Midnat.  Det  blev  nu  en  alt 
Andet  end  opmuntrende  Dag.  Taagen  laa  om  os  fra  Morgen  til 
Aften  mere  eller  mindre  tæt,  men  intet  Øjeblik  lettede  den,  og  med 
Undtagelse  af  et  Kvarters  Tid  om  Formiddagen  fik  Skruen  ikke  Lov 
til  at  plaske  et  Øjeblik.  Sjeldent  har  nogen  Dag  været  længere  end 
denne  med  sin  Venten  fra  Time  til  Time  paa,  at  det  skulde  blive 
bedre,  og  sin  stadige  Skuffen  af  alle  Forventningerne.  Hertil  kom, 
at  Stillingen  ikke  var  uden  Fare,  og  at  Faren  syntes  at  voxe. 
Taagen  formentes  at  komme  fra  Isbjerge  i  Farvandet;  vi  laae  just 
nu  i  det  smalle  Stræde,  hvor  Skibet  og  Isen  nemt  syntes  at  kunne 
finde  hinanden,  og  hvor  Strømmen  fra  det  nordlige  Atlanterhav  kan 
gaa  meget  stærkt.  Den  almindelige  Stemning  var  imidlertid  for  at 
lade  som  Ingenting.  Naar  der  overhovedet  taltes  lidt  mere  alvorlig 
om  Stillingen,  saa  man  sig  om  for  at  se,  om  der  var  Damer  i 
Nærheden,  men  det  Almindeligste  var  at  gaa  om  og  se  paa  Taagen 
og  lade  som  Ingenting.  Hentydninger  til,  at  vi  kunde  dele  »City  of 
Bostons«  eller  noget  af  de  andre  i  Isen  sporløst  forsvundne  Skibes 
Skjæbne,  blev  betragtede  som  værende  afgjort  »de  mouvais  gout«. 

Damppiben  lød  næsten  uafladelig,  sent  paa  Eftermiddagen  blev 
den  besvaret  med  et  Horn  fra  et  andet  Skib,  og  omtrent  en  Times 
Tid  vedligeholdt  de  to  Skibe  en  sørgelig  Duet,1  ligesom  for  at  finde 
hinanden  gjennem  Taagen,  men  Hornets  klagende  Toner  blev  svagere 
og  svagere  og  døde  tilsidst  aldeles  hen.  Det  blev  mørkt,  og  Taagen 
faldt  nu  i  store,  tætte  Draaber;  der  var  altfor  uhyggeligt  paa  Dækket, 
og  Alle  samledes  i  Kahytten,  hvor  en  Handelsmand,  der  i  27  Aar 
var  gaaet  over  to  Gange  om  Aaret,  betydelig  opmuntrede  Alle  ved 
at  udvikle,  hvorledes  han  aldrig  havde  set  en  saadan  Taage.  Der 
var  lyst  og  hyggeligt  at  se  til  i  Kahytten.  Med  alle  de  tændte 
Lamper,  med  Damernes  Arbejder  og  de  opslaaede  Bøger  paa  Bordet 
og  de  magelige  Sofaer  og  Stole  lignede  den  en  stor  Dagligstue,  og 
man  kunde  vanskelig  forestille  sig,  at  der  i  Grunden  ikke  var  Noget 
i  Vejen  for,  at  medens  vi  bedst  sad  og  læste  og  samtalede  og 
spillede  Kort,  kunde  Væggene  aabne  sig,  og  en  Vandflod  styrte  ind 

og  en  Scene  af  Rædsel  og  Fortvivlelse  vise  sig  et  Øjeblik  og  saa 
Alt  blive  stille. 

Man  sad  temmelig  længe  oppe  den  Aften,  og  de,  der  hørte  til 
samme  Familie,  rykkede  sammen.  Enkelte  læste  i  Bibelen,  men  lidt 
skjult,  ikke  fordi  Engelskmænd  genere  sig  for  at  læse  i  Bibelen, 
men  snarere  fordi  de  ikke  vilde  anerkjende,  at  de  ansaa  Stillingen 
for  at  være  alvorlig,  hvad  vi  dog  nu  Alle  vidste  den  var,  om  end  Faa 
anede,  at  Faren  skulde  være  saa  overhængende,  som  den  virkelig  var. 

Den  næste  Morgen,  medens  Taagen  bestandig  var  om  os,  og  vi 
drev  rask  ned  med  en  Strøm,  som  kom  inde  fra  St.  Lawrencebugten 
og  gik  ud  ad  Atlanterhavet,  saa  Kaptajnen,  som  i  to  Nætter  og 
Dage  ikke  havde  forladt  Dækket,  paa  en  Gang  gjennem  en  Rift  i 
Taagen  Kanten  af  et  Isbjerg  i  Højde  med  Ræerne.  En  Ordre  blev 
tordnet  ud  til  Rorgængeren  med  en  Stemme,  som  vækkede  Halvdelen 
af  Kahytspassagererne,  Skibet  drejede  af,  og  Isbjerget  blev  passeret 
i  den  allernødvendigste  Afstand.    Vi  vare  reddede. 

Det  var  ligesom  en  Krisis  i  den  hele  Stilling.  Kort  Tid  efter 
lettede  Taagen  og  viste  et  halvt  Dusin  Isbjerge  paa  Rad  i  Nærheden 
af  os  samt  Land  til  begge  Sider.  Men  Alt  var  nu  i  Orden,  den  Is, 
som  kan  ses,  er  man  ikke  bange  for,  og  vi  vare  drevne  saa  heldig, 
som  vi  kunde,  ud  til  Mundingen  af  Belle-Island  Strædet. 

Ingen  skulde  i  det  Sæt  Passagerer,  som  den  Morgen  kom  op 
paa  Dækket  og  hørte,  hvor  nær  vi  havde  været  Faren  for  Under- 
gang, gjenkjende  Besætningen  fra  den  foregaaende  Dag.  Vi  vare 
overordenlig  blide  og  elskværdige  imod  hinanden,  sagde  Godmorgen 
til  Alle  paa  den  mest  forekommende  Maade  og  kappedes  om  at  laane 
hinanden  Kikkerter  til  at  betragte  vore  Venner  Isbjergene  og  om  at 
forsikre,  at  Kaptajnen  var  en  meget  flink  ung  Mand  »and  very 
careful  —  very-careful  indeed«.  Han  var  naturligvis  meget  feiret, 
da  han  efter  to  Dages  Fraværelse  denne  Morgen  indfandt  sig  ved 
Frokosten  i  Kahytten,  og  maatte  adskillige  Gange  fortælle,  hvorledes 
lian  stod  paa  Dækket  og  fik  en  underlig  Følelse  af  Uro  over  sig, 
hvorledes  han  gav  sig  til  at  gaa  fra  den  ene  Side  til  den  anden  med 
sin  Thekop  i  Ilaanden  for  at  kigge  ud  i  Taagen,  hvorledes  han  da 

pludselig  saa  hint  Glimt  af  Isbjerget,  hvorledes  Thekoppcrne  røg  hen 
ad  Dækket,  hvorledes  Rorgængeren,  der  var  ene  ved  Rattet,  tog  et 
Tag  i  Roret,  som  man  sjeldent  saa,  og  hvorledes  Skibet  gled  lige 
forbi  den  store  Kolos,  som  kunde  have  slaaet  Siden  ind  og  væltet 
et  lille  Isfjeld  ned  over  os,  inden  vi  vare  vaagnede  af  vor  Mor- 
gensøvn. 

Man  hørte  naturligvis  med  den  største  Interesse  paa  denne  For- 
tælling den  ene  Gang  efter  den  anden,  og  der  var  Efterspørgsel 
efter  Skaar  af  de  ituslaaede  Kopper.  Men  ellers  blev  Glæden  over 
at  være  sluppen  ud  af  en  farlig  Stilling  tagen  paa  samme  rolige 
Maade,  som  Bekymringerne  vare  blevne  det  den  foregaaende  Dag; 
kun  blev  der,  stadigt  i  al  Rolighed,  drukket  endel  Champagne  til  Lunch. 

Det  var  øde  og  sørgelige  Kyststrækningerne,  vi  saa  til  begge 
Sider,  New  Foundlands  Nordkyst  og  Belle-Island,  Labradors  For- 
post. Sneen  laa  endnu  inde  paa  Højderne  paa  Belle-Island,  og 
imellem  dem  kneiste  et  Fyrtaarn  ude  ved  Indløbet  til  Strædet,  og 
dets  Vaaningshus  midt  paa  den  øde  Skraaning  var  det  mest  trøstes- 
løse Opholdssted,  man  kunde  forestille  sig.  Isbjergene  frembød  et 
smukt  Skue;  det  var  imidlertid  ikke  fantastiske  Krystaløer,  spillende 
i  Regnbuens  Farver,  saaledes  som  man  gjerne  tænker  sig,  de  saa 
ud  som  Snebjerge,  der  flød  paa  det  mørke  Hav.  De  tog  sig  ikke 
videre  høje  ud,  de  blev  anslaaede  til  en  GO  å  70  Fod  over  Vand- 
fladen.   Det  største  var  det,  som  vi  nær  vare  løbne  paa. 

Vi  smigrede  os  almindelig  med  det  Haab,  at  vi  efterat  have 
undløbet  Risikoen  med  Isbjergene  havde  betalt  vor  Tribut  til  en  Sø- 
rejses Besværligheder,  men  det  blev  ikke  saaledes.  Sjeldent  er  vist 
en  Overfart  ved  Sommertid  saa  lidet  begunstiget,  som  vor  vedblivende 
var.  Den  Dag,  vi  havde  passeret  Isen,  var  smuk,  klar  og  frisk, 
men  den  næste  Dag  havde  vi  atter  Taage,  Taage  hele  Dagen  og 
Regn  den  halve  Dag.  Der  var  ikke  noget  Særligt  at  tage  sig  i  Agt 
for,  og  Taagen  og  Regnen  vare  kun  Ubehageligheder,  men  den  næste 
Dag  havde  vi  atter  tykt  Vejr  og  øsende  Regnvejr,  og  Ubehagelig- 
heden blev  noget  trykkende.  Den  tredie  Dag  havde  vi  atter  Regn 
og  Taage  og  Modvind  og  Modvind  og  Taage  og  Regn,   og  havde 

under  disse  Omstændigheder  udviklet  os  til  et  højst  ubehageligt  og 
gnavent  Sæt  af  Passagerer.  Der  var  endel  Søsyge  udbredt  ombord, 
og  vi,  der,  Gud  maa  vide  hvorfor,  vare  bestemte  til  at  udgjøre  det 
sanitære  Aristokrati  og  ikke  blive  søsyge,  gjorde  i  vor  gnavne  og 
misanthropiske  Sindsstemning  Humoristen  Mark  Twains  Ord  til 
Sandhed,  at  den  største  Fornøjelse  ved  ikke  at  være  søsyg  er  at 
se,  at  Andre  ere  det,  og  vare  i  det  Hele  taget  atter  saa  lidt  om- 
gængelige som  muligt. 

Vor  Hovedadspredelse  var  at  spise.  Det  maa  imidlertid  lades 
de  store  Oceandampere,  at  de  give  Passagererne  al  ønskelig  Lej- 
lighed til  at  tilfredsstille  denne  Tilbøjelighed.  De  ordinære  Maaltider 
ere  fire  i  Tallet;  først  kommer  en  Frokost  Kl.  8,  bestaaende  i  Grød, 
Fisk,  Boeufsteg,  ristet  Skinke,  Æg  o.  s.  v.  samt  The  og  Kaffe;  Kl.  12 
ringes  der  til  Lunch,  bestaaende  i  Suppe,  en  Mangfoldighed  af  kolde 
Kjødretter  og  Ost;  Kl.  4  møder  man  til  en  Middag,  bestaaende  af 
Suppe,  Mellemretter,  en  Mangfoldighed  af  varme  Kjødretter,  Bud- 
dinger, Tærter  og  Dessert.  Kl.  7  serveres  The  med  Biscuits,  Brød, 
Smør  og  Kager.  Hermed  er  den  ordinære  Dagsorden  udtømt,  men 
et  betydeligt  Antal  af  Passagererne  have  Kl.  9  faaet  samlet  Appetit 
til  en  lille  særskilt  Aftensmad,  som  gives  med  i  Kjøbet.  Ovenpaa 
komme  saa  Kjedlerne  med  det  varme  Vand,  hvis  Indhold  faar 
forskjellige  oplivende  Tilsætninger.  Tobaksrygning  drives  ogsaa  efter 
en  stor  Maalestok,  dog  kun  paa  Dækket,  og  her  ikke  gjerne  paa  det 
agterste  Parti,  der  anses  for  særlig  forbeholdt  Damerne,  og  en  engelsk 
eller  amerikansk  Dame  og  Tobaksrøg  ere  som  bekjendt  ganske  in- 
kommensurable  Størrelser.  Der  findes  iøvrigt  paa  Dækket  en  særlig 
Tobakssalon,  der  tillige  er  Sladderpladsen  i  særegen  Forstand  for 
de  mandlige  Passagerer.  Her  »skumler«  man  over  hinanden,  her 
skændes  og  debatterer  man,  her  gisner  man  med  en  passende  Grad 
af  Søkyndighed,  hvilken  Fart  vi  have  og  hvor  paa  Lag  vi  ere,  og 
lær  fortælles  en  utrolig  Mængde  Strandingshistorier  og  andre  mari- 
time Ulykker,  der  navnlig  de  første  Dage,  man  er  paa  Søen,  gjøre 
en  stærk  Virkning  paa  Tilhørerne  og  opfylde  dem  med  en  høj  Grad 

af  Agtelse  for  de  Fortællende,  gjeme  en  af  Skibets  Officerer  eller 
Læger,  mest  maaske  de  sidste,  som  have  gaaet  dem  igjennem. 

Spiser  man  ikke  og  ryger  man  ikke,  er  Livet  ombord  særdeles 
indholdsløst.  Man  kjeder  sig  i  saadanne  Øjeblikke  saa  forfærdelig, 
at  man  virkelig  opkaster  sig  det  Spørgsmaal,  om  det  dog  ikke  kunde 
være  bedst,  at  man  var  søsyg,  saa  havde  man  Noget  at  tage  sig  for, 
og  kunde  ialfald  ligge  i  sin  Køje  med  god  Samvittighed.  Der 
spilles  selvfølgelig  Kort  ombord  efter  en  stor  Maalestok.  Allerede 
Kl.  10  om  Formiddagen  finde  Whistpartierne  hinanden,  og  Mange 
holde  trofast  ud  hele  Dagen. 

Paa  den  tredie  lange  Regnvejrsdag  begyndte  det  at  blæse  op 
om  Aftenen,  Blæsten  tog  til  om  Natten,  og  den  næste  Dag  havde  vi 
klart  Vejr  med  meget  høj  Sø  og  en  Luftning,  som  dog  Ingen  vilde 
nedlade  sig  til  at  kalde  Storm.  Man  kunde  vakle  omkring  paa 
Dækket  ved  Hjælp  af  Tougværk  og  opretstaaende  Gjenstande,  til 
man  var  færdig  med  sin  Cigar  eller  Pibe,  idet  man  iøvrigt  nu  ret 
lærte  at  forstaa,  hvorfor  der  var  polerede  Haandgreb  hele  Skibet 
over;  man  kunde  sidde  tilbords,  skjøndt  Tallerkener  og  Fade  stadigt 
opførte  Løb  med  Forhindringer  og  svippede  over  Rammerne  og  om- 
kring imellem  hinanden  og  os,  naar  Skibet  rullede  mere  end  almin- 
delig —  hvad  der  gjerne  var  Tilfældet,  netop  medens  vi  spiste  — ; 
man  kunde  komme  op  og  ned  ad  Trapperne  uden  ligefrem  at  brække 
Arme  og  Been,  og  følgelig  var  det  Hele  kun  en  »frisk  Brise«.  Men 
den  friske  Brise  blev  bestandigt  friskere  og  navnlig  saa  frisk  om 
Natten,  at  man  maatte  klamre  sig  fast  ved  sin  Køje  til  liden  Gavn 
for  sin  Nattesøvn.  Den  næste  Morgen  saa  vi  som  Følge  af  Brisens 
Friskhed  disse  fra  alle  Rejsebeskrivelser  bekjendte  Bølger  »saa  høje 
som  Huse«  og  saa  lange  som  Gader,  kunde  man  tilføje,  og  mellem 
dem  foer  vi  afsted  med  Skibets  ene  Side  krængende  saa  dybt  ned 
i  Vandet,  at  det  syntes,  som  om  Vandet  hvert  Øjeblik  maatte  gaa 
over  Rælingen,  og  den  anden  Side  saa  højt  oppe,  at  det  var  en  hel 
Bestigning  at  kravle  tvers  over  Dækket.  »Brisen«  var  nu  bleven 
saa  frisk,  at  det  ikke  længere  var  nogen  Forsyndelse  imod  god 
maritim  Tone  at  kalde  den  Storm.     Vinden  hylede  og  peb  i  Toug- 

værket,  den  sprængte  et  af  vore  Sej]  med  et  Knald  som  et  Kanon- 
skud og  piskede  dets  Stumper  imod  Masten.  Det  var  beundrings- 
værdigt at  se  Matroserne  syngende  og  i  bedste  Lune  af  Verden  ile 
op  for  at  reparere  Skaden  og  hænge  deroppe  i  de  svimlende  Kæer. 
Selv  de  mest  flegmatiske  blandt  Passagererne  udtalte  en  vis  Aner- 
kjendelse  af  disse  Folks  uforstyrrelige  gode  Lune.  Stormens  Styrke 
tog  bestandigt  til,  den  ene  Sø  efter  den  anden  gik  over  Dækket, 
Havet  var  hvidt  af  Skum  og  dannede  et  aldeles  ubeskriveligt  Skue; 
man  hang  i  en  lille  Klynge  omkring  Kahytten  for  at  betragte  det, 
thi  der  kunde  nu  ikke  vel  være  Tale  om  at  spadsere  omkring  i 
nogensomhelst  Form.  En  af  Passagererne  var  falden  under  sine 
Forsøg  og  havde  brækket  sin  Overarm,  og  to  af  Matroserne  vare 
•ligeledes  blevne  kastede  om,  den  ene  med  en  brækket  Haand,  den 
anden  med  en  kløvet  Kind.  Da  Klokken  var  3  om  Eftermiddagen, 
var  Stormen  paa  det  Højeste,  men  de  Søkyndige  forudsagde,  at  vi 
om  et  Par  Timer  vilde  være  komne  igjennem  den,  og  de  fik  Ret. 
Henad  6  begyndte  den  at  stille  af,  og  ligesom  modstræbende  og  af 
og  til  tagende  fat  paany  sagtnede  den  nu  bestandig,  indtil  Vejret 
henad  Natten  var  blevet  temmelig  roligt,  men  Søen  vedblev  af  være 
et  Landskab  af  jagende,  tumlende,  larmende,  hvide  Højder  og  Dale, 
der  sendte  svære,  rullende  Søer  henover  Dækket, 

Desto  større  var  Overgangen,  da  vi  den  næste  Morgen  saa  et 
stille,  roligt  Hav  omkring  os,  legende  i  en  frisk,  behagelig  Vind. 
Den  eneste  Erindring  om  Gaarsdagens  »gale«  var  at  se  paa  Skor- 
stenene af  Skibet,  der  lige  op  til  Randen  vare  hvide  af  Salt  fra  det 
Vand,  der  var  sprøjtet  over  dem.  Det  varede  ikke  mange  Timer, 
inden  vi  vare  under  Irlands  Kyster. 

Det  nordlige  Irlands  Kysterne  vilde  og  øde  ud.  Farten  gaar  under 
et  vildt  Højland,  Brændingerne  bruse  ved  Foden  af  de  mørke,  stejle 
Skrænter,  foroven  ses  kun  vilde  Hedestrækninger,  saa  langt  Øjet 
rækker  ind  i  Landet,  henover  dem  slynge  sig  hvide,  ubekjendte  Stier, 
ensomme  Veje  uden  Vandrere.  Intet  Hus  øjnes  i  den  vilde  Egn, 
tæt  under  Kysten  vugger  sig  et  lille  Fartøj,  hvorfra  der  lyder  en 
ensformig,    melankolsk  Sang  ud  til   os,    det  er  det  eneste  Spor  af 

levende  Væsener,  men  Solen  skinner  over  det  Alt,  og  vi  hilse  det 
med  Glæde,  det  er  jo  det  første  Glimt  af  det  gamle  Europa.  Ja,  da 
vi  komme  til  Moville,  som  Skibet  anløber,  forekommer  det  os  som 
en  gammel  Bekjendt,  skjøndt  vi  saa  det  første  Gang  i  vort  Liv  et 
Par  Timer  paa  Udrejsen.  Det  er  iøvrigt  en  lille,  men  malerisk  By 
i  en  rolig  Bugt.  Omgivelserne  ere  vidtstrakte  Højder,  store,  grønne 
Højsletter.  Nede  ved  Søen  ligger  en  stor,  gammel  Ruin,  graa  og 
sorte  ere  Murene,  men  en  Rigdom  af  Grønt  bedækker  dem  og  klæder 
de  sammenfaldne  Taarne  og  de  tomme  Vinduesrum.  En  nyere  Borg- 
ligger  højere  oppe,  den  er  omdannet  til  Kaserne,  det  engelske  Mag 
vajer  fra  Toppen,  og  man  ser  rødkjolede  Soldater  exercere. 

Dagen  gik  iøvrigt  saa  behagelig  som  mulig,  Enden  paa  Reisen  blev 
Begyndelsen  lig,  og  vi  Passagerer  vare  alle  saa  elskværdige,  som  man 
kunde  forlange.  Det  vedtoges  om  Aftenen  paa  en  Generalforsamling  i 
Tobakssalonen  at  overlevere  Kaptajnen  en  Adresse  for  at  takke  ham  for 
den  overordentlige  Omhyggelighed,  han  havde  vist  ved  personlig  at  tage 
en  saa  stor  Del  af  Skibets  Førelse  paa  sig  under  de  usædvanlige  Vanske- 
ligheder, vi  havde  havt  at  gjennemgaa.  Det  var  et  fuldstændigt  engelsk 
Træk,  at  man  til  at  overlevere  denne  Adresse  valgte  den  mest  adelige 
af  de  forskjellige  distinguerede  Personer,  der  vare  ombord,  Hs.  Her- 
lighed Jarl  de  Grey,  ældste  Søn  af  Marquis'en  af  Ripon  (Formanden 
i  the  High  Joint  Commission),  skjøndt  han  var  en  af  de  yngste  Pas- 
sagerer. Overleveringen  fandt  Sted  paa  Kommandobroen,  og  efterat 
denne  Ceremoni  var  endt,  havde  vi  ikke  Andet  at  bestille  end  at  gjøre 
vor  Bagage  i  Stand  til  at  bringes  fraborde. 

Faa  Timer  efter  styrede  vi  ind  i  Mersey.  Liverpools  umaade- 
lige  Quaier  og  talløse  Skibsrækker  laa  foran  os.  Rejsens  Maal  var 
naat,  og  vi  stod  snart  alle  paa  den  anden  Side  af  det  Hav,  hvis 
Bølger  rulle  mellem  den  gamle  og  nye  Verden. 


Tilbageblik. 


Frihedens  sammenholdende  Virksomhed  paa  Unionen   —  Dens  forskjellige 
Virkninger  i  det  politiske  og  i  Samfundslivet  —   Lighedsfølelsens  Former  - 

De  materielle  Rigdomme. 


Det  er  forsaavidt  let  at  samle  sine  Erindringer  fra  en  Rejse  i 
Amerika,  som  de  kunne  samles  i  et  enkelt  stort  Indtryk. 

Det,  som  Amerika  fornemlig  lærer,  er,  for  at  samle  det  i  faa 
Ord:  den  umaadelige  Kraft,  der  boer  i  Friheden.  Selv  den, 
der  nærer  en  nok  saa  dyb  Overbevisning  om  Frihedens  livsbringende 
Magt,  vil  der  lære  at  tro  endnu  fastere  derpaa.  Det  er  Friheden, 
som  det  skyldes,  at  Unionen  bestaar,  at  Sydstaternes  Kamp  endte  med 
en  saa  ubetinget  Underkastelse.  Lad  være,  at  der  endnu  i  Syden 
hersker  en  dyb,  stærk  og  udbredt  Animositet  imod  Yankeerne,  det 
er  dog  vist  meget  Faa,  som  tænke  paa  et  nyt  Brud.  Den  nuværende 
Generation  vil  maaske  se  skjævt  til  »Yankeerne«  og  »Bostonfolkene«, 
men  den  næste  Slægt  vil  indse,  at  dens  Plads  er  ved  siden  af  dem, 
at  Spørgsmaalet  i  Virkeligheden  ikke  var  Centralisation  contra  Stats- 
suverænetet,  men  at  Nordstaterne  førte  en  Kamp  for  civilisatoriske 
Ideer,  og  at  den  populære  europæiske  Betragtning,  som  i  den  store 
Kamp  saa  en  Kamp  for  eller  imod  »Slaveriets  Afskaffelse«,  instinkt- 
mæssigt har  fundet  en  langt  sandere  Karakteristik  for  Striden,  end 
alle  Sydens  statsretlige  Doktrinære  formaaede  at  give  den.  Der 
hænger  i  et  af  Præsidentens  Selskabs  værelser  i  »det  hvide  Hus«  et 
stort  Broncebasrelief  med  Billeder  af  Washington,  Lincoln  og  Grant 
selv;  under  det  første  staar  »pater«,  under  det  andet  »salvator«, 
under  det  tredie  »custos«.    De  to  sidste  Betegnelser  ere  ikke  ganske 

sande,  alene  af  den  Grund,  at  det,  der  har  holdt  Unionen  sammen, 
og  det,  som  vil  være  det  stærkeste  Baand  om  den  i  Fremtiden, 
væsentlig  har  været,  ikke  nogen  enkelt  Mands  Gjerning,  men  den 
Aand,  hvormed  Friheden  har  gjennemtrængt  Folket,  og  den  Glans, 
den  har  givet  Unionens  Navn  blandt  Verdens  Folk.  Denne  Kjærlig- 
hed til  det  fælles  store,  frie  Land  vil  endnu  for  lange  Tider  holde 
Syden  knyttet  til  Norden,  og  det  Samme  vil  gjentage  sig  i  Vesten. 
Fn  Afstand,  større  end  den,  der  skiller  Nordamerika  fra  den  gamle 
Verden,  skiller  San  Francisco  fraNew-York;  men  staar  man  ved  det 
stille  Havs  Bredder,  hører  det  til  de  mest  overraskende  Iagttagelser, 
man  gjør,  at  man  overalt  træffer  en  ligesaa  varm  Følelse  for  Unionen, 
som  om  man  stod  i  Ny-Englands  trofaste  Stater.  Den  mulige  For- 
skjellighed  i  visse  materielle  Interesser  vejer  endnu  Intet  imod  den 
stærke  Følelse  af  at  være  Børn  af  den  samme  Aand. 

Friheden  holder  Unionen  sammen  stærkere  end  nogen  anden 
Magt,  og  stærkere  end  noget  Andet  viser  Friheden  sig  overalt 
indenfor  Unionens  Grænser.  Man  venter  vel  neppe  at  træffe  para- 
disiske Tilstande  i  det  politiske  Liv,  dertil  har  man  i  ethvert  Fald 
hørt  altfor  Meget  om  Baaddenskaben  og  Sletheden  hos  de  ameri- 
kanske Politikere.  Man  finder  virkelig  ikke  heller  nogetsomhelst 
Paradisisk,  men  særdeles  meget  Parodisk  i  det  politiske  Liv.  Den 
gjennemgaaende  Demokratisme  viser  i  stærke  Farver  sine  Mangler 
lige  saa  vel  som  sine  Fortrin.  Amerika  var  et  af  de  Steder,  hvor 
man  først  opdagede,  at  den  almindelige  Stemmeret  ingenlunde  ud- 
ledende bedste  Mænd,  men  at  tvertimod  de  i  Sandhed  fremragende 
Mænd  forholdsvis  saare  sjeldent  af  den  kaldes  til  at  deltage  i 
det  politiske  Livs  Styrelse.  Sligt  ligger  i  Demokratiets  Tendens, 
og  jo  mere  Demokratiets  Magt  stiger  overalt  i  Verden,  desto  mere 
vil  man  overalt  gjøre  den  samme  tungsindige  Erfaring.  Der  er 
ingen  Tvivl  om,  at  den  store  Masse,  Mængden,  maa  siges  paa  sin 
Vis  oprigtig  at  ville  »Landets  Bedste«,  »det  almene  Vel«,  men  paa 
den  anden  Side  er  det  let  forstaaeligt,  at  dens  Mangel  paa  Dannelse 
gjør  den  mindre  human  og  mere  egoistisk  end  de  mere  oplyste 
Klasser,    og  dernæst  er  det  jo  en  gammel  Sandhed,    at  den  altid 

mangler  Evne  til  at  bedømme  de  Midler,  der  skulle  føre  til  dens 
Maal,  og  navnlig  er  en  saare  slet  Menneskekj ender,  der  dømmer 
hurtigt  og  efter  enkelte  iøjnefaldende  Mærker.  Det  er  imidlertid  som 
bekjendt  ofte  ikke  blot  Evnen,  men  ogsaa  Villien  til  at  hæve  og 
underordne  sig  de  virkelig  fremragende  Mænd,  som  mangler  i  De- 
mokratiet. Det  er  jo  en  Kjendsgjerning,  at  Misundelse  og  Demokrati 
høre  sammen  —  vil  man  være  bitter  mod  os,  kunde  man  maaske 
finde  et  afgj  ørende-Bevis  paa,  at  vi  Danske  ere  et  meget  demokratisk 
Folk,  deri,  at  vi  have  et  virkelig  forholdsvis  stærkt  Kvantum  Mis- 
undelse i  vor  Folkekarakter  —  og  demokratiske  Institutioner  maa 
efter  Sagens  Natur  uundgaaelig  yderligere  vække  og  stimulere  Mis- 
undelsen og  den  falske  Lighedssyge. 

Hvis  Billedet  nu  kun  havde  denne  ene  Side,  vilde  man  i  Amerika 
kun  kunne  være  Demokrat  af  Resignation,  nemlig  i  Kraft  af  den 
Sætning,  at  hvad  der  end  kan  siges  imod  Demokratiet,  er  det  dog 
den  Regeringsform,  som  bedst  tjener  det  største  Antal.  Men  saa- 
ledes  forholder  det  sig  ikke.  Den  Frihed,  som  har  fundet  sit  for- 
melle Udtryk  i  Forfatningen,  viser  sine  Virkninger  langt  ud  over 
dennes  Grænser.  Den  frembringer  ganske  vist  et  lidet  idealt  politisk 
Liv,  men  den  skaber  dygtige  Individer.  Baade  direkte  og  indirekte 
vækker  den  i  hele  Samfundet  en  Virksomhedslyst,  en  Tillid  til  sig 
selv  og  sine  egne  Kræfter,  og  en  Energi  og  Foretagelsesaand ,  som 
aldrig  vil  kunne  findes  uden  den.  Der  gaar  gjennem  hele  det 
amerikanske  Folk  en  Følelse  af  at  være  Herrer,  som  ofte  kan  antage 
meget  stødende  Former,  men  som  er  af  uberegneligt  Værd  for  Folket 
selv.  Hver  Mand  har  en  Selvfølelse,  som  vi  ikke  kjende  noget  til, 
men  som  gjør  et  ofte  beundringsværdigt  Indtryk.  Ikke  enhver 
Borger  er  Senator  eller  Guvernør,  men  enhver  Borger  føler  sig 
ganske  som  sin  Senators  eller  sin  Stats  Guvernørs  Ligemand,  og 
det  vil  aldrig  falde  den  »hæderlige«  Senator  eller  Hs.  Excellence 
Guvernøren  ind  at  finde  noget  Stødende  i,  at  den  simpleste  Almues- 
niand  gaar  hen  til  ham  paa  Gaden  for  at  faa  Besked  paa  Et  eller 
Andet,  eller  anse  sig  selv  for  særlig  nedladende,  fordi  han  rækker 
ham  Haanden  til  Goddag  eller  Farvel  eller  endog  tager  ham  under 

Armen.  Man  taler  meget  om  Amerikanernes  Mangel  paa  Manerer 
og  plumpe  Former,  men  det  er  Noget,  som  har  Mindre  at  sige  her 
end  andetsteds,  hvor  den  naturlige  Lighedsfølelse  mellem  Individerne 
langtfra  er  saa  udviklet.  Den  gjennemgaaende  Høflighed,  som  man 
møder  overalt  i  Amerika,  kommer  maaske  netop  deraf,  at  Alle  be- 
tragte hinanden  som  Ligemænd  paa  offentlige  Steder.  Selvfølgelig 
trænger  denne  Lighedsfølelse  ikke  indenfor  Dørene.  Guvernøren 
beder  ikke  Daglønneren  til  sin  Middag,  og  Senatorens  Frue  har  ikke 
sin  Vaskerkone  til  sit  »tea-party«;  men  det  falder  det  heller  ikke 
Nogen  ind  at  forlange.  Man  behandler  hinanden  uden  nogen  Affek- 
tation som  Ligemænd  udenfor  sit  Hus,  indenfor  dettes  Døre  har 
Enhver  saa  Lov  til  at  være  saa  aristokratisk,  som  han  vil  —  og 
man  er  her  netop  meget  aristokratisk. 

Man  hører  ofte  den  store  Fordærvelse  blandt  de  amerikanske 
Politikere  blive  anført  som  et  Exempel  paa  de  sørgelige  Følger,  Fri- 
heden drager  med  sig;  men  man  kan  ogsaa  vende  dette  om  og  sige, 
at  naar  Friheden  til  Trods  for  alle  de  politiske  Udskejelser  kan 
skabe  et  saa  stort  Samfund,  hvilke  Undere  kunde  den  saa  ikke  ud- 
føre, naar  den  Kunst  var  funden,  »at  være  fri  og  tillige  forstaa  at 
være  retfærdig«. 

Amerika  er  et  frit  Land,  og  det  er  et  rigt  Land.  Da  jeg  kom 
ind  i  Kanada,  blev  jeg  næsten  overrasket  ved  at  finde  Tiggere  paa 
Gaderne;  der  var  noget  uhyggeligt  Hjemligt  heri.  I  de  Maaneder, 
jeg  havde  færdedes  i  »Staterne«,  havde  jeg  næsten  glemt  dette  Fæ- 
nomen. Der  gives  en  Slags  autoriseret  Indsamling  af  Almisser  til 
Invalider  paa  enkelte  Jernbanelinier,  men  man  ser  næsten  aldrig  en 
Tigger,  end  ikke  i  New  York.  Lovgivere  og  Dommere  kunne  gjøre 
Forretning  af  at  sælge  Lov  og  Retfærdighed,  men  man  gjør  ikke 
Forretning  af  at  tigge.  Amerika  synes  at  have  fordoblet  sine  Kræfter 
efter  Krigen  —  ialfald  for  Nordstaternes  Vedkommende  —  og  det 
har  en  Fremtid  for  sig,  som  Ingen  kan  udmaale.  Det  er  jo  neppe 
kjendt  endnu.  Man  finder  stadigt  halvt  tilfældig,  ikke  en  lille  Mine 
hist  og  en  anden  Mine  her,  men  hele  store  udstrakte  Mine -Egne, 
som  synes  at  antyde,  at  Kalifornien  med  sit  Guld  kun  var  en  Ube- 

tydelighed  imod  de  Skatte  af  niaaske  mindre  ædle,  men  ikke  mindre 
gavnlige  Metaller,  som  blot  vente  paa  at  drages  frem  af  Jordens 
Skjød.  Og  disse  Fund  af  Miner  ere  kun  mere  iøjnefaldende 
Illustrationer  til  de  Rigdomme,  Naturen  endnu  her  har  liggende  ube- 
rørte for  Menneskeslægten.  Hele  Europas  trængende  Befolkning 
vilde  kunne  finde  Plads  og  Udkomme  paa  den  rige  amerikanske 
Jord,  og  det  er,  som  om  Amerika  særlig  vil  komme  det  moderne 
Samfund  til  Hjælp  i  dets  Trængsler,  thi  den,  hvem  det  især,  ja  man 
burde  maaske  sige  udelukkende,  vinker,  det  er  »Arbejderen«  i  egentlig 
Forstand,  den,  der  vil  og  skal  leve  af  sine  Hænders  Gjerning. 

Asien  ligger  dødt  som  Fortidens  Land,  Europa  vaander  sig 
under  Forpligtelsen  til  at  løse  de  tunge  Nutidsspørgsmaal,  som  Aar- 
hundrederne  have  testamenteret  »den  gamle  Verden«.  Det  unge 
Amerika,  født  i  Friheden,  er  Fremtidens  Land. 

